Cateheza 1 



Despre iubire 

Despre iubire [agape]. Şi care sunt căile şi faptele 
bărbaţilor duhovniceşti. Şi fericire a celor care au 
această iubire în inimă. 



Mărturisirea nevredniciei proprii 

Fraţilor şi părinţilor, vreau să vă grăiesc cele ce ţin de fo- 
losul sufletului şi mă ruşinez — martor mi-e Hristos, Adevă- 
rul! — de iubirea voastră cunoscându-mi nevrednicia. De 
aceea aş fi vrut să tac pururea, cum ştie Domnul, şi în genere 
nici măcar să-mi înalţ capul şi să văd faţă de om, ca unul pe 
care conştiinţa îl osândeşte pentru că întru totul cu nevredni- 
cie am fost rânduit să stau înaintea voastră a tuturor, ca unul 
ce cunoaşte calea, eu, care nu cunosc nici măcar cele ce sunt 
la picioarele mele şi nici măcar nu m-am atins încă de calea 
care duce la Dumnezeu. Prin urmare, nu mică întristare mă 
cuprinde pentru faptul că eu, smeritul, am fost preferat să vă 
călăuzesc pe voi, cei preacinstiţi, pe care mai degrabă eu în- 
sumi trebuia să vă am drept călăuzitori, ca unul ce sunt cel 
din urmă dintre toţi şi prin ani şi prin vârstă, şi încă nu am 
cuvântul făptuitor şi care are mărturie din viaţa mea spre a vă 
îndemna şi a vă aduce aminte cele privitoare la legile şi voia 
lui Dumnezeu, pentru că şi din cele de care vreau să vorbesc 



1 Foarte probabil este vorba de textul cuvântării prin care Sfântul Simeon (năs 
cut în 949) şi-a inaugurat la începutului anului 980, în vârstă doar de treizeci şi unu 
de ani şi după doar trei ani petrecuţi în mănăstire (cf. Vita 30-3 1), intrarea în preoţie 
şi preluarea funcţie de egumen al mănăstirii constantinopolitane Sfântul Mamas, 
anunţându-şi programul de înnoire duhovnicească a vieţii bisericeşti din epoca sa. în 
mod semnificativ, aceasta începe printr-un înflăcărat elogiu al iubirii, piscul şi suma 
tuturor virtuţilor evanghelice. ' 

ştiu că n-am pus încă în lucrare nimic. Ştiu însă întocmai că 
Domnul şi Dumnezeul nostru fericeşte nu pe cel ce vorbeşte 
numai, ci pe cel care, înainte de a vorbi, şi face [ceea ce vor- 
beşte], fiindcă: „Fericit cel ce face şi învaţă; acesta se va 
chema mare în împărăţia cerurilor" [Mt 5, 19]. Căci ascultând 
un asemenea învăţător, ucenicii râvnesc să-1 imite şi dobân- 
desc folosul nu atât din cuvintele aceluia, cât sunt stârniţi şi 
siliţi să facă aceleaşi lucruri de faptele lui cele bune, lucru 
care nu ştiu să se afle întru mine, căci nu ştiu nimic bun în 
mine însumi. Dar mă rog şi vă îndemn pe voi toţi, iubiţii mei 
fraţi, să nu vă uitaţi la viaţa mea împrăştiată, ci la poruncile 
Domnului şi la învăţăturile Sfinţilor noştri Părinţi; fiindcă 
acei luminători n-au scris nimic pe care mai întâi să nu-1 fi 
făcut şi făcându-1 să nu-1 fi înfăptuit. 

Să mergem toţi pe o singură cale 

Aşadar, o singură cale să ne fie comună: poruncile lui 
Hristos, care ne duc la cer şi la Dumnezeu. Căci deşi Cuvân- 
tul [Scripturii] ne înfăţişează căi diferite, dar negreşit se zice 
că această cale se scindează în mai multe nu după firea ace- 
luia, ci după puterea şi scopul fiecăruia. Fiindcă începând de 
la lucruri şi fapte multe şi diferite, aşa cum fiecare pleacă din 
locuri şi cetăţi multe şi diferite, ne grăbim să ajungem la un 
singur sălaş: împărăţia cerurilor. Iar prin faptele şi căile băr- 
baţilor după Dumnezeu trebuie să înţelegem că sunt virtuţile 
duhovniceşti, întru care cei ce au început să umble trebuie să 
alerge spre un singur scop, şi anume ca, pornind din ţinuturi 
şi locuri diferite, să ajungă, precum s-a zis, împreună la o 
singură cetate: împărăţia cerurilor, şi să se învrednicească să 
împărătească împreună cu Hristos, devenind supuşi ai unui 
singur împărat: Dumnezeu şi Tatăl. înţelege, aşadar, prin uni- 
ca cetate — şi nu mai multe — sfânta şi nedespărţita treime a 
virtuţilor [credinţa, nădejdea şi iubirea, 1 Co 13, 13] sau, mai 
degrabă, pe cea dintâi dintre ele, chiar dacă se numeşte şi 
ultima 2 , ca una ce este sfârşitul tuturor celor bune şi este mai 



1 Cf. MARCU ASCETUL, De fus quiputant ex operibus justificări 37; PG 65, 
936BC[F/Î1, 1946, p. 252]. 

mare decât toate: iubirea, din care şi întru care se întemeiază 
toată credinţa [Ef3, 17; Col 1, 23] şi se zideşte nădejdea, şi 
fără de care nu s-a alcătuit şi nu se va alcătui în general nimic 
din cele ce sunt. Multe sunt numele ei, multe faptele ei, mai 
multe încă semnele, şi încă şi mai multe însuşirile ei dum- 
nezeieşti, dar firea ei este una şi de asemenea întru toate pri- 
vinţele de negrăit pentru toţi, îngeri şi oameni, şi chiar pentru 
orice altă creaţie necunoscută poate nouă. Neînţeleasă în ra- 
ţiunea ei, neapropiată în slavă, nepătrunsă în sfaturile ei, veş- 
nică pentru că este fără-de-început, nevăzută pentru că e gân- 
dită dar nu este înţeleasă. Multe sunt frumuseţile acestui Sion 
sfânt şi nefacut-de-mână, pe care cine a început să le vadă nu 
se mai veseleşte de priveliştile sensibile, nu se mai alipeşte 
de slava lumii acesteia. 

Elogiul iubirii personificate 

îngăduiţi-mi pentru început să vorbesc puţin cu ea, să-i 
grăiesc şi să-i închin dorul meu 3 , cât îl am. Pentru că, iubiţii 
mei părinţi şi fraţi, de îndată ce mi-am adus aminte de frumu- 
seţea iubirii celei fără de prihană, deodată lumina ei s-a şi 
aflat în inima mea şi m-a răpit cu dulceaţa ei, am pierdut sim- 
ţirile lucrurilor din afară ajungând cu totul afară din această 
viaţă, şi am uitat chiar şi lucrurile pe care le am în mână. Dar 
iarăşi, nu ştiu cum, ea s-a depărtat de mine şi m-a lăsat să-mi 
plâng neputinţa. 

O, preadorită iubire [agape], fericit cel ce te-a îmbrăţişat 
pe tine, pentru că niciodată nu va mai pofti să îmbrăţişeze în 
chip pătimaş o frumuseţe pământească. 

Fericit cel înlănţuit de tine cu o dragoste [eros] dumneze- 
iască, căci acela va tăgădui lumea întreagă şi, apropiindu-se 
de orice om, nicidecum nu se va întina. 

Fericit cel ce a sărutat frumuseţile tale şi s-a desfătat de 
ele cu un dor infinit, căci acela se va sfinţi sufleteşte de apa şi 
sângele care preacurat ies din tine [In 19, 34]. 



Ecou poate al începutului Elogiului Sfântului Arsenie cel Mare scris de 
Sfântul Teodor Studitul (cf. mai jos C 6) [ed. Nissen, p. 246] [n. B. Krivo- 
cheme,SC96,p,229]. 

Fericit cel ce te-a îmbrăţişat cu dorinţă, pentru că acela se 
va schimba duhovniceşte cu schimbarea cea bună şi se va 
veseli sufleteşte, căci tu eşti bucuria cea negrăită. 

Fericit cel ce te-a dobândit, căci acela va socoti drept ni- 
mic toate comorile lumii, pentru că tu eşti cu adevărat bogăţia 
cea nedeşertată. 

Fericit însă, şi de trei ori fericit 4 , şi cel pe care tu l-ai luat la 
tine, căci lipsit fiind de slava văzută, va fi mai slăvit decât toţi 
cei slăviţi şi mai cinstit şi mai respectat decât toţi cei cinstiţi. 

Lăudat este cel ce te urmăreşte, şi mai lăudat cel ce te-a 
găsit şi încă şi mai fericit cel ce a fost iubit de tine, cel ce a 
fost primit de tine, cel ce a fost învăţat de tine, cel ce s-a să- 
lăşluit întru tine, cel ce a fost hrănit prin tine cu hrana care 
este Hristos Cel nemuritor, Hristos Dumnezeul nostru. 

O, dumnezeiască iubire, unde îl ţii pe Hristos? Unde îl as- 
cunzi pe El? De ce L-ai luat pe Mântuitorul lumii şi te-ai de- 
părtat de la noi? Deschide-ne şi nouă, nevrednicilor, uşa ta 
cea mică ca şi noi să-L vedem pe Hristos Cel ce a pătimit 
pentru noi, şi să credem că prin milostivirea Lui nu vom mai 
muri o dată ce L-am văzut. Deschide-te nouă tu, cea care 
te-ai făcut Lui uşă la arătarea Sa în trup, cea care ai silit îndu- 
rările cele bogate şi nesilite ale Stăpânului nostru 5 să poarte 
păcatele şi bolile tuturor [In 1, 29; Mt 8, 17] şi nu ne respinge 
pe noi zicând: „Nu vă cunosc pe voi" [Mt 25, 12]. Fii cu noi, 
ca să ne cunoşti, căci suntem necunoscuţi pentru tine. Sălăş- 
luieşte-te întru noi ca, pentru tine venind Domnul, să ne cer- 
ceteze şi pe noi, cei smeriţi, întâmpinat fiind mai înainte de 
tine — fiindcă noi suntem cu totul nevrednici — , ca să rămâ- 
nă vorbind puţin cu tine, şi aşa să ne primească şi pe noi, cei 
păcătoşi, să cădem la preacuratele Sale picioare, iar tu să 
grăieşti cu El lucruri bune despre noi şi să mijloceşti să ne 



4 Cf. EFREM GREC, De charitate (ed. Assemani, t. III, 13-17F, mai ales 16BC). 
Dar Sfântul Simeon adaugă patetismul apelurilor, evocare nostalgică a experienţelor 
trecute şi modul direct de a pune în scenă, în cadrul şi cu trăsăturile Evangheliei, 
rolul jucat de iubire în apropierea noastră de Hristos [n. B. Krivocheine, SC 96, 
p. 230-231]. 

5 Aluzie poate la SFÂNTUL Io AN Sinaitul, Scara 7, 43; PG 88, 809B [FR 9, 
1980, p. 176] [n. B. Krivocheine, SC 96, p. 233]. 

ierte nouă datoria greşelilor, ca să ne învrednicim prin tine a 
sluji din nou Lui, Stăpânului, şi să fim purtaţi de grijă şi hră- 
niţi de El; căci a nu avea nici o datorie dar a pieri de foame şi 
sărăcie duce cu puţin la o egală pedeapsă şi osândă. 

Să fim iertaţi de tine, sfântă iubire, şi prin tine să ajungem 
la desfătarea bunătăţilor Stăpânului nostru, a căror dulceaţă 
nimeni nu o va gusta decât prin tine. Fiindcă cine nu te-a iu- 
bit cum se cade şi n-a fost iubit de tine cum trebuie aleargă 
poate, dar n-a apucat încă [7 Co 9, 24], iar tot cel ce aleargă 
se îndoieşte încă înainte de a sfârşi alergarea. Dar cel ce te-a 
apucat pe tine sau a fost apucat de tine [Flp 3, 12] este negre- 
şit sigur, pentru că tu eşti sfârşitul Legii [Rm 10, 4], tu eşti 
cea care mă ocoleşti, care mă înflăcărezi şi de la o inimă chi- 
nuită mă aprinzi de dor nesfârşit după Dumnezeu, după fraţii 
şi părinţii mei. Fiindcă tu eşti învăţătoarea profeţilor, tovarăşa 
de drum a apostolilor, puterea mucenicilor, insuflarea părin- 
ţilor şi dascălilor [Bisericii], desăvârşirea tuturor sfinţilor şi 
rânduirea mea acum la slujirea de faţă 6 . 

Iubirea, semn distinctiv al ucenicilor lui Hristos 

Iertaţi-mă, fraţilor, că m-am depărtat puţin de tema cate- 
hezei, însă dorul iubirii a făcut aceasta. Fiindcă mi-am adus 
aminte de ea şi „s-a veselit inima mea" [Ps 15, 9 ş.a.], după 
cum zice dumnezeiescul David, şi m-am întors spre un imn al 
minunilor ei. Aşadar, rog şi iubirea voastră să o urmaţi pe cât 
vă stă în putere şi, alergând cu credinţă, să o apucaţi şi să 
nu fiţi înşelaţi nicidecum în nădejdile voastre. Fiindcă toată 
osârdia şi toată nevoinţa cu multe osteneli care nu ajunge la 
iubire în duh umilit [Ps 50, 19] e zadarnică şi n-ajunge la ni- 
mic folositor. Căci în nici o altă virtute sau plinire a unei po- 
runci a Domnului nu poate fi cunoscut cineva ca ucenic al 
Domnului, fiindcă El zice: „întru aceasta vor cunoaşte toţi că 
sunteţi ucenici ai Mei, dacă vă iubiţi unii pe alţii" [In 13, 35]. 
Căci pentru ea s-a făcut Cuvântul trup şi s-a sălăşluit între noi 
[In 1, 14], pentru ea făcându-Se om a răbdat de bunăvoie Pa- 



1 De preot şi egumen al mănăstirii Sfântul Mamas. 

timile cele facătoare-de-viaţă, ca făptura Lui cea plăsmuită de 
El, adică pe om, să o elibereze din legăturile iadului şi, lu- 
ând-o pe umeri, să o înalţe la ceruri. Pentru ea au alergat 
Apostolii acea alergare fără odihnă şi, pescuind în toată lu- 
mea locuită cu cârligul şi năvodul cuvântării, au scos-o din 
adâncul idolatriei şi au mântuit-o ducând-o la limanul împă- 
răţiei cerurilor. Pentru ea mucenicii şi-au vărsat sângele ca să 
nu piardă pe Hristos. Pentru ea de-Dumnezeu-purtătorii noştri 
părinţi şi dascăli ai lumii şi-au pus cu osârdie sufletele lor 
pentru Biserica cea sobornicească şi apostolească, iar noi, 
netrebnicii, am venit ca întâi-stătători la conducerea voastră, 
preacinstiţii noştri părinţi şi fraţi, ca, imitându-i după putinţă 
întru toate pe aceia, toate să le suferim şi să le răbdăm pentru 
voi şi să le săvârşim spre zidirea şi folosul vostru, ca să vă 
înfăţişăm la masa Domnului jertfe desăvârşite, arderi-de-tot 
cuvântătoare [Rm 12, 1]. Căci voi sunteţi copiii lui Dumne- 
zeu pe care mi i-a dat ca pe nişte prunci Dumnezeu [Evr 
2, 13], voi sunteţi măruntaiele mele [Fim 12], ochii mei. Voi 
sunteţi, vorbind apostoleşte, lauda mea [2 Co 1, 14] şi pece- 
tea învăţăturii mele [7 Co 9, 2]. 

Să râvnim deci, iubiţii mei fraţi întru Hristos, ca aşa cum 
slujim întru toate, aşa şi prin iubirea unii faţă de alţii să slu 
jim lui Dumnezeu şi celui pe care l-aţi ales să-1 aveţi în chip 
de părinte duhovnicesc — chiar dacă sunt foarte departe de 
această vrednicie — , ca Dumnezeu să se bucure de înţelege 
rea şi desăvârşirea voastră şi să mă bucur şi eu, smeritul, vă 
zând încordată pururea spre mai bine înaintarea vieţii voastre 
celei după Dumnezeu în credinţă în curăţie [1 Tim 4, 13], în 
frică de Dumnezeu, în evlavie, în străpungere şi lacrimi, prin 
care omul lăuntric se curăţă şi se umple de lumină dumneze 
iască şi devine întreg al Duhului Sfânt în duh umilit şi înfrânt 
şi în cuget plecat, iar bucuria mea să fie spre binecuvântarea 
voastră şi adaos de viaţă nestricată şi fericită în Hristos Iisus 
Domnul nostru, Căruia fie slava în veci. Amin. 

Cateheza 2 



Spre Hristos pe calea Fericirilor 

Despre faptul că trebuie să fugim de oamenii molip- 
sitori şi stricători, să respingem cuvintele lor şi să ne 
înălţăm la lucrarea virtuţii. încă şi despre faptul că 
trebuie să vedem dacă avem în noi înşine fericirile lui 
Hristos. încă şi despre lacrimi şi străpungerea inimii. 

Să nu ne trădăm mântuirea 

Fraţilor şi părinţilor, tot cel ce vrea să-L găsească pe 
Dumnezeu, să se tăgăduiască pe sine însuşi [Mt 7, 23], să 
nu-şi cruţe sufletul, ci duşmănie să pună [Fc 3,15] între el şi 
toţi cei ce umblă după trup [Rm 8, 4; 2 Co 10, 2]. Nici unul 
dintre aceştia să nu se lase întors înapoi prin cuvinte chipurile 
mângâietoare şi să nu şadă împreună cu ei în scaun [Ps 1, 1], 
nici să nu se întovărăşească în tovărăşii rele [/ Co 15, 33], 
prin care sufletul este otrăvit şi silit să petreacă în gândurile 
şi simţămintele rele de mai dinainte. Teme-te, omule, de în- 
şelăciunea însoţită de un cârlig, ascultă-mă şi depărtează-te 
de ei. Nu coborî din nou sufletul tău la iad [Ps 29, 4]. Opreşte 
cugetul tău şi nu îngădui să fie dus în rătăcire auzind cele de- 
şarte. Să nu te întorci înapoi [Fc 19, 17], nici să nu zăboveşti 
sau să te laşi împovărat de trândăvie, să nu dai somn ochilor 
tăi [Ps 131,4], nici să nu îndulceşti gâtlejul tău [Pr 24, 13] cu 
plăcerea vreunei mâncări, până când vei vedea lucrul prin 
care şi pentru care ai fost chemat şi spre care grăbeşti să 
ajungi potrivit scopului tău [Flp 3, 14]. Să nu primeşti gândul 
care îţi sugerează: „Ce-ţi trebuie atâta osteneală şi viaţă neno- 
rocită fără vreme? Iată, ai împlinit deja un an, doi, trei şi n-ai 
cunoscut nici un folos". Nu, fratele meu, să nu cazi în cursa 
aceasta [Sir 9, 3], nici să-ţi vinzi mântuirea ta, ci să depui o 

râvnă şi bărbăţie încă şi mai încordată spre lucrarea virtuţilor, 
nearătându-te necredincios faţă de cuvintele şi învăţăturile 
părinţilor tăi după Dumnezeu. Pune-ţi, aşadar, în sufletul tău 
hotărârea de a muri mai înainte de a de te fi depărtat de 
această căutare purtătoare de viaţă; căci dacă ai fi făcut de la 
început acest lucru, nu te-ar fi trecut cu vederea bunul Dum- 
nezeu, ci ţi-ar fi dat în chip limpede desfătarea de cele dorite. 

Să renunţăm la toate ca să aflăm pe Hristos 

Prin urmare, dacă vrei să ajungi acolo unde pofteşti şi do- 
reşti, adică la bunătăţile lui Dumnezeu, şi să te faci din om 
înger pământesc, iubeşte, frate, necazul trupului, îmbrăţişează 
reaua pătimire, iar încercările iubeşte-le ca pe unele ce-ţi vor 
aduce tot binele. Căci ce este mai frumos, spune-mi, decât un 
suflet necăjit care cunoaşte că, răbdând, va moşteni bucuria 
tuturor acestora? Ce este mai viteaz decât o inimă înfrântă şi 
smerită [Ps 50, 19], care pune pe fugă fără osteneală cetele 
demonilor întorcându-le înapoi? Ce este mai slăvit decât să- 
răcia duhovnicească care aduce împărăţia cerurilor [Mt 5, 3], 
fiindcă ce lucru va fi mai vrednic decât ea, fie acum, fie în 
veacul viitor? Iar faptul de a nu ne face griji din pricina vreu- 
nui lucru din cele pământeşti [Mt 6, 25], ci de a avea întreg 
cugetul nostru la Hristos, câte bunuri veşnice şi ce stare înge- 
rească nu aduce? Iar faptul de a dispreţui deopotrivă toate 
cele vremelnice şi, ca să spunem aşa, înseşi nevoile cele mai 
constrângătoare ale trupului, ca să nu ne luăm la întrecere 
pentru ele cu cineva spre a ne păstra pacea şi iubirea nemic- 
şorată într-o stare netulburată a sufletului, de ce fel de răsplă- 
tiri, de ce fel de cununi şi de premii nu va fi vrednic? Cu 
adevărat mai presus de fire e porunca şi mai presus de cuvânt 
sunt răsplătirile, Hristos însuşi Se va face acestora tuturor 
toate. Iar auzind „Hristos", să nu iei seama la simplitatea cu- 
vântului şi la scurtimea vorbei, ci înţelege-mi slava Dumne- 
zeirii celei mai presus de minte şi de cuget, puterea ei cea 
negrăită, mila ei cea nemăsurată, bogăţia ei cea necuprinsă, 
pe care cu generozitate şi dărnicie le dă acestora, iar ele le 
sunt de ajuns în loc de toate, ca unii care primesc în ei înşişi 

-28- 



însăşi Cauza şi Dăruitorul a tot binele; fiindcă acela care s-â 
învrednicit sâ-L vadă şi să-L contemple nu mai doreşte nimic 
altceva, iar cel ce s-a umplut de iubirea lui Hristos nu mai 
suportă să iubească pe altcineva pe pământ 1 . 

Farmecul lui Hristos 

Prin urmare, să ne sârguim, fraţii mei iubiţi, să găsim pe 
Hristos şi să-L vedem, să vedem cum este frumuseţea şi far- 
mecul Lui, fiindcă pe mulţi oameni îi vedem răbdând pentru 
pofta unor lucruri vremelnice osteneli şi chinuri multe, şi fă- 
când călătorii lungi, ba chiar dispreţuind până şi femeile şi 
copiii, şi orice altă slavă şi desfătare, şi nepreferând nimic 
altceva decât voia proprie, ca nu cumva să nu-şi atingă scopul 
lor. Şi dacă pentru lucruri vremelnice şi stricăcioase unii din- 
tre oameni fac toată această luptă şi-şi pun însuşi sufletul lor, 
oare noi nu ne vom da morţii sufletele şi trupurile noastre pen- 
tru împăratul împăraţilor şi Domnul domnilor [7 Tim 6, 15], 
Făcătorul şi Stăpânitorul a toate? Şi unde ne vom duce sau 
unde vom fugi, fraţilor, de la faţa Lui [Ps 138, 7]? Căci dacă 
urcăm la cer, îl vom găsi acolo; iar de vom coborî la iad, El 
este şi acolo [Ps 138, 8]; de vom ajunge la capătul mării, nu 
vom fugi de mâna Lui, ci dreapta Lui va ţine [Ps 138, 9-10] 
sufletele şi trupurile noastre. Neputând, aşadar, să ne împo- 
trivim, fraţilor, sau să fugim de la faţa Domnului [Iona 1, 3], 
veniţi să ne facem pe noi înşine robi Domnului Dumnezeu 
Care pentru noi a luat chip de rob [Flp 2, 7] şi a murit pentru 
noi, veniţi să ne smerim sub mâna Lui cea puternică [1 Ptr 
5, 6], care face să ţâşnească tuturor viaţa cea veşnică şi prin 
Duhul Sfânt o împărtăşeşte cu bogăţie celor ce o caută pe ea. 

Mărimea pogorârii lui Dumnezeu 

O, fraţii mei iubiţi, câtă durere şi întristare este în sufletul 
meu când vreau să grăiesc minunile mâinii lui Dumnezeu şi 



1 Pasaj extrem de caracteristic pentru spiritualitatea hristocentrica a Sfântului 
Simeon. Pentru el Hristos devine aievea totul, iar dorinţa de a-L vedea domină torul. 
Ataşamentul său aprins faţă de Hristos nu devine un cult doar al umanităţii şi patimii 
Lui, ci prin aceasta el aspiră la vederea Slavei veşnice a Sfintei Treimi [n. B. Krivo- 
châne, SC96, p. 146-247]. A .- &ii; ii 

-29- 



frumuseţea ei negrăită, pentru ca să ştiţi şi să învăţaţi măreţia 
ei şi să căutaţi să o primiţi în voi înşivă, dar nu-i văd pe unii 
dintre voi luând aminte cu dor şi căldură la cele zise sau pof- 
tind să se desfete de o asemenea slavă. De aceea şi rămân cu 
totul fără glas, neputând nicidecum să grăiesc sau să explic 
cuiva slava lui Hristos, Dumnezeul nostru, Care Se dăruie 
celor ce-L caută din tot sufletul. Dar ce uimire pentru mine şi 
ce măreţie a darurilor lui Dumnezeu, pentru că din marea şi 
negrăita Sa bunătate, lăsând cele înţelepte, tari şi bogate ale 
lumii, a ales cele neputincioase, nebune şi sărace [1 Co l, 27]. 
Şi cine e în stare să mulţumească cu vrednicie chiar numai 
pentru acest lucru? Fiindcă aproape toţi oamenii se scârbesc 
de cei neputincioşi şi săraci, şi împăratul pământesc nu su- 
portă să-i vadă, nobilii îi evită, bogaţii îi privesc de sus şi trec 
pe lângă ei atunci când îi întâlnesc, ca şi când n-ar fi nimic, şi 
nimeni nu socoteşte o fericire a petrece împreună cu ei 2 ; dar 
Dumnezeu, Cel slujit de zeci de mii de puteri fără nume [Dn 
7, 10], Care poartă toate cu cuvântul puterii Sale [Evr\, 3], a 
Cărui măreţie e cu neputinţă de îndurat de către toţi, nu a re- 
fuzat să Se facă şi părinte şi prieten şi frate al acestor lepă- 
daţi, ci a vrut şi să Se întrupeze, ca să Se facă asemenea nouă 
întru toate afară de păcat [Evr 4, 15], iar pe noi să ne facă 
părtaşi ai Slavei şi împărăţiei lui. Vai, ce mare bogăţie a bu- 
nătăţii Lui! Vai, ce negrăită pogorâre a Stăpânului şi Dumne- 
zeului nostru! 

Pecetea lui Hristos 

De ce nu alergăm, fraţilor, la Dumnezeul Cel milostiv Care 
ne-a iubit astfel? De ce nu ne dăm morţii sufletele noastre 
pentru Hristos Dumnezeu Care a murit pentru noi? De ce 
suntem fricoşi şi ne temem de ieşirea din trup? Oare moartea 



2 Ca adeseori în scrierile sale, Sfântul Simeon îşi exprimă ideile teologice şi du- 
hovniceşti cu ajutorul unor imagini împrumutate din viaţa socială şi politică a epocii 
sale. Deşi foloseşte adeseori imagini din viaţa de la curte pentru a ilustra relaţiile 
oamenilor cu Dumnezeu, de cele mai multe ori vorbeşte fără simpatie, ba chiar cu 
ironie şi ostilitate faţă de împăratul pământesc a cărui atitudine arogantă şi dispreţu- 
itoare faţă de cei umili e în contrast cu smerenia şi iubirea faţă de aceştia arătate de 
împăratul ceresc [n. B. Krivocheine, SC 96, p. 250-251]. 

va primi şi va ţine sufletele celor ce au nădăjduit în Hristos? 
Oare moartea va stăpâni peste sufletele pecetluite de harul 
Preasfântului Duh şi de sângele lui Hristos? Oare va îndrăzni 
lupul cel înţelegător să privească cu duşmănie la pecetea lui 
Hristos 3 , Mai-marele păstorilor [1 Pîr 5, 4], cu care a pece- 
tluit oile Sale [In 10, 3]? Nicidecum, fraţi credincioşi şi ctt- 
getători de Dumnezeu. Prin urmare, câţi sunteţi nepecetluiţi 
alergaţi; câţi sunteţi neînsemnaţi, grăbiţi-vă să fiţi însemnaţi 
cu semnul Duhului. Dar cine este cel nepecetluit? Cel ce se 
teme de moarte. Cine este cel neînsemnat? Cel ce nu cunoaş- 
te întocmai chipul peceţii; fiindcă cel ce a învăţat întipărirea 
dumnezeiască, îndrăznind prin credinţă, dobândeşte nădejde 
neruşinată. Să căutăm, prin urmare, pe Hristos, în Care îm- 
brăcaţi fiind prin dumnezeiescul Botez [Ga 3, 27], ne-am 
dezbrăcat prin faptele rele, căci fiind noi sfinţiţi în chip ne- 
simţit, pe când eram încă prunci şi la cuget şi la vârstă, ne-am 
întinat pe noi înşine în tinereţe 4 , ca să nu spun că în fiecare zi 
ne întinăm prin călcarea poruncilor sufletele şi trupurile noas- 
tre. De aceea suntem chemaţi din nou noi înşine prin mântu- 
itoarea pocăinţă, făcând şi făptuind toate câte sunt bine-plă- 
cute lui Hristos, ca, fiind pecetluiţi de El, să trăim restul vieţii 
noastre fără teamă 5 ; şi nu numai aceasta, dar să şi dobândim 
din mâna Lui milă [Evr 4, 16] şi să ne învrednicim de cu- 
noaşterea tainelor lui Hristos [Mt 13, 11; F/p 3, 8], adică nu 
numai de cunoştinţa ce se transmite prin cuvânt şi auzire, ci 
şi de cea văzută cu lucrul şi cu fapta. Deci cum se vede în noi 
înşine cu lucrul şi cu fapta cunoaşterea tainelor lui Hristos? Ia 
aminte! 
Domnul, bogăţia noastră 

Aşa ne strigă limpede în fiecare zi din Evanghelia Sa 
Hristos, Dumnezeul nostru: „Fericiţi cei săraci cu duhul, că a 



3 Cf. SFÂNTUL IOAN HRISOSTOM, In Matthaeum horn. 78, 4; PG 53, 715. 

4 Cf. SFÂNTUL IOAN SlNAITUL, Scara 7, 8; PG 88, 804B [FR 9, 1980, p. 166]. 

5 Sfântul Simeon nu neagă eficacitatea Botezului pruncilor, dar insistă asupra 
necesităţii primirii din nou a peceţii lui Hristos după ce Botezul a fost întinat şi a 
experienţei conştiente a harului [n. B. Krivochăine, SC 96, p. 255], 

acestora este împărăţia cerurilor" [Mt 5, 3]. Prin urmare, au- 
zind noi aceasta, trebuie să vedem şi să ne cercetăm pe noi 
înşine întocmai, dacă suntem cu adevărat asemenea săraci, ca 
a noastă să fie şi împărăţia cerurilor într-atât, încât să avem 
sigură dobândirea ei întru simţirea sufletului, şi într-atât să 
avem bogăţia ei, încât să simţim că suntem negreşit înăuntrul 
ei şi ne desfătăm veselindu-ne de bunătăţile cele de acolo. 
Fiindcă aceasta [împărăţia] este înăuntrul nostru [Le 17, 21], 
a spus însuşi Domnul; iar semnele şi dovada că aceasta se 
află înăuntrul cuiva, e faptul de a nu pofti nimic din cele vă- 
zute şi stricăcioase, adică din lucrurile şi desfătările lumii 
acesteia, nici bogăţie, nici slavă, nici plăcere, nici orice altă 
desfătare a vieţii şi a trupului, ci a ne reţine astfel de la toate 
acestea şi a avea o asemenea dispoziţie de scârbă în sufletul 
şi voinţa noastră, ca aceea pe care o au cei ce strălucesc în 
puterea şi cinstea împărătească faţă de cei ce petrec în cortul 
desfrânărilor, sau aşa cum cei înveşmântaţi cu haine curate şi 
unşi cu miruri bine-mirositoare evită duhoarea şi noroiul. 
Fiindcă cine se întoarce fie numai spre unul dintre aceste lu- 
cruri văzute nici n-a văzut acea împărăţie a cerurilor, nici nu 
a mirosit nici nu a gustat mireasma şi dulceaţa ei. 

Plânsul 

Şi iarăşi: „Fericiţi cei ce plâng, că aceia se vor mângâia" 
[Mt 5, 4]. Deci să vedem iarăşi şi să ne cercetăm pe noi înşine 
dacă avem în noi plânsul şi acea mângâiere care urmează 
plânsului. Mai întâi El a zis că sunt fericiţi cei săraci cu du- 
hul, a cărora va fi împărăţia cerurilor. Dar săracii cu duhul nu 
au, precum s-a zis, nici o afecţiune pătimaşă faţă de cele ce 
sunt, nici nu-şi alipesc în chip pătimaş gândul de ele, nici 
măcar pentru un singur lucru plăcut. Deci cum şi pentru ce va 
plânge cel ce se scârbeşte de lumea întreagă şi prin dispoziţia 
sufletului său se îndepărtează de ea mai mult decât se apropie 
de trup? Cine n-are pofta a ceva din cele văzute, pentru ce 
oare se va întrista sau se va bucura şi cum va plânge având în 
el împărăţia cerurilor şi bucurându-se de ea în fiecare zi — 
fiindcă a spus că cei ce plâng primesc mângâiere? Dar luaţi 

aminte, rogu-vă, la cele zise şi cunoaşteţi cunoştinţa şi raţiu- 
nea celor spuse. 

Omul credincios care ia seama pururea şi întocmai la po- 
runcile lui Dumnezeu, când face toate poruncile dumnezeieşti 
şi-şi îndreaptă cugetul spre înălţimea lor, adică spre o vieţuire 
şi o curăţie fără de hrană, atunci găsindu-şi măsurile lui se va 
afla pe sine însuşi neputincios şi neînstare să ajungă la acea 
înălţime a poruncilor, ba chiar şi foarte sărac, adică nevrednic 
de a primi pe Dumnezeu, de a-I da mulţumire şi slavă, ca 
unul care n-a dobândit încă nici un bine propriu; iar cel ce 
cugetă acestea despre sine însuşi întru simţirea sufletului, 
acela va plânge negreşit cu plânsul cel cu adevărat preaferi- 
cit, care va primi mângâierea şi va face blând sufletul său. 

Mângâierea care vine din plâns 

Fiindcă mângâierea care vine din plâns e o arvună a împă- 
răţiei cerurilor. Căci, potrivit Apostolului, credinţa este sub- 
stanţa celor nădăjduite [Evr 11, 1], iar mângâiere care vine 
din luminarea Duhului în sufletele care plâng e o venire a lui 
Dumnezeu, venire care le dă drept premiu smerita-cugetare, 
care se numeşte şi sămânţă [Le 8, 5] şi talant [Mt 25, 15 sq.], 
fiindcă aceasta crescând şi înmulţindu-se de treizeci de ori, 
de şaizeci de ori şi de o sută de ori în sufletele celor ce se 
luptă aduce lui Dumnezeu roadă sfântă a darurilor [harisme- 
lor] Duhului. Fiindcă unde este smerenie nemincinoasă, acolo 
e şi adâncul smeritei-cugetări; şi unde e smerita-cugetare, 
acolo sunt şi luminările Duhului; iar unde sunt luminările 
Duhului, acolo e şi revărsarea luminii lui Dumnezeu şi Dum- 
nezeu însuşi în înţelepciunea şi cunoştinţa [Rm 11, 33] tai- 
nelor Sale; iar unde sunt acestea, acolo e împărăţia cerurilor 
şi cunoaşterea împărăţiei şi comorile ascunse ale cunoştinţei 
lui Dumnezeu [Col 2, 3], întru care e şi arătarea sărăciei celei 
duhovniceşti; iar unde e simţirea sărăciei duhovniceşti, acolo 
e şi plânsul îmbucurător, acolo şi lacrimile care curg neînce- 
tat, care curăţă sufletul ce iubeşte toate acestea şi. îl fac în 
chip desăvârşit prealuminos. 

Deci prin acestea înălţându-şi ochii sufletul şi cunoscând 
pe Domnul lui, începe cu râvnă să aducă roadă lui însuşi şi 
lui Hristos celelalte virtuţi. Şi pe drept cuvânt. Fiindcă adăpat 
pururea şi îngrăşat de lacrimi şi stingându-şi prin ele în între- 
gime irascibilitatea, se face blând şi cu totul nemişcat faţă de 
mânie, dar pofteşte şi doreşte flămânzind şi însetând [Mt 5, 6] 
să înveţe îndreptările lui Dumnezeu [Ps 118, 71]. Iar în aces- 
tea se face şi milostiv [Mt 5, 7] şi compătimitor, astfel încât 
din toate acestea inima lui se desăvârşeşte şi ajunge la vede- 
rea lui Dumnezeu şi vede curat [Mt 5, 8] slava Lui potrivit 
făgăduinţei Sale. Aşadar, cei ce au astfel de suflete sunt cu 
adevărat făcători de pace şi se numesc fii ai Celui Preaînalt 
[Mt 5, 9; Ps 81, 6], care cunosc curat pe Tatăl şi Stăpânul lor, 
şi-L iubesc din tot sufletul, răbdând adică pentru El toată os- 
teneala şi tot necazul, fiind ocărâţi, bârfiţi, strâmtoraţi pentru 
porunca Lui cea dreaptă, pe care ne-a poruncit să o păzim, 
înjuraţi şi prigoniţi şi răbdând cu bucurie tot cuvântul rostit în 
chip mincinos împotriva lor din pricina numelui Său, vese- 
lind-se [Mt 5, 11-12] că s-au învrednicit să fie necinstiţi de 
către oameni pentru dragostea Lui [FA 5,41]. 

învăţaţi, fraţilor, care e adevărata întipărire a peceţii lui 
Hristos. Cunoaşteţi, credincioşilor, însuşirile întipăririi. Pe- 
cetea cea bună cu adevărat e luminarea Duhului, chiar dacă 
multe sunt înfăţişările lucrărilor ei şi multe sunt semnele vir- 
tuţilor ei, dintre care cel dintâi şi cel mai necesar e smerenia, 
ca început şi temelie — „căci peste cine, zice, voi privi, decât 
peste cel blând şi liniştit şi care tremură la cuvintele mele" 
[îs 66, 2] — , în al doilea rând plânsul şi izvorul lacrimilor, 
despre care aş vrea să spun mai multe, dar îmi lipsesc cuvin- 
tele prin care să exprim cele ce vreau să spun. 

Lacrimile 

Fiindcă o minune negrăită e faptul că lacrimile care curg 
din ochii sensibili spală în chip inteligibil sufletul de noroiul 
păcatelor şi, căzând la pământ, ard şi robesc pe demoni, şi fac 
sufletul liber de legăturile nevăzute ale păcatului. O, lacrimi, 
care ţâşniţi din luminarea dumnezeiască, care deschideţi în- 

suşi cerul şi-mi aduceţi mângâiere dumnezeiască! Fiindcă din 
plăcerea şi dorul meu iarăşi şi de multe ori voi grăi acestea. 
Unde e mulţime de lacrimi, fraţilor, dimpreună cu o cunoş- 
tinţă [meta gnoseosf adevărată, acolo e şi strălucirea luminii 
dumnezeieşti; iar unde e strălucirea luminii, acolo e şi dărui- 
rea tuturor bunătăţilor şi pecetea Duhului Sfânt sădită în ini- 
mă, de unde vin şi toate roadele vieţii; de aici se aduce ca 
roadă lui Dumnezeu blândeţea, pacea, milostenia, compătimi- 
rea, bunătatea, îndurarea, credinţa, înfrânarea [Ga 5, 22-23], 
de aici iubirea de vrăjmaşi şi rugăciunea pentru ei [Mt 5, 44], 
bucuria în ispite, lauda în necazuri [Rm 5, 3], faptul de a so- 
coti ale noastre proprii căderile celorlalţi şi de a plânge pen- 
tru ele, şi faptul de a ne da cu râvnă sufletul spre moarte pen- 
tru fraţi [1 In 3, 16]. 

Semnele peceţii lui Hristos 

Prin urmare, să vedem, fraţilor, şi să ne cercetăm întocmai 
pe noi înşine şi să aflăm despre sufletele noastre, dacă e în 
noi această pecete. Să recunoaştem dacă e în noi Hristos, din 
semnele zise. Ascultaţi, rugu-vă, creştini fraţi şi fraţi creştini, 
treziţi-vă şi priviţi dacă a strălucit lumina în inimile voastre 
[2 Ptr 1, 19], dacă aţi văzut lumina cea mare [îs 9, 2] a cu- 
noştinţei [epignosis] 1 , dacă v-a cercetat pe voi din înălţime 
răsăritul arătându-se nouă, celor ce şedem în întuneric şi în 
umbra morţii [îs 9, 2], şi, dacă da, atunci slavă cu mulţumire 
să înălţăm necontenit Stăpânului Cel bun Care ne-a dăruit 
aceasta şi să ne luptăm să hrănim în noi înşine prin lucrarea 
poruncilor focul dumnezeiesc, prin care lumina cea dumne- 
zeiască obişnuieşte să strălucească încă şi mai mult şi să se 
facă şi mai mare. Iar dacă nu am dobândit încă pe Hristos sau 
pecetea Lui şi nu cunoaştem în noi înşine semnele mai sus 
scrise, ci, dimpotrivă, vieţuieşte în noi înşine lumea cea în- 



6 Ca şi awa Dorotei, Ammona şi Ioan Scărarul, Sfântul Simeon foloseşte ter 
menul gnosis cel mai adeseori în expresiile en gnosei sau meta gnosei [„în" şi „cu 
cunoştinţă"] care accentuează caracterul conştient al cunoaşterii lui Dumnezeu (deşi 
cunoaşte şi foloseşte şi sensul mistic şi speculativ al expresiei gnosis) [n. B. Krivo- 
cheine, SC 96, p. 263]. 

7 Cf. Sfântul Grigorie din Nazianz, PG 36,313A.it»' 

şelătoare, iar noi înşine vieţuim în chip nefericit în ea soco- 
tind cele vremelnice drept un lucru mare, cădem în necazuri, 
suntem răniţi în pagube şi ne desfătăm în plăcere şi bogăţie, 
atunci vai ce pagubă, vai ce neştiinţă şi întunecare, vai ce 
nenorocire şi nesimţire avem noi, care suntem stăpâniţi de ele 
şi atraşi spre cele pământeşti! Cu adevărat suntem vrednici de 
milă şi preanenorociţi şi străini de însăşi viaţă veşnică şi de 
împărăţia cerurilor, ca unii care n-am dobândit în noi înşine 
pe Hristos, ci avem trăind în noi lumea, ca unii ce vieţuim în 
ea şi cugetăm cele pământeşti [Flp 3, 19; Col 3, 2]. Iar cel ce 
este astfel e vrăjmaş potrivnic lui Dumnezeu, fiindcă vrăjmă- 
şie este pentru Dumnezeu alipirea pătimaşă faţă de lume [Iac 

4, 4], precum spune dumnezeiescul Apostol: „Nu iubiţi Iu 
mea, nici cele din lume!" [7 In 2, 15], căci nimeni nu poate 
sluji lui Dumnezeu şi vieţui după om [Mt 6, 24; Rm 8, 12], 
fiindcă toate cele ale lumii sunt piedici în calea iubirii de 
Dumnezeu şi a faptului de a bine-plăcea Lui. 

Mila şi iubirea păcii 

Fiindcă cine oare, iubind slava şi cinstea de la oameni [In 

5, 41], se va socoti vreodată pe sine însuşi drept cel mai de pe 
urmă şi cel mai ticălos şi se va face smerit cu duhul sau zdro 
bit cu inima [Ps 50, 19], sau va plânge cândva, chiar dacă va 
putea să facă aceasta? Şi cine oare, iubind bogăţia şi fiind 
stăpânit de iubirea de arginţi şi de agoniseală, se va face mi 
lostiv [Mt 5, 7] şi compătimitor şi nu va fi mai sălbatic şi mai 
crud decât orice fiară sălbatică? Cine, stăpânit de slava de 
şartă şi ţinut de părerea de sine, se va elibera vreodată de 
pizmă sau de invidie? Iar cel ce se pleacă spre patimile cărnii 
şi se tăvăleşte în noroiul plăcerilor, cum se va face oare curat 
cu inima sau cum şi când va vedea pe Dumnezeu Care 1-a 
făcut pe el [Mt 5, 8]; şi cum va fi făcător de pace [Mt 5, 9] cel 
care s-a înstrăinat pe sine de Dumnezeu şi nu-L aude zicând: 
„Pentru Hristos mijlocim, ca şi cum Dumnezeu v-ar îndemna 
prin noi: împăcaţi-vă cu Dumnezeu!" [2 Co 5, 20]? Fiindcă 
tot cel ce se împotriveşte şi se războieşte cu Dumnezeu prin 
călcarea poruncilor, chiar dacă ar face pace între toţi oamenii, 

e vrăjmaş lui Dumnezeu, pentru că, deşi face pace între ei, nu 
face aceasta cum îi place lui Dumnezeu. Căci fiind mai întâi 
chiar el vrăjmaş sie însuşi şi lui Dumnezeu, se fac vrăjmaşi 
Lui [Iac 4, 4] şi cei împăcaţi prin unii ca aceştia. Fiindcă cine 
are duşmănie faţă de cineva, acelaşi negreşit nu ştie să sfătu- 
iască în chip drept pe alţii cele ce i se par bune vrăjmaşului şi 
sunt plăcute celorlalţi, nici nu-i va învăţa pe ei să facă voite 
aceluia, pentru că şi însuşi faptul că petrece despărţit de ele îl 
va face să nu cunoască dorinţele lui; mai mult încă, din pricina 
împătimirii şi adversităţii lui faţă de el şi datorită faptului că 
are necontenit în sine însuşi gândul de a umbla exact îm- 
potriva voilor aceluia, îşi creează obiceiul de a nu putea, chiar 
dacă ar vrea, să grăiască altora cu uşurinţă ceva spre folosul 
acelora. Şi pe bună dreptate. Fiindcă un suflet neluminat şi 
învăluit de patimi, şi mai cu seamă de pizmă împotriva cuiva, 
nu suportă nici măcar să audă pe altcineva apărând pe cel 
pizmuit, darămite să facă sau să spună ceva spre folosul ace- 
luia. Căci o patimă învechită pune stăpânire pe fire şi o cu- 
getare rea care zăboveşte în suflet nu mai poate fi tămăduită 
vreodată 8 . Pentru că din lumină unii ca aceştia se fac întune- 
ric şi, căzând din bunătate în răutate, bolesc. 

Unirea cu Dumnezeu prin vederea Luminii Lui 

Dar cel contopit cu Dumnezeu prin credinţă şi care-L cu- 
noaşte prin fapte s-a învrednicit negreşit să-L vadă şi prin 
contemplaţie. Dar vede cele pe care nu pot să le scriu. Fiindcă 
mintea vede privelişti străine, se luminează întreagă şi se face 
luminoasă, dar nu poate să înţeleagă şi să grăiască acestea. 
Pentru că însăşi mintea e lumină şi le vede pe toate lumină, iar 
lumina e vie şi dă viaţă celui ce vede. Acesta se vede pe sine 
însuşi în general unit cu lumina şi văzând se strânge în sine 
şi este aşa cum era. Aduce cu mintea lumina în suflet şi iese 
din sine, şi, ieşind din sine, o vede departe, dar, întor-cându- 
se iarăşi, se găseşte înăuntrul luminii. Şi aşa ce poate 



8 Cf. SFÂNTUL VASILE CEL MARE, Horn. in Ps. 1, 6; PG 29, 224C [PSB 17, 
1986, p. 191] şi scolia 60 la Scara 4 (.PG 88, 749C) [n. B. Krivocheine, SC 96, p. 
270]. 

spune sau ce poate înţelege din cele văzute, întrucât îi lipsesc 
cu totul cuvintele şi înţelesurile 9 . 

Sărăcie, smerenie, blândeţe 

Cine deci auzind aceste taine nu se va minuna şi, minu- 
nându-se, nu va alerga la Hristos? Cine nu va dori să vadă 
lucrurile uriaşe ale lui Dumnezeu şi nu va iubi pe Cel care dă 
în dar aceste daruri şi harisme străine? Cu adevărat fraţilor, 
nimic nu e mai bun în lumea aceasta decât a nu avea nimic 
din cele ale lumii, nici de a dori ceva peste nevoia de neapă- 
rată trebuinţă a trupului. Iar această nevoie de neapărată tre- 
buinţă o ştie raţiunea: pâine şi apă, o haină şi un acoperiş po- 
trivit dumnezeiescului Apostol: „Având hrană şi îmbrăcămin- 
te, ne va fi destul cu acestea" [7 Tim 6, 8]. Iar dacă avem ne- 
voie de ceva mai mult decât acestea, atunci negreşit Cel ce dă 
mai multe şi umple în bunăvoinţa Sa tot ce-i viu [Ps 144, 16] 
ni le va da nouă, celor ce nădăjduim şi credem în El. Numai 
să lăsăm toate cele ale vieţii vremelnice, adică slava deşartă, 
pizma, certurile întreolaltă, viclenia, murmurul, aţâţarea, şi 
toate câte nu-I plac lui Dumnezeu şi duc în primejdie sufle- 
tul. Să dorim însă din suflet cele ce Dumnezeu ne porunceşte 
să le îmbrăţişăm: sărăcia duhovnicească, pe care Cuvântul o 
numeşte smerenie, plânsul necontenit de zi şi noapte, din care 
izvorăşte bucuria sufletului şi mângâierea de fiecare ceas ce- 
lor ce-L iubesc pe Dumnezeu [Rm 8, 28]. Fiindcă din unele 
ca acestea realizează blândeţea toţi cei ce luptă cu adevărat, 
care flămânzesc şi însetoşează de dreptate [Mt 5, 6] şi caută 
pururea împărăţia lui Dumnezeu [Mt 6, 33] care covârşeşte 
toată mintea omenească [Flp 4, 7]. Dar nu numai aceasta, ci 
şi faptul de a deveni milostiv, curat la inimă, plin de pace şi 
făcător de pace, şi viteaz întru ispite [Mt 5, 3-11], şi acest 
lucru vine din a plânge în fiecare zi. De aici ne vine şi ura 
celor rele, de aici se aprinde în suflet şi râvna dumnezeiască, 
care nu-1 lasă să se liniştească nicidecum sau să încline spre 



9 Remarcabil pasaj mistic despre luminarea extatică şi supraconceptuală a minţii 
şi unirea ei cu Dumnezeu, alături de tema frecventă la Sfântul Simeon a concentrării 
mistice şi îndepărtării luminii [n. B. Krivocheine, SC 96, p. 271]. 

- 38 - 



cele rele împreună cu cei răi, ci îl umple de vitejie şi de pute- 
re, ca să poată răbda până la sfârşit în cele cumplite. 

Fuga de lumea trecătoare. Numai omul rămâne 

Să fugim, aşadar, de lume şi de cele din lume [1 In 2, 15], 
iubiţi fraţi. Fiindcă ce avem noi cu lumea şi cu oamenii cei 
din lume? Să alergăm, să urmărim, până când vom apuca ce- 
va din cele ce stau şi nu curg. Fiindcă toate se strică şi trec ca 
un vis şi nimic statornic sau sigur nu este întru cele văzute. 
Soarele, stelele, cerul şi pământul, toate vor trece, iar singur 
dintre toate rămâne omul. Aşadar, care lucru din cele văzute 
ne va putea fi de folos în ceasul de nevoie al morţii, când ple- 
căm de aici spre odihna de acolo a veacului aceluia, lăsând în 
urmă toate acestea? Iar dacă aşa vor trece cele văzute, care va 
fi folosul nostru atunci când ne ducem şi lăsăm în urmă tru- 
pul nostru mort? Fiindcă din clipa în care sufletul îşi lasă tru- 
pul, nu mai poate vedea prin el, nici nu mai poate fi văzut de 
altul, ci de acum înainte are legătură numai cu cele nevăzute 
şi nu mai are în sine nici o grijă pentru cele de aici, având de 
acum înainte o îndoită viaţă şi luptă: sau împărăţia cerurilor 
şi Slava veşnică sau, iarăşi, gheena şi osânda focului. Fiindcă 
unul din acestea le primeşte de la Dumnezeu drept moştenire 
veşnică, după vrednicia celor ce le-a făptuit aici. 

Să luptăm să-L vedem pe Hristos, ca să scăpăm de moarte 

Prin urmare, pentru aceste pricini, să fugim, rogu-vă, din 
lume. Să fugim de amăgirea vieţii şi de crezută ei bucurie, şi 
să alergăm numai la Mântuitorul sufletelor, Hristos. Pe Acesta 
să ne grăbim să-L găsim întrucât e de faţă pretutindeni şi, 
găsindu-L, să-L ţinem [Cânt 3, 4], căzând la picioarele Lui 
[Mt 28, 9] şi îmbrăţişându-le cu căldura sufletului. Da, 
rogu-vă, să ne grăbim încă fiind aici să-L vedem şi să-L con- 
templăm. Căci dacă ne vom învrednici să-L vedem în chip 
sensibil [aisthetos] încă de aici, nu vom mai muri, moartea nu 
mai stăpâneşte asupra noastră [Rm 6, 9]. Să nu primim a-L 
vedea numai în viitor, ci să ne luptăm încă de acum să-L ve- 
dem, precum spune şi Ioan Teologul: „Ştim însă că-L avem 

pe Dumnezeu în inimile noastre din Duhul pe care L-am pri- 
mit de la El" [1 In 3, 24; 2, 27], 

Aşadar, câţi aţi arătat din fapte credinţă neclintită şi sigură 
în El, cercetând cu discernământ întocmai şi frumos cele spu- 
se de noi mai sus, vedeţi să nu vă înşelaţi pe voi înşivă 
părându-vi-se că aveţi în voi înşivă pe Hristos neavând nimic, 
ca să nu ieşiţi din viaţă cu mâinile goale şi să auziţi, lucru de 
care mă rog să ne ferească Dumnezeu, glasul acela de care 
măr rog să fim cruţaţi: „Luaţi cele ce i se pare că are celui 
rău, şi daţi-le celui ce are mai multe" [Mt 13, 12; 12, 28-39], 
şi atunci veţi plânge şi vă veţi tângui [Iac 4, 9; Ap 18, 11] şi 
veţi avea întristare în vecii nesfârşiţi. 

Fie să nu auzim un asemenea glas şi să nu pătimim un lu- 
cru ca acesta, noi, care am tăgăduit lumea întreagă şi cele din 
lume [1 In 2, 15] şi am alergat la Hristos. Fie ca, păzind po- 
runcile lui Dumnezeu, să ne curăţim inimile noastre prin la- 
crimi şi pocăinţă, ca să vedem încă de aici lumina cea dum- 
nezeiască, pe însuşi Hristos, şi să-L avem rămânând în noi, 
hrănind şi făcând vii sufletele noastre prin Duhul Sfânt, şi 
făcându-ne să gustăm dulceaţa desfătată a bunătăţilor împără- 
ţiei Lui, căreia fie să ne învrednicim noi toţi în Hristos Iisus 
Domnul nostru, Căruia I se cuvine slava în vecii vecilor. 
Amin. 

Cateheza 3 



Fidelitatea fată de voturile monahale 

5 

Despre faptul că trebuie să ascultăm frumos şi să 
nu uităm voturile pe care le-am dat lui Dumnezeu. 
Şi că nu trebuie să murmurăm pentru privegherile 
de toată noaptea ale slujbelor de dimineaţă. 



Să nu murmurăm sculându-ne la priveghere 

Fraţilor şi părinţilor, aducându-ne aminte de poruncile lui 
Hristos care spun aşa: „Nu judecaţi şi nu veţi fi judecaţi" [Le 
6, 37], nu cercetaţi nicidecum cu curiozitate vieţile altora, ci 
mai degrabă faceţi ceea ce ne spun preoţii, dar nu faceţi fap- 
tele lor [Mt 23, 3], precum aţi auzit. De aceea, ascultaţi-mă ca 
nişte robi ai lui Hristos, pe mine, nevrednicul, şi, trecând cu 
vederea puţinătatea sufletului meu şi trândăvia mea, purtaţi 
de grijă, rogu-vă, de sufletele voastre şi grăbiţi-vă să faceţi 
neîntârziat poruncile lui Dumnezeu; şi nu murmuraţi împo- 
triva smereniei mele, ca sculându-vă o singură dată în an 1 la 
miezonoptică, ci, aducându-ne aminte de cel ce zice: „La mie- 
zul nopţii m-am sculat ca să mă mărturisesc Ţie pentru jude- 
căţile dreptăţii Tale" [Ps 118, 62], mulţumiţi mai degrabă lui 
Dumnezeu şi celui ce v-a sculat din somn spre lauda Lui, bu- 
curaţi-vă şi săltaţi [Le 6, 23], fiindcă v-aţi învrednicit să cân- 
taţi imne împreună cu sfinţii îngeri lui Dumnezeu. Fiindcă 
acela care se indignează de slujbele obişnuite, cel pe care-1 



1 Textul nu este limpede. Monahii trebuie să se scoale zilnic la miezonoptică, nu 
doar o dată pe an. Probabil sensul e că monahii ar trebui să fie deja obişnuiţi să se 
scoale zilnic la miezonoptică şi nu trebuie să protesteze ca şi cum ar fi un lucru 
extraordinar ce ar avea loc o dată pe an. (Pentru programul zilnic al monahilor bi- 
zantini din epocă, a se vedea mai jos C 26 şi 30) [n. B. Krivocheine, SC 96, p. 281, 
283]. 

irită şi îl doboară lungimea imnelor înălţate, unul ca acesta nu 
ştie cu adevărat că dulci sunt cuvintele lui Dumnezeu în gâ- 
tlejul celor ce-L iubesc pe El şi mai presus decât mierea şi 
ceara în gura celor ce-L cunosc pe El [Ps 118, 103]; fiind cu 
totul trup şi având cuget trupesc [Rm 8, 6-7] şi simţire încă şi 
mai trupească, acela nu poate gusta în chip duhovnicesc din 
cele dăruite spre binefacerea noastră de către Dumnezeu, ci 
toate cele făcute potrivit lui Dumnezeu i se par amare şi nu 
cunoaşte ceea ce s-a spus: „Gustaţi şi vedeţi că bun este 
Domnul" [Ps 33, 9]. Iar cine nu ştie aceasta cu claritate, acela 
se înstrăinează în chip limpede de iubirea şi dulceaţa lui 
Hristos. Iar cine e străin de acestea şi de gustarea lor — vai 
mie, a mea e nenorocirea, fiindcă mi s-a poruncit să fac ale 
mele cele străine! — e vrăjmaş al lui Dumnezeu şi străin de 
împărăţia cerurilor; pentru că ce altă nădejde va avea, spune- 
mi, sau ce altă iubire va îmbrăţişa sau ce mângâiere va afla 
fie aici fie după moarte? Iar cel ce se împotriveşte în cuvânt, 
şi se plânge şi blestemă pe cei ce-1 scoală pentru imnele 
dumnezeieşti şi pentru lauda lui Dumnezeu, ce cuvânt de 
apărare va afla în ziua judecăţii, făcându-se şi lui însuşi şi 
altora sminteală de pierzanie? 

întristarea lui Simeon în faţa monahilor trândavi 

Credeţi-mi, părinţilor şi fraţilor duhovniceşti, că atunci 
când aud acestea sau văd pe cineva dintre voi suferind cum- 
plit pentru acestea, sunt cuprins de un asemenea necaz şi am 
asemenea remuşcări în inima mea, încât mi se pare că am 
predat-o deja osândei, şi nu mai simt nici o altă bucurie a lu- 
mii, ci renunţ la însăşi viaţa mea; şi plâng şi mă tânguiesc ca 
unul deja osândit, fiindcă îndemnurile mele nu sunt auzite, 
pedepsele mele sunt respinse, mustrările mele sunt urâte, do- 
jenile mele sunt la rândul lor dojenite, şi eu, la rândul meu, 
sunt prigonit ca un vrăjmaş, şi, făcând toate acestea, nu pot să 
dobândesc odihnă. Vreau să mă odihnesc şi să-mi văd numai 
relele mele, dar când vreau să mă ţin numai de aceasta, atunci 
ca o flacără mi se aprinde inima [Ir 20, 9] şi iarăşi mă găsesc, 
nenorocitul, cuprins în acestea şi sufăr pentru rănile" voastre 

nu mai puţin decât simte fiecare durere pentru rănile lui, şi 
ard pentru voi şi duc o viaţă de netrăit, şi mirarea mă cuprin 
de: cum am ajuns la o asemenea întunecare că făptuim toate 
împotriva sufletelor noastre şi, junghiindu-ne pe noi înşine, 
dăm cu copita, ca şi cum am fi nişte dobitoace, şi, înlănţuin- 
du-ne pe noi înşine prin păcate, ne bucurăm şi-i muşcăm pe 
cei ce iau de pe noi nişte lanţuri ca acestea. Dacă suntem îm 
piedicaţi de către cineva să mai făptuim ceva împotriva su 
fletelor noastre, ca nişte câini turbaţi lătrăm împotriva lui şi-1 
ocăram, şi nu încetăm până când nu facem fapta aceea şi ne 
pierdem sufletele noastre. Apoi, obişnuindu-ne cu fărădelegi 
ca acestea, ajungem răi în chip firesc şi nu mai vrem să ne 
îndreptăm. Am făgăduit să fim monahi şi am ajuns mai răi 
decât cei din lume. Ne-am angajat să flămânzim şi să însetăm 
şi să suferim cele rele, şi ne certăm pentru o bucătură de pâi 
ne şi nu ne ruşinăm să hulim, fie şi numai pentru o bucată de 
pâine cerută de noi peste vremea rânduită pentru mâncare. 
Am venit să ne lepădăm de toţi cei din lume, de părinţi, de 
fraţi şi de prieteni, şi nu încetăm să-i hrănim mai degrabă pe 
ei din pâinea mănăstirii. Am fugit de lume ca de un vrăjmaş, 
şi-i iubim pe cei din lume şi cele ale lumii mai mult decât pe 
Hristos însuşi. 

în ce scop ne-am făcut monahi? 

Spune-mi, te întreb, frate: ai venit oare în mănăstire cre- 
zând că este o judecată, o înviere şi o răsplată a celor făcute 
în viaţă, mărturisind că există un Dumnezeu Care va răsplăti 
fiecăruia după faptele lui [Mt 16, 27], sau nu aveai nimic din 
toate acestea în inima ta? Ai venit ca să păzeşti făgăduinţele 
pe care le-ai dat şi să te alături lui Hristos în faţa a mulţi 
martori [7 Tim 6, 12; 2 Tim 2, 2], sau ai făţărit cu viclenie 
acest lucru, ca să-ţi faci o legătură cu frăţia, şi să te faci mă- 
dular al Bisericii, dar tot ceea ce chibzuiai în cugetul tău era 
să primeşti fără nici o lipsă cele care să-ţi potolească foamea 
şi lăcomia, şi să duci o viaţă lipsită de griji şi fără osteneală? 
Deci, dacă ai venit ca să te faci rob al lui Hristos şi frate al 
nostru, păzeşte, rogu-te, şi poruncile Lui şi slujeşte-I cu căl- 

dură, ca să te arăţi creştin adevărat din fapte şi să te faci frate, 
al nostru iubitor de Dumnezeu, asemănându-ne nouă întru 
toate; suferă cele rele împreună cu noi ca un bun oştean 
[2 Tim 2, 3], ca să te şi încununezi şi să te preamăreşti împre- 
ună cu noi [Rm 8, 17], desfătându-te de slava cea veşnică. Iar 
dacă ai venit să fii tuns şi să te faci monah închipuind numai 
făţarnic toate acestea, gândindu-te numai să mănânci şi să bei 
împreună cu alţii, găsind chipurile de la sine toate de-a gata, 
ascultă atunci şi-ţi voi spune ce te va întâmpina. Mai întâi, 
ceea ce este şi lucrul cel mai de seamă, să ştii că nici nu te-ai 
împăcat, nici nu te-ai apropiat de Dumnezeu, ci eşti socotit 
vrăjmaş al Lui şi uneltitor; şi cum nu vei fi uneltitor, atunci 
când cugeti un lucru în inima ta şi fagăduieşti altele înaintea 
tuturor, şi ţi se pare că-L poţi înşela pe Dumnezeu Cel neîn- 
şelat? Acela însă porunceşte în chip limpede tuturor: „Nu vă 
îngrijiţi întru ziua de mâine ce veţi mânca sau ce veţi bea sau 
ce veţi îmbrăca" [Mt 6, 34], dar tu te-ai tuns numai pentru ca 
să fii frate şi părtaş al unor averi şi unor bani, pe care poate 
în lume nu le stăpâneai. Apostolul îndeamnă zicând: „Având 
hrană şi acoperiş, ne va fi destul cu acestea" [7 Tim 6, 8], tu 
însă, neîndestulându-te cu cele de neapărată trebuinţă, furi şi 
răpeşti cele ale mănăstirii. Şi în toate cele ce ţin de plăcerea şi 
îngrijirea trupească vrei să fii fără vreo inovaţie frate al tutu- 
ror şi ceri egalitatea cu cei ce se ostenesc în lucrul Domnului; 
dar dacă vezi pe vreunul din fraţi exercitându-se cu râvnă şi 
alergând din tot sufletul spre postire sau priveghere sau zdro- 
birea trupului, încă şi spre plângere sau rugăciune neîncetată, 
spre nopţi petrecute în picioare şi psalmodii şi cântări duhov- 
niceşti, spui că eşti străin şi nu poţi să faci acestea; dar nu nu- 
mai aceasta, ci şi, ascunzându-te şi neputând fi găsit la slujbe, 
socoteşti că te foloseşti pe tine însuţi. Câtă orbire, neştiinţă şi 
amăgire au gândurile tale! Şi, lucru mai rău decât aceasta, 
chiar dacă şi o simplă urmă de încercare se arată înaintea ta 
sau dacă egumenul te întristează puţin pentru a te pune la în- 
cercare, tăgăduieşti îndată însăşi haina, cum te-am auzit zi- 
când multora: „Că doar n-am venit aici să mă fac rob cuiva 
sau ca să fiu insultat?" Ce nebunie! 

Lupta pentru păstrarea voturilor ' 

N-ai venit oare să lupţi împotriva vrăjmaşilor nevăzuţi? 
N-ai venit să iei asupra ta războiul împotriva patimilor? Pen 
tru care pricină ai vrut să te înrolezi între soldaţii lui Hristos? 
Oare ca, primind aceeaşi raţie şi soldă împreună cu ei, să te 
aşezi la masă ca cei ce se dedau pe scenă desfătărilor şi beţi- 
ilor? Dacă socoteşti acestea, vai ţie în ziua judecăţii, când 
Hristos va veni să dea fiecăruia după faptele sale [Mt 16, 27], 
când va cere de la monahii care I s-au alăturat Lui înaintea 
multor martori [1 Tim 6, 12; 2 Tim 2, 2] făgăduinţele pe care 
le-au făgăduit înaintea sfântului jertfelnic şi a sfinţilor Săi 
îngeri să le facă şi să le păzească. Fiindcă ce vom răspunde 
când vom fi întrebaţi aşa: „De ce am venit la sfântul jertfelnic 
şi în această sfântă însoţire dorind să îmbrăţişăm viaţa mo- 
nahală şi această vieţuire îngerească?" Ce vom răspunde la 
acestea? Oare nu: „Da, cinstite părinte"? Iar preotul ce ne 
spune atunci? „Cunoaşteţi, fraţilor, că, întrucât aţi venit să fiţi 
număraţi împreună cu robii împăratului Hristos, v-aţi gătit pe 
voi înşivă spre ispite. Căci ştiţi bine că începând de acum 
vrăjmaşul va pune în mişcare împotriva voastră toată unelti- 
rea. Deci trebuie ca şi voi să flămânziţi, să însetaţi şi să răb- 
daţi friguri, să fiţi necinstiţi, loviţi şi pălmuiţi [Mt 26, 67] şi 
ocărâţi şi să răbdaţi toate întristările potrivit lui Dumnezeu." 
Ce vom răspunde la acestea? Oare n-am făgăduit să suferim 
şi să răbdăm toate şi la toate întrebările referitoare la pătimi- 
rile răbdării n-am spus: „Da, cinstite părinte"? Oare n-am fă- 
găduit întâi-stătătorului şi întregii frăţii înaintea lui Dumne- 
zeu şi a îngerilor [1 Tim 5, 21] că vom păzi până la moarte 
înfrânarea şi privegherea, rugăciunea şi ascultarea [Flp 2] 2 ? 
Şi acum, ca şi cum nimeni nu va cere de la noi făgăduinţele 
acestea pe care le-am făgăduit, aşa ne purtăm: petrecând în 
nefrica lui Dumnezeu şi în dispreţul poruncilor Lui, neridicân- 
du-ne nu doar împotriva întregii frăţii, dar şi împotriva întâi- 
stătătorilor noştri, murmurând, contrazicând, blestemând, trân- 



2 Dialogul şi îndemnul citate aici de Sfântul Simeon se regăsesc aproape textual 
în slujba tunderii în monahism din Motitvelnicul ortodox. 

dăvind şi făcând toate câte le urăşte Dumnezeu şi câte pierd 
în gheenă sufletele noastre [Mt 10, 28]. 

înflăcărarea, mijloc de luptă împotriva patimilor 

Unde s-a mai auzit din veac [In 9, 32] un asemenea lucru 
viclean? Ce fel de demoni a născocit împotriva sufletelor 
noastre un chip de pierzanie mai rău decât acesta? Sau, mai 
degrabă, de ce să se mai îngrijească împotriva noastră demo- 
nii? Căci văzându-ne ţinuţi în stăpânire de voia trupului [Ef 
2, 3], ne văd purtând deja moartea [2 Co 4, 10]; şi pentru ce 
altceva se războiesc împotriva noastră? Fiindcă orice război 
al demonilor împotriva noastră se face ca să înstrăineze pe 
cei ce ascultă de slava lui Dumnezeu şi de harul Duhului 
Sfânt. Dar noi chiar înaintea luptei acelora împotriva noastră, 
precum văd, ne lipsim de un asemenea dar, părăsind porun- 
cile lui Dumnezeu şi nemairâvnind să-L căutăm din tot su- 
fletul [Dt 4, 29]. Căci, dacă L-am căuta, n-am mai trăi în chip 
atât de trândav şi nepăsător. Dacă ne-am gândi la cele cereşti 
n-am mai avea atâta râvnă faţă de cele pământeşti. Dacă am 
cugeta la cele nestricăcioase, nu ne-am mai revărsa spre cele 
curgătoare şi stricăcioase. Dacă am dori cele veşnice, n-am 
mai urmări atât cele vremelnice. Dacă L-am iubi pe Dumne- 
zeu, nu ne-am mai întoarce aşa de la cei care ne călăuzesc 
spre El. Dacă am căuta să dobândim virtuţile, nu ne-am scârbi 
atât de învăţătorii virtuţilor. Dacă am îmbrăţişa cu bucurie 
postul, n-am mai murmura nicicând din pricina lipsei mâncă- 
rurilor sau a băuturilor. Dacă ne-am lupta să fim stăpâni asu- 
pra patimilor, nu ne-am mai deda în chip nestăpânit plăceri- 
lor. Dacă am avea credinţă dreaptă şi sigură, n-am mai făptui 
lucrurile necredincioşilor. Dacă am avea frica lui Dumnezeu 
în inimile noastre, nu ne-am mai împotrivi adevăraţilor robi ai 
Lui pentru orice virtute plăcută lui Dumnezeu. Dacă am avea 
smerenie, nu ne-am mai ridica împotriva robilor lui Dumne- 
zeu. Dacă ne-am fi învrednicit să dobândim iubirea adevărată, 
L-am cunoaşte şi pe Dumnezeu şi am voi nu numai să fim 
pedepsiţi, dar şi necinstiţi, loviţi, nedreptăţiţi şi batjocoriţi, şi 
pentru Hristos am răbda orice încercare, orice necaz. 

Trândăvia minimalizează greşelile 

Acum însă suntem atât de stăpâniţi de patimi, şi am ajuns 
într-o asemenea întunecare şi neştiinţă, încât nu mai simţim 
nici măcar lucrurile în care ne aflăm, nu mai ştim nici măcar 
că făptuim cele rele. De aceea, dacă ni se aduce aminte de 
către cineva despre un păcat oarecare, răspundem ca şi cum 
n-am fi auzit niciodată de Scripturile creştine: „Oare păcat e 
această faptă? şi din ce pricină sau pentru ce anume e socotită 
păcat? în zadar acest lucru se numeşte păcat de către unii. Să 
păzim faptele mai mari, fiindcă Dumnezeu nu ne va arăta o 
mare severitate faţă de aceste lucruri mărunte". Cine spun 
acestea? Monahii!, care au făcut o a doua făgăduinţă şi măr- 
turisire faţă de Dumnezeu, care-şi poartă haina ca virtute şi 
numele în loc de sfinţenie, care făgăduind că s-au lepădat, 
unindu-se cu Hristos, de lume şi de cele din lume [/ In 2, 15], 
care au mărturisit că au părăsit părinţi şi prieteni, care au fă- 
găduit că se supun părintelui duhovnicesc ca lui Dumnezeu, 
care au făgăduit o asceză riguroasă până la respingerea unei 
simple priviri şi vorbe deşarte [Mt 12, 36], tocmai ei nu so- 
cotesc păcat faptul de a pizmui sau a bârfi, sau murmura, sau 
a contrazice, sau a trăi de sine [în idioritmie] sau ajura, sau a 
fura din ale mănăstirii, ba chiar a le da altuia fără ştirea întâi- 
stătătorului. Pe lângă acestea nu socotesc deloc a fi păcat nici 
faptul de a administra rău lucrurile încredinţate lor, ca, de 
exemplu, a face ceva din aceste lucruri cu afecţiune pătimaşă 
sau în chip pătimaş, viclean, pizmuitor, lipsit de conştiinţă 
sau afacerist. 

Nu tremuri, omule, auzind în fiecare zi dumnezeiasca 
Scriptură spunând: „Cuvânt rău să nu iasă din gura voastră 
[Ef 4, 29]. Căci amin zic vouă că şi pentru un singur cuvânt 
deşert veţi da socoteală [Mt 12, 36] şi pentru un pahar cu apă 
rece veţi primi plată [Mt 20, 42]"? Nu auzi că Dumnezeu este 
judecător şi al cugetelor şi gândurilor inimilor [Evr 4, 12]? 
Căci ce spune? „Cine se uită la femeie ca să o poftească, a şi 
făcut adulter cu ea în inima lui" [Mt 5, 28]. Vezi cum e jude- 
cat ca adulter cel ce priveşte cu poftă spre faţa cuiva? Aşa să 
ştii sigur, omule, că şi cel stăpânit de pofta de bani se judecă 

ca iubitor de argint, chiar dacă n-ar avea absolut nimic ca 
avere, iar cel ce pofteşte bucate scumpe şi multe e lacom la 
pântece, chiar dacă din pricina lipsurilor se hrăneşte numai cu 
pâine şi cu apă, şi tot aşa desfrânat este cel ce consimte şi se 
întinează mult în gândurile sale, chiar dacă n-ar vedea vreo- 
dată faţă de om. Aşa şi cel ce zice în inima lui: „Rău s-a făcut 
aceasta şi fără rost s-a întâmplat aceea" şi: „De ce s-a făcut 
aceasta? sau de ce nu s-a făcut aceea?", să nu se amăgească: 
este un bârfitor şi se judecă ca un vinovat, chiar dacă nu ros- 
teşte vreun cuvânt din gura lui, nici nu aude cineva glasul lui 
[Mt 12, 19; îs 42, 2]. 

Nu există păcat mic 

Nu vă înşelaţi, fraţii mei, iubitor de oameni este Dumne- 
zeu, milostiv şi îndurat, şi, dând mărturie, mărturisesc şi eu 
că am încredere că mă voi mântui prin milostivirea Lui. Dar 
cunoaşteţi că cei ce nu se căiesc şi nu păzesc poruncile Lui 
întocmai şi cu frică multă nu vor avea nici un folos, ci Dum- 
nezeu îi va pedepsi pe ei cu mult mai rău decât pe neamurile 
păgâne şi pe cei nebotezaţi. Nu vă înşelaţi, fraţilor, şi nici un 
păcat să nu vi se pară mic şi să nu fie dispreţuit de voi ca şi 
cum n-ar face o atât de mare vătămare sufletelor noastre. 
Fiindcă robii recunoscători nu cunosc vreo deosebire între un 
păcat mic şi un păcat mare, ci, chiar dacă aceştia cad numai 
cu privirea sau gândul sau cuvântul, socotesc că au căzut din 
iubirea lui Dumnezeu, lucru care, sunt convins, e şi adevărat. 
Fiindcă cel ce cugetă un lucru mic în afara voinţei lui Dum- 
nezeu şi nu se căieşte de îndată, alungând atacul gândului, ci 
primeşte şi ţine acest gând, acesta i se socoteşte păcat, chiar 
dacă nu ştie că acesta e un lucru rău. Fiindcă venind legea, 
adică învăţătura Sfintelor Scripturi, răul ţinut până acum în 
neştiinţă s-a trezit la viaţă [Rm 7, 9] şi păcatul s-a aflat a fi în 
mine [Rm 7, 17. 20], iar eu mort [Rm 7, 10] şi străin de bine. 

Discernământul gândurilor 

Trebuie, aşadar, să distingem bine toate gândurile care 
ne vin şi să le opunem mărturii din de-Dumnezeu-insuflatele 

Scripturi şi din învăţăturile Sfinţilor Părinţi duhovniceşti şi, 
dacă le găsim conglăsuind şi având acelaşi înţeles cu acestea, 
să le ţinem cu toată puterea şi să le punem în lucrare cu în- 
drăzneală; iar dacă nu conglăsuiesc cu Cuvântul adevărului 
[Ef 1, 13], să le alungăm cu furie departe de la noi, precum 
este scris: „înfuriaţi-vă şi nu greşiţi!" [Ps 4, 5], Ca de o înti- 
năciune şi de un ac al morţii [1 Co 5, 56], aşa trebuie să fu- 
gim de atacul care vine de la gândurile pătimaşe. Deci e ne- 
voie de multă trezvie, de multă râvnă, de multă cercetare a 
dumnezeieştilor Scripturi. Fiindcă, arătându-ne folosul care 
vine din acestea, Mântuitorul a zis: „Cercetaţi Scripturile" [In 
5, 39]. Cercetaţi şi ţineţi cu toată exactitatea şi credinţa cele 
citite [Le 8, 15] pentru ca, ştiind cu exactitate din dumneze- 
ieştile Scripturi voia lui Dumnezeu [Le 12, 47; Rm 2, 18], să 
puteţi distinge fără greşeală binele de rău [Evr 5, 14; Ir 5, 19] 
şi să nu plecaţi urechea la orice duh [1 In A, 1], nici să fiţi 
supăraţi de gândurile vătămătoare [EfA, 14]. Fiţi încredinţaţi, 
fraţii mei, că nimic nu este atât de uşor spre mântuirea noastră 
ca faptul de a urma dumnezeieştilor porunci ale Mântuito- 
rului. Dar de multe lacrimi, de multă frică, de multă răbdare 
şi rugăciune stăruitoare e nevoie ca să ni se arate puterea fie 
şi numai a uneia singure dintre vorbele Domnului, ca să cu- 
noaştem marea taină ascunsă în cuvinte mici, şi să ne punem 
sufletele noastre [I In 3, 16] până la moarte chiar şi numai 
pentru o singură cirtă [Mt 5, 18] din poruncile lui Dumnezeu. 
Căci cuvântul lui Dumnezeu e ca o sabie cu două tăişuri, care 
taie şi desparte sufletul [Evr 4, 12] de toată pofta şi simţirea; 
dar nu numai aceasta, el este şi ca un foc arzător [Ir 20, 9], 
care ne aţâţă râvna sufletului făcându-ne să dispreţuim toate 
lucrurile triste ale acestei vieţi şi să socotim bucurie orice 
încercare [Iac 1, 2] care vine, precum şi să dorim şi să îm- 
brăţişăm moartea cea înfricoşătoare pentru ceilalţi oameni ca 
fiind o viaţă şi dătătoare de viaţă. 

Lupta duhovnicească nu cunoaşte odihnă 

De aceea, vă rog, să ne trezim odată, fraţii mei, şi să ne 
îmboldim unii pe alţii prin mângâierea cuvântului spre râvna 

şi imitarea binelui, să alergăm cu sârguinţă, să ne grăbim cu 
zor şi cu râvnă aprinsă să ne despărţim de afecţiunea pătimaşă 
a lumii, să ne unim prin smerenie de sfinţii cei din veac [Le 
1, 70; FA 3, 21], să ne dezbrăcăm de omul cel vechi [Col 3, 9] 
prin tăierea voii pământeşti şi prin omorârea cugetului celui 
pământesc, să ne îmbrăcăm în Adam cel Nou, Iisus Hristos 
[1 Co 5, 45], prin rugăciune curată şi nematerială 3 , spălându- 
ne prin lacrimi necontenite. Ceas după ceas şi zi după zi să 
ne înnoim prin căinţă [Evr 6, 6], ca să învăţăm să ne războim 
şi să luptăm cu vrăjmaşii care ne războiesc pururea, cu 
demonii. Fiindcă cine nu şi-a agonisit mai sus-zisele arme nu 
va putea sta în picioare la vreme de război [Ef6, 11. 13], ci 
mai degrabă va fi rănit în fiecare ceas. Căci fiind gol şi lipsit 
de armele acelea nu poate petrece în pace şi libertate, fiindcă 
războiul din noi înşine nu se aseamănă războaielor şi armelor 
din afară, ci este mult mai înfricoşător decât acelea 4 . Pentru că 
atunci când oamenii se luptă cu oameni, uneori se războiesc 
cu armele, alteori se retrag şi se opresc, şi-şi aruncă armele 
gustând somnul şi hrana cu toată siguranţa, şi de multe ori se 
împrejmuiesc cu un val de apărare încredinţându-şi unii 
altora straja, şi, de aceea, dacă fuge cineva, scapă, şi, chiar 
dacă este prins, nu este omorât, ci, schimbând libertatea pe o 
robie slăvită, se arată chiar mai strălucit şi mai bogat. Dar 
aici lucrurile nu stau aşa, ci războiul e necontenit şi e 
neîncetată nevoie ca oştenii lui Hristos să fie îmbrăcaţi cu 
armele lor. Acest război nu încetează nici noaptea, nici ziua, 
nici măcar o singură clipă, ci, fie că mâncăm sau bem sau 
dormim şi orice altceva facem [1 Co 10, 31], ne găsim în cul- 
mea luptei. Fiindcă avem duşmani netrupeşti, care stau ne- 
contenit în faţa noastră, şi chiar dacă nu sunt văzuţi de către 
noi, ei văd limpede dacă pot găsi vreun mădular al nostru 
neapărat ca să-şi înfigă în el săgeţile lor şi să ne omoare. Şi 



3 Teoria rugăciunii curate e proprie tuturor Părinţilor Filocaliei şi isihasmuluf, 
începând cu awa Evagrie Ponticul şi terminând cu Sfântul Grigorie Palama. 

4 Cf . SFÂNTUL Ioan Hrisostom, Horn. 3 de poenitentia 3, PG 49, 296; de 
sacerdotio, PG 48, 691-692. Amplificări ale imaginilor războiului şi în C 4 şi 5 
[n. B. Krivocheine, SC 96, p. 307]. 

nu este nimeni care să se poată apăra în spatele unor ziduri 
sau metereze sensibile sau să se poată ascunde pentru un 
ceas, odihnindu-se puţin, sau să fugă sau să se salveze, nici 
nu e cu putinţă că războiul acesta să se facă cu rândul, ci e 
absolut necesar ca toţi oamenii să lupte în acest război şi bi- 
ruind să trăiască, iar biruiţi fiind să moară negreşit. 
îndemn la căinţă aprinsă 

Iar rană spre moarte este tot păcatul nepocăit şi nemărtu- 
risit, precum şi faptul de a cădea cineva în deznădejde, lucru 
care ţine de alegerea şi voinţa noastră. Căci dacă nu ne-am fi 
predat pe noi înşine nepăsării şi deznădejdii, demonii n-ar pu- 
tea nimic împotriva noastră. Dar chiar şi după ce am fi răniţi, 
dacă vrem, ne putem face mai viteji şi mai iscusiţi [experi- 
mentaţi] printr-o căinţă aprinsă. Căci faptul de a se ridica şi a 
lupta iarăşi după ce au fost răniţi şi au murit e un lucru pro- 
priu celor foarte viteji şi curajoşi, vrednic şi plin de toată ad- 
miraţia. Fiindcă a ne păstra nerăniţi nu ţine de noi, dar a fi 
nemuritori sau muritori ţine de noi. Căci dacă nu deznădăjdu- 
im, nu vom muri, moartea nu va avea stăpânire asupra noas- 
tră [Rm 6, 9], ci vom fi pururea puternici, fugind prin căinţă 
la Dumnezeu nostru Cel atotputernic şi iubitor de oameni. 

De aceea mă îndemn pe mine însumi şi pe voi toţi să ară- 
tăm prin fapte bune toată râvna, toată vitejia răbdării şi îndu- 
rării ca, umblând prin toate poruncile lui Hristos, să ajungem 
în râvna sufletului sub călăuzirile Duhului la veşnicele săla- 
şuri şi să ne învrednicim să ne înfăţişăm şi să ne închinăm 
Treimii Celei una şi nedespărţită în însuşi Hristos, Dumnezeu 
nostru, Căruia fie slava şi puterea în vecii vecilor. Amin. 

Cateheza 4 

Lacrimi şi împărtăşanie 
pe urmele lui Simeon Evlaviosul 



Despre căinţă şi străpungere [katanyxis]. Şi din care 
fapte se poate dobândi aceasta. Şi că fără lacrimi 
e cu neputinţă să ajungă cineva la curăţie şi nepă- 
timire. 

„ Să nu ne cuminecăm fără lacrimi!" 

Deoarece, părinţilor şi fraţilor, citiţi 1 scrierile cele de Dum- 
nezeu insuflate ale sfântului părintelui nostru Simeon Studi- 
tul 2 , scrieri care ne vorbesc despre faptele lui cele sublime şi 
pe care el însuşi le-a alcătuit spre folosul multora mişcat fiind 
de Duhul Cel dumnezeiesc; iar aici laolaltă cu celelalte is- 
prăvi mai presus de fire ale lui a scris şi a învăţat limpede, 
precum a păzit de altfel neabătut în întreaga sa viaţă, şi aceas- 
ta zicând: „Frate, fără lacrimi să nu te cumineci vreodată!" 3 şi 
auzind aceasta ascultătorii — şi erau mulţi — , nu numai mi- 
reni, ci şi monahi — dintre cei mai renumiţi şi slăviţi pentru 



1 Se pare că este vorba nu atât de o lectură privată, cât — aşa cum reiese din 
context — de o lectură publică cu ocazia praznicului Sfântului Simeon Studitul 
sărbătorit de Sfântul Simeon Noul Teolog la mănăstirea Sfântul Mamas (cf. V 72-73 
şi mai jos C 10, 40: „Am citit deci viaţa lui Simeon...") din 987 şi până în 1009, 
dată la care a fost condamnat la exil. La acest praznic veneau şi persoane — monahi 
şi laici — care nu erau neapărat admiratori ai Evlaviosului şi ai ucenicului său 
[n. B. Krivocheine, SC96, p. 312-313; 316-317]. 

2 Simeon Studitul sau Evlaviosul (Eulabes, H15, 207) fusese părintele duhovni 
cesc al Sfântului Simeon. Născut în 927, monah la Studios în 942, decedat în 986- 
987, Simeon Evlaviosul este autorul unei scrieri ascetice (Logos polymeres asketikos 
— Cod. Vatic. gr. 1436, f. 250-263; Patm. 427, f. 50-59 etc.) publicate fragmentar 
în Filocalie (şi PG 120, 668-686) printre „capetele" Sfântul Simeon Noul Teolog 
[FR 6, 1977, p. 96-1 17]. O traducere integrală o vom publica în volumul III al Seri 
erilor Sfântului Simeon. 

3 Cf. cap. 25; PG 120,681B [FR 6, 1977, p. 109], 

virtutea lor — , s-au mirat de acest cuvânt, şi, uitându-se unii 
la alţii, au spus într-un cuget şi cu un singur glas, pe jumătate 
ironic: „Atunci să nu ne mai cuminecăm niciodată, ci să ră- 
mânem cu toţii necuminecaţi!" Auzind deci aceasta eu, neno- 
rocitul şi ticălosul, şi aducându-mi aminte în parte de cei ce 
spuneau acestea şi de cuvintele lor, cuprins fiind de durere, 
am plâns cu amar grăind astfel în mine însu-mi întru durerea 
inimii mele: „Oare aceştia au zis ceea ce spuneau având într-adevăr o 
astfel de dispoziţie faţă de acest lucru şi judecând 
într-adevăr şi din tot sufletul lor că el este cu neputinţă? Sau 
au râs oare de acest cuvânt, socotind mai degrabă că faptul de 
a plânge numai în vremea cuminecării e doar o mică ispra 
vă?" Fiindcă, negreşit, dacă nu va avea cineva aşa plânsul 
înaintea lui Hristos Dumnezeu ca lucrare de fiece zi şi de fie 
ce noapte, acela nici atunci când va voi să se cuminece cu 
dumnezeieştile Taine nu va putea plânge câtuşi de puţin po- 
trivit lui Dumnezeu, nici nu va putea să verse picături de la- 
crimi. Căci oare cum i-ar putea veni cuiva aşa ceva dacă nu 
printr-o iconomie negrăită sau din întâmplare, dintr-o cauză 
oarecare şi doar arareori? Ceea ce nu mi se pare de mirare, 
atunci când mulţi plâng sau lăcrimează în chiar momentul 
ieşirii sufletului din trupul lor (eu însă socot că nu mulţi, ci 
mai degrabă foarte puţini şi uşor de numărat). Iar dacă aceştia 
socotesc că este negreşit cu neputinţă şi acest lucru: şi anume 
faptul de a te împărtăşi în fiecare zi vărsând lacrimi cu înfri 
coşătoarele Taine, atunci vai de neştiinţa lor, vai de nesimţi 
rea, vai de lipsa de minte şi de nebunia celor ce grăiesc aces 
tea, vai de nepăsarea şi învârtoşarea lor! Căci dacă s-ar fi ju- 
decat ei înşişi, n-ar mai fi judecaţi de propriile lor cuvinte; 
dacă s-ar fi îngrijit de pocăinţă, n-ar mai fi proclamat vreo- 
dată sus şi tare că acest lucru e cu neputinţă; dacă ar fi 
avut făptuire roditoare, n-ar fi fost lipsiţi cu totul de gustarea unui 

asemenea lucru bun, a unui asemenea dar al lui Dumnezeu; 
dacă ar fi dobândit frica de Dumnezeu în inima lor, ar fi dat 
mărturie că este cu putinţă şi să plângi şi să lăcrimezi nu nu- 
mai în vremea împărtăşirii cu dumnezeieştile Taine, ci şi în 
tot ceasul. 

Străpungerea inimii ţine de voinţa, nu de firea omului 

De aceea, vrând să încredinţez şi iubirea voastră despre 
acest lucru, am ales să vă pun unele întrebări, ca şi cum aş vorbi 
chiar cu aceia care spuneau unele ca acelea: „Spuneţi-mi, 
fraţi preaiubiţi, de ce e cu neputinţă acest lucru?" „Pentru că, 
zic aceştia, unii sunt predispuşi prin fire şi fără osteneală, ca 
de la sine, să aibă străpungerea [inimii]; alţii însă, fiind mai 
aspri la inimă şi cu inimi de piatră, nu sunt străpunşi nici chiar 
atunci când sunt loviţi 4 . Aşadar, cei ce sunt aşa cum vor putea 
plânge sau cum se vor putea cumineca întotdeauna cu la- 
crimi? încă şi preoţii ce săvârşesc dumnezeiasca Liturghie şi 
Jertfa fără de sânge cum vor putea ei plânge?" „Deci însuşi 
acest fapt, şi anume acela de a fi aspri, cum spuneţi, şi cu 
anevoie de mişcat spre străpungere, de unde vine, spuneţi 
dacă ştiţi? Iar dacă nu ştiţi, atunci, pogorându-vă puţin fără 
nici o ruşine din înălţimea voastră, să nu socotiţi un lucru 
nevrednic de voi să învăţaţi de la mine, cel din urmă dintre 
toţi; căci scris este: «Dacă s-a descoperit celui de pe urmă, 
cel dintâi să tacă» [1 Co 14, 30]." 

„De unde, zic ei, vine faptul că unul este aspru, iar altul 
înclinat uşor spre zdrobire?" „Ascultă! Acest lucru vine din 
alegerea liberă a voinţei fiecăruia, care la unul este bună, iar 
la altul rea; din gândurile fiecăruia, care la unul sunt rele, iar 
la altul nu; şi din faptele fiecăruia, care la unul sunt potrivni- 
ce, iar la altul iubitoare de Dumnezeu. Şi dacă vrei, bagă de 
seamă şi vei afla că toţi cei din veac sunt cum sunt numai din 
aceste trei pricini, fiindcă mulţi s-au făcut din buni răi şi din 
răi buni. Ca să încep numărătoarea dinainte de aceştia, de ce 
anume a căzut Lucifer [îs 14, 12]? Oare nu pentru că s-a în- 
voit prin alegere liberă cu un gând rău? De ce s-a făcut Cain 
ucigător de frate? Oare nu pentru că în voia lui rea s-a ales şi 
preferat pe sine însuşi în locul Făcătorului şi, urmând gându- 
rilor lui rele, s-a predat pizmei făcând ucidere? De ce a căutat 
Saul să prindă şi să ucidă pe David, pe care mai înainte îl 
cinstea ca pe sine însuşi şi- 1 iubea ca pe binefăcătorul lui 



' Cf. PS. ATHANASIE, Qu. 80; PG 28, 648BC. 

[7 Rg 18]? îi vine acest lucru din fire sau din voia lui cea rea? 

Este vădit însă că-i vine din alegerea rea a voinţei lui, căci 
din fire nimeni n-a fost făcut rău, fiindcă Dumnezeu nu este 
făcător de lucruri rele, ci de unele „bune foarte" [Fc 1, 31], 
fiind El însuşi bun nu vine prin dispoziţie şi voinţă [alegere], 
ci prin fire şi adevăr. Pe lângă acestea, de unde vine şi faptul 
că unul din tâlharii răstigniţi împreună cu Stăpânul Iisus 
Hristos a zis: „De eşti Fiul lui Dumnezeu mântuieşte-Te pe 
Tine însuţi şi pe noi", iar celălalt i-a răspuns: „Nu te temi de 
Dumnezeu? Pentru că noi am primit după dreptate pedeapsa 
cuvenită pentru câte am făcut, Acesta însă n-a făcut nimic 
rău" [Le 23, 39-41]? De unde vine că unul a spus aceasta, iar 
celălalt acelea? Că unul s-a îndreptat iar celălalt a fost osân- 
dit? Din voinţa şi gândurile fiecăruia, unele fiind bune iar 
altele fiind rele. Căci din acestea unul a dobândit necredinţă 
iar celălalt credinţă, zicând: „Pomeneşte-mă, Doamne, întru 
împărăţia Ta!" [Le 23,42]. 

Alegerea voinţei 

Dar ca să las deoparte pe ceilalţi, că sunt foarte mulţi, 
aflaţi şi învăţaţi-vă din cele pe care le-am spus că din liberta- 
tea de alegere a voinţei lui se face fiecare fie străpuns [la 
inimă] şi smerit, fie învârtoşat la inimă şi mândru. Şi pe drept 
cuvânt. Căci din doi oameni care s-au lepădat de viaţa [lu- 
mii], având aceeaşi meserie, acelaşi neam, aceeaşi vârstă, fi- 
ind chiar fraţi, având aceeaşi mentalitate şi aceleaşi obiceiuri 
rele, adică fiind amândoi răi, aspri, nemilostivi, cruzi, iubitori 
de trup şi de arginţi şi dedaţi la tot felul de rele, şi, intrând ei 
în arena ascezei, unul din ei împlineşte numaidecât toată vir- 
tutea, făcându-şi în căldura credinţei şi râvnei lui tăierea de 
cele rele, iar altul se face şi mai rău decât înainte de a se fi 
lepădat de lume. De unde vine deci faptul că aceştia n-au fă- 
cut în mod egal nici cele ale virtuţii, precum n-au excelat la 
culme nici în cele ale răutăţii? Oare nu pentru că unul a îndu- 
rat cu hotărârea unui suflet bun toate cele ce produc întrista- 
rea după Dumnezeu şi, pe lângă acestea, a luat aminte încă 
de la intrarea sa [în monahism] şi lepădarea sa [de lume] la 

dumnezeieştile Scripturi şi de la sine însuşi a ales să facă bi- 
nele imitând vieţile bărbaţilor celor mai evlavioşi şi întrecân- 
du-se cu ei în posturi şi rugăciuni, în cereri, în tăcerea buze- 
lor, în străpungere şi în lacrimi, în abţinerea de la mâncărurile 
plăcute şi de la conversaţiile fără rost, în reprimarea mâniei, a 
furiei şi strigătului, îndurând cu răbdare ocările, necazurile şi 
strâmtorările şi alegând lucrurile cele mai umile şi cele de 
necinste, primind poruncile fără împotrivire în cuvânt sau 
murmur, ci săvârşind toate cu râvnă, urmărind întotdeauna 
locul cel de pe urmă şi socotindu-se pe sine mai ticălos decât 
toţi; într-un cuvânt, făcând în cunoştinţă [de cauză] toate câte 
ne învaţă cu înţelepciune dumnezeieştile Scripturi ca, dobân- 
dind milă şi iertare pentru relele de dinainte, să afle îndrăz- 
neală înaintea lui Dumnezeu? Dar celălalt, făcând cu hotărâ- 
rea unui suflet rău toate cele potrivnice acestora, a rămas ceea 
ce era înainte de a se fi lepădat de lume, adică rău, ca să nu 
spun încă şi mai rău decât era. 

Monahii fără străpungerea inimii 

Astfel, nu din fire, cum socotesc unii, ci din voinţă şi ale- 
gere liberă ajunge tot omul fie smerit şi uşor înclinat spre 
străpungere, fie aspru la inimă, învârtoşat şi lipsit de străpun- 
gere, căci de unde, spune-mi, se va străpunge la suflet şi va 
vărsa lacrimi din ochii săi cel care-şi petrece aproape toată 
ziua umblând încoace şi în colo şi neîngrijindu-se nici de tă- 
cerea buzelor, nici de rugăciune, nici de citire, nici de linişti- 
re, ci uneori vorbind cu vecinii în timpul slujbelor, lipsin- 
du-se nu numai pe sine însuşi de folos, ci şi pe cei cu care 
vorbeşte, iar alteori luând în râs şi defăimând pe fraţii cei mai 
evlavioşi şi chiar pe egumen? Când va dobândi străpungere 
cel ce scrutează cu curiozitate lucrurile mănăstirii şi nu numai 
cele ale mănăstirii, ci şi viaţa fiecăruia în parte, zicând uneori 
unora dintre fraţi: „Am auzit cutare şi cutare", alteori: „Ai 
aflat ce s-a întâmplat cu cutare, săracul?" Şi iarăşi: „Aţi auzit 
de nenorocirea lui cutare?" îşi mai aduce aminte oare unul ca 
acesta de răutăţile proprii ca, îndurerându-se, să verse lacrimi 
din ochii lui? Ieşind de la Liturghie în timpul citirii dumne- 

zeieştilor Scripturi şi aşezându-se aproape sau mai departe 
şi vorbind cu unii, povestindu-şi, când acela când ceilalţi, 
întâmplări nefolositoare şi grăind aşa: „Aţi auzit ce-a făcut 
egumenul cutărui frate?", iar altul: „Dacă vă spun ce a făcut 
cutare, săracul, ce veţi spune?" Astfel cel ce discută unele ca 
acestea, şi mai rele decât acestea, îi ocupă pe alţii şi se ocupă 
pe sine însuşi cu asemenea flecăreli, când oare va ajunge la 
simţirea păcatelor proprii şi se va plânge pe sine însuşi? 

Asistarea la slujbe nu e de ajuns 

Căci cel ce nu ia aminte la cuvintele cele insuflate de 
Dumnezeu nici nu pune uşă de îngrădire împrejurul buzelor 
lui [Ps 140, 3], nici nu-şi întoarce urechea lui de la auzire 
deşartă [Ps 118, 37] şi nu-şi aduce aminte de răspunsul de pe 
urmă şi de înfricoşătorul tribunal al lui Hristos, cum va trebui 
să ne înfăţişăm cu toţi goi şi dezbrăcaţi înaintea lui şi să dăm 
cuvânt pentru cele grăite de noi, cum oare ar putea dobândi 
lacrimi şi se va putea plânge cu căldură pe sine însuşi, chiar 
dacă ar fi să trăiască mai mult de o sută de ani în haina mo- 
nahală? Cum cel ce cere pentru sine însuşi întâietăţile în sta- 
rea în picioare din biserică sau la şederea la masă şi se luptă 
şi se întristează mereu de unele ca acestea, se va întrista vre- 
odată pentru sufletul lui şi va plânge cu amar [Le 22, 62] 
înaintea lui Dumnezeu? Iar cel ce pretextează pretexte în pă- 
cate 5 [Ps 140, 4], punând înainte neputinţa sa, fiind însă vigu- 
ros şi tânăr, şi măsurându-se pe sine însuşi cu cei mai evlavi- 
oşi dintre fraţi care se ostenesc mult şi în chip îndelungat în 
asceză, zicând: „N-oi fi eu al doilea, mai prejos decât cutare 
sau decât cutare pentru că, iată, acela stă pentru că se sprijină 
[în strană], şi ducându-se 6 iarăşi stă sprijinindu-se", punân- 
du-se pe sine însuşi pe acelaşi plan cu aceia, el care poate nu 
e vrednic nici măcar de locul cel mai de jos — când oare 



Prophasizomenos prophaseis ein hamartiais. 
6 E vorba de ieşiri din biserică în caz de forţă majoră (cf. C 5, 1026-1028; 
26, 60-62) sau poate unii „isihaşti" aveau permisiunea de a ieşi să se roage în chilii. 
Chiar dacă Sfântul Simeon nu-şi mărturisea monahii în timpul slujbelor (cf. C 26, 
80), aceste ieşiri şi intrări erau unul din abuzurile pe care înţelegea să le combată 
(cf. C3, 120-121) [n. B. Krivocheine, SC 96, p. 329]. 

ajunge să-şi dea seama de neputinţa lui, ca, suspinând din 
suflet, să fie străpuns la inimă şi să verse lacrimi din ochii 
săi? Fiindcă slava deşartă, care-1 face rob lâncezelii [akedia], 
nu- 1 mai lasă să îndure în răbdare şi oricare din unii ca aceştia 
petrece la toate slujbele în trândăvie şi nepăsare, pălăvrăgind 
necontenit poveşti deşarte şi băbeşti [/ Tim 4, 7] cu vecinii 
lui şi cu cei ce primesc să-1 asculte. Şi aşa, în chip nesimţitor, 
sau, mai bine spus, fără durere intrând la dumnezeieştile sluj- 
be împreună cu bărbaţii duhovniceşti şi cinstitori de Dumne- 
zeu, iese de acolo fără nici un folos, nesimţind nici o schim- 
bare în mai bine întâmplându-se cu el, schimbare dată de 
Dumnezeu prin străpungerea [inimii] celor ce se luptă, şi, 
părându-i-se că îi este de ajuns numai să nu lipsească de la 
slujbele rânduite — adică de la utrenie, de la vecernie şi de la 
ceasurile cântate — , pentru a ajunge aşa, simplu, la izbânda 
virtuţilor şi la desăvârşirea celor desăvârşiţi, după vârsta lui 
Hristos [Ef4, 13]. Fiindcă am cunoscut pe unii care erau până 
într-atât stăpâniţi de o asemenea amăgire sârguindu-se numai 
să nu cadă în vreun păcat trupesc, încât, neîngrijindu-se să 
fugă în genere de cele făcute în ascuns sau de cele cugetate în 
cele nearătate ale inimii, li se părea că se vor mântui fără nici 
o altă lucrare, adică fără rugăciune şi tăcerea buzelor, fără 
priveghere, înfrânare şi sărăcia duhovnicească [Mt 5, 3], fără 
smerenie şi iubire, asistând numai pur şi simplu la slujbe. Dar 
nu aşa stau lucrurile, fiindcă Dumnezeu nu se uită la faţa 
omului [7 Rg 16, 7], nici numai la veşmântul cel din afară al 
deprinderilor, nici la strigătele noastre, fraţilor, ci la o inimă 
înfrântă şi smerită, [Ps 50, 19], paşnică şi purtând frica lui 
Dumnezeu: „Peste cine, spune, voi privi dacă nu peste cel 
blând şi liniştit şi care tremură la cuvintele mele?" [îs 66, 2\i 

Nereguli în purtare din biserică b 

Dar ce să spun şi despre cei ce vin la întâi-stătătorii lor 
facându-şi cererile cu nevrednicie? Unii, care se îngrijesc 
numai de evlavia închipuită în afară sau, mai bine zis, năzu- 
iesc numai spre câştiguri, spre slavă şi spre cele prezente, 
spun: „Nu suntem oare vrednici şi noi, cinstite părinte, să 



slujim mănăstirii şi fraţilor? Sau cutare şi cutare e vrednic li 
slujirea aceasta sau aceea? Ştie oare acela să economisească 
lucrurile mai bine decât noi? Pune-ne la încercare, dacă vrei, 
şi pe noi şi ne vei găsi făcând şi economisind lucrurile mă- 
năstirii mai bine decât acela". Iar alţii, care s-au predat pe ei 
înşişi nepăsării şi trândăviei din chiar ziua lepădării lor [de 
lume], punând înainte neputinţa trupului, ei care au venit din 
lume ieri sau alaltăieri şi erau plini de zeci de mii de rele, 
înainte de a se supune, de a asuda şi de a osteni în lucrul lui 
Dumnezeu, ducându-se stau, precum spuneam, împreună cu 
cei care ostenindu-se mult se sprijină [în strană]. Dacă veci- 
nul lor spune către unul dintre aceştia: „Du-te, frate, la locul 
tău obişnuit şi stai acolo cântând împreună cu fraţii, fiindcă 
poţi", el răspunde zicând: „De aici ascult mai cu atenţie, cânt 
mai bine decât din locul în care stau de obicei". Iar dacă adă- 
ugând fratele îi spune iarăşi: „Nu poţi să stai aici, frate, fără 
porunca întâi- stătătorului nostru", auzind acela, se duce de 
îndată să ceară aceasta de la întâi-stătătorul, pretextând nepu- 
tinţa şi slăbiciunea, până când îşi atinge scopul: „Ca să aud 
pe întâiul canonarh 7 , părinte, trebuie să stau în locul dintâi 
sau al doilea, aproape de cutare", spune el punându-se pe sine 
însuşi pe aceeaşi treaptă cu cel ce s-a ostenit mult; şi din clipa 
în care îşi atinge scopul, nu mai poate sta în picioare la stra- 
nă 8 . După puţin, unul ca acesta se grăbeşte să se numere pe 
sine însuşi în orice altă ocazie împreună cu cei dintâi, făţă- 
reşte evlavia cea din afară, se afişează cu o haină modestă, se 
grăbeşte să meargă în întâmpinarea celor ce vin în mănăstire, 
prieteni ai altora şi nobili, şi se duce mai des la fraţii care vin 
la el pentru a se face cunoscut de ei, pretextând că trebuie să 
se folosească de cele spuse în întâlnirile cu aceia şi de tâlcui- 
rile făcute de aceia dumnezeieştilor Scripturi. 



Monah responsabil cu executarea canoanelor, poeme imnografice de câteva 
zeci de strofe psalmodiate în timpul utreniei. Funcţia de canonarh s-a păstrat până 
astăzi la mănăstirile de la Athos [n. B. Krivocheine, SC 96, p. 334-335]. 

8 En to choro, adică în absidele laterale ale bisericilor bizantine în formă de era 
ce rezervate psalţilor şi citeţilor, în timp ce egumenul şi întâi-stătătorii ocupau locu 
rile din faţă, de lângă iconostas [n. B. Krivocheine, SC96, p. 335]. 

Monahii petrecăreţi sub pretextul iubirii 

Aşadar, începe să cutreiere mănăstirea mergând din chilie 
în chilie şi spunând fiecăruia: „Crede-mă, frate, aşa te iubesc 
că, dacă nu te văd, în ziua aceea nu mi se pare că trăiesc". Şi 
dacă printre cei la care se duce se găseşte cineva temător de 
Dumnezeu, şi acesta îi răspunde zicând: „Să-ţi pomenească 
Dumnezeu iubirea, fratele meu; dar ce lucru bun vezi la mi- 
ne?", atunci îi zice: „Dar ce lucru bun nu ai? Căci cine e atât 
de blând, evlavios, înţelept, cunoscător, neprefăcut, şi, lucru 
mai mare decât toate, având mila unui părinte} şi iubitor de 
fraţi faţă de toţi?" Spunând acestea, el se uită de fapt la posi- 
bilitatea de a lua gustarea împreună cu el. Iar, potrivit harului 
dat lui [2 Ptr 3, 5], fratele duhovnicesc vorbeşte cu el cele 
pentru mântuirea sufletului şi, respingând pe cât îi stă în pu- 
tinţă laudele lui, îl îndreaptă pe frate. Dar dacă nu găseşte 
unul ca acesta, ci, dimpotrivă, pe unul trupesc şi nestatornic, 
de îndată se umflă în pene de laudele acelea şi, răspunzând, îi 
spune: „Şi ce lucru e mai bun decât iubirea, părinte şi frate? 
Cu adevărat nimic; şi fericit cel ce a dobândit-o pe aceasta"; 
şi altele, câte ştie că linguşitorul le primeşte şi aţâţă elogiul 
lui. Atunci, mângâiat de laudele închipuite, unul ca acesta dă- 
ruit de uşurătatea minţii, dacă este dintre cei cu bunăstare, 
nu-1 lasă să plece, ci-i cere să mănânce împreună cu el, şi, 
ospătându-1 cu mâncări, primeşte în schimb laude deşarte, 
care se destramă în văzduh, dar aduc serioasă vătămare su- 
fletului său, Iar dacă nu, după multe şi nefolositoare discuţii 
îi spune: „Nu mă mustra, frate. Ştie iubirea, că nu am nimic 
vrednic de tine, ca să guşti hrană împreună cu mine. Dar 
fiindcă ai o asemenea dispoziţie sufletească şi iubire faţă de 
smerenia mea, ne vom desfăta începând de acum în comun şi 
prieteneşte de cele pe care ni le va dărui Domnul spre hrană 
şi mă voi bucura de ele împreună cu tine". Aşadar, începând 
de atunci, în fiecare dintre aceştia se strecoară o grijă necon- 
tenită şi nu încetează căutând mijloace care să le îngăduie ca 
prin ghiftuiala mâncărurilor să-şi întărească şi să-şi facă mai 
sigură părută iubire. 

Aşadar, legându-se pe sine însuşi de toţi sub pretextul iu- 
birii, sau mai degrabă al amăgirii 9 , când invitând pe cineva, 
când fiind invitat de cutare sau cutare la rândul lui, nu-i lip- 
seşte niciodată masa şi belşugul până la ghiftuială al mancă' 
rarilor în vederea desfătării, şi aşa se face porc şi legat de 
plăceri şi slujeşte în chip desăvârşit pântecelui, fiindcă şovăi 
să spun că şi al celor de sub pântece 1 . De aceea, umplându-şi 
în chip sistematic pântecele din cerşeli, în fiecare seară, după 
slujba pavercerniţei", venind în chilia lui, spune complicelui 
său: „Vezi, smerite, sunt cuprins de sete. Pregăteşte ceva 
cald, dă-mi să beau să-mi uşurez setea". Deci acela, precum îi 
este obiceiul, se găseşte numaidecât a fi un slujitor devotat 
foarte harnic, cu atât mai mult cu cât el însuşi înfulecă îm- 
preună cu el şi bea vinul cel mai tare înghiţindu-1 ascunzân- 
du-se sub vălul întunericului. Şi după ce a băut o dată, de în- 
dată i se trezeşte pofta şi, amăgit de dulceaţa mâncărurilor, pe 
nesimţite se ghiftuieşte cu nesimţire şi pântecele i se face 
gros şi neîmblânzit şi nu se mai supune imboldurilor sufle- 
tului. Atunci gândul îi spune: „Slobozeşte-ţi slujitorul şi stai 
făcându-ţi rugăciunea obişnuită" 12 . Celălalt gând însă îi răs- 
punde şi îi spune: „Şi cum poţi să stai în picioare fiind ghif- 
tuit şi îngreunat? Culcă-te puţin, ajută-ţi firea să mistuie mân- 
cărurile şi scoală-te înainte de slujbă; şi atunci, având un trap 
ager la mişcare, te vei putea ruga mai bine". Şi el ascultă 
de acest gând şi căzând adoarme şi, dacă se trezeşte, nu se 
scoală, ci spune: „E devreme, voi mai dormi puţin", şi aşa, 
trecând timpul, vine vremea slujbei de dimineaţă [utreniei] şi 



9 în limba greacă joc de cuvinte intraductibil: agape - apate [iubire - amăgire]. 

D Ta hypogastria, eufemism platonic (Republica 586a, 519B) pentru organele 
sexuale, devenit expresie proverbială în limba greacă (cf. SFÂNTUL VASILE CEL 
MARE, PG 29, 192A; 31, 215C, 584A; SFÂNTUL GRIGORE DIN NAZIANZ, PG 35, 
880B) [n. B. Krivocheine, SC 96, p. 339]. 

1 în limba greacă to apodeipnon (de după cină), slujbă după care monahului îi 
este interzis să mănânce, să bea, să vorbească şi să iasă din chilie până Ia slujba de 
noapte [n. B. Krivocheine, SC 96, p. 339]. 

2 Canonul sau pravila de rugăciune privată a monahului şi rugăciunea lui Iisus! 
Sau rugăciunea Sfântului Eustratie pe care Simeon Evlaviosul (cap. 25 [FR 6, 1977, 
p. 108]) o recomandă pentru acest moment al zilei [n. B. Krivocheine, SC 96, 
p. 339-340]. : 

atunci sculându-se intră la slujbă având conştiinţa drept mus- 
trare a nepăsării şi trândăviei lui. 

Aşadar, precum spuneam mai înainte, după cum îi este 
obiceiul, ducându-se deseori pe la chiliile părinţilor prieteni 
şi iubiţi, sade aici până târziu cinând, bând şi discutând îm- 
preună cu ei; şi aşa venind în chilia lui, se face netrebnic nu 
numai pentru rugăciunea de seară [vecernie], ci şi pentru sluj- 
ba de dimineaţă, neputând gândi sau făptui nimic duhovni- 
cesc. Dar şi în chilia lui, dacă dă pe la el altul, îşi petrece 
noaptea în chip asemănător, bârfind şi judecând vieţile altora, 
unul ca acesta rămânând tot timpul vieţii sale cufundat în lă- 
comie şi beţie şi în griji nu bune [Le 28, 34]. 

Deprinderi neduhovniceşti, virtuţi inexistente 

Dar pentru ce anume am povestit toate acestea? Ca să vă 
arăt, fraţilor, că de la cel care duce o asemenea viaţă nu-i 
poate picura vreodată o lacrimă din ochi: căci cum ar putea-o 
face unul care pururea se îngrijeşte de pântecele lui şi neîn- 
cetat se gândeşte asemenea păgânilor ce va mânca şi ce va 
bea mâine [Mt 6, 31 sq.] şi e rob ca unei stăpâne plăcerii gâ- 
tlejului? Să admitem însă că se abţine de la cele zise şi nici 
nu merge pe la chilia altcuiva, nici nu primeşte pe altul în 
chilia sa, nici nu se dedă saturării pântecelui, băuturii şi vor- 
birii deşarte, ci, închizând uşa, rămâne singur în chilia sa: 
care va fi deci folosul lui, dacă lucrarea sa nu e duhovniceas- 
că şi unită cu [adevărata] cunoaştere, ci sade citind [numai] 
pentru a învăţa ceva pe de rost ca să poată citi acest lucru la 
vremea slujbelor sau în prezenţa unor prieteni, ca să se arate 
pe sine însuşi că e cunoscător 13 ? Să presupunem că nu din 
această pricină, ci de dragul folosului şi al ascultării cuvân- 
tului lui Dumnezeu citeşte el dumnezeieştile Scripturi, după 
care sculându-se stă la rugăciune; dar rugăciunea lui constă, 
dacă vrei, din doi sau trei, sau zece sau o sută de psalmi şi din 
tot atâtea închinăciuni, câte ai spune că face, după care, pli- 
nind toate acestea, se întinde în pat şi nu mai urmează nimic. 



13 Gnostikos aici n-are un sens duhovnicesc, ci comun [n. B. Krivocheme, 
SC 96, p. 343]. 

Spune-mi, aşadar, ce folos va avea numai dintr-o asemenea 
lucrare, dacă nu înfloresc în sufletul lui şi lacrimile căinţei şi 
rodul rugăciunii şi al citirii, care e nepătimirea, dobândirea 
smeritei-cugetări dimpreună cu a blândeţii, şi cunoştinţa [gno- 
za] împreună cu înţelepciunea Duhului? Fiindcă oricui lucrează 
în cunoştinţă [de cauză] 14 lucrarea duhovnicească a poruncilor 
lui Dumnezeu, pe măsura acesteia îi vine fără nici o îndoială 
din lucrarea sa cu osteneală şi dobândirea celor zise. Dar 
dacă celui ce lucrează şi se osteneşte în chip părut nu-i vor 
înflori cele zise, lucrarea lui nu este potrivită lui Dumnezeu, 
ci numai spre a bine-plăcea oamenilor [Ga 1, 10; 1 Tes 2, 4], 
şi pe drept cuvânt păcătuieşte faţă de cele mai bune. 

Harismele şi virtuţile sunt ale unei inimi smerite şi străpunse 
Prin urmare, cineva care-şi petrece pururea viaţa sa în cele 
mai sus zise, ar putea oare să dobândească cândva lacrimi sau 
străpungerea [inimii] ca şi cel care încă de la începutul lepă- 
dării sale s-a predat pe sine însuşi în întregime răbdării şi su- 
feririi tuturor celor triste potrivit lui Dumnezeu, precum am 
spus mai sus? Sau va putea oare respinge răutatea, ticăloşia şi 
învârtoşarea inimii care sunt în el venite din lume, şi să do- 
bândească smerenia? Nicidecum. Se amăgeşte pe sine însuşi, 
oricine ar fi, dacă crede sau stabileşte ca lege aceste lucruri. 
Căci aşa cum este cu neputinţă ca fierul nears în foc să stră- 
lucească asemenea fierului înroşit în foc sau să ajungă prin 
vreun alt meşteşug la maleabilitate şi să fie prelucrat şi făcut 
vas de bun folos, tot aşa nu este cu putinţă ca omul nepăsător 
şi trândav şi care îşi târăşte o astfel de viaţă vătămătoare, cum 
a arătat-o cuvântul nostru, să fie pe acelaşi plan cu cel ce a 
primit încă de la început modele bune de ascultare faţă de 
părinţii duhovniceşti şi duce o viaţă virtuoasă, şi nici nu va 
putea să se desfete de aceleaşi daruri şi harisme ale Duhului 
ca acela. Şi pe drept cuvânt. Fiindcă cel ce este smerit cu 
inima şi are gânduri încă şi mai smerite şi cuget zdrobit [Ps 
50, 19], alegând să urmeze cu şi mai multă râvnă dumneze- 



14 Meta gnoseos, cf. mai sus C 2, n. 6 [n. B. Krivodrâine, SC 96, p. 343, 345]. 

ieştilor Scripturi şi suportând orice necaz şi orice ispită, şi 
numărându-se pe sine împreună cu toţi cei mai umili, soco- 
tindu-şi faptele sale rele şi învinuindu-se pe sine însuşi în 
fiecare zi, şi privindu-se pe sine însuşi drept păcătos, acela 
înaintează degrabă şi, când nu are un om [In 5, 7] 1 care să-1 
înveţe, e învăţat de harul lui Dumnezeu cele privitoare la 
mântuire, alungând câte puţin din sufletul lui răutăţile şi tică- 
loşiile care sunt în el din lume, şi introducând în locul acelora 
virtuţile. Dar cel ce este plin de necurăţie şi de înfumurare şi 
nu vrea să se smerească în faţa mâinii celei puternice a lui 
Dumnezeu [/ Ptr 5, 6] şi să descopere cele ale inimii sale 
unui părinte duhovnicesc şi să se alipească de el şi să facă şi 
să pătimească toate câte duc cu pricepere la virtute şi la Dum- 
nezeu şi desăvârşesc pe omul cel după Dumnezeu, acela se 
face mai rău decât ceea ce era în lume, întrucât duhul mate- 
rial se întoarce înapoi şi se sălăşluieşte în el împreună cu cele 
şapte duhuri ale răutăţii [Mt 12, 435]. Şi aşa unul îl întrece 
şi îl biruie pe fratele care a intrat împreună cu el, tot atât pe 
cât cel ce aleargă spre el îl întrece pe cel ţinut în lanţuri şi 
cătuşe de fier [Ps 149, 8]; iar celălalt este biruit şi rămâne în 
relele dintâi, ba chiar în unele şi mai mari, nevrând să aleagă 
el însuşi şi să facă binele atunci când a intrat aici şi a făgăduit 
luptele virtuţii. 

Lacrimile şi străpungerea spală casa sufletului 

De aceea, aşadar, precum spuneam, străpungerea este o 
roadă a lucrării [virtuţilor] şi aduce roade, sau, mai degrabă, 
face şi zideşte toate virtuţile 16 , precum mărturiseşte de-Dum- 
nezeu-insuflata Scriptură [2 Tim 3, 16]. Prin urmare, şi cel ce 
vrea să reteze patimile şi să dobândească virtuţile trebuie să o 
caute cu sârguinţă pe aceasta mai înainte de toate cele bune şi 
decât toate virtuţile, fiindcă fără aceasta nu îşi va vedea nici- 



B Un alt exemplu al patetismului şi realismului evanghelic care aprind spontan 
imaginaţia Sfântului Simeon. Aluzia la In 5, 7 („N-am om care să mă arunce în 
scăldătoare") şi este de ajuns ca să pună în scenă o analiză psihologică sau un în 
demn ascetic [n. B. Krivocheine, SC 96, p. 347]. 

B Aluzie la apoftegma citată mai jos, n. 17. 

odată sufletul său curat; şi, dacă nu dobândeşte această cură- 
ţie, nici trupul nu-1 va avea negreşit curat. Fiindcă fără apă e 
cu neputinţă să fie spălată haina murdărită, şi fără lacrimi e şi 
mai cu neputinţă ca sufletul să se spele şi să se curăţească de 
pete şi întinăciuni. Să nu pretextăm pretexte [Ps 140, 4] pă- 
gubitoare de suflet şi deşarte sau, mai bine zis, cu totul min- 
cinoase şi care duc la pierzanie, şi să căutăm din tot sufletul 
această împărăteasă a virtuţilor. 

Fiindcă cel care o caută din tot sufletul o va afla [Mt 7, 8]; 
sau, mai degrabă, venind ea însăşi îl va găsi pe cel care o ca- 
ută cu osteneală, şi chiar dacă va avea o inimă mai învârto- 
şată decât arama, decât fierul sau decât diamantul, de îndată 
ce vine, o face mai moale decât ceara. Fiindcă e un foc dum- 
nezeiesc care destramă munţii şi stâncile [1 Rg 19, 11], face 
netede toate [Le 3, 5], le face raiuri şi preschimbă sufletele 
care-1 primesc. Fiindcă în mijlocul acestora se face izvor ţâş- 
nitor, apă a vieţii care izvorăşte şi curge pururea [In 4, 14; 
Ap 22, 1] şi le udă din belşug, şi se scurge ca dintr-o cisternă 
peste cei de aproape şi peste cei de departe [Ef 2, 17] şi um- 
ple până peste margini sufletele care primesc cuvântul cu 
credinţă [Le 8, 13 ş.a.]. Fiindcă mai întâi spală de întinăciune 
pe cei ce se împărtăşesc de ea, apoi spală împreună şi şterge 
şi patimile, smulgându-le ca pe nişte cruste de pe răni, adică 
răutatea, pizma, slava deşartă şi toate celelalte care urmează 
acestora; şi nu numai acestea, ci, alergând ca o flacără, le 
şterge câte puţin arzându-le în fiecare ceas ca pe nişte spini; 
mai întâi trezeşte dorul libertăţii şi curăţirii desăvârşite de 
acestea, iar mai apoi dorinţa de bunătăţile puse deoparte şi 
gătite de Dumnezeu celor ce-1 iubesc pe El [1 Co 2, 9]. 

Toate acestea însă le lucrează dumnezeiescul foc al stră- 
pungerii împreună cu lacrimile, sau mai degrabă prin lacrimi; 
dar fără lacrimi, precum spuneam, un lucru din acestea nu s-a 
făcut nici nu se va face cândva în noi înşine sau în oricare 
altul. Fiindcă nu din dumnezeieştile Scripturi va demonstra 
cineva aceasta: şi anume că fără lacrimi şi fără străpungere 
necontenită s-a curăţit vreodată vreun om sau s-a făcut sfânt 
sau a primit Duhul Sfânt sau a văzut pe Dumnezeu sau L-a 

cunoscut sălăşluindu-Se în el sau L-a avut pe Acesta vreodată 
sălăşluind întreg în inima lui, fără să fi premers căinţa şi stră 
pungerea şi lacrimi necontenite ţâşnind pururea ca dintr-un 
izvor să inunde şi să spele casa sufletului şi să o scalde în 
rouă şi să răcorească sufletul cuprins şi aprins de focul cel 
neapropiat [7 Timl, 16]. ' 

Plânsul duhovnicesc, chezăşia virtuţilor 

Aşadar, cei ce spun că nu e cu putinţă să plângem şi să ne 
tânguim în fiecare zi şi noapte dau mărturie că ei înşişi sunt 
dezbrăcaţi de orice virtute. Căci dacă sfinţii noştri părinţi 
spun aşa: „Cine vrea să reteze patimile, şi le retează prin 
plâns, şi cine vrea să dobândească virtuţile le dobândeşte prin 
plâns" 17 , e vădit că acela care nu plânge în fiecare zi nu-şi 
retează patimile, nici nu primeşte virtuţile, chiar dacă se pare 
că străbate prin toate. Fiindcă la ce folosesc, spune-mi, unel- 
tele meşteşugului, dacă nu e de faţă meşteşugarul care ştie să 
prelucreze materia şi să facă din ea un vas armonios? Şi ce 
câştigă grădinarul dacă lucrează toată grădina, dacă seamănă 
şi sădeşte în ea tot felul de legume, iar peste ele nu cade 
ploaie de sus şi nu le udă umezeala apei? Negreşit nici unul. 
Tot aşa nici cel ce străbate toate celelalte virtuţi şi se oste- 
neşte nu va avea nici un câştig din ele fără această sfântă şi 
fericită stăpână şi ziditoare a tuturor virtuţilor. 

Fiindcă aşa cum, fără armata aflată sub conducerea lui, 
împăratul ajunge neputincios şi la cheremul tuturor şi nu se 
arată a mai fi împărat, ci este ca unul din ceilalţi oameni, şi 
aşa cum mulţimea oştirilor şi armatelor fără împărat sau fără 
generalul lor se risipesc uşor şi sunt nimicite de potrivnici, tot 
aşa socoteşte că este şi plânsul faţă de celelalte virtuţi, fiindcă 
prin oştirea adunată la un loc înţelegem că sunt virtuţile înce- 
pătorilor, iar împăratul şi generalul acestora e fericita plânge- 
re şi tânguire, prin care toată oştirea e pusă şi aşezată în linie 
de bătaie, încurajată, antrenată, întărită şi învăţată unde, cum, 
când şi cât să ia armele şi să împotriva cui, la bună vreme şi 



17 Apophtegmata Patrum (Patericul egiptean), PG 65, 53A: Pimen 119; în co- 
lecţia sistematică (PL 73, 1055C) e atribuită Sfântului Antonie cel Mare. 

prilej, şi ce iscoade să trimită şi ce străji să pună şi ce discuţii 
să aibă cu trimişii potrivnicilor şi cu care anume — fiindcă se 
poate ca şi numai dintr-o singură discuţie să-i întoarcă pe toţi 
înapoi, iar uneori prin simplul fapt de a nu-i fi primit la dis- 
cuţii — şi cum trebuie făcute ambuscadele şi atacurile surpri- 
ză împotriva lor, când şi ce fel de armată trebuie trimisă îm- 
potriva lor şi în ce locuri, toate acestea le sugerează în chip 
limpede, spun, plânsul; fără el însă tot poporul virtuţilor e la 
cheremul potrivnicilor. 

Căinţă, plâns, lacrimi 

De aceea, înainte de toate şi împreună cu toate, lucrul 
nostru să ne fie tuturor, fraţilor, căinţa şi plânsul unit cu ea, şi 
lacrimile care urmează plânsului; fiindcă nici plânsul nu este 
fără căinţă, nici lacrimile fără plâns; şi toate acestea trei sunt 
legate între ele, şi nu e cu putinţă ca unul să se arate fără ce- 
lălalt. Să nu spună cineva că e cu neputinţă să plângă în fieca- 
re zi; fiindcă cel ce spune aceasta, spune că e cu neputinţă şi 
să ne căim în fiecare zi şi răstoarnă toate dumnezeieştile 
Scripturi, ca să nu spun că şi însăşi porunca Domnului: „Po- 
căiţi-vă, că s-a apropiat împărăţia cerurilor" [Mt 4, 17], şi 
iarăşi: „Cereţi şi vi se va da, căutaţi şi veţi afla, bateţi şi vi se 
va deschide" [Mt 7, 7]. Fiindcă dacă spui că e cu neputinţă să 
ne căim, să plângem şi să lăcrimăm în fiecare zi, atunci cum 
vei spune că va fi cândva cu putinţă să se înfăptuiască de că- 
tre nişte oameni stricăcioşi smerita-cugetare, bucuria pururea 
şi rugăciunea neîncetată [1 Tes 5, 17], dar chiar şi dobândirea 
unei inimi curate de tot felul de patimi şi gânduri rele pentru 
a vedea cineva pe Dumnezeu [Mt 5, 8]? Nicidecum. Şi aşa 
vei ajunge să fii aşezat împreună cu cei necredincioşi, iar nu 
cu cei credincioşi. Căci dacă Dumnezeu a spus că toate aces- 
tea sunt cu putinţă să se facă de către noi şi spune şi strigă 
acest lucru în fiecare zi, dar tu II contrazici pe faţă pe Acela, 
spunând că ele sunt cu neputinţă pentru noi, negreşit nu te vei 
deosebi cu nimic de necredincioşi. 

Vrei, aşadar, să nu te cumineci vreodată fără lacrimi? Fă 
cele cântate şi citite de tine în fiecare zi şi vei putea săvârşi 

neîncetat şi aceasta. Dar care sunt acestea? Ascultă pe cel ce 
spune: „Fiindcă nu cei ce ascultă Legea sunt drepţi la Dum- 
nezeu, ci cei ce fac Legea se vor îndrepta" [Rm 2, 13]. Dar ca 
să nu lungim cuvântul, îţi voi aduce aminte aceste cuvinte ale 
lui David: „Nu mă voi sui pe patul meu de odihnă, nu voi da 
somn ochilor mei şi genelor mele dormitare şi odihnă tâm- 
plelor mele, până ce nu voi găsi loc Domnului, lăcaş Dumne- 
zeului lui Iacob" [Ps 131, 3-5], şi iarăşi: „Nu este pace în 
oasele mele de la faţa păcatelor mele, că fărădelegile mele au 
covârşit capul meu, ca o sarcină grea apăsat-au peste mine. 
împuţitu-s-au şi au putrezit rănile mele de faţa nebuniei mele. 
Chinuit-am şi m-am gârbovit până în sfârşit, toată ziua mâh- 
nind umblam. Necăjitu-m-am şi m-am smerit foarte; răcni t-am 
în suspinarea inimii mele [Ps 37, 4 — 7. 9], făcutu-m-am ca o 
pasăre singuratică pe acoperiş, asemănatu-m-am pelicanului 
pustiei, că cenuşă am mâncat în loc de pâine şi băutura mea 
cu plânsul am amestecat-o [Ps 101, 8. 7. 10]. Ostenit-arh în 
suspinul meu, spăla-voi în fiecare noapte patul meu, cu la- 
crimile mele aşternutul meu voi uda [Ps 6, 7]" 18 . Fiindcă zice 
şi Sfântul Ioan Scărarul: „Setea şi privegherea necăjesc ini- 
ma, iar din inima necăjită ţâşnesc ape" 19 . Iar celelalte câte s- 
au spus despre unele ca acestea le va învăţa cel ce va voi să 
se plece asupra acestei cărţi. 

Deci dacă şi tu vei împlini neştirbit din toată inima cu 
smerită-cugetare şi credinţă acestea pe care le cânţi şi le ci- 
teşti sau îi auzi pe alţii citindu-le în fiecare zi, amin îţi ves- 
tesc ţie bucurie mare [Le 2, 1 0] că, dacă stărui făcând acestea, 
însetând, priveghind, supunându-te până la moarte şi ascul- 
tând fără deosebire şi făţărnicie de întâi-stătătorul tău, supor- 
tând tot necazul şi ocara, şi defăimarea şi batjocura, şi nu 
numai acestea, dar şi loviturile şi înţepăturile de la fraţii cei 
mai josnici, rămânând cu toată mulţumirea, fără ţinere de 
minte de rău, faţă de ei şi rugându-te pentru ei, atunci bucu- 



18 Probabil lanţul de versete din Psalmi era deja asociat în rugăciuni speciale de 
străpungerea inimii (katanyktice) la monahii bizantini [n. B. Krivoche'ine, SC 96, 
p. 359]. 

" Scara 6, 14; PG 88, 796B [FR 9, 1980, p. 159].' 3l! " 

ră-te şi veseleşte-te cu bucurie negrăită, pentru că nu numai 
seara şi dimineaţa şi la amiază [Ps 54, 8], ci şi mâncând şi 
bând şi discutând de multe ori, cântând şi citind şi rugându-te 
şi şezând pe pat, venind la tine acest dar dumnezeiesc şi ne- 
grăit îţi va urma în toate zilele vieţii tale [Ps 22, 6] şi te va în- 
soţi pe cale, se va opri împreună cu tine atunci când te opreşti 
şi va sluji împreună cu tine atunci când slujeşti, mângâindu-te 
şi îndemnându-te în suferinţele din ostenelile tale 20 . Şi atunci 
vei cunoaşte că în chip foarte cuviincios şi frumos a zis 
Sfântul Simeon că nu trebuie să se cuminece cineva vreodată 
fără lacrimi, şi că acest lucru e cu putinţă şi cu adevărat po- 
trivit pentru toţi. Fiindcă nu acela, ci prin acela Duhul Sfânt a 
spus şi a scris acestea. Căci dacă nimeni nu este fără de păcat, 
chiar dacă viaţa lui ar fi doar o zi [Iov 14, 4-5], şi nimeni nu 
poate să aibă inimă fără prihană, e vădit că, pe cât îi stă cu 
putinţă, omul nu trebuie să petreacă fără căinţă şi lacrimi nici 
măcar o singură zi din toată viaţa lui. Şi chiar dacă nu are 
lacrimi, trebuie totuşi să le caute din toată puterea şi din tot 
sufletul său. Fiindcă altfel nu e cu putinţă să ne facem fără de 
păcat, nici fără prihană cu inima. 

Fără exerciţiu nu apare străpungerea 

Iar dacă cineva nu vrea să se culce pe pământ şi să prive- 
gheze, nesocotind mulţimea păcatelor lui şi povara greşelilor 
lui, şi dacă lasă infectate şi cangrenate de negrijă şi nepăsare 
rănile poftei pătimaşe şi ale înclinaţiilor lui care îl duc spre 
nesimţire — căci acest lucru e o adevărată nebunie — , cum 
va veni la simţirea osândei şi judecăţii viitoare a păcătoşilor 
şi cum va plânge întru durerea inimii lui? Iar dacă nu vrea 
cineva să sufere răul lăsându-se chinuit şi gârbovit până la 
sfârşit şi umblând toată ziua în mâhnire, necăjit şi umilit 
foarte şi răcnind din suspinarea inimii lui [Ps 37, 9], şi fiind 
ca o casă singuratică pe acoperiş [Ps 101, 8] şi asemănân- 
du-se unui pelican al pustiei [Ps 101, 7], făcându-se în dispo- 



20 Pasaj de culoare biblică în care darul lui Dumnezeu apare sub chipul îngerului 
Domnului care însoţeşte poporul lui Israel în pustie sau al înţelepciunii care-1 călău- 
zeşte pe lacob (Sol 10, 10-12) [n. B. Krivocheine, SC 96, p. 361]. 

ziţia sufletului străin de toate cele din mănăstire şi de cele din 
lume şi lipsit de îndrăzneală faţă de cei mari şi de cei mici, 
ostenindu-se întru suspin [Ps 6, 7] şi mâncând în loc de pâine 
cenuşă şi amestecând băutura cu lacrimi [Ps 101, 10], cum va 
putea cândva, fraţilor, să-şi spele în fiecare noapte aşternutul 
său, sau să-şi ude aşternutul cu lacrimi [Ps 6, 7]? Cu adevărat 
nicidecum nicicând; şi nu numai că nu le va putea vedea pe 
acestea făcându-se în el însuşi, dar nici nu le va găsi în rugă- 
ciunea lui, nici nu va putea găsi loc Domnului, nici lăcaş 
vrednic Dumnezeului lui Iacob [Ps 131, 5], Care este Hristos 
Domnul [Le 2, 1 1], Mântuitorul şi Dumnezeul nostru [77? 2, 13; 
2 Ptr 2, 1]. Iar dacă nu le va găti dinainte pe acestea în chip 
frumos, nu va primi în el însuşi cu vrednicie pe împăratul 
Dumnezeu cuminecându-se cu lacrimi după cum se cuvine, 
chiar dacă ar face aceasta o singură dată pe an. 

„Sfintele sfinţilor!", zic în fiecare zi unii şi vestesc celor- 
lalţi strigând cu glas mare acestora — fie însă ca să le strige 
şi lor înşile — iar ceilalţi îi aud pe aceia zicând acestea. Ce 
deci? Cine nu este sfânt e oare şi nevrednic? Nu, dar cine nu 
vesteşte în fiecare zi cele ascunse ale inimii sale, cine nu 
arată pocăinţă vrednică pentru ele şi pentru toate cele făcute 
întru neştiinţă, cine nu plânge pururea şi nu umblă mâhnin- 
du-se şi nu străbate cu râvnă cele zise mai înainte, acesta nu 
este vrednic. Iar cine face toate acestea şi-şi petrece viaţa în 
suspine şi lacrimi, e foarte vrednic să se facă părtaş de aceste 
dumnezeieşti Taine nu numai în zi de sărbătoare, ci în fiecare 
zi , şi, chiar dacă e lucru îndrăzneţ a spune aceasta, încă de 
la începutul căinţei şi întoarcerii lui. Fiindcă acesta e iertat ca 
unul care vrea să stăruie până la sfârşit în fapte ca acestea, 
umblând în smerenie şi în inimă zdrobită [Ps 50, 19]; căci 



Admite oare în principiu Sfântul Simeon că până şi un novice se poate arăta 
vrednic de împărtăşire zilnică? Trebuie oare să tragem de aici concluzia că acest 
lucru era regula pentru monahii înaintaţi în viaţa duhovnicească. E nevoie de multă 
prudenţă în a extrage o mărturie liturgică sau canonică din expresii hiperbolice cum 
sunt ale sale; în portretul monahului desăvârşit el vrea să evoce desigur nu un caz 
himeric, ci un ideal de care fiecare membru al comunităţii se apropia mai mult sau 
mai puţin. Trebuie însă observat că „lucrul îndrăzneţ" nu se referă la „în fiecare zi", 
ci la „încă de la începutul căinţei" [n. B. Krivocheine, SC 96, p. 364-365]. 

făcând aşa şi fiind astfel, îşi luminează sufletul în fiecare zi, 
ajutat Ia aceasta de împărtăşirea celor Sfinte şi se înalţă mai 
repede spre o curăţie şi sfinţenie desăvârşită. 

Altfel însă e cu neputinţă să spălăm sau să curăţim vasul 
nostru murdar şi casa întinată a sufletului nostru. Eu n-am în- 
văţat nimic mai mult din dumnezeieştile Scripturi, nici n-am 
putut să ştiu de la mine însumi. Fiindcă îl auzim pe Apostolul 
zicând în fiecare zi: „Să se cerceteze fiecare pe sine însuşi şi 
aşa să mănânce din pâine şi să bea din pahar. Fiindcă cel ce 
mănâncă şi bea cu nevrednicie Trupul Domnului osândă lui 
însuşi îşi mănâncă şi bea" [/ Co 11, 28-29]; şi iarăşi: „Cel ce 
mănâncă cu nevrednicie Trupul şi Sângele Domnului vinovat 
va fi faţă de Trupul şi Sângele Domnului, nedeosebind Tru- 
pul Domnului" [1 Co 11, 27. 29]. Iar dacă cineva care nu 
arată roade vrednice de pocăinţă [Le 3, 8] este vădit ca ne- 
vrednic de către de-Dumnezeu-insuflata Scriptură [2 Tim 
3, 16], spune-mi oare cum se va putea curaţi cineva cândva 
fără lacrimi şi se va putea împărtăşi de Taine cu vrednicie, pe 
cât îi e cu putinţă? Fiindcă acestea sunt întâiul rod al pocăin- 
ţei [Mt 3, 8] şi, aşa cum curgerea scârboasă a trupului şi 
amestecarea voluptoasă a inimii spre orice patimă se aduc de 
către noi ca o jertfă diavolului, aşa şi lacrimile vărsate din 
aceasta se aduc ca o jertfa bine primită [1 Ptr 2,5] Stăpânului 
şi curăţă ruşinea acelei plăceri pătimaşe. Arătând aceasta, 
David zicea: „Jertfa lui Dumnezeu duh zdrobit, inimă zdro- 
bită şi smerită Dumnezeu nu o va urgisi" [Ps 50, 19]. Şi pe 
drept cuvânt: fiindcă ajuns sufletul la o asemenea deprindere 
şi smerindu-se astfel în fiecare zi, nu trece o singură zi fără 
lacrimi potrivit lui David care zicea: „Spăla-voi în fiecare 
noapte patul meu, cu lacrimile mele aşternutul meu voi uda" 
[Ps 6, 7]. 

O căinţă de moment nu e de ajuns 

De aceea vă îndemn şi pe voi, părinţii şi fraţii mei, ca fie- 
care să-şi exerseze sufletul său cu râvna în acestea şi în unele 
ca acestea, fiindcă sufletul străpuns şi transformat puţin câte 



puţin se face izvor ce ţâşneşte râuri de lacrimi şi zdrobire. 
Dar dacă nu ne grăbim să ajungem curaţi în acest chip, ci 
vrem să umblăm în nepăsare, trândăvie şi uşurătate, eu nu voi 
spune nimic apăsător faţă de iubirea voastră, afară de aceasta: 
chiar dacă se întâmplă ca cineva să se cuminece poate cu la- 
crimi, sau să plângă fie înainte de Liturghie, fie în timpul 
Liturghiei, fie chiar în vremea dumnezeieştii împărtăşanii, 
dar nu râvneşte să facă aceasta şi în celelalte zile şi nopţi, nu 
va avea nici un folos din acest plâns al său întâmplat o dată 
pentru totdeauna. Fiindcă nu numai acest lucru ne face nu- 
maidecât vrednici şi curaţi, ci faptul de a plânge în fiecare zi 
şi neîncetat până la moarte, precum ne-a poruncit să facem 
Stăpânul însuşi zicând: „Pocăiţi-vă, cereţi, căutaţi şi bateţi 
[Mt 3, 17; 7, 7]. Până când? „Până când veţi primi, veţi afla şi 
vi se va deschide" [Mt 7, 7-8]. Ce anume? împărăţia ceruri- 
lor, evident. 

Strălucirea şi vrednicia sufletului curăţit 

Fiindcă însăşi căinţa şi anume cea săvârşită astfel neştir- 
bit, precum spuneam, până la moarte cu osteneală şi necaz, 
ne face puţin câte puţin să vărsăm lacrimi amare, prin care se 
şterge şi se curăţeşte murdăria şi necurăţenia sufletului; iar 
după acestea ne dă o căinţă curată şi preschimbă în dulceaţă 
lacrimile amare şi naşte în inimile noastre o bucurie veşnică, 
şi ne dă să vedem lumina cea neînserată, pe care dacă nu ne 
luptăm să o apucăm cu toată râvna, părinţi şi fraţi duhovni- 
ceşti, nu ne vom putea elibera desăvârşit de toate patimile, nu 
vom dobândi toate virtuţile, nu vom putea să ne împărtăşim 
în fiecare zi lăcrimând după Dumnezeu cu dumnezeieştile 
Taine şi nu vom vedea Lumina dumnezeiască care este în El. 
Dar nu vom avea cândva nici inima curată [Mt 5, 8], nici Du- 
hul Sfânt nu Se va sălăşlui în chip conştient [gnostos] în noi, 
nici nu ne vom învrednici să vedem, ca sfinţii, pe Dumnezeu 
[Mt 5,8], nici fiind noi încă aici, nici fiind acolo, precum mi 
se pare, ca unii care plecăm de aici orbi şi, precum zice Teo- 
logul Grigorie, atât vom cădea din acea vedere „pe măsura 

orbirii noastre, a fiecăruia" 22 , pe cât ne-am lipsit noi înşine de 
bunăvoie de acea lumină în viaţa aceasta. 

Facă-se însă ca noi toţi, curăţindu-ne şi curăţiţi, să ne în- 
vrednicim să-L vedem. Fiindcă cei care ies din această viaţă 
în afara acestor două stări au nelimpede hotarul hotărârii pri- 
vitoare la ei. Iar ceea ce este nelimpede şi nesigur e lipsit de» 
speranţă şi de încredinţare; fiindcă cine nu are inima întărită 
prin har [Evr 13, 9] nu va putea dobândi vreodată, socot, de 
la nimic altcineva nădejdea neruşinată şi neîndoielnică; iar 
cine n-o are pe aceasta, prin ce altceva va fi răpit în văzduh în 
întâmpinarea Domnului împreună cu sfinţii [7 Tes 4, 17]? 
Prin ce altceva candela noastră se va aprinde din nou atunci, 
fiind ea stinsă încă de aici? Unde şi de unde vom putea găsi 
atunci untdelemnul, şi care foc, spune-mi, o va putea aprinde 
atunci? Sau de unde şi cum? ca atunci gătindu-ne străluciţi 
să ieşim cu candele strălucitoare în întâmpinarea Mirelui? 
Fiindcă sculându-ne ca din somn vom alerga, precum auziţi, 
numaidecât în întâmpinarea Lui. Deci dacă noi, care şedem şi 
locuim în morminte, la strigarea trâmbiţei care ne va trezi din 
somn, nu vom avea sufletele noastre aprinse dinainte ca nişte 
candele încă de aici, ci ele se vor găsi luminând fie deloc, fie 
puţin şi, potrivit cuvântului Evangheliei, gata să se stingă [Mt 
25, 1-9], unde vom găsi atunci fie untdelemn să le aprindem 
din nou pe cele stinse, fie să mai adăugăm un strop în cele 
ce se sting din lipsa untdelemnului? Cu adevărat nicăieri nu 
vom găsi nimic. De aceea, să ne grăbim să le aprindem stră- 
lucitor încă de aici prin căinţă şi lacrimi, ca la înviere să ie- 
şim luminoşi în întâmpinarea Mirelui, să intrăm împreună cu 
El în împărăţia cerurilor [Mt 25, 10] şi să ne desfătăm de bu- 
nătăţile cele veşnice, pe care fie să le dobândim noi toţi în 
Hristos Dumnezeul nostru, Căruia I se cuvine toată slava, 
cinstea şi închinăciunea în vecii vecilor. Amin. 



SFÂNTUL Grigore DIN NAZIANZ, Omtio 40, 45; PG 36, 424C. Această cu- 
vântare a Sfântului Grigorie la Sfântul Botez se încheie, ca şi cateheza Sfântului 
Simeon, cu o evocare a celor zece fecioare din Evanghelie. Sfântul Simeon a fost, 
probabil, impresionat de viziunea „sufletelor feciorelnice strălucitoare ţinând în 
mâini candelele strălucitoare ale credinţei" la care face aluzie mai jos în finalul 
catehezei sale [n. B. Krivocheine, SC 96, p. 373]. 

Cateheza 5 



Căinţa, calea mântuirii 

Despre pocăinţă [metanoia] şi că nu sunt de ajuns 
spre curăţirea sufletului împărţirea bunurilor noas- 
tre şi dezbrăcarea de ele, dacă nu dobândim şi 
plânsul. Şi despre izgonirea lui Adam. Şi că, dacă 
s-ar fi căit după ce a călcat porunca, n-ar fi căzut 
din rai. Şi ce lucru bun a lucrat căinţa lui de după 
cădere. Şi despre a doua venire a Domnului şi osân- 
da păcătoşilor. Iar spre sfârşit mustrare a celor ce 
vieţuiesc în răutate şi făţărnicie. 



Necesitatea căinţei 

Părinţilor şi fraţilor, bun lucru este pocăinţa şi folosul care 
vine de la ea. Ştiind acest lucru, Cel ce le ştie pe toate di- 
nainte, Domnul Iisus Hristos, Dumnezeu nostru, a zis: „Po- 
căiţi-vă, căci s-a apropiat împărăţia cerurilor" [Mt, 4, 17]. 
Vreţi dar să învăţaţi cum fără pocăinţă, şi fără o pocăinţă din 
suflet, aşa cum o cere de la noi Cuvântul, e cu neputinţă să ne 
mântuim? Ascultaţi pe însuşi Apostolul care strigă: „Orice 
păcat este în afara trupului; dar cel ce desfrânează păcătuieşte 
în însăşi trupul său" [1 Co 6, 18]; şi iarăşi: „Trebuie să ne 
înfăţişăm înaintea scaunului de judecată al lui Hristos, ca fie- 
care să primească pentru cele ce le-a făcut în trupul său, fie 
bune, fie rele" [2 Co 5, 10; Rm 14, 10]. Deci, plecând de aici, 
cineva poate să spună de multe ori: „Mulţumesc lui Dumne- 
zeu că nu mi-am întinat vreun mădular al trupului meu cu 
nici o faptă desfrânată" — lucru pe care nu pot să-1 spun eu 
însumi, lucrătorul a toată fărădelegea [Le 13, 27; Tit 2, 14]! 
— şi de aici poate să aibă o pretinsă mângâiere că ar fi în afara 
oricărui păcat al trupului său. Dar îl contrazice Stăpânul 



.74. 



Care rosteşte parabola celor zece fecioare 1 [Mt 25, 1-13] şi 
ne arată nouă tuturor că nu avem nici un folos din curăţia tru- 
pului, dacă nu ni se adaugă şi celelalte virtuţi. Dar nu numai 
El, ci iarăşi însuşi Pavel, în acord cu Stăpânul, strigă zicând: 
„Urmăriţi pacea împreună cu toţi şi sfinţirea, fără de care ni- 
meni nu va vedea pe Domnul" [Evr 12, 14]. De ce a spus: 
„urmăriţi"? Fiindcă nu e cu putinţă să ne facem şi să fim 
sfinţi într-un singur ceas, pentru că începând de la lucrurile 
mici trebuie să ne înălţăm progresiv la sfinţenie şi curăţie; şi 
chiar dacă am împlini o mie de ani în viaţa aceasta, n-am pu- 
tea ajunge nicicând Ia desăvârşirea ei, ci, punând început în 
fiecare zi, trebuie să luptăm în ea, lucru pe care ni 1-a arătat el 
însuşi spunând aşa: „Urmăresc, doar voi prinde întrucât am 
fost şi eu prins" [Flp 3, 12]. 

De aceea, fraţii mei, luaţi aminte, rogu-vă, şi ascultaţi cu- 
vintele fratelui vostru cel mai mic şi păcătos, şi veniţi să ne 
închinăm şi să cădem [Ps 94, 6] la bunul şi iubitorul de oa- 
meni Dumnezeu nostru. Să întâmpinăm faţa Lui întru mărtu- 
risire [Ps 94, 2] şi să plângem înaintea Celui ce ne-a făcut pe 
noi, pentru că El este Domnul Dumnezeu nostru [Ps 94, 6-7] 
şi noi suntem poporul Lui şi oile păşunii Lui [Ps 99, 3; 94, 7] 
şi nu-şi va întoarce faţa Lui de la noi [Ps 12, 2]. Să ne căim 
numai din tot sufletul şi nu doar să respingem faptele noastre 
cele rele, dar să facem să dispară şi gândurile rele şi necurate 
ale inimii, potrivit cu ceea ce s-a scris: „Sfâşiaţi-vă inimile 
voastre, iar nu hainele voastre" [Ioil 2, 13]. Căci ce folos este, 
spune-mi, dacă ne împărţim toate averile săracilor, dar nu ne 
vom abţine de la rău şi nu vom urî păcatul? Ce folos dacă nu 
facem vreun păcat trupesc cu fapta, dar cu mintea ne însoţim 
cu gânduri ruşinoase şi necurate şi împlinim în chip nevăzut 
păcatul şi suntem împărăţiţi şi stăpâniţi de patimile nestăpâ- 
nite ale sufletului? Să respingem, rogu-vă, împreună cu banii 
noştri şi robia obişnuită faţă de relele mai sus-zise şi să nu ne 



' Să fie o aluzie la finalul catehezei anterioare (C 4)1 în orice caz, C 5 şi C 4 
sunt cele mai lungi din colecţia Catehezelor simeoniene [n. B. Krivocheine, SC 96, 
p. 377]. 

oprim aici, ci să ştergem cu râvnă cu lacrimi de pocăinţă înti- 
năciunea acestora. 

Fără căinţă renunţarea monahală nu slujeşte la nimic 

Fiindcă aşa cum împăratul înveşmântat în diademă şi în 
purpura împărăţiei, care are comori nemăsurate de argint şi 
aur sade pe un tron înalt, dacă ia de bunăvoie noroi şi funin- 
gine şi cu propriile sale mâini îşi unge toată faţa, acoperin- 
du-şi toate simţurile, astfel încât nu mai poate nici vedea, nici 
auzi, nici mirosi, după care, părându-i rău şi căutând elibe- 
rarea de acest rău, nu intră degrabă în iatacul său şi nu spală 
cu apă multă noroiul şi funinginea aceea ca aşa să şadă iarăşi 
ca mai înainte curat pe scaunul împărăţiei lui, ci, în loc de 
aceasta, îşi risipeşte numai toate comorile sale săracilor [Ps 
111, 19] şi dă acestora toată averea sa mişcătoare şi nemiş- 
cătoare, nu se va folosit pe sine însuşi cu nimic din aceasta 
dacă nu-şi va fi spălat funinginea şi noroiul cu apă, ci va fi de 
râs celor ce-1 văd, petrecând ca o sperietoare în mijlocul se- 
natului 2 , tot aşa nici altcineva nu se va folosi pe sine însuşi 
împărţindu-şi toate averile sale săracilor şi îmbrăţişând toată 
sărăcia şi neagoniseala, dar neabţinându-se de la rău, nici cu- 
răţindu-şi prin căinţă şi lacrimi sufletul său. 

Fiindcă tot omul care a păcătuit asemenea mie, cel osân- 
dit, şi şi-a astupat simţurile sufletului său cu noroiul plăceri- 
lor, chiar dacă şi-ar împărţi toată averea săracilor şi şi-ar lăsa 
toată slava demnităţilor sale şi strălucirea caselor, a cailor, a 
turmelor şi a robilor, şi chiar pe înşişi prietenii şi pe rudele 
sale, şi s-ar face sărac şi lipsit de orice avere intrând în haina 
monahilor, are încă neapărată nevoie în viaţă lui de lacrimile 
pocăinţei, ca să-şi spele noroiul păcatelor, mai cu seamă dacă, 
asemenea la mine, funinginea şi noroiul multelor lui rele îi 
acoperă nu numai faţa şi mâinile, ci şi trupul lui 3 . Fiindcă 



2 Din nou se face simţită predilecţia Sfântului Simeon pentru parabole care pun 
în scenă figura unui împărat într-o situaţie ridicolă sau umilitoare; cf. C 2, 112; C 4, 
470-472 şi C 5, 573-606 [n. B. Krivocheine, SC 96, p. 381]. 

3 Imaginea noroiului e clasică de la Platon încoace, dar insistenţa cu care o dez 
voltă Sfântul Simeon, realismul său minuţios sunt tipice pentru el. Simbolismul tra 
diţional (cf. scolia anonimă la Scara 1, PG 88, 649D: „unde e noroiul sufletului, 

împărţirea averilor nu ne e de ajuns spre curăţirea sufletului, 1 
dacă nu vom plânge şi nu ne vom tângui din suflet, fraţilor; 
Fiindcă socot că, dacă nu se curăţă cineva pe sine însuşi cu 
toată râvna prin lacrimile sale de întinăciunea patimilor, ci ie- 
se din viaţă întinat, pe bună dreptate va fi luat în râs de Dum- 
nezeu şi de îngerii lui [Le 9, 27; 12, 9] şi împreună cu demonii 
va fi aruncat în focul cel veşnic [Mt 1, 8; 25, 41]. Da, cu adei 
vărat aşa e, fraţilor! Fiindcă n-am adus nimic în lume [/ Tim 
6, 7] ca, păcătuind, să- 1 dăm preţ de răscumpărare lui Dum- 
nezeu pentru păcatele noastre [Ps 48, 8-9]. „Căci ce va da 
omul în schimb lui Dumnezeu?" [Rm 11, 35]. Aceasta e jude- 
cata corectă, aceasta e smerenia dreaptă şi adevărată. Fiindcă 
zice şi Domnul: „Să nu socotiţi că am venit să stric legea şi 
prorocii; n-am venit să stric, ci să împlinesc" [Mt 5, 17]. Iar 
aceasta este plinirea legii [Rm 13, 10]: să nu se îndreptăţească 
cineva în vreun lucru, nici să-şi facă dreptate lui însuşi [Rm 
12, 19], ci să pună la dispoziţia tuturor toate ca un mort, ca 
dacă i s-ar face ceva să nu se mişte, nici tulburându-se să le 
răspundă, ci să rămână numai în poruncile lui Dumnezeu sâr- 
guindu-se să păzească cele poruncite de El ca un leu sau alt 
uriaş Samson sau altcineva care să fi fost mai înainte sau e 
mai viteaz decât el. 

Căinţa laicilor. Exemple 

E, aşadar, cu putinţă, fraţilor, ca toţi şi nu numai monahii 
să se căiască, să plângă şi să se roage pururea şi necontenit 
lui Dumnezeu, şi să dobândească prin asemenea fapte toate 
celelalte virtuţi. Că acest lucru e adevărat dă mărturie împre- 
ună cu mine şi cu Ioan cu graiul de aur, marele stâlp şi învă- 
ţător al Bisericii, care în cuvintele sale despre David explică 
Psalmul 50 , spunând că e cu putinţă celui care are femeie şi 



acolo e nevoie de lacrimi") al lacrimilor care spală noroiul (cf. C 2, 262-263 etc.) e 
dezvoltat mai jos într-o lungă confesiune aleogrico-autobiograftcă în Cateheza 36 = 
Mulţumirea 2 [n. B. Krivocheine, SC 96, p. 383]. 

4 Unica referinţă explicită la Sfântul Ioan Hrisostom din catehezele simeoniene 
nu se regăseşte în operele sale cunoscute. La Psalmul 50 nu se cunosc sub numele 
acestuia decât două omilii apocrife atestate într-o veche traducere latină şi câteva 
lungi extrase greceşti în Sacra Parallela; la unul din acestea (PG 96, 144D-145Q 
pare a se referi aici Sfântul Simeon [n. B. Krivochăine, SC 96, p. 387]. 

copii şi slujnice şi mulţime de casnici şi averi multe, şi e 
prins în lucrurile acestei vieţi, nu numai să poată face aceasta, 
adică să plângă şi să se roage şi să se căiască în fiecare zi, dar 
şi să ajungă, dacă vrea, la desăvârşirea virtuţii şi să primească 
Duhul Sfânt şi să se facă prieten al lui Dumnezeu şi să se 
desfete de vederea Lui 5 , aşa cum au fost mai înainte de veni 
rea lui Hristos Avraam, Isaac, Iacob şi Lot cel din Sodoma — 
ca să-i las deoparte pe ceilalţi fiindcă sunt mulţi — , Moise 
şi David, iar în harul cel nou şi la arătarea Dumnezeului şi 
Mântuitorului nostru [2 Tim 1, 10] Petru, pescarul şi neînvă 
ţarul, care, împreună cu soacra sa [Mt 8, 14] şi cu alţii 6 , ves 
teste pe Dumnezeu Cel ce S-a arătat. Iar pe ceilalţi cine i-ar 
putea număra, întrucât sunt mai mulţi decât picăturile de 
ploaie [Sir 1,2] şi decât stelele cerului [Fc 15, 5], împăraţi, 
nobili şi oameni puternici — ca să nu vorbesc despre cei să 
raci şi despre cei ce vieţuiesc având numai cele ce sunt de 
ajuns — , ale căror cetăţi, case şi lăcaşuri ale bisericilor pe 
care le-au înălţat în chip falnic, ale căror aziluri de bătrâni şi 
case de oaspeţi s-au păstrat şi există până acum, pe care le-au 
agonisit încă fiind ei în viaţă şi de care s-au folosit cu cucer 
nicie, nu ca nişte proprietari, ci ca nişte robi ai Stăpânului, 
administrând cele dăruite lor de Stăpânul, folosindu-se, po 
trivit cuvântului lui Pavel, de lume, ca şi cum nu s-ar fi folo 
sit [/ Co 7, 31]; de aceea s-au şi făcut slăviţi şi strălucitori 
încă fiind în această viaţă, iar acum şi în vecii nesfârşiţi se 
vor face şi mai slăviţi şi mai strălucitori în împărăţia lui 
Dumnezeu. Şi dacă n-am fi zăbavnici şi trândavi şi dispreţu 
itori ai poruncilor lui Dumnezeu, ci râvnitori şi deşteptaţi şi 
treji [1 Tes 5, 6], n-am avea nevoie nici de lepădarea de lume 
sau de tundere [în monahism] sau de fuga din lume. Şi ca să 
mă credeţi când spun aceasta, ascultaţi! " 



5 Cf. Ps. HRISOSTOM, PG 55,585-588. 

6 Sfântul Simeon nu vrea să spună că soacra lui Petru îl ajută pe acesta în pro- 
povăduire, ci că faptul că avea o soacră, şi deci soţie şi familie, nu-1 împiedică să fie 
apostol. Exemplul lui Petru, ca şi cel al lui Moise şi David, vine tot din Ps. HRISOS- 
TOM, PG 96, 145AC [n. B. Krivocheine, SC 96, p. 389]. 

Istoria lui Adam 

Dumnezeu 1-a făcut pe om dintru început împărat al tutu- 
ror celor de pe pământ [Fc 1, 26. 28], ba chiar şi al celor ce 
sunt sub bolta cerului; fiindcă negreşit pentru om au fost adu- 
se la fiinţă soarele şi luna şi stelele. Dar ce? Fiind el împărat 
al tuturor celor văzute, ar fi fost vătămat oare de acestea în ce 
priveşte virtutea? Nicidecum, ci încă şi mai mult, dacă ar fi 
rămas mulţumind lui Dumnezeu şi Celui ce 1 -a făcut şi i-ar fi 
dat lui toate, i-ar fi mers bine. Căci dacă n-ar fi călcat porun- 
ca Stăpânului, n-ar fi pierdut această împărăţie, nu s-ar fi lipsit 
de Slava lui Dumnezeu; dar după ce a făcut aceasta, a fost pe 
drept cuvânt izgonit şi surghiunit, a trăit şi a murit. Şi îţi spun 
acum un lucru pe care, cred, nu 1-a descoperit limpede 
nimeni, dar a fost spus în chip adumbrit 7 . Care anume? As- 
cultă dumnezeiasca Scriptură care spune: „Şi a zis Dumnezeu 
lui Adam — după ce a călcat porunca — : «Adame, unde 
eşti?»" [Fc 3, 9]. De ce a spus aceasta Făcătorul a toate? Ne- 
greşit vrând să- 1 aducă la simţire şi, chemându- 1 la pocăinţă, 
i-a zis: „Adame, unde eşti? înţelege-te pe tine însuţi, învaţă-ţi 
goliciunea! Vezi de ce veşmânt şi de ce slavă te-ai lipsit! 
Adame, unde eşti?" Ca şi cum l-ar fi îndemnat zicând: „Hai, 
cugetă, nenorocitule, hai, ieşi de unde te-ai ascuns! De Mine 
crezi că te poţi ascunde [Fc 3, 8]? Spune: am păcătuit!" Dar 
el nu spune aceasta, sau, mai degrabă, eu, ticălosul, nu spun 
aceasta — fiindcă a mea este păţania! — dar ce anume spu- 
ne? „Am auzit glasul Tău pe când umblai în rai şi am cunos- 
cut că sunt gol şi m-am ascuns" [Fc 3, 10]. Deci ce spune 



7 Sfântul Simeon face aluzie la avva Dorotei din Gaza (secolul IV), autor a 24 
de învăţături [FR 9], una din cele mai bune expuneri ale idealului monahal chinovial 
bazat pe ascultare şi smerenie. Pasajul următor ce descrie urmările căderii lui Adam 
şi izgonirea sa din rai seamănă mult în idei, stil şi chiar în fraze şi expresii cu AWA 
DOROTEI, învăţătura 1, 8 [FR 9, p. 483 sq.] (la rândul ei dependentă de SFÂNTUL 
VASILE CEL MARE, Horn. in Ps. 114, 3; PG 29, 498B [PSB 17, p. 342]). Dar Sfântul 
Simeon dezvoltă mult acest scurt pasaj, îl aprofundează cu idei noi, mai ales privi- 
toare la urmările căinţei lui Adam care a atras mila lui Dumnezeu şi venirea lui 
Dumnezeu pe pământ, astfel încât în locul raiului pământesc, în care ar fi rămas dacă 
n-ar fi căzut, Adam a primit împărăţia cerurilor. Acesta e „lucrul pe care nu 1 -a des- 
coperit limpede nimeni, ci a fost spus doar într-un chip adumbrit" [n. B. Krivo- 
cheine, SC96, p. 390-391], 

atunci Dumnezeu? „Şi cine ţi-a vestit că eşti gol? Nu cumva 
ai mâncat din pomul din care ţi-am poruncit numai din el să 
nu mănânci?" [Fc 3, 11]. 

Adam nu-şi mărturiseşte păcatul şi e izgonit 

Vezi, iubitule, îndelungă-răbdarea lui Dumnezeu? Fiindcă 
zicându-i: „Adame, unde eşti?", şi acela nemărturisindu-I 
păcatul îndată, şi zicând: „Am auzit glasul Tău, Doamne, şi 
am cunoscut că sunt gol şi m-am ascuns", Dumnezeu nu S-a 
înfuriat, nu S-a întors numaidecât, ci îi cere al doilea răspuns 
şi spune: „Cine ţi-a vestit că eşti gol? Nu cumva ai mâncat 
din pomul din care ţi-am poruncit numai din el să nu mă- 
nânci?" înţelege-mi adâncul cuvintelor înţelepciunii lui Dum- 
nezeu [Rm 11, 38]. „De ce zici: sunt gol, iar păcatul tău îl 
ascunzi? Crezi oare că văd numai trupul tău, dar inima şi cu- 
getele tale nu le văd?" Fiindcă, amăgit fiind, Adam nădăjduia 
că Dumnezeu nu ştia păcatul şi aşa vorbea cu sine însuşi oa- 
recum în felul următor: „Dacă spun că sunt gol, Dumnezeu, 
Care nu ştie, va spune: «Şi de ce eşti gol?», după care trebuie 
să tăgăduiesc şi să spun: «Nu ştiu», şi aşa mă voi ascunde şi 
voi primi iarăşi veşmântul cel dintâi [Le 15, 22]. Iar dacă nu, 
numai să nu mă izgonească, numai să nu mă surghiunească!" 
Acestea cugetând el — cum mulţi, şi eu cel dintâi, fac până 
acum, ascunzându-şi relele lor — Dumnezeu nevrând să-i 
înmulţească osânda spune: „Şi de unde ai ştiut că eşti gol? 
Nu cumva ai mâncat din pomul din care ţi-am spus să nu mă- 
nânci?" Ca şi cum ar spune: „Crezi că poţi să te ascunzi cu 
totul de Mine? Nu ştiu Eu oare ce ai făcut? Nu spui: «Am 
păcătuit»? Spune, nenorocitule: «Da, Stăpâne, am călcat po- 
runca Ta, am căzut ascultând sfaturile femeii, am greşit mult 
făcând cuvântul ei şi neascultând cuvântul Tău, ai milă de 
mine!»" Dar nu spune aceasta, nu se smereşte, nu se pleacă, 
drug de fier e cerbicia inimii lui [îs 48, 4], cum este şi a mea, 
nenorocitul! Căci dacă ar fi spus aceasta, ar fi rămas în rai şi 
ar fi fost scutit atunci printr-un singur cuvânt de tot cercul 
acela de zeci de mii de lucruri rele cărora li s-a supus fiind 
surghiunit şi zăcând în iad atâtea veacuri. 

Aceasta este deci ceea ce am făgăduit să spun. Ascultă şi 
în continuare şi cunoaşte că adevărat e cuvântul şi nu este 
nici o minciună [7 In 2, 27] în el. A zis Dumnezeu lui Adam: 
„în ceasul în care veţi mânca din pomul din care v-am porun- 
cit numai din acesta să nu mâncaţi cu moarte veţi muri" [Fc 
2, 17; 3, 11], adică veţi muri cu moartea sufletească, care a 
avut loc în chiar ceasul acela, şi pentru care Adam a şi fost 
dezbrăcat de veşmântul nemuririi; Dumnezeu n-a zis dinainte 
nimic mai mult şi n-a făcut nimic mai mult. Căci ştiind dina- 
inte că Adam avea să cadă şi vrând să-1 ierte dacă se căieşte, 
Dumnezeu n-a zis, precum ziceam, nimic mai mult împotriva 
lui; dar când acesta şi-a tăgăduit păcatul şi nu s-a căit nici 
când a fost mustrat de Dumnezeu (fiindcă a zis: „Femeia pe 
care Tu mi-ai dat-o, aceasta m-a amăgit!" [Fc 3, 12. 13] — 
„Pe care Tu mi-ai dat-o!" — o, suflet neatent, ca şi cum l-ai 
fi spus lui Dumnezeu: „Tu ai greşit: femeia pe care mi-a 
dat-o, ea m-a amăgit!" — lucruri pe care le pătimesc şi eu 
însumi, nenorocitul şi ticălosul, care nu vreau să mă smeresc 
tăcând şi să spun din suflet că eu sunt pricina pierzaniei mele, 
ci zic: „Cutare m-a împins să fac şi să spun aceasta şi aceasta, 
cutare m-a sfătuit să lucrez aceasta şi aceasta!" O, suflet ti- 
călos, care rosteşti cuvinte pline de păcat! O, suflet neruşinat 
şi întinat de cuvinte încă şi mai neruşinate şi întinate!), prin 
urmare, aşa grăind Adam, îi spune atunci Dumnezeu: „Prin 
osteneli şi sudoare să-ţi mănânci pâinea ta! Spini şi pălămidă 
să-ţi răsară pământul!" [Fc 3, 19. 18], şi la sfârşit: „Pământ 
eşti şi în pământ te vei întoarce!" [Fc 3, 19]. Cu alte cuvinte 
spune: „Ţi-am zis să te pocăieşti şi aşa să vii iarăşi în vieţui- 
rea ta dintâi. Dar fiindcă eşti aşa de învârtoşat, du-te acum 
departe de mine şi-ţi va fi de ajuns drept pedeapsă îndepăr- 
tarea ta, pentru că pământ eşti şi în pământ te vei întoarce" 
[Fc 3, 19]. 

Nici Eva nu recunoaşte greşeala 

Ai cunoscut deci acum că de aceea a fost osândit, fiindcă 
după cădere nu s-a pocăit şi n-a zis: „Am păcătuit!", drept 
pentru care a fost surghiunit şi i s-a poruncit să-şi ducă viaţa 

în osteneală şi sudoare şi să se întoarcă în pământul din care a 
fost luat? Acest lucru e vădit şi din cele ce urmează. Aşadar, 
lăsându-1 pe el, Dumnezeu vine la Eva, vrând să arate că pe 
drept cuvânt şi ea va fi izgonită împreună cu el, întrucât nu 
vrea să se căiască, şi-i spune: „De ce ai făcut aceasta?" [Fc 
3, 13], ca măcar aceasta să spună: „Am păcătuit!" Căci ce 
altă nevoie, spune-mi, avea Dumnezeu să grăiască către ea 
aceste cuvinte, dacă nu ca s-o facă să spună: „în nebunia 
mea, Stăpâne, am făcut aceasta, eu, nenorocita şi ticăloasa, 
neascultându-Te pe Tine, Stăpânul meu. Ai milă de mine!" 
Vai, ce nesimţire! Căci cu şarpele care ţi-a grăit împotriva 
Stăpânului, ai stat de vorbă şi pe acesta l-ai preferat înaintea 
lui Dumnezeu Care te-a făcut pe tine, iar sfatul aceluia l-ai 
ţinut mai de cinste şi mai adevărat decât porunca Stăpânului! 
Şi cum aceasta nu s-a aflat zicând: „Am păcătuit!", au fost 
alungaţi din desfătare, au fost surghiuniţi din rai departe de 
Dumnezeu. Priveşte-mi însă adâncul tainelor Iubitorului de 
oameni Dumnezeu şi află şi învaţă-te de aici că, dacă s-ar fi 
pocăit, n-ar fi fost izgoniţi, n-ar fi fost osândiţi, n-ar fi fost 
condamnaţi să se întoarcă în pământul din care au fost luaţi 
[Fc 3, 19]. Cum anume? Ascultă! 

Izgoniţi, Adam şi Eva se căiesc 

Când au fost izgoniţi şi au căzut de acolo în sudorile şi 
ostenelile trupeşti, şi au început să flămânzească şi să însete- 
ze, să le fie frig şi să tremure şi să pătimească unele ca aces- 
tea pe care le pătimim astăzi şi noi înşine, atunci dobândind 
de aici o simţire mai mare a acestei nenorociri şi căderi, şi nu 
numai a acesteia, dar şi a răutăţii cugetului lor şi a milostivirii 
negrăite a lui Dumnezeu, umblând şi şezând, aşadar, în afara 
raiului, le-a părut rău, au plâns, s-au tânguit, şi-au lovit faţa, 
şi-au smuls perii capului, tânguindu-se pentru învârtoşarea 
inimii lor, iar aceasta nu o singură zi, nu două sau zece, ci, 
credeţi-mă, toată viaţa lor. Şi cum n-ar fi putut să plângă pu- 
rurea şi necontenit gândindu-se la Stăpânul acela cel blând, 
la acea desfătare negrăită, la frumuseţile negrăite ale acelor 
flori, la viaţa fără de griji şi fără chin, la urcuşurile şi coborâ- 

rile la ei ale îngerilor [Fc 28, 12; In 1, 51]? Fiindcă aşa cum 
cei ce au fost chemaţi de unul din stăpânii veacului acestuia 
să-i fie robi spre slujire în faţa feţei lui, până când păzesc sin- 
cer respectul, cinstea şi slujirea faţă de stăpânul lor şi-1 iubesc 
pe el şi pe cei ce sunt robi împreună cu el, până atunci deci să 
desfată şi de îndrăzneala cea către el şi de favoarea şi de iubi- 
rea lui în multă uşurare, desfătare şi fală, dar atunci când, 
căzând în nebunie, se ridică împotriva stăpânului lor şi a ce- 
lor ce sunt robi împreună cu ei [Mt 24, 49], cad atunci din 
îndrăzneala cea către el, din iubire şi din favoare, fiind sur- 
ghiuniţi de către acela într-o ţară îndepărtată [Le 15, 13] şi 
sunt supuşi din porunca lui la zeci de mii de încercări, ca să 
simtă încă şi mai mult în chinul şi istovirea lor uşurarea de 
care se desfătau şi paguba bunurilor din care au căzut, în ace- 
laşi chip au suferit şi oamenii dintâi plăsmuiţi fiind în rai şi 
desfătându-se de bunătăţile acelea, iar apoi căzând şi fiind 
izgoniţi din ele; şi fiindcă au simţit atunci căderea, plângeau 
mereu, se tânguiau mereu, chemând îndurarea Stăpânului lor. 

Dumnezeu Se milostiveşte de cei ce se căiesc 

Dar ce face atunci Cel bogat în milă şi zăbavnic la pe- 
deapsă? Căci deşi îi vede smerindu-se, nu anulează încă sen- 
tinţa rostită — făcând aceasta spre cuminţirea noastră şi pen- 
tru ca nimeni să nu se ridice împotriva Făcătorului a toate — , 
dar ştiind dinainte ca un Dumnezeu atât căderea, cât şi pocă- 
inţa acestuia, a hotărât mai dinainte, negreşit încă înainte de a 
face toate şi vremea şi timpul, şi cum şi când îl va rechema 
din surghiun prin judecăţi negrăite şi nepătrunse pentru toată 
suflarea. Şi chiar dacă ar fi fost descoperite unora, şi aceştia 
ar fi vrut să le aştearnă în scris, nici timpul, nici hârtia, nici 
cerneala n-ar fi fost de ajuns, nici chiar lumea întreagă n-ar fi 
cuprins aceste cărţi [In 21, 25]. Deci aşa cum a prehotărât şi a 
prezis în îndurarea Lui, aşa a şi făcut. Şi pe cei pe care i-a 
izgonit din rai din pricina neruşinării şi a inimii şi cugetului 
lor lipsite de părere de rău [Rm 2, 5], pe cei care s-au căit du- 
pă cuviinţă şi s-au smerit după vrednicie şi au plâns şi s-au 
tânguit, El însuşi, Singurul din Cel Singur, Unul-născut Fiul 

şi Cuvântul Tatălui Celui mai înainte de veci pogorându-Se 
— precum ştiţi toţi — nu numai că S-a făcut om asemenea 
acelora, dar a primit chiar să moară ca şi ei de o moarte vio- 
lentă şi ruşinoasă şi, pogorându-se la iad, i-a înviat de acolo. 
Deci Cel care a pătimit pentru ei acestea pe care le auzi în 
fiecare zi, ca să-i recheme din acel îndepărtat surghiun, nu 
s-ar fi milostivit oare faţă de ei dacă s-ar fi pocăit în rai? Şi 
cum ar fi făcut altfel Cel ce este prin fire iubitor de oameni şi 
pentru aceea 1-a făcut pe om, ca să se desfete în rai de bună- 
tăţile Lui şi să preamărească pe Binefăcătorul său? Da, într- 
adevăr, fraţilor, aşa ar fi făcut, pe cât socot. Dar ca să afli şi 
celelalte şi să crezi încă şi mai mult cuvântului, ascultă urmă- 
toarele! 

Tot neamul omenesc regăseşte iubirea lui Dumnezeu 

Dacă s-ar fi pocăit încă fiind în rai, ar fi primit înapoi în- 
suşi acel rai, şi nimic mai mult. Dar pentru că au fost izgoniţi 
din el pentru nepocăinţa lor, iar după acestea, pocăindu-se, 
mult au plâns şi s-au necăjit — lucru pe care, precum spu- 
neam, nu l-ar fi pătimit dacă s-ar fi pocăit în rai — , vrând 
Stăpânul Dumnezeu să-i cinstească şi slăvească pentru aceste 
osteneli, sudori şi chinuri şi pentru frumoasa lor pocăinţă, şi 
nu numai să-i facă să uite toate aceste lucruri cumplite, ce 
face? Priveşte-mi măreţia iubirii Sale de oameni! Pogorându- 
se la iad şi înviind, i-a reaşezat nu numai în rai, de unde au 
căzut, dar i-a înălţat la însuşi cerul cerurilor [Ps 67, 34]; şi, 
şezând Stăpânul de-a dreapta lui Dumnezeu [Mc 16, 19; Ef 
1, 20] şi a Tatălui Său mai înainte de veci, ce spui că 1-a făcut 
pe cel ce era robul Lui după fire, dar s-a făcut părinte al Lui 
după har [Le 3, 23 sq.]? Ai văzut la ce înălţime 1-a ridicat 
Stăpânul pentru pocăinţa şi smerenia lui, pentru tânguirea şi 
lacrimile lui? 

O, puterea pocăinţei şi a lacrimilor! O, oceanul negrăitei 
iubiri de oameni şi a nepătrunsei milostiviri, fraţilor! Fiindcă 
nu numai pe acela, ci şi toată sămânţa lui, adică pe noi, fiii 
săi, pe cei ce imităm mărturisirea, pocăinţa, tânguirea, lacri- 
mile şi celelalte ale sale de care am vorbit mai înainte, ne-a 

cinstit şi ne-a slăvit ca pe acela şi pe noi, şi pe cei ce fac aşa 
până acum şi vor face aşa de acum încolo, fie mireni, fie mo- 
nahi. „Amin, a zis adevăratul Dumnezeu, nu vă voi lăsa nici- 
odată [Iov 1, 5; Evr 13, 5], ci vă voi arăta ca pe nişte fraţi şi 
prieteni ai Mei, ca pe nişte părinţi şi mame [Mt 12, 49-50] şi 
rude şi împreună- moştenitori ai Mei [Rm 8, 17], v-am prea- 
mărit şi vă voi preamări [Ioan 12, 28] şi sus în cer şi pe pă- 
mânt jos [Dt 14, 39], iar viaţa, veselia şi slava aceasta nu vor 
avea sfârşit niciodată [Le 1, 33; Evr 7, 3]." 

Aşadar, spune-mi, ce folos ar fi avut, frate, oamenii întâi- 
plăsmuiţi să vieţuiască fără osteneală şi fără griji în rai după 
ce au lenevit şi prin necredinţa faţă de Dumnezeu au dispre- 
ţuit şi au călcat porunca Lui? Căci dacă ar fi crezut Lui, n-ar 
fi socotit Eva mai vrednic de crezare şarpele, iar Adam mai 
vrednică de crezare pe Eva decât pe Acela, ci ar fi păzit po- 
runca de a nu mânca din pomul acela; iar, mâncând şi nepo- 
căindu-se, au fost izgoniţi afară. Dar, iarăşi, n-au fost păgu- 
biţi cu nimic din acest surghiun, ci s-au folosit foarte mult de 
el, şi acest lucru s-a făcut spre mântuirea noastră a tuturor. 
Fiindcă, pogorându-Se de sus, Stăpânul nostru a desfiinţat 
moartea noastră prin moartea Lui [Col 2, 14], suprimând în 
chip desăvârşit osânda venită din călcarea strămoşului şi renăs- 
cându-ne şi replăsmuindu-ne prin Sfântul Botez şi eliberân- 
du-ne în chip desăvârşit de ea, ne-a aşezat în această lume cu 
totul liberi şi nesupuşi înrâuririi tiranice a vrăjmaşului, ci, cu 
libertatea cea dintru început cinstindu-ne pe noi, ne-a dat încă 
şi mai mult putere împotriva lui, ca aceia care vor să-1 biruie 
cu uşurinţă mai presus decât toţi sfinţii cei dinainte de veni- 
rea lui Hristos, iar murind să nu fim siliţi să coborâm ca şi 
aceia la iad, ci să urcăm la cer şi la desfătarea şi bucuria de a 
acolo şi să ne învrednicim să ne desfatăm de bucuria veşnică 
acum în chip măsurat, iar după învierea din morţi pe de-a 
întregul de ea întreagă. 

Aşadar, cei ce vor, să nu pretexteze pretexte [Ps 140, 4], 
nici să spună că din pricina căderii lui Adam ne aflăm cu toţi 
sub înrâurirea păcatului şi suntem atraşi de el. Căci cei ce 
gândesc şi spun aceasta cred că yenirea Stăpânului şi Durjo- 



nezeului nostru s-a făcut fără de folos şi în chip deşert, lucru 
pe care îl spun ereticii, iar nu credincioşii. Căci pentru ce S-a 
pogorât sau pentru cine anume a gustat moartea [Evr 2, 9], 
decât negreşit ca să dezlege osânda venită din păcat şi să slo- 
bozească neamul nostru din robia şi de sub lucrarea vrăjma- 
şului potrivnic? Fiindcă aceasta este adevărata libertate: a nu 
fi stăpânit în nici un chip de către altcineva. Fiindcă noi eram 
păcătoşi de la cel care a păcătuit, eram călcători de poruncă 
de la cel care a încălcat porunca, facându-ne noi înşine sluji- 
tori ai păcatului de la cel ce se făcuse rob păcatului [cf. Rm 
6, 17. 20], eram blestemaţi şi morţi de la cel ce a fost bleste- 
mat şi mort, de la cel ce sub înrâurirea sfatului celui rău se 
făcuse robul lui şi îşi pierduse libertatea, şi, ca unii ce eram 
copiii lui, am ajuns şi noi sub ademenirea lui şi eram stăpâniţi 
în chip tiranic. Dumnezeu însă, pogorându-Se, S-a întrupat şi 
S-a născut om ca şi noi, afară de păcat [Evr 4, 15], şi a des- 
fiinţat păcatul, sfinţind zămislirea şi naşterea, şi, crescând 
puţin câte puţin, a binecuvântat toate vârstele; iar facându-se 
bărbat desăvârşit, a început atunci să propovăduiască, învă- 
ţându-ne astfel să nu o mai luăm înainte nici să nu-i întrecem 
pe cei cu părul alb în înţelegere şi virtute [Sol 4, 8-9], mai cu 
seamă noi, cei tineri, şi care nu suntem bărbaţi prin chibzu- 
inţă; a luat asupra Sa cele ce erau asupra noastră şi, păzind 
toate poruncile propriului Său Dumnezeu şi Tată, a desfiinţat 
călcarea poruncii şi pe cei ce o călcaseră i-a slobozit de osândă 
[Rm 8, 2]; S-a făcut rob, luând chip de rob [Flp 2, 7], şi pe noi 
robii ne-a ridicat la demnitate de stăpâni, facându-ne stăpâni 
asupra tiranului dintâi — martori sunt sfinţii, care şi după 
moarte îl alungă ca pe un neputincios pe el şi pe slujitorii lui; 
S-a făcut blestem fiind răstignit — „Fiindcă blestemat, zice, 
este tot cel spânzurat pe lemn" [Ga 3, 13] — , şi a desfiinţat 
întreg blestemul lui Adam; a murit şi prin moartea Lui a 
desfiinţat moartea; a înviat şi a desfiinţat puterea şi lucrarea 
vrăjmaşului [Le 10, 19], care prin moarte şi păcat are putere 
împotriva noastră [Evr 2, 14]. Vărsând în veninul aducător 
de moarte şi în otrava păcatului lucrarea negrăită şi de-viaţă- 
facătoare a Dumnezeirii Sale şi a Trupului Său, a răscumpă- 

rat din lucrarea vrăjmaşului [2 Tes 2, 9] tot neamul nostru, iar 
prin Sfântul Botez şi prin împărtăşirea preacuratelor Sale Tai- 
ne, a Trupului şi Sângelui Său celui scump, curăţindu-ne şi fă- 
cându-ne vii, ne-a restaurat sfinţi şi fără de păcat [1 In 5, 18], 
şi ne-a lăsat să fim cinstiţi din nou cu libertatea, pentru ca nu 
din silă, ci din alegere liberă să ne arătăm robi Stăpânului. Şi 
aşa cum încă de la început Adam era în rai liber şi afară de 
păcat şi constrângere, dar prin voia lui liberă s-a supus vrăj- 
maşului şi, fiind amăgit, a călcat porunca lui Dumnezeu, tot 
aşa şi noi, renăscuţi fiind prin Sfântul Botez, ne dezlegăm din 
robie şi ne facem liberi şi, dacă nu ascultăm din propria noas- 
tră voinţă de vrăjmaşul, el nu poate să facă ceva într-altfel 
împotriva noastră. Căci dacă chiar şi înainte de Lege şi de 
venirea lui Hristos, fără toate aceste ajutoare, mulţi şi nenu- 
măraţi oameni au bine-plăcut lui Dumnezeu şi s-au arătat fără 
reproş [Fc 17, 1], dintre care dreptul Enoh a fost strămutat 
[Fc 5, 24] şi a fost cinstit prin această mutare 8 , iar Die a fost 
luat la cer într-un car de foc [3 Rg 2, 11], ce vom răspunde 
atunci noi care după har şi după o atât de mare binefacere, 
după desfiinţarea morţii şi a păcatului, după renaşterea Bote- 
zului şi străjuirea sfinţilor îngeri şi însăşi adumbrirea şi veni- 
rea Duhului Sfânt [Le 1, 35] nu ne aflăm egali nici măcar cu 
cei dinainte de har, ci trândavi şi dispreţuitori ai poruncilor 
lui Dumnezeu şi călcători ale lor? Dar că, stăruind în cele 
rele, vom fi pedepsiţi mai mult decât cei ce au păcătuit în 
Lege, ne-au arătat Sfântul Pavel zicând: „Căci dacă s-a ade- 
verit cuvântul grăit prin îngeri şi orice călcare de poruncă şi 
orice neascultare şi-a primit dreapta răsplătire, cum vom scă- 
pa noi, dacă vom fi nepăsători la o astfel de mântuire [Evr 
2, 2-3]? 

Consecinţele apocaliptice ale nepocăinţei 

Deci nu pe Adam, ci pe sine însuşi să se învinuiască şi 
să-şi facă reproşuri fiecare dintre noi, atunci când cădem în 
oricare păcat, şi fiecare dintre noi să arate ca acela pocăinţă 



8 Cf. SFÂNTUL GRIGORE DIN NAZIANZ, PG 36, 433A [n. B. Krivocheine, SC 
96, p. 415], 

vrednică, dacă vrea să dobândească viaţa veşnică în Domnul; 
iar dacă nu vreţi nici nu vă sârguiţi în tot chipul sau să vă pă- 
ziţi fără de păcat întru paza tuturor poruncilor [7 In 5, 18], 
sau, călcând vreuna dintre ele, să vă pocăiţi până la moarte şi 
să-şi plângă fiecare păcatul său, ci rămâneţi în învârtoşarea şi 
cugetul vostru nepocăit [Rm 2, 5], acestea le grăieşte Dom- 
nul: „Pământul se va cutremura pentru cei care după atâtea şi 
atâtea minuni, după arătarea Mea în lume, după atâta învăţă- 
tură pe care am înmulţit-o în lume, şovăie încă şi nu cred şi 
nu ascultă de cuvintele Mele; şi se va rupe în multe bucăţi, 
nesuportând să-i mai ducă în spate pe cei nerecunoscători, 
tari la cerbice şi neascultători de Mine, şi ei vor vedea căde- 
rea lor apropiindu-se înaintea picioarelor lor şi vor tremura, 
căci pământul cutremurându-se, cerul clătinându-se [/ 13, 13] 
şi înfâşurându-se ca o carte cu zgomot [2 Ptr 3, 10; Ap 6, 16], 
din acele lucruri înfricoşătoare şi cumplite inimile lor neple- 
cate şi neîmblânzite se vor prăbuşi ca cea a unui iepure în 
ceasul junghierii. Lumina se va întuneca [Am 8, 9] stelele vor 
cădea [îs 34, 4], soarele şi luna se vor stinge [Mt 24, 29], şi 
din crăpăturile pământului se va înălţa un foc care-i va inun- 
da ca apele mărilor. Şi aşa cum 1-a potop s-au deschis zăvoa- 
rele cerului [Fc 7,1 1] şi s-a pogorât apa şi după puţin timp a 
acoperit popoarele, aşa şi atunci pământul se va deschide din 
temeliile lui [îs 24, 18; Ps 17, 16] şi va ţâşni nu puţin câte 
puţin, ci dintr-o dată focul şi va acoperi tot pământul şi toate 
se vor face un râu de foc [Dn 7, 10]" . 

La Judecată Evangheliile îi vor acuza pe cei nepocăiţi 

Deci ce vor face atunci cei ce spun: „De m-ar fi lăsat aici 
şi n-aş fi dorit împărăţia cerurilor"? Ce vor face atunci cei ce 
râd [Le 6, 25] şi vorbesc aşa: „De ce ne porunceşti să plân- 
gem în fiecare zi?" Iar cei ce lucrează împotriviri în cuvânt şi 
murmur şi cele mai rele decât acestea, ce răspuns vor da 
atunci? Nu vor spune oare: „N-am auzit"? Nu vor spune oare: 
„Nimeni nu ne-a povăţuit"? Nu vor spune oare: „N-am cu- 



9 Aceste ultime rânduri par să fi fost preluate de Sfântul Simeon dintr-o scriere 
apocrifa necunoscută [n. B. Krivocheine, SC 96, p. 417]. 

noscut numele, stăpânirea, tăria şi puterea Ta, stăpâne"? „Dar 
câte nu v-am spus mai înainte şi nu v-am vestit, nenorociţilor, 
— v-a spune atunci pe drept cuvânt către noi Acela — prin 
proroci, prin apostoli, prin toţi robii mei şi prin Mine însumi? 
N-aţi auzit Evangheliile mele zicând: „Pocăiţi-vă" [Mt 3, 2]? 
Nu le-aţi auzit zicând: „Fericiţi cei ce plâng acum, că vor 
râde" [Le 6, 21]? Nu M-aţi auzit strigând: „Fericiţi cei ce 
plâng" [Mt 5, 4]? Dar voi aţi râs în hohote, vorbind unii către 
alţii şi lungindu-vă vorbele deşarte [Mt 12, 36], invitându-vă 
unii pe alţii la ospeţe şi slujindu-vă pântecele. Iar când spu- 
neam că „strâmtă e poarta şi îngustă uşa care duce la viaţă" 
[Mt 7, 14] şi că: „împărăţia cerurilor se ia cu sila şi cei ce 
silesc o răpesc" [Mt 11, 12], voi eraţi culcaţi pe aşternuturi 
moi şi urmăreaţi întru toate uşurarea şi relaxarea? Atunci 
când spuneam: „Cel ce vrea să fie cel dintâi, să fie cel din 
urmă dintre toţi, robul tuturor şi slujitorul tuturor" [Mc 9, 35; 
10, 44], n-aţi preferat oare voi locurile de frunte la mese şi 
scaunele din faţă, stăpânirile şi conducerile, funcţiile şi mă- 
reţia demnităţilor, şi n-aţi vrut să vă supuneţi sau să slujiţi în 
smerenia sufletului unuia umil, sărac şi lepădat? Atunci când 
spuneam: „Câte vreţi să vă facă vouă oamenii, faceţi-le şi 
voi asemenea" [Mt 7, 12], oare voi nu făceaţi numai slujirile 
voastre şi vă împlineaţi voile şi poftele voastre, lăcomin-du- 
vă, răpind, făcând nedreptate şi nu vă slujeaţi numai pe voi 
înşivă? Când spuneam: „Dacă cineva te loveşte peste 
obrazul cel drept, întoarce-i-1 şi pe celălalt" [Mt 5, 39], oare 
atunci unii nu râdeaţi, iar alţii nu sufereaţi nici măcar să au- 
ziţi aceasta, ci spuneaţi că am poruncit în chip rău şi nedrept 
acest lucru? Când spuneam: „Dacă cineva te sileşti să mergi 
cu el o milă, mergi cu el două" [Mt 5, 4], nu numai că nimeni 
dintre voi n-a făcut aceasta, ci cei mai mulţi îi strâmtoraţi pe 
fraţii voştri? Când spuneam: „Fericiţi sunteţi când vă vor 
ocărî pe voi şi vă vor prigoni şi vor zice tot cuvântul rău îm- 
potriva voastră minţind din pricina Mea" [Mt 5, 11], oare voi 
nu sufereaţi nici măcar să auziţi un singur cuvânt aspru nu 
numai de la cei asemenea vouă, dar şi de la cei aflaţi mai pre- 
sus de voi? Când spuneam: „Bucuraţi-vă şi vă veseliţi în pri- 

goniri şi în necazuri" [Mt 5, 12. 11], oare voi nu îmbrăţişaţi 
mai degrabă laudele, cinstea şi slava, iar pentru unele ca 
acestea renunţaţi până chiar şi la viaţa voastră? Când îi feri- 
ceam pe cei săraci [Mt 5, 3] aţi dorit oare vreodată din suflet 
să vă faceţi săraci? Când spuneam că cei blânzi vor moşteni 
împărăţia cerurilor [Mt 5, 5. 3. 10], oare nu v-aţi arătat ca 
nişte fiare sălbatice faţă de cei ce nu vă fac degrabă voile 
voastre? Iar când îi vedeţi iarăşi călcând poruncile Mele, oare 
nu vă arătaţi atunci compătimitori şi măsuraţi şi nu ziceţi: 
„Lasă!, doar Domnul a zis: Să nu te mânii împotriva cuiva"? 
Iar când ziceam: „Rugaţi-vă pentru cei ce vă chinuie, iubiţi-i 
pe vrăjmaşii voştri şi faceţi bine celor ce vă urăsc pe voi" [Mt 
5, 44], oare nu spuneaţi: „Acest lucru este al apostolilor şi al 
sfinţilor celor mari! Fiindcă cine altul ar putea face aceas- 
ta?" 10 . Nenorociţilor, dar voi pentru ce nu v-aţi făcut sfinţi? 
Nu M-aţi auzit zicând: „Faceţi-vă sfinţi, precum Eu sfânt 
sunt!" [1 Ptr 1, 16], iar voi aţi rămas în necurăţia întinăciuni- 
lor şi fărădelegilor voastre". 

Exemple de femei care au păcătuit 

Iar către femei va zice: „N-aţi auzit în bisericile voastre 
citindu-se şi zicându-se: «Viaţa Sfintei Pelaghia care mai îna- 
inte a fost desfrânată» 11 , «Viaţa cuvioasei Măria Egipteanca, 
care mai înainte a fost desfrânată» 12 , «Teodora, desfrânata şi 



D întreaga Cateheză 29 răspunde acestei obiecţii [n. B. Krivocheme, SC 96, 
p.422]. 

1 Prăznuită pe 8 octombrie. Prostituată celebră din Antiohia convertită de epis 
copul Nonnus de Heliopolis pe care-1 auzise predicând în biserică. Botezată de el, 
şi-a împărţit averile săracilor şi, îmbrăcată în bărbat, şi-a petrecut restul zilelor într-o 
chilie pe Muntele Măslinilor, fiind recunoscută după moarte de diaconul Iacob care 
asistase la botezul ei şi i-a scris şi Viaţa, editată de H. USENER, Legenden der hi. 
Pelagia, Bonn, 1879. [în româneşte Viaţa ei poate fi citită la B. WARD, „ Vieţile 
sfintelor care mai înainte au fost desfrânate", trad. diac. Ioan I. Ică jr, Ed. Deisis, 
Sibiu, 1997, p. 85-95] [n. B. Krivocheine, SC 96, p. 422-423]. 

2 Prăznuită pe 1 aprilie şi în a 5-a Duminică din Postul Mare. Prostituată din 
Alexandria retrasă după o călătorie la Locurile Sfinte în deşertul Iudeii unde şi-a 
petrecut tot restul vieţii hrănindu-se cu ierburi şi curmale. Cu un an înainte de a muri 
a fost întâlnită de monahul Zosima care, după un an de zile, revine să o împărtăşeas 
că înainte de moarte şi să o îngroape ajutat de un leu. Scurtele informaţii date de 
Chirii din Scythopolis şi Ioan Moschos au fost dezvoltate în lunga şi faimoasa Viaţă 
scrisă de patriarhul Sofronie al Ierusalimului (PG 87, 3697-3725). Capodoperă a 

mai apoi ajunsă făcătoare de minuni» 13 , şi iarăşi: «Eufrosina 
fecioara supranumită şi Smarald» 14 , şi: «Xeni, cea cu adevărat 
străină şi minunată» 15 ? Oare n-aţi auzit cum au lăsat părinţi şi 
bogăţie şi logodnici, Mi-au slujit Mie în simplitate şi smerenie 
şi s-au făcut sfinte? Deci pentru ce nu le-aţi imitat şi voi pe 
acestea şi pe unele ca acestea, desfrânatele pe desfrânate, 
destrăbălatele pe destrăbălate, soţiile păcătoase pe soţiile care 
au păcătuit, fecioarele pe fecioarele cele asemenea vouă?" 15 . 

David, exemplu de rege care s-a pocăit în 
faţa împăraţilor zilei 

Iar către bărbaţi, împăraţi şi nobili va spune în chip ase- 
mănător: „N-aţi auzit cum a păcătuit David şi, intrând la el 
prorocul Natan şi mustrându- 1 pentru păcatul lui, nu i-a răs- 
puns, nu s-a mâniat, nu a ascuns păcatului, ci, sculându-se de 
pe scaun, a căzut la pământ în faţa a tot poporul şi a zis: «Am 



hagiografiei bizantine, ea se citeşte la utrenia Duminicii a 5-a din Postul Mare. [în 
româneşte poate fi citită în Triod sau în B. WARD, ibid., p. 49-73.] [n. B. Krivo- 
cheine, SC 96, p. 424] 

B Prăznuită pe 1 1 septembrie. Femeie măritată care, după o infidelitate faţă de 
soţul ei, şi-a părăsit pe ascuns casa şi a intrat deghizată în bărbat, ca să nu poată fi 
recunoscută, într-o mănăstire de bărbaţi pentru a-şi repara greşeala printr-o viaţă de 
asceză. Viaţa ei a fost editată de K. WESSELY, Die Vita S. Theodorae, Viena, 1889 
[n. B. Krivocheine, SC 96, p. 424-425]. 

" Prăznuită pe 25 septembrie. Fecioară dintr-o bogată familie din Alexandria. 
Tatăl ei a hotărât să o căsătorească, dar ea a fugit de acasă şi s-a refugiat îmbrăcată 
în bărbat într-o mănăstire, unde şi-a petrecut viaţa sub numele de Smarald, identita 
tea ei adevărată fiind descoperită doar după moarte. La auzul veştii, tatăl ei a intrat 
în monahism venind să trăiască în chilia ei. Viaţa ei a fost editată în Analecta 
Bollandiana 2 (1883), p. 196-205 [n. B. Krivocheine, SC 96, p. 425]. 

E Prăznuită pe 24 ianuarie. Născută cu numele Eusebia într-o familie nobilă 
romană, fuge de acasă împreună cu două slujnice pentru a evita căsătoria impusă de 
părinţi. Trece prin Alexandria şi se stabileşte la Mylassa (în Caria, pe coasta Asiei 
Mici) unde întemeiază o mănăstire de femei, ajutată fiind de episcopul cetăţii. Pentru 
a-şi ascunde originea şi a nu fi descoperită de părinţi, şi-a schimbat numele în Xeni 
(Străina). După o viaţă de asceză, moare în sfinţenie ca egumenă a mănăstirii ei. 
Originea şi identitatea îi sunt descoperite după moarte de una din slujnicele sale 
intrată şi ea în monahism. Viaţa ei e editată în Analecta Bollandiana 56 (1938), 
p. 108-117 [n. B. Krivocheine, SC 96, p. 425]. 

B Aceste cinci Vieţi de sfinte din secolul V fac parte din Sinaxarul lui S1MEON 
METAFRASTUL (secolul IX) care furniza lecturile liturgice pentru sărbătorile sfinţilor 
din fiecare zi [n. B. Krivocheine, SC96, p. 425,427]. i, 

păcătuit înaintea Domnului meu» [3 Rg 12, 13] şi nu a încetat 
plângând şi tânguindu-se ziua şi noaptea? N-aţi auzit pe acesta 
zicând: «Cenuşă în loc de pâine am mâncat şi băutura mea am 
amestecat-o cu lacrimile [Ps 101, 10], de glasul suspinului 
meu s-a lipit osul meu de carnea mea, asemănatu-m-am 
pelicanului din pustie [Ps 101, 6-7]»; şi iarăşi: «Ostenit-am 
în suspinul meu, spălat-am în fiecare noapte patul meu, cu 
lacrimile mele aşternutul meu am udat» [Ps 6, 7]? Nu l-aţi 
auzit zicând: «Doamne, Dumnezeul meu, de am răsplătit cu 
rău celor ce mi-au făcut mie rău şi de am jefuit pe vrăjmaşii 
mei fără temei, să prigonească vrăjmaşul sufletul meu, şi să-1 
prindă, să calce la pământ viaţa mea şi mărirea mea în ţărână 
să sălăşluiască» [Ps 7, 4-6]? Aşadar, de ce nu l-aţi imitat şi 
voi pe acesta şi pe cei asemenea lui? Oare nu pentru că vă 
credeţi că sunteţi mai slăviţi, mai bogaţi decât acesta, şi de 
aceea nu vreţi să vă smeriţi înaintea Mea? Nefericiţilor şi ti- 
căloşilor, deşi sunteţi stricăcioşi şi muritori, vreţi să fiţi sin- 
guri stăpânitori şi stăpânitori ai lumii, şi dacă este cineva 
într-altă ţară care nu vrea să se supună vouă, vă ridicaţi îm- 
potriva lui ca împotriva unui rob de nimic al vostru şi n-aţi fi 
în stare să răbdaţi nesupunerea lui, chiar dacă este rob împre- 
ună cu voi şi voi nu sunteţi cu nimic mai buni decât acela; 
dar Mie, Făcătorul şi Stăpânul vostru, cum nu vreţi să vă su- 
puneţi şi să-Mi slujiţi cu frică şi cutremur [Ps 2, II] 17 ? Răs- 
plătind cu răul [Ps 7, 5] celor ce au greşit vouă, ce aţi socotit 
în voi înşivă despre cele pe care le-aţi păcătuit împotriva 
Mea? Că nu este cine să ceară sângele celor nedreptăţiţi 



Este limpede din nou din acest pasaj atitudinea net ostilă a Sfântului Simeon 
— provenit din aristocraţia provincială — faţă de împăraţii şi curtea de la Constan- 
tinopol, în care poate fi citită o critică a celor două tendinţe principale ale politicii 
împăraţilor dinastiei macedonene, mai ales ale lui Vasilios II Macedoneanul; aceştia 
sunt acuzaţi de ambiţia de a voi să fie monokratores — aluzie la politica de centrali- 
zare autoritară a puterii prin îngenuncherea sistematică a aristocraţiei provinciale — 
şi kosmokratores (termen peiorativ, întrebuinţat de Ef6, 12 ca nume al Satanei) — 
aluzie la campaniile militare care vizau expansiunea imperiului în Orient şi Balcani. 
Critica Sfântului Simeon se extinde asupra întregii clase conducătoare bizantine 
(demnitari, generali, funcţionari) şi religioase (patriarhi, episcopi, egumeni etc.) şi 
nu este atât o atitudine de clasă, cât un protest religios derivat dintr-o înţelegere ra- 
dical şi consecvent mistică a creştinismului [n. B. Krivocheine, SC 96, p. 428-429]. 

[Fc 9, 5]? Că nu este cine să vadă cele făcute de voi în as- 
cuns? Sau M-aţi uitat pe Mine şi vă închipuiţi că nu este nf- 
meni mai presus de voi, şi n-aţi nădăjduit să vă înfăţişaţi vre r 
odată goi şi dezbrăcaţi înaintea Mea? Nu m-aţi auzit zicând 
mereu: «Cine vrea să fie întâiul dintre toţi să fie cel din urmă 
dintre toţi, rob al tuturor şi slujitor al tuturor» [Mc 9, 35]? 
Cum n-aţi tremurat şi nu v-aţi tânguit şi zdrobit în voi înşivă 
temându-vă ca nu cumva să fiţi înălţaţi de acea slavă deşartă 
şi zadarnică şi, facându-vă călcători ai poruncilor Mele, să fiţi 
predaţi focului acesta? N-aţi auzit cum David, fiind ocărât de 
generalul său Semei şi fiind numit de acesta «bărbat al sân- 
gelui», s-a făcut din suflet pe sine însuşi mai prejos decât 
acela, nu s-a înfuriat, ci i-a oprit pe cei ce voiau să-1 omoare 
[3 Rg 16, 5-12]? Iată şi pe Moise şi pe Iisus al lui Navi şi pe 
David şi pe mulţi alţii înainte de arătarea Mea, iar acum după 
venirea Mea încă şi mai mulţi, pe care îi vedeţi preamăriţi 
împreună cu Mine şi care au fost împăraţi, ca şi voi, şi nobili 
şi generali, care din pricina fricii de Mine, trăind în smerenie 
şi dreptate, n-au răsplătit cuiva răul cu rău, ci, fiind necinstiţi 
de multe ori de către cei asemenea lor sau de către cei aflaţi 
sub ei, Mi-au lăsat Mie răzbunarea pentru aceasta [Rm 12, 19] 
şi pentru câte au păcătuit împotriva Mea toată viaţa lor, s-au 
căit şi au plâns în suflet cu frică şi cu dor, auzind şi crezând 
în această zi a venirii şi judecăţii Mele, dar voi aţi dispreţuit 
poruncile Mele ca şi cum ar fi ale unuia dintre cei lepădaţi şi 
neputincioşi. Deci acum duceţi-vă împreună cu cei alături de 
care aţi vrut să fiţi şi ale căror cuvinte şi fapte le-aţi făcut, pe 
care i-aţi imitat, şi desfataţi-vă împreună cu aceştia de cele 
gătite acelora!" 

Şi patriarhii vor fi judecaţi de patriarhii sfinţi 

Tot aşa şi patriarhilor le va pune înainte pe sfinţii patriarhi 
Ioan Gură de Aur 18 , Ioan cel Milostiv 19 , Grigorie Teologul 20 , 



s Prăznuit pe 13 noiembrie; 345-407, patriarh ala Constantinopolului între 
397-405; condamnat şi mort în exil. 



Prăznuit pe 25 ianuarie; patriarh al Constantinopolului între 379-381, f 390. 



Prăznuit pe 12 noiembrie; patriarh al Alexandriei, 1619. 
al Coi 

ti r y r y *in 

Ignatie , Tarasie , Metodie şi pe ceilalţi care nu numai cu 
cuvântul, dar şi cu fapta s-au făcut icoană a adevăratului 
Dumnezeu; mitropoliţilor le va pune înainte pe sfinţii mitro- 
poliţi Vasile 24 , Grigorie 25 , fratele lui, şi pe făcătorul de minuni 
cu acelaşi nume , pe Ambrozie şi pe Nicolae . Şi, simplu 
spus, pe fiecare patriarh şi fiecare mitropolit şi pe fiecare 
episcop Dumnezeu îl va judeca împreună cu apostolii şi cu 
sfinţii părinţi care au strălucit mai înainte în fiecare mitropolie 
şi episcopie şi punându-i pe toţi unii în faţa altora — precum 
îl auzi zicând: „Oile de-a dreapta, iar caprele de-a stânga" 
[Mt 25, 30] — , va zice: „Oare nu acolo unde mi-au slujit 
aceştia aţi trăit şi voi şi aţi şezut pe scaunele lor? Pentru ce n- 
aţi imitat «viaţa şi vieţuirea» 29 lor? Pentru ce nu v-aţi temut să 
Mă ţineţi în mâini necurate şi în suflete încă şi mai necurate 
pe Mine, Cel preacurat şi neîntinat şi să Mă mâncaţi? N-aţi 
tremurat, nu v-aţi cutremurat? Pentru ce aţi jefuit cele ale 
săracilor spre plăcerile voastre şi al apropiaţilor şi rudelor 
voastre? Pentru ce M-aţi vândut ca Iuda pe aur şi argint? 
Pentru ce, cumpărându-Mă ca pe un rob de nimic, M-aţi făcut 
să slujesc voilor trupului [Ef 2, 3]? Aşa cum nu M-aţi cinstit 
pe Mine, nici Eu nu vă voi cruţa pe voi. Duceţi-vă de la 
Mine, lucrătorii fărădelegii [Le 13, 27], duceţi-vă!" 

Aşadar, în ziua cea înfricoşătoare a judecăţii [7 In 14, 7; 
Evr 10, 27] tot omul păcătos va vedea în faţa lui în viaţa veş- 
nică şi în acea lumină negrăită pe cel asemenea lui şi va fi 
judecat de el; părinţii de părinţii, prietenii şi rudele de prie- 
teni şi rude, fraţii de către fraţi, robii şi cei liberi de robi şi 
liberi, bogaţii şi săracii de bogaţi şi săraci, cei căsătoriţi de 



1 Prăznuit pe 23 octombrie; patriarh al Constantinopolului între 867-888. 

22 Prăznuit pe 25 februarie; patriarh al Constantinopolului între 784-806. 

2 Prăznuit pe 14 iunie; patriarh al Constantinopolului între 843-847. 

24 Prăznuit pe 1 ianuarie; mitropolit al Cezareei Capadociei, t 379. Tt'.'-.ii 

25 Prăznuit pe 10 ianuarie; episcop al Nyssei, f 394. 

26 Prăznuit pe 17 noiembrie; episcop al Neocezareei, t 270. 
2 Prăznuit pe 7 decembrie; episcop al Milanului, t 397. 

21 Prăznuit pe 6 decembrie; episcop al Myrrhei Lyciei, f 330. 

29 Bios kai puliteia, titlul standard al naraţiunilor bizantine care descriu viaţa 
sfinţilor. Sensul expresiei este deci: De ce n-aţi imitat „Vieţile Sfinţilor"? 

cei ce au strălucit în căsătorie, cei în libertate de cei ce au 
trăit în libertate. Deci ce vreau să spun? Privind spre cineva 
asemenea lui, împăratul la împărat, nobilul la nobil, desfrâ- 
natul cel pocăit spre desfrânatul pocăit, săracul spre sărac şi 
robul spre rob, şi, aducându-şi aminte că şi acela a fost om, 
a avut acelaşi suflet, aceleaşi mâini, aceiaşi ochi şi, simplu 
spus, a avut toate deopotrivă şi a trăit împreună cu el în 
această viaţă şi i-a fost asemănător în demnitate, meşteşug, 
resurse, dar nu a vrut să-1 imite, fiecărui păcătos i se va astu- 
pa gura numaidecât [Ps 106, 42] şi va rămâne fără cuvânt de 
apărare [Rm 1, 20], nemaiavând nimic ce să mai spună. Deci 
când mirenii vor vedea pe mireni, împăraţii păcătoşi vor ve- 
dea pe împăraţii sfinţi, bogaţii şi cei aflaţi sub jugul vieţii vor 
vedea pe sfinţii bogaţi, aflaţi şi ei sub jugul vieţii, şi toţi cei 
aflaţi în chinuri vor vedea pe cei asemenea lor în împărăţia 
cerurilor, atunci se vor ruşina şi se vor afla fără cuvânt de 
apărare, ca bogatul acela care-1 vedea pe Lazăr în sânul lui 
Avraam, iar el se perpelea în foc [Le 16, 23]. 

Monahii vor fi judecaţi de atitudinea lor faţă de lume 

Dar ce vom face oare noi, monahii trândavi şi păcătoşi, 
asemenea mie? Ce ruşine şi ce chin ne va cuprinde când vom 
vedea în împărăţia cerurilor dănţuind într-un cuget pe cei ce 
în această viaţă au avut şi femei şi slujitoare şi slujitori, îm- 
preună cu femeile şi copii lor? Când vom vedea pe cei ce au 
bine-plăcut lui Dumnezeu în demnităţi şi bogăţie, când vom 
vedea pe toţi cei ce au înfăptuit în viaţa aceasta toată virtutea 
şi au vieţuit în pocăinţă şi lacrimi pentru frica Domnului 
stând acum în bucuria şi strălucirea drepţilor? Când ne vom 
gândi că unii am lăsat părinţi, mame, fraţi şi surori şi lumea 
întreagă ca să ne mântuim sufletele noastre [Mt 19, 29; 16, 
25-26], iar alţii şi femei şi copii, iar unii împreună cu acestea 
au lăsat şi bogăţie şi demnităţi şi toate cele plăcute ale vieţii, 
şi, retrăgându-ne, ne-am făcut săraci şi tunzându-ne ne-am 
făcut monahi pentru împărăţia cerurilor, dar pentru o mică 
trândăvie şi răutate şi pentru poftele noastre cele rele ne-am 
coborât împreună cu mirenii, desfrânatele, adulterii şi cei ca- 

re trăiesc în chip desfrânat potrivit lumii, ce frică, cutremur şi 
ruşine nu ne va acoperi pe noi! Credeţi-mă atunci când spun, 
fraţilor, că tulburarea noastră va fi un chin mai rău decât 
osânda veşnică a mirenilor 30 . Fiindcă atunci când eu, care m- 
am lepădat din tot sufletul, voi sta împreună cu nişte mireni 
care au acum copii şi sunt încurcaţi în treburile obşteşti, sau 
servesc în armată, şi voi primi aceeaşi osândă cu aceia, aceia, 
întorcându-se şi văzându-mă, vor spune către mine: „Şi tu, 
monahule, care ai lăsat lumea, eşti aici împreună cu noi cei 
din lume? Dar tu de ce eşti aici?" ce vei răspunde? ce vei grăi 
către ei? Cine va putea povesti, fraţilor, în chip vrednic prin 
cuvânt mărimea acelui necaz care mă va lovi atunci? 
Negreşit, nimeni! Căci ce vom spune sau ce răspuns vom 
putea da? Că am lăsat lumea şi cele din lume, dar nu ne-am 
scârbit de acestea din suflet; fiindcă aceasta este adevărata 
retragere din lume şi din cele din lume: ca împreună cu fuga 
din lume să urâm şi să ne scârbim şi de cele ale ei 31 . 

Ce este lumea? Pofte şi patimi 

Dar ce este lumea şi ce sunt cele din lume? Ascultă! Nu 
este aurul, nu e argintul, nu sunt caii, nici măgarii; fiindcă 
toate acestea, câte ne slujesc şi nouă spre nevoile trupului, le 
avem şi noi. Nu carnea, nu pâinea, nu vinul; fiindcă şi noi 
gustăm din acestea şi mâncăm din ele cât ne este de ajuns. 
Nici casele, nici băile, nici ţarinile, nici viile, nici conacele 32 ; 
fiindcă lavrele şi mănăstirile sunt făcute din unele ca acestea. 
Dar ce este atunci lumea? Păcatul şi afecţiunea faţă de lu- 
cruri, fraţilor, şi patimile. Iar cele din lume să le spună Ioan 
Teologul, ucenicul iubit al lui Hristos [In 13, 23], căci zice: 
„Nu iubiţi lumea, nici cele din lume; fiindcă tot ce este în 



" Cf. Sfântul Vasile cel Mare, PG 30, 361A. 372B şi Apophtegmata 
Patrum (Pateric), PG 65, 161B: avva Diosoor 3; cf. C 28, 175-179 [n. B. Krivo- 
cheine, SC 96, p. 439]. 

3 Cf. definiţia retragerii din lume (anachoresis ton kosmon) a lui Simeon Evla 
viosul, citată în C 6, 271-273 [n. B. Krivoche'ine, SC 96, p. 440]. 

2 Proasteia desemnează foarte exact proprietăţile din zona suburbană a Con- 
stantinopolului deţinute de aristocraţii bizantini pe care aceştia îşi construiau vilele şi 
reşedinţele de vară [n. B. Krivoche'ine, SC96, p. 441] 

lume, adică pofta trupului, pofta ochilor şi trufia vieţii, nu 
sunt din Tatăl, ci sunt din lume" [/ In 2, 15-16]. Deci dacă 
noi, lăsând lumea întreagă, fugim de ea şi, făcându-ne goi, n- 
am păzit acestea, ce folos ne va fi numai din retragerea' 
noastră? Căci de oriunde am ieşi şi oriunde am ajunge, am 
găsi iarăşi aceleaşi lucruri; fiindcă niciunde nu putem trăi ca 
oameni singuri, oriunde avem nevoie de cele indispensabile 
alcătuirii trupului, oriunde sunt şi femei şi copii şi vin şi tot 
felul de roade; fiindcă din acestea şi din unele ca acestea se 
face alcătuirea vieţii noastre. Dacă avem pofta trupului şi 
pofta ochilor şi trufia gândurilor, cum vom putea să ne reţi- 
nem de la orice fel de păcat fiind în mijlocul lor, şi să nu fim 
răniţi nicidecum de acul ei? Lucru pe care mulţi din sfinţii 
din vechime şi de acum, ştiu bine, l-au păzit şi îl păzesc, pe- 
trecând în mijlocul lucrurilor, grijilor şi frământărilor vieţii şi 
ducându-şi viaţa în sfinţenie desăvârşită, precum dă mărturie 
Pavel zicând despre acestea şi despre unele ca acestea: „Căci 
faţa lumii acesteia trece [1 Co 7, 31], pentru ca şi cei care au 
femei să fie ca şi cum n-ar avea şi cei ce neguţătoresc ca şi 
cum n-ar avea, şi cei ce se folosesc de lume ca şi cum nu s-ar 
folosi de ea" [1 Co 7, 29. 31]. Ne este, aşadar, cu putinţă să 
învăţăm din acestea şi celelalte: cel irascibil să nu se înfurie, 
cel ce se îndreptăţeşte să nu adauge nimic în inima sa la cele 
spuse, cel ce-şi caută dreptatea să fie ca un mort pentru lume 
prin dispoziţia sufletului, cel ce a ajuns odată astfel să caute 
şi să râvnească să nu-şi cruţe nici măcar trupul său. Fiindcă 
aşa s-au făcut şi se fac în fiecare generaţie cei ce luptă. 

Dragostea de lume şi legăturile ei 

Iar dacă nu râvnim să ne facem asemenea şi să ducem 
această viaţă, ce vom spune: „Că am dispreţuit bogăţia şi sla- 
va"? Dar negreşit ne va spune că: „Pizma şi cearta şi gelozia 
nu aţi părăsit". Că aceste ne înstrăinează şi ne despart de 
Domnul, zice dumnezeiescul Iacob, apostolul lui Hristos: 
„Iar dacă aveţi râvnire amară şi zavistie în inimile voastre, nu 
vă lăudaţi, nici nu minţiţi împotriva adevărului. înţelepciunea 
aceasta nu vine de sus, ci e pământească, sufletească, demo- 

nică. Deci unde este pizmă şi zavistie, acolo este neorându- 
ială şi orice lucru rău" [Iac 3, 14-16]; şi iarăşi puţin mai în- 
colo: „Cereţi şi nu primiţi, pentru că cereţi rău, ca să risipiţi 
în plăceri", după care adaugă: „Adulterilor şi adulterelor, nu 
ştiţi oare că prietenia lumii este duşmănie faţă de Dumnezeu? 
Cine deci va voi să fie prieten cu lumea se face vrăjmaş lui 
Dumnezeu" [Iac 4, 3-4]. Vezi însă că nu a spus numai: „Lu- 
mea e vrăjmaşă a lui Dumnezeu", ci şi „prietenia faţă de lu- 
me"; fiindcă prin aceasta ne facem adulteri şi adultere. Şi că 
e adevărat acest lucru, ascultă-L pe Domnul Care zice: „Tot 
cel ce se uită ca să poftească a şi desfrânat în inima sa" [Mt 
5, 28], şi iarăşi: „Să nu pofteşti ceva din cele ale aproapelui 
tău" [Iş 20, 17; Dt 5, 21]. Iar prin aceste cuvinte ne arată că 
nu numai cel ce face păcatul să desparte de Dumnezeu şi se 
face vrăjmaş al Lui, ci şi cel ce iubeşte şi pofteşte ceva, adică 
are o afecţiune în inima sa faţă de ceva din cele de pe pă- 
mânt; fiindcă acest lucru e prietenia lumii; astfel încât se 
arată limpede că şi atunci când cineva este dezbrăcat de toate 
şi nu face cu fapta nici un fel de păcat, ci numai îl iubeşte şi îl 
îndrăgeşte, şi are o relaţie de afecţiune faţă de el, acela e vrăj- 
maş al lui Dumnezeu, după cum spune şi loan: „Dacă iubeşte 
cineva lumea, iubirea Tatălui nu este în el" [7 In 2, 15], dar şi 
Domnul: „Să iubeşti pe Domnul Dumnezeu tău din tot cuge- 
tul tău şi din toată tăria ta şi din tot sufletul tău" [Mc 12, 40], 
astfel încât cine are în sufletul său o dispoziţie de poftă şi o 
afecţiune faţă de altceva este în afara acestei porunci. Noi 
însă, nenorociţii şi ticăloşii, lăsând cele mai slăvite şi mari 
ale lumii şi venind la mănăstire, iubim unii mantii sclipitoare, 
alţi haine aurite, alţi cingători şi analavuri, alţii sandale şi în- 
călţăminte 33 , alţii mâncăruri şi băuturi dulci, alţii bricege, ace 
şi pumnale, ba chiar încă şi cele de mai umile decât acestea, 
prin care căzând din dragostea împăratului cel peste toate 
[Rm 9, 5], Hristos, ne facem vrăjmaşi ai Lui, fără chiar să 
simţim aceasta, fraţilor, lucruri pentru care, dacă nu o luăm 
înainte pocăindu-ne şi nu izgonim fiecare din sufletele noas- 



! Cf. descrierea ironică a unei ţinute monahale spilcuite în C 27,273-275. 

tre toată pofta cea rea, răutatea, sfada şi zelul şi trufia, vom fi 
osândiţi în focul cel veşnic împreună cu vameşii, păcătoşii şi 
bogaţii, care au trăit în desfrânare [cf Le 15, 13; 16, 19. 24]. 

De-a dreapta şi de-a stânga la Judecată 

De aceea deci, să ne grăbim, fraţilor, să arătăm toată vir- 
tutea, iar de toată răutatea şi de toată patima să ne scârbim 
din suflet şi să urâm orice lucru mic sau mare care poartă 
primejdie pentru sufletele noastre; şi să ne folosim numai 
de acele lucruri în care mintea nu-şi găseşte desfătare, inima 
noastră nu găseşte plăcere, ca nu cumva rânduindu-ne pe noi 
înşine, prin lucrurile acestea care par umile, de-a stânga îm- 
preună cu cei din lume, să vedem pe toţi fraţii şi părinţii noştri 
stând de-a dreapta lui Dumnezeu şi osândindu-ne pe noi: 
egumenii fiecărei mănăstiri pe cei ce au bine-plăcut în aceste 
mănăstiri Domnului, cei cu slujiri pe cei ce au strălucit ca 
nişte luminători [Dn 12, 3; Flp 2, 15] în slujirile lor, cei în 
ascultare şi în lucrul mâinilor pe cei ce au strălucit în lucruri 
asemănătoare şi în aceleaşi slujiri mai mici sau mai de cinste 
şi sunt încununaţi împreună cu sfinţii mucenici, cei care şi-au 
întinat tinereţea pe cei ce şi-au îmblânzit tinereţea, cei ce au 
căzut în trândăvie la vârsta maturităţii pe cei ce s-au înfrânat 
din tinereţe şi până la bătrâneţe războindu-se cu trupul şi pă- 
zind înfrânarea lor, cei ajunşi la bătrâneţe şi care până la sfâr- 
şit au făcut faptele copiilor celor fără minte pe cei care, runşi 
fiind la bătrâneţe, şi-au tăiat în scurt timp pentru frica lui 
Dumnezeu tot răul obicei pe care l-au dobândit din tinereţe, 
cei ce râd pe cei ce plâng acum [Le 6, 21. 25], cei ce se 
desfatează şi mănâncă înainte de ora rânduită pe cei ce nu se 
satură nici măcar la vremea cinei, cei glumeţi cu cei ce îşi 
petrec viaţa lor în mâhnire şi palizi aducându-şi aminte de 
acel ceas înfricoşător şi de păcatele lor, cei ce au venit în via- 
ţa monahală din bogăţie şi din slavă şi nu vor să se smerească 
puţin pe cei ce venit dintr-o sărăcie extremă şi, vieţuind îm- 
preună cu noi, au ajuns mai slăviţi, împodobiţi fiind cu ade- 
vărat prin smerenia lor mai presus decât mulţi cei ce stau îm- 
preună cu aceia de-a dreapta, împăraţi şi patriarhi. ;; . 

Portretul monahului ascultător şi smerit ' 

Prin urmare, fraţii mei iubiţi, aţi înţeles ce am spus? Ştiţi 
oare ce ruşine va fi atunci? Aţi băgat de seamă aceasta în 
mintea voastră? V-aţi dat seama de ceasul acela, sau trebuie 
oare să vă repet din nou spre folosul meu şi al celor nepăsă- 
tori, asemenea mie? Prin urmare, şi cu noi înşine aşa vor sta 
lucrurile în ziua aceea înfricoşătoare şi mulţi dintre fraţii voştri 
se vor găsi stând de-a dreapta lui Dumnezeu în slavă, iar 
mulţi vor fi de-a stânga osândiţi fiind de ei. Şi cum nu, când 
din doi oameni care s-au lepădat de lume în acelaşi loc, 
având acelaşi meşteşug, pietrari sau dulgheri, amândoi fiind 
tineri şi curaţi în orice păcat trupesc şi fiind săraci, unul se 
face prin alegere liberă lucrător al întregii virtuţi, iar altul 
lucrător al întregii răutăţi şi ticăloşii? Oare nu acest lucru îl 
vedem făcându-se în fiecare zi în mijlocul nostru? Şi pe unul 
dintre aceştia îl vedem smerit, ascultător, supus, petrecând 
împreună cu noi ca un rob al Iui Dumnezeu şi nu al oameni- 
lor şi slujind fraţilor cu toată credinţa, având cuget smerit şi 
zdrobit şi gândind în sine însuşii şi zicând — acest lucru l-am 
aflat din mărturisirea sa de fiecare zi şi de la cei care l-au în- 
trebat de multe ori iar el le-aj răspuns aşa — : „Eu, cinstite 
părinte, fiind în lume, de-abiq! putem să-mi câştig hrana cu 
multă osteneală şi în strâmtorare. Şi venind aici, cum voi fi 
nepăsător faţă de lucru şi voi |lTiânca pâinea mănăstirii în dar, 
având să dau seamă de ea în/ ziua judecăţii? Dar fiindcă am 
venit să slujesc lui Dumneze/u, mă voi lupta pe cât e cu pu- 
tinţă ca lucrul meu să prisosească peste hrana mea, şi mă voi 
supune întâi-stătătorilor şi tuturor fraţilor mei până la moarte, 
fără murmur, ca lui Hristos însuşi, şi nu voi fi întru nimic 
neascultător faţă de ei". 

Portretul monahului trândav, neascultător şi ipocrit 

Celălalt însă, slăvindu-se deşert, nesupus, neascultător, gân- 
deşte în sine însuşi cele potrivnice aceluia şi spune aşa: „lată 
Dumnezeu mi-a trimis casă, pâine şi vin şi hrana din belşug. 
M-am numărat împreună cu cei dintâi şi sunt cel dintâi între 

cei veniţi împreună cu mine şi frate cu toţi aceştia, chiar dacă 
vor sau nu acest lucru. Acum voi mânca şi voi dormi pe sătu- 
rate. Căci ce nevoie este de acum ca să lucrez, ca să mă oste- 
nesc iar după osteneala mea să câştige alţii? Dacă mă vor 
rândui la oarecare slujiri, voi pretexta mai întâi neputinţa; iar 
dacă mă vor sili, le voi spune: «Şi dacă nu voi putea face 
aceasta? Puteţi să mă strângeţi de gât, puteţi să mă prigoniţi, 
dar nu sunt în stare!» Şi aşa mă voi preface că plâng, voi stri- 
ga, voi pretexta tăierea genunchilor [îs 35, 3; Evr 12, 12], voi 
pretexta ameţeala, voi spune că am capul plin de fiere, şi din 
această pricină voi putea să mănânc cu binecuvântare şi dimi- 
neaţa, voi începe să anatematizez şi să hulesc, voi contrazice 
şi voi murmura la toate cele ce mi se poruncesc; şi atunci, 
descurajându-se negreşit, mă vor lăsa în pace, chiar dacă nu 
vor. Iar dacă-mi vor da vreodată lucruri umile sau o slujire 
asemănătoare, o voi dispreţui. De pildă, dacă îmi vor porunci 
să slujesc catârilor, voi pretexta că nu ştiu ce înseamnă sluji- 
rea acestora şi-i voi lăsa neţesălaţi şi neîngrijiţi cu toate sa- 
marele pe ei; şi atunci fie mă vor lăsa de nevoie, fie îmi vor 
da pe altcineva în ajutorul meu, şi acela va săvârşi tot lucrul 
de trebuinţă, iar eu, făcând doar puţine, mă voi odihni. Dacă 
însă mă rânduiesc să fiu brutar, voi protesta cu făţărnicie, ca 
să nu fiu acuzat ca neascultător, spunându-le: «Eu, părinţilor, 
nicicând n-am văzut cum se face pâinea», şi aşa ducându-mă 
le voi face pâinea cleioasă, iar ei, nesuferind să o mănânce, 
nu mă vor mai sili la o asemenea slujire." Iar dacă îl vor rân- 
dui să slujească la bucătărie, nu ştie să se smerească înaintea 
întâi- stătătorului său şi să pună metanie, ci îi spune cu aro- 
ganţă: „Doamne miluieşte! Părinte, dintre toţi numai pe mine 
m-ai ales la slujirile cele de necinste? Nu mai sunt în mănăs- 
tire şi alţi fraţi?" Şi acestea le spune ca să îndepărteze slujirea 
la care a fost rânduit; dacă vede însă insistenţa egumenului, 
se duce, dar nu pentru Dumnezeu, ci temându-se de pedeapsă 
şi de bice, şi, ducându-se şi murmurând, zice în sine însuşi: 
„Vor să mănânce lucrurile desăvârşite şi bune pe care le voi 
găti eu! De nu-i voi face sau să se ridice de la masă postind, 
sau să vomite dacă vor mânca pe cele ce le voi găti, să nu fiu 

eu însumi!" Şi, simplu spus, pe toate le face cu nebunie mul- 
tă, nenorocitul. Şi mai departe afumă bucătăria fraţilor, pre- 
cum şi legumele lor şi le arde, aruncându-le în vase nici spă- 
late, nici curăţate, şi punând în ele sare peste măsură, după 
care lasă să se piardă căldura lor, ca, dezgustaţi şi deranjaţi, 
să vomite mâncărurile; iar dacă un frate îi spune sau îi trans- 
mite să-i gătească ceva de mâncare, spune cu neruşinare: 
„Nu-i ruşine? A poruncit ceva domnul robului său! Poţi să-ţi 
iei rămas-bun de la mâncare, până voi veni eu şi voi găti 
aceasta!" Şi aşa făcând cu toate, se găseşte sărind şi alergând 
numai spre acele slujiri şi servicii unde ştie că există o posi- 
bilitate de a fura sau de a pune stăpânire pe ceva. Şi dacă nu e 
preferat el însuşi înaintea tuturor, se întristează pe faţă şi 
murmură necăjindu-se în ascuns împotriva semenilor lui; dar 
când este rânduit la unele ca acestea, se scoală ca şi cum ar fi 
înviat din morţi şi din iad, şi numaidecât faţa sa se luminează 
şi ochii săi se fac veseli; şi chiar dacă, din pricina multei sale 
răutăţi, vrea să se prefacă, ca să nu fie recunoscut, nu poate să 
se ascundă de privitori; fiindcă îl dă de gol însuşi faptul de a 
nu murmura nicidecum sau de a nu se răzvrăti puţin, precum 
obişnuia să facă cu fiecare slujire; căci acum se teme să spună 
ceva, ca nu cumva să fie rânduit altul în locul lui şi el să fie 
lăsat fără lucru. 

Deci aşa fiind aceştia doi şi unul supunându-se în asculta- 
rea unui suflet bun şi cu inimă smerită [Ps 50, 19] fără zăba- 
vă, fără murmur, fără viclenie, fără furtişag, fără sminteală, 
iar celălalt făcând cele potrivnice acestora, precum s-a scris, 
dacă vine moartea să-i răpească pe amândoi, iar în ziua aceea 
înfricoşătoare stând cel rău gol şi ruşinat de-a stânga, vede 
de-a dreapta pe cel ce fusese odinioară tuns împreună cu el şi 
împreună cu acesta mâncase şi băuse, având aceeaşi vârstă, 
aceeaşi meserie, fiind acum în mare slavă, ca Hristos însuşi, 
ce va putea spune sau grăi atunci? Cu adevărat, fraţii mei, 
nimic! Ci, gemând şi tremurând [Fc 4, 14], şi scrâşnind din 
dinţi [Mt 24, 51], va fi trimis în focul cel veşnic [Mt 25, 41]. 
Deci astfel fiecare dintre noi, păcătoşii, vom fi judecaţi de 
fiecare dintre sfinţi, aşa cum credincioşii vor fi judecaţi de 

credincioşi şi păcătoşii care nu se căiesc de cei care poate au 
păcătuit mai mult, dar s-au căit fierbinte. 

Importanţa lucrurilor mărunte 

De aceea vă rog şi vă cer vouă, tuturor, că dacă ştiţi că aţi 
făcut vreun lucru rău şi aţi păcătuit şi v-aţi rănit şi v-aţi pier- 
dut sufletele voastre, măcar în clipa de acum să vă îndreptaţi, 
fiecare dintre voi să arate pocăinţă vrednică de păcatele lui şi 
să vă grăbiţi în tot chipul să staţi de-a dreapta Mântuitorului 
nostru Dumnezeu. Iar câţi cunoaşteţi că faceţi unele greşeli 
mici, cu mare grabă lepădaţi-le departe de voi, ca nu cumva 
pentru aceste lucruri mici să staţi şi voi de-a dreapta precum 
mărturiseşte Scriptura, şi să nu le aveţi sau socotiţi pe acestea 
ca pe nişte lucruri de nimic şi mărunte, ci ca pe nişte lucruri 
mari. Căci cel ce greşeşte de bunăvoie în cele mici, dar se 
abţine de la păcatele mari, va fi osândit încă şi mai mult, 
fiindcă, stăpânindu-se de la cele mai mari, e stăpânit de cele 
mai mici. Căci e de ajuns spre pierzania noastră şi o singură 
patimă, precum am spus mai sus şi precum au întărit şi Sfinţii 
Apostoli Ioan şi Iacob, pe care i-am adus spre mărturie. Dar 
ca să vă arăt printr-un exemplu că acest cuvânt este vrednic 
de crezare, vă voi întreba aceasta. 

Cel ce se luptă cu zece sau doisprezece bărbaţi, fraţilor, 
când intră în luptă împotriva lor, dacă îi respinge şi rănindu-i 
îi doboară la pământ de la primul atac pe cei din linia întâi şi 
mai viteji dintre ei, dar văzând pe doi din aceştia mai nenoro- 
ciţi sau mai slabi, şi lăsându-i în urmă şi apropiindu-se de el 
de departe cu frică şi cu linguşeală, nu se grăbeşte să se facă 
stăpân peste ei şi să-i lege în lanţuri sau să-i junghie, oare nu 
va fi cumplit omorât de aceştia? Căci dacă, din trufie sau fan- 
faronadă, îşi aruncă armele şi se culcă la pământ şi adoarme 
dispreţuindu-i, oare nu se predă pe sine însuşi de bunăvoie 
spre robie acelora? Oare cei doi sau chiar şi numai unul din- 
tre ei nu vor veni peste el legându-1 şi-1 vor face supusul lor, 
şi-1 vor duce în robie, sau chiar îl vor omorî cu sabia, iar unul 
ca acesta se va face de râsul tuturor oamenilor? Şi oare nu 
toţi vor găsi că, pe drept cuvânt, s-a făcut junghierea acelui 

nepăsător şi netrebnic, sau mai degrabă smintit şi nesimţit? 
Căci va fi vrednic nu atât de laude pentru lupta şi biruinţa lui 
împotriva celor mai tari, cât de mustrare, de scârbă şi de le- 
pădare şi, ca să spun aşa, de robie şi de moarte, pentru faptul 
că s-a lăsat biruit de acela unul singur care mai rămăsese. 

Să combatem şi patimile mici 

Aşa deci, iubiţii mei fraţi, nu vom avea nici un folos stă- 
pânindu-ne patimile cele mari, dacă vom fi stăpâniţi de cele 
mai mici. Ce vreau să zic? Fiindcă voi repeta iarăşi şi nu voi 
înceta să grăiesc acestea. Dacă ne păzim de întinăciunea tru- 
pului, dacă ne abţinem de la pizmă, de la furia mare şi de la 
hoţie, dacă ne arătăm stăpâni peste împreunarea cu bărbaţii, 
peste stricăciunea de copii şi onanie, şi peste toată destrăbăla- 
rea, dar ne facem robi lăcomiei pântecelui sau vinului mult 
sau somnului sau zăbavei sau trândăviei sau împotrivirii în 
cuvânt, neascultării şi murmurării, ca nişte robi sub bici, ce 
folos vom avea din abţinerea numai de la faptele cele rele? 
Iar dacă luăm şi mâncăm o bucată de pâine sau luăm orice 
altceva fără binecuvântarea întâi-stătătorului nostru, cine va 
spune că suntem liberi de păcat? Iar dacă lipsim, afară de ne- 
putinţă sau nevoie mare, de bunăvoie de la slujbe, dacă pă- 
zind roadele câmpului nu ne înfrânăm de la ele — fiindcă ce 
altceva 1-a izgonit pe Adam din rai şi 1-a predat morţii? — ce 
vom câştiga din fuga de cele zise? Fiindcă nici cel care are o 
rană cât tot trupul, iar mai apoi se tămăduieşte prin leacuri 
multe aproape cu totul de rana sa, nu poate fi numit sănătos 
dacă mai păstrează pe el o mică rană asemenea unei înţepă- 
turi de ac, ci va fi numit pe drept cuvânt sănătos de către toţi 
numai dacă face să dispară, dacă e cu putinţă, şi cicatricele 
acelei răni. Deci să nu socotim mici aceste lucruri, ci, auzind 
de alţii care sunt pedepsiţi pentru acestea şi osândiţi foarte, să 
fugim cu toată puterea de vătămarea care vine de la ele. Şi 
nimeni, iubiţilor, să nu stăruie în vreuna din acestea sau în 
vreo altă patimă, ci, abţinându-se încă de acum de la ele, să 
se căiască punând început, şi să nu se depărteze vestindu-şi 

-104- 



înfrângerea, până când, ruşinat fiind vrăjmaşul care îl atacă, 
să înceteze de a- 1 mai război. Să nu ne stăpânească pizma, să 
nu ne stăpânească furia sau mânia sau strigătul, din care 
obişnuiesc să se nască cuvintele ruşinoase şi ocările, să nu ne 
stăpânească slava deşartă şi trufia şi părerea de sine şi să ne 
târască în fundul iadului, ci, izgonindu-le pe toate acestea 
departe de la noi, să dobândim în locul lor virtuţile. 

Să ajungem la nepătimire 

Dar poate va zice cineva: „Dat fiind că patimile enume- 
rate puţin mai înainte sunt atât de multe şi nenumărate, cine 
poate să le cerceteze pe toate şi să se abţină de la toate aces- 
tea, ca să nu fie stăpânit de nici una dintre ele?" Eu vă învăţ 
pe voi cu harul lui Hristos. Cel ce cugetă pururea la păcatele 
lui şi priveşte necontenit la judecata viitoare şi se căieşte şi 
plânge fierbinte, acela ajunge mai presus de toate şi le biruie 
fiind înălţat de căinţă, astfel încât nici măcar una dintre cele 
zise nu poate să ajungă şi să cuprindă sufletul său care zboară 
în înalt. Dar dacă cugetul nostru nu se ridică la înălţimea 
nepătimirii întraripat de pocăinţă şi de lacrimi şi de smerenia 
duhovnicească care se nasc din acelea, n-am putea ajunge 
liberi de toate cele zise, şi uneori vom fi înţepaţi de cutare 
patimă, alteori de alta, şi nu vom înceta să fim devoraţi de ele 
ca de nişte fiare sălbatice, iar după moarte, căzând din pricina 
acestora din împărăţia cerurilor, vom fi iarăşi pedepsiţi veş- 
nic de unele ca acestea. 

De aceea, vă rog pe voi toţi, părinţi şi fraţi duhovniceşti, şi 
nu voi înceta nicicând îndemnând iubirea voastră, ca fiecare 
să nu fie cu nepăsare faţă de mântuirea lui [Evr 2, 3], ci în tot 
chipul să se sârguiască să se ridice puţin de la pământ. Căci 
dacă se va face această minune, care vă va lovi cu uimire, 
adică dacă veţi pluti în văzduh deasupra pământului, nu veţi 
mai voi nicidecum să coborâţi şi să staţi pe pământ; iar „pă- 
mânt" numesc aici cugetul trupesc, iar „văzduh" cugetul du- 
hovnicesc. Căci dacă mintea se eliberează de gândurile şi 
patimile cele rele şi vom vedea prin ea libertatea pe care ne-a 
dăruit-o Hristos Dumnezeu [Ga 5, 11], atunci nu vom mai 

primi să ne coborâm la robia dintâi a păcatului şi a cugetului 
trupesc, ci, potrivit cuvântului Domnului, nu vom înceta pri- 
veghind şi rugându-ne [Mt 26, 41], până ce vom trece la feri- 
cirea de acolo şi vom ajunge la bunătăţile făgăduite, cu harul 
şi iubirea de oameni a Domnului nostru Iisus Hristos, Căruia 
I se cuvine toată slava în vecii vecilor. Amin. 



Cateheza 6 



Simeon Evlaviosul şi exemplul său 

Despre lucrarea duhovnicească [pneumatike ergasia]. 
Şi care era lucrarea sfinţilor din vechime. Şi cum o 
putem înfăptui, ca să ne facem părtaşi ai Duhului 
Sfânt, ca şi aceia. 



Fraţilor şi părinţilor, fiindcă unii gândind lucruri mari de- 
spre ei înşişi, precum nu se cuvine, socotesc că sunt deopo- 
trivă prin făptuire, cunoştinţă şi desăvârşire cu sfinţii cei din 
vechime şi cu de-Dumnezeu-purtătorii noştri Părinţi, şi însu- 
fleţiţi de acelaşi Duh, care era viu şi-i punea în mişcare pe 
aceia, recomandându-se pe ei înşişi numai din cuvinte fără 
fapte, fiind amăgiţi de duhul părerii de sine, am crezut că e 
bine să grăiesc către ei prin puţine cuvinte simple şi necăutate, 
ca vorbind către unul singur, pentru Dumnezeu Care spune: 
„Iar tu, întorcându-te, îndreptează pe fraţii tăi" [Le 22, 32], 
precum şi pentru iubirea obştească care ni s-a poruncit să o 
avem faţă de aproapele nostru. Voi începe dar de aici să gră- 
iesc în toată simplitatea şi să îndemn iubirea voastră. 

Vrei, aşadar, să auzi ce făceau sfinţii noştri părinţi şezând 
în chiliile lor? Citeşte „Vieţile" lor şi învaţă mai întâi care era 
făptuirea lor trupească, apoi îţi voi vesti şi lucrarea duhovni- 
cească pe care o făceau aceia. Fiindcă cei ce citesc „Vieţile 
Sfinţilor" ştiu foarte bine faptele lor trupeşti: neagoniseala, 
postul, privegherea, înfrânarea, răbdarea şi celelalte, ca să nu 
lungesc cuvântul enumerându-le aici pe toate, dar prin unele 
ca acestea lucrarea lor duhovnicească nu li se arată decât pu- 
ţin şi ca într-o oglindă [7 Co 13, 12], pentru ca aceia care 
arată din fapte ostenelile acelora şi credinţa lor să ajungă prin 
faptele acestea la cunoaşterea şi împărtăşirea harismelor lor 

duhovniceşti, dar ceilalţi să nu se învrednicească nici măcar 
să audă despre unele ca acestea. Dar fiindcă ne-am prăbuşit 
într-o asemenea prăpastie a nebuniei, încât ni se pare că şi 
fără faptele pe care le-au făcut aceia, avem şi noi harul ca şi 
ei, hai să ne exersăm cuvântul despre acelea şi, primind în- 
credinţarea care vine de la lucrurile mărturisite, să râvnim să 
umblăm măcar pe urmele acelora, chiar dacă nu vom putea 
să-i ajungem. începând dar cuvântul nostru de sus, peste pu- 
ţin timp vom veni coborând şi la noi. 

Sfântul Antonie cel Mare 

Aşadar, ce făcea şezând în mormânt Marele Antonie 1 pe 
când nu cunoştea încă în general vreo lucrare duhovnicească? 
Oare nu s-a închis în mormânt ca un mort, neaducând cu el 
nimic din cele din lume, nici având vreo grijă în el? Oare nu 
era cu totul mort faţă de lume şi, zăcând în mormânt, nu-L 
căuta pe Dumnezeu Care să-1 facă viu şi să-1 învieze? Oare 
nu se mulţumea numai cu pâine şi cu apă? Oare nu suporta 
multe rele de la demoni şi n-a zăcut pe jumătate mort din pri- 
cina bătăii insuportabile? Oare n-a fost adus în biserică ca un 
mort, dar când şi-a revenit, nu s-a dus iarăşi din imbold pro- 
priu să lupte împotriva potrivnicilor? Căci dacă nu s-ar fi în- 
tors la aceia, ci ar fi rămas în lume şi, dacă n-ar fi răbdat până 
la sfârşit, predându-se pe sine morţii cu râvnă de bunăvoie, 
nu s-ar fi învrednicit de mult dorita vedere a Stăpânului în- 
suşi, n-ar fi auzit glasul dulce al Aceluia. Dar a căutat din tot 
sufletul, a lovit fără preget [Mt 7, 7], a răbdat până la sfârşit 
[Mt 10, 22] şi a luat răsplată vrednică. Fiindcă murind, pre- 
cum s-a zis, de bunăvoie pentru Hristos, zăcea ca un mort, 
până când a venit Cel ce face vii pe cei morţi [7 Tim 6, 13] şi 
1-a înviat pe el din iad şi 1-a scos din întunericul sufletesc la 
lumina minunată a feţei Lui [1 Ptr 2, 9]; pe care văzând-o s-a 
eliberat de toate acele lucruri triste şi plin de bucurie a zis: 



1 Sfântul Simeon povesteşte episoade menţionate în cap. 8 şi 10 din Viaţa Sfân- 
tului Antonie cel Mare (251-356, prăznuit pe 17 ianuarie) scrisă de SFÂNTUL 
ATANASIE CEL MARE {PG 26, 837-978; PSB 16, 1988, p. 191-245), aici col. 853A- 
860A; p. 198-199 [n. B. Krivocheine, SC 104, p. 17]. 

„Doamne, unde erai până acum?" Cuvintele „unde erai?" 
sunt negreşit ale unuia care nu ştie unde era Acela [Hristos]; 
iar „până acum" arată vederea, simţirea şi cunoştinţa venirii 
Stăpânului. Deci dacă nu vrem şi noi să ne lepădăm aşa [de 
lume], şi dacă nu alegem de bunăvoie să fim tari şi să răbdăm 
asemenea aceluia, cum ne vom învrednici să vedem ca şi ace- 
la pe Dumnezeu în Duhul Sfânt şi să ne umplem de veselie? 
Nicidecum. 

Sfântul Arsenie cel Mare 

Dar să ne îndreptăm cuvântul şi spre un altul, dacă vreţi. 
Ce a făcut chiar de la începutul lepădării sale [de lume] Ma- 
rele Arsenie 2 ? Oare nu a lăsat cele împărăteşti şi pe împăraţi, 
pe casnicii lui îmbrăcaţi în mătăsuri şi toată bogăţia lui, şi a 
venit singur ca un sărac şi sărman în mănăstire, sârguindu-se 
să ascundă ceea ce era, fugind de slava şi de lauda omeneas- 
că, ca să fie slăvit de Dumnezeu [Iona 5, 44]? Dar oare a ră- 
mas mulţumindu-se numai la acestea? Să nu fie! Dar ce anu- 
me? N-a suportat nici măcar faptul că s-a rânduit pe sine ca 
un sărac împreună cu oameni săraci, ci se socotea ca un câi- 
ne. Fiindcă aruncându-i-se de către egumen o bucată de pâine 
şi aceasta căzând la pământ, a mâncat-o în patru labe nu cu 
mâinile, ci cu gura, aşa cum ia câinele o bucată de pâine. Iar 
şezând în chilie, nu numai că lucra, dar cheltuia pentru nevo- 
ile sale mult mai puţin decât preţuia lucrul mâinilor lui, bând 
o apă care era asemenea unui noroi puturos. De aceea, lu- 
crând şi rugându-se necontenit, plângea şi era scăldat de la- 
crimile lui, şi de seara până dimineaţa stătea în picioare ru- 
gându-se şi aşa s-a făcut stăpân până la sfârşit peste sărăcie şi 
lipsuri. Pentru ce? Negreşit ca să pătimească şi să vadă şi el 
ceea ce s-a învrednicit să vadă şi să pătimească Marele Anto- 
nie. Deci cum nu s-a scris şi despre el că L-a văzut pe Dom- 



Prăznuit pe 8 mai, 355-450, ascet şi isihast din Sketis timp de cincizeci şi cinci 
de ani, de origine nobilă romană. Principala sursă despre el sunt cele patruzeci şi una 
de apoftegme transmise sub numele său în Pateric (PG 65, 88-108). Sfântul Simeon 
citează însă şi episoade din Elogiul Sfântului Arsenie cel Mare compus pe baza 
diverselor surse, scrise şi orale, în parte legendare, de SFÂNTUL TEODOR STUDITUI. 
(PG 99, 849-882) [n. B. Krivocheine, SC 104, p. 18-19]. 

nul? Oare după ce a făcut atâtea osteneli, nu s-a învrednicit să 
vadă pe Acela? Nicidecum, ci s-a învrednicit să vadă şi el pe 
Dumnezeu, chiar dacă cel ce a scris aceasta nu a arătat lim- 
pede acest lucru; iar dacă vrei să afli mai exact acest lucru, 
parcurge capetele expuse de acela, adică de Sfântul Arsenie 3 , 
şi vei cunoaşte din ele că şi el este cu adevărat văzător al lui 
Dumnezeu. 

Aşadar, cel care-i imită pe aceştia cu fapta şi cu osteneala 
se va învrednici cu adevărat de acelaşi har; iar dacă nu vrea 
cineva să imite smerenia şi răbdarea acestora, de ce mai spu- 
ne că lucrul e cu neputinţă? Căci cine va putea povesti faptele 
mai presus de om ale lui Eftimie, ale lui Sava 4 şi ale celorlalţi 
sfinţi? Fie înainte de a primi harul Duhului, fie după ce l-au 
primit, fără osteneli şi chinuri multe şi sudorile silirii, strâm- 
torării şi necazului, nimeni n-a străbătut întunericul sufletu- 
lui, nimeni n-a văzut lumina Preasfântului Duh. Fiindcă îm- 
părăţia cerurilor se ia cu de-a sila şi cei silitori o răpesc pe ea 
[Mt 11, 12], căci prin multe necazuri trebuie să intrăm în îm- 
părăţia cerurilor [FA 14, 22]. Iar dacă împărăţia cerurilor e 
împărtăşirea Duhului Sfânt, fiindcă aceasta o spune cuvântul 
care zice că împărăţia cerurilor e înăuntrul nostru [Le 17, 21] 
ca să ne sârguim să luăm şi să avem înăuntrul nostru Duhul 
Sfânt. Deci să nu spună cei ce sunt în afara silirii necontenite, 
a strâmtorării, a sărăciei şi necazurilor, că avem înăuntrul 
nostru pe Duhul Sfânt; fiindcă fără faptele, sudorile şi oste- 
nelile virtuţii nu se dă cuiva această răsplată. De aceea mi se 
pare că bine s-a spus ceea ce s-a zis de către mulţi: „Arată 
fapte şi cere răsplată!" 5 . 



3 Sfântul Simeon se referă aici la o operă (kephalaia) cu caracter mistic a Sfân 
tului Arsenie necunoscută din celelalte surse, fiind de altfel singurul care o menţio 
nează sau face o aluzie la apoftegma 10a avvei Arsenie din Pateric: „Dacă-L cău 
tăm pe Dumnezeu, ni Se va arăta; iar dacă-L ţinem, va rămânea în noi" (PG 65, 
89C) [n. B. Krivocheine, SC 104, p. 20-21], 

4 Vieţile marilor sfinţi monahi palestinieni Eftimie (prăznuit pe 20 ianuarie, 
t 479) şi Sava (prăznuit pe 5 decembrie, t 532) scrise de CHIRIL DIN SCYTHOPOLIS 
(523-558) [ediţie critică E. Schwartz, „Texte und Untersuchungen" 49, 2, Leipzig, 
1939] au fost extrem de larg răspândite în Bizanţ influenţând profund mediul mona 
hal [n. B. Krivocheine, SC 104, p. 23]. 

5 EFREM GREC, de communi resurrectione, ed. Assemani, t. II, 216C [n. B. Kri- 
voche"ine, SC 104, p. 24], „,„ 

Fiindcă eu ştiu un om [2 Co 12, 2] care mai înainte de a se 
fi supus ostenelilor şi mai înainte de a se fi silit pe sine însuşi, 
plecându-se cu gânduri drepte şi simplitatea sufletului asupra 
dumnezeieştilor Scripturi, a privegheat şi s-a rugat fără oste- 
neală puţine zile şi nopţi, şi până într-atât a fost luminat de 
către harul cel de sus, încât credea că a ajuns în afara trupului 
său, a locuinţei lui şi a întregii lumi — fiindcă era noapte şi 
s-a făcut ca în miezul zilei — , dar fiindcă a primit bogăţia 
fără osteneală, degrabă a şi dispreţuit-o 6 . Drept pentru care, 
arătându-se nepăsător, a pierdut întreagă acea bogăţie până 
într-atât încât nici măcar nu-şi mai aducea aminte că a văzut 
cândva o asemenea slavă 7 . 

Viaţa în Duhul Sfânt presupune încordarea 

Deci atunci cum cei care nici nu s-au învrednicit să pri- 
mească cândva sau să vadă câtuşi de puţin această slavă zic 
că o au pe aceasta întreagă în ei înşişi, nu ştiu şi sunt nedume- 
rit. Dar vai ce învârtoşare, vai ce întunecare, vai ce ignoranţă 
şi părere de sine deşartă, unde şi când sau din care scripturi 
au învăţat aceasta? Cu adevărat au înnebunit în gândurile lor 
şi s-a întunecat inima lor nepricepută [Rm 1, 21] şi au rămas 
în Egipt, adică în întunericul patimilor şi plăcerilor lor 8 . 

Fiindcă cei ce au dorit să vadă pământul făgăduinţei [Evr 
11, 9], pe care se învrednicesc să-1 vadă ochii celor blânzi, 
smeriţi şi săraci [Mt 5, 5; 11, 29, 5, 3], primesc orice strâmto- 
rare, orice necaz şi o sărăcie lucie, şi se abţin cu tărie de la 
orice plăceri, cinstire şi uşurare trupească. Şi nu numai aceas- 
ta, ci se despart şi de orice om, mic sau mare, fugind de ei 



6 Cf. GRIGORE DIN NAZIANZ, Oratio 28 (// Theologica), 12; PG 36, 40D 
[n. B. Krivocheine. SC 104, p. 24]. 

7 Pasaj ce trebuie legat de relatarea vederii luminii primită de un tânăr cu nu 
mele Gheorghe în împrejurări asemănătoare, descrise pe larg în C 22, 79-120. 
Această temă a harului pierdut şi a recăderii în viaţa anterioară reapare în C 36 
(= Mulţumirea 2), 39-46, unde e relatată însă la persoana întâi. De aici se poate 
trage concluzia că C 6, C 22, C 36 oferă de fapt relatări autobiografice, în care 
Sfântul Simeon îşi povesteşte începuturile vieţii sale duhovniceşti [n. B. Krivo 
cheine, SC 104, p. 24-25]. 

8 Cf. scolia 11 la Scara 1 (PG 88, 648A): „Egiptul e întunericul spiritual al pa 
timilor" [n. B. Krivocheine, SC 104, p. 26]. 

fără ură, ca să se învrednicească să pună piciorul în el [în 
acest pământ] încă înainte de a se reteza alergarea lor de pe 
calea acestei vieţi 9 . Fiindcă smerindu-se ca şi cum ar fi cu 
adevărat nişte oameni răi şi vinovaţi de multe, ba chiar vrăj- 
maşi şi călcători ai poruncilor lui Dumnezeu, petrec mâhniţi 
şi întristaţi, dorind să înveţe ce anume trebuie să facă ca să 
împace pe Stăpânul Hristos. Aşadar, de aceea Hristos le dă- 
ruieşte nu numai să cunoască ceea trebuie să facă, ci le dă de 
la El şi putere şi răbdare ca să împlinească toate cele ce se 
cuvin, ca să-L vadă pe El şi să dobândească pe Dumnezeu 
Cel peste toate şi în toate, şi de acum înainte să petreacă ca în 
cer şi să-şi aibă acolo cetatea lor [Flp 3, 20], chiar dacă pe- 
trec în peşteri, în munţi [Evr 11, 38] şi în chilii, chiar dacă 
vieţuiesc în mijlocul cetăţilor; şi aşa Ii slujesc pururea în bu- 
curie, veselie şi voioşie negrăită. 

Cuvintele Sfântului Simeon Evlaviosul 

Prin urmare, aceasta este lucrarea sfinţilor, aceasta e făp- 
tuirea celor mânaţi de Duhul Sfânt [Rm 8, 14]. Aşa a fost şi 
în generaţia noastră Sfântul şi preafericitul Simeon Evlavio- 
sul, care a strălucit ca un soare [Mt 13, 43] în mijlocul vesti- 
tei mănăstirii a lui Studios; care fiind cândva în mijlocul lu- 
mii şi al lucrurilor lumii şi al prietenilor şi rudelor, nu numai 
că s-a lepădat până într-atât de grijile şi gândurile şi plăcerile 
vieţii, încât nici nu mai avea amintirea lor, dar a şi alungat-o 
departe de la sine el, care petrecea în mijlocul unei mulţimi 
de monahi şi a zis atunci acest fericit cuvânt: „Monahul tre- 
buie să fie în mănăstire ca şi cum este şi nu este, nearătân- 
du-se, sau mai degrabă nici măcar făcându-se cunoscut"; pe 
care apoi tâlcuindu-1 zicea: „Ca şi cum este după trup, iar ca 
şi cum nu este după duh, nearătat decât numai celor curaţi cu 
inima [Mt 5, 8] prin Duhul Sfânt, şi necunoscut pentru faptul 
de a nu avea relaţii cu cineva". O, fericite cuvinte, prin care 
se vesteşte vieţuirea lui îngerească mai presus de om, prin 
care a mărturisit prin Duhul Sfânt că are vieţuirea sa în ceruri 



9 Cf. Scara 27, 25; PG 88, 1100D [FR 9, p. 384] [n. B. Krivocheine, SC 104, 
p. 27]. 

[Flp 3, 20], prin care a arătat ce înseamnă petrecerea noastră 
împreună cu Dumnezeu, zicând că nu avea relaţii cu cineva. 
Lucru pe care nimeni nu poate să-1 înfăptuiască sau să-1 spu- 
nă cu adevărat dacă nu s-a unit întreg cu Dumnezeu întreg; 
iar dacă spune asta, se înşeală pe sine însuşi. Fiindcă cine 
zice că nu păcătuieşte [1 In 1, 10] este orb şi slab văzător 
[2 Ptr 1, 9], iar cine îl are pe Dumnezeu nu poate păcătui, 
fiindcă sămânţa Lui rămâne în el [I In 3, 9], precum spune 
Ioan Tunetul, cel mai teologic între apostoli [Mc 3, 17]. Dar 
că acela L-a avut în el pe Dumnezeu întreg a spus-o şi fiind 
în viaţă şi, mort fiind, o strigă cu glas mare prin cele scrise cu 
mâna lui: „Câştigă-ţi pe Dumnezeu prieten şi nu vei avea ne- 
voie de ajutorul omului"; şi iarăşi: „Câştigă pe Dumnezeu şi 
nu vei avea nevoie de carte" 10 , şi acest lucru l-a arătat din 
faptele lui scriind o carte din osteneala lui, sau mai degrabă 
prin Duhul Sfânt Care sălăşluia în el, fără să fi fost iniţiat în 
învăţătura literelor, lucru pe care-1 mărturisim şi noi, adău- 
gând mărturia noastră la cea a sfântului nostru părinte şi ne- 
ascunzând binefacerea, de frică de a nu fi socotiţi trufaşi de 
către unii, şi mărturisind că, asemenea unei cisterne cu apă 
curgătoare, tot aşa şi părintele nostru sfânt s-a împărtăşit din 
plinătatea Stăpânului nostru Hristos şi s-a umplut de harul 
Duhului Său, care e apă vie [In 4, 10]. Dar, iarăşi, asemenea 
celui care scoate din cisternă până la saturare apa care se re- 
varsă în afară din pricina belşugului ei, tot aşa şi noi înşine 
am văzut, am primit şi am băut din preaplinul harului revărsat 
pururea din părintele nostru cel sfânt şi ne-am spălat din el [In 
9, 6-7] mâinile şi picioarele, apoi ne-am îmbăiat [In 13, 9-10] 
întregi tot trupul şi însuşi sufletul în apa aceea nemuritoare 11 . 
Taină străină şi minunată, fraţilor! 

Şi să nu fiţi cu necredinţă faţă de aceasta; căci cuvântul 
acesta nu este numai al meu şi nu s-a făcut numai pentru 



10 Cuvinte neidentificate în „capetele" Sfântului Simeon Evlaviosul publicate 
fragmentar până acum numai în Filocalie; cf. supra C 4, n. 2 [n. B. Krivocheine, 
SC 104, p. 31]. 

Simbolismul mistic al spălării mâinilor, picioarelor şi capului e dezvoltat pe 
larg în C 36 (= Mulţumirea 2), 137-141, 148-153 etc, cu menţionarea rolului lui 
Simeon Evlaviosul în această ablaţiune mistică [n. B. Krivocheine, SC 104, p. 33]. 

mine, ci ascultă- 1 şi pe Evanghelistul Ioan ce spune despre 
această apă, sau mai degrabă pe însuşi Fiul şi Cuvântul Dum- 
nezeului Celui Viu, de la Care şi-a îmbogăţit cuvântul şi 
Ioan: „Fiindcă cine va bea din această apă — adică din cea 
sensibilă — va înseta din nou; dar cine va bea din apa pe care 
o voi da Eu nu va înseta nicicând, şi se va face în el izvor de 
apă curgătoare spre viaţă veşnică" [In 4, 13-14]. Şi tâlcuind 
aceasta, Evanghelistul spune: „Aceasta le spunea despre Du- 
hul pe Care II vor primi cei ce cred întru El" [In 7, 39]. 
Fiindcă printr-o asemenea apă răutatea se spală de pe suflet 
ca o murdărie; fără ea însă n-ai nici un folos, chiar dacă te 
osteneşti mult. 

Lauda lui Dumnezeu pentru harurile lui Simeon Evlaviosul 

De aceea, neputând noi ascunde talantul Stăpânului nostru 
[Mt 25, 25] şi să nu vestim darul făcut nouă de Dumnezeu, 
mărturisim limpede mila lui Dumnezeu, că noi, nevrednicii, 
ne-am umplut nesăturat cu apa pe care am primit-o de la 
Dumnezeu prin părintele nostru spre slava numelui Său cel 
sfânt şi prin puterea care este în noi, ca unii care, fiind cei de 
pe urmă şi netrebnici, am fost slăviţi şi acum slăvim pe Dum- 
nezeu, Care 1-a slăvit pe părintele nostru cel sfânt şi prin pă- 
rintele nostru şi pe noi, smeriţii şi nevrednicii 12 . Să nu creadă 
cineva că mint şi că vorbesc împotriva sufletului meu şi îm- 
potriva părintelui meu, socotindu-mă un flecar şi un palavra- 
giu; fiindcă ştiu că Dumnezeu îi va pierde pe toţi cei ce gră- 
iesc minciuna [Ps 5, 7] şi a face aceasta mă învaţă dumneze- 
iescul Pavel, care zice: „Binecuvântat fie Dumnezeu şi Tatăl 
Domnul nostru Iisus Hristos, Cel ce este binecuvântat în veci, 
adevăr grăiesc şi nu mint [Rm 9, 1; 7 Tim 2, 7; 2 Co 11, 31]. 
Ştiu un om acum paisprezece ani [Co 12, 2]" şi celelalte, şi 
iarăşi: „Noi însă n-am primit duhul lumii, ci Duhul Cel din 
Dumnezeu, ca să ştim cele dăruite nouă de Dumnezeu, pe 



12 Cf. C 34, 16-25 şi 52-54 despre talanţii duhovniceşti primiţi de Sfântul 
Simeon de la Dumnezeu prin mijlocirea lui Simeon Evlaviosul şi pe care n-are voie 
să-i îngroape ci, dimpotrivă, trebuie să-i facă cunoscuţi vestind tuturor harul şi bine- 
facerile lui Dumnezeu faţă de el [n. B. Krivocheme, SC 104, p. 35], 

care le şi grăim" [1 Co 2, 12-13]. Deci ce folos voi avea eu 
însumi sau părintele meu cel sfânt din asemenea laude? Ne- 
greşit, nici unul. Ci aşa cum am grăit mai sus despre ceilalţi 
sfinţi, iar pe aceia nu i-am folosit cu nimic din cuvintele me- 
le, dar pe ascultătorii lor i-am trezit spre râvnă şi spre imi- 
tarea acelora, tot aşa am grăit şi despre Sfântul Simeon şi 
nu voi înceta să grăiesc, chiar silit de o nevoie [7 Co 9, 16], 
nevrând să grăiesc şi despre noi, nevrednicii. Fiindcă necre- 
dinţa multora care spun, spre vătămarea celor ce-i ascultă, că 
nu poate exista acum cineva care să ajungă prin faptele sale 
la faptele unor părinţi, nici să se învrednicească de darurile 
dăruite acelora, mă constrânge chiar fără voie să grăiesc cele 
ce aş fi vrut să nu le spun nicicând şi să fac publică iubirea de 
oameni lui Dumnezeu, ca să denunţ lenevirea şi trândăvirea 
celor ce grăiesc acestea. 

Fericitul şi sfântul părintele nostru Simeon s-a ostenit ca 
să-i întreacă pe Sfinţii Părinţi din vechime, şi a răbdat atâteţa 
încercări, încât i-a egalat pe mulţi din cei mai vestiţi dintre 
mucenici. Pentru aceasta deci a fost preamărit de către Dum- 
nezeu şi s-a făcut nepătimitor şi sfânt, primind în el însuşi 
întreg, precum spuneam, pe Mângâietorul; şi atunci, aşa cum 
un părinte dă o moştenire fiului, aşa şi pe mine, nevrednicul 
robul său, m-a umplut fără osteneală şi în dar de Acelaşi Duh 
Sfânt. Căci cine dintre voi, spuneţi-mi, nu zic că a făptuit, ci 
poate doar să înţeleagă bine după putinţă cele făptuite şi ros- 
tite de acela? 

Simeon Evlaviosul şi moartea pentru lume 

Fiindcă mai întâi de toate a scris aceasta spunând în chip 
de învăţătură aşa: „Frate, socoteşte că retragerea desăvârşită 
din lume e omorârea desăvârşită a voii proprii" 13 . O, fericită 
glăsuire, sau mai degrabă fericit suflet care te-ai învrednicit 
să ajungi aşa şi te-ai separat cu totul de lume. Către aceştia şi 
către unii ca aceştia grăieşte Stăpânul Hristos: „Voi nu sun- 



13 începutul „Cuvântului ascetic" al lui SIMEON EVLAVIOSUL în Cod. Vatic. gr. 
1436, f. 250; în selecţia din Filocalie e cap. 8 (Philokalia greacă cap. 127) [FR 6, 
p. 100] [n. B. Krivocheine, SC 104, p. 39]. 

teţi din lume, ci Eu v-am ales pe voi din lume [In 15, 19]. 
Veniţi la Mine şi Eu vă voi odihni pe voi [Mt 11, 28]". Fiind- 
că cei care umblă cumva în voile lor [Ir 23, 17], chiar dacă li 
se pare că umblă în vreun lucru bun, nu vor vedea viaţa, pe 
care o văd cei ce s-au tăiat de lume şi au murit voii lor. 

Deci dacă nu primeşti să fii smerit şi supus, să fii necăjit 
şi necinstit, dispreţuit şi defăimat, şi să fii ca unul din oame- 
nii neştiuţi şi de nimic, nebuni şi rătăciţi, nici să fii dispreţuit 
de către tot omul 14 şi să fii numărat printre ologii şi cerşetorii 
din pieţele şi de pe uliţele cetăţii [Le 14, 21], cum, spune-mi, 
ajungi străin de voia proprie? Căci dacă Dumnezeu a poruncit 
ca noi să suportăm cu răbdare toate acestea care vin spre în- 
cercarea şi ispitirea noastră, sau mai degrabă nu spre încercare 
şi ispitire, ci spre curăţirea sufletelor noastre, dar noi nu vrem 
să răbdăm acestea, ci în noi trăieşte refuzul de a pătimi aces- 
tea, lucru care este cugetul pământesc al trupului [Rm 8, 6-7], 
cum vom ajunge atunci morţi? Nicidecum. Iar dacă nu ne 
facem morţi pentru lume şi pentru cele din lume [7 In 2, 15], 
cum cei ce nu ne-am făcut pentru Dumnezeu morţi vom trăi 
viaţa ascunsă în Hristos [Col 3, 3]? Cum, după cum spunea 
Sfântul Simeon, vom vedea pe Dumnezeu sălăşluind ca lumi- 
nă în noi 15 ? Nicidecum, fraţilor, nimeni să nu vă amăgească 
[lin 3, 7]. 

Imitarea lui Hristos 

Dar poate că pe fericitul Simeon îl socoteşti nebun şi te 
ruşinezi să imiţi faptele lui. Imită atunci pe Hristos Dumne- 
zeu. Pătimeşte şi tu pentru mântuirea ta, aşa cum a pătimit 
Acela pentru tine 16 . Fiindcă, aşa cum auzi, şi El a fost numit 
demonizat, înşelător [Mt 27, 63], mâncăcios şi băutor. Fiind- 
că îi spuneau: „Ai demoni" [In 1, 20; 8, 48] şi iarăşi: „Iată 



1 Cf. supra C 3, 157 şi SIMEON EVLAVIOSUL cap. 22 (Philokalia greacă cap. 
141) [n. B. Krivochâne, SC 104, p. 39]. 

1 Text inexistent în versiunea incompletă a „Cuvântului ascetic" al lui SIMEON 
Evlaviosul din Filocalie. 

1 Imitarea lui Hristos-Dumnezeu ocupă un loc foarte important în spiritualitatea 
Sfântului Simeon; aici este vorba de participarea la umilinţele şi suferinţele Lui 
[n. B. Krivochâne, SC 104, p. 41]. 

om mâncăcios şi băutor, prieten al vameşilor şi desfrânate- 
lor" [Mt 11, 19]. Acestea însă le-a auzit şi părintele nostru, 
Sfântul Simeon, pentru noi, sau mai degrabă din pricina noas- 
tră. Şi împreună cu acestea auzi iarăşi că Domnul a fost prins 
şi legat ca un ucigaş şi făcător de rele [In 18, 12] şi a stat 
ca un ticălos înaintea lui Pilat, primind palmă de la rob [In 

18, 22], a fost aruncat în închisoare şi, scos din închisoare, a 
fost târât de soldaţi purtători de vergi [lictori] şi predat po 
porului de Pilat, care a zis: „Luaţi-L voi şi-L răstigniţi!" [In 

19, 6]. Cugetă, aşadar, cum a fost părăsit în mijlocul lor Cel 
ce este mai presus de ceruri [Ef4, 10] şi stăpâneşte toate cu 
mâna Sa, cum a fost împins într-o parte şi în alta, bătut cu 
pumnii, pălmuit, luat în râs, biciuit, dus în pretoriu Cel ce 
este de nevăzut pentru toată făptura şi pentru serafimii în 
şişi 17 , cum a fost dezbrăcat, legat de stâlp şi a primit patruzeci 
de lovituri, care arătau osânda la moarte. După care ce? 
A fost îmbrăcat în semn de batjocură în purpură, a fost lovit 
peste cap şi întrebat: „Cine este cel ce Te-a lovit"? A fost 
încununat cu spini, a primit închinăciuni de batjocură, a fost 
scuipat şi a auzit spunându-I-se ironic: „Iată împăratul iudei 
lor!" [Mc 15, 26], după care iarăşi a fost îmbrăcat în hainele 
Lui, a fost legat cu un ştreang de gât şi mânat la moarte, I s-a 
pus în spate crucea să o ducă şi, ajungând la locul acela, a 
văzut-o înfiptă şi S-a văzut părăsit de prieteni şi ucenici, după 
care a fost iarăşi dezbrăcat, întins, mâinile şi picioarele l-au 
fost ţintuite în piroane de soldaţi; a fost lăsat să spânzure în 
piroane, a fost adăpat cu fiere, lovit cu suliţa, hulit de tâlhar, 
batjocorit şi auzind spunându-I-se: „Cel ce dărâmi templul 
şi în trei zile îl înalţi, mântuieşte-Te pe Tine însuţi şi coboa- 
ră-Te de pe cruce!" [Mt 27, 40] şi iarăşi: „De eşti Fiul lui 
Dumnezeu, coboară-Te acum de pe cruce şi vom crede în 
Tine!" [Mt 27, 42], şi aşa, după ce a pătimit toate acestea, 
mulţumind.şi rugându-se pentru cei ce L-au omorât, şi-a dat 
sufletul în mâinile Tatălui Său. 



fi Cf. SFÂNTUL IOAN Hrisostom, Horn. 9 de poenitentia, PG 49, 346-347 

[n. B. Rrivocheine, SC 104, p. 43]. 



Slăvirea împreună cu Hristos 

Nu-ţi sunt de ajuns toate acestea spre imitare, frate? Sau 
prin care alte fapte sau cum anume vei fi preamărit împreună 
cu El? „Fiindcă oricine se va ruşina de Mine şi de cuvintele 
Mele, şi Eu mă voi ruşina de el în faţa Tatălui Meu Care este 
în ceruri" [Mt 10, 33]. De aceea spune şi Pavel: „Dacă păti- 
mim împreună cu El, vom fi şi preamăriţi împreună cu El" 
[Rm 8, 17]. Iar dacă ne ruşinăm să imităm şi să pătimim pă- 
timirile Lui, pe care le-a suferit pentru noi, aşa cum le-a păti- 
mit Acela, e limpede că nu ne vom face nici părtaşi ai Slavei 
Lui, fiindcă atunci suntem credincioşi nu cu fapta, ci numai 
cu cuvântul; iar dacă nu sunt şi fapte, moartă este credinţa 
noastră [Iac 2, 17. 26]. 

De acea spun, şi nu voi înceta să spun, că cei care nu imită 
prin pocăinţă şi ascultare Patimile lui Hristos şi nu se fac 
părtaşi ai morţii Lui, precum am arătat amănunţit mai sus, nu 
se vor face părtaşi nici ai învierii lui duhovniceşti, nici nu vor 

IR 

primi Duhul Sfânt . Fiindcă prin Duhul Sfânt se face învie- 
rea tuturor, şi nu vorbesc aici de învierea trupurilor ce va fi la 
sfârşitul lumii — căci atunci îngerul va trâmbiţa şi trupurile 
moarte se vor scula [1 Co 15, 52] — , ci de renaşterea şi în- 
vierea duhovnicească a sufletelor moarte care se face în chip 
duhovnicesc în fiecare zi 19 , pe care Cel ce a murit şi a înviat o 
dată pentru totdeauna [Rm 6, 9-10], şi învie prin toate în toţi 
cei ce vieţuiesc cu vrednicie şi învie sufletele care au murit 
împreună cu El prin voinţă liberă şi credinţă, o va da prin 
Preasfântul Său Duh, dăruindu-le acelora încă de aici împă- 
răţia cerurilor, pe care fie să o dobândim noi toţi cu harul 
Domnului nostru Iisus Hristos, Căruia I se cuvine toată slava 
în vecii vecilor. Amin. 



Aici se descoperă adevăratul sens al imitării lui Hristos la Sfântul Simeon: 
participarea tainică în Duhul Sfânt la învierea lui Hristos şi dobândirea Duhului 
Sfânt, care însă nu pot fi câştigate fără participarea la suferinţa şi moartea Sa 
[n. B. Krivocheine, SC 104, p. 45]. 

s Tema învierii mistice a lui Hristos în credincioşi e dezvoltată în C 13 [n. B. 
Krivochâne, SC 104, p. 47]. 

Cateheza 7 

Afecţiunea pătimaşă a monahilor fată 
de familie 



Despre afecţiunea pătimaşă faţă de rude. Şi care e 
amăgirea ei şi în ce prăpastie şi lanţuri îi duce pe 
cei ţinuţi de ea. Şi despre deznădejde şi deosebirile 
ei. Şi ce anume înseamnă „cel ce va crede şi se va 
boteza se va mântui, iar cel ce nu crede se va 
osândi" [Mc 16,16]. 



Cei care resping cuvintele lui Dumnezeu 

Fraţilor şi părinţilor, aş fi putut să tac pururea, cum s-ar fi 
cuvenit, şi să-mi plâng astfel relele mele şi să nu încerc nici- 
când să vă fiu învăţător, sau să învăţ iubirea voastră ori să 
arăt altora căile mântuirii [FA 16, 17], nu ca şi cum acest lu- 
cru ar fi potrivnic poruncii lui Dumnezeu, dat fiind că e mai 
degrabă un lucru bine primit Lui, dar eu însumi sunt nevred- 
nic de o asemenea întreprindere duhovnicească; drept pentru 
care mă tem, eu nenorocitul, să nu mi se spună şi mie acel 
cuvânt foarte potrivit al Stăpânului: „Iar păcătosului i-a zis 
Dumnezeu: Pentru ce povesteşti îndreptările Mele şi iei în 
gura ta legământul Meu? Fiindcă ai urât povăţuirea şi ai arun- 
cat cuvintele Mele în urma ta" [Ps 49, 16-17]. 

Dar să vedem, dacă vreţi, cine este cel ce urăşte povăţui- 
rea şi cine este cel ce aruncă în urma sa cuvintele Lui. Cine 
nu ascultă de legile lui Dumnezeu urăşte învăţătura care vine 
din cuvintele Domnului şi-şi astupă urechile [Ps 57, 5], ca să 
nu asculte cuvântul despre răsplătirea de pe urmă a păcătoşi- 
lor sau despre focul acela veşnic şi despre pedepsele iadului 
şi despre osânda cea veşnică, de care nu este cu putinţă să 

scape cine a căzut în pedeapsa ei. Iar cel care nu are pururea 
în faţa ochilor săi cu toată tăria şi puterea sufletului poruncile 
lui Dumnezeu şi nu le păzeşte pe ele, ci le dispreţuieşte, şi 
preferă cele potrivnice lor şi le face pe acestea, e cel ce aruncă 
în urma sa cuvintele Lui. Şi ca să fac limpede tema cu- 
vântului meu, atunci când Dumnezeu porunceşte şi strigă în 
chip limpede: „Pocăiţi-vă, că s-a apropiat împărăţia ceruri- 
lor" [Mt 14, 17] şi iarăşi: „Sârguiţi-vă să intraţi prin poarta 
strâmtă" [Mt 7, 13], iar acesta, auzind, nu numai că nu alege 
să se căiască şi să se silească pe sine însuşi să intre prin poarta 
cea strâmtă, dar îşi petrece toate zilele vieţii sale în înfu- 
murarea şi risipirea sufletului, adăugând în fiecare ceas la 
relele lui şi uşurarea trupului şi căutând îngrijire pentru ne- 
voile lui — lucru care e mai degrabă un semn al căii celei 
largi şi nu al căii celei strâmte şi pline de chinuri, care duce la 
viaţa veşnică [Mt 7, 13-14] — , aşadar, unul ca acesta aruncă 
în urma sa cuvintele lui Dumnezeu [Ps 49, 17] şi-şi face voile 
lui, sau mai degrabă pe cele ale diavolului. 

Un flagel: ataşamentul faţă de familie 

Lucruri pe care împlinindu-le mai întâi eu, nenorocitul, şi 
zăcând într-un lac de noroi [Ir 45, 6], în nesimţirea relelor 
proprii, strig de jos cu glas mare şi grăiesc către toţi cei ce 
trec pe din afara gropii: „Depărtaţi-vă, fraţilor, de această 
groapă preacumplită şi umblaţi pe calea cea dreaptă, care e 
Hristos [In 14, 6]! Nimeni să nu se abată de-a dreapta sau 
de-a stânga şi să cadă aici împreună cu mine, nenorocitul şi 
nefericitul, şi să se lipsească împreună cu bunătăţile pămân- 
teşti şi de bunătăţile cereşti!" Dar întrucât prin multele sale 
meşteşuguri preaticălosul diavol şi vrăjmaş al sufletelor noas- 
tre îi azvârle cu fiecare prilej într-o asemenea prăpastie pe cei 
mai mulţi, sau aproape pe toţi, şi face aceasta folosindu-se ca 
de o funie de un singur lucru, adică de afecţiunea pătimaşă 
faţă de rudele noastre, vrăjmaşul legând această funie de gâ- 
tul fiecăruia până îi mână pe toţi care primesc asemenea lanţ 
în prăpăstii înfricoşătoare şi în adâncuri de păcate rele şi de 
neiertat, îi cufundă în groapa deznădejdii şi, trăgându-i în jos 

şi legându-i, îi lasă în fundul iadului [Ir 45, 6] — ştiind deci 
aceasta, să fugim, iubiţilor, rogu-vă, de această pierzanie. 

Cei înrădăcinaţi în acest rău şi vindecarea lor 

Fiindcă el se înrădăcinează cu viclenie şi cu iscusinţă în 
unii ca aceştia şi le insuflă deznădejdea până într-atât, încât 
nici nu mai cred în dumnezeieştile Scripturi, nici nu mai dau 
crezare celor care vorbesc despre unele ca acestea, şi toate 
vor să fie după mintea lor sau mai degrabă după nebunia şi 
nesimţirea lor şi, legaţi fiind de gât, nu simt nici o durere, 
lucru care este mai rău decât orice deznădejde. Fiindcă un 
lucru este ca acela care a căzut în mulţime de rele să deznă- 
dăjduiască de mântuirea lui, şi altul să facă răul ca şi cum ar 
face binele şi să fie încredinţat că face un lucru bun. Fiindcă 
cel dintâi, dacă e învăţat despre pocăinţă şi despre iubirea 
de oameni a lui Dumnezeu, şi învaţă că nu este mulţime de 
păcate pe care să nu le şteargă pocăinţa şi că „acolo unde a 
înmulţit păcatul, a prisosit harul" [Rm 5, 20] şi că „bucurie 
mare se face în ceruri pentru un păcătos care se pocăieşte" 
[Le 15, 7. 10], venindu-şi poate în sine şi muindu-i-se inima, 
va pofti cândva să-şi elibereze conştiinţa de acele multe rele 
şi să o uşureze de acea povară cu anevoie de purtat, şi atunci 
se va scula şi, socotind drept nimic toate cele ale vieţii, va 
veni fierbinte la pocăinţă; celălalt însă, fiind cu anevoie de 
chemat înapoi, renunţă cu totul să se vindece cu asemenea 
leacuri; căci cum va primi să fie vindecat cel ce nu crede de- 
fel că zace în boală sau în cădere? Nicidecum! 

Dar trebuie mai întâi, pe cât e cu putinţă, ca noi să-i încre- 
dinţăm şi să le arătăm prin cuvinte duhovniceşti scoase din 
dumnezeiasca Evanghelie şi din celelalte Sfinte Scripturi, 
cum, după ce au început calea cea dreaptă, au fost amăgiţi 
abătându-se de la ea, şi cum vrăjmaşul, văzându-i singuri, 
le-a pus de gâtul lor cu amăgire funia afecţiunii pătimaşe, iar 
apoi cum i-a împins în prăpăstii şi adâncuri de păcate; după 
care vom arăta şi cum i-a azvârlit în groapa cea mai adâncă, 
şi unde şi cum i-a târât la iad, le-a legat funia în jurul gâtului 
lor, astfel încât să nu se mai poate slobozi şi să se înalţe pe 

pământ, unde lăsându-i i-a părăsit. Şi aşa pe cei ce cred în 
cuvintele dumnezeieştii Scripturi şi vin la simţirea relelor 
proprii şi mărturisesc că şi ei se află într-o asemenea situaţie, 
le vom da prin aceste cuvinte leacurile potrivite rănilor lor. 

Invocaţie înainte de lupta în cuvânt ; , ? 

Dar vrând să venim la dovedirea acestor lucruri şi să iau 
asupra mea lupta cuvântului, măcar că sunt lipsit de cuvânt şi 
învăţătură, vă cer vouă, tuturor, să vă rugaţi ca harul Prea- 
sfântului Duh strălucind mai luminos să lumineze cugetul şi 
mintea mea şi să-mi dea să grăiesc în chip vrednic nu pentru 
propria mea vrednicie, ci pentru folosul vostru, El însuşi fă- 
când să răsune cuvintele mele, luminându-le cu lumina Lui şi 
arătând El însuşi toate cele pe care le-am spus mai înainte, şi 
grăind către noi oarecum în felul acesta: „Vezi calea, vezi 
căderea de pe ea, vezi vrăjmaşul, vezi funia. Vezi pe fratele 
tău, cum primeşte cu bucurie legătura. Vezi cum târându-1 
diavolul îl duce departe!", şi, arătându-ne fără ştirbire toate 
mai departe şi învăţându-ne cum putem să fugim de cursele 
aceluia, ne înalţă împreună cu El liberi la ceruri. Dar acest 
lucru nu e cu putinţă să se facă şi cu noi, dacă cuvântul nostru 
nu urcă şi nu începe încă de la începutul vieţii noastre şi de la 
intrarea noastră în arena monahală; fiindcă umblând astfel ca 
pe o cale, cuvântul va putea dovedi curat prin harului Duhu- 
lui cele pe care le-a făgăduit. Dar nu fiţi abătuţi, căci folositor 
e cuvântul întrucât e insuflat de Dumnezeu, fiindcă, potrivit 
înţeleptului [Solomon], şi noi şi cuvintele noastre şi însăşi 
suflarea noastră sunt în mâna lui Dumnezeu Care ne-a făcut 
pe noi [Sol 7, 16]. 

Poruncile Domnului 

Domnul şi "Dumnezeul nostru Iisus Hristos, fiind Fiu ade- 
vărat al lui Dumnezeu şi Tatăl, de-o-fiinţă, de-o-fire şi de-o- 
slavă, de-un-scaun, de-acelaşi-scaun, rămânând în Tatăl şi Ta- 
tăl întru El [In 14, 10. 16], privind spre nenorocirea şi răuta- 
tea noastră, precum şi spre robia cu care slujeam prin păcat 
vrăjmaşului care ne amăgise, şi pogorând la noi prin negrăita 

Sa iubire de oameni, vrând să ne scoată din această robie şi 
rătăcire ruşinoasă, S-a pogorât de acolo fără a părăsi cu totul 
şanurile Tatălui precum însuşi ştie şi, ajungând pe pământ 
şi umblând şi petrecând împreună cu noi oamenii, fiind noi 
păcătoşi şi dând porunci de mântuire sfinţilor Săi ucenici şi 
apostoli, S-a înălţat iarăşi la Tatăl Său cu slavă, făgăduin- 
du-le şi zicând: „Mergând, propovăduiţi Evanghelia la toată 
făptura învăţându-i pe toţi să păzească nu numai un lucru sau 
altul, ci toate câte am poruncit vouă" [Mc 16, 15; Mt 28, 20]. 
Iar zicând „toate", n-a lăsat afară nici un lucru pe care ar fi 
poruncit să nu se păzească [/ Co 15, 27; Evr 2, 8]. După care 
ce zice? „Cel ce va crede şi se va boteza se va mântui, iar cel 
ce nu va crede se va osândi" [Mc 16, 16]. 

Prin urmare, fraţi iubiţi, aţi cunoscut ce înseamnă lucrul 
pe care-1 spune zicând: „cel ce va crede şi se va boteza" şi 
apoi iarăşi „cel ce nu crede", sau trebuie să vorbesc despre 
acest lucru iubirii voastre? Căci ceea ce s-a spus pare a fi 
uşor de înţeles şi simplu, dar în adânc are înţelesuri ascunse. 

Adevărata credinţă 

Credinţă numeşte aici nu numai pe aceea care crede că 
Hristos este Dumnezeu, ci credinţa care îmbrăţişează toate 
cele privitoare la poruncile sfinte rostite de El, cea care con- 
ţine oarecum în ea toate poruncile Lui dumnezeieşti şi crede 
că nu e nimic nefolositor în ele până la ultima cirtă, ci toate 
până la o iotă [Mt 5, 18] sunt viaţă şi aduc viaţă veşnică [In 
6, 63. 68]; astfel încât cel ce crede că aşa stau lucrurile şi prin 
Sfântul Botez s-a angajat să le păzească pe toate acestea şi să 
le facă fără ştirbire, acela se va mântui. Iar cel ce nu crede în 
vreunul din aceste cuvinte până la ultima cirtă sau până la o 
iotă, precum spuneam, acela se va osândi ca unul care 1-a 
tăgăduit întreg El însuşi. Şi pe drept cuvânt: fiindcă cel ce a 
crezut Lui în cele mari — ca, de exemplu, că Dumnezeu fiind 
S-a făcut om fără schimbare, că S-a răstignit şi a murit şi a 
înviat, că înviind a intrat prin uşile încuiate şi S-a arătat uce- 
nicilor Lui, că S-a înălţat şi sade de-a dreapta lui Dumnezeu 
şi Tatăl, că va veni să judece viii şi morţii şi va da fiecăruia 

după faptele lui înviindu-ne mai întâi pe noi toţi cei de la 
Adam şi care se vor mai naşte până în ziua de pe urmă — dar 
nu crede în El atunci când spune: „Amin zic vouă, că pentru 
orice cuvânt nefolositor oamenii vor da socoteală în ziua ju- 
decăţii" [Mt 12, 36], cum va fi oare credincios şi se va numă- 
ra împreună cu cei credincioşi? 

Prin urmare, cel ce crede lui Hristos în aceste lucruri în- 
fricoşătoare şi mai presus de minte şi de tot cugetul omenesc, 
şi are suflet credincios şi supus faţă de cele ce s-au făcut şi se 
vor face de către Domnul nostru Iisus Hristos, dar nu crede în 
El atunci când îl aude zicând: „Cel ce vrea să vină după Mine 
să se tăgăduiască pe sine însuşi, să-şi ia crucea sa şi să-Mi 
urmeze Mie" [Mt 16, 24] şi: „Cel ce iubeşte tată sau mamă 
mai presus de Mine nu este vrednic de Mine" [Mt 10, 37] şi 
că: „Cine vine la Mine şi nu urăşte pe tatăl său şi pe mama sa 
şi pe fraţii săi şi pe surorile sale şi femeie şi copii, şi însuşi 
sufletul lui, nu poate fi ucenic al Meu" [Le 14, 26] şi că: „Cel 
ce desfiinţează una dintre poruncile acestea mai mici foarte 
mic se va chema şi el în împărăţia cerurilor" [Mt 5, 19], cum 
va fi unul ca acesta credincios şi nu se va osândi mai degrabă 
ca un necredincios sau mai rău decât un necredincios? Pentru 
că în cele mai mari mărturiseşte că are credinţă în Hristos, 
dar în cele mai mici dispreţuieşte ca pe un mincinos pe Dum- 
nezeu şi Stăpânul a toate şi zicând că în celelalte crede Lui ca 
unui Dumnezeu, dar nu crede în El, ca şi cum ar fi un simplu 
om, atunci când spune că pentru tot cuvântul nefolositor oa- 
menii vor da socoteală în ziua judecăţii [Mt 12, 36]; şi râzând 
şi spunând vorbe de ruşine şi deşarte socoteşte că se mântu- 
ieşte în vreme ce Acela nefericeşte pe cei ce râd [Le 6, 25] şi 
fericeşte pe cei ce plâng [Mt 5, 4], ba chiar nici tăgăduindu-se 
pe sine însuşi, nici purtându-şi crucea [Mt 6, 24], socoteşte că 
urmează lui Hristos Care S-a răstignit pentru noi; şi, iubind 
mai mult pe părinţii lui, crede din suflet că este vrednic de 
Hristos [Mt 10, 37]. Prin urmare, tot aşa şi cei ce vin la El, 
chipurile, prin lepădarea de lume, dar nu urăsc toate rudele 
lor, ba nici tăgăduindu-şi înseşi sufletele lor [Le 14, 26] ci, 
dimpotrivă, le iubesc încă şi mai mult, socotesc în chip deşart 

că sunt ucenici ai lui Hristos; şi, desfiinţând în fiecare ceas 
nu numai una singură din cele mai mici porunci, ci multe şi 
mari, nu cred nicidecum că fac vreun lucru potrivnic, ci mai 
degrabă presupun că sunt ei înşişi mari în împărăţia lui Dum- 
nezeu [Mt 5, 19]; şi, lucrul cel mai rău dintre toate, spun că 
nu există în acestea vreo încălcare a vreunei porunci, ci în- 
cearcă fără pricepere să ne convingă de aceasta şi pe noi înşi- 
ne, care ţinem cu tărie la cuvântul adevărului [Ef 1, 13]. Dar 
să ne întoarcem la tema noastră. 

Voinţa de detaşare 

Prin urmare, toate câte a poruncit Hristos Dumnezeu apos- 
tolilor, ne-a poruncit de asemenea să le păzim şi noi, lucruri 
pe care putem să le păzim în această lume, dar pe care nu le 
alegem din pricină că ne este slabă credinţa şi iubirea noastră 
în Hristos [/ Tim 1, 14]. Şi că acest lucru e adevărat dau 
mărturie toţi cei care înainte de Lege şi în Lege şi după veni- 
rea Mântuitorului, cu copii şi femei şi cu toate grijile vieţii 
[Le 21, 34], au bine-plăcut Domnului despărţindu-se de toate 
acestea prin detaşare liberă şi arătându-se prin credinţă şi prin 
viaţă mai strălucitori decât cei din munţi şi din peşteri [Evr 
11, 38]. De aceea, folosindu-ne de porunca Domnului ca de 
un ajutor — ca una ce a fost grăită pentru noi şi pentru nepu- 
tinţa noastră — , ne şi lepădăm de toate şi înaintăm pe calea 
cea strâmtă şi cu chinuri [Mt 7, 14], tăindu-ne oarecum tru- 
peşte de lume şi de cele din lume şi aşa lăsând ţinutul, locul 
şi cetatea noastră venim spre un alt loc şi sălaş, în arena exer- 
ciţiului virtuţilor, prin vieţuirea şi asceza sa fiecare umblând 
sau grăbind pasul sau alergând după alegerea sa liberă. De 
ce aceasta? Ca să dobândim detaşarea de cele zise. Fiindcă 
de aceea lăsând lumea, şi urmând mai apoi poruncilor Dom- 
nului, şi crezând poruncilor Lui, începem calea care duce la 
ceruri. 

Calea ascetică şi primejdiile ei nenumărate 

Priveşte-mi însă bine începând de acum şi la sensul celor 
spuse. închipuieşte-ţi în minte o cale bătătorită [Pr 15, 19] de 

picioarele celor ce au apucat deja să umble bine pe ea. De o 
parte şi de alta închipuieşte-ţi munţi, păduri, prăpăstii, pis- 
curi, povârnişuri, dar împreună cu ele şi câmpii şi grădini şi 
locuri plăcute şi umbroase şi foarte frumoase şi având tot fe- 
lul de roade în ele, apoi o mulţime mare de animale sălbatice 
şi, din loc în loc, cete ascunse de tâlhari şi ucigaşi. Aşa stând 
lucrurile, nimic din cele zise nu va putea să ne amăgească, să 
zguduie simţirea noastră sau să ne vatăme câtă vreme urmăm 
sfinţilor care au apucat-o pe acest drum înaintea noastră şi 
umblăm pe aceeaşi cale pe care au umblat şi aceia. Căci câtă 
vreme umblăm în calea poruncilor Domnului şi Dumnezeului 
nostru şi trecem fără să ne abatem în dreapta sau la stânga 
prin mijlocul tuturor celor zise, nimeni nici dintre tâlharii 
aceia, nici dintre fiarele sălbatice nu se va năpusti în chip vă- 
dit şi fără ruşine asupra noastră, sau nu va îndrăzni să se 
apropie de noi, mai cu seamă dacă urmăm unei călăuze şi 
umblăm împreună cu tovarăşi de drum buni. Fiindcă uneori 
de departe, alteori de aproape, unii se folosesc de ameninţări 
şi se uită la noi cu un ochi de ucigaş, iar alţii se folosesc de 
amăgiri şi linguşeli şi convorbiri prieteneşti; ne arată desfăta- 
rea locurilor în ce priveşte pământul şi frumuseţea roadelor şi 
ne îndeamnă să ne odihnim puţin spre mângâierea ostenelilor 
călătoriei şi ne sugerează să mâncăm roadele care au mai 
multă dulceaţă decât par la prima vedere şi născocesc pentru 
noi multe alte curse şi felurite prilejuri: nu numai ziua, ci şi 
nopţile, şi nu numai când priveghem, dar şi când dormim, se 
scoală împotriva noastră cu uşurări, uneori prin gustările unor 
mâncăruri oprite, iar alteori cu torţe şi felinare ca nişte tâlhari 
cu săbii vin peste noi cu moarte ca să ne zguduie, ca astfel să 
ne tulbure şi să ne abată de la calea cea dreaptă. Unii dintre ei 
ne sugerează că e cu neputinţă a răbda până la sfârşit greută- 
ţile drumului, iar alţii că toate acestea n-au nici un rost, şi că 
nu pot să aducă nici un folos celor ce se ostenesc; spun că nu 
este nici nu va fi vreun capăt al acestui drum, arătându-ne pe 
unii dintre cei care n-au izbândit şi, mai cu seamă, pe cei care 
au petrecut ani mulţi în asceză şi n-au găsit nici un folos din 
tot acest timp pentru faptul că au alergat într-o părută cale a 

poruncilor, nu însă în cunoştinţă şi cu gând evlavios, ci fă- 
când aceasta cu rânduială de sine [idiorrhytmia] şi cu părere 
de sine, cărora pe drept cuvânt li se retează paşii făcuţi potri- 
vit lui Dumnezeu, ca unii care se tem şi se întorc în urmă, iar 
prin nepăsarea lor se pun în slujba celui rău pentru a face în 
ei înşişi cele ce li se par bune aceluia. 

Ispita ataşamentului faţă de familie 

Dar de ce să vă explic toate acestea vouă, fraţi duhovni- 
ceşti, când iată că meşteşugurile cumplite ale potrivnicului 
nostru diavolul şi ale duhurilor lui nu se supun numărului! Ci 
pe cele mai multe lăsându-le să fie cercetate de cei mai sâr- 
guincioşi şi dându-le din aceste puţine lucruri prilejurile să 
facă aceasta, voi încerca să vă dovedesc ceea ce am făgăduit 
iubirii voastre. Dar care este acest lucru? E lanţul afecţiunii 
pătimaşe faţă de rudeniile noastre, şi felul cum ne leagă prin 
el diavolul, mai cu seamă pe cei ce au arătat bărbăţie faţă de 
celelalte patimi şi au luat cununa, şi astfel cel rău ne trimite 
în chip nefericit în întuneric şi pierzanie. 

Priveşte-mi iarăşi întocmai la sensul celor spuse. închipu- 
ieşte-te pe tine însuţi în zisul drum, fie umblând pe el de 
mulţi ani şi pătimind multe de la acele fiare şi tâlhari despre 
care a fost vorba, dar că prin harul lui Hristos n-ai fost nici 
amăgit spre plăcere de linguşeală, nici de frumuseţea celor 
arătate, nici n-ai fost înduplecat de teamă sau de ameninţări 
ca să te abaţi de la latura cea dreaptă sau să încetezi mersul 
înainte, nici nu te-ai întors înapoi, ci mai degrabă ai alergat 
încă şi mai tare. Deci, văzându-te alergând astfel, a încetat 
oare aievea sau va înceta cândva Satana să te războiască? 
Nicidecum! Dar ştiind că Dumnezeu ne-a dat poruncă să tă- 
găduim tată şi mamă [Le 14, 26] şi, simplu spus, toată rude- 
nia trupească, ba chiar şi pe noi înşine [Mt 16, 24]; şi nu nu- 
mai aceasta, dar când ne-am alăturat lui Dumnezeu, venind 
din vieţuirea monahală, am făgăduit să păzim acest lucru îm- 
preună cu toate celelalte, dat fiind că n-a putut să facă ceva 
din toate cele spuse mai înainte împotriva ta, ce va face? Mai 
întâi va pune în mişcare în noi amintirea celor ai noştri, după 

care va scoate şi din dumnezeieştile Scripturi cele spuse de- 
spre alte lucruri şi către alţii spre răsturnarea înfricoşătoare şi 
încălcarea poruncii sugerându-ne şi zicând: „Cinsteşte pe 
tatăl tău — spune dumnezeiasca Scriptură — şi pe mama ta 
[Iş 20, 12] şi să nu te ascunzi de cei de un neam cu tine [îs 
58, 7]; fiindcă cine nu poartă de grijă de cei ai săi — potrivit 
dumnezeiescului Apostol — tăgăduieşte credinţa [7 Tim 5, 8; 
3, 4]", neştiind vicleanul, pe cât se pare, că acestea s-au zis 
nu ca să iubim pe cei ce ne-au născut sau pe rudeniile noastre 
mai mult decât pe Dumnezeu şi ca să-i preferăm pe ei iubirii 
Aceluia, ci ca să ne învăţăm ascultarea şi să ne povăţuim că, 
dacă supunerea şi cinstirea faţă de părinţii noştri e necesară, 
cu atât mai mult e necesară supunerea şi ascultarea faţă de 
Cel care i-a făcut şi pe ei şi pe noi? Iar cei de o seminţie cu 
noi — o, înşelătorul, fiindcă bine este să-i răsturnăm cuvântul 
— nu sunt rudeniile, ci cei de o credinţă cu noi [Ga 6, 10], pe 
care, pe cât se vede, nu-i şti şi de aceea semeni în noi cu vi- 
clenie [Mt 13, 25] rudenia după trup silindu-ne să ne aduci la 
iubirea şi afecţiunea acelora. 

Amăgirile demonului pentru a ne lega de familie 

Aşadar, atunci când simţim amăgirea şi venim la cunoş- 
tinţă, ajungând la aceasta fie plecând de la noi înşine, fie de 
la cei ce ne călăuzesc şi merg împreună cu noi în calea Dom- 
nului, ce lucru ni-1 va şopti iarăşi întru mişcarea nevăzută a 
inimii? „De acum, zice, ai ajuns la alte măsuri şi la un alt 
progres duhovnicesc pe care nimeni dintre fraţii care sunt 
împreună cu tine nu-1 cunoaşte, şi ai dobândit o lipsă de 
afecţiune şi o nepătimire desăvârşită. De aceea, dacă vrei, 
dispreţuieşti şi treci cu vederea şi rudele tale, şi nu-ţi mai pa- 
să cu nimic de ele". Sugerându-ne în ascuns acestea, ne înfă- 
ţişează acea rudă fie în minte, fie trupeşte aievea în faţa noas- 
tră, şi o face să nu spună unele ca acestea: „Cum laşi să se 
piardă făptura lui Dumnezeu, ca să te asemeni dobitoacelor 
[Ps 48, 13], şi din neştiinţă să cazi în rândul celor necuvân- 
tătoare? De ce nu-i întinzi mâna, de ce nu-i deschizi mintea, 
de ce nu-1 faci să-L cunoască pe Dumnezeu Care 1-a făcut? 

Ce răspuns vei avea sau ce vei spune în ziua aceea înfricoşă- 
toare?" Apoi, încetând îl face să-1 pomenească în rugăciune şi 
să verse lacrimi, vezi Doamne!, de compătimire ca şi cum 
l-ar readuce, chipurile, pe acela înaintea lui Dumnezeu ca pe 
un dar bine primit [Rm 15, 16] făcându-1 să spună în el în- 
suşi: „Cel ce scoate pe cineva vrednic din cel nevrednic va fi 
ca şi gura Mea [Ir 15, 19], şi: „Toate câte le-aţi făcut unuia 
dintre aceştia mai mici ai Mei, Mie Mi-aţi făcut" [Mt 25, 40] 
şi iarăşi: „Care s-a făcut părinte al orfanilor" [Ps 67, 6], şi 
celelalte. Dar toate acestea sunt o rătăcire şi o amăgire limpe- 
de a celui rău. 

Iar când, chiar şi după toate acestea, cineva nu este con- 
vins, ci şovăie şi răspunde celui rău: „Negreşit, ceea ce tre- 
buie să fac pentru rudele mele, aceasta voi face pentru cel 
străin, care după Dumnezeu este mult mai mult o rudă a mea 
decât cea după trup", atunci vicleanul vrăjmaş răspunde şi 
spune: „Negreşit, Dumnezeu poartă de grijă de toate şi toţi 
sunt aduşi aşa la cunoştinţa şi credinţa în El; tu prin rudele 
tale şi mai apoi prin cei străini, iar el iarăşi prin tine şi prin el 
alţii. Dar cine este în zilele acestea ca tine? Şi unde îl vei lăsa 
să plece, ca să nu ajungă hrană lupilor şi să nu-şi piardă su- 
fletul său, lucru care va fi spre vătămarea ta, dacă- 1 vei pă- 
răsi?" Atunci, amăgit, fratele primeşte de bunăvoie să fie le- 
gat de funia afecţiunii pătimaşe şi, legat fiind de Satana, nu-i 
mai răspunde, încrezându-se în cuvintele lui. 

Odată legaţi, nu ne mai putem desprinde 

Vezi-mi deci viclenia acelui tâlhar cumplit şi stricător de 
suflete! Legându-1 prin afecţiunea pătimaşă, nu mai umblă 
împreună cu el pe cale, nici nu-1 mai tulbură, cel puţin acum, 
ca să nu se descopere uneltirea lui. Dar ce face? Luând aşa- 
zicând capătul funiei şi îndepărtându-se, se ascunde în întu- 
neric, el care este cu adevărat prinţ al întunericului, lăsându-i 
purtarea de grijă şi preocuparea pentru rudă. Fiindcă ştie că, 
în locul lui, acela se va tulbura şi înţepa necontenit el însuşi. 
Deci, întâmplându-se aceasta, ori de câte ori înaintează spre o 
grijă oarecare din pricina rudei, se abate de la calea împără- 

tească şi dreaptă [Nm 20, 17; Dt 5, 32] pe care a început să 
meargă. Şi pe măsură ce se abate, vrăjmaşul alunecă în adân- 
cul ticăloşiei lui şi se ascunde şi mai adânc, având în mâinile 
lui funia afecţiunii pătimaşe şi ţinând-o cu tărie, şi sârguin- 
du-se să nu fie recunoscut de el. 

Urmările nefaste ale ataşamentului de cei apropiaţi 

Aşadar, căzând fratele din cale, ia aminte ce începe să 
spună în el însuşi: „A mântui un suflet e ca şi cum ai dobân- 
dit un suflet". Şi aşa se convinge pe el însuşi că ceea ce în- 
cearcă să săvârşească e o faptă prin care imită pe Hristos. Şi 
dacă este cunoscut unora care trăiesc în lume, pleacă la ei şi 
uneori îi linguşeşte şi îi laudă mai mult decât merită, iar alte- 
ori începe să le facă reproşuri cu asprime. Apoi se arată pe 
sine însuşi lacom la mâncare şi indiferent şi rosteşte cuvinte 
ca să-i facă pe toţi să râdă. Şi, simplu spus, se poartă cu fieca- 
re după voia lui, ca, fiind primit de ei, să i se dea hrană. Iar 
dacă vede că nu i se dă nimic, nu se ruşinează să cerşească de 
peste tot folosindu-se de amintirea rudei sale. Iar cei care-1 
ascultă fiind trupeşti şi în aceleaşi rele, îl laudă mai degrabă 
pe nenorocitul acela şi zic către el: „Mare este plata ta!" Iar 
afecţiunea pătimaşă sporind din toate acestea se înrădăcinea- 
ză, sau mai degrabă patima ei se strânge ca o funie în jurul 
gâtului său spiritual şi se întăreşte şi se face de nedezlegat. 
De aici, după puţin timp, îl desface de rugăciunea curată, îi 
preface pe nesimţite lacrimile după Dumnezeu în cele potriv- 
nice Lui, şi, plecând de aici, îl aduce la ură şi pizmă împotri- 
va celor ce au mai multe decât el şi nu-i dau cu generozitate; 
şi nu numai aceasta, dar îl face şi trândav şi neascultător faţă 
de orice ascultare. Apoi minte şi socoteşte acest lucrul drept 
o iconomie, ca şi cum ar da, chipurile, lui Dumnezeu cele 
cerşite pentru rudenia sa, şi nu numai aceasta, ci începe şi să 
fure din lucrurile mai mici şi nu este convins că acest lucru e 
un furt, ci, cu minţile întunecate de patimă, orice ar face pen- 
tru a apăra interesele alor săi şi ale rudelor sale, nu-1 osândeş- 
te în conştiinţă. Prin urmare, când vrăjmaşul nostru diavolul 
îl sileşte pe sărmanul monah spre toate acestea, atunci acesta 

suceşte capătul funiei de care vorbeam în jurul păcatului pa- 
timii afecţiunii pătimaşe înrădăcinat astfel ca în jurul unui 
stâlp împlântat în adâncul iadului, şi-1 lasă astfel având încre- 
dinţarea că nu se va mai desface de acolo. 



Nici o patima sa nu ne mai lege 

Aşadar, toate acestea le-am spus despre cei ce luptă, ca 
nişte lucruri puţine din multe. Fiindcă despre cei ce merg cu 
indiferenţă şi dispreţ pe acea cale şi vieţuire, ce mai trebuie 
să spunem cât de mare este afecţiunea lor faţă de rude, când 
unii ca aceştia cad ca nişte păsări nesimţitoare în orice cursă a 
diavolului, predându-se pe ei înşişi oricărei patimi, astfel în- 
cât se fac pururea hrană acelui rău, a celui care umblă şi rage 
ca un leu căutând pe cine să mănânce [1 Ptr 5, 8], şi preferă 
mai degrabă să moară decât să scape de dinţii şi gâtlejul cum- 
plitului acela? Noi însă, care ascultăm cuvântul cu credinţă 
[Mt 13, 23], să ne rugăm cu toată hotărârea şi cugetul ca să 
nu fim amăgiţi nici înşelaţi vreodată, nici să cădem printr-o 
cădere mică sau mare din calea care duce la ceruri, nici să 
fim legaţi de vreo patimă, ci umblând neabătut în ea să ne 
grăbim să ajungem la Iisus Care merge înaintea noastră [Flp 
3, 12]; şi ţinându-L să cădem înaintea Lui şi să plângem în 
faţa bunătăţii Lui şi să cerem cu căldură să nu se depărteze 
niciodată de la noi, nici să ne lase să cădem în afara căii care, 
a spus Acela, este El însuşi: „Eu sunt calea şi învierea şi via- 
ţa" [In 11, 25; 14, 6]. Pe acesta deci să-L căutăm, pe Acesta 
să ne sârguim să-L ajungem, ca să-L şi apucăm [Flp 3, 12] şi, 
dacă se va face aceasta şi vom vieţui împreună cu El aceeaşi 
viaţă şi vom împărtăşi aceeaşi vieţuire, nu numai la ieşirea 
din viaţă, ci încă de acum vom urca şi ne vom înălţa împreu- 
nă cu El la ceruri, sau mai degrabă El însuşi ne va înălţa şi 
preamări împreună cu El şi ne va da desfătarea bunătăţilor 
celor veşnice, pe care fie să le dobândim noi toţi cu harul şi 
iubirea de oameni a Domnului nostru Iisus Hristos, Căruia fie 
slava şi puterea acum şi în vecii vecilor. Amin. 

Cateheza 8 

Iubire şi înfierea omului în Dumnezeu 

Despre iubirea [agape] desăvârşită şi care e lucra- 
rea ei. Şi că dacă nu ne facem prin râvnă încă de 
aici părtaşi ai Duhului, nu putem fi nici credincioşi 
şi creştini, dar nu ne vom face nici fii şi copii ai lui 
Dumnezeu. 

Demascarea celor cefăţăresc virtutea 

Fraţilor şi părinţilor, dacă cel ce făţăreşte virtutea spre în- 
şelarea şi pierzania multora este cu adevărat un ticălos fiind 
atât la Dumnezeu, cât şi la oameni osândit şi vrednic de scâr- 
bă, e vădit că acela care, nepătimitor fiind, închipuie, aseme- 
nea părinţilor din vechime, o împătimire spre mântuire spre 
folosul multora, e lăudabil şi fericit. Fiindcă aşa cum diavo- 
lul, în chip de şarpe şi sfătuitor, s-a arătat luptător împotriva 
lui Dumnezeu şi ucigător de oameni [In 8, 44] dând în apa- 
renţă un sfat bun şi folositor, dar în realitate aducător de 
moarte şi care avea să-1 lipsească pe om şi de Dumnezeu şi 
de toate roadele din rai, aşa şi cel care în chip rău rosteşte 
cuvinte rele în aparenţă, pentru ca, aflând cele săvârşite de 
către diavolul prin cei ce făţăresc virtutea şi evlavia, să-i în- 
toarcă spre pocăinţă şi mântuire şi mărturisire pe cei ce fac 
cele rele, e vădit că acesta se face cu adevărat imitator al lui 
Hristos [7 Co 11, 1], împreună-lucrător al lui Dumnezeu 
[1 Co 3, 9] şi mântuitor al oamenilor [1 Tim 4, 10]. Dar acest 
lucru este propriu numai celor a căror simţire e nesimţitoare 
faţă de văzduhul acesta, faţă de lumea aceasta şi faţă de lu- 
crurile ei, celor a căror cugetare nu se alipeşte pătimaş de 
cele văzute, ci iese din umilinţa trupului [Flp 3, 21], cu alte 
cuvinte e proprie celor deopotrivă cu îngerii, care se unesc în 
chip desăvârşit cu Dumnezeu şi L-au dobândit în ei înşişi în 

întregime pe Hristos întreg cu lucrul şi experienţa, cu simţi- 
rea, cunoştinţa şi vederea 1 . 

îndreptarea fraţilor în numele iubirii 

Prin urmare, rău lucru este a trage cu urechea şi a observa 
pe ascuns ce vorbeşte sau face aproapele, dacă acest lucru se 
face pentru a denigra, a batjocori, a bârfi şi a lua în râs cele 
pe care le-ai văzut sau auzit; dar dacă aceasta se face pentru a 
îndrepta prin compătimire şi înţelepciune cu chibzuinţă cele 
ale aproapelui şi pentru a ne ruga din suflet cu lacrimi pentru 
el, un astfel lucru nu este rău. Fiindcă am văzut un om [2 Co 
12, 2] care se sârguia în multe feluri şi în multe chipuri ca să 
nu-i scape nimic din cele făcute sau spuse de către cei ce erau 
împreună cu el; dar el nu făcea aceasta spre vătămare — să 
nu fie! — , ci pentru ca pe unul prin cuvânt, pe altul prin da- 
ruri, iar pe altul cu un alt pretext să-i depărteze de faptele şi 
de gândurile potrivnice. Şi l-am văzut pe unul ca acesta [2 Co 
12, 3] plângând uneori pentru cutare, tânguindu-se alteori 
pentru cutare, lovindu-şi uneori faţa şi pieptul pentru altul, 
luând în cuvânt şi faptă chipul unui păcătos şi socotindu-se 
pe sine însuşi ca şi cum el însuşi ar fi cel ce făcea răul, 
mărturisindu-se şi căzând înaintea lui Dumnezeu şi plângând 
cu putere. Şi am văzut pe un altul care atât se bucura de cei 
ce izbândeau şi luptau, primind progresul acelora, încât se 
părea că el mai degrabă decât aceia aveau să primească plata 
virtuţilor şi ostenelilor; iar pentru cei ce cădeau în cuvânt sau 
în faptă şi stăruiau în cele rele până într-atât se întrista şi sus- 
pina, încât se părea că numai el cu adevărat trebuia să dea 
socoteală pentru toţi aceia şi să fie predat osândei. L-am vă- 
zut pe altul care voia cu atâta râvnă mântuirea fraţilor lui, 
încât de multe ori cu lacrimi fierbinţi se ruga din toată inima 
iubitorului de oameni Dumnezeu sau să-i mântuiască pe aceia 
sau să fie osândit şi el împreună cu aceia nevrând să se mân- 



1 Ergo kai peira, aisthesei kai gnosei kai theoria; enumerare a semnelor şi poate 
chiar a etapelor progresive ale unirii cu Dumnezeu şi dobândirii lui Hristos. în faza 
ultimă, acestea trebuie să devină în acelaşi timp experimentale şi cognitive [n. B. 
Krivocheine, SC 104, p. 89]. 

tuiască singur din pricina unei dispoziţii prin care imita pe 
Dumnezeu şi pe Moise; căci legat de ei duhovniceşte prin 
iubire în Duhul Sfânt, nu voia să intre nici măcar în împărăţia 
cerului fiind separat de ei. O legătură sfântă, o putere negrăi 
tă, o suflet cugetător de cele cereşti, sau mai degrabă purtat 
de Dumnezeu şi desăvârşit foarte în iubirea de Dumnezeu şi 
de aproapele ! 

Conştiinţa adevăratei iubiri 

Prin urmare, cel ce n-a ajuns încă la această iubire, nici nu 
vede vreo urmă a ei în sufletul lui, nici nu simte cu totul pre- 
zenţa ei, este încă pe pământ şi în cele de pe pământ, sau mai 
degrabă se ascunde sub pământ ca şi cârtiţa, care, fiind oarbă 
ca şi acela, aude numai prin auz pe cei ce vorbesc pe pământ. 
Ce nenorocire, căci născuţi fiind de Dumnezeu şi făcuţi ne- 
muritori şi părtaşi ai chemării cereşti [Evr 3, 1] şi moştenitori 
ai lui Dumnezeu şi împreună-moştenitori ai lui Hristos [Rm 
8, 17] şi cetăţeni ai cerurilor [Flp 2, 20], nu am primit încă 
simţirea unor asemenea bunătăţi; ci în chip nesimţitor, ca să 
vorbesc aşa, ca un fier aruncat în foc sau ca o piele neînsu- 
fleţită cufundată în chip inconştient într-o vopsea purpurie, 
aşa şi noi petrecem în mijlocul unor bunătăţi atât de mari ale 
lui Dumnezeu, mărturisim că nu avem în noi înşine nici o 
simţire a lor. Şi ne fălim că suntem deja mântuiţi şi număraţi 
împreună cu sfinţii, luând chipul şi împodobindu-ne pentru a 
imita în chip făţarnic sfinţenia, ca aceia care trăiesc în chip 
nenorocit în orchestre şi pe scenă, asemănându-ne atunci sal- 
timbancilor şi desfrânatelor, care, neavând frumuseţea natu- 
rală, socotesc că se împodobesc fără de minte prin farduri şi 
vopsele străine. Dar nişte apucături ca acestea nu sunt ale 
sfinţilor care s-au născut de sus [In 3, 3]. 

Nu există creştini fără iubire 

Trebuie să se ştie că, aşa cum atunci când pruncul iese din 
sânul mamei şi simte inconştient aerul acesta şi numaidecât i 
se pun în mişcare spontan plânsul şi lacrimile, tot aşa şi cel 
ce s-a născut de sus [In 3, 3] a ieşti din lumea aceasta ca 

dintr-un sân întunecos, intrând în lumina inteligibilă şi ce- 
rească şi mijind puţin în ea, numaidecât se umple de bucurie 
negrăită şi varsă lacrimi lipsite de durere gândindu-se, cum e 
şi firesc, de unde s-a smuls şi la ce lumină s-a învrednicit să 
ajungă; fiindcă acesta este începutul care face ca cineva să fie 
numărat printre creştini. Iar cei care n-au ajuns încă prin cu- 
noaştere şi vedere [en gnosei kai theoria] la un asemenea bi- 
ne, nici nu l-au căutat cu stăruinţă multă, cu lacrimi şi tânguire, 
pentru ca, curăţindu-se prin asemenea fapte, să ajungă la el 
şi, unindu-se desăvârşit cu el, să aibă comuniune cu el, 
spune-mi, cum se vor numi în genere creştini 2 ? Fiindcă şi 
dacă sunt numiţi astfel, nu sunt numiţi aşa cum trebuie. Căci 
dacă ceea ce se naşte din trup este trup, şi ceea ce se naşte din 
duh este duh [In 3, 6], cel născut după trup şi ajuns bărbat, 
care însă nici nu se gândeşte, nici nu râvneşte, nici nu crede 
vreodată că trebuie să se nască duhovniceşte, cum altfel va fi 
duhovnicesc şi se va număra împreună cu bărbaţii duhovni- 
ceşti, decât furişându-se pe ascuns, ca unul ce este îmbrăcat 
în haine murdare, în alaiul strălucitor al sfinţilor, dar, aşezân- 
du-se împreună cu ei la masa împărătească, va fi azvârlit afară 
legat de mâini şi de picioare [Mt 22, 11-13], ca unul care nu 
este fiu al luminii [Le 16, 8; Ef5, 8], ci al trupului şi al sân- 
gelui [In 1, 13], şi va fi aruncat în focul cel veşnic, cel gătit 
diavolului şi îngerilor lui [Mt 25, 41]? Fiindcă cel ce a primit 
putere de a se face fiu al lui Dumnezeu [In 1, 12] şi moşteni- 
tor al împărăţiei cerurilor şi al bunătăţilor veşnice, care a în- 
văţat în multe chipuri prin ce fel de fapte şi porunci trebuie să 
se înalţe la această cinste şi slavă şi, cu toate acestea, le-a 
dispreţuit pe toate acestea, şi le-a preferat în locul lor pe cele 
pământeşti şi stricăcioase alegând viaţa porcească şi socotind 
slava trecătoare mai bună decât slava cea veşnică, cum nu va 
fi despărţit pe bună dreptate de toţi cei credincioşi şi nu va fi 
osândit împreună cu diavolul şi cu cei necredincioşi? 



2 Unirea conştientă cu Dumnezeu ţine de vocaţia general creştină, nu numai de 
cea a monahilor. învăţătura Sfântului Simeon nu se adresează numai monahilor, ci 
tuturor creştinilor [n. B. Krivochelne, SC 104, p. 95] 

Măreţia fiilor lui Dumnezeu 

De aceea vă rog pe voi toţi, fraţilor şi părinţilor, sârgu- 
iţi-vă până când mai e vreme şi mai suntem în viaţă; luptaţi 
ca să vă faceţi fii ai lui Dumnezeu [In 1, 12], ca să vă faceţi fii 
ai luminii [Ef5, 8] — fiindcă pe acestea le dăruieşte naşterea 
de sus [In 3, 3] — , urâţi lumea şi cele din lume [7 In 2, 15], 
urâţi trupul şi patimile cele născute din el, urâţi toată pofta 
cea rea şi lăcomia [Col 3,5] până la cel mai mic chip şi lucru. 
Iar aceasta o vom putea face dacă ne vom gândi la măreţia 
slavei, bucuriei şi desfătării care ne aşteaptă. Fiindcă, spune- 
mi, ce este mai mare pe pământ sau în cer decât a se face 
cineva fiu al lui Dumnezeu şi moştenitor al Lui şi împreună- 
moştenitor al lui Hristos [Rm 8, 17]? Negreşit, nimic! Dar 
întrucât noi preferăm cele pământeşti şi cele din mână şi nu 
căutăm bunătăţile aşezate în ceruri [Col 1,5], nici nu atârnăm 
de dorul acestora, oferim celor ce ne privesc dovada limpede 
că, mai întâi, suntem stăpâniţi de boala necredinţei, precum 
este scris: „Cum puteţi să credeţi primind slavă de oameni, 
şi nu căutând slava care vine numai de la Dumnezeu?" [In 
5, 44]; apoi, făcându-ne şi robi ai patimilor, ne pironim de 
pământ şi de cele din el nevrând să ne înălţăm spre ceruri şi 
spre Dumnezeu, şi, împotrivindu-ne în nebunia sufletului po- 
runcilor lui Dumnezeu, cădem din înfierea Lui. 

Spre vederea lui Dumnezeu 
pe calea făptuirii poruncilor 

Fiindcă ce lucru mai nebunesc este, spune-mi, decât omul 
care nu ascultă de Dumnezeu şi nu râvneşte să dobândească 
înfierea Lui? Fiindcă cel ce crede că este Dumnezeu îşi în- 
chipuie că ştie lucruri mari despre El — dar ştie numai că 
este Stăpân, Făcător şi Domn a toate, că e nemuritor, veşnic, 
necuprins, negrăit, nestricăcios şi că împărăţia Lui nu va avea 
sfârşit [Le 1, 33] — ; deci cel ce ştie că Dumnezeu e aşa, cum 
nu-L va dori? Cum nu se va grăbi să-şi dea chiar şi însuşi 
sufletul său spre moarte pentru dragostea Lui [In 15, 13; / In 
3, 16], ca să se învrednicească, nu zic să se facă fiu şi moşte- 
nitor al Lui, ci chiar şi numai ca unul dintre adevăraţii Lui 

robi [Le 15, 21], care stau în preajma Lui? Iar dacă tot cel ce 
se luptă şi păzeşte neştirbit toate poruncile lui Dumnezeu se 
face copil al lui Dumnezeu şi fiu al lui Dumnezeu născut de 
sus [In 1, 12; 3, 3] şi e recunoscut de către toţi că e cu adevă- 
rat credincios şi creştin, atunci cum de noi dispreţuim şi po- 
runcile lui Dumnezeu şi nesocotim legile Lui, pe care le va 
răzbuna Acela, venind iarăşi cu slavă şi putere înfricoşătoare, 
şi ne arătăm pe noi înşine în ce priveşte credinţa necredin- 
cioşi după fapte, iar în ce priveşte necredinţa credincioşi nu- 
mai în cuvinte. Fiindcă fără fapte, să nu vă amăgiţi, numai cre- 
dinţa nu foloseşte cu nimic; fiindcă este moarte [Iac 2, 17], 
iar morţii nu se fac părtaşi vieţii, dacă n-au căutat-o mai îna- 
inte prin lucrarea poruncilor. Fiindcă în această lucrare se 
sădeşte înăuntrul nostru ca un rod plin de sevă iubirea, mi- 
lostenia, compătimirea faţă de aproapele, blândeţea, smere- 
nia, răbdarea necazurilor, neprihănirea, curăţirea inimii, prin 
care ne învrednicim să vedem pe Dumnezeu [Mt 5, 8] şi în 
care se face venirea şi luminarea Duhului Sfânt, Care ne 
naşte pe noi de sus şi ne face fii ai lui Dumnezeu şi ne îmbra- 
că în Hristos [Rm 13, 14; Ga 3, 27] şi aprinde candela noastră 
[Mt 25, 8], şi ne arată copii ai luminii [Ef 5, 8] şi eliberează 
sufletele noastre de întuneric, făcându-ne încă de pe acum şi 
chip conştient [gnostos] părtaşi ai vieţii veşnice. 

îndemn final 

Aşadar, să nu ne încredem numai în cutare sau cutare lu- 
crări şi virtuţi, adică în posturi sau privegheri sau culcări pe 
jos sau alte felurite rele pătimiri, şi să dispreţuim această lu- 
crare a poruncilor Domnului, ca şi cum am putea să ne mân- 
tuim numai prin acelea şi fără aceasta. Fiindcă e cu neputinţă 
acest lucru, cu neputinţă! Să te convingă de aceasta cele cinci 
fecioare nebune [Mt 25, 1-12] şi cei care, făcând multe sem- 
ne şi minuni în numele lui Hristos [Mt 7, 22], pentru că n-au 
avut în ei înşişi iubirea şi harul Preasfântului Duh, au auzit de 
la Domnul: „Duceţi-vă de la Mine lucrătorii fărădelegii! [Mt 
7, 23] fiindcă nu vă ştiu de unde sunteţi [Le 12, 25]", şi nu 
numai aceştia, ci, împreună cu aceştia, şi mulţi alţii care au 

fost botezaţi de sfinţii apostoli şi de sfinţii care au venit după 
ei, dar neînvrednicindu-se din pricina răutăţii covârşitoare de 
harul Duhului Sfânt, nici n-au arătat o viaţă vrednică de che- 
marea la care au fost chemaţi [EfA, 1], nici nu s-au făcut copii 
ai lui Dumnezeu, ci au rămas trupuri şi sânge [In 1, 13], 
necrezând nici măcar că există Duh [FA 19, 2], nici căutân- 
du-L sau aşteptând să-L dobândească. De aceea, unii ca aceş- 
tia nici n-au putut să se facă vreodată stăpâni asupra poftelor 
trupului, nici asupra patimilor sufleteşti, nici n-au arătat vre- 
un lucru vitejesc în virtuţi; căci zice Domnul: „Fără de Mine 
nu puteţi face nimic" [In 15, 5]. Dar vă îndemn, părinţilor şi 
fraţilor, să ne sârguim pe cât stă în puterea noastră să ne în- 
vrednicim să ne facem încă de acum părtaşi ai darului Du- 
hului Sfânt, ca să dobândim bunătăţile cele de acum şi cele 
viitoare, cu harul şi iubirea de oameni a Domnului nostru 
Iisus Hristos, Căruia fie slava în veci. Amin. 



Cateheza 9 



Milostenia şi viaţa duhovnicească 



Despre milostenie [eleimosyne] . Şi cine este cel ce 
hrăneşte pe Dumnezeu atunci când flămânzeşte şi 
adapă pe Dumnezeu atunci când însetează, şi cele- 
lalte. Şi cum se va înfăptui acest lucru de către ci- 
neva. Şi că dacă nu va face cineva în el însuşi toate 
acestea şi va hrăni şi va adăpa pe Hristos, nici un 
folos nu va avea din toate pe care le face numai să- 
racilor, iar pe sine însuşi se trece cu vederea lăsân- 
du-se nehrănit şi gol de dreptatea lui Dumnezeu. 



Simeon vorbeşte îmboldit de Duhul 

Fraţilor şi părinţilor, s-ar fi cuvenit să nu îndrăznesc să 
grăiesc de fel către voi, nici să iau locul unui învăţător în faţa 
iubirii voastre; dar fiindcă ştiţi că aşa cum orga construită de 
meşteşugar îşi dă sunetul şi umple auzul tuturor cu preadulce 
melodie nu atunci când vrea ea, ci atunci când tuburile ei sunt 
umplute de aer, iar clapele sunt lovite ritmic de degetele ar- 
tistului, tot aşa trebuie să gândiţi că stau lucrurile şi cu mine 
şi, trecând cu vederea instrumentul sărăcăcios, să arătaţi bună 
dispoziţie faţă de cele ce vor fi grăite. Privind însă mai degra- 
bă spre harul Duhului, care suflă de sus şi umple sufletele cre- 
dincioşilor, şi spre însăşi degetul lui Dumnezeu [Le 11, 20] 
care loveşte corzile minţii şi ne îmboldeşte la grăire, cu frică 
şi cutremur [Ef6, 5], în pricepere şi linişte multă ascultaţi ca 
la o trâmbiţă răsunătoare a împăratului, sau, mai adevărat 
spus, ca la un cuvânt al împăratului tuturor care grăieşte către 
noi ca printr-un instrument. 

Hrana duhovnicească e mai necesară decât cea trupească 

Toţi oamenii, credincioşi şi necredincioşi, mici şi mari, 
trebuie să privim şi să fim cu băgare de seamă la noi înşine 
pentru ca, fiind necredincioşi, să ajungem la cunoaşterea şi 
credinţa în Dumnezeu Care ne-a făcut pe noi, iar credincioşi 
fiind să ne arătăm vieţuind frumos şi bine-plăcând Lui în tot 
lucrul bun [Evr 13, 21]; cei mici să ne supunem celor mari 
pentru Domnul, iar cei mari să arătăm către cei mai mici o 
astfel de dispoziţie ca faţă de nişte copii adevăraţi, pentru 
porunca Domnului Care zice: „Câte aţi făcut unuia dintre 
aceştia mai mici, Mie Mi-aţi făcut" [Mt 25, 40]. Fiindcă nu 
numai despre cei nevoiaşi, precum socotesc unii, şi despre 
cei cărora le lipseşte hrana trupească a spus aceasta Domnul, 
ci şi despre toţi ceilalţi fraţi ai noştri, mistuiţi nu de lipsa pâi- 
nii şi a apei, ei de trândăvia şi de nelucrarea poruncilor Dom- 
nului — căci pe cât sufletul e mai de preţ decât trupul [Mt 
6, 25], pe atât şi hrana duhovnicească e mai necesară decât 
cea trupească — şi de aceea socot că despre ea a spus Dom- 
nul: am flămânzit şi nu Mi-aţi dat să mănânc, am însetat şi nu 
M-aţi adăpat [Mt 2, 42], mai degrabă decât despre hrana tru- 
pească şi stricăcioasă. Fiindcă El însetează şi flămânzeşte cu 
adevărat pentru mântuirea fiecăruia dintre noi, dar mântuirea 
noastră este abţinerea de la orice păcat; iar abţinerea de la 
orice păcat e cu neputinţă fără lucrarea virtuţilor şi primirea 
tuturor poruncilor. Fiindcă prin împlinirea poruncilor obişnu- 
ieşte să fie hrănit de către noi Stăpânul nostru Dumnezeu şi 
Domnul a toate. Căci zic sfinţii noştri părinţi că, aşa cum 
demonii se hrănesc şi au putere împotriva noastră din faptele 
noastre cele rele, dar dacă ne depărtăm de rele, aceia flămân- 
zesc de moarte şi-şi pierd orice putere, tot aşa socotesc că Cel 
care a sărăcit pentru mântuirea noastră [2 Co 8, 9] e hrănit de 
noi sau, dimpotrivă, atunci când flămânzeşte e trecut cu vede- 
rea de noi. Iar acest lucru îl putem cunoaşte şi ne putem în- 
credinţa de el din însăşi viaţa sfinţilor şi, ca să-i las de-o parte 
pe ceilalţi mulţi, întrucât sunt mai mulţi decât nisipul mării 
[Ps 138, 18], voi încredinţa iubirea voastră din viaţa unui sin- 
gur sfânt sau a unei singure sfinte. 

Măria Egipteanca 

Ştiu că ascultaţi Viaţa Măriei Egipteanca, nu povestită de 
altcineva, ci de însăşi acea făptură ajunsă deopotrivă cu îngerii 
care în chip de mărturisire ne arată sărăcia ei spunând: „De 
multe ori nu primeam plata păcatului nici atunci când mi se 
dădea; căci făceam aceasta nu pentru că eram lipsită de cele 
de neapărată trebuinţă — fiindcă mă hrăneam torcând lână — , 
ci ca să am cât mai mulţi iubiţi la dispoziţia patimii mele". Şi 
atunci când a intrat în corabie vrând să se ducă la Ierusalim, 
ajunsese la o sărăcie atât de mare, încât nu avea nici cu ce 
plăti preţul călătoriei, nici bani de cheltuială. Dar atunci când, 
fagăduindu-se Preasfmtei Născătoare de Dumnezeu, s-a por- 
nit spre pustie, a cumpărat cu cei doi bănuţi pe care i-a primit 
de la cineva pâine şi aşa, trecând Iordanul, a stăruit vieţuind 
în pustie până la sfârşitul vieţii ei, fără a vedea faţă de om, ci 
numai pe cea a lui Zosima, fără a da de mâncare vreunui să- 
rac flămând sau a adăpa pe vreun însetat sau a îmbrăca pe 
vreun om gol, sau a cerceta pe cei din închisoare sau a strân- 
ge acasă pe cei străini [Mt 25, 35-38]; dimpotrivă, atunci 
când îi ţâra pe mulţi în prăpastia pierzaniei, îi primea în refu- 
giul păcatului. Deci cum spune-mi, cum se va mântui ea şi va 
intra împreună cu cei milostivi în împărăţia cerurilor, ea care 
nici n-a lăsat bogăţie, nici nu şi-a dat averile săracilor [Mt 
19, 21], nici n-a făcut vreodată vreo milostenie, ci mai degrabă 
s-a făcut pe sine însăşi pricină de pierzanie la mii de oameni? 
Vezi cum dacă am spune că mântuirea se face numai prin 
bani şi hrană trupească şi că prin aceasta e hrănit de către noi 
Domnul, că numai cei ce L-au hrănit şi L-au adăpat şi L-au 
îngrijit aşa pe El se vor mântui, iar cei ce n-au făcut acest 
lucru vor pieri, acesta este un lucru absurd, întrucât ar izgoni 
afară din împărăţie pe mulţi dintre sfinţi. Dar nu aşa stau 
lucrurile, nu aşa! 

Bunurile materiale şi robia lăcomiei 

Fiindcă lucrurile şi banii din lume sunt comune tuturor, ca 
lumina şi aerul acesta pe care-1 respirăm şi păşunea pentru 

animalele necuvântătoare care pasc în munţi şi în câmpii. 
Aşadar, toate sunt comune tuturor şi date numai pentru între- 
buinţare şi desfătare, stăpânirea lor neaparţinând nimănui; dar 
lăcomia, care intră ca un tiran în această viaţă, a împărţit cele 
date în comun tuturor de către Stăpânul între robii şi slujitorii 
Lui, închizând proprietăţile cu garduri despărţitoare şi asigu- 
rându-le cu turnuri, zăvoare şi porţi, i-a lipsit pe ceilalţi oa- 
meni de desfătarea bunătăţilor Stăpânului, zicând, neruşinata, 
că ea este stăpâna tuturor şi pretinzând că nu face nici un rău 
nimănui; iar robii şi slugile acestui tiran s-au făcut fiecare din- 
tre ei, unul după altul, nu stăpâni ai lucrurilor şi ai bunurilor 
încredinţate lor, ci robi şi paznici ticăloşi [Mt 18, 32; 25, 26]. 
Deci cum, dacă fie din frica de pedepsele cu care este ame- 
ninţat, fie din nădejdea de a primi înapoi însutit [Mc 10, 39], 
fie plecându-se faţă de nenorocirile oamenilor, au luat câte 
ceva din averile sau banii lor, sau chiar toate, ca să le dea 
celor ce până atunci sărăceau în strâmtorări şi lipsuri, cum 
deci vor fi socotiţi milostivi sau ca unii care au hrănit pe 
Hristos, sau că au făcut vreun lucru vrednic de plată? Nici- 
decum, ci, precum vă spun, trebuie să facă pocăinţă până la 
moarte pentru cele pe care le-au deţinut atâţia ani şi de a că- 
ror întrebuinţare i-au lipsit pe fraţii lor 1 . 

Milostenia spirituală faţă de Hristos 

Dar cum noi, care părem că am ajuns săraci — asemenea 
lui Hristos Dumnezeu Care, bogat fiind, a sărăcit pentru noi 
[2 Co 8, 9] — , miluindu-ne de fapt pe noi înşine, socotim că 
miluim pe Cel ce S-a făcut pentru noi ca şi noi? înţelege-mi 
bine cele ce vreau să spun. Dumnezeu S-a făcut pentru tine 



' Avem în acest pasaj o expunere clară a concepţiei despre proprietate a Sfân- 
tului Simeon care exprimă aici idei întâlnite deja la Părinţii bisericii, mai ales la 
Sfântul Ioan Hrisostom, dar le dă un patos care trebuie să le fi făcut originale şi 
îndrăzneţe în epoca şi mediul societăţii medievale bizantine în care trăia. Trebuie 
subliniat însă că nu injustiţia socială ca atare îl preocupă, ci latura ei morală şi spiri- 
tuală, faptul că atunci când lăcomia îl face să devină sclavul lucrurilor şi al patimilor 
tiranice, omul îşi pierde libertatea originară şi e incapabil de iubire faţă de aproapele. 
Pe de altă parte, milostenia faţă de săraci nu-1 justifică pe om în faţa lui Dumnezeu, 
fiindcă nu are decât un caracter parţial şi nu e dezinteresată [n. B. Krivocheine, SC 
104, p. 112-113]. 

om sărac, pentru ca şi tu, cel ce crezi în El, să te faci aseme- 
nea Lui, sărac 2 . Acela e sărac în ce priveşte umanitatea, iar tu 
eşti sărac în ce priveşte Divinitatea. Vezi deci cum II vei hrăni 
pe El, ia seama întocmai! El a sărăcit ca tu să te îmbogăţeşti 
[2 Co 8, 9], ca să-ţi dea din bogăţia harului Său [Ef 1, 7; 2, 6]; 
de aceea a luat trup, ca să te împărtăşeşti de Dumnezeirea Lui. 
Deci atunci când te vei pregăti pentru primirea Lui, atunci se 
zice că va fi primit de tine. Iar când flămânzeşti şi însetezi 
pentru El, acest lucru se socoteşte hrană şi băutură pentru El. 
Cum anume? Pentru că prin aceste lucruri şi fapte şi altele 
asemănătoare îţi curăţeşti sufletul şi îl slobozeşti de foamete şi 
de întinăciunea patimilor; şi Dumnezeu, Care te-a primit pe 
tine aşa şi şi-a însuşit toate ale tale şi doreşte să te facă 
Dumnezeu, precum Acela S-a făcut om, toate cele pe care le 
faci pentru tine însuţi, le socoteşte că sunt făcute pentru El şi 
zice: „Dacă le-aţi făcut celui mai mic suflet al Meu, Mie Mi- 
aţi făcut" [Mt 25, 40]. 

Dar prin ce alte fapte au plăcut lui Dumnezeu cei din peş- 
teri şi din munţi [Evr 11, 38], decât negreşit prin iubire, po- 
căinţă şi credinţă — căci lăsând lumea întreagă şi urmând 
numai Lui [Mt 19, 27], prin pocăinţă şi prin lacrimi L-au 
primit şi l-au dat ospitalitate, L-au hrănit şi L-au adăpat când 
înseta — , şi de altfel aşa sunt negreşit toţi cei ce s-au făcut fii 
ai lui Dumnezeu din Sfântul Botez, dar potrivit lumii sunt 
foarte mici şi săraci. Aşadar, cei care cunosc în simţirea su- 
fletului că s-au făcut fii ai lui Dumnezeu nu mai suferă să se 
alipească de lumea cea stricăcioasă, fiindcă s-au îmbrăcat în 
Hristos [Ga 3, 27]. Deci care om, îmbrăcat în purpură împă- 
rătească, va primi vreodată să îmbrace pe deasupra ei o haină 
murdară şi ruptă? Dar cei care nu ştiu aceasta şi sunt dezbră- 
caţi de haina împărătească, sârguindu-se prin pocăinţă şi prin 
celelalte fapte bune, precum spuneam, şi îmbrăcându-se ast- 
fel în Hristos, îl îmbracă pe Hristos însuşi; fiindcă ajung şi ei 



2 Sărăcia materială nu e un rău în sine, ci, atunci când e de bunăvoie, e o imitare 
a sărăcirii lui Dumnezeu în kenoza întrupării. Adevărata sărăcie a omului e neîmpăr- 
tăşirea sa de Dumnezeu [n. B. Krivocheine, SC 104, p. 115]. 

Hristoşi, ca nişte fii ai lui Dumnezeu din dumnezeiescul Bo- 
tez. Iar dacă nu fac aceasta, ci îi îmbracă pe toţi cei goi care 
sunt în lume, dar pe ei înşişi se lasă goi, ce folos vor avea? 
Apoi iarăşi, ne numim fraţi ai lui Hristos [Evr 2, 11 ] cei bote- 
zaţi în numele Tatălui şi al Fiului şi al Duhului Sfânt [Mt 
28, 19]; şi nu numai aceasta, ci suntem şi mădulare ale Lui 
[1 Co 6, 15]. Deci fiind frate şi mădular al Lui, dacă pe toţi 
ceilalţi îi cinsteşti, le dai ospitalitate, îi slujeşti, dar pe tine 
însuţi te treci cu vederea şi nu te lupţi prin toate să urci până 
în vârful cel mai înalt al vieţuirii şi cinstirii potrivit lui Dum- 
nezeu, ci prin lăcomia pântecelui şi iubirea de plăcere îţi laşi 
sufletul în foametea trândăviei sau setea lenevirii sau închi- 
soarea foarte strâmtă a acestui trup întinat, în care sufletul 
zace murdar, împuţit, ca un mort în întunericul cel mai adânc, 
oare nu l-ai ocărât pe fratele lui Hristos? Oare nu l-ai lăsat 
flămând şi însetat? Oare nu l-ai lăsat în închisoare fără să-1 
cercetezi? Prin urmare, din această pricină vei auzi: „Nu te-ai 
miluit pe tine însuşi, nu vei fi miluit!" 

Sensul milosteniei trupeşti faţă de semeni 

Iar de spune cineva: „Dar dacă aşa stau lucrurile şi nu 
avem nici o răsplată pentru banii sau lucrurile pe care le dăm 
de la noi, atunci care e folosul de a mai da ceva săracilor?", 
să-L asculte pe Cel care-1 va judeca şi va da fiecăruia după 
faptele lui [Rm 2, 6] zicându-i aşa: „Nebunule, ce ai adus în 
lume [1 Tim 6, 7] sau ce lucru din cele văzute l-ai făcut tu 
însuţi? Oare nu gol ai ieşit din pântecele maicii tale şi gol vei 
ieşi din această viaţă [Iov 1, 21], şi dezbrăcat [Evr 4, 13] te 
vei înfăţişa înaintea tribunalului Meu [Rm 14, 10]? Şi pentru 
care din averile tale îmi ceri răsplată? Prin care din lucrurile 
tale spui că i-ai miluit pe fraţii tăi, şi prin acestea pe Mine, 
Care ţi-am dăruit acestea toate nu numai ţie singur, ci în co- 
mun tuturor? Sau îţi închipui că poftesc vreun lucru şi că mă 
las cumpărat cu daruri asemenea judecătorilor iubitori de ar- 
ginţi ai oamenilor? Fiindcă s-ar putea ca în nebunia ta să gân- 
deşti şi aceasta. Nu poftind cumva vreun lucru, ci vrând să vă 
miluiesc pe voi, nu vrând să iau cele ale voastre [2 Co 2, 14], 

ci vrând să vă slobozesc de judecata cea pentru ele, am dat 
această lege şi pentru nimic altceva". 

Şi să nu crezi, frate, că Dumnezeu are vreo lipsă şi că nu 
poate să-i hrănească pe cei săraci şi de aceea ne-a poruncit 
să-i miluim pe aceştia şi să ne sârguim mult pentru această 
poruncă. Să nu fie! Ci ceea ce prin lăcomie a făcut împotriva 
noastră spre pierzania noastră diavolul, acest lucru Hristos 1-a 
făcut prin milostivire pentru noi şi a pus să se facă spre mân- 
tuirea noastră. Dar ce spun? Diavolul ne-a sugerat să ne însu- 
şim cele puse înainte spre întrebuinţare comună şi să ni le 
strângem ca pe nişte comori, pentru ca prin această lăcomie 
să ne aducă două învinuiri şi să ne facă vinovaţi de pedeapsa 
şi de osânda veşnică: pentru lipsa de milostivire şi pentru 
faptul de a ne pune nădejdea noastră nu în Dumnezeu si în 
bunurile pe care ni le-a dat în păstrare. Fiindcă cel ce are bu- 
nuri date în păstrare nu mai poate nădăjdui în Dumnezeu; 
iar acest lucru este evident din cele pe care le-a zis Hristos, 
Dumnezeu nostru: „Unde va fi comoara voastră, acolo va fi 
şi-inima voastră" [Le 12, 34]. Deci cel ce împarte tuturor din 
averile care i-au fost date spre păstrare nu trebuie să primească 
o plată pentru ele, ci mai degrabă se face vinovat de lipsirea 
nedreaptă a altora de ele de până atunci; dar nu numai 
aceasta, ci se face răspunzător de cei care şi-au pierdut viaţa 
prin foame şi prin sete, şi pe care atunci n-a putut să-i hră- 
nească şi nu i-a hrănit, îngropând cele cuvenite săracilor şi 
lăsându-i să moară silnic de frig şi de foame [Iac 2,16; 5, 2-3] 
arătându-se astfel ucigaş al tuturor celor pe care n-a putut să-i 
hrănească 3 . 

A ne dărui bunurile înseamnă a ne elibera inima 

Aşadar, iertându-ne de osânda pentru toate aceste învinu- 
iri, bunul şi milostivul Stăpân nu ne mai socoteşte ca pe unii 
care ţinem cele ale altora, ci ca pe unii care deţinem cele pro- 



3 Aceste rânduri conţin o violentă condamnare a proprietăţii private, socotită de 
origine demonică pentru că duce nu numai la lipsă de milă faţă de semeni, dar şi la 
punerea nădejdii în bogăţii, iar nu în Dumnezeu. Milosteniile date de cei bogaţi 
săracilor nu sunt de ajuns pentru a-i îndrepta, fiindcă nu încetează de a fi „ucigaşi" ai 
săracilor care mor de foame [n. B. Krivocheine, SC 104, p. 121, 123]. 

prii nouă şi ne făgăduieşte să ne dea înapoi nu numai înzecit, 
ci însutit [Mc 10, 30] dacă le împărţim pe acestea cu voioşie 
fraţilor. Iar voioşia este a nu le socoti pe acestea ca ale noas- 
tre proprii, ci ca pe nişte bunuri încredinţate nouă de Dumne- 
zeu spre iconomisire celor împreună-robi cu noi şi a le risipi 
pe acestea cu generozitate, cu bucurie şi fără zgârcenie, nu 
din întristare şi din necesitate, precum şi faptul de a deşerta 
cu bucurie cele strânse în vistierii, în nădejdea făgăduinţei 
celei adevărate pe care ne-a făgăduit-o Dumnezeu de a ne da 
însutit plată pentru aceasta. Căci ştiind Dumnezeu că suntem 
cu totul şi cu toţii stăpâniţi de pofta banilor şi de nebunia bo- 
găţiei, şi suntem legaţi de ele cu ataşament anevoie de desfă- 
cut, şi că aceia care sunt lipsiţi în multe chipuri de ele ajung 
să-şi piardă chiar şi gustul vieţii lor [Iona 4, 8], s-a folosit de 
un leac corespunzător, făgăduind să ne dea, precum s-a zis, 
pentru cele pe care le-am deşertat săracilor, răsplată însutită, 
ca să ne slobozim mai întâi de osânda lăcomiei pentru aces- 
tea, iar apoi să încetăm de a ne mai pune încrederea şi nădej- 
dea noastră în ele şi să ne dobândim inimile libere de aseme- 
nea legături; ca ajungând mai întâi liberi, să umblăm mai 
apoi neîmpiedicat în făptuirea poruncilor Lui şi să-I slujim cu 
frică şi cutremur [Ps 2, 11], nu ca şi cum am face o favoare 
Aceluia, ca unii care prin această slujire suntem de fapt bene- 
ficiarii ei. Căci altfel nu e cu putinţă să ne mântuim. Fiindcă 
bogaţilor li s-a poruncit mai întâi să facă lepădarea de averi 
ca de o povară şi o piedică în calea vieţii potrivit lui Dumne- 
zeu, şi aşa să ia pe umerii lor crucea şi să meargă pe urmele 
Stăpânului [Mt 10, 38]; căci a le purta pe amândouă în acelaşi 
timp e cu desăvârşire cu neputinţă. Dar cei care sunt în afara 
acestor lucruri şi vieţuiesc doar în cele care le sunt de ajuns, 
sau petrec în lipsa celor necesare, nu au nimic care să-i împi- 
edice, dacă ar vrea, să umble pe calea cea strâmtă şi cu chi- 
nuri [Mt 7, 14], ci unii n-au nevoie pentru aceasta decât de 
hotărâre, iar alţii, care umblă deja în calea ei, trebuie doar să 
o străbată cu răbdare şi mulţumire. Şi Dumnezeu, fiind drept, 
le va face un loc de odihnă celor care umblă aşa spre viaţa şi 
desfătarea veşnică. 

După împărţirea bunurilor vine luarea crucii 

Dar faptul de a ne da averile şi bunurile!, fără a lupta cu 
vitejie împotriva atacurilor ispitelor şi a celorlalte necazuri, 
mi se pare a fi lucrul unui suflet laş, care nu cunoaşte scopul 
acestui folos. Căci aşa cum aurul ruginit în adânc nu poate să 
se cureţe bine şi să revină la strălucirea proprie, dacă nu e 
aruncat în foc şi ciocănit de multe ori, tot aşa şi sufletul ros 
de rugina păcatului şi ajuns nefolositor în adânc nu poate să 
se curăţească altfel şi să-şi redobândească frumuseţea dintru 
început, dacă nu trece prin multe încercări şi nu intră în cup- 
torul necazurilor [Sol 3, 6]. Fiindcă acest lucru îl arată şi în- 
suşi cuvântul Domnului nostru, Care grăieşte aşa: „Vinde-ţi 
averile şi dă-le săracilor, şi ia-ţi crucea ta şi vino şi urmează 
Mie [Mt 19, 21; 16, 24], prin cruce arătând acoperit ispitele şi 
necazurile. Fiindcă nimic nu vor câştiga numai din lepădarea 
bunurilor şi lucrurilor cei ce le abandonează pe acestea şi 
merg de capul lor spre viaţa monahală, dacă nu vor răbda 
până la sfârşit încercările şi necazurile şi întristările după 
Dumnezeu [2 Co 7, 10]. Fiindcă Hristos nu a zis: „în lepă- 
darea de lucrurile voastre veţi dobândi sufletele voastre", ci 
„întru răbdarea voastră" [Le 21, 19]. Căci este evident că şi 
împărţirea averilor săracilor şi fuga de lume e un lucru fru- 
mos şi folositor, dar el singur în sine nu poate să- 1 facă pe om 
desăvârşit după Dumnezeu fără răbdarea ispitelor şi încercă- 
rilor. Şi că aşa stau lucrurile şi că aşa Ii place lui Dumnezeu, 
ascultă-L pe El însuşi grăind bogatului: „Dacă vrei să fii de- 
săvârşit, vindeţi averile şi dă-le săracilor şi ia-ţi crucea ta şi 
vino şi urmează Mie" [Mt 19, 21], arătând acoperit prin cru- 
ce, precum s-a zis, necazurile şi ispitirile. 

Deci, fiindcă împărăţia cerurilor se ia cu de-a sila şi cei ce 
fac silire o răpesc pe ea [Mt 11, 12], şi altfel nu e cu putinţă 
credincioşilor să intre în ea, decât prin poarta cea strâmtă a 
încercărilor şi necazurilor, pe drept cuvânt ne porunceşte cu- 
vântul dumnezeiesc: „Luptaţi-vă să intraţi prin poarta cea 
strâmtă" [Le 13, 24] şi iarăşi: „întru răbdarea voastră veţi do- 
bândi sufletele voastre" [Le 21, 19], şi: „Prin multe necazuri 

trebuie să intrăm noi în împărăţia cerurilor" [FA 14, 22J. 
Fiindcă cel ce îşi risipeşte averile nevoiaşilor şi părăseşte lu- 
mea şi lucrările ei în nădejdea răsplătirii îşi încarcă conştiinţa 
cu o mare plăcere şi uneori răsplata i se fură de către slava 
deşartă. Dar cel care după ce şi-a dat toate săracilor şi rabdă 
cele triste cu mulţumirea sufletului şi a îndurat lucruri cum- 
plite, chiar dacă simte toată amărăciunea şi durerile chinuri- 
lor, dar are acum gândul cu totul neclintit, va avea în viitor 
răsplată mare, ca unul care a imitat pătimirile lui Hristos şi 
L-a îndurat în zilele asaltului şi ispitelor necazurilor. 

Poarta strâmtă, pocăinţă şi curăţie 

De aceea vă îndemn, fraţi în Hristos, să ne sârguim potri- 
vit cuvântului Domnului şi Dumnezeului şi Mântuitorului 
nostru Iisus Hristos, fiindcă am lăsat lumea şi cele din lume 
[/ In 2, 15], să intrăm prin poarta cea strâmtă [Mt 7, 13], care 
e tăierea şi fuga de cugetul şi voia noastră trupească. Fiindcă 
fără a fi murit pentru trup şi poftele lui şi voile lui [Ga 5, 24; 
Ef2, 3], nu e cii putinţă să ajungem la uşurare, la izbăvirea de 
rele şi la libertatea care vine din mângâierea Duhului Sfânt. 
Iar fără aceasta, adică fără cercetare Duhului, nimeni nu va 
vedea pe Domnul [Evr 12, 14], nici în veacul de acum nici în 
veacul viitor [Mt 12, 23]. Că ai făcut bine risipindu-ţi toate 
averile celor lipsiţi, cu condiţia să nu-ţi fi lăsat pentru tine 
însuţi nimic, ca Anania acela [FA 5, 1-15], şi că pe lângă 
acesta te-ai lepădat de lume şi de cele din lume [/ In 2, 15], 
şi, fugind de viaţă şi de grijile ei, ai alergat la limanul vieţii 
îmbrăcându-te în chipul evlaviei [2 Tim 3, 5], sunt de acord şi 
eu, şi te laud pentru lucrul acesta. Dar, aşa cum odinioară 
te-ai dezbrăcat de haine, trebuie să dezbraci şi de cugetul tru- 
pului [Rm 8, 6-7], şi să dobândeşti, potrivit hainei pe care ai 
îmbrăcat-o pentru Hristos, modurile de comportare ale su- 
fletului şi însăşi cugetul tău duhovnicesc [Rm 8, 6. 27]; şi nu 
numai aceasta, ci şi să îmbraci prin pocăinţă haina cea lumi- 
noasă, care este însuşi Duhul Sfânt. Iar aceasta nu se face 
altfel decât prin lucrarea stăruitoare a virtuţilor şi prin răbda- 

rea necazurilor; fiindcă sufletul necăjit e mişcat de încercări 
şi ispite spre lacrimi, iar lacrimile, curăţind inima, o fac tem- 
plu şi sălaş al Duhului Sfânt. Pentru că nu ne este de ajuns 
spre mântuire şi desăvârşire numai îmbrăcarea chipului [schi- 
mei monahale] şi împodobirea din afară a staturii, ci, aşa cum 
trebuie să împodobim pe omul cel dinafară, trebuie să-1 îm- 
podobim şi pe omul nostru cel dinlăuntru [2 Co 4, 16] prin 
înveşmântarea Duhului şi aducându-ne pe noi înşine în între- 
gime în Dumnezeu cu sufletul şi cu trupul, iar prin deprinde- 
rea trupească [7 Tim 4, 8] să exercităm trupul spre ostenelile 
virtuţii pentru a se obişnui să fie cu încordare în cele triste 
potrivit lui Dumnezeu şi să poarte cu vitejie amărăciunea 
postului, sila înfrânării, necesitatea privegherii, toată reaua 
pătimire, iar prin cucernicia Duhului să călăuzim sufletul să 
cugete cele ce trebuie să cugete [Rm 12, 3] şi să mediteze 
veşnic la cele ale vieţii veşnice, să fie smerit, blând, înfrânt 
[Ps 15, 19], zdrobit, plângând în fiecare zi şi chemând la sine 
lumina prin rugăciunea Duhului; lucruri care obişnuiesc să îi 
vină printr-o pocăinţă foarte fierbinte, atunci când sufletul e 
curăţit prin lacrimi multe, fără de care nu este cu putinţă a-şi 
curaţi haina lui, nici a se înălţa la înălţimea contemplaţiei. 
Fiindcă aşa cum o haină mânjită de noroi sau de murdărie, e 
cu neputinţă să fie curăţită altfel decât prin multă apă şi prin 
multe lovituri date cu picioarele, tot aşa şi haina sufletului 
întinată fiind de noroi şi de murdăria patimilor păcătoase nu 
se poate spăla altfel decât prin multe lacrimi şi prin încerca- 
rea răbdărilor şi necazurilor. Căci dacă din cele două scurgeri 
care ni se fac în chip fiinţial din trup — adică din lacrimile 
care ţâşnesc de sus şi din sămânţa care iese din organele ge- 
nitale — cea din urmă întinează sufletul atunci când se deşer- 
tează împotriva firii şi a legii, dar cele dintâi îl curăţă atunci 
când curg din pocăinţă, trebuie de aceea ca aceia care şi-au 
întinat sufletul prin făptuirea păcătoasă a păcatului, iar prin 
mişcarea pătimaşă a inimii şi-au întipărit în ei înşişi chipurile 
unor patimi iraţionale, să se curăţească prin multe lacrimi şi 
să-şi dobândească foarte curată haina sufletului. Fiindcă e cu 
neputinţă a vedea pe Dumnezeu, Lumina care luminează tot 



149- 



omul ce vine în lume [In 1, 9], altfel decât prin pocăinţa faţă 
de El, dacă cei curaţi cu inima văd pe Dumnezeu [Mt 5, 8] 4 . 

Lacrimile şi mângâierea Duhului 

Să ne sârguim, aşadar, rogu-vă, părinţii mei, fraţilor şi co- 
piilor, să ne agonisim inima curată prin purtarea de grijă asu- 
pra modurilor comportării noastre şi prin mărturisirea necon- 
tenită a gândurilor ascunse ale sufletului. Fiindcă mărturisirea 
necontenită a unor asemenea lucruri făcută de noi în fiecare 
zi, pusă în mişcare de credinţa inimii, lucrează în noi părerea 
de rău pentru cele făcute sau doar cugetate, iar pocăinţa pune 
în mişcare lacrima din adâncul sufletului, lacrima curăţeşte 
inima şi şterge păcatele mari, iar acestea fiind şterse prin la- 
crimi, sufletul ajunge la mângâierea Duhului dumnezeiesc şi 
este adăpat de apele preadulcei străpungeri [a inimii], de care 
se îngraşă cu mintea în fiecare zi şi hrăneşte roadele Duhului 
[Ga 5, 22], iar în vremea recoltei le aduce ca pe un spic plin 
de sevă spre hrană necheltuită a sufletului şi spre viaţa lui ne- 
stricăcioasă şi veşnică. Iar ajungând prin sarguinţă în această 
stare frumoasă, devine familiar lui Dumnezeu şi casă şi sălaş 
al Treimii dumnezeieşti, văzând curat pe Făcătorul şi Dum- 
nezeu său şi, vorbind cu El în fiecare zi, iese din trup şi din 
lume şi din văzduhul acesta şi urcă spre cerurile cerurilor 
[Ps 148, 4] şi, ajuns uşor prin virtuţi şi prin aripile iubirii lui 
Dumnezeu, se odihneşte împreună cu toţi drepţii de ostenelile 
lui şi ajunge într-o lumină nesfârşită şi dumnezeiască, unde 
împreună dănţuiesc cetele apostolilor lui Hristos, ale muceni- 
cilor, ale cuvioşilor şi ale tuturor puterilor celor de sus. 

Aşadar, şi noi să ajungem într-o asemenea stare, fraţilor în 
Hristos, ca să nu rămânem în urma sfinţilor noştri părinţi, ci 
prin sarguinţă celor bune şi lucrarea poruncilor lui să ajun- 



4 Teoria celor două fluxuri ale trupului e inspirată din ANASTASIE SlNAITUL 
(t după 700), Quaestiones et responses 8; PG 89, 392A. Sfântul Simeon nul co- 
piază însă pe acesta din urmă; dacă fondul pare acelaşi, ideile şi stilul sunt diferite: 
Anastasie se opreşte la latura psihologică; nu găsim la el dezvoltările simeoniene 
despre imaginile şi mişcările inimii, cu atât mai puţin despre vederea lui Dumnezeu 
[n. B. Krivocheine, SC 104, p. 132-133]. 

gem la statura de bărbat desăvârşit, la măsura vârstei plinătă- 
ţii lui Hristos [Ef 4, 13]; fiindcă nimic nu ne împiedică, nu- 
mai să vrem aceasta. Fiindcă astfel şi pe Dumnezeu îl vom 
slăvi înăuntrul nostru, iar Dumnezeu Se va bucura de noi şi, 
depărtându-ne de viaţa de faţă, vom afla pe Dumnezeu ca pe 
un mare sân al lui Avraam [Le 16, 22] primindu-ne şi încăl- 
zindu-ne în împărăţia cerurilor, pe care fie să o dobândim noi 
toţi cu harul Domnului nostru Iisus Hristos, Căruia fie slava 
în vecii vecilor. Amin. 



Cateheza 10 

Simeon Evlaviosul, exemplu 
de sfinţenie şi nepătimire 

Despre împărtăşirea Duhului Sfânt, sfinţenie şi ne- 
pătimirea desăvârşită. Şi că cine iubeşte slava de la 
oameni nu va avea nici un folos din celelalte virtuţi, 
chiar dacă le-ar înfăptui pe toate. 

Sublimitatea bunurilor cereşti 

Fraţilor şi părinţilor, nu vedeţi cum cei ce stau înaintea 
împăratului pământesc socotesc ei înşişi acest lucru o slavă 
mare şi se fălesc cu el şi sunt invidiaţi pentru aceasta de oa- 
menii din lume? Deci dacă aşa stau lucrurile cu cele strică- 
cioase şi deşarte, cu atât mai mult, noi, care suntem soldaţi în 
oştirea împăratului ceresc, şi am primit slujirea Lui, nu tre- 
buie oare să ne bucurăm şi să ne veselim că ne-am învrednicit 
să fim luaţi în slujba Lui şi am fost chemaţi la slujirea nu- 
melui Său [Dt 16, 12; 18, 7]? Iar dacă într-o zi ne vom în- 
vrednici şi de vederea Lui faţă către Faţă şi vom fi primiţi 
împreună cu cei ce stau înaintea Lui, care laudă a fericirii nu 
va întrece acest lucru? Iar dacă cineva dintre robii şi prietenii 
Lui se va învrednici să discute şi să audă glasul Stăpânului, 
atunci care minte omenească, care limbă va putea povesti 
măreţia acestei slave şi vrednicii? Căci dacă cele ce ochiul nu 
le-a văzut şi urechea nu le-a auzit şi la- inima omului nu s-au 
suit, cele bune pe care le-a gătit Dumnezeu celor ce-1 iubesc 
pe el [7 Co 2, 9], sunt mai presus de cuprinderea omenească 
şi mai presus decât toate bunurile văzute, cu atât mai mult 
este aşa însuşi Dumnezeu Cel ce le-a gătit pe acestea; şi nu 
numai El, ci şi cei ce s-au învrednicit să-L vadă pe Acela şi 
să fie în preajma Lui şi să vorbească cu El şi, ajunşi părtaşi ai 

Dumnezeirii şi Slavei Lui, se fac negreşit mai presus de bu- 
nurile gătite lor de către Dumnezeu, întrucât vor moşteni pe 
însuşi Domnul Care a gătit aceste bunătăţi. Iar că unii ca 
aceştia au ajuns deja aşa şi ajung până acum, nu numai după 
moarte, ci încă petrecând în viaţa aceasta, învaţă întreaga de- 
Dumnezeu-insuflata Scriptură [2 Tini 3, 16], şi împreună cu 
ea o mărturisesc toţi sfinţii prin vieţuirea lor, dimpreună şi 
însuşi fericitul părintele nostru Simeon Studitul, a cărui po- 
menire o facem astăzi, precum iarăşi şi cei care laudă prin 
cuvinte pe sfinţi. 

Fiindcă acest preacuvios părinte al nostru Simeon 1 , a cărui 
viaţă şi vieţuire plăcută lui Dumnezeu am citit-o, s-a nevoit 
[ascetic] cu o asemenea viaţă şi a arătat o asemenea vieţuire 
fiind el în mijlocul cetăţii şi în mijlocul unei mănăstiri foarte 
vestite, încât a întrecut prin înălţimea virtuţilor şi prin izbân- 
zile sale mai presus de putere nu numai pe cei ce au strălucit 
în generaţia lui, ci şi pe mulţi dintre părinţii din vechime. De 
aceea, arătându-ni-se vrednic de multe laude şi elogii, este 
lăudat, fericit şi elogiat de noi după putere. 

Criteriile sfinţeniei şi fericirii 

Fiindcă toată lauda şi fericirea sfinţilor stă în aceste două 
lucruri: în credinţa ortodoxă şi în viaţa lăudabilă, pe de o 
parte, şi în darul Sfântului Duh şi al harurilor Lui, pe de altă 
parte. Iar acestora două le urmează al treilea; căci faptului că 
cineva vieţuieşte frumos şi iubitor de Dumnezeu cu cuget 
ortodox şi că e dăruit de Dumnezeu cu har şi preamărit prin 
darul Duhului îi urmează lauda şi fericirea lui de către toată 
Biserica credincioşilor şi de către toţi învăţătorii ei. Dar dacă 
n-au fost puse ca temelie în chip neştirbit credinţa şi faptele, 
e cu neputinţă să facă cuiva venirea închinatului şi dumneze- 
iescului Duh şi să primească darul Lui; iar dacă Acesta nu 
vine în om, nici nu se sălăşluieşte în chip conştient în el, ne- 
greşit unul ca acesta se numeşte cu totul nepotrivit duhovni- 



1 Cateheza trebuie să fi fost rostită după moartea lui Simeon Evlaviosul care a 
avut loc cândva în anii 986-987. 

cesc. Iar cel care nu s-a făcut duhovnicesc, cum va fi sfânt? 
Iar nefăcându-se sfânt, pentru care faptă sau lucru va fi feri- 
cit, dacă fericirea este Dumnezeu? Iar cel ce nu se împărtă- 
şeşte de Dumnezeu sau, mai degrabă, cel care nu-L are întreg 
în sine însuşi, cum va fi fericit? Nicidecum. Fiindcă soarele 
lipsit de lumină cum ar mai putea fi numit soare? Iar omul, 
lipsit de împărtăşirea Preasfântului Duh, cum ar putea fi numit 
sfânt? Căci Domnul a zis: „Faceţi- vă sfinţi, precum şi Eu sfânt 
sunt" [1 Ptr 1, 16], încurajându-ne pe noi, pe care ne-a cercetat 
în păcate, spre imitarea Lui prin faptele noastre, ca şi cum ne- 
ar spune: „Depărtaţi-vă de rele şi făptuiţi toate cele bune, 
faceţi după putinţa voastră toată virtutea şi, pe cât vă stă în 
putere, faceţi-vă sfinţi, dacă vreţi să aveţi împărtăşire cu 
Mine. Fiindcă Eu sunt sfânt, adică curat şi neîntinat. Aceste 
însuşiri îmi sunt inerente prin fire, voi însă, abţinându-vă de 
la întinăciunea păcatelor şi prin lucrarea poruncilor şi" 
părtaşi făcându-vă harului Duhului, veţi putea şi voi să fiţi 
sfinţi". Pentru acest lucru îl arată expresia: „Faceţi-vă!" 

Râvna în faptele virtuţii 

Prin urmare, omul se face sfânt prin abţinerea de la rele 
[Iov 2, 3] şi prin lucrarea poruncilor [Ps 13, 15], nu întrucât 
se sfinţeşte cu totul prin fapte — fiindcă nici un suflet nu se 
îndreptează din faptele Legii [Rm 3,20] — , ci ajungând prin 
lucrarea unor asemenea fapte familiar cu Dumnezeu Cel 
Sfânt. Sunt convins însă că Domnul a grăit aceasta către cei 
ce au primit deja harul Duhului, îndemnându-i să nu se în- 
creadă în darul primit şi prin trândăvie să se întoarcă spre 
cele rele, ca şi cum ne-ar spune: „Nu te preda pe tine însuţi 
trândăvelii, tu, duhovnicescule, care ai primit harul Duhului 
Sfânt, şi prin Acesta pe Mine. Fiindcă trândăvia naşte răuta- 
tea, iar răutatea naşte tot felul de ticăloşii. Deci fă-te sfânt 
prin lucrarea de fiecare zi a poruncilor, dacă vrei să Mă ai pe 
Mine în tine şi împreună cu tine, şi pe tine în Mine şi împre- 
ună cu Mine". Dar, fiindcă mintea este un lucru aflat de-a 
pururea în mişcare neputând cumva să fie inactivă, trebuie ca 
ea să fie grijulie şi sârguitoare spre lucrarea poruncilor lui 

Dumnezeu. Căci aşa toată viaţa oamenilor este plină de griji 
şi sârguincioasă, şi nu poate avea odihnă dinspre toate lucru- 
rile, chiar dacă mulţi au luptat să facă acest lucru aflat mai 
presus de tăria şi puterile lor. Dar aşa a fost zidit omul încă 
de la început; fiindcă Adam a primit în rai porunca să mun- 
cească şi să păzească grădina [Fc 2, 15] şi mişcarea spre cele 
bune e în noi naturală. Aşadar, cei ce se predau pe ei înşişi 
trândăvelii şi nelucrării, chiar dacă ar fi duhovniceşti şi sfinţi, 
se aruncă pe ei înşişi în nepătimirea potrivnică firii. 

Iubirea de slavă împiedică făptuirea virtuţilor 

Fiindcă aşa cum un izvor ţâşneşte pururea apa, iar dacă se 
opreşte puţin dispare, şi, nemafiind izvor, se preface într-o 
groapă, tot aşa şi cel ce se curăţă pururea pe sine însuşi prin 
lucrarea poruncilor, fiind curăţit şi sfinţit de către Dumnezeu, 
dacă numai puţin cade din lucrare, în aceeaşi măsură cade şi 
din sfinţenie. Iar cel ce se lasă dus în chip conştient spre un 
păcat oarecare cade cu totul în curăţie, aşa cum apa dintr-un 
vas e întinată cu totul de o mică spurcăciune. Şi nu numesc 
aici „păcat" pe cel săvârşit numai cu trupul, ci şi celelalte 
patimi lăuntrice săvârşite nevăzut în noi de către noi. Şi să nu 
fiţi cu neîncredere în mine, cel care vă vorbesc, fraţilor, ci 
cunoaşteţi acest lucru [Ef 5, 5]: şi anume că, şi de am face 
toată virtutea şi am săvârşi minuni, dacă n-am lăsat deoparte 
nimic, fie mare, fie mic, din porunci, dar am pofti numai sla- 
va care vine de la oameni şi, printr-un meşteşug oarecare, am 
căuta-o pe aceasta şi ne-am sârgui să o primim, vom fi lipsiţi 
de răsplata tuturor celorlalte. Fiindcă primind slava de la 
oameni şi nepreferând-o pe cea a lui Dumnezeu [In 5, 44; 
22, 43], ajungem ca nişte idolatri închinându-ne făpturii în 
locul Făcătorului [Rm 1, 25]. Dar şi cel ce primeşte cu plăce- 
re şi bucurie slava pământească atunci când îi este dată şi se 
făleşte de ea şi se bucură în inima sa de ea e osândit ca un 
desfrânat. Fiindcă unul ca acesta se aseamănă omului care, 
alegând să vieţuiască în feciorie şi tăgăduind vieţuirea împre- 
ună cu femeile, nu merge la ele din proprie iniţiativă, nici nu 
pofteşte să petreacă împreună cu ele, dar când una din feme- 

-155- 



ile acelea vine la el, de îndată primind-o cu plăcere îşi împli- 
neşte şi pofta împreunării. Prin urmare, acest lucru se petrece 
şi cu orice altă poftă sau patimă. Fiindcă dacă se predă cineva 
pe sine însuşi de bunăvoie pizmei sau iubirii de arginţi sau 
invidiei sau sfadei sau unei alte răutăţi, nu va dobândit cunu- 
na dreptăţii [2 Tini 4, 8]. 

Nepotrivirea dintre sfinţenie şi patimi 

Căci drept fiind Dumnezeu, nu suferă să aibă părtaş îm- 
preună cu El oameni nedrepţi şi, curat fiind, nu Se întinează 
cu cei necuraţi şi, nepătimitor fiind, nu locuieşte împreună cu 
cei pătimaşi, şi, sfânt fiind, nu intră la un suflet întinat şi rău. 
Iar rău este cel ce primeşte grăuntele de sămânţă al răului în 
inima sa şi aduce roadă diavolului spinii [Mt 13, 23] şi mă- 
răcinii păcatelor ce vor fi aruncate în focul cel veşnic [Evr 

6, 8], care sunt pizma, ura, ţinerea de minte a răului, invidia, 
rivalitatea, părerea de sine, slava deşartă, trufia, înşelăciunea, 
curiozitatea, defăimarea şi orice altă patimă scârboasă ce se 
săvârşeşte pentru plăcere în trup, şi care, potrivit cuvântului 
Domnului, întinează pe omul cel dinlăuntru [Mt 15, 11; Rm 

7, 22]. 

Dar să nu fie, fraţilor, ca noi să aducem vreodată aseme- 
nea roadă de neghină primind din trândăvie sămânţa răului în 
inimile noastre. Fie însă să aducem lui Hristos înmulţite de 
treizeci de ori, de şaizeci de ori şi de o sută de ori cele culti- 
vate în noi prin Duhul, şi care sunt iubirea, bucuria, pacea, 
blândeţea, bunătatea, îndelungă-răbdarea, credinţa, blândeţea, 
înfrânarea [Ga 5, 22-23], hrănirea cu pâinea cunoştinţei şi 
creşterea în virtuţi şi ajungerea la statura de bărbat desăvârşit, 
la măsura vârstei plinătăţii lui Hristos [Ef A, 14], Căruia I se 
cuvine toată slava în veci. Amin. 

Cateheza 11 



Postul şi binefacerile lui 



Despre post. Şi că nu trebuie să păzim şi să îmbrăţi- 
şăm cu râvnă folosul postului numai în prima săp- 
tămână din Postul Mare, ci cei râvnitori trebuie să 
păzească deopotrivă aceeaşi râvnă în toate săptă- 
mânile Postului Mare 1 . 



Prima săptămână a Postului Mare 

Părinţilor şi fraţilor, cele pe care le vom grăi acum iubirii 
voastre trebuia să le spun duminica trecută. Dar fiindcă ştiam 
că toată seminţia preacreştinească, monahi şi mireni, primeş- 
te, fiecare dintre noi, în prima şi sfânta săptămână din Postul 
Mare 2 cu râvnă aprinsă binele postului, că oricine îşi pleacă 
de bunăvoie gâtul sub acest jug [Sir 51, 26] şi că nu este ni- 
meni, nici dintre cei ce deznădăjduiesc foarte de mântuirea 
lor şi vieţuiesc în nefrica şi dispreţul lui Dumnezeu, care să 
dispreţuiască legea postului în acea săptămână şi să nu se 
înfrâneze mai degrabă el însuşi, după putere, împreună cu toţi 
— de aceea, numai astăzi vin să vă spun câteva cuvinte pe 
scurt despre timpul în care ne aflăm acum. Căci întrucât, pre- 
cum am spus, prima săptămână trecută a Postului Mare toţi 
credincioşii o petrec luptându-se, dar, trecând aceasta şi ajun- 
gând ziua de sâmbătă, în care Biserica lui Dumnezeu obiş- 



1 Această cateheză împreună cu următoarele două formează un grup aparte, re 
prezentând cuvântări ţinute monahilor în perioada Postului Mare până la Paşti inclu 
siv [n. B. Krivocheine, SC 104, p. 152-153]. 

2 Se vede că această cateheză a fost rostită în prima duminică a Postului Mare la 
sfârşitul primei săptămâni, în care postul e deosebit de sever şi păzit îndeobşte de 
toată lumea [n. B. Krivocheine, SC 104, p. 153]. 

nuieşte prin predanie să prăznuiască sărbătoarea Sfântului şi 
Marelui Mucenic Teodor, sau, mai bine zis, mântuirea minu- 
nată făcută prin acela de către Dumnezeu preacredinciosului 
popor 3 , şi de asemenea în duminica următoare făcând cu toţii 
pomenirea credinţei ortodoxe 4 , cântăm imne de mulţumire 
Preabunului nostru Dumnezeu, iar cel rău, care pizmuieşte 
cele bune, furişându-se pe ascuns în fiecare din cei credin- 
cioşi şi, legându-i în chip nevăzut cu trândăvia şi nepăsarea, 
îi convinge să lepede cu dispreţ de la ei înşişi jugul mântuitor 
al postului şi iarăşi să se întoarcă la obiceiul dinainte — 
de aceea vă aduc azi aminte şi îndemn iubirea şi părinţimea 
voastră să nu plecaţi îndeobşte urechea la cel răuvoitor, nici 
să vă lăsaţi duşi de obiceiul cel râu al lăcomiei nesăturate a 
pântecelui, nici să vă întoarceţi înapoi spre îndelungata îm- 
plinire a poftelor celor rele, ci, aşa cum am cinstit întâia săp- 
tămână a Postului Mare, aşa să cinstim şi pe aceasta a şi aşa 
mai departe şi pe celelalte. 



3 Prăznuit pe 17 februarie, Sfântul Mucenic Teodor Tiron trebuie deosebit de 
omonimul său, Teodor Stratilat, prăznuit pe 8 februarie şi 8 iunie. Soldat roman 
originar/lin Euchaita (provincia Sinope) Asiei Mici, el a incendiat templul Mamei 
zeilor din Amasea, fiind ars de viu sub Maximin pentru mărturia creştină. Biserica sa 
din Euchaita a devenit un faimos centru de pelerinaj. Cel mai vechi text despre 
Sfântul Teodor Tiron e un panegiric atribuit SFÂNTULUI GRIGORIE AL NYSSEI 
{PG 46, 736-748). Cele două „Vieţi" derivate din panegiric au fost publicate de 
H. DELEHAYE în Les legendes grecques des saints militaires. Paris, 1909. în prima 
sâmbătă din Postul Mare e prăznuită amintirea unei intervenţii miraculoase a Sfan 
ţului Teodor pe vremea lui Iulian Apostatul (361-363). Acesta poruncind ca toate 
bucatele vândute în pieţe să fie stropite cu sângele victimelor jertfite idolilor, ca să-i 
întineze pe creştini după prima săptămână a Postului Mare, Sfântul Teodor s-a arătat 
arhiepiscopului Eudoxiu al Constantinopolului (360-369) descoperindu-i planul lui 
Iulian şi poruncindu-i să-i îndemne pe creştini să nu cumpere bucate, ci să-şi facă o 
fiertură de grâu îndulcit din Euchaita, numită kalyva. Cf . panegiricul atribuit patriar 
hului NECTARIE (381-397) în PG 39, 1821-1841, de unde a trecut în Viaţa compi 
lată de SlMEON METRAFRASTUL şi de aici în Sinaxarul Triodului din prima sâmbătă 
a Postului Mare [n. B. Krivocheine, SC 104, p. 154-155], 

4 Prima duminică din Postul Mare, închinată iniţial prăznuirii prorocilor, a de 
venit începând din 11 martie 843 Duminica Ortodoxiei, aniversând triumful definitiv 
al iconodulilor conduşi de patriarhul Metodie, de împărăteasa Teodora şi Mihail III 
asupra iconoclasmului (reizbucnit într-o a doua fază între 815 — 843). în cadrul ofici 
ilor liturgice se citea aşa-numitul „Synodikon al Ortodoxiei" (ed. J. GOUILLARD, 
1967 [trad. rom. Ioan I. Ică jr în Mitropolia Ardealului 30, 1988, nr. 7-8, p. 440- 
457]) care proclama Ortodoxia şi condamna toate ereziile anterioare şi aclama 
reconcilierea oficială dintre Biserică şi Imperiu [n. B. Krivocheine, SC 104, p. 155]. 

Postul, leac pentru suflet 

Da, fraţii mei, aşa făcând să ne facem bine nouă înşine, şi 
să nu primim să pierdem acum ceea ce am strâns atunci, ci 
mai degrabă să ne sârguim să adăugăm şi să sporim, şi să nu 
voim să dărâmăm cu răutate ceea ce am zidit frumos mai 
înainte. Să-şi aducă aminte fiecare dintre voi de folosul pos- 
tului şi de ce fel de dar s-a desfătat de la Dumnezeu în aceste 
puţine zile şi se va face încă şi mai râvnitor pentru celelalte. 
Fiindcă postul, acest medic al sufletelor noastre, obişnuieşte 
să domolească unuia fierbinţelile şi mişcările trupului, altuia 
să-i îmblânzească irascibilitatea, altuia îi alungă somnul, al- 
tuia îi trezeşte râvna, altuia îi curăţă mintea şi o face din nou 
liberă de cugetele rele, altuia îi domoleşte limba nedomolită 
şi o reţine ca şi cu un frâu prin frica lui Dumnezeu, nemai- 
lăsând-o să rostească cuvinte nefolositoare şi putrede; altuia 
îi ocroteşte nevăzut înălţările şi-i fixează ochii şi nu-i lasă să 
se mai poarte cu curiozitate încolo şi încoace, şi îl învaţă să 
se privească pe sine însuşi şi să-şi aducă aminte numai de 
păcatele şi lipsurile sale. După puţin timp, postul risipeşte 
şi alungă cum alungă soarele ceaţa, întunericul inteligibil şi 
acoperământul păcatului aşezat peste suflet. Postul ne face să 
vedem cu mintea văzduhul duhovnicesc, în care nu răsare, 
ci pururea străluceşte Soarele cel neapus, Hristos Dumnezeul 
nostru. Luându-şi împreună-lucrătoare privegherea, postul în- 
moaie învârtoşarea furişată în inimă şi, în locul lăcomiei di- 
nainte, face să ţâşnească izvoarele străpungerii [inimii]; lucru 
pe care să râvnim să se facă şi în fiecare din noi înşine, 
rogu-vă, fraţilor! Fiindcă făcându-se acest lucru în chip uşor 
împreună cu Dumnezeu, străbatem toată marea patimilor şi, 
trecând prin valurile ispitelor celui ce ne tiranizează amarnic, 
vom ancora la limanul nepătimirii. 

Postul, temelia lucrării duhovniceşti . 

Dar nu este cu putinţă, fraţii mei, ca acest lucru să se facă 
într-o singură zi, nici într-o singură săptămână, ci în mult 
timp şi cu osteneală şi trudă, pe măsura hotărârii şi alegerii 

libere a fiecăruia, încă şi pe măsura credinţei [Rm 12, 3] şi a 
dispreţuirii lucrurilor văzute şi gândite, şi nu numai aceasta, 
dar şi potrivit cu acea căldură a pocăinţei neîncetate şi a lu- 
crării săvârşite cu darul şi harul lui Dumnezeu, fie grabnic, 
fie mai zăbavnic, în cămara ascunsă a sufletului [Mt 6, 6], dar 
fără post nimic din acestea nici din celelalte virtuţi nu vor 
putea fi înfăptuite de către cineva; fiindcă postul este înce- 
putul şi temelia oricărei lucrări duhovniceşti. Prin urmare, 
câte le vei zidi pe temelia aceasta se fac neclintite şi nezdrun- 
cinate, ca întemeiate pe o stâncă tare; dar dacă iei această 
temelie şi pui în locul ei saturarea pântecelui şi poftele iraţio- 
nale, acestea se scurg ca un nisip sub gândurile rele, şi râul 
patimilor şi toată zidirea virtuţilor se prăbuşeşte [Mt 7,26-27]. 
Ca să nu se întâmple şi cu noi aceasta, să stăm cu bucurie pe 
temelia tare a postului, să stăm, fraţii mei, bine, să stăm de 
bunăvoie; fiindcă cine se urcă silit, fără voie, pe stânca pos- 
tului, va ajunge să fie târât de acolo de către poftă, de mân- 
catul în ascuns, şi, mâncând, se face, pe cât se pare, mâncare 
celui rău [Mt 4, 1-7]; fiindcă există o lege dumnezeiască, şi 
pe cei ce îndrăznesc să o calce diavolul prinzându-i îi biciu- 
ieşte ca un călău, dar nu numaidecât sau neîntârziat, întrucât 
Dumnezeu are îndelungă răbdare faţă de noi şi aşteaptă po- 
căinţa noastră [1 Ptr 3, 20], negreşit însă nu vom scăpa din 
mâinile lui [Tob 13, 2] fie aici, fie în veacul viitor, dacă stă- 
ruim fără pocăinţă în păcat, căci făcând aşa ne luăm osânda 
împreună cu el şi vom fi condamnaţi de judecata cea dreaptă 
a lui Dumnezeu să fim pedepsiţi sub el şi împreună cu el pe 
veci; căci dacă ne putem ascunde de întâi-stătătorii noştri, de 
Stăpânul şi Dumnezeul întâi-stătătorilor nu ne putem ascunde. 

Post şi evlavie 

Să ne păzim, aşadar, fraţilor, nu numai de mâncarea în as- 
cuns, dar şi de saturarea de bucatele puse înaintea noastră la 
trapeză. Da, vă îndemn şi nu încetez îndemnându-vă, să vă 
aduceţi aminte de sfânta săptămână care a trecut. Socotiţi-vă 
folosul care vine din postire, din priveghere şi din psalmodie, 

dar şi mâhnirea, fericirea, tăcerea [2 Col, 11]. Fiindcă atunci 
mănăstirea îmi pare a fi nelocuită de oameni, ci locuită numai 
de îngeri, pentru faptul că nu se mai aude în ea nici un cuvânt 
lumesc, ci numai doxologia înălţată de către noi lui Dumne- 
zeu, care este o lucrare a îngerilor. Cred însă că, precum să- 
vârşiţi lucrul îngerilor, tot aşa şi îngerii petrec şi cântă în chip 
nevăzut împreună cu voi. Deci să nu ne despărţim de însoţi- 
rea acelora prin multa vorbărie şi vorbirea deşartă, nu îi faceţi 
pe aceştia să se depărteze de voi prin voci fără rânduială sau 
strigăte fără măsură, iar pe demoni să-i faceţi să se apropie de 
voi, ca mai înainte, ci fiecare să ia seama la sine însuşi şi 
să-şi săvârşească cu grijă lucrul şi slujirea lui, ca unul care 
slujeşte lui Dumnezeu şi nu oamenilor [Ef6, 7]; fiindcă scris 
este: „Blestemat este tot omul care face lucrurile lui Dumne- 
zeu iară grijă" [Ir 31, 10]. 

Invitarea reciprocă la ospăţul duhovnicesc 

La citirile de la dumnezeieştile slujbe nu scăpaţi prilejul, 
fraţilor, de a vă îmboldi unii pe alţii spre ascultare. Căci aşa 
cum la o masă sensibilă îi îndemnăm şi îi poftim pe vecinii 
noştri să mănânce, şi pe cei pe care-i iubim mai mult decât pe 
alţii îi silim să mănânce, tot aşa şi la masa aceasta hrănitoare 
de suflete trebuie să fim cu băgare de seamă şi să-i îndemnăm 
pe vecinii noştri, ca să nu fim osândiţi ca unii ce nu ne iubim 
unii pe alţii şi să pierdem faptul de a fi ucenici ai lui Hristos; 
fiindcă El spune: „Din aceasta vor cunoaşte toţi că sunteţi 
ucenici ai Mei, de vă veţi iubi unii pe alţii" [In 13, 34]. Deci 
cel ce la masa sensibilă nu-1 sileşte pe prietenul său să mă- 
nânce, i-a făcut adeseori mâi mare serviciu; dar dacă face 
aceasta la masa duhovnicească, adică la ascultarea dumne- 
zeieştilor cuvinte, pricinuieşte vecinilor lui pagubă. Fiindcă 
ghiftuirea de acele mâncăruri obişnuieşte de multe ori să stri- 
ce şi să vatăme şi sufletul şi trupul, dar cele spuse aici de că- 
tre sfinţi luminează mintea, sfinţesc sufletul şi, prin el, împăr- 
tăşesc negreşit şi trupului sfinţire, făcându-1 mai sănătos şi 
mai viguros. 

Hrănirea cu înseşi cuvintele vieţii 

Prin urmare, să ia seama fiecare la citire [7 Tim 4, 13], 
căci cuvintele sfinţilor sunt cuvinte ale lui Dumnezeu şi nu 
ale oamenilor; să le pună în inima lui şi să le păzească pe ele 
[Le 2, 19] în siguranţă, deoarece cuvintele lui Dumnezeu sunt 
cuvinte de viaţă [In 6, 68] şi cel ce le are întru sine şi le pă- 
zeşte are viaţă veşnică [In 5, 24]. Fiindcă şezând adeseori la 
mese scumpe, nu cred că cineva dintre voi a fost atât de leneş 
încât să aţipească şi să ia nu numai cele ce-i sunt de ajuns, ci 
se grăbeşte să iasă luând cu sârguinţă şi pentru ziua de mâine, 
sau ca să dea şi unor prieteni, sau săracilor. Aici însă e vorba 
de cuvinte de viaţă şi care îi fac nemuritori pe cei ce se hră- 
nesc din ele, şi atunci cum poţi să dormi sau să fi trândav sau 
să aţipeşti, sau să sforăi, ca un mort însufleţit? O, ce vătăma- 
re! O, ce nesimţire şi ce toropeală! Cel ce sade la masă şi nu 
are poftă de cele puse înainte e vădit că-i lipseşte sănătatea 
potrivit firii; tot aşa şi cel ce ascultă citirea dumnezeiască şi 
nu se desfată sufleteşte cu bucurie negrăită şi cu poftă imate- 
rială în chip imaterial de cuvintele cele imateriale şi dumne- 
zeieşti, şi nu-şi umple cu mintea toate simţirile din dulceaţa 
acestora, e neputincios în credinţă [Rm 4, 19] şi n-a gustat 
niciodată din darurile duhovniceşti, mistuit fiind de foame şi 
de sete în mijlocul celor mai multe bunătăţi. Insă aşa cum, 
atunci când e spălat cu apă, mortul nu simte nimic, tot aşa cel 
inundat de valurile facătoare-de-viaţă şi dumnezeieşti ale cu- 
vântului nu simte nimic. 

Prin urmare, câţi aveţi în voi înşivă cuvântul vieţii [Flp 
2, 16] aţi ajuns să vă hrăniţi cu această pâine a cuvântului 
[In 6; Sir 15, 3], câţi nu v-aţi făcut morţi, ci vii din morţi 
şi aţi gustat din viaţa cea adevărată şi, milostivindu-vă de 
aproapele, aţi primit milă de la milostivul Dumnezeu, nu în- 
cetaţi să îndemnaţi şi să povăţuiţi pe aproapele şi pe toţi dacă 
e cu putinţă, ci ca pe nişte mădulare proprii, sau mai degrabă 
ca pe nişte mădulare ale lui Hristos şi fii ai lui Dumnezeu, 
sârguiţi să-i povăţuiţi, să-i pedepsiţi şi mustraţi [2 Tim 4, 2], 
nu ca să-i întristaţi [2 Co 2, 4], ci ca să-i eliberaţi de mânia şi 

indignarea Tatălui, nici ca să-i vătămaţi, ci ca să-i folosiţi în 
gradul cel mai înalt, făcându-i să împlinească voile Dumne- 
zeului şi Tatălui lory Dacă veţi face aşa, şi fiecare dintre voi 
va învoi pe fratele său spre paroxismul iubirii şi faptelor bune 
[Evr 10, 24], în scurt timp toţi vom fi răpiţi spre înălţimea 
virtuţilor şi ne vom arăta împlinitori ai poruncilor lui Dum- 
nezeu şi vom dobândi într-un suflet împărăţia cerurilor în în- 
suşi Hristos Dumnezeul nostru, Căruia I se cuvine toată slava 
în vecii vecilor. Amin. 



Cateheza 12 



Post, înfrânare şi tăcere 



Despre înfrânarea şi răbdarea în lucrarea virtuţilor 
în vremea postului. Şi despre tăcere. Şi cum se cuvine 
ca cei ce luptă să petreacă cu adevărat tot postul 1 . 



Nevrednicia lui Simeon 

Fraţilor şi părinţilor, fiind eu pururea neputincios şi cu su- 
fletul şi cu trupul din pricina unei voinţe şi dispoziţii nepă- 
sătoare şi trândave, aş fi vrut să fac şi să-mi cercetez numai 
cele ale mele, până când cele mai rele ale mele vor fi biruite 
şi supuse gândului mai bun, şi mă voi desfăta în întregime de 
pacea Duhului, fiind slobozit de tulburarea cugetului pămân- 
tesc şi de ţărână, şi intrând în portul fericitei noastre odihne. 
Dar fiindcă am fost ales de către voi cap al trupului vostru 
sfânt, e o necesitate pentru mine să îndemn iubirea voastră, 
fiindcă mântuirea frăţiei voastre mă mângâie cu faptul că, 
ir icar că sunt neputincios la suflet, cel puţin voi vă veţi 
mântui prin rugăciunile părintelui meu şi părintelui vostru 
[In 20, 17]. Prin urmare, nefiind în stare nici măcar să-mi 
deschid gura, de-abia am fost în stare să scriu acest cuvânt şi 
să atrag luarea-aminte a frăţiei voastre cerând cu rugăminte 
multă frăţiei voastre, ca unii ce sunteţi robi adevăraţi ai lui 
Hristos şi iubitori de fraţi, să vă rugaţi pentru ticăloşia mea, 
ca şi eu să mă mântui împreună cu voi şi să umblu pe calea 
poruncilor lui Dumnezeu şi să locuiesc împreună cu voi, fra- 
ţii mei iubiţi. 



1 Cateheză rostită în a doua duminică din Postul Mare, la o săptămână după ca- 
teheza precedentă [n. B. Krivocheine, SC 104, p. 168-169, 171]. 

Aşadar, vă rog şi vă cer în Hristos Iisus să luaţi aminte la 
voi înşivă şi fiecare să cugete la cuminţenie şi să nu cugete 
decât cele ce trebuie să cugete [Rm 12, 3], nici să se uite 
la viaţa mea nepăsătoare şi uşuratică, ci să calce pe urmele 
Domnului şi Mântuitorului Iisus Hristos, Căruia va trebui 
să-I dăm răspuns ca unui drept şi neînşelător judecător. îngă- 
duiţi-mi această laudă [2 Co 11, 1] fiindcă eu singur, fiind 
târât în prăpastia iadului prin nepăsarea mea, v-am smuls cu 
strigăt mare din cursă, şi, măcar că trebuie să-mi plâng mult 
trândăvia, îmi va fi de ajuns şi numai dacă vă voi vedea pe 
voi zburând în înalt şi mai presus de cursele diavolului. Pă- 
ziţi, prin urmare, fără ştirbire toate poruncile lui Dumnezeu, 
iubiţilor, scăpaţi ca nişte antilope din curse şi ca o pasăre din 
laţ[/Y6,5;Pjl23,7]. 

Râvna monahilor pentru post 

Iar întâia poruncă este de a iubi din toată inima pe Dum- 
nezeu, precum şi unii pe alţii [Mt 22, 37-39], aşa cum Dum- 
nezeu a iubit lumea [In 3, 16]. Adevărata iubire însă e recu- 
noscută după aceste trăsături [1 Co 13, 4]: nu se trufeşte, nu 
se înalţă, nu pizmuieşte pe fratele, ci pizmuieşte binele, nu 
murmură, nu batjocoreşte, nu râde, nu se judecă pentru nici 
un lucru mic sau mare, nu se satură nu numai de mâncăruri şi 
de hrană uscată, iar, dacă se poate, nici măcar de apă, şi mai 
cu seamă în aceste zile ale Pqstului Mare, în care, potrivit 
dumnezeieştii Scripturi, cel ce se căieşte cu râvnă şi cu oste- 
neală, dobândeşte de sus iertarea păcatelor săvârşite de el tot 
anul. Fiindcă ştiţi că aprinderea pocăinţei şi fierbinţeala la- 
crimilor din adâncul inimii topesc ca un foc întinăciunea pă- 
catului şi fac curat sufletul întinat; dar nu numai aceasta, ci i 
se dăruie cu generozitate şi din belşug, prin venirea Duhului, 
şi revărsarea luminii, ca să se facă încă de pe aici plin de milă 
şi de roade bune [Iac 3, 17]. Prin urmare, să ne folosim de ea, 
rogu-vă, şi în această a treia săptămână din Postul Mare, pă- 
rinţilor şi fraţilor, şi în cele ce vin după ea, adăugând căldură 
peste căldură şi râvnă peste râvnă, până când vom ajunge la 
duminica Paştelui cu sufletele şi trupurile strălucitoare. 



Fiindcă iată, precum vedeţi, cu ajutorul lui Dumnezeu am 
străbătut cu însufleţire şi râvnă fierbinte şi această etapă a 
celei de-a doua săptămâni a Postului Mare. Căci martor sunt 
că nu v-a lipsit nimic din virtuţile postului, ci cu toată lua-rea- 
aminte aţi făcut şi psalmodiile cele de toată noaptea şi aţi păzit 
şi păziţi înfrânarea încordată, mulţumindu-vă cu legumele şi 
mazărea puse înainte. Şi-i ştiu pe unii dintre voi, care la 
această masă în mijlocul vostru cu duh înfrânt şi cuget 
smerit se abţin până şi de la mâncărurile simple ale acestei 
mese, socotindu-se nevrednici până şi de gustarea lor. Pe 
lângă acestea, luând aminte la voi înşivă şi la lucrul vostru, 
aţi rămas lipsiţi de îndrăzneală în tăcere, având deci sufletul 
plin de lacrimile străpungerii [inimii], de rugăciuni, cereri, de 
osteneală, de necontenitele îngenuncheri, şi v-aţi schimbat 
cu schimbarea cea bună dobândind un chip foarte ascetic şi 
frumos. 

Trezvia să o păstrăm toată viaţa 

Aşadar, acum, când să ne pregătim pentru restul postului, 
să ne luptăm, rogu-vă, să păzim şi în această sfântă săptămâ- 
nă legea postului celui preafrumos şi să ducem aceeaşi luptă 
ca şi în săptămânile trecute, căci avem nevoie de multă trez- 
vie, de multă râvnă, ca să nu ne petrecem zilele ca nişte oa- 
meni din lume, fiindcă ştiţi că, odată trecută prima săptămâ- 
nă, aceia socotesc că au străbătut deja toate cele patruzeci de 
zile; şi nu numai că-şi închipuie aceasta, dar şi spun aceasta 
pe faţă unii către alţii şi către toţi. La noi însă, fraţii mei, 
există temerea, şi încă cea mai mare temere, ca nu cumva să 
ne închipuim şi noi, ca şi aceia, şi să grăim astfel unii către 
alţii şi să ne arătăm tăgăduitori ai făgăduinţei [monahale]. 
Fiindcă nouă, celor ce fugim de lume şi ne-am răstignit pen- 
tru ea [Ga 6, 14] şi ne-am făgăduit în întregime lui Dumne- 
zeu, ni s-a dat drept lege a înfrânării nu numai vremea de fa- 
ţă, ci şi timpul vieţii noastre de aici, în care trebuie neapărat 
să trăim în înfrânare. 

Şi cum oare nu trebuie să facem acest lucru în tot timpul, 
noi care ne-am angajat să flămânzim şi să însetăm, să suferim 

goliciunea, să pătimim şi să suferim toate cu bucurie, şi mai 
cu seamă acum, în vremea luptelor Postului Mare? Dar dacă 
nu vrem să facem aşa în toate zilele vieţii noastre, ci vrem să 
râdem şi să grăim vorbe deşarte şi să facem glume şi să con- 
trazicem, în ce ne mai deosebim atunci de necredincioşi şi de 
oamenii păgâni? Cu adevărat, întru nimic. Căci dacă faptul de 
a căuta şi a ne îngriji de pâine şi de vin şi de haină ne face 
asemănători păgânilor [Mt 6, 31-32], nu ne vor face oare de- 
opotrivă şi cele zise, întrucât sunt mai ruşinoase şi mai păcă- 
toase decât acestea? Oare nu se va împlini cu noi ceea ce s-a 
zis prin prorocul: „Alăturatu-s-au dobitoacelor celor fără de 
minte şi s-au asemănat lor" [Ps 48, 13]. 

Să ascultăm, fraţilor, de Dumnezeu Care strigă în fiecare 
zi către noi şi ne grăieşte prin apostolii Săi: „Nici dacă mân- 
căm nu ne prisoseşte, nici dacă nu mâncăm nu ne lipseşte" 
[7 Co 8, 8], şi iarăşi: „Nu vă grijiţi în sufletul vostru ce veţi 
mânca sau ce veţi bea sau cu ce vă veţi îmbrăca, ci căutaţi 
mai întâi împărăţia cerurilor şi dreptatea ei şi toate vi se vor 
adăuga vouă" [Mt 6, 25. 33]. Dar ca să nu poată spune cine- 
va: „Dacă întârzie să dea şi n-am ce să mănânc, ce voi face?" 
— „Priviţi la păsările cerului, a spus, cum nu seamănă nici nu 
seceră, nici nu adună în hambare, şi Tatăl vostru cel ceresc le 
hrăneşte pe ele" [Mt 6, 26], şi adăugând spune: „Oare nu vă 
deosebiţi mult mai mult decât păsările, puţin credincioşilor?" 
[Mt 10, 31] şi, ca să nu murmurăm, temându-ne din pricina 
mâncării şi băuturii, strigă către noi cu glas mare: „Fericiţi 
cei ce flămânzesc şi însetoşează de dreptate, că aceia se vor 
sătura" [Mt 5, 6]. 

Să nu murmurăm în lipsuri 

Deci dacă crezi lui Hristos şi mărturiseşti că e nemincinos, 
atunci când vei flămânzi sau vei înseta şi nu vei avea ce să 
mănânci sau ce să bei, şi vei cere chelarului să-ţi dea pâine 
sau vin sau mâncare, iar el, împiedicat de slujirile lui, poate 
nu-ţi va da, gândeşte-te aducându-ţi aminte de cuvintele 
Domnului şi spune-ţi: „Flămânzesc şi însetez, dar îl aştept de 
Domnul [Ps 39, 1] şi El va face după neputinţa mea şi nu mă 

va lăsa". Şi aşa rabdă, frate, şi vei avea plată multă de la 
Dumnezeu [Mt 5, 12]. Fă aşa şi cu toate celelalte încercări 
care te întâmpină, şi atunci în viaţa aceasta vei fi admirat, iar 
în cea viitoare te vei sălăşlui împreună cu sfinţii mucenici. 
De multe ori câţi dintre fraţii noştri în Hristos nu doresc, ză- 
când într-un colţ, numai apă rece, şi mulţumesc poate lui 
Dumnezeu şi nu rostesc indignându-se nici o hulă, noi însă 
cu harul lui Dumnezeu prin darurile Lui cele bogate avem 
iară lipsuri, din belşug, tot ce ţine de nevoile trupului. Deci 
atunci când cineva dintre noi n-are nimic dar murmură, acela 
se osândeşte ca unul care n-are răbdare; iar dacă are multe, 
dar pentru mici lipsuri aţâţă pizmă, certuri şi rosteşte cuvinte 
de hulă, de ce fel de iertare va fi vrednic unul ca acesta? Spu- 
nând acesta însă, ştiu că mă osândesc pe mine însumi şi cu- 
vintele mele vor fi spre osânda şi mustrarea mea. Să fie însă, 
rogu-vă, şi spre aducerea voastră aminte. 

Să ne zidim prin osteneli 

Prin urmare, aducându-ne aminte de folosul zilelor trecute 
ale postului, cum le-aţi străbătut pe ele, cu câtă râvnă şi căl- 
dură, aşa, rogu-vă, sârguiţi-vă să străbateţi şi tot postul celor 
patruzeci de zile, socotind buna voastră petrecere [lac 3, 13]: 
ce cucernicie, ce smerenie, ce tăcere şi râvnă aveţi la rându- 
iala slujbelor dumnezeieşti şi la lucrul mâinilor voastre fieca- 
re. Dar, rogu-vă, nu uitaţi postul care ucide patimile, înfrâna- 
rea curăţitoare, şi nu fiţi zăbavnici la a le face pe acestea, fra- 
ţilor, ci, chiar de se întâmplă să se facă adeseori schimbarea 
mâncărurilor, să puteţi găsi mângâiere şi de aici, să fiţi ne- 
clintiţi în hotărâre şi nestrămutaţi în starea voastră, şi, mân- 
când mai mult decât de obicei, râvniţi să vă osteniţi încă şi 
mai mult în lucrul lui Dumnezeu, ca mângâierea să nu vi se 
facă pricină de trândăvie şi de vătămare în loc de mulţumire 
şi câştig. Da, fraţii mei, privegheaţi şi, precum v-am spus, 
ţineţi ca şi săptămâna trecută şi săptămâna de acum fără mân- 
care de peşte şi petreceţi în frica lui Dumnezeu [/ Ptr 1, 17], 
nelăsând slujirile voastre şi lucrul de mână şi neumblând în- 
coace şi încolo în împrăştiere şi predându-vă pe voi înşivă 

demonului lâncezelii [akediei]. Şi dacă cineva dintre voi va 
găsi în trecere pe un altul stând sau şezând, trecând în grabă 
să-i pună metanie, şi poate îşi va veni şi leneşul acela în sim- 
ţire şi, întorcându-se de la sine, va veni la lucrul său şi, aşa 
făcând fiecare dintre noi, veţi fugi de osânda trândăvelii şi a 
grăirii deşarte. 

Să ne ferim de cuvinte deşarte 

Nu auziţi ce zice fericitul acela Zosima, care a povestit via- 
ţa cuvioasei Măria [Egipteanca] 2 , despre bărbaţii aceia sfinţi 
din mănăstirea în care fusese adus şi acela prin pronia lui 
Dumnezeu, cum, ieşind din mănăstire, petreceau toate cele 
patruzeci de zile ale Postului Mare în pustie, neunindu-se 
nicicând unul cu altul, ci, dacă se întâlnea cândva cineva cu 
un altul, fugeau depărtându-se şi nu sufereau să se apropie 
unii de alţii? Tot aşa şi, întorcându-se în mănăstire, nimeni, 
precum spune, nu- 1 întreba pe celălalt ce a văzut sau ce a fă- 
cut în pustie, ci toţi trăiau şi vieţuiau ca nişte străini şi trecă- 
tori [Evr 1 1, 13] şi ca şi cum ar fi vorbit limbi străine; şi ne- 
greşit nu făceau acest lucru pentru nimic altceva, pe cât so- 
cot, decât fiind cu cea mai mare luare-aminte să nu rostească 
un cuvânt deşert din gura lor [Mt 12, 36; Ef 4, 29]. Aşadar, 
dacă atâţia ani şi atâtea zile petreceau aceia fără să grăiască 
unii cu alţii, ce vom păţi noi, care nici în aceste puţine zile nu 
ne ferim de întâlniri şi grăiri deşarte? Şi ce spun zile?, pentru 
că nici măcar o singură oră nu ne putem stăpâni? Şi ce vom 
face, bunii mei fraţii, dacă, fiind noi aşa, dintr-o dată va veni 
Judecătorul şi Dumnezeu a toate, Care în ziua judecăţii va ce- 
re socoteală de la noi pentru orice cuvânt deşert [Mt 12, 36]? 
Şi cum vom putea stăpâni peste celelalte patimi, când avem 
nestăpânită limba? Spune-mi, ce patimă este mai uşoară decât 
aceasta dintre toate celelalte patimi? Trupul, având pofta şi 
aprinderea lui naturală, se ridică împotriva duhului [Ga 5, 17] 
şi războieşte cu tărie sufletul, pântecele vrea să se sature de 
mâncăruri, fiindcă a fost făcut pentru aceasta; deci dacă nu ne 



: Viaţa Sfintei Măria Egipteanca, cap. 1 (cf. C 5, n. 12); PG 87, 3704AC. 

stăpânim obiceiul limbii, lucru care este uşor pentru noi, cum 
vom putea să ne înfrânăm vreodată de la lucrurile cele grele 
şi mari ale poftei şi plăcerii, care au multă putere din însăşi 
firea noastră? 

Un mijloc de a ne păzi gura 

Deci punând început de astăzi, fraţilor, să alergăm cât 
avem putere, ca nişte vulturi cu aripi de aur, ca să apucăm 
uşori Pastele Domnului, unde ca Inainte-mergător al nostru a 
intrat [Evr 6, 20] Hristos Dumnezeu nostru, lepădând în urma 
noastră toate patimile care ne tiranizează. Să punem, dacă 
vreţi, noi înşine o lege în mijlocul nostru printr-un sfat ob- 
ştesc ca, dacă în afară de sâmbătă şi duminică se vor găsi doi 
bărbaţi dedaţi trândăviei şi stând în discuţii nefolositoare, să 
nu aibă nimic altceva de mâncare în ziua aceea decât numai 
pâine uscată cu sare şi apă rece, pe care să o guste stând în 
picioare şi la capătul de jos al mesei. Şi având această lege 
necălcată 3 , vă veţi păzi fără reproş de grăirea deşartă şi de 
flecăreală, şi pe Dumnezeu, pentru care aţi pus uşă de în- 
grădire împrejurul buzelor voastre şi strajă gurilor voastre 
[Ps 140, 3], îl veţi sluji, iar pe mine, nevrednicul părintele 
vostru, mă veţi mângâia mult în aceasta şi veţi umple de ve- 
selie smeritul meu suflet şi veţi folosi nu puţin sufletele voas- 
tre, învăţându-vă pentru iubirea lui Dumnezeu un exemplu 
bun şi un obicei minunat. După care veţi fi slăviţi şi admiraţi 
de către toţi oamenii şi prin voi va fi slăvit Dumnezeu, fiind- 
că în generaţia aceasta vă veţi afla imitatori ai vieţii sfinţilor, 
lucru care, pe cât socot, nu se găseşte cu uşurinţă în aceste 
locuri în care suntem şi pe care le vedem, la monahii de care 
auzim şi în mănăstirile lor. 

Stăruinţe finale 

De aceea vă rog, părinţii mei sfinţi şi robi ai lui Dumne- 
zeu, să nu treceţi cu vederea cuvintele mele, ale nevrednicu- 
lui vostru părinte, nici să arătaţi cuvintele mele ca o flecă- 



' Ibid., c. 3704B. 

reală înaintea voastră. Căci, deşi sunt neputincios şi plin de 
mii de păcate, dar vedeţi şi puteţi observa întocmai că nu v- 
am sfătuit nimic în afara poruncilor lui Dumnezeu şi a dum- 
nezeieştilor Scripturi. Faceţi, aşadar, început bun şi daţi-mi 
puţină râvnă, ca, întărindu-mă prin rugăciunile voastre sfinte, 
să-mi ridic capul şi să-mi frec ochii şi să mă scol din multul 
somn al trândăviei şi, în locul bunătăţilor pe care le-aţi făcut 
faţă de mine, nevrednicul robul vostru, să vă dau în schimb 
cuvinte bune, chiar dacă nu cu vrednicie, ci după putinţă, din 
cele pe care harul lui Dumnezeu le dă iubirii voastre întru 
deschiderea gurii mele necurate [Ef 6, 19]. Da, fraţii mei, 
rogu-vă, să nu treceţi cu vederea cererea mea, ci aşa cum, 
fiind pe jumătate mort şi cu desăvârşire lipsit de grai, mi-aţi 
dat să grăiesc în faţa voastră, cinstiţilor, aşa dăruiţi-mi şi voia 
voastră ca, prin tăierea ei, să vieţuiţi viaţa mucenicilor şi 
luptătorilor lui Hristos; iar astăzi la aceasta voi adăuga şi ace- 
ea că-mi voi pune tot sufletul meu pentru voi [In 15, 13] îm- 
preună cu trupul la moarte de bunăvoie, ceea ce mă rog să-mi 
fie merinde pentru viaţa de acolo, întru Hristos Iisus Domnul 
nostru, Căruia fie slava şi puterea împreună cu Tatăl şi Duhul 
Sfânt, acum şi pururea şi în vecii vecilor. Amin. 



■171- 



Cateheza 13 



învierea tainică cu Hristos 

Despre învierea lui Hristos. Ce fel este sau cum se 
petrece întru noi învierea lui Hristos şi întru ea în- 
vierea sufletului. Şi care e taina acestei învieri. Ros- 
tită luni, în a doua săptămână după Paşti. 



Ziua învierii 

Fraţilor şi părinţilor, Pastile — ziua bucuriei, ziua marii 
veselii şi fericiri, ziua învierii lui Hristos care vine pururea 
prin trecerea periodică [ciclică] a timpului sau, mai degrabă, 
are loc zilnic şi veşnic în cei ce cunosc taina ei, care a umplut 
de negrăită bucurie şi veselie inimile noastre, dezlegând în 
acelaşi timp osteneala preacinstitului post, sau, mai bine zis, 
care a desăvârşit şi mângâiat în acelaşi timp sufletele noastre, 
chemând de aceea la odihnă şi mulţumire pe toţi credincioşii 
dimpreună — Pastile, precum vedeţi, au trecut acum. Să 
mulţumim deci Domnului, Celui ce ne-a trecut marea postu- 
lui şi ne-a adus cu veselie la limanul învierii Lui. Să-I mul- 
ţumim şi cei ce am parcurs calea postului frumos şi cu râvnă, 
cu hotărâre arzătoare şi lupte ale virtuţii, şi cei ce ne-am ară- 
tat neputincioşi în acestea pentru puţinătatea şi slăbiciunea 
sufletului, pentru că El este şi Cel ce dă cu prisos celor osâr- 
duitori cununile şi răsplăţile meritate pentru faptele acestea şi 
tot El este Cel ce arată şi dă, ca un Milostiv şi Iubitor de oa- 
meni, îngăduinţă celor slabi. Fiindcă El se uită la dispoziţiile 
interioare şi intenţiile sufletelor noastre mai mult decât la 
ostenelile trupului prin care ne exersăm pe noi înşine spre 
virtute, fie dând atunci când prin râvna sufletului întindem 
mai mult asceza, fie atunci când din pricina slăbiciunii tru- 
pului o facem mai puţin decât cei osârduitori, şi măsoară fie- 

căruia după intenţia noastră răsplăţile şi darurile Duhului, fie 
dând faimă şi slavă unuia din cei osârduitori, fie lăsându-1 
smerit ca unul care are nevoie de o curăţire mai trudnică. 

învierea lui Hristos se săvârşeşte tainic în noi 

Dar să vedem, dacă vreţi, şi să înfăţişăm frumos care este 
taina învierii lui Hristos Dumnezeul nostru care se petrece 
pururea în chip tainic [mystikos] în cei ce vrem, şi cum se 
îngroapă Hristos în noi ca într-un mormânt şi cum învie unit 
fiind cu sufletele noastre şi înviindu-ne şi pe noi împreună cu 
El. Acesta este scopul acestui cuvânt. 

Hristos Dumnezeul nostru, după ce a fost spânzurat pe 
cruce şi a pironit pe ea păcatul lumii. şi a gustat moartea, a 
pogorât întru cele mai de jos ale iadului. Deci aşa, urcându-se 
iarăşi din iad, a intrat în neprihănitul Lui trup, de care nu s-a . 
despărţit nicidecum pogorându-se acolo, şi îndată a înviat din 
morţi, şi, după aceea, S-a înălţat la ceruri cu slavă şi putere 
multă, aşa şi acum, atunci când ieşim din lume şi intrăm prin 
asemănare cu Patimile Domnului în mormântul pocăinţei şi 
al smereniei, EI însuşi pogorându-Se din ceruri intră ca 
într-un mormânt în trupul nostru, şi, unindu-Se cu sufletele 
noastre, le învie în chip mărturisit pe ele, care erau moarte, şi 
dă celui ce a înviat astfel împreună cu Hristos putinţa de a 
vedea de pe acum slava învierii Lui tainice [mistice]. 

învierea sufletului e unirea cu viaţa 

Deci învierea lui Hristos este învierea noastră a celor ce 
zăcem jos, la pământ. Fiindcă Acela, necăzând vreodată în 
păcat, precum este scris, şi nefiind înstrăinat nici măcar întru- 
câtva de slava Lui, cum va învia sau va fi preamărit cândva 
El, Cel ce pururea este mai mult decât preamărit [supraslăvit] 
şi, ca atare, rămâne mai presus de orice putere şi stăpânire? 
învierea şi slava lui Hristos este, dar, precum s-a spus, slava 
noastră, care are loc, se face arătată şi văzută nouă prin învie- 
rea Lui întru noi; căci însuşindu-Şi o dată [prin întrupare] 
cele ale noastre, cele pe care le face întru noi Şi le atribuie 
Lui însuşi. învierea sufletului este deci unirea cu viaţa; căci 

aşa cum trupul mort, dacă nu primeşte întru sine sufletul viu 
şi nu se amestecă în chip neamestecat cu acesta, nu se spune 
că este şi nu poate să fie viu, tot aşa şi sufletul, singur şi prin 
sine însuşi, nu poate fi viu dacă nu se uneşte în chip negrăit şi 
neamestecat cu Dumnezeu, Care e cu adevărat viaţa veşnică. 
Pentru că înainte de unirea [cu El] în conştiinţă, vedere şi 
simţire 1 , el este mort, chiar dacă este spiritual [inteligibil] şi 
nemuritor prin fire. Căci nu este cunoştinţă fără vedere, nici 
vedere fără simţire. Iar cele spuse sunt aşa: vederea, iar în 
vedere cunoştinţa şi simţirea — aceste sunt aşa în cele du- 
hovniceşti, fiindcă în cele trupeşti simţirea se face şi fără ve- 
dere. Ce vreau să spun deci? Orbul când îşi loveşte piciorul 
de piatră simte; mortul, nu. Dar în cele duhovniceşti, dacă 
mintea n-ajunge la vederea celor mai presus de minte, nu 
simte lucrarea duhovnicească. Deci cel ce zice că simte cele 
duhovniceşti înainte de vederea celor mai presus de minte, de 
cuvânt şi de gând, se aseamănă celui lipsit de organele văzu- 
lui, care simte lucrurile bune sau rele pe care le păţeşte, dar 
nu ştie cele pe care le are în mâinile sau la picioarele lui şi 
care-i aduc viaţă sau moarte, căci nu simte nicidecum lucru- 
rile rele sau bune care vin asupra lui, fiind lipsit de puterea şi 
simţul văzător; de aceea, de multe ori ridică bastonul ca pen- 
tru a se apăra de un vrăjmaş şi, în loc de acela, îl loveşte pe 
prietenul lui, în timp ce duşmanul stă înaintea ochilor lui şi-şi 
râde de el. 

I 
Cine poate vedea învierea lui Hristos? 

Cei mai mulţi oameni cred în învierea lui Hristos, dar 
foarte puţini sunt cei ce o au şi o văd în chip curat; cei ce 
n-au văzut-o însă nici nu se pot închina lui lisus Hristos ca 
unui Sfânt şi Domn, căci „nimeni, zice, nu poate să spună că 
lisus este Domn decât numai în Duhul Sfânt" [1 Co 12, 3], şi 
altundeva: „Duh este Dumnezeu şi cei ce se închină Lui tre- 
buie să I se închine în Duh şi Adevăr" [In 4, 24]. Căci nici 
preasfânta cântare, pe care o avem acum în fiecare zi în gură, 



1 Engnosei kai orasei kaipeira. 

nu spune: „învierea lui Hristos crezând [pisteusantes] " , ci: 
„învierea lui Hristos văzând [theasamenoi] , să ne închinăm 
Sfântului Domnului Iisus, Unuia Celui fără de păcat". Cum 
deci Duhul Sfânt ne îndeamnă să zicem acum: „învierea lui 
Hristos văzând", ca unii ce am văzut-o, deşi n-am văzut-o, de 
vreme ce Hristos a înviat o dată pentru totdeauna acum o mie 
de ani, şi nici atunci nu L-a văzut cineva înviind? Oare dum- 
nezeiasca Scriptură vrea ca noi să minţim? Să nu fie! Dim- 
potrivă, ea ne îndeamnă mai degrabă să spunem adevărul: şi 
anume că în fiecare din noi, cei credincioşi, are loc învierea 
lui Hristos, şi aceasta nu o dată, ci în fiecare ceas, atunci 
când, precum spuneam, însuşi Stăpânul Hristos învie întru 
noi, strălucind şi scânteind cu scânteierile nestricăciunii şi 
Dumnezeirii. Căci venirea [şi prezenţa] purtătoare de lumină 
a Duhului ne arată, ca nişte zori, învierea Domnului, sau mai 
degrabă ne dă harul de a-L vedea înviind pe El însuşi. De 
aceea şi zice: „Dumnezeu este Domnul şi S-a arătat nouă" 
[Ps 117, 27] şi, însemnând a doua Lui venire, adăugând, zi- 
cem aşa: „Binecuvântat Cel ce vine întru numele Domnului" 
[Ps 117, 26]. Deci câtor li Se arată Hristos înviind, li Se arată 
în chip cu totul duhovnicesc, fiind văzut cu ochii duhovni- 
ceşti. Pentru că atunci când vine în noi prin Duhul, ne învie 
din morţi, ne face vii şi ne dă să-L vedem întreg şi viu întru 
noi, pe El, Cel nemuritor şi nepieritor; dar nu numai aceasta, 
ci ne dăruieşte şi harul de a-L cunoaşte limpede ca pe Unul 
ce împreună-învie şi este împreună-preamărit cu noi [Ef2, 6; 
Rm 8, 17], precum mărturiseşte toată Scriptura. 

Credinţa e vie prin fapte 

Acestea sunt, aşadar, tainele duhovniceşti ale creştinilor, 
aceasta e puterea cea ascunsă a credinţei noastre, pe care cre- 
dincioşii sau rău-credincioşii, sau, mai bine zis, credincioşii 
pe jumătate nu le văd şi nici nu le pot vedea vreodată. Iar ne- 
credincioşii, răi-credincioşii şi credincioşii pe jumătate sunt 
cei care nu-şi arată credinţa lor prin fapte [Iac 2, 18]. Pentru 
că fără fapte şi demonii cred [Iac 2, 19] şi mărturisesc că 
Hristos e Dumnezeu şi Stăpân, căci zic: „Te cunoaştem pe 

tine cine eşti: Fiul lui Dumnezeu" [Mc 1, 24; Le 4, 34; Mt 
8, 29] şi altundeva: „Aceşti oameni sunt robi ai Dumnezeului 
Celui Preaînalt" [FA 16, 17]. Dar totuşi o astfel de credinţă 
nu este de folos nici demonilor, nici oamenilor. Nu este nici 
un folos al acestei credinţe, pentru că este moartă cum zice 
dumnezeiescul Apostol: „Credinţa fără fapte moartă este" 
[Iac 2, 26]. Cum sunt de altfel şi faptele fără credinţă. Dar 
cum este moartă? Pentru că nu are în ea pe Dumnezeu Care 
face viu [1 Tim 6, 13], pentru că nu L-a câştigat în ea pe Cel 
ce a spus: „Cel ce Mă iubeşte pe Mine va păzi poruncile 
Mele, şi Eu şi Tatăl ne vom face la el sălaş" [In 14, 21-23], 
ca prin venirea [prezenţa] Lui să învie din morţi pe cel ce a 
câştigat-o, să-L facă viu şi să-i dăruiască harul de a-L vedea 
pe Cel ce învie întru el şi L-a înviat pe el. Deci din această 
pricină o astfel de credinţă este moartă, sau mai degrabă 
morţi sunt cei ce o au fără fapte. Căci credinţa în Dumnezeu, 
pururea face viu, şi, vie fiind, face vii pe cei ce se apropie de 
ea cu bună intenţie şi o primesc pe ea, care chiar şi înainte de 
lucrarea poruncilor i-a dus pe mulţi de la moarte la viaţă şi 
le-a arătat pe Hristos-Dumnezeu. Şi, dacă ar fi stăruit în po- 
runcile Lui şi le-ar fi păzit până la moarte, ar fi fost păziţi şi 
ei de către acestea aşa cum au fost numai de credinţa singură; 
dar, după ce s-au întors ca un arc sucit [Ps 77, 57] şi s-au 
străpuns cu propriile lor fapte dinainte, pe bună dreptate în- 
dată s-au găsit naufragiind şi în credinţă [1 Tim 1, 19] şi s-au 
lipsit pe ei înşişi, din păcate, de bogăţia cea adevărată, care e 
Hristos Dumnezeu. Ca să nu păţim şi noi aceasta, să păzim, 
rogu-vă, poruncile lui Dumnezeu pe cât e cu putinţă, ca să 
ne desfătăm de bunurile prezente şi viitoare, adică de însăşi 
vederea lui Hristos, pe care fie să o dobândim noi toţi cu 
harul Domnului nostru Iisus Hristos, Căruia fie slava în veci. 
Amin. 

Cateheza 14 



Simţirea tainelor negrăite 

Despre pocăinţă şi începutul vieţii monahale. Şi cum 
înaintând cineva pe cale şi cu rânduială spre virtute 
vine prin lucrarea poruncilor la desăvârşire. 



Călăuzit de cineva încercat 

Fraţilor şi părinţilor, cel ce a dispreţuit toate cele văzute şi 
însuşi sufletul său [Le 14, 26], ca să poată arăta pocăinţă ade- 
vărată după porunca Domnului [Mt 4, 17] şi să înceapă lucrul 
acesta, nu socoteşte că a învăţat acest lucru de la sine însuşi, 
ci, venind la un meşteşugar şi la un bărbat priceput în aceas- 
ta, şi supunându-se acestuia cu frică şi cutremur mare şi cu 
atenţie încordată, află de la el şi e învăţat lucrarea duhovni- 
cească a făptuirilor virtuoase şi ce trebuie să facă atunci când 
se căieşte; iar când spun frică şi cutremur mă gândesc la frica 
şi cutremurul de a nu atinge un asemenea lucru bun şi de a 
fi osândit în focul cel veşnic ca un lucrător nepriceput al po- 
runcilor. Şi socotind cuvintele aceluia ca ieşind din gura lui 
Dumnezeu şi drept pricini de viaţă şi de moarte în păzirea sau 
în nesocotirea lor, le păzeşte întocmai. Şi — ca să nu lungesc 
cuvântul spunând multe — începând aşa şi atârnând în cre- 
dinţă neşovăielnică de făgăduinţele lui Dumnezeu, înaintează 
potrivit lui Dumnezeu în fiecare zi, şi, mergând pe cale, spo- 
reşte în vârsta duhovnicească şi se face bărbat desăvârşit în 
Hristos Dumnezeu [Ef4, 13]. 

Făgăduinţele Domnului 

Deci care sunt făgăduinţele făcute de însuşi Domnul, Iisus 
Hristos, Fiul lui Dumnezeu? Ascultă şi pricepe ce ne făgă- 

duieşte nouă: „Amin zic vouă că bucurie se face în cer pentru 
un singur păcătos care se căieşte" [Le 15, 17], şi iarăşi: „Pe 
cel ce vine la Mine — pe o asemenea cale — nu-1 voi scoate 
afară [In 6, 37], şi iarăşi: „Cine însetează să vină la Mine şi să 
bea" [In 7, 37], şi: „Cel ce crede în Mine nu va vedea moar- 
tea în veac" [In 11, 26], şi altundeva: „Apropiaţi-vă de Mine 
şi Eu Mă voi apropia de voi" [Iac 4, 8; Za 1, 3]; şi: „Veniţii 
la Mine toţi cei osteniţi şi împovăraţi şi Eu voi odihni pe voi" 
[Mt 11, 28], şi altundeva: „Cel ce are poruncile Mele şi le 
păzeşte pe ele acesta este cel ce Mă iubeşte; şi cel ce Mă iu- 
beşte pe Mine va fi iubit de Tatăl Meu, şi Eu şi Tatăl vom 
veni — prin Duhul — şi ne vom face la el sălaş" [In 14, 21. 
23], şi: „Dacă voi, fiind oameni răi, ştiţi să daţi daruri bune 
copiilor voştri, cu atât mai mult Tatăl vostru Cel ceresc va da 
Duhul Sfânt celor ce se roagă de El" [Mt 1, 11; Le 11, 13]. 
Aşadar, nădăjduind cu credinţă neşovăitoare în aceste făgă- 
duinţe şi promisiuni ale lui Dumnezeu, precum spuneam, să- 
vârşeşte fără zăbavă, cu multă râvnă şi cu imbold nestăvilit 
toate poruncile Lui. Iar întâia poruncă aceasta este: „Pocă- 
iţi -vă, că s-a apropiat împărăţia cerurilor" [Mt 4, 17] şi iarăşi: 
„Cereţi şi vi se va da, căutaţi şi veţi afla, bateţi şi vi se va 
deschide; căci tot cel ce cere va lua şi cel ce caută va găsi şi 
celui ce bate i se va deschide" [Mt 7, 7-8]. Vrând însă Dum- 
nezeu să ne înveţe despre acestea, cum anume trebuie să ce- 
rem şi prin ce vorbe şi fapte, a zis: „Cel ce vrea să fie între 
voi întâiul să se facă cel din urmă dintre toţi, rob al tuturor şi 
slugă a tuturor. Fiindcă cel ce se va înălţa pe sine însuşi se va 
smeri, iar cel ce se smereşte pe sine se va înălţa" [Mc 10, 43; 
Le 14, 11]. 

Deci toate acestea şi altele asemenea acestora gândindu-le 
cu mintea şi simţirea şi lucrându-le cu râvnă cel ce le ţine 
neîncetat în cugetul său şi petrece în ele ziua şi noaptea, se 
desparte puţin câte puţin de amintirea lumii, a lucrurilor vie- 
ţii, a banilor, a rudelor şi alor săi, şi pe măsura acestei des- 
părţiri se apropie de cele duhovniceşti. Şi înaintând aşa în 
fiecare zi, simte cum puţin câte puţin se depărtează gândurile 
apucăturilor dinainte şi cum se micşorează patimile însele, iar 

inima înmuiată vine la smerenie; şi cum, la rândul ei, aceasta 
naşte gânduri care insuflă smerită cugetare. Simţind însă ast- 
fel aceste lucruri, vine prin toate acestea la străpungere şi 
lacrimi. Vine însă aici prin multe necazuri [FA 14, 22], şi, cu 
cât se smereşte mai mult, cu atât prisoseşte străpungerea. 
Fiindcă smerenia naşte plânsul, iar plânsul hrăneşte pe cea 
care 1-a născut şi o face să crească. Iar această lucrare săvâr- 
şită prin împlinirea poruncilor spală — o minune! — toată 
întinăciunea de pe suflet şi îndepărtează toată patima şi toată 
pofta cea rea, adică cea trupească şi lumească. Şi aşa omul se 
face liber în sufletul său de orice poftă pământească; şi se 
face cu totul gol nu numai de legăturile trupeşti, ci ca atunci 
când cineva se dezbracă de o haină. Şi pe bună dreptate: 
fiindcă sufletul dezbracă mai întâi nesimţirea, pe care dum- 
nezeiescul Apostol o numeşte vălul care zace asupra necre- 
dincioşilor iudei [2 Co 3, 15], dar nu numai aceasta, ci acum 
tot cel ce nu face cu toată puterea şi cu inimă fierbinte porun- 
cile harului, are acest văl aşezat peste partea mentală a sufle- 
tului său şi nu poate să se ridice la înălţimea cunoştinţei Fiului 
lui Dumnezeu [EfA, 13]. Apoi, aşa cum cel dezbrăcat trupeşte 
vede relele din trupul său, tot aşa şi acesta vede limpede 
patimile aflate în sufletul său, ca, de pildă, iubirea de slavă, 
iubirea de arginţi, ţinerea de minte a răului, ura de fraţi, piz- 
ma, invidia, cearta, părerea de sine şi celelalte. Şi punând 
peste ele poruncile ca nişte leacuri, iar încercările ca pe un 
fier încins, smerindu-se şi plângând şi cerând fierbinte ajuto- 
rul lui Dumnezeu, vede limpede harul Duhului Sfânt venind, 
smulgându-le şi ştergându-le una câte una, până când sufletul 
lui se face cu desăvârşire liber de toate acestea. Fiindcă veni- 
rea Duhului nu-1 face vrednic de libertate doar în parte, ci în 
chip desăvârşit şi curat, fiindcă împreună cu patimile zise mai 
sus alungă şi toată trândăvirea şi neştiinţa, uitarea şi lăcomia 
pântecelui şi toată iubirea de plăcere, şi aşa înnoieşte omul în 
acelaşi timp sufleteşte şi trupeşte, astfel încât se pare că unul 
ca acesta nu mai poartă un trup stricăcios şi împovărător [Sol 
9, 15], ci unul duhovnicesc [7 Co 15, 44] şi imaterial şi gata 
deja pentru răpire [1 Tes 4, 17]. Dar harul Duhului nu lucrea- 

ză în el numai aceasta, ci nu-i mai îngăduie unuia ca acesta să 
vadă nimic din cele sensibile, ci mai degrabă îl face ca şi cum 
n-ar vedea cu simţurile; fiindcă ori de câte ori mintea se uneş- 
te cu cele inteligibile, ea ajunge în întregime în afara celor 
sensibile, chiar dacă pare că vede cele sensibile. 

Simţirea tainelor 

Deci petrecând în aceste lucruri potrivit sfântului care zi- 
ce: „iar cetăţenia noastră este în ceruri [Flp 3, 20], privind nu 
la cele ce se văd, ci la cele ce nu se văd [2 Co 4, 18]", este 
luminat şi creşte în fiecare zi în vârsta duhovnicească, desfi- 
inţând cele ale cugetului pruncesc şi înaintând spre desăvârşi- 
rea bărbătească [Ef 4, 13-14]. De aceea, pe măsura vârstei i 
se schimbă şi puterile şi lucrările fireşti şi se face mai viteaz 
şi mai tare în făptuirile poruncilor lui Dumnezeu. Deci împli- 
nindu-le pe acestea în fiecare zi, pe măsura lucrării lor iarăşi 
se curăţeşte şi se învredniceşte să vadă descoperiri ale unor 
mari taine, al căror adânc nu 1 -a văzut vreodată, nici nu poate 
să-1 vadă [1 Tim 6, 16] nimeni din cei ce n-au luptat să se 
înalţe la o asemenea curăţie. Iar „taine" numesc pe cele vă- 
zute de către toţi dar neînţelese de către toţi: fiindcă de la 
Duhul care ne face noi, omul dobândeşte ochi noi, urechi de 
asemenea noi şi de acum înainte nu mai vede cele sensibile în 
chip sensibil ca un om, ci, ajungând mai presus de om, vede 
cele sensibile în chip duhovnicesc şi ca pe nişte icoane ale 
celor nevăzute, iar formele din acestea le vede ca pe unele 
lipsite de chip şi de formă. Aude nu o voce sau voci de om, ci 
numai Cuvântul cel viu când iese prin vocea omului. Fiindcă 
numai pe Acesta îl primeşte în sine ca pe un cunoscut şi pri- 
eten, şi îi face intrare şi, atunci când ajunge înăuntru, îl îm- 
brăţişează cu bucurie, precum a spus Domnul: „Oile Mele 
ascultă glasul Meu, dar de străini nu ascultă" [In 10, 27. 5]. 
Iar toate celelalte cuvinte ale oamenilor le aude, dar nu le 
primeşte, şi nici măcar nu le lasă să intre înăuntrul său, ci le 
alungă de la sine, întorcându-se de la deşertăciunea lor; se 
întâmplă însă uneori să nu simtă venirea sau loviturile lor, iar 

atunci se poartă faţă de ele ca un surd care nu aude, deşi le 
aude 1 . 

Uimirea în faţa tainelor 

Prin urmare, ajungând aşa, numaidecât Dumnezeu sălăş- 
luieşte în el şi i se face toate câte vrea, sau mai degrabă şi mai 
presus de câte vrea el. Fiindcă Dumnezeu fiind tot binele, 
face sufletul în care sălăşluieşte plin de tot binele pe măsura 
cuprinderii firii noastre, pentru că Dumnezeu e de necuprins 
şi de neîndurat pentru toată firea creată. Iar bunătăţile acelea 
sunt cele pe care ochiul nu le-a văzut şi urechea nu le-a auzit 
şi la inima omului nu s-au suit [/ Co 2, 9], adică la a celui ce 
n-a ajuns aşa. Prin urmare, Dumnezeu Cel ce sălăşluieşte în 
el îl învaţă pe un asemenea om despre cele viitoare şi cele 
prezente, nu prin cuvânt, ci prin însuşi lucrul, prin experienţă 
şi realitate 2 . Fiindcă descoperindu-i ochii minţii lui Dumne- 
zeu îi arată câte vrea şi câte îi sunt de folos, iar pe celelalte îl 
convinge să nu le caute nici să le cerceteze, nici să le isco- 
dească cu curiozitate, fiindcă nici măcar cele pe care Dumne- 
zeu i le dezvăluie şi i le arată nu le poate vreodată privi cu 
neruşinare; ci, plecându-se spre adâncul bogăţiei şi înţelep- 
ciunii şi cunoştinţei lui Dumnezeu [Rm 11, 33], de îndată e 
cuprins de ameţeală şi de uimire, gândindu-se la sine însuşi şi 
de ce fel de lucruri s-a învrednicit a se face văzător. Căci pri- 
vind la măreţia iubirii de oameni a lui Dumnezeu şi ieşindu-şi 
din sine, şi socotindu-se pe sine însuşi din suflet nevrednic de 
vederea unor asemenea lucruri, nu vrea nici să privească lim- 
pede spre ele, nici să le înveţe, ci, cuprins de cutremur, de fri- 
că şi respect, strigă: „Cine sunt eu, Doamne, şi care e casa pă- 
rintelui meu, că mi-ai descoperit mie nevrednicul asemenea 
taine şi m-ai făcut nu numai văzător al unor asemenea bună- 
tăţi ale Tale, ci şi părtaş al lor în chip uimitor [paradoxal]?" 



1 Pasaj esenţial care concentrează gnoseologia mistică bazată pe teoria simţuri 
lor noi, duhovniceşti, a Sfântului Simeon [cf. n. B. Krivocheine, SC 104, p. 213]. 
Pentru detalii pe fundalul unei analize a întregii învăţături patristice anterioare, cf. 
monografia lui B. Fraigneau-JulEN, Les sens spirituels et la vision de Dieu selon 
Symeon le Nouveau Theologien (Theologie historique 67), Paris, 1985. 

2 Oulogoall'ergo kaipeira kaipragmati. VU 'b 

Vederea lui Dumnezeu singur 

Aşadar, unul ca acesta, ajungând mai presus de toată făp- 
tura, nu mai vrea să se întoarcă înapoi şi să cerceteze cu curi- 
ozitate cele ale făpturii. Fiindcă dobândind pe Stăpânul înge- 
rilor, nu mai suferă să cerceteze cele despre fiinţa şi firea în- 
gerilor care-I slujesc Lui, căci ştie că nu este lucru plăcut lui 
Dumnezeu ca omul să cerceteze cu curiozitate cele mai pre- 
sus de om; fiindcă dacă ni s-a poruncit să nu cercetăm cu cu- 
riozitate dumnezeieşti le Scripturi, cu atât mai mult nu se cu- 
vine ca noi să cercetăm cu curiozitate cele mai presus de cele 
scrise. Unul ca acesta îl vede pe Dumnezeu, pe cât e cu pu- 
tinţă omului a-L vedea şi pe cât socoteşte Dumnezeu că-i este 
de folos, se sârguieşte să-L vadă necontenit şi se roagă până 
la sfârşit să-L vadă pururea, fiindu-i de ajuns şi numai vede- 
rea Aceluia şi nemaicerând nimic altceva, şi de aceea nici nu 
mai vrea să-L lase pe Stăpânul Dumnezeu, de a Cărui lumină 
e plin, şi desfătarea vieţii sale adevărate pe care o are, pentru 
a se uita înapoi spre cei ce sunt robi împreună cu el. Unul ca 
acesta fiind privit, adică luminat de sus de către Dumnezeu, 
şi văzând el însuşi slava Lui covârşitoare, nu poate nicicând 
să fie văzut, nici înţeles de către alţii aşa cum este şi în ce 
slavă este; fiindcă orice suflet sfânt e liber de orice iubire de 
slavă, căci fiind îmbrăcat în haina foarte luminoasă şi împă- 
rătească a duhului şi fiind umplut de slava covârşitoare a lui 
Dumnezeu [2 Col, 10], nu numai că nu ţine seama de slava 
oamenilor, dar nici atunci când aceasta îi este oferită de către 
aceia nu se întoarce spre ea. Căci fiind privit de Dumnezeu şi 
privindu-L la rândul său pe El, nu va pofti nicidecum să se 
uite la un alt om, sau să fie privit de către altcineva. 

De aceea, vă rog, fraţilor în Hristos, să nu vrem să învă- 
ţăm cele negrăite numai în cuvinte, lucru cu neputinţă atât 
celor ce învaţă unele ca acestea, cât şi celor ce-i ascultă pe 
aceştia. Fiindcă nici cei care învaţă pe alţii despre lucrurile 
inteligibile şi dumnezeieşti nu pot să ofere în mod limpede cu 
exactitate din exemple dovezile lor şi însuşi adevărul acestora 
în chip real, nici cei ce sunt învăţaţi de ei nu pot afla numai 
din cuvânt lucrarea celor zise, ci să ne grăbim să le apucăm 

pe acestea prin făptuire, osteneală şi chinuri, şi aşa să ajun- 
gem la vederea lor, ca de acolo să fim iniţiaţi şi în cuvintele 
privitoare la nişte lucruri ca acestea, şi astfel Dumnezeu să fie 
slăvit întru noi care suntem aşa, iar noi să-L slăvim pe El prin 
cunoaşterea unor asemenea lucruri şi El să ne slăvească pe 
noi în însuşi Hristos Dumnezeul nostru, Căruia I se cuvine 
toată slava în vecii vecilor. Amin. 



Cateheza 15 



In lumina lui Dumnezeu 

Despre dispoziţia pătimaşă, necredincioasă şi rea a 
sufletului. Şi ce este unirea Iui Dumnezeu cu fiii lu- 
minii şi în ce chip se face aceasta în ei. Iar spre sfâr- 
şit un atac împotriva celor ce îndrăznesc să vină cu 
nevrednicie spre arhierie. 



întunericul necredinţei 

Fraţilor şi părinţilor, întotdeauna se împotriveşte întuneri- 
cul luminii, necredinţa credinţei, necunoaşterea cunoaşterii şi 
ura iubirii, fiindcă atunci când la început a zis Dumnezeu: 
„Să fie lumină" [Fc 1, 3], şi s-a făcut numaidecât lumină, 
întunericul a pierit; iar prin retragerea luminii, s-a făcut nu- 
maidecât noapte. Adam însă străjuit de credinţa sa în Dum- 
nezeu era într-o slavă nemuritoare şi în rai, dar atunci când 
a fost abătut de vrăjmaşul spre necredinţă, a fost osândit la 
moarte şi izgonit din rai [Fc 3, 23], iar în locul cunoştinţei 
dumnezeieşti şi duhovniceşti a primit cunoştinţa trupească. 
Căci orbindu-i-se ochii sufletului şi căzând din viaţa cea 
nestricăcioasă, a văzut cu ochii trupeşti; şi, aruncându-se cu 
simţire pătimaşă asupra celor văzute cu vederea ochilor, a 
cunoscut-o pe Eva, femeia lui, şi aceasta zămislind 1-a născut 
pe Cain [Fc 4, 1]. Deci această cunoaştere este cu adevărat o 
necunoaştere a oricărui lucru bun; căci dacă n-ar fi căzut mai 
întâi din cunoaşterea şi vederea lui Dumnezeu, n-ar fi coborât 
la această cunoaştere. Şi tot aşa, nici Cain, fiul lui, dacă n-ar 
fi fost aprins mai întâi spre ură şi pizmă împotriva fratelui 
său Abel, nu l-ar fi omorât [Fc 4, 3-8]. Prin urmare, câţi sunt 
cuprinşi de întuneric din naştere şi nu vor să-şi aţintească pri- 
virile spre lumina spirituală [inteligiblă], de unde a căzut stră- 

moşul, aceştia îi socotesc ca pe nişte vrăjmaşi potrivnici pe 
cei ce sunt în lumină şi vorbesc despre lumină, fiind răniţi de 
cuvintele lor. Căci aşa cum o rază de soare intrând undeva 
într-o casă întunecoasă, răneşte şi străpunge întunericul ca o 
săgeată, tot aşa şi cuvântul de-Dumnezeu-insuflat al unui băr- 
bat duhovnicesc şi cuvios se face ca o sabie cu două tăişuri 
[Evr4, 12] în inima omului trupesc [2 Co 2, 3], provocându-i 
durere şi întărâtându-1 prin necunoaştere şi necredinţă spre 
contradicţie şi ură. 

Neştiinţa întunecă şi orbeşte simţirea lui Hristos 

Insă cel care socoteşte că ştie ceva neştiind nimic [Ga 6, 3], 
chiar dacă ar vedea un înger din cer [Ga 1, 8] pogorându-se 
spre el, l-ar respinge ca pe un demon rău, şi chiar dacă ar veni 
la el un apostol şi un proroc al lui Dumnezeu, s-ar depărta de 
la el ca de un alt Simon Magul. O, nesimţire extremă!, orbul 
socoteşte orb pe cel ce vede şi cel cu adevărat flecar socoteşte 
flecăreală cuvintele lui. Şi aşa cum, deşi i se spune de către 
mulţi că soarele nu străluceşte noaptea, orbul care-i aude nu-i 
crede; iar fiind în miezul zilei, crede iarăşi că este noapte, 
socotind că este înşelat în ambele cazuri; şi chiar dacă aude 
că ziua e lumină, iar noaptea că e întuneric, îndoindu-se îi 
trimite la plimbare pe cei ce spun aceasta. Tot aşa şi cei ce 
şed în întunericul patimilor [Ps 106, 10] şi au mintea orbită 
din pricina neştiinţei, sau mai degrabă n-au dobândit mintea 
lui Hristos [1 Co 2, 16], socotesc că nu are minte cel ce are 
mintea lui Hristos, şi că are minte pe cel ce nu o are pe 
aceasta; despre aceştia pe drept cuvânt zice prorocul David: 
„Nebunul şi cel fără de minte vor pieri [Ps 48, 11]. Prin ur- 
mare, unii ca aceştia strâmbă [2 Ptr 2, 3.16] după propriile 
lor pofte întreaga Scriptură şi se strică pe ei înşişi în patimile 
lor, măcar că nu dumnezeiasca Scriptură suferă acest lucru, ci 
cei care o desfigurează. 

Deci spune-mi, tu, cel ce ai judecata dreaptă a lucrurilor, 
cum vor citi vreodată de la ei înşişi orbii înţelesurile luminii, 
dacă nu primesc din pricina părerii de sine să fie învăţaţi? Cel 
ce este orb cu ochii şi nu vede lumina cum va citi cele scrise 



185- 



în lumină? Iar cel ce este orb cu mintea şi nu are în el însuşi 
mintea lui Hristos [/ Co 2, 16], cum va putea socoti înţelesu- 
rile aşezate în lumina lui Hristos? Chiar dacă le-ar citi de zeci 
de mii de ori cu ochi trupeşti, ca şi cum ar fi scrise în chip 
sensibil, unul ca acesta n-ar putea, pe cât socot, vedea vreo- 
dată într-un loc material şi întunecos cele duhovniceşti, ima- 
teriale şi luminoase. 

Dumnezeu, lumina sufletului 

Deci nimeni să nu vă înşele [7 In 3, 7]. Dumnezeu e lumină 
fi In 1, 5] şi celor cu care se uneşte le împărtăşeşte pe măsura 
curăţirii lor strălucirea Lui; şi atunci candela [Mt 25, 8] stinsă 
a sufletului, adică mintea, cunoaşte că a aprins-o un foc 
dumnezeiesc care o învăluie. O, minune!, omul se uneşte du- 
hovniceşte şi trupeşte cu Dumnezeu, fiindcă sufletul nu se 
separă de minte, nici trupul de suflet, ci printr-o unire în chip 
fiinţial [ousiodos] omul se face prin har întreit-ipostatic, un 
dumnezeu prin înfiere [thesei] 1 , făcut din trup, suflet şi Duhul 
dumnezeiesc de care se împărtăşeşte, şi aşa se împlinesc cele 
spuse de prorocul David: „Eu am zis dumnezei sunteţi toţi şi 
fii ai Celui Preaînalt" [Ps 81, 6], adică fii ai Celui Preaînalt 
după chipul şi asemănarea [Fc 1, 26] Celui Preaînalt, odrasle 
dumnezeieşti din Duhul Cel dumnezeiesc [In 3, 8], cărora pe 
bună dreptate le-a zis şi pururea le grăieşte Domnul: „Rămâ- 
neţi întru Mine, ca să aduceţi roadă multă [In 15, 9] — iar 
rod numeşte aici mulţimile celor mântuiţi de către ei — ; căci 
dacă mlădiţa nu rămâne în viţă se usca şi se aruncă în foc [In 
15, 4. 6]; deci voi rămâneţi în Mine şi Eu în voi [In 15, 4]". 
Deci cum rămâne în noi şi cum iarăşi noi rămânem în El, 
ne-a învăţat Domnul însuşi zicând: „Tu, Părinte, în Mine şi 
Eu în Tine, şi aceştia în Mine, precum şi Eu în ei" [In 7, 21. 
26]. Şi vrând să întărească aceasta, repetă cuvântul şi zice: 



' Cuplul noţional pentru exprimarea sensului îndumnezeirii în gândirea bizantină 
e physei — thesei, „prin fire — prin aşezare", „prin natură — prin instituire": 
primul termen echivalează cu viziunea panteistă, cel de-al doilea exprimă unirea ha- 
rică a omului cu Dumnezeu. L-am tradus cu „prin înfiere" datorită faptului că ideea 
„aşezării/instituirii" e implicată în cuvântul grec care înseamnă „înfiere" : hyothesia. 

„Ei în Mine şi Eu în ei, precum Tu, Părinte, în Mine şi Eu în 
Tine" [In 17, 21. 26], şi spre încredinţarea celor ce ascultă 
adaugă zicând: „Precum M-ai iubit pe Mine, i-am iubit şi Eu 
pe ei, şi ei au cunoscut că Tu M-ai trimis" [In 17, 23. 25]. 
E evident, aşadar, că, aşa cum Tatăl rămâne în Fiul [In 14, 10] 
şi Fiul în sânul Tatălui [In 1, 18], tot aşa şi cei renăscuţi prin 
Duhul dumnezeiesc [In 3, 3] şi care s-au făcut fraţi ai lui 
Hristos Dumnezeu prin darul Lui, şi fii ai lui Dumnezeu şi 
dumnezei prin înfiere [thesei], rămân prin har în Dumnezeu 
şi Dumnezeu în ei [1 In 4, 12]. 

Orbii spirituali 

Deci atunci, cei ce nu se fac aşa, nici nu au fost schimbaţi 
întru totul prin făptuire, cunoştinţă şi vedere, cum nu se ruşi- 
nează să se numească pe ei înşişi creştini? Cum de îndrăznesc 
să-şi deschidă gura şi să grăiască cu neruşinare despre tainele 
lui Dumnezeu cele ascunse [Ef 3,9], zăcând în nepăsare ca 
într-un aşternut? Cum nu roşesc să se catalogheze pe ei înşişi 
în rând cu creştinii şi să se numere împreună cu cei duhovni- 
ceşti? Cum nu tremură făcându-se împreună- şezători pe sca- 
un cu preoţii, săvârşitori şi liturghisitori ai Trupului şi Sân- 
gelui Domnului? Sunt cu totul nedumerit, dar, precum spu- 
neam, orbirea minţii, nesimţirea şi neştiinţa care-i urmează şi 
părerea de sine născută din acestea, îi fac să calce în picioare 
ca pe un noroi aurul cel adevărat, piatra cea scumpă [I Ptr 
1, 18], pe însuşi Domnul nostru Iisus Hristos. Ce îndrăzneală 
înfricoşătoare, care-i face să se urce ca la o tribună înaltă şi să 
şadă pe ea, ca fiecare dintre aceştia să se arate mai presus de 
toţi şi văzut de toţi. Deci cum oare sunt creştini unii ca aceş- 
tia, şi cine le va da oare numele de creştini? 

Acestea le-am grăit celor care încearcă să ştie şi să spună 
toate şi socotesc că sunt ceva, nefiind nimic [Ga 6, 3]; le-am 
arătat înscriindu-ne cuvântul ca pe o tăbliţă, arătând cum şi în 
ce fel sunt creştinii, pentru ca aceştia, comparându-se pe ei 
înşişi cu modelul, să cunoască cât de lipsiţi sunt de adevărul 
creştinilor. 

Căutaţi lumina în căinţă şi lacrimi 

Dar vouă, robi ai lui Hristos, care doriţi să învăţaţi şi v-aţi 
pregătit auzul, însuşi Stăpânul a toate vă strigă prin sfintele 
lui Evanghelii, zicând: „Până când aveţi lumina, alergaţi spre 
lumină, ca întunericul să nu vă cuprindă [In 12, 36. 35]. 
Alergaţi prin pocăinţă pe calea poruncilor Lui [Ps 118, 32] 
alergaţi, cât timp e vremea luminării Lui, mai înainte ca 
noaptea morţii să vă cuprindă [In 9, 4] şi să vă trimită în în- 
tunericul cel veşnic. Alergaţi, căutaţi, loviţi, ca să vă deschidă 
uşa [Mt 7, 7] împărăţiei cerurilor şi să ajungeţi înăuntrul ei şi 
să o dobândiţi înăuntrul vostru [Le 17, 21]. Fiindcă cei care 
ies din viaţa aceasta înainte de a o fi dobândit, unde şi când o 
vor găsi o dată ce au plecat acolo? Aşadar, aici ni s-a poruncit 
să cerem, să căutăm şi să batem [Mt 7, 7] în căinţă şi lacrimi, 
şi, dacă facem aşa, Stăpânul ne-a poruncit să ne-o dea nouă. 
Deci, dacă nu vrem să facem aceasta şi să ascultăm de Stăpâ- 
nul Hristos, astfel ca, umblând încă în această viaţă să ne 
grăbim să luăm împărăţia înăuntrul nostru, oare ducându-ne 
acolo nu-L vom auzi zicându-ne pe bună dreptate: „Ce cău- 
taţi acum ceea ce n-aţi vrut să primiţi de la Mine atunci când 
v-am dat vouă? Oare nu de multe ori v-am îndemnat să vă 
osteniţi şi să o luaţi de la Mine, dar voi n-aţi vrut, ci aţi dis- 
preţuit-o şi i-aţi preferat desfătarea celor stricăcioase şi pă- 
mânteşti? Deci cu ce fel de cuvinte şi fapte o veţi putea găsi 
acum?" 

De aceea, părinţilor şi fraţilor, vă rog să păzim cu toată 
râvna poruncile Dumnezeului nostru ca să dobândim viaţa şi 
împărăţia veşnică şi să nu auzim acum: „Cine nu ascultă de 
Fiul nu va vedea viaţa şi mânia lui Dumnezeu va rămâne 
peste el" [In 3, 36], iar în veacul viitor: „Duceţi-vă de la Mine, 
nu vă cunosc pe voi de unde sunteţi" [Mt 7, 23; Le 12, 25], ci 
să ne unim cu acel glas binecuvântat care zice: „Veniţi, bine- 
cuvântaţii Părintelui Meu, de moşteniţi împărăţia cea gătită 
vouă [Mt 25, 34], pentru că M-aţi hrănit pe Mine, care flă- 
mânzeam de mântuirea voastră, prin lucrarea poruncilor Me- 
le, M-aţi adăpat, M-aţi îmbrăcat, M-aţi adunat şi aţi venit la 



Mine [Mt 25, 35-36], curăţind inimile voastre de toată întină-ciunea 
şi murdăria păcatului; desfataţi-vă deci acum de bunătăţile, a căror 
desfătare e negrăită şi viaţă veşnică nemuritoare!" — , pe care fie să 
o dobândim noi toţi cu harul Domnului nostru Iisus Hristos, Căruia 
fie slava în vecii vecilor. Amin. 



Cateheza 16 



Experienţa extazului în lumină 

Despre lucrările Duhului Sfânt. Şi care e vederea 
tainelor lui. Şi cum se descoperă celor curaţi cu 
inima. Şi relatare folositoare despre un ascultător 
care a primit Duhul Sfânt prin rugăciunile părin- 
telui său duhovnicesc. 



Relatare despre experienţa unui frate 

Fraţilor, părinţilor şi copiilor, un tânăr oarecare 1 mi-a po- 
vestit zicând: „Fiind supus unui părinte cinstit şi deopotrivă 



' Cum arată scoliile marginale din unele manuscrise, „tânărul" este Simeon Noul 
Teolog însuşi, iar „cinstitul părinte" e Simeon Evlaviosul. E ceea ce face şi 
Nichita Stithatul încorporând această relatare considerată autobiografică în Viaţa 
Sfântului Simeon (cap. 19). Autenticitatea psihologică şi duhovnicească a relatării, 
lipsa ei de retorică şi convenţii literare sar în ochi. Probleme creează relaţia ei cu 
relatarea autobiografică analogă din Cateheza 22 (22-128, 270-320). în ambele 
cazuri e vorba de o vedere a luminii avută de un tânăr încă de la începutul convertirii 
sale la o viaţă spirituală sub călăuzirea părintelui său duhovnicesc, rugăciunilor şi 
sfinţeniei căruia îi datorează harul acestei experienţe. în ambele relatări descrierea 
vederii şi a efectelor ei duhovniceşti e făcută în termeni asemănători (arătare subită, 
dispariţia lumii exterioare, unire cu lumina, bucurie şi dulceaţă, sentimentul unei 
uşurinţe fizice etc). Mai mult, ambele vederi par să fi survenit pentru prima dată 
unor persoane lipsite de experienţă mistică prealabilă. Cu toate acestea, ele nu pot fi 
considerate relatări duble ale unei aceleiaşi experienţe. Viaţa lui Nichita le distinge 
clar, prezentându-le în două capitole diferite (cap. 5 şi 19), dar înseşi Catehezele le 
diferenţiază prin contexte extrem de diferite şi care sugerează două etape distincte 
din viaţa tânărului Simeon. în C 22 e vorba de un tânăr, Gheorghe, în vârstă de 
douăzeci de ani, laic încă, locuind în casa unui patrician şi vizitându-şi părintele 
duhovnicesc la mănăstire (C 22, 969-971). în C 16 e vorba de un frate, proaspăt 
intrat în mănăstire şi vieţuind împreună cu părintele său duhovnicesc, ceea ce ar 
putea corespunde noviciatului lui Simeon la Studios în 977, când avea douăzeci şi 
opt de ani. Rămâne o diferenţă marcantă între cele două relatări: arătarea lui Simeon 
Evlaviosul în lumina unei relatări (C 22, 102-104) lipseşte din C16, unde vederea e 
descrisă în termeni mult mai umili faţă de prima, unde experienţa apare mult mai 
vie, deşi se spune că în viaţa împrăştiată pe care a dus-o mai apoi tânărul Simeon o 

cu cei mai mari şi mai înalţi sfinţi, auzind de la el de multe 
ori despre luminările dumnezeieşti care se fac de sus în cei ce 
luptă, de mulţimea de lumină şi de convorbirea lui Dumnezeu 
prin ea cu oamenii 2 , mă minunam. Şi o atât de mare poftă şi 
dorinţă de un asemenea lucru bun aveam, încât la gândul 
acesta uitam de toate cele pământeşti şi cereşti, şi nu numai 
aceasta, ci uitam şi de toată hrana şi băutura şi de orice uşura- 
re trupească. Iar mare fiind între sfinţi sfântul acesta şi împo- 
dobit cu darul vederii înainte, văzându-mă săvârşind fără şo- 
văială numai cele poruncite mie de el, şi nici mâncând nici 
bând, ci fiind absorbit cu totul în mine însumi şi ca mistuit de 
o otravă oarecare, având compătimire nemăsurată, mi-a po- 
runcit cu pedeapsă să mănânc, chiar dacă nu voiam, căci mă 
temeam, spunea el, de osânda neascultării. Deci pe cât gus- 
tam hrana, mă aprindeam încă şi mai mult şi nu puteam suferi 
necesitatea ei, astfel încât de multe ori mi se întâmpla să mă 
ridic de la masă vărând râuri de lacrimi. Mi se părea în incon- 
ştienţa mea că el împiedică intenţia mea, neştiind ce fel de 
chin lăuntric am şi, aşa fiind, nu ştiam, nenorocitul, că el cu- 
noştea până şi gândurile cele ascunse ale inimii mele. Fiindcă 
acest lucru se va arăta din cele ce urmează. 

Deci s-a întâmplat să intrăm în cetatea în care îşi avea lo- 
cuinţa 3 , ca să-i cerceteze pe copii săi duhovniceşti. Astfel, 
petrecând cu aceştia toată ziua — fiindcă pe mulţi îi folosea 
chiar şi numai arătându-li-se — şi ajungând seara în chilia lui 
însetaţi de multa osteneală şi căldură — fiindcă nu avea nici- 
decum obiceiul de a aţipi, deşi era ceas de vară şi el însuşi era 



uitase aproape (C 22, 284-288). Relatările experienţelor mistice nu excelează prin 
exactitate, ele depinzând adeseori de context şi de intenţia particulară edificatoare a 
naratorului. în orice caz, relatarea din C16 constituie un document preţios privitor la 
scurtul timp petrecut de Simeon în 977, ca novice la Studion, în preajma lui Simeon 
Evlaviosul [n. B. Krivocheine, SC 104, p. 236-239]. 

2 Cf. Viaţa Măriei Egipteanca, cap. 1; PG 87, 3700B: „Se spune că bătrânul 
[Zosima] a fost învrednicit de multe ori de vedenie dumnezeiască prin luminare 
făcută lui de la Dumnezeu" [n. B. Krivocheine, SC 104, p. 239]. 

3 Evident, Constantinopolul; mănăstirea Studion se găsea la periferia dinspre 
apus a cetăţii, în interiorul zidurilor; expresia „a intrat în cetate" are sensul de a intra 
în cartierele mai dens populate din centrul capitalei bizantine [n. B. Krivoche'ine, 
SC 104, p. 240-241]. 

bătrân, ajuns ca la şaizeci de ani 4 — , şezând noi la masă să 
gustăm ceva pâine, eu n-am vrut să mănânc, fiindcă trupul 
îmi era plin de osteneală. Şi socoteam că, dacă gust ceva hra- 
nă şi băutură, nu voi mai putea sta în picioare la rugăciunea 
mea spre căutarea celor dorite. Cugetând acestea, spunea el, 
nam aşezat şi stăteam ca şi cum ieşisem din mine însumi. 

Sfaturile lui Simeon Evlaviosul 

Deci sfântul, văzându-mă şi socotind osteneala pe care am 
suferit-o împreună cu el şi cunoscând pricina, ca unul ce era 
împodobit cu darul străvederii, precum spuneam, a cunoscut 
deci pricina pentru care sufeream acestea, şi mişcat spre com- 
pătimire multă îmi spune sub pedeapsă: «Mănâncă, copile, şi 
bea şi nu te întrista de acum înainte. Căci dacă Dumnezeu 
n-ar vrea să se milostivească de tine, n-ar fi binevoit să vii la 
noi». Deci am mâncat, zicea el, şi am bătut peste trebuinţă; 
fiindcă şi el mânca împreună cu mine urmându-şi neputinţa. 
După care, ridicându-ne de la masă, a zis către mine: «Cu- 
noaşte, copile, că nici postul, nici privegherea, nici osteneala 
trupească, nici orice altceva din faptele cele de-a dreapta 
nu-L bucură pe Dumnezeu şi nu-L fac să Se arate, decât su- 
fletul şi inima smerite, neiscoditoare [necurioase] şi bune». 
Auzind deci acestea şi minunându-mă de cuvântul şi îndem- 
nul sfântului, şi aprinzându-mă încă şi mai mult şi aducân- 
du-mi aminte într-o clipită şi în întreaga ascultare a minţii de 
toate păcatele mele, am fost năpădit de lacrimi şi căzând la 
picioarele lui cele sfinte şi ţinându-le am zis: «Roagă-te pen- 
tru mine, sfinte al lui Dumnezeu, ca prin tine să aflu milă, 
fiindcă dintre lucrurile bune pe care le-ai spus nu e în mine 
nici unul, decât păcate multe, pe care le ştii şi tu». Deci com- 
pătimind mult împreună cu mine şi lăcrimând, apoi poruncin- 
du-mi să mă ridic de la pământ, sfântul mi-a zis: «Ai încredere 
în Dumnezeu, Care ne-a dat harul Lui cu bogăţie, că ţi-1 va da 
pe acesta şi ţie îndoit numai pentru credinţa pe care o ai şi 
faţă de El şi faţă de smerenia mea». Aşadar, primind cuvântul 



4 Reper important pentru calcularea cronologiei vieţii Sfântului Simeon Evlavi- 
osul (cf. mai sus C4, a. 1) [n. B. Krivoche'ine, SC 104, p. 241]. 

ca din gura lui Dumnezeu şi gândindu-mă ce a făcut Ilie cu 
Elisei [4 Rg 2, 9-10] şi crezând că, deşi sunt nevrednic, dar 
Dumnezeu fiind iubitor de oameni face degrabă voinţa celor 
ce tem de El [Ps 144, 19], punând iarăşi metanie şi cerând 
rugăciune, m-am dus în chilia mea, luând poruncă de la el să 
fac şi să cânt numai Trisaghionul 5 . 

Lumină şi extaz 

Intrând deci unde aveam obiceiul să mă rog şi începând 
«Sfinte, Dumnezeule», aducându-mi aminte de cuvintele Sfân- 
tului, am fost mişcat până într-atât spre lacrimi şi spre dor 
dumnezeiesc, încât nu pot să înfăţişez prin cuvânt bucuria şi 
plăcerea ce mi s-au făcut atunci. Căci de îndată căzând cu 
faţa la pământ, iată că o lumină multă a strălucit spiritual 
[noeros] peste mine luându-mi la ea mintea întreagă împreună 
cu sufletul, astfel încât neaşteptatul minunii m-a umplut de 
uimire şi am ajuns ca într-o ieşire din mine însumi [în extaz]. 
Dar nu numai aceasta, ci am uitat şi locul în care stăteam şi 
cine eram şi unde, strigând numai «Doamne miruieşte!», pre- 
cum m-am cunoscut zicând venindu-mi în simţire; dar, pă- 
rinte, cine era cel ce grăia sau punea în mişcare limba mea, 
nu ştiu — zicea el — , Dumnezeu ştie. Căci fie în trup, fie în 
afară de trup [2 Co 12, 2. 3] vorbeam cu lumina aceea, lucru 
pe care îl ştie acea lumină care a risipit toată ceaţa din sufle- 
tul meu şi tot cugetul pământesc, care a depărtat de la mine 
toată materia groasă şi povara sufletului pe care o aduseseră 
în mădularele mele lâncezeala şi aţipeala. Căci, minune înfri- 
coşătoare!, într-atât a încordat şi a învigorat relaxarea articu- 
laţiilor şi muşchilor produsă de multa mea osteneală, încât mi 
se părea că am dezbrăcat veşmântul stricăciunii; dar nu nu- 
mai aceasta, ci o bucurie multă, o simţire spirituală [noeran] 
şi o dulceaţă mai presus decât gustul tuturor celor văzute s-au 



5 „Sfinte Dumnezeule, Sfinte tare, Sfinte fără de moarte, miluieşte-ne pe noi!" 
Una din rugăciunile cele mai frecvente din ritul bizantin, introdusă în Liturghie la 
Constantinopol sub patriarhul Proclus (43^1— 1-6), cu ocazia unui cutremur de pământ 
prelungit (cf. cronograful lui TEOFAN, t 818; ed. DE BOAR, t. I, p. 93; şi IOAN 
DAMASCHINUL, de hymno Trisagio 6, PG96, 37BC) [n. B. Krivocheine, SC 104, 
p. 244-245]. 

revărsat de îndată în chip negrăit în sufletul meu, şi mi s-a 
dăruit în chip uimitor [paradoxal], şi am cunoscut o libertate 
şi o uitare de toate gândurile vieţii din lume, precum şi însuşi 
modul ieşirii din viaţa aceasta. Fiindcă toate simţirile minţii 
şi ale sufletului s-au alipit numai de acea negrăită bucurie a 
luminii. , 

Rana lăsată de îndepărtarea luminii 

Dar acea nesfârşită lumină care mi s-a arătat — fiindcă 
n-am un alt nume mai propriu şi mai corespunzător cu care 
s-o numesc — , stingându-se încet, ca şi cum s-ar fi contrac- 
tat, am simţit şi am cunoscut ce putere a lucrat dintr-o dată în 
mine şi, cugetând la despărţirea ei şi socotind că iarăşi am 
rămas singur în viaţă, am fost cuprins de o întristare şi o du- 
rere atât de grea, încât n-aş putea să-mi exprim mărimea ace- 
lei suferinţe felurite şi foarte puternice care s-a aprins ca un 
foc în inima mea. închipuieşte-ţi, aşadar — spunea el — , 
dacă poţi, părinte, chinul despărţirii şi nemăsuratul iubirii şi 
mulţimea dragostei şi înălţimea binefacerii celei multe. 
Fiindcă eu nu pot nici să grăiesc cu gura, nici să înţeleg cu 
mintea nesfârşitul vederii." 

Bucuria produsă de lumină în suflet 

„Dar spune-mi, o, preacinstite părinte şi frate, am zis eu, 
mai limpede şi mai exact lucrările săvârşite de ceea ce ţi s-a 
arătat." Iar acel om dulce şi plin de Duhul dumnezeiesc şi 
învrednicit de vedere mi-a răspuns degrabă cu o voce prea- 
dulce şi curgătoare ca mierea: „Bucură, părinte, atunci când 
se arată şi răneşte atunci când se ascunde. Se apropie de mine 
şi mă înalţă la ceruri. E un mărgăritar [Mt 13, 46]. Lumina 
mă îmbracă şi mă arată ca o stea şi nu poate fi cuprinsă de 
nimeni şi nimic. Străluceşte ca soarele şi văd cu mintea con- 
centrată în ea toată făptura, îmi arată toate cele ce sunt în ea 
şi îmi porunceşte să-mi păzesc măsurile. Sunt ţinut sub un 
acoperiş şi ziduri, şi ea îmi deschide cerurile. îmi înalţ ochii 
în chip sensibil să văd cele de acolo, şi le văd pe toate cum 
erau mai înainte. Mă minunez de ceea ce s-a întâmplat şi aud 

un glas care îmi spune tainic de sus: «Acestea sunt enigme 
[1 Co 11, 13] şi preambuluri, fiindcă cele desăvârşite n-ai să 
le vezi cât vei fi îmbrăcat în trup. Dar întoarce-te la tine însuţi 
şi vezi să nu faci nimic din cele ce te lipsesc de cele de aici. 
Iar când calci pe de lături, aceasta ţi se face spre aducere- 
aminte de smerenie, dar să nu te depărtezi la săvârşirea po- 
căinţei. Fiindcă aceasta unită cu iubirea Mea de oameni şter- 
ge căderile, atât cele care au fost făcute mai înainte, cât şi 
cele ce se fac acum»." 

Deci auzind eu de la el acestea, părinţilor şi fraţilor, aproa- 
pe că mi-am ieşit din mine însumi şi, tremurând cu totul, cu- 
getam la ce înălţime a vederii şi a cunoştinţei a fost înălţat 
acesta dintr-o dată numai prin iubirea şi credinţa faţă de pă- 
rintele său duhovnicesc, şi ce fel de bunătăţi a fost învrednicit 
încă de la început să vadă şi să se desfete de ele, ca şi cum ar 
fi lepădat neputinţa omenească şi ar fi ajuns din om înger. 

Să ne curăţim inima 

De aceea, vă îndemn, fraţi întru Hristos, să lepădăm de- 
parte de la noi toată afecţiunea şi toată grija [Fm 5] de viaţa 
aceasta, să urâm plăcerile cărnii, dulcea pătimire a trupului, 
uşurarea şi trândăvia, prin care ceea ce este mai rău are pute- 
re împotriva a ceea ce este mai bun; şi veniţi să primim cre- 
dinţă sinceră în Dumnezeu şi în părinţii şi învăţătorii noştri 
după Dumnezeu, să dobândim inima înfrântă, cugetul smerit 
[Ps 33, 19; 50, 19] al sufletului şi inimă curăţită prin lacrimi 
şi pocăinţă de orice întinăciune şi pată a păcatului, ca şi noi 
să ne învrednicim să ajungem cândva la asemenea măsuri şi 
să vedem şi să ne desfatăm de bunătăţile cele negrăite ale 
acestei lumini dumnezeieşti, chiar dacă nu în chip desăvârşi 
ci în parte [1 Co 13, 12], şi pe cât putem cuprinde pe măsura 
curăţirii noastre. Fiindcă aşa ne vom uni noi înşine cu Dum- 
nezeu şi Dumnezeu se va uni cu noi, şi pentru cei ce se apro- 
pie de noi, vom fi lumină şi sare [Mt 5, 14. 13] spre mare fo- 
los în Iisus FIristos, Domnul nostru, Căruia fie slava în veci. 
Amin. 

Cateheza 17 



Contemplaţie şi smerenie 

Despre vedere, descoperire şi rugăciunea luminată. 
Şi cum cel posedat de iubirea lui Dumnezeu, şi care 
a ajuns la adâncul smeritei-cugetări, se află sub lu- 
crarea Duhului Sfânt 



Simeon îşi descrie experienţa urcuşului contemplativ al minţii 

Fraţilor şi părinţilor, mare e pogorârea şi iubirea de oa- 
meni a lui Dumnezeu către oameni. De aceea, uimit fiind de 
bunătatea negrăită a lui Dumnezeu, strig astfel în uluirea 
mea: „O, minune uimitoare şi putere a poruncilor lui Dumne- 
zeu, cum îi arată pe cei ce le fac şi le păzesc pe ele!" 

Căci punând eu început în unele ca acestea, ridicându-mă 
puţin din adâncul relelor şi al întunericului, am fost cuprins 
de frică ca unul sufocat de relele mele, dar iubirea adevărată 
şi dorirea binelui m-au întors în cea mai mare parte spre acest 
[bine]. Iar tot ceea ce săvârşeam era o fugă de rele, care mă 
împingea spre cele bune. Un singur lucru mă scârbea în mij- 
locul acestora: obişnuinţa apucăturilor dinainte şi obiceiul cel 
rău şi iubitor de plăcere, care însă dispare prin lucrarea stăru- 
itoare a rugăciunii, prin cugetarea la cuvintele dumnezeieşti 
şi dobândirea deprinderii lucrurilor bune. Fiindcă, aşa cum 
atunci când răsare după puţin soarele, întunericul se retrage şi 
piere, tot aşa şi atunci când virtutea străluceşte, răul e alungat 
ca un întuneric şi se arată lipsit de subzistenţă, şi de atunci 
încolo rămânem mereu buni, aşa cum mai înainte eram răi. 
Deci prin puţină răbdare şi foarte puţină voinţă, sau mai bine 
spus cu ajutorul Dumnezeului Celui Viu suntem replăsmuiţi 

şi reînnoiţi, curăţiţi la suflet, trup şi cuget, şi ne facem ceea ce 
eram fără să o ştim, acoperiţi fiind de patimi, şi primim cele 
de care nu suntem vrednici, 

Lucruri din care am primit şi eu, cel mai sărman şi netreb- 
nic dintre toţi — fiindcă este lucru bun a vesti cu recunoştinţă 
binefacerile Dumnezeului Celui iubitor de oameni — , prin 
harul Mântuitorului meu Iisus Hristos. Am primit însă har 
peste har [In 1, 16], şi binefacere peste binefacere, foc peste 
foc, flacără peste flacără, şi la urcuşuri mi s-au adăugat urcu- 
şuri [Ps 82, 6], iar la capătului urcuşului lumină şi în lumină 
o lumină încă şi mai limpede. Iar în mijlocul ei a strălucit din 
nou un soare luminos, şi din el s-a arătat o rază, iar aceasta a 
umplut toate şi cele înţelese cu mintea erau necuprinse, iar îs 
acestea am rămas şi eu lăcrimând preadulce şi minunându-mă 
de cele negrăite. Dar o Minte dumnezeiască grăia cu mintea 
mea şi mă învăţa zicând aşa: „Ai cunoscut cum te-a făcut 
puterea Mea cu iubire de oameni doar pentru puţină credinţă 
şi răbdare care a întărit iubirea ta? Iată că, fiind supus morţii, 
te-ai făcut nemuritor şi, fiind ţinut de stricăciune, te găseşti 
mai presus de ea. Locuieşti în lume, şi eşti împreună cu Mi- 
ne, eşti îmbrăcat în trup şi nu eşti târât de nici una din plăce- 
rile trupului. Eşti mic la vedere şi vezi cu mintea [noeros]. 
Negreşit, Eu te-am adus din nefiinţă la fiinţă". 

Frumuseţea înfricoşătoare şi atrăgătoare a lui Dumnezeu 

La care am răspuns cu cutremur şi cu frică, şi am zis: 
„Cine sunt eu, Doamne, păcătosul şi necuratul, că Te-ai uitat 
la mine şi m-ai învrednicit de vorbirea cu Tine? Tu, Cel prea- 
curat, nevăzut şi neapropiat pentru toţi, cum Te-ai arătat pen- 
tru mine apropiat, dulce şi foarte frumos la arătare prin slava 
strălucitoare şi harul Tău?" 

Acestea le-am auzit în chip tainic şi acestora le-am răs- 
puns în chip neobişnuit [paradoxos], dar lucrul mai presus de 
fire mă uimea şi lucrul înfricoşător mă silea să mă depărtez. 
Frumuseţea negrăită a ceea ce se arăta mi-a rănit inima şi m-a 
atras spre o iubire infinită, iar iubirea m-a făcut să nu mă mai 
întorc spre cele de jos, şi, ca şi cum aş fi ajuns deja desăvârşit 

şi în afara lanţurilor trupului, mă bucuram după care iarăşi 
am ajuns cu totul om. Mi s-a dat încredinţarea iertării păca- 
telor mele, şi mă vedeam pe mine însumi mai păcătos decât 
orice om. Nu puteam să nu cred în cel care-mi grăia şi mă 
temeam să cred din pricina căderii care vine din înălţare. 

Refugiul în smerenie 

Fără voie urcam uneori la înălţimea contemplaţiei, şi de 
bunăvoie mă coboram din ea pentru ca să nu întrec măsura 
firii omeneşti şi să am siguranţa smereniei. Ştiu mai multe 
decât cele necunoscute majorităţii oamenilor, şi sunt mai ne- 
cultivat decât toţi oamenii. Mă bucur că Hristos, în Care am 
crezut [2 Tim 1, 12], mi-a dat împărăţia cerurilor veşnică şi 
neclintită, şi ca un nevrednic de cele de acolo plâng neconte- 
nit şi nu încetez plângând. îmi deschid gura şi nu îndrăznesc 
să cer iertarea celor făcute de mine, dar îndrăznesc din iubire 
mai presus decât alţii şi — ca să vorbesc nebuneşte [2 Co 
11, 23] — sunt ascultat. Stau înainte ca un fiu şi atitudinea 
mea e cea a unui străin lipsit de îndrăzneală. „Bine, slugă 
credincioasă" [Mt 25, 21] aud şi celelalte, şi mă găsesc ca 
unul ce n-a păzit un singur talant din cei mulţi care mi-au fost 
daţi mie [Mt 25, 24-25]. Mi se pare că am ajuns la înălţimea 
cea mai înaltă a celor bune, şi sunt ţinut zăcând şi în adâncul 
păcatelor mele cufundat în deznădejde, iar când ajung mai 
prejos decât toţi, atunci mă înalţ mai presus pe ceruri şi prin 
iubire iarăşi mă unesc cu Hristos Dumnezeul nostru, de Care 
şi nădăjduiesc, lipsit fiind de povara acestui trup pământesc, 
să fiu încă şi mai aproape, şi nu numai aceasta, ci să fiu iniţiat 
în chip foarte limpede în veşnica bucurie şi veselie a iubirii de 
acolo. 

Mărturisire târzie spre îndemn 

Acestea, fraţii mei, am vrut, aşadar, să vi le scriu 1 nu vo- 
ind să caut slavă — căci nebun este unul ca acesta şi străin de 



1 Aceste cuvinte ca şi stilul general al textului ne sugerează că ne aflăm mai 
degrabă în faţa unei epistole, decât a unei cateheze propriu-zise; cf. mai jos n. 2 
[n. B. Krivoche'ine, SC 104, p. 261]. 

slava de sus — , ci ca să ştiţi iubirea nemăsurată a lui Dumne- 
zeu şi care este jugul cel preauşor [Mt 11, 30] al Mântuitoru- 
lui nostru Hristos Dumnezeu şi care e răsplata darului Său; pe 
care aflându-le fie veţi dori să atingeţi iubirea Lui, fie vă veţi 
teme şi veţi tremura să o pierdeţi ca de moartea cea veşnică; 
şi, pe lângă acestea, vă veţi învăţa şi înălţimea smereniei şi 
mărturia iubirii desăvârşite, veţi cunoaşte încă şi bogăţia po- 
gorârii lui Dumnezeu şi veţi şti darul marii şi nedeşertatei 
sale deşertări [kenoze] [Flp 2, 7] către noi şi vă veţi învăţa 
modul înfricoşător al replăsmuirii făpturii de ţărână şi cum 
vieţuiesc cei ce vor să creadă în Hristos Cel răstignit, adică 
cei ce imită ascultarea şi smerenia Lui şi vor să treacă de la 
cele mai rele la cele mai bune, şi cum se schimbă cei ce lasă 
toate pentru dragostea Celui ce ne-a iubit pe noi, nefiind lip- 
siţi însă de nimic din cele de acum şi de cele viitoare, pentru 
ca cei întunecaţi să se facă în chip uimitor [paradoxos] lumi- 
nă, apropiindu-se de marea lumină, ei care ca şi Moise odi- 
nioară au fost făcuţi dumnezei ai celor de jos [Iş 7, 1] unin- 
du-se cu cele de sus [In 8, 23] şi, fiind împreună cu toţi, nici- 
decum nu se întinează prin convieţuirea lor cu ceilalţi, şi fă- 
când binele semenilor lor nu suferă nici o vătămare a binelui, 
ci, împărtăşind şi altora mila, primesc mai mult decât dau, 
sau, mai degrabă, prin aceea că se aseamănă cu iubire de oa- 
meni Celui iubitor de oameni, întrucât se înalţă smerindu-se 
şi întrucât se smeresc înălţându-se [Mt 23, 12], ducând lipsă 
de toate cele necesare prin smerenie şi nefiind lipsiţi de nimic 
[2 Co 4, 8], hrăniţi fiind de viaţa veşnică a iubirii sfinte. 

Iată deci, v-am descoperit vouă, prietenii şi fraţii mei, tai- 
nele cele ascunse în mine — întrucât mă văd apropiindu-se 
de sfârşitul vieţii mele 2 — , ca să ştiţi şi chipurile pocăinţei, 
urcuşurile şi înaintările începutului şi mijlocului şi măsurile 
desăvârşirii, şi să vă sârguiţi să imitaţi, dacă nu pe altcineva, 
atunci pe cel ce negreşit v-a născut pe voi şi v-a iubit din su- 



2 Aceste cuvinte arată că ne aflăm de fapt în faţa unei epistole târzii, scrisă la 
bătrâneţe de Sfântul Simeon ucenicilor săi probabil din exil [n. B. Krivocheine, 
SC 104,' p. 265]. 

flet, hrănindu-vă cu laptele cuvântului lui Dumnezeu [1 Ptr 
2, 2] şi săturându-vă cu pâinea făcătoare de viaţă [In 6, 33], 
arătându-vă să umblaţi în calea poruncilor mântuitoare ale lui 
Dumnezeu, Căruia I se cuvine toată slava acum şi pururea şi 
în vecii vecilor. Amin. 



Cateheza 18 

Alegerea şi virtuţile 
egumenilor şi păstorilor 



Despre metodele pe care le sugerează cel rău celor 
uşuratici şi iubitori de întâietate, atunci când păsto- 
rul pleacă dintre oameni 1 . Şi că trebuie să împiedi- 
căm cu toată osârdia pe cei ce se aruncă pe stăpâ- 
nire cu nevrednicie, iar pe cei duhovniceşti şi sfinţi 
să-i împingem spre aceasta şi să conlucrăm cu ei. Şi 
spre sfârşit, [cuvânt] către păstor. 

Motive ticăloase de a năzui spre egumenie 

Frate, dacă ai fost aşezat egumen al poporului şi al turmei, 
scrutează-te bine şi judecă-te pe tine însuţi [/ Co 4, 3] cu ce 
gând şi în ce fel ai ajuns la asemenea stăpânire. Deci dacă te 
vei afla gândind în tine însuţi, chiar şi numai cu un simplu 
gând, că ai alergat spre aceasta pentru cinstirea care vine de 
la oameni sau pentru întâietatea şederii sau pentru slavă; ori 
ca unul care n-ai primit să fii stăpânit de un alt frate pentru 
faptul că socoteşti că el nu este mai evlavios sau mai învăţat 
decât tine; sau pentru faptul de a avea mai mult decât toţi ce- 
ilalţi putinţa de a-ţi satisface nevoile trupeşti, de a fi slujit şi 
de a te odihni; sau pentru faptul de a [putea] face bine unora 
din rude şi celor apropiaţi ai tăi şi de a-ţi câştiga prieteni din 
cei ce umblă după trup [2 Co 10, 2]; sau pentru a-ţi face un 
nume în egumenie şi a te face cunoscut împăraţilor şi dregă- 
torilor lumii; ori că te-ai grăbit să te faci [egumen] din invi- 



1 Această cateheză oferă o realistă descriere a moravurilor monahale şi biseri 
ceşti bizantine şi a intrigilor ce însoţeau alegerile de egumeni, episcopi şi mitropolit! 
[n. B. Krivochâne, SC 104, p. 266-268]. ... - . • îi ii.v , 

die, adică nu pentru că ai vrut tu aceasta, dar ca să nu ajungă 
cutare frate; sau pentru ruşinea oamenilor, ca să nu audă toţi 
sau, venind unii, să şi vadă că un altul a fost preferat şi ales 
înaintea ta, să te judece ca pe unul ce nu eşti virtuos — cu- 
noaşte atunci că nu după Dumnezeu s-a făcut promovarea ta. 
Şi ca să-ţi fac şi mai limpede aceasta, adică de la care lucruri 
pornind sugerează cel viclean astfel de gânduri fiecăruia din 
cei ce şed într-o chinovie, ascultă acum care sunt maşinaţiu- 
nile şi vicleniile Satanei. 

Sugestiile diavolului către fraţii evlavioşi 

Atunci când păstorul pleacă spre Domnul şi frăţia trebuie 
să aleagă un altul, vrăjmaşul începe să insufle şi să vorbească 
fiecăruia după patima lui, după voia şi după starea lui. Deci 
dacă în acea turmă vor fi unii mai evlavioşi, cel rău le suge- 
rează fiecăruia dintre aceştia şi le spune astfel: „Dacă tu ai fi 
aici păstor şi egumen, ai putea negreşit să fii de folos [mul- 
tora], să-i mântuieşti şi să le împărtăşeşti din virtuţile tale, 
deoarece cutare sau cutare frate nu poate în realitate să facă 
aceasta". Iar dacă este cunoscut şi celor din lume, îi sugerează 
şi acestea: „Pe mulţi ai putea să-i atragi spre virtutea mo- 
nahală şi să-i scoţi din lume, şi te-ai face gură a lui Hristos, 
căci zice [Scriptura]: «Cel ce scoate pe cel vrednic din cei 
nevrednici va fi ca şi gura Mea» [Ir 15, 19]. Unii ca aceştia ar 
putea fi aduşi la mari lepădări [renunţări] şi la a-şi dona mă- 
năstirii mijloacele lor de susţinere [averile], iar mănăstirea 
s-ar putea dezvolta şi ajunge ca cea a Sfinţilor Eftimie cel 
Mare, Sava şi Pahomie. Pe lângă aceasta, şi tu însuţi ai putea 
câştiga o mare smerenie — ca fraţii să te poată vedea şi imita 
— dacă ai petrece în mănăstire ca şi cel din urmă dintre toţi 
[Mc 9, 35] şi ai purta sarcinile tuturor [Ga 6, 2], şi slăbiciu- 
nile tuturor [Rm 15, 1]. Şi astfel ai folosi nu numai pe cei 
mulţi dar te-ai folosi şi pe tine însuţi şi vei afla odihnă mare 
[Mt 11, 29] atât sufleteşte, cât şi trupeşte". 

Acestea deci le sugerează [diavolul] aşa-zişilor luptători 
[pentru virtute] din locaşul sfânt [al mănăstirii]. Aşadar, fie- 
care din aceştia începe să-şi descopere gândul către fratele în 

care are încredere şi îndrăzneşte, şi, cu pretinsă amabilitate şi 
modestie ca să nu fie judecat ca un iubitor de slavă, îi spune: 
„Acum, domnule cutare, dacă s-ar gândi fraţii, este că nu 
m-ar putea face egumen?" Iar el poate că răspunde şi zice: 
„Crede-mă, părinte, ştiu că eşti modest; cu multă vreme îna- 
inte m-am gândit la aceasta, dar m-am temut să-ţi grăiesc 
despre aceasta, ca să nu mă blamezi ca pe unul ce ar grăi îm- 
potriva voii tale". După care acela zice iarăşi: „Bine ai grăit, 
frate. Crede-mă că n-am nevoie să ajung aceasta, ci ca să nu 
ajungă [egumen] un indiferent care să distrugă mănăstirea şi 
să întristeze pe fraţi, dacă ar voi fraţii ca eu să devin [egu- 
men], atunci negreşit te voi avea pe tine econom, pe cutare şi 
cutare chelar şi casier, iar eu mi-aş face răgaz numai şi numai 
pentru cele sufleteşti, ca să fiu liber de aceste lucruri". Iar 
fratele aude acestea, şi că intenţionează să-1 facă econom, şi 
plecând, încredinţează aceste cuvinte şi fraţilor pe care a zis 
că-i va face cu funcţii şi slujiri. Acestea deci le vor face, poa- 
te, doi sau trei dintre cei mai evlavioşi neştiind metodele ce- 
lui rău [E/6, 11]. 

Sugestiile diavolului către fraţii trupeşti 

Iar celor mai trupeşti şi nepăsători de mântuirea lor, vrăj- 
maşul le sugerează şi insuflă acestea: plăcerea, slava şi cin- 
stea din partea tuturor şi le zice: „Ca să nu ajungă [egumen] 
unul din aceşti făţarnici şi evlavioşi mincinoşi, grăbeşte-te să 
ajungi tu. Căci dacă nu vei face aceasta, te vei preda cu mâi- 
nile legate celui ce va fi făcut [egumen] şi vei fi lipsit de cin- 
ste de către el. Fiindcă acela se va purta pe catâri scumpi, iar 
tu vei umbla pe jos şi vei osteni, lui i se va pregăti o masă 
deosebită, la fel şi o pâine şi un vin diferit, iar ţie o masă de 
legume şi seminţe, comună tuturor. Acela va şedea pe un tron 
şi se va aşeza cel dintâi la masă, iar tu în mijlocul celorlalţi 
sau chiar cel din urmă dintre toţi ceilalţi; căci el iubeşte cu 
deosebire pe cutare, şi dacă va ajunge egumen, îl va cinsti 
mai presus decât pe tine şi — 1 va aşeza înaintea ta, şi atunci 
cum vei suporta ruşinea fraţilor? Şi nu numai aceasta, dar şi 
cutare e mai evlavios decât tine şi va fi, poate, preferat de 

acela. Poate încă să tundă [în monahism] şi oameni de vază şi 
slăviţi, şi ei îl vor cinsti pe acela ca pe un egumen, iar acela, 
iarăşi, îi va cinsti pe aceia ce pe nişte foşti demnitari şi ca pe 
unii tunşi de el [în monahism] şi-i va aşeza mai presus de tine 
iar pe tine te va îndepărta şi ţine la distanţă pe un scăunel sau 
te va îndemna pur şi simplu să stai în picioare şi să le slujeşti. 
Deci ce vei face la unele ca acestea? Nu vei îndrăzni să vor- 
beşti, căci de faţă sunt cei ce-1 iubesc pe el şi îndată îţi vor 
astupa gura. Ba poate chiar degrabă te vor şi lovi pe tine ca 
pe unul ce te împotriveşti în cuvânt, şi necinstirea ta va fi 
atunci şi mai mare. Părăsirea mănăstirii va fi osânda ta şi ori- 
cine te va lua în râs şi te va condamna, şi nu vei găsi nicăieri 
odihnă, căci acolo unde vei merge, ca un străin, va trebui să 
fii cel din urmă dintre toţi. Nu vei putea să mai rabzi acestea 
nici să rămâi în mănăstirea ta. Deci atunci luptă cu toată pute- 
rea să nu te biruie unul din aceştia mai evlavioşi". După care 
chibzuieşte şi-şi zice în sinea lui: „Toţi cunosc pe cutare şi pe 
cutare frate ca mai evlavioşi şi-i vor căuta pe aceia, iar pe 
mine mă vor da deoparte. Dar mergând mă voi ţine de cutare 
şi cutare frate, căci aceştia iubesc desfătarea, amuzamentele, 
veselia şi să iasă necontenit din mănăstire şi vor să petreacă 
şi să vieţuiască în aceste lucruri. Mă voi uni cu aceştia şi, orice 
îmi vor spune, ei vor lupta cu osârdie ca eu să ajung egumen". 
Mergând deci el, aşa şi face potrivit cu socotinţa lui deşartă. 
Ba îşi mai spune lui însuşi şi aceasta: „Cutare frate este 
evlavios şi n-are nevoie de lucrul acesta; are însă rude şi 
prieteni şi vrea să le slujească folosindu-se de mănăstire. 
Mergând voi grăi cu acela şi mă voi uni de asemenea cu el". 
Face deci necontenit înconjurul mănăstirii îndemnând pe fie- 
care din fraţi, luându-i deoparte, după voile proprii ale fiecă- 
ruia, unindu-se cu ei şi făgăduind să plinească toate cele plă- 
cute lor, fiind tot timpul cu multă spaimă şi tremur, de frică 
să nu izbândească în scopul lui. 

Din aceste lucruri şi din multe altele deci se nasc în mă- 
năstire multe sfâşieri [schisme], dihonii şi revolte: cei mai 
evlavioşi grăbindu-se să fie de folos lor înşişi şi altora, cei 
mai trupeşti căutând numai slava lor, câştigul vremelnic şi 

plăcerile trupului, iar restul mulţimii căutând un conducător 
după poftele lor şi alergând spre cel asemenea lor. 

Sfatul lui Simeon 

Tu însă, frate duhovnicesc, ascultă cu atenţie, rogu-te, cu- 
vintele mele, căci nu grăiesc de la mine însumi, ci ceea ce 
Cel singur înţelept şi milostiv va voi să-ţi grăiesc ţie: 

Dacă şezi într-o chinovie de fraţi, să nu faci niciodată cu 
voia ceva împotriva părintelui care te-a tuns pe tine, chiar 
dacă l-ai vedea desfrânând şi beat, sau ţi se pare că acesta 
conduce rău lucrurile mănăstirii, chiar dacă eşti lovit şi ne 
cinstit de el şi supus la multe alte strâmtorări şi necazuri. Nu 
consimţi cu cei ce-1 grăiesc de rău, nici nu umbla împreună 
cu cei ce gândesc rău împotriva lui. Rabdă- 1 până la sfârşit 
neiscodind cu curiozitate nimic din relele aceluia. Deci lucru 
rile bune câte îl vezi pe el făcându-le, pune-le în inima ta şi 
sileşte-te să-ţi aduce aminte numai de acelea, iar lucrurile rele 
şi necuvenite pe care-1 vei vedea lucrându-le sau grăindu-le, 
acestea atribuie-le ţie însuţi şi socoteşte-le drept propriile tale 
păcate şi, de aceea, pocăieşte-te cu lacrimi, ţinându-1 pe acela 
ca pe un sfânt şi invocând rugăciunea lui. t 

Să fiefavorizat candidatul cel mai duhovnicesc 

Iar dacă se întâmplă ca el să moară şi fraţii vor să-şi pună 
în frunte un alt egumen, ia seama dacă îţi spune conştiinţa ta 
că există, poate, vreun frate al mănăstirii egal ţie sau poate 
chiar mai mare decât tine în cuvânt, în lucrare şi în fapte bu- 
ne, şi de aceea preferat ca egumen de către fraţi. Nu voi să te 
faci antihrist, opunându-te adică sfatului lui Dumnezeu şi 
fratelui celui bun şi blând, grăind cuvinte sau făcând în vreun 
fel oarecare lucruri de scandal şi suspiciune, ca să-i rupi pe 
unii fraţi de iubirea şi credinţa lor faţă de acela, ci primeşte şi 
conlucrează cu toată bucuria şi smerenia la voia fraţilor. 

Iar dacă ştii că există un altul mai evlavios decât cel ales, 
zi anume fratelui care urmează să fie făcut egumen, luându-1 
deoparte: „Domnule frate, tu eşti cu harul lui Dumnezeu ora 

evlavios şi duhovnicesc şi, precum ştii, noi trebuie să le fa- 
cem pe toate spre slava lui Dumnezeu şi mântuirea sufletelor 
noastre. Şi ştii că fratele nostru cutare e evlavios şi virtuos. 
Dacă porunceşti, să-1 facem pe acela egumen şi el va păstori 
bine toată frăţimea. Să ne luptăm şi noi împreună, cu toată 
puterea, ca să luăm — crede acesta! — cu el şi împreună cu 
el răsplata şi să nu ne osândească conştiinţa noastră. Căci 
prin aceasta îl vom sluji pe Dumnezeu însuşi şi toţi ne vor 
lăuda că nu ne-am recomandat pe noi înşine, ci pe cel pe care 
1-a vrut Dumnezeu". Deci, dacă fratele are smerenie şi un 
suflet eliberat de iubirea de slavă, fără nici o afecţiune păti- 
maşă faţă de celălalt, îţi va spune şi el aceasta şi Dumnezeu îl 
va asigura faţă de orice altă rea suspiciune; şi va primi, ne- 
greşit, cuvintele tale şi îndată te va asculta. După care amân- 
doi veţi grăi frăţimii şi se va face voia lui Dumnezeu. 

Dacă însă tu grăieşti fără afecţiune pătimaşă despre fratele 
mai duhovnicesc, iar fratele nu te ascultă pe tine, ci va fi miş- 
cat spre justificări recomandându-se pe sine însuşi, cunoaşte 
că este posedat de iubirea de slavă şi străduieşte-te în tot chi- 
pul, ca un slujitor al lui Hristos, în mărturia curată a conşti- 
inţei tale [cf. 2 Co 1, 12; 1 Tim 3, 9], să fie făcut egumen 
fratele mai duhovnicesc. Iar dacă, la sugestia vrăjmaşului sau 
ispitindu-te pe tine, îţi va zice: „Fă-te atunci tu, pentru că pe 
cel de care vorbeşti tu, nu- 1 voi lăsa să se facă, dar pentru tine 
mă bucur", nu consimţi patimii lui, nici nu cădea în căderea 
aceluia, ci-ţi păzeşte fecioria sufletului tău nestricată pentru 
Hristos, nefurată de nici o poftă spre vreo poftire a plăcerii. 
Nici măcar de frică să nu înclini întorcându-te de la cel bun şi 
să primeşti să fie făcut [egumen] cel rău, zicându-ţi: „Să nu 
apar cumva împiedicând sau opunându-mă în cuvânt lui cuta- 
re că nu este vrednic să fie întâi-stătător, iar apoi el să fie fă- 
cut [egumen], chiar dacă eu n-am vrut, şi aşa să aduc multe 
necazuri peste mine". Ci, dacă eşti între cei mai de vază, spu- 
ne, de eşti întrebat, cu îndrăzneală adevărul şi întăreşte în 
bine pe cei neîntăriţi; iar dacă eşti dintre cei din urmă şi care 
nu ştiu să deosebească bine omul drept de cel nedrept, ur- 
mează celor mai evlavioşi şi mai duhovniceşti. a 

Agitaţiei ambiţioşilor să li se opună rugăciunea 

Dacă însă, poate, cei mai mulţi sau toţi ar cădea de acord 
pentru un [candidat] rău, şi ar lucra ca să aibă ajutoare spre 
aceasta şi din cei din afara [mănăstirii], retrage-te şi nici nu 
conlucra cu ei nici nu-i împiedica, ci lasă-i pe cei răi să se 
zdrobească pentru cel pe care l-au judecat bun ca să stăpâ J 
nească peste ei, ca ei să-şi câştige osteneală şi să nu găsească 
folos, pentru că de multe ori Dumnezeu dă poporului necre- 
dincios un stăpân după inima lor [cf. Ps 19, 5; Ir 3, 15; 4, 23 
etc.]. Şi acestea să fie pentru tine ca nişte lucruri sigure şi de 
neschimbat. 

Dacă însă după moartea întâi-stătătorului vei vedea în' 
treaga frăţime din jurul tău neîntărită, clătinată toată de duhu- 
rile răutăţilor [Ef 6, 12], sfâşiată şi căzând sub poftele şi plă- 
cerile trupului, neavând o bază sau temelie pe stâncă [Le 
6, 48], ci cu totul răvăşită, fiecare frate întinzându-şi mâinile 
aiurea şi străduindu-se să prindă ceva, dar nu ceea ce-1 mân- 
tuieşte, ci ceea ce-i trage sufletul şi trupul în iad şi în focul 
plăcerilor, iar pe ceilalţi dorind cu ardoare şi înnebuniţi după 
putere şi fiind dominaţi irezistibil de pofta ei, — atunci să-ţi 
fie milă, fii compătimitor, milostiv şi îndurător, plânge şi lă- 
crimează pentru unele ca acestea, închipuieşte-ţi cu mintea, 
dacă te-ai învrednicit să ai o privire bună, rănile fraţilor tăi, 
zdrobirile mădularelor lor, căderea întregului trup, şi roagă 
pe Dumnezeu din inimă, cu osteneală şi lacrimi, să oprească 
pornirea şi năvala unei atât de mari răutăţi şi să întoarcă spre 
bine inimile fraţilor. Dar uită-te şi la înclinarea inimii tale, ca 
nu cumva ea să aducă spre tine însuţi cererea ei, ca să te pre- 
feri pe tine şi în loc de binecuvântare să primeşti blestemul şi 
mânia lui Dumnezeu. 

întristarea pentru uzurparea slujirilor apostolice 

Deci, dacă făcând aşa şi având o asemenea atitudine vei 
vedea pe unii din fraţii tăi căzând de acord pentru un [candi 7 
dat] rău şi alergând de jur împrejurul lor să amăgească pe cei 
mai simpli decât ei, şi atrăgând cu toată osârdia şi cu daruri 

în ajutorul lor pe cei din afară [mănăstirii], întristează-te şi 
plângi în durerea inimii tale că noi, monahii, am ajuns la o 
asemenea îndrăzneală şi întunecare, încât încercăm să păsto- 
rim fără Hristos oile lui Hristos, şi aceasta pentru plăcerea şi 
desfătarea trupului, pentru procurarea de bani şi pentru cinsti- 
rea care vine de la oameni. Vai mie, ticălosul şi nenorocitul, 
că ne luptăm în tot chipul să primim vrednicia apostolilor şi 
cumpărăm cu aur puterea lor, netemându-ne de Dumnezeu, 
nici ruşinându-ne de cei ce ne văd! Nimeni nu cutează să urce 
pe tronul împăratului dacă el nu vrea, nici să intre în tagma 
grămăticilor şi retorilor dacă e simplu şi neînvăţat, nici să 
citească poporului dacă nu cunoaşte literele, dar tu cauţi şi 
chiar primeşti vrednicia apostolilor fără să fi primit încă haruţ 
apostolilor şi fără să fi văzut încă roadele lui cultivate întru 
tine! Cum suporţi, frate, până şi gândul la mărirea acestei 
îndrăzneli? Spune-mi, iubitule, dacă întreagă cetatea aceasta, 
mare şi plină de mulţi oameni te-ar ruga zicând: „Te vom 
face prepozit 2 şi protovestiar 3 al împăratului: urcă în palat şi, 
intrând, vorbeşte împăratului despre noi şi roagă- 1 să ne facă 
cutare şi cutare", iar tu n-ai intrat niciodată în palat, ci eşti 
necunoscut împăratului şi străin tuturor celor din palat, ai în- 
drăzni oare vreodată să faci aceasta sau să primeşti această 
demnitate? Negreşit vei recunoaşte că n-ai fi îndrăznit nicio- 
dată să faci aceasta, ci mai degrabă i-ai fi luat în râs pe cei 
ce-ţi grăiesc acestea, ca pe nişte nebuni şi ieşiţi din minţi, şi 
ai fi respins această demnitate, ca una ce aduce nu cinste, ci 
necinste şi osândă. Deci, dacă ne este cu neputinţă să facem 
unele ca acestea în lucrurile omeneşti, nu este sau nu ţi se 
pare un lucru înfricoşător, frate, a primi cu precipitare o 
vrednicie apostolică? Sau socoteşti un lucru mic faptul de a te 
apropia de lumina cea neapropiată [1 Tim 6, 17] şi de a te 



2 Mare demnitar de la curtea bizantină aflat la ceremonii oficiale mereu în 
preajma împăratului pentru a-i transmite ordinele şi a da semnale în numele împă 
râtului când o cerea protocolul [n. B. Krivocheine, SC 104, p. 284-285]. 

3 Responsabilul vestiarului privat al împăratului, al doilea în grad la curte după 
„parakoimomenos", care era aghiotantul nemijlocit al suveranului şi un fel de 
prim-ministru [n. B. Krivochâne, SC 104, p. 285]. 

face mijlocitor între Dumnezeu şi om [1 Tim 2, 5]? Sau ca pe 
un lucru uşor de dispreţuit încercarea acestui lucru? Vai, mie 
frate, mă tem că am căzut într-un întuneric desăvârşit şi de 
aceea nu ştim spre ce fel de lucruri îndrăznim. Căci dacă am 
şti, n-am fi ajuns niciodată la o atât de mare aroganţă şi în 
drăzneală, încât să luăm în acest fel în râs lucrurile dumne 
zeieşti şi să dăm mai multă cinste şi teamă împăratului pă 
mântesc decât împăratului celui nemuritor, Hristos [1 Tim 
1, 17]. Prin urmare, să nu încetăm să ne judecăm pe noi înşi 
ne [1 Co 4, 3], iar pe cei ce încearcă să urce cu nevrednicie 
spre o astfel de stăpânire să-i întoarcem în tot chipul şi să 
retezăm întreprinderea lor; şi să ne străduim cu osârdie pe cât 
ne este cu putinţă să-i împiedicăm de la pornirea lor iraţio 
nală, ca pe ei să-i izbăvim de osândă iar noi să trăim în sigu 
ranţă, 

Prima condiţie a unui candidat: virtuţile 

Dacă însă, precum s-a zis, nu vezi în mănăstire pe nici un 
frate care să aibă o viaţă mărturisită şi să fie duhovnicesc în 
cuvânt şi în lucru, şi pe tot cel ce se întâmplă [să candideze] 
aruncându-se pur şi simplu cu vrednicie la stăpânirea de păs- 
tor şi sârguindu-se spre paguba fraţilor şi pierzania sufletului 
lui; iar tu, cercetându-te cu grijă te găseşti pe tine însuţi liber 
de orice iubire de slavă, neavând nici urmă de plăcere şi de 
poftă trupească, fiind cu totul curat de iubirea de arginţi şi de 
ţinerea de minte a răului, având blândeţe desăvârşită şi nemâ- 
niere şi o asemenea iubire faţă de Dumnezeu, încât numai la 
auzul numelui lui Hristos te aprinzi de dor îndată şi verşi la- 
crimi, şi, pe lângă acestea, plângi pentru aproapele şi soco- 
teşti greşelile altora ca pe ale tale proprii şi pe tine însuţi te 
socoteşti, din suflet, mai păcătos decât toţi; în fine, dacă vezi 
în tine bogat harul Duhului Sfânt, luminând şi făcând ca soa- 
rele cele dinăuntru ale inimii tale, şi înţelegi că în tine se să- 
vârşeşte în chip limpede minunea rugului care arde şi nu se 
mistuie, ca unul ce arzi prin aceea că eşti unit cu Lumina cea 
neapropiată dar nu eşti ars pentru faptul că eşti liber de orice 
patimă; încă şi dacă eşti atât de smerit încât să te socoteşti pe 

tine însuţi incapabil şi nevrednic, ca unul ce cunoaşte slăbi- 
ciunea firii omeneşti, dar te încrezi în harul cel de sus şi în 
puterea care vine de la el şi îţi faci lucrul tău cu osârdie, con- 
strâns de căldura lui [harului], respingând de la tine orice 
gând omenesc şi punându-ţi însuţi sufletul pentru fraţii tăi 
numai şi numai pentru porunca lui Dumnezeu şi iubirea 
aproapelui; şi, pe lângă cele zise, dacă ai mintea goală de ori- 
ce gândire lumească şi eşti îmbrăcat cu haina luminoasă a 
smereniei, astfel încât nici să nu-ţi alipeşti simplu inima de 
cei ce lucrează cu tine, nici să resimţi aversiune de cei ce lu- 
crează împotriva ta, ci eşti întreg egal faţă de toţi în simpli- 
tatea, bunătatea şi nerăutatea inimii tale — nici atunci să nu 
îndrăzneşti să urci la stăpâniri fără sfatul părintelui tău du- 
hovnicesc, ci smereşte-te şi fă aceasta cu rugăciunile şi po- 
runca lui şi urcă la stăpânire numai pentru mântuirea fraţilor. 

A doua condiţie: avizul părintelui duhovnicesc 

Dar şi aceasta [numai] dacă ştii că părintele tău duhovni- 
cesc este părtaş al aceluiaşi Duh, că s-a învrednicit de aceeaşi 
cunoştinţă şi acelaşi dar, ca să nu-ţi grăiască cele potrivnice 
voii dumnezeieşti ci, potrivit aceleiaşi harisme şi măsuri, cele 
plăcute lui Dumnezeu şi de folos sufletului tău, ca să nu te 
găseşti ascultând de un om şi nu de Dumnezeu şi să nu fi 
dezbrăcat de slava şi de harisma dată ţie — căci dacă vei găsi 
un ajutor şi colaborator bun şi un sfătuitor duhovnicesc, să 
ştii că întreprinderea ta va fi mai sigură şi cugetul tău va de- 
veni mai smerit — deci atunci, dacă privind vei privi [îs 6, 9] 
toate acestea şi altele mai mari decât acestea, le vei găsi şi le 
vei cunoaşte cu adevărat în tine însuţi, sau mai degrabă le vei 
învăţa de la soarele slavei, dacă ai privit vreodată cu ochii 
aţintiţi acest soare. 

Dar, dacă şi o astfel de promovare este aşa de anevoioasă 
şi greu de conceput ca ea să se facă după Dumnezeu, cu cât 
mai mult când este vorba de întreprinderea şi conducerea 
acestor lucruri, şi de răbdarea în încercări şi de discernămân- 
tul foarte subţire faţă de vrăjmaşi şi conflicte, de aceea am 
socotit că trebuie să facem vădit iubirii voastre prin această 

cateheză aceste puţine lucruri din câte ne-am învrednicit a 
învăţa şi cunoaşte; despre celelalte însă, ca să nu părem că 
difuzăm în afară cele ce se petrec în mănăstiri, ne-am reţinut 
mintea şi mâna şi, lăsând deoparte cele ale altora, vom în- 
drepta cuvântul către păstor. 

Virtuţile în tâi-s tătătoru Iu i 

Privind priveşte [îs 6, 9] acum, părinte duhovnicesc, la 
inima ta, sau mai degrabă spală pururea ochiul minţii tale şi 
fă-1 să fie curat şi netulburat, căci prin el vei putea vedea şi 
inima ta şi vei putea cunoaşte mai bine şi iconomisi cum se 
cuvine şi cele ale oilor, sau mai degrabă ale părinţilor şi fra 
ţilor încredinţaţi ţie. Fiindcă, aşa cum auzi, Biserica e un trup 
[Ef 1, 23; Col 1, 24], iar capul ei este întâi-stătătorul, şi aşa 
cum toate celelalte mădulare ale trupului au, fiecare în parte, 
o singură lucrare [Rm 12, 4; 1 Co 12, 12-27] — piciorul 
pentru mers, mâna pentru apucat şi lucru, iar capul face al 
cătuirea [închegată] a întregului trup [Col 1, 17 — 18; 2, 19], ca 
unul ce are întru el toate simţurile, mintea şi cuvântul [raţiu 
nea] însuşi — tot aşa şi fraţii din mănăstire nu au cu toţii 
toate [capacităţile], fiecare lucrând şi slujind prin fire altceva. 
De aceea, de-abia vei găsi una sau două virtuţi în acelaşi as 
cultător — şi nu e nimic de mirare, căci ei sunt fiecare mă 
dulare în parte [1 Co 12, 27] — , dar întâi-stătătorul se cere să 
aibă întru sine toate virtuţile, nu numai cele sufleteşti, ci şi 
cele trupeşti şi, mai mult, împreună cu virtuţile chiar şi haris- 
mele cele mistice şi mari. Fiindcă, aşa cum capul bărbatului 
îşi trage frumuseţea şi cinstea de la conformaţia şi frumuseţea 
exterioară, dar este inutil şi fără cinste pentru toţi dacă nu 
are şi mintea şi simţurile intacte şi întregi, tot aşa şi întâi- 
stătătorul se cade să fie împodobit şi să strălucească nu numai 
prin virtuţile sufleteşti şi trupeşti, ci trebuie să fie împodobit 
şi mai mult încă de harismele duhovniceşti, pentru că una e 
virtutea şi alta e harisma; pentru că virtuţile se realizează din 
sârguinţa noastră proprie şi se adună din osteneli proprii, dar 
harismele duhovniceşti sunt daruri date de Dumnezeu celor 
ce se luptă [pentru ele]. 

Dumnezeu face să sporească virtutea 

Ce vreau să zic deci? Postul şi înfrânarea sunt virtuţi, căci 
veştejesc plăcerile şi resping aprinderile trupului; iar acestea 
sunt lucrul voinţei noastre libere. Dar faptul de a le urma pe 
acestea fără strâmtorare şi osteneală şi de a ajunge la curăţie 
şi la desăvârşita nepătimire, aceasta este un dar al lui Dumne- 
zeu şi o harismă preasublimă. Iarăşi: faptul de a-ţi stăpâni 
mânia şi irascibilitate e izbânda unei lupte minunate şi a unei 
mari osteneli, dar faptul de a ajunge la nemişcarea lor depli- 
nă, de a câştiga seninătatea inimii şi o blândeţe desăvârşită 
este o lucrare a lui Dumnezeu singur şi o schimbare a mâinii 
Aceluia [Ps 76, 11]. Şi iarăşi: faptul de a-ţi împărţi şi a da 
toate averile săracilor şi a te face un sărac care caută miloste- 
nie ţine de voia noastră, dar acela de a nu pofti nimic, de a 
răbda cu bucurie şi veselie cuptorul sărăciei [îs 48, 10] e lu- 
crare tainică şi dumnezeiască. Astfel, orice făptuire bună şi 
frumoasă făcută după porunca lui Dumnezeu devine o virtute 
dar, aşa cum plugarul se osteneşte numai arând, săpând şi 
aruncând seminţele în pământ, însă ca ele să crească şi să dea 
rod târziu şi timpuriu [Iac 5, 7] e un dar al lui Dumnezeu, tot 
aşa vei găsi petrecându-se şi în cele duhovniceşti. Căci de noi 
ţine să urmăm orice virtute şi să aruncăm cu mult chin şi os- 
teneală seminţele virtuţilor, dar este darul şi mila lui Dumne- 
zeu singur să facem să cadă peste ele ploaia iubirii Sale de 
oameni şi harul Său şi să facă purtător-de-rod pământul cel 
neroditor al inimilor noastre, ca grăuntele cuvântului [Mc 
4, 14; Le 8, 11] care cade în sufletele noastre să se împărtă- 
şească de umezeala dumnezeieştii bunătăţi, şi, sădit fiind, să 
crească şi să ajungă un pom mare [Mt 13, 31 — 32; Le 13, 19], 
adică la desăvârşirea bărbăţiei, a măsurii vârstei plinătăţii lui 
Hristos[£/4,13]. 

îndatoririle păstorului 

Trebuie deci ca tu, păstorul oilor lui Hristos, să câştigi, 
cum s-a spus, toată virtutea trupească şi duhovnicească, ca 
unul ce eşti cap al restului trupului adunării lui Israel [7 Rg 

8, 14 etc] de sub tine; ca, privind fraţii la tine ca la un model 
[arhetip] frumos, să-şi întipărească în ei înşişi cât mai bine 
trăsăturile lui frumoase şi împărăteşti. Trâmbiţa care este în- 
tru tine să nu înceteze niciodată să răsune, ci unora spune-le 
dinainte sabia care vine asupra celor neascultători şi încăpă- 
ţânaţi ca şi atunci când nu vei fi ascultat să scapi sufletul tău 
de mânia înfricoşătoare a lui Dumnezeu; iar pe alţii învaţă-i, 
povăţuieşte-i, mângâie-i şi, atunci când au nevoie de mustrări 
şi înfruntări, stăruie cu timp şi fără timp, mustrând, certând, 
pedepsind şi tăind întreprinderile lor spre rău, precum îţi po- 
runceşte dumnezeiescul Apostol [2 Tim 4, 2]. Deschide-ţi 
inima [2 Co 6, 13-16] deopotrivă pentru toţi fraţii tăi; să ai o 
iubire egală pentru toată frăţimea pe care o porţi întru tine, iar 
cinstea să o atribui cum se cuvine fiecăruia după vrednicia şi 
mărimea virtuţii lui nepreferând celui duhovnicesc şi virtuos 
nici chiar pe cel pe care-1 socoteşti cel dintâi în slujirile tur- 
mei tale. Căci cei care slujesc poartă vrednicia celor şapte 
diaconi zugrăviţi în Faptele Apostolilor [6, 5], sunt trimişi la 
slujire ca nişte duhuri slujitoare [Evr 1, 14] şi, dacă slujesc 
iară viclenie şi cu credinţă, ca şi aceia, fără orice câştig ruşi- 
nos [7 Tim 3, 8] vor primi, aici şi acolo, plată mare. Dar cei 
care stăruie în rugăciune, liniştire şi slujirea cuvântului [FA 
6, 4] întru răbdarea celor mai înalte rugăciuni ale ascezei, 
aceştia poartă împreună cu tine vrednicia apostolilor şi cori- 
feilor înşişi, şi pe ei îi vei avea ca împreună-lucrători în ves- 
tea cea bună a învăţăturii tale duhovniceşti, ca unii care iau 
asupra lor poverile fraţilor [Ga 6, 2] şi te uşurează de ostene- 
lile tale, strălucind în mijlocul celorlalţi ca nişte pietre scumpe 
[Za 9, 16]. 

Grija de suflete 

în această lucrare a ta nu există pentru tine odihnă a tru- 
pului, nici desfătare. Nopţile, ca şi zilele, ţi se vor cheltui ÎQ 
grija sufletelor încredinţate ţie, ca nici unul din ele să mi 
ajungă pradă fiarelor fie mâncat de ursul poftei, fie înghiţit de 
balaurul irascibilităţii, fie rupt, sfâşiat în bucăţi de vulturii 
gândurilor mândriei, iar sufletul cel unu al unui singur om să 

ajungă mai multe, scindat într-o mulţime deosebită, ci ca să 
scapi nevătămată şi înmulţită turma ta Mai-marelui păstorilor 
[1 Ptr 5, 4], lui Hristos Dumnezeu, întreagă, purtătoare de 
rod, plină de virtuţi, luminată de cunoştinţa cea dumnezeias- 
că, fără râie sau cu urechile tăiate, pătată sau şchiopătând. 
Căci aşa vei mântui pe mulţi, facându-i desăvârşiţi în lucru- 
rile cele desăvârşite, nelipsindu-le nimic nicidecum [Iac 1,4], 
aducându-i Hristosului tău tară de prihană, curaţi de fapte 
întinate, şi te vei învrednici de răsplăţile cele mari care vin de 
sus, facându-te împreună-locuitor cu apostolii şi păstorii lui 
Hristos, şi împreună-împărţind cu însuşi Fiul lui Dumnezeu 
în vecii nesfârşiţi. 

Viaţa ta să fie o regulă [canon] pusă în mijlocul fraţilor şi 
părinţilor tăi, ca întru ea să se îndrepte strâmbăturile altora: 
să fii, aşadar, neiubitor de mese, neiubitor de vin, neuşuratic 
sau versatil, neiubitor de arginţi, neirascibil, neiubitor de slavă 
deşartă, neocărâtor, fără ţinere de minte a răului şi fără să 
răsplăteşti răul cu rău. Ci fii, mai degrabă, sărac, urând slava, 
urând toată plăcerea vieţii şi desfătarea trupului, smerit, sim- 
plu, având buna străpungere [a inimii], amabil, blând, nemâ- 
nios, neiubitor-de-arginţi, necurios, liniştit, corect, răbdător, 
credincios, înfrânat, conştiincios, veghetor, osârditor, zelos, 
purtând de grijă de sufletele încredinţate ţie ca de mădularele 
tale proprii, punându-ţi şi sufletul tău pentru ele [1 In 3, 16] 
dacă e nevoie, şi nepunând nimic altceva din lucrurile lumii 
înaintea iubirii lor. Şi pentru că dintre toţi ceilalţi tu ai fost 
preferat să paşti turma cuvântătoare a Stăpânului tău şi Dum- 
nezeu, trebuie după cuvântul Acestuia să fii cel din urmă 
dintre toţi [Mc 9, 35] prin cugetul şi smerenia ta după Dum- 
nezeu, ca să porţi ca un puternic slăbiciunile celor neputinci- 
oşi [Rm 15, 1], să vindeci ca un doctor patimile şi bolile celor 
ce bolesc cu sufletul, să întorci ca un păstor oaia cea rătăcită 
[Iac 5, 20; 1 Ptr 2, 25], iar pe cea care se poartă bine să o faci 
să se înmulţească prin virtuţi, însă pe cea plină de râie şi de 
nevindecat să o tai din turma cea înţelegătoare, ca să nu dea 
boala ei şi în oile raţionale sănătoase. 



■214- 



Un trai modest 

Străduieşte-te deci cu râvnă să sporeşti turma Stăpânului 
tău. Să nu înclini spre uşurările şi desfătările trupului, nici să 
cheltuieşti rău lâna şi grăsimea [Iz 32, 3; 39, 19] oilor lui 
Hristos, strângând în comori, pentru desfătare, cele ale mă- 
năstirii mai mult pentru tine însuţi decât pentru fraţii tăi. Să 
nu faci şi să nu spui pentru slava omenească nimic din lucru- 
rile care nu sunt potrivite mănăstirii tale, să nu iubeşti să faci 
ieşiri continue [din mănăstire] cu măgari scumpi şi cu suită în 
urmă, ca şi înainte; căci îţi este de ajuns să ieşi şi numai o 
dată pe lună ca să împlineşti slujirile cele mai necesare şi 
problemele turmei tale, iar pe celelalte să le facă slujitorii, 
păstrându-ţi adică neîntreruperea în stăruirea în slujba cuvân- 
tului şi în purtarea de grijă a fraţilor împreună cu rugăciunea 
[FA 6, 4]. Să nu-ţi pregăteşti mese scumpe, iar pentru fiii tăi 
[duhovniceşti] mese umile, fără gust şi dispreţuite, ci masa să 
fie comună şi pentru tine şi pentru fiii tăi, afară de caz de 
boală sau de vizita unor prieteni care au acelaşi cuget şi viaţă 
cu tine: fie din legume fierte şi seminţe, fie şi din peşti, o dată 
pe săptămână, duminica sau în praznicele împărăteşti, pregă- 
tită la comun de către chelar. 

Un zel adaptat pentru fiecare 

Nu te lăsa purtat de aprindere, mânie şi strigăt [Ef4, 31] 
împotriva fiilor şi fraţilor tăi afară de cazul în care acel lucru 
ar putea pune în primejdie sufletul lor, ci învaţă-i prin cuvânt 
şi grai blând cum trebuie să umble fiecare [/ Tes 4, 1] şi să 
petreacă în mijlocul frăţimii [7 Tim 3, 15]. Pe cei tineri şi ne- 
întăriţi învaţă-i cum să se cruţe pe ei înşişi şi pe ceilalţi fraţi, 
ca să nu se facă celor ce-i văd prilej de vătămare prin mersul 
şi nestarea obiceiurilor, prin îndrăzneala şi ocupaţiile dezor- 
donate ale tinereţii. Pe cei îmbătrâniţi în nevoinţă [asceză] 
învaţă-i prin cuvânt de înţelepciune răbdarea încercărilor care 
vin de la vrăjmaşul, smerenia, zdrobirea inimii [Ps 50, 19], 
străpungerea, lacrimile, grija şi stăruinţa, rugăciunea, fericitul 
plâns şi cum să fie şi să se facă prin cuvânt şi faptă de folos 

celorlalţi. Pe preoţi [învaţă-i] evlavia, liniştirea, meditaţia 
dumnezeieştilor Scripturi, cunoaşterea exactă a Canoanelor şi 
Tradiţiilor apostolice 4 , corectitudinea dogmelor, curăţia ini- 
mii [Mt 5, 8], rugăciunea statornică şi străpungerea [inimii], 
şederea în frica lui Dumnezeu şi cum să stea cu cutremur în 
dumnezeiescul altar, taina Liturghiei, descoperirea tainelor 
lui Dumnezeu, pentru că acestora li s-a dat să cunoască tai- 
nele împărăţiei cerurilor [Mt 13, 14], după cuvântul Domnu- 
lui, ca să fie pentru întreaga frăţime şi celor din afară sare şi 
lumină dumnezeiască [Mt 5, 13-14] ca unii ce au întru ei cu- 
vântul vieţii [Flp 2, 16]. 

Datoria de a îndrepta 

Iar dacă va trebui cândva într-o binecuvântată mânie să te 
pui în mişcare cu toiag şi vergi [Ps 22, 4; 1 Co 4, 21] împo- 
triva celor aflaţi în neorânduială spre a face o tăiere a răului 
şi a restrânge între ei o stricăciune contagioasă, ca să nu laşi 
să se întindă mai rău cele ale lucrării şi dispoziţiei vicioase, 
să ştii că nici acest lucru nu a fost judecat ca un fapt discor- 
dant de Apostoli în Constituţiile lor şi de către de-Dumnezeu- 
purtătorii noştri Părinţi. Fiindcă orice mişcare şi acţiune a 
noastră care restrânge şi prigoneşte răutatea, ajutând astfel 
dreptăţii şi virtuţii, este lăudabilă şi plăcută lui Dumnezeu şi 
bine-primită de către toţi drepţii. Martor este Iisus Care lo- 
veşte cu un bici pe iudeii încăpăţânaţi, care făcuseră din casa 
de rugăciune casă de neguţătorie, şi răstoarnă mesele schim- 
bătorilor de bani [Mt 21, 12-13 par]. Să nu dispreţuieşti 
printr-o blândeţe prefăcută, numai pentru lauda oamenilor, 
nici cel mai mic lucru făcut împotriva poruncii lui Dumnezeu 
spre răsturnarea canoanelor şi constituţiilor apostolice şi oca- 



„Canoanele apostolice" sunt o colecţie de 85 de canoane atribuite Apostolilor 
[text grec: G. RALLI - M. POTLI, Syntagma ton theion kai hieron kanonon. Atena, 
1852, I — II, p. 11-112; ed. critică: F.X. FUNK, Didascalia et Constitutiones Aposto- 
lorum I, Paderborn, 1905] inclusă în colecţia de canoane a patriarhului Constantino- 
polului Ioan Scolasticul (566-577). Aprobată oficial de Sinodul Trulan în 692, ea s-a 
bucurat de mare autoritate în Bizanţ. Este vorba de o culegere realizată probabil în 
Siria la sfârşitul secolului IV, legată iniţial de cartea VIII a „Constituţiilor apostoli- 
ce", al cărei cap. 47 îl forma [n. B. Krivocheme, SC 104, p. 306-307]. 

ra vieţii evanghelice şi a stării monahilor, ci, imitând pe Iisus 
Dumnezeu Care a poruncit cu asprime [Mt 9, 30 par] şi s-a 
tulburat fără patimă [In 11, 33], răzbună poruncile lui Dum- 
nezeu şi ale canoanelor aşezate de apostoli. Păzeşte întru toate 
şi în cercetarea gândurilor fiecăruia acrivia, ca să ştii care 
dintre ei are nevoie de îndepărtare, de pocăinţa cu lacrimi şi 
de starea penitenţilor, ca nu cumva din împătimire, cu ştiinţă 
sau cu neştiinţă, să faci din biserica lui Dumnezeu, în loc de 
templu sfânt, peşteră de tâlhari sau casă de desfrânare, şi să 
nu scapi de înfricoşătoarea osândă a mâniei lui Dumnezeu 
[Rm 2,3] venită peste aceasta. 

Grija de persoanele şi lucrurile sfinte 

Căci trebuie să ştii că pentru fiecare din unii ca aceştia 
[penitenţi], cei care au fost înşişi văzători ai Cuvântului [Le 
1,2] şi ucenicii Lui [Apostolii] le-au rânduit pe bună dreptate 
locul potrivit. Trebuie dar ca tu să te îngrijeşti şi mai mult de 
citirea constituţiilor şi canoanelor acestora, ca să ştii care sunt 
tainele credincioşilor ascunse în Hristos şi să nu greşeşti fă- 
când cele nepotrivite dreptei cinstiri a lui Dumnezeu. „Să faci 
evlavioşi", după cum este scris, „pe fiii tăi duhovniceşti" [Lv 
15, 31] şi să-i înveţi să aibă evlavie [şi frică] de sfintele şi 
dumnezeieştile Lui locuri, ca şi de vasele templului celui 
sfinţit al lui Dumnezeu şi de slujba [liturghia] lui, pentru că 
scris este: „Fericit omul care pentru evlavie tremură pentru 
toate" [Pr 28, 14]. Fiindcă trebuie să ştii că numai monahilor 
sfinţiţi [preoţi] şi celor care prin lupte şi pocăinţă s-au curăţit 
prin multe lacrimi şi se împărtăşesc cu preacuratele Taine ale 
lui Hristos, celor sfinţiţi şi celor mai evlavioşi, le-a fost afie- 
rosită de către Părinţi şi Apostoli slujirea [liturghia] unor 
asemenea lucruri şi să se atingă de ele. Să nu îngădui intrarea 
în dumnezeiescul altar tuturor celor ce vor, ci numai, precum 
s-a spus, celor mai evlavioşi dintre părinţii şi fraţii tăi care au 
fost sfinţiţi, iar pe ceilalţi şi pe fraţii care umblă fără orându- 
ială [2 Tes 3, 6, 11] — vezi ce ţi se spune! — să-i opreşti. 
Căci mulţi — să ştii bine — prin dispreţuirea unor astfel de 
lucruri sunt tăiaţi din viaţa prezentă şi, negreşit, dacă nu bagi 

de seamă, se va întâmpla aceasta: sângele celor tăiaţi pentru 
aceasta din viaţă se va cere din mâinile tale [Iz 33, 6]. 

Acestea sunt, păstorule al oilor lui Hristos, şi încă mai 
multe decât acestea, cele pe care trebuie să le cunoşti întoc- 
mai şi să le faci cu osârdie spre paza turmei tale. Aşadar, da- 
că te-ai cunoscut pe tine însuţi ajuns la o atât de mare capa- 
citate şi înzestrat cu astfel de harisme, încât numai prin lumina 
faptelor bune şi a cunoştinţei şi înţelepciunii dumnezeieşti 
care străluceşte din tine să fie luminaţi toţi cei ce se apropie 
de tine, fie ai tăi, fie străini, păstoreşte cu încredere oile [In 
21, 16] lui Hristos cu cuvântul cunoscător al harului cel dat 
ţie, cu fapta după regula şi legea cea dată ţie mai înainte de 
sus şi paşte mieluşeii Lui [In 21, 15] în păşunile mântuitoare 
ale poruncilor Lui, până ce vor creşte şi vor ajunge la măsura 
vârstei plinătăţii lui Hristos [Ef 4, 13] şi aşa vei avea plată 
multă de la El: faptul de a şedea pe acelaşi scaun şi a avea 
acelaşi sălaş cu apostolii Lui; iar dacă nu, restrânge-te la tine 
însuţi — dacă crezi în mine, cel ce mă neliniştesc de mântui- 
rea ta — pentru că Dumnezeul nostru este foc mistuitor [Evr 
12, 29]; Lui fie slava în veci. Amin. 

Cateheza 19 



Grija părintească de suflete 

Că nu trebuie să ne încredem în oameni numai pen 
tru cuvintele şi făgăduinţele lor, ci credinţa în cu- 
vintele lor trebuie întărită din faptele lor. Şi care 
este adevărata dispoziţie şi iubire a adevăraţilor în- 
văţători faţă de cei învăţaţi de ei. Şi care sunt milos- 
tivirile şi purtarea lor de grijă. Şi cum mijlocesc 
aceştia pentru ei la Dumnezeu. 

Slăbiciunea cuvântului omenesc 

Fraţilor şi părinţilor şi copiilor, fiecare dintre voi cunoaşte 
începutul prieteniei voastre faţă de mine, cum şi din ce prici- 
nă s-a făcut; ştiţi de asemenea şi măsura iubirii şi credinţei 
voastre faţă de Dumnezeu. Fiindcă eu nu ştiu să vorbesc 
exact despre un lucru nevăzut, iar a da încredinţare despre 
unele ca acestea numai prin cuvinte e cu neputinţă. Căci de 
multe ori ceea ce nu a făgăduit cineva dându-şi cuvântul, face 
numaidecât cu fapta, iar ceea ce a făgăduit cu jurăminte 
atunci când trebuie să facă îi pare rău şi renunţă cu totul, lu- 
cru pe care-1 vei găsi făcându-se la cei mai mulţi. Fiindcă rari 
sunt cu adevărat cei ce nu se lasă clintiţi de valurile vieţii, 
nici nu sunt înăbuşiţi de spinii ei [Mc 4, 7], nici nu sunt amă- 
giţi de plăcerile ei şi nu sunt înrobiţi averilor, pentru care se 
face toată minciuna. De aceea a nădăjdui numai în cuvinte şi 
a ne sprijini pe ele ca pe nişte lucruri sigure este lucru potrivit 
numai făgăduinţelor pe care ni le-a făcut nouă Dumnezeu. 
Fiindcă numai Acela are neschimbabilitate şi S-a arătat întot- 
deauna nemincinos. Dar, întrucât oamenii nu au stabilitate, ci 
se întorc şi rătăcesc în jurul multor lucruri, cel ce se bizuie 
numai pe cuvintele lor va avea parte doar de vânturi şi se va 
bucura de visuri deşarte. Fiindcă nimic din toate celelalte nu 

are o atât de mare instabilitate şi uşurinţă în schimbare cum 
are gândul omului, care stă numai atunci când trecând toate 
cele curgătoare, create şi văzute, va depăşi întunericul care-1 
învăluie şi se va amesteca cu cele nevăzute şi stabile. Deci, 
întrucât socotesc să aşa stau lucrurile, iar voi, ştiu bine, veţi 
mărturisi împreună cu mine ceea ce spun, ascultaţi şi pricina 
pentru care vă grăiesc vouă acestea şi ce am păţit. 

Cazul lui Teofilact 

Aţi venit la noi cu iubire şi credinţă înflăcărată, aşa cum 
am putut să-mi dau seama din cuvintele şi feţele voastre, şi 
nu fiind siliţi de către cineva, ci imboldul spre aceasta venind 
de la voi înşivă. Deci văzându-vă pe voi aşa şi auzind de la 
voi asemenea cuvinte iubitoare de Hristos, am primit credinţa 
şi alegerea voastră liberă şi m-am umplut de afecţiune nepă- 
timaşă pentru voi mai presus decât toţi, şi, mărturisesc, am 
faţă de voi o iubire mai mare, deşi mi s-a poruncit să-i iubesc 
pe toţi deopotrivă. Dar când pricina acestui început [al cu- 
vântului], adică domnul Teofilact 1 — deoarece cuvântul meu 
se adresează lui — a început iarăşi de multe ori să vină la 
smerenia noastră cu mai multă râvnă şi o iubire încă şi mai 
caldă, fiindcă pentru cei ce văd drept aceasta străluceşte şi nu 
poate să se ascundă — , pe care l-am primit ca pe un frate şi 
aşa l-am iubit ca pe mine însumi, dacă vrea să mă creadă, 
sufletul meu fiind pus în mişcare în chip firesc şi, ca să spun 
aşa, arzând de iubire, iar el a spus cuvinte şi i-a făcut lui 
Hristos o făgăduinţă, pe care nu m-am aşteptat vreodată s-o 
aud de la el, cuvinte pe care le-a scris însuşi Dumnezeu şi 
care aii rănit ca o săgeată inima mea, dar nu numai aceasta, ci 
şi, ca unele ce s-au făcut necontenit în aceasta foc care mă 
mistuie şi mă arde — fiindcă n-am să vă ascund nimic din 
câte am pătimit pe nedrept de la voi — , aceste lucruri m-au 
făcut să sufăr deopotrivă ziua şi noaptea, mi-au alungat dul- 



1 Nu se ştie nimic despre acest Teofilact de care vorbeşte aici Sfântul Simeon. 
Este vorba probabil de un monah din mănăstirea sa, Sfântul Mamas, care părăsite 
frăţia şi revenise mai apoi din nou în ea. Sfântul Simeon vorbeşte în aluzii fără a 
descrie faptele, binecunoscute de auditorii săi [n. B. Krivocheine, SC 104, p. 319]. 

ceaţa somnului şi m-au silit să împing deoparte mâncarea. 
Setea de apă mi-a încetat pururea în însetarea după împlinirea 
cuvintelor lui, iar lumina soarelui simţită sensibil n-am mai 
vrut să o văd nicidecum, fiindcă doream să văd cândva pe 
fratele meu venind cu căldură la soarele spiritual [inteligibil]. 
Lacrimile mele, şi acestea foarte fierbinţi, se scurg şi se aduc 
lui Hristos pentru lucrul dorit de mine, ca el să se spele cu ele 
şi, privind cu mintea, să cunoască pe Făcătorul lui. Suspine 
ies din adâncul inimii mele, ca să scot din adâncul relelor 
sufletul pe care l-am iubit. Zac cu faţa la pământ jelind ne 
contenit, ca să ridic de jos pe preaiubitul meu. Strig chemând 
pe Domnul Atotţiitorul, ca să-mi smulgă din legăturile stăpâ- 
nitorului lumii acesteia [Ef6, 12] pe cel ţinut în el de bună 
voie. Fac şi zic poate şi altele, pe care nu e drept a le scrie, 
dar care sunt cunoscute numai lui Dumnezeu, pentru Care se 
şi fac. Şi dacă mint sau pur şi simplu n-am spus măcar un 
singur cuvânt şi nu l-am împlinit cu fapta, să nu fiu socotit 
împreună cu cei ce cred în Domnul, nici să văd slava sfinţi 
lor, ci să pierd nădejdea pentru care am lăsat lumea. 

Grija lui Simeon pentru monahi 

Acestea sunt cele pe care le-am pătimit pentru voi şi ne- 
dreptăţile pe care le-am suferit pentru voi. Spuneţi deci şi voi 
căruia dintre voi i-am făcut o asemenea întristare? Daţi-mi în 
schimb, fraţilor, şi voi o iubire deopotrivă cu a mea, cel tira- 
nizat de iubire. întăriţi-vă cuvintele voastre prin fapte, ca să 
găsesc puţină uşurare. Arătaţi-mi, dacă mă iubiţi cu adevărat, 
sfaturile inimilor [/ Co 4,5] voastre. Ştiu şi eu nu numai prin 
cuvinte, dar şi prin fapte, că Dumnezeu este cu voi şi că mi 
m-am ostenit în deşert [Flp 2, 16]. Iar dacă nu vreţi, de ce 
aţi mai venit la mine punând peste mine această povară şt, 
depărtându-vă, mă împovăraţi încă şi mai mult? E o povară 
care lucrează în mine bucurie negrăită şi o tristeţe infinită, 
lucru paradoxal: bucurie pentru că mă rog pentru voi şi mă 
veselesc nădăjduind să vă primesc înapoi, întristare pentru că 
mă tem să nu fiţi sufocaţi de lume şi, amăgiţi fiind, să minţiţi 
lui Hristos, lucru pe care gândindu-1 tremur şi-mi ies din mine. 

Acest lucru este cheltuiala sufletului meu şi nu mă lasă să mă 
odihnesc sau să mă bucur. De aceea umblu într-adevăr jelind 
şi mâhnindu-mă [Ps 34, 14] şi jelindu-mă că mai bine e să ies 
din viaţă [Iona 4, 8], pentru că nu socotesc drept câştig să mă 
mântuiesc singur nici nu vreau să slăvesc pe Dumnezeu fără 
voi. Deci dacă acestea sunt de ajuns în ce mă priveşte, răs- 
pundeţi şi voi, dacă vreţi, şi spuneţi de ce parte vă alăturaţi, 
şi întăriţi cuvântul cu fapta, ca să mă bucur sau, iarăşi, să 
mă întristez. Nădăjduiesc însă, şi mă rog privind nevăzut la 
Domnul, că nu veţi minţi nici nu veţi spune unele în locul 
altora, ci veţi arăta mai degrabă cu fapta cele pe care le făgă- 
duiţi în cuvinte. Deci să nu vă îndoiţi cu nimic de acestea, 
nici să nu se înalţe gânduri de necredinţă în inimile voastre, 
fraţii mei [Le 24, 38], ci ascultaţi-mi cuvintele cu durere şi 
vedeţi că nu voi grăi nici un lucru deşart sau amăgitor. 

Să fugim de mizeria noastră de aici în Dumnezeu 

Ridicaţi-vă ochii sus spre cer şi pe pământ jos [îs 8, 21-22] 
şi înţelegeţi ce lucruri şi câte lucruri a făcut Dumnezeu pentru 
noi. Priviţi şi cercetaţi întocmai că nici un lucru din toate 
acestea nu este stabil, dar numai sufletul omului se vede ne- 
văzut în cele ce se văd şi se crede că e nemuritor, el care, unit 
fiind cu trupul şi sălăşluind în trup, le vede pe toate şi înţele- 
ge cele materiale şi create şi alcătuite din lucruri trupeşti, iar, 
desfacându-se de acesta, ajunge în însăşi ceasul acela în afara 
oricărei cunoaşteri, şi se înscrie numai în cele imateriale şi 
inteligibile. Deci dacă e luminat de lumina poruncilor lui 
Hristos şi ajunge în însăşi lumina infinită a milostivei Dum- 
nezeiri, aflând veselia cea negrăită şi fără de sfârşit; dar dacă 
e cuprins în întunericul păcatelor, ajunge, vai, în chip asemă- 
nător într-un întuneric nesfârşit, amestecat cu foc aprins [Sol 
17, 5-6]. Deci aşa stând lucrurile, lucruri pe care şi voi le 
mărturisiţi în chip drept, ce mai întârziem şi de ce nu fugim 
de focul cel amar? De ce spunem: „Vai celor iubitori de lume 
şi iubitori de plăceri", şi nu simţim că ne aflăm de fapt între 
aceştia? De ce spunem: „Fericiţi cu adevărat cei ce caută pe 
Domnul şi în El îşi pun nădejdile lor [Ps 11, 7], dar nu înţe 

legeţi, nenorocirea voastră, fugind de ea? De ce socotiţi că 
mărturisiţi şi credeţi într-un Dumnezeu pe Care nu vreţi, 
să-L cunoaşteţi şi Căruia nu vreţi să-I slujiţi? Unde nădăjduiţi 
atunci când, lăsând cele bune aflate în mâinile voastre, vă 
alipiţi de cele zadarnice şi curgătoare? 

Cum zici, spune-mi — ca să-mi întorc cuvântul şi către fi- 
ecare dintre cei ce alipesc de zădărnicia celor drept prezente 
— : „Ştiu toate: că sunt muritor şi că o umbră sunt cele văzu- 
te, că moartea e neaşteptată şi slava drepţilor veşnică, iar ru- 
şinea păcătoşilor nu are sfârşit", dar nu te depărtezi de cele 
rele? Iar dacă vezi, cum te împiedici ca un orb, şi tot trupul şi 
tot sufletul ţi-e înnegrit [Cânt 1, 6; Iov 30, 33]? Dacă ştii cele 
mai bune, cum faci cele mai rele, ca unul care nu are simţire? 
Dacă ştii că toate sunt umbră şi toate cele văzute trec, cum nu 
te ruşinezi să te joci cu o umbră şi să strângi ca pe o comoară 
cele curgătoare? Căci asemenea unui copil care scoate apă cu 
sita, nu simţi şi nu ţi se pare oare că gândeşti, preaiubitule, ca 
şi cum părerea şi închipuirea ar fi un lucru foarte serios, deşi 
sunt lipsite de existenţă? 

Să ne grăbim spre Hristos Dumnezeu 

Omule, crezi că Hristos este Dumnezeu? Dacă da, teme -te 
şi păzeşte poruncile Lui. Iar dacă nu, întreabă chiar şi pe de- 
moni, pe care poate îi socoteşti mai vrednici de credinţă [Mt 
8, 29; Iac 2, 19]. învaţă de la cei cărora le eşti rob şi cărora 
le urmezi, că nu este alt Dumnezeu afară de El [Dt 4, 35], 
că nimeni nu se aseamănă Lui, nici nu poate fi asemenea [îs 
40, 18]. Căci este Stăpânitor a toate, Judecător a toate, împă- 
rat a toate, Făcător al luminii şi Domn al vieţii. El este Lumi- 
na cea negrăită, neapropiată [/ Tini 6, 16], Cel ce singur este 
[Iş 3, 14], Care face să piară prin arătarea Lui de la faţa Lui, 
pe vrăjmaşii lui [Ps 67, 2-3] şi pe cei ce nu fac poruncile Lui, 
în acelaşi chip în care soarele care răsare alungă negura nop- 
ţii; şi iată Domnul Dumnezeul nostru, necuprins în cele ne- 
cuprinse, neînţeles în cele neînţelese, Se va arăta numai celor 
vrednici pe măsura credinţei în El, iar păcătoşii vor fi în lu- 
mină acoperiţi ca de întuneric [Sol 17, 19-20], ruşinându-se 

în bucurie, roşi în veselie şi arşi cumplit şi pedepsiţi în felu- 
rite chipuri de propriile lor patimi, după cum drepţii sunt în- 
cununaţi de feluritele lor virtuţi. 

Prin urmare, acestea le-am găsit trupeşte zăcând scrise în 
de-Dumnezeu-insuflatele Scripturi, şi le-am învăţat duhovni- 
ceşte de la Duhul şi le-am scris spre încredinţarea voastră, ne- 
putându-mă sustrage din multa iubire de la aceasta. Iată deci, 
v-am vestit vouă toate şi n-am ascuns talantul [Mt 25, 25] şi 
n-am pizmuit mântuirea voastră. Fiecare dintre voi să-şi alea- 
gă ce vrea. Fiindcă eu m-am slobozit de acum de învinuirea 
cu privire la voi în Hristos Iisus, Domnul nostru. Amin. 



Cateheza 20 

Spre Hristos pe urmele 
părintelui duhovnicesc 



Despre lepădarea şi tăierea voii către cei ce au cerut 
să Ie scrie cum trebuie cineva să-şi petreacă viaţa 
ascetică. Şi că pentru aceasta este bine şi folositor 
să aibă o călăuză iscusită, adică un părinte duhov- 
nicesc spre a învăţa cele ale virtuţii şi lucrarea cu 
anevoie de realizat a meşteşugului ascetic. Şi despre 
credinţa în părinţii duhovniceşti şi vederea luminii, 
care luminează tot sufletul ce înaintează spre iubi- 
rea lui Dumnezeu. 

Fraţii mei iubiţi şi preadragi, de multe ori aţi vrut să as- 
cultaţi de la smerenia mea un cuvânt de folos, dar din pricina 
plecării voastre grabnice, nu am vrut, spre folosul vostru, să 
grăim cu voi din gură cele ce trebuiau spuse ca nişte lucruri 
lăturalnice. De aceea, fiindcă aţi cerut să vă scriu' acum iubi- 
rii voastre, pe bună dreptate m-am îndemnat şi am scris nu 
cele spre povăţuire — fiindcă sunt nevrednic — , ci cele spre 
sfătuire şi aducere-aminte, ca unul ce vă iubesc foarte tare, şi 
câte ştiu că sunt de folos sufletului la fuga din lume şi la în- 
străinarea de patimi, la iubirea de Dumnezeu şi nepătimirea 
desăvârşită. 

Hristos e totul pentru adevăraţii creştini 

Prin urmare, am socotit lucru drept ca, adresându-mă unui 
om ce însetează după mântuirea sufletească, să nu-mi fac de 
altundeva începutul decât de la însuşi izvorul cel veşnic, 



1 Cateheza de faţă pare a fi fost şi ea mai degrabă o epistolă scrisă decât o cu- 
vântare rostită [n. B. Krivocheine, SC 104, p. 331]. 

- 225 - 



Mântuitorul Hristos Dumnezeul nostru, pentru Care se face 
cuvântul nostru şi toată întreprinderea, şi pentru Care este 
toată râvna cea bună cu nădejde şi tot gândul cel bun; căci El 
este temelie nesfărâmată pentru cei începători, nădejde neru- 
şinată pentru cei aflaţi la mijloc şi iubire nesăturată şi viaţă 
nesfârşită pentru cei desăvârşiţi. Glasul Lui l-am auzit zicând 
îndeobşte către toţi: „Cine nu-şi va lăsa tatăl şi mama şi fraţii, 
şi toate averile lui şi nu-şi va lua crucea lui şi îmi va urma 
Mie, nu este vrednic de Mine" [Mt 10, 37-38]. Deci pentru 
nimic altceva n-am fost învăţaţi de către Scriptură că trebuie 
să ne purtăm crucea până la sfârşit şi n-am aflat din însăşi 
experienţa noastră, decât pentru răbdarea necazurilor şi în- 
cercărilor, şi în cele din urmă, pentru moartea de bunăvoie, 
pe care în vremurile de atunci, când domneau ereziile, mulţi 
au ales-o prin mucenicie şi prin tot felul de chinuri, iar acum 
prin harul Hristos într-o vreme de adâncă şi desăvârşită pace 
am fost încredinţaţi că nimic altceva nu este „crucea" şi 
„moartea", decât omorârea desăvârşită a voii proprii. Fiindcă 
cel ce-şi împlineşte în orice chip voia sa, nu va putea vreo- 
dată să păzească porunca Mântuitorului Hristos. 

Să ne câştigăm un părinte duhovnicesc 

Deci ca să îmi fac cuvântul ca adresându-mă unuia singur, 
vă voi spune acestea: Frate, cheamă cu stăruinţă pe Dumne- 
zeu, ca să-ţi arate un om care să te poată păstori în chip fru- 
mos, pe care trebuie să- 1 asculţi ca pe însuşi Dumnezeu, şi să 
săvârşeşti fără şovăială cele spuse ţie de către el, chiar dacă 
cele făptuite ţi se par a fi potrivnice şi vătămătoare. Şi dacă 
inima ta e încredinţată de har şi ai o încredere prisositoare în 
cel pe care-1 ai părinte duhovnicesc, fa ceea ce îţi spune şi te 
vei mântui; căci e mai bine să te numeşti ucenic al unui uce- 
nic şi să nu vieţuieşti de sine [idiorythmos] strângându-ţi roa- 
dele nefolositoare ale voii proprii 2 . Iar dacă Duhul Sfânt te va 



2 Această cateheză oferă o frumoasă expunere a ideilor SfSntului Simeon despre 
imaginea şi rolul părintelui duhovnicesc; acesta trebuie să fie un harismatic trimis 
de Dumnezeu pentru rugăciunea noastră intensă şi este pentru noi icoana vie a lui 
Hristos; a-1 imita înseamnă a-L imita pe Hristos [n. B. Krivoch&ne, SC 104, p. 335]. 

trimite la un altul, să nu şovăi nicidecum 3 : fiindcă auzi cum 
Pavel sădeşte, Apolo udă şi Hristos face să crească [7 Co 3,6]. 

Să-l urmăm cape Hristos în viaţa Sa publică 

Fă, aşadar, frate, precum ţi-am spus, şi du-te la omul pe 
care Dumnezeu ţi — 1 va arăta în chip tainic prin tine însuţi sau 
printr-un rob al său. Şi uitându-te la el ca la Hristos însuşi şi 
vorbind cu el, aşa să-l cinsteşti pe el şi aşa să fii învăţat de 
către el cele folositoare. Dacă auzi de la el: „Ieşi din pămân- 
tul voii tale şi din rudenia cugetului tău [Fc 12, 1]", să nu 
şovăi nici să nu te ruşinezi fiind biruit de slava deşartă. Dacă 
îţi spune: „Vino în pământul ascultării, pe care ţi — 1 voi arăta 
ţie [Fc 12, 1]", aleargă, frate al meu, pe cât îţi stă în putere, 
ca să nu dai somn ochilor tăi [Ps 131, 4] nici să nu-ţi pleei 
genunchiul [Judecători 7, 5] tras fiind de trândăvie şi lenevi- 
re. Căci poate acolo ţi Se va arăta Dumnezeu Care vrea să te 
arate tată a multor copii duhovniceşti [Fc 17, 4-5] şi să-ţi 
dăruiască pământul făgăduinţei [Fc 12, 7; 17, 8], pe care-1 
moştenesc numai drepţii [Mt 5,5]. Dacă te urcă în munte [Mt 
17, 1-6], urcă cu râvnă, căci vei vedea, ştiu bine, pe Hristos 
schimbat la faţă 4 şi strălucind mai presus decât soarele prin 
lumina Dumnezeirii şi vei cădea poate cu faţa la pământ ne- 
putând vedea ceea ce nicicând nu se poate vedea, şi vei auzi 
de sus glasul Tatălui, şi vei vedea un nor umbrind şi pe pro- 
roci stând de faţă şi încredinţând pe cei vii şi pe cei morţi că 
El este Dumnezeu şi Domnul. Dacă te îndeamnă să-i urmezi, 
străbate cetăţile [Mt 9, 35] cu îndrăzneală; căci te vei folosi 
foarte mult, dacă vei privi spre el şi numai spre el. Dacă îl vei 
vedea mâncând împreună cu desfrânatele, cu vameşii şi cu 
păcătoşii [Mt 9, 1 1], să nu gândeşti nici un lucru pătimaş şi 



3 Duhul Sfânt trebuie să rămână adevărata noastră Călăuză ce ne descoperă un 
părinte duhovnicesc harisraatic [n. B. Krivoch&ne, SC 104, p. 335]. 

4 Deşi nu găsim la Sfântul Simeon o învăţătură sistematică despre lumina tabo- 
rică (ca la Sfântul Grigorie Palama în secolul XIV), astfel de pasaje din scrierile sale 
ni- 1 arată în marea tradiţie a teologiei mistice răsăritene care are în centru Schimba 
rea la Faţă a lui Hristos şi e reprezentată de Origen, Maxim Mărturisitorul, Ioan 
Damaschinul şi alţii [n. B. Krivocheine, SC 104, p. 335]. 

omenesc, ci socoteşte-le pe toate nepătimaşe şi sfinte şi, 
atunci când îl vezi pogorându-se la patimile omeneşti înţele- 
ge cu mintea ceea ce a spus: „M-am făcut tuturor toate, ca pe 
toţi să-i dobândesc" [1 Co 9, 22. 19]. Dar nici chiar atunci 
când îl vezi cu ochii, să nu te încrezi nicidecum în ei, fiindcă 
înşală şi aceştia, precum am învăţat prin experienţă. Urmân- 
du-i şi dând crezare celor spuse de el, să nu priveşti spre cei 
ce sunt împreună cu tine [cf. In 21, 19-20] nici să spui despre 
cineva: „Doamne, dar cu acesta ce va fi?" [In 21, 21], ci în- 
totdeauna să iei seama la tine însuţi şi să ai în faţa ochilor 
moartea şi să observi cu luare-aminte în ce virtute îl vei 
preamări pe Dumnezeu [In 21, 19]. Să nu te înalţi atunci când 
eşti cinstit pentru învăţătorul tău de către oameni mai mari 
decât tine, nici să nu ai pentru numele aceluia mulţi oameni 
care să asculte de tine, ci bucură-te mai degrabă dacă numele 
tău va fi scris în cerul smereniei [Le 10, 20]. Dacă vezi până 
şi umbra ta fâcându-i pe demoni să tremure [Le 10, 20; FA 
5, 15], nu-ţi atribui deloc acest lucru ţie însuţi, ci mijlocirii 
părintelui tău, şi ei se vor teme încă şi mai mult de tine. 

Să-l urmăm cape Hristos la Cină 

Dacă te îndeamnă să şezi la masă, aproape de el, primeşte 
cu recunoştinţă, şi păstrează faţă de el respect şi cinste dim- 
preună cu tăcere, şi să nu te atingi de cele puse înainte fără 
binecuvântarea aceluia; nici să dai ceva altuia sau să îndrăz- 
neşti să cinsteşti mai mult pe cineva fără voia şi porunca 
aceluia. Iar dacă te va chema cel din urmă dintre toţi, nu spu- 
ne: „Mă voi aşeza la dreapta sau la stânga", ştiind că acest loc 
a fost pregătit pentru alţii [Mc 10, 37], ci, auzind că „cel ce 
vrea să fie întâiul dintre toţi, să fie cel din urmă" [Mc 9, 35], 
primeşte locul de jos ca pe cel de sus [Le 14, 10] şi iubeşte pe 
învăţătorul ca pe unul care lucrează pentru tine cele mai bune 
prin cele umile. Nici să nu-ţi întinzi cu îndrăzneală cel dintâi 
împreună cu el mâna în blid [Mt 26, 23], fiindcă ştii a cui a 
fost această îndrăzneală [Mt 26, 25]. Dacă vrei să-ţi spele pi- 
cioarele tale, respectă- 1 ca pe un domn şi învăţător [In 13, 13] 

şi refuză lucrul acesta. Dar dacă-1 vei auzi: „Nu vei avea 
parte de mine, dacă nu-ţi voi spăla picioarele tale" [In 13, 8], 
oferă-i cu sârguinţă spre curăţire tot trupul tău [In 13, 9], ca 
să afli din cele făcute cu tine marea înălţime a smereniei celei 
îndumnezeitoare, şi, dacă ai conştiinţa a ceea ce s-a făcut, să 
te foloseşti de aici mai mult decât dacă ai spăla picioarele 
tatălui tău. Dacă îţi va spune aşezându-se: „Unul dintre voi 
mă va vinde sau se va sminti de mine" [Mt 26, 21; 16, 23], 
nu-ţi ascunde viclenia, şi, dacă recunoşti acest lucru, mărturi- 
seşte; iar dacă nu, căzând la picioarele lui întreabă cu lacrimi: 
„Oare nu sunt eu, stăpâne?" [Mt 26, 22. 25]. Fiindcă de cele 
mai multe ori cădem fără să ştim. Dar să te pleci la pieptul 
tău nu-ţi este îngăduit; căci, dacă în marea sa iubire faţă de 
Hristos, Ioan a îndrăznit să facă aceasta ca faţă de un om [In 
13, 23], şi el împreună cu toţi a primit porunca ca atunci când 
va face toate, să se numească pe sine rău netrebnic [Le 17, 10]. 

Să-l urmăm cape Hristos în Patimă 

Dacă-1 vezi pe cel ce te călăuzeşte făcând minuni şi fiind 
slăvit, crede şi te bucură şi mulţumeşte lui Dumnezeu, că ai 
întâlnit un asemenea învăţător, dar să nu te sminteşti văzân- 
du-1 necinstit de către cei pizmuitori, sau poate pălmuit [Mt 
26, 67] şi târât, ci, ca un nou Petru, ia sabia şi taie nu numai 
urechea [Mt 26, 55], ci şi mâna şi limba retează-i-o celui ce 
îndrăzneşte să grăiască împotriva părintelui tău şi caută să se 
atingă de el. Iar dacă vei fi certat ca şi acela, negreşit vei fi 
lăudat şi mai mult din pricina multei tale iubiri şi credinţe. Iar 
dacă înfricoşându-te ca un om vei spune: „Nu-1 ştiu pe omul 
acesta" [Mt 26, 73], plânge iarăşi după acestea cu amar [Mt 
26, 75], dar să nu te cufunzi în deznădejde; şi am încredere că 
acela mai întâi te va atrage la sine. Dacă-1 vei vedea răstignit 
ca pe un făcător de rele [Le 23, 32] şi pătimind împreună cu 
făcătorii de rele, de e cu putinţă, atunci să mori împreună cu 
el; iar dacă nu e cu putinţă, să nu te alături celor răi ca un rău 
şi vânzător, nici să nu te faci părtaş împreună cu ei la sânge 
nevinovat [Mt 23, 30], ci, dacă ai părăsit păstorul pentru pu- 
ţin timp ca un fricos şi un laş, păzeşte credinţa în el. Dacă e 

slobozit din lanţuri, vino iarăşi la el şi cinsteşte- 1 încă şi mai 
mult ca pe un mucenic; iar dacă a murit în încercări, cere cu 
îndrăzneală trupul lui [Mc 15, 43] şi cinsteşte- 1 încă şi mai 
mult decât atunci când stăteai în preajma lui pe când era însu- 
fleţit, şi, ungându-1 cu miruri scumpe, îngroapă-1 [Mt 26, 12]. 
Şi chiar dacă nu a treia zi, dar în ziua de apoi va învia împre- 
ună cu toţi. Crede că stă cu îndrăzneală înaintea lui Dumne- 
zeu chiar dacă ai aşezat trupul lui în mormânt şi cheamă fără 
şovăială mijlocirea lui; şi el te va ajuta aici şi te va păzi din 
toate cele potrivnice şi, atunci când vei ieşi din trup, te va 
primi şi-ţi va găti sălaş veşnic [cf. In 14, 1-2]. 

Să-l urmăm în slavă şi lumină 

Căci dacă după toate cele zise mai înainte chemându-te 
deoparte te îndeamnă să te linişteşti şi îţi va spune: „Şezi aici 
fără să ieşi până când te vei îmbrăca cu putere de sus" [Le 
24, 49], ascultă- 1 cu nădejde sigură şi cu bucurie nesăturată. 
Nemincinos, fratele meu, şi adevărat e un asemenea învăţă- 
tor. Fiindcă va veni peste tine acum aceeaşi putere a Duhului 
Sfânt [FA 1, 8] nu în chip de foc arătându-se sensibil, nici cu 
vuiet mare şi cu suflu puternic [FA 2, 3. 2] — fiindcă acestea 
s-au făcut atunci pentru cei necredincioşi — , ci în chip spiri- 
tual [noeros], în chip de lumină spirituală [inteligibilă] cu 
toată seninătatea şi voioşia, lucru care este un preambul al 
luminii celei dintâi şi veşnice şi o scânteiere şi o strălucire a 
fericirii celei veşnice [Sol 7, 26]. Aşadar, arătându-se această 
lumină orice gând pătimaş piere, orice patimă sufletească e 
alungată, şi orice boală trupească primeşte vindecare. Atunci 
ochii inimii se curăţă şi văd ceea ce s-a scris în fericiri [Mt 
5, 8]. Atunci sufletul, privind ca în oglindă, vede până şi cele 
mai mici greşeli ale sale, se cufundă în adâncul smereniei şi, 
înţelegând măreţia Slavei, se umple de toată bucuria şi vese- 
lia, şi minunea făcută fără de nădejde lasă să-i curgă izvoare 
de lacrimi; şi aşa omul se schimbă întreg, cunoaşte pe Dum- 
nezeu şi este cunoscut mai întâi de El. Fiindcă ea [smerenia] 
şi numai ea îl face pe om să dispreţuiască toate cele pămân- 
teşti şi cereşti, prezente şi viitoare, triste şi îmbucurătoare, şi 

-230- 



îl face pe om, pe cât este cu putinţă oamenilor, prieten cu 
Dumnezeu şi fiu al Celui Preaînalt şi Dumnezeu [Ps 81, 6] 5 . 

Smerenia şi iubirea, virtuţile cuprinzătoare A 

Aşadar, acestea le-am scris 5 iubirii tale ca, avându-le îti 
scris, lucrurile pe care le-ai cerut să le auzi odată de la sme- 
renia mea să le citeşti când vrei. Dacă şi crezi că prin noi 
acestea ţi le porunceşte în chip iconomic şi folositor Duhul 
Sfânt, toate se vor face precum am spus, unul după altul, iar 
câte le-am lăsat deoparte, căci sunt multe, te va învăţa prin 
tine însuţi Hristos însuşi. 

Iar dacă ţi se par a fi nevrednice de crezare şi nu de ajuns, 
iartă-mă pentru că te sfătuiesc cele pe care le-am învăţat, şi 
urmează tuturor celor pe care le ştii mai bune; vezi însă, fra- 
tele meu, să nu cumva să urmezi fără sfat şi celor mai rele. 
Fiindcă rari cu adevărat şi foarte rari sunt acum cei ce ştiu să 
păstorească frumos şi să vindece sufletele raţionale. Fiindcă 
postul şi privegherea şi chipul din afară al evlaviei mulţi l-au 
făţărit sau chiar l-au dovedit cu fapta, şi a învăţa multe pe de 
rost sau a învăţa în cuvinte pe alţii pot să facă cu uşurinţă 
mulţi, dar foarte puţini se vor găsi când va fi vorba de tăierea 
prin plâns a patimilor şi de dobândirea aievea a virtuţilor cu- 
prinzătoare. Iar virtuţi cuprinzătoare numim smerenia, care 
desfiinţează patimile şi aduce nepătimirea cerească şi înge- 
rească, şi iubirea care niciodată nu stă şi nici nu cade [1 Co 
13, 8], ci necontenit tinde spre cele dinainte [Flp 3, 13] adău- 
gând dor la dor şi dragoste la dragoste, din care se dăruieşte 
discernământului desăvârşit, care călăuzeşte frumos pe sine 
însuşi şi pe cei ce îl urmează ei şi străbate fără împiedicare 
marea înţelegătoare [Sol 10, 18]; pe acesta mă rog să ţi se dea 



5 Imitarea lui Hristos nu se opreşte la viaţa Sa pământeasca, ci se continuă cu 
Cincizecimea şi pogorârea Duhului Sfânt care se săvârşesc şi acum în chip nevăzut 
ca şi pe vremea Apostolilor. Mistica hristocentrică a Sfântului Simeon — şi a întregii 
tradiţii ortodoxe, cum arată limpede V. Lossky în faimosul său Essai sur la theo- 
logie mystique de l'Eglise d'Orient, Paris, 1944 — este în acelaşi timp şi pnevmato- 
logică, pentru că hristologia răsăriteană e pnevmatologică şi pnevmatologia e hristo- 
centrică [n. B. Krivocheine, SC 104, p. 344-345]. 



6 Cf. supran. 1. 

şi ţie de la Dumnezeu, şi mai cu seamă acum, pentru ca să 
deosebeşti în chip plăcut lui Dumnezeu cele ale tale şi aşa să 
faci şi să te sârguieşti ca să găseşti pe Hristos lucrând acum 
împreună cu tine, iar în veacul viitor dăruindu-ţi cu bogăţie 
desfătarea luminării care vine de la El; şi nu urma lupului ca 
unui păstor [Mt 7, 15], nici nu te furişa într-o turmă bolnavă 
[Iz 34, 4], nici să nu te găseşti singur îndeosebi, ca nu cumva 
fie să te arăţi căzut pradă lupului celui stricător de suflete, fie 
să-ţi sfârşeşti viaţa bolind sufleteşte sau să dobândeşti numai 
acel „Vai celui ce cade singur" [Ecc 4, 10]. Fiindcă cel ce s-a 
predat pe sine însuşi unui învăţător bun nu va avea nici una 
din grijile acesta şi se va mântui în Hristos Iisus Domnul nos- 
tru, Căruia fie slava în veci. Amin. 



Cateheza 21 



Fericitul sfârşit al monahului Antonie 

Despre pomenirea morţii. Şi ce sfârşit bun a avut 
de trei ori fericitul lui frate Antonie. Iar spre sfârşit 
cuvânt de îngropare pentru el. 



Curăţia monahului Antonie 

Fraţilor şi părinţilor, mă rog lui Dumnezeu Cel ce s-a mi r 
lostivit de mine să rânduiască cele spre mântuirea tuturor şi 
să îndrepteze în chip frumos sufletele noastre spre viaţa de 
acolo, unde ne aşteaptă pe noi fraţii şi părinţii care ne-au luat- 
o înainte, şi unde s-a mutat şi de trei ori fericitul nostru frate 
Antonie 1 , după ce a vieţuit aici în chip frumos şi cuvios, 
pocăindu-se cu adevărat şi mărturisind cu osârdie lucruri pe 
care puţini monahi le socotesc a fi păcate. Căci curat fiind 
şi dobândind inimă curată [Mt 5, 8] de gândurile pătimaşe, 
sfântul acela socotea şi-şi mărturisea păcatele cele mici — 
cum mi se par negreşit şi mie — ca pe nişte păcate mari, căci 
ocrotit de harul lui Dumnezeu, şi-a petrecut viaţa feciorelnic 
la trup şi neprihănit la inimă. Şi din ziua în care a intrat pe 
poarta mănăstirii şi s-a făgăduit lui Hristos, nu şi-a întinat 
haina trupului sau a sufletului său nici prin însoţirea cu gân- 
durile, nici prin consimţirea la gânduri, nici prin vreo faptă 
oarecare, aşa cum mi-a spus mie, care şedeam şi plângeam 
lângă patul său, grăind aşa: „Ce plângi, zicea, frate? Nu 



1 Este vorba de un monah decedat tânăr din comunitatea de la Sfântul Mamas, 
menţionat, se pare, ca unul dintre ucenicii de frunte ai Sfântului Simeon, în Viaţa sa 
(cap. 58). întreaga cateheză trădează patosul şi afecţiunea Sfântului Simeon, fiind 
concepută pe un ton extrem de viu şi personal, lăsându-ne să simţim nemijlocit 
sufletul său arzător [n. B. Krivoch6ine, SC 104, p. 351]. 

m-am făcut tăgăduitor al credinţei în Dumnezeu, şi pe aceasta 
am păzit-o, nădăjduiesc, ca şi pe Acela [2 Tini 4, 7]. Şi din 
ziua în care am ajuns în această sfântă mănăstire — nu spun 
aceasta lăudându-mă, ci îndrăznind spre Dumnezeu şi în ru- 
găciunea părintelui nostru — nu am săvârşit păcat trupesc. 
Iar mâncând şi bând, mi-am petrecut fără griji zilele mele. Iar 
acum mă încredinţez pe mine însumi iubirii de oameni a lui 
Dumnezeu Care le ştie pe toate, să facă cum ştie cu smerenia 
mea!" 

Aşadar, care din zicerile şi rostirile ultime ale marilor pă 
rinţi sunt mai mari decât cele ale fratelui nostru? Căci ne-a 
făcut cunoscută cu îndrăzneală neprihănirea şi fecioria sa şi, 
în acelaşi timp, şi-a dobândit pentru sufletul său necăderea 
smereniei lui păzind prin aceasta cuvântul Stăpânului, sau 
mai bine spus porunca Lui care zice: „Când aţi făcut toate, 
atunci spuneţi: Slugi netrebnice suntem, am făcut ceea ce tre 
buia să facem" [Le 17, 10]. După care, vorbind îndeosebi cu 
sfântul părintele nostru 2 , i-a povestit, plângând, lucruri ase 
mănătoare care l-au făcut să-şi iasă din sine şi pe însuşi sfân 
tul părintele nostru şi pe noi înşine, dar nu numai aceştia, ci şi 
pe toţi cei care le-au auzit după săvârşirea aceluia. Fiindcă 
nimeni dintre noi nu nădăjduia ca în unul ca acela să se as 
cundă o asemenea comoară de neprihănire şi feciorie. 

Moartea sa, prilej de mâhnire pentru Simeon 

Căci după ce a îmbrăcat astfel sfântul, marele şi îngeres- 
cul chip 3 , cu râvnă mare şi vărsând multe lacrimi, cu credinţă 



2 Simeon Evlaviosul. Cateheza pare să fi fost rostită înaintea morţii acestuia în 
986-987 [n. B. Krivocheine, SC 104, p. 354]. 

3 în monahismul răsăritean există două trepte: monahi cu schimă sau haină mică 
(mikroschemoi) şi cu schimă mare (megaloschemoi). Nu există o diferenţă esenţială 
între aceste două categorii fiindcă în ambele este vorba de aceleaşi voturi care se 
repetă, dar sunt respectate de monahii cu schimă mare într-un mod mai strict şi 
riguros ascetic decât cei cu schimă mică. Nu se ştie exact când anume a apărut 
această diferenţiere, dar în secolul VIII există deja marcată în manuscrisele liturgice 
(Cod. Barberini gr 336, f. 354-502). Ea a fost combătută de Sfântul Teodor Studitul 
(cf. Testament 12; PG 99, 1820C) şi de mulţi alţii după el (şi de Sfântul Grigorie 
Palama) cu argumentul că aşa cum nu există decât un singur Botez, tot aşa există 
doar o unică tundere în monahism. Totuşi nevoia de a menţine diferenţa între mona- 

neclintită şi în cunoştinţă desăvârşită, aşa în a şaptea zi nou 
luminatul acesta şi soldatul nou recrutat, care a intrat ultimul 
după noi în viaţa aceasta şi a lăsat primul deşertăciunea lu- 
mii, a plecat la Stăpânul său cu bucurie negrăită, lăsând în 
urmă sărmanilor de noi o jale neîncetată. Căci atunci când 
îmi aduc aminte ceea ce şi voi ştiţi că făceam şi spuneam că- 
tre el, cu râvnă, eu, deşertul, spunându-i cele privitoare la 
mântuirea lui sufletească, îmi ies cu totul din mine şi mintea, 
cugetul şi inima mi se aprind: cum a putut să se ascundă de 
mine, cum am ajuns atât de deşert, încât să povăţuiesc un 
bărbat de care mai degrabă se cuvenea să fiu povăţuit eu în- 
sumi? Căci judecând drept lipsuri virtuţile aceluia, sufeream 
foarte şi mă tulburam pentru mântuirea sufletească a doritului 
nostru frate — căci aşa se cuvine să nu mint. In Hristos mă 
laud [2 Co 11, 3.1] şi de o bucurie negrăită [7 Ptr 1, 8] sunt 
cuprins însă că l-am expediat aşa pe fratele nostru, ca mai 
apoi în lucruri şi fapte ca acestea să mă învrednicesc să- 1 văd 
mergând spre Hristos [2 Co 5, 8]. Căci ştie Dumnezeu Cel ce 
cercetează cugetele şi gândurile noastre, că multă sarguinţă şi 
griji mi-am făcut pentru el de la bun început şi multe lacrimi 
am vărsat din pricina lui. Iar Dumnezeu Cel iubitor de oa- 
meni n-a trecut cu vederea cererea sărmanului de mine [Ps 
54, 1], ci acesta a plecat la cer în iubirea cea întreolaltă, în 
smerenie şi în credinţa cea faţă de noi, lăsându-şi numai tru- 
pul în sărmanele mele mâini. 
Ultimele sale clipe 

Căci jelind eu şi zicându-i: „Nu ne uita pe noi, frate, căci 
acum pleci şi ne laşi pe noi", aşa ne-a răspuns în chip senin: 
„Nu [vă voi uita], nădăjduiesc în Dumnezeu". Acest cuvânt a 
fost ultimul care a ieşit din preacuratele sale buze atunci când 
a plecat la Dumnezeu, şi nu 1-a rostit numai o dată, ci de două 



hii începători şi cei înaintaţi duhovniceşte a contribuit la menţinerea ei, şi o vedem în 
secolul X atestată atât la Athos (regula Sfântului Atanasie Athonitul), cât şi, iată, la 
Constantinopol de către Sfântul Simeon. Deşi acesta nu vorbeşte expres de „schima 
mică", existenţa ei se deduce din faptul că vorbeşte despre „schima mare" [n. B. Kri- 
vocheine, SC 104, p. 354-355]. 

ori. Atunci când i-am cerut din nou: „Să nu ne uiţi, frate prea- 
iubit", el a făgăduit a doua oară să nu ne uite. Şi întinzându-şi 
picioarele [Fc 49, 33] şi încrucişându-şi mâinile în semnul 
crucii, într-o stare şi o mişcare netulburată a sufletului, aşa 
a adormit adânc cu pace în somnul cel preadulce, dormind 
somnul cuvenit drepţilor, nearătând nici o afecţiune pătimaşă 
faţă de cele prezente. Fiindcă nici de rude nu şi-a adus amin- 
te, nici vreun prieten din această viaţă n-a numit, nici n-a rân- 
duit ceva pentru vreun lucru pământesc, ci urând şi scârbin- 
du-se ca de gunoi sau de noroi de toate cele de aici, aşa gol 
de toată pofta acelora şi de afecţiunea celor văzute s-a stră- 
mutat spre palatele împărăteşti spirituale [inteligibile], făcân- 
du-se cu adevărat locuitor şi moştenitor al acelora. Şi pe 
drept cuvânt: căci dacă Hristos ne-a poruncit, fiind noi goi, să 
îmbrăcăm pe fraţi [Mt 25, 36. 40], cu atât mai mult El însuşi 
nu se va face oare haină şi acoperământ preadulcelui meu 
frate, care pentru El a dezbrăcat toate cele ale lumii şi a ple- 
cat la El gol? 

Dar privind noi toţi la viaţa fratelui nostru, să imităm, 
rogu-vă, credinţa aceluia, luptele lui, mărturisirea lui, căinţa 
lui, ca şi noi ajungând la ieşirea din trup, să ieşim din trup 
[2 Co 5, 8] fără frică şi fără tulburare ca şi acela, şi, ajungând 
la Dumnezeu, să intrăm la El cu nădejdile celor bune şi să ne 
odihnim în corturile cele veşnice, unde este sălaşul tuturor 
celor ce se veselesc [Ps 86, 6] şi sălăşluieşte corul fericiţilor 
şi sfinţilor părinţilor noştri. 

Rugăciune către monahul Antonie 

Dar o, preaiubite şi iubite al lui Dumnezeu, de trei ori do- 
rite frate, adu-ţi aminte de făgăduinţa ta şi nu uita ultimele şi 
preadulcile tale cuvinte către mine, mijlocind pentru noi fraţii 
tăi şi pentru tot neamul tău. Fiindcă ştii în ce rele suntem , iar 
tu ai ajuns întru cele bune şi în multe bunătăţi; căci cel ce a 
scăpat de întuneric cunoaşte întocmai nefericirea celor ţinuţi 
în el. Aşadar, te rugăm, roagă şi acum pe Dumnezeu pentru 
toată frăţia ta în Hristos, tu care niciodată n-ai refuzat pe cel 
ce se ruga de tine, nici nu i-ai lipsit pe cei sărmani de hrana 

cea de trebuinţă. Roagă-te pentru fraţii atârnaţi de dorul tău, 
şi care nu pot suporta despărţirea şi nu sunt în stare să-şi reţi 
nă jalea ca să ne ai şi pe noi împreună cu tine, şi fă-L milos 
tiv pe Preabunul Dumnezeu ca să facă să ne sălăşluim împre 
ună cu tine şi găteşte-ne mai dinainte [In 14, 2] loc de odihnă 
înălţat prin faptele bune de aici, ca, precum în viaţa de acum, 
aşa şi acolo să petrecem şi să ne veselim împreună cu tine 
şi cu tine învrednicindu-ne să locuim şi să vedem viaţa cea 
neîntristată şi fericită. Şi aşa cum noi, atunci când ai ieşit din 
lume spre vieţuirea monahală, ţi-am gătit mai dinainte sălaş 
şi locuinţă, aşa acum şi tu, mergând mai înainte în petrecerea 
negrăită, dumnezeiască şi imaterială, primeşte-ne şi pe noi cu 
bunăvoinţă, sau mai degrabă alătură-te şi umblă şi osteneş- 
te-te împreună cu noi ca un frate iubitor de fraţi, şi slobozeş- 
te-ne pe noi de cele ce încearcă să împiedice şi oprească veni 
rea noastră la tine, aducându-ţi aminte că şi noi te-am ajutat 
pe tine şi am ostenit împreună cu tine în frăţia din această 
viaţă. Avem acum nevoie de împreună-lucrarea ta mai mult 
decât ai avut tu atunci nevoie de noi când ai hotărât să ieşi 
din cursele acestei lumi. 

Iubirea nebună a lui Simeonfaţă de monahii săi 

Căci multe sunt, preadulce frate, poverile care apasă sme- 
ritul nostru suflet şi trup, dintre care cea mai cumplită este 
singurătatea şi multele griji de fraţii cei împreună cu noi, 
grijă al cărei zelos preanebun [zeloten manikotaton] poate că 
sunt. Fiindcă ai cunoscut negreşit dispoziţia faţă de tine şi că, 
nu urându-te vreodată sau scârbindu-mă de tine, te pedep- 
seam şi în tot chipul mă străduiam să fii în siguranţă prin po- 
văţuirile mele, ci iubindu-te foarte şi arzând neînduplecat de 
dorul faţă de tine. Fiindcă acum, vezi, ştiu bine, ieşind din 
întunericul şi negura acestui trup, şi vezi gol sufletul meu şi 
cugetul lui, precum eşti acum gol de trup. Fiindcă ajuns acum 
un chip preadumnezeiesc vezi şi toate cele ale noastre. Deci 
să nu te arăţi mincinos al făgăduinţelor cele pentru noi, nici 
să uiţi de fratele tău care te-a iubit peste măsură, şi, dacă nu 
este îndrăzneţ a spune acest lucru, care şi-a pus sufletul său 

pentru tine [7 In 3, 16]. Şi dă o mână de ajutor prin rugăciu- 
nile tale cele bine primite, ca să ne învrednicim să ajungem la 
tine şi să locuim împreună cu tine în însuşi Domnul şi Dum- 
nezeul şi Mântuitorul nostru Iisus Hristos, facându-ne sălaş 
în El, împreună-petrecând în lumina cea negrăită, în viaţă ne 7 
amestecată, în bucurie negrăită [/ Ptr 1, 8] şi în slavă şi stră- 
lucire nepovestită, văzută şi închinată în veci în Tatăl şi Fiul 
şi Duhul Sfânt. Amin. 



Cateheza 22 



Credinţa care duce la luminare 



Despre credinţă. Şi învăţătură despre cei ce spun că 
nu e cu putinţă a ajunge desăvârşirea virtuţilor în 
mijlocul grijilor acestei vieţi. Şi la început o poves- 
tire foarte folositoare. 



Lucrarea credinţei 

Fraţilor şi părinţilor, bine este ca noi să vestim tuturor 
mila lui Dumnezeu şi să facem cunoscută semenilor noştri 
milostivirea şi bunătatea Sa negrăită faţă de noi. „Eu însă nici 
n-am postit, nici n-am privegheat, nici nu m-am culcat pe pă- 
mânt, ci m-am smerit şi m-a mântuit degrabă Domnul" spune 
dumnezeiescul David [Ps 114, 6; 115, 1]. Sau, ca să vorbesc 
încă şi mai scurt: „Crezut-am numai şi m-a primit Domnul" 
[Ps 115, 1; 26, 10]. Fiindcă multe sunt piedicile care stau în 
calea smereniei, dar în calea credinţei nu se poate găsi nici un 
obstacol. Căci dacă vrem din suflet, numaidecât credinţa se şi 
lucrează în noi, fiindcă este un dar al Stăpânului şi o bogăţie 
a firii, deşi este supusă şi alegerii noastre, fiindcă şi sciţii şi 
barbarii [Col 3, 11] cred unii altora în cuvintele lor. Dar ca 
să vă arăt aievea lucrarea inerentă credinţei, ascultaţi şi vă 
voi istorisi, spre întărirea celor spuse, o povestire pe care am 
auzit-o dintr-o gură adevărată. 

Gheorghe/Simeon citeşte pe Mar cu Ascetul 

Un oarecare Gheorghe 1 , fiind de vârstă tânără şi ca la do- 
uăzeci de ani, locuind în Constantinopol în vremurile noastre 



1 Aşa cum arată o scolie pe marginea manuscrisului Mosq 417: .Acesta este 
chiar cel ce scrie acestea, chiar dacă, ascunzându-se, îşi schimbă numele". Despre 
relaţia acestei relatări cu cea din C 16, a se vedea acolo n. 1. Relatarea este inclusă 

— frumos la chip şi chipeş la înfăţişare şi purtare şi mers, 
astfel încât plecând de aici, unii dintre cei ce privesc numai la 
învelişul cel din afară şi judecă cu răutate cele ale altora 
aveau bănuieli rele în ce-1 priveşte — , a făcut cunoştinţă cu 
un sfânt monah ce petrecea într-una din mănăstirile cetăţii 2 . 
Şi încredinţându-i cele ale sufletului, a primit de la el spre 
aducere-aminte o singură mică poruncă. Tânărul a cerut să 
primească de la el şi o carte care să cuprindă relatări privitoare 
la vieţuirea monahilor şi la asceza lor practică, iar bătrânul i-a 
dat scrierea monahului Marcu care învaţă „despre legea 
duhovnicească" 3 . Pe aceasta primind-o tânărul ca trimisă lui 
de către Dumnezeu, şi nădăjduind să câştige din ea multe 
roade, a citit-o întreagă cu mult dor şi luare-aminte. Şi folo- 
sindu-se din toate capitolele ei, i s-au înfipt în inimă [2 Rg 
18, 14] numai trei capitole. Unul era cel care avea următoa- 
rele cuvinte: „Căutând vindecarea, poartă de grijă de conşti- 
inţă şi fă câte îţi spune şi vei găsi folos" 4 . Altul: „Cel ce caută 
lucrările Duhului Sfânt mai înainte de lucrarea poruncilor se 
aseamănă robului cumpărat cu arginţi, care la cumpărarea lui 
caută să i se scrie împreună cu preţul şi libertatea" 5 . Iar al 
treilea: „Orb este cel care strigă şi spune: «Fiul lui David, mi- 
luieşte-mă!» [Mc 10, 47-48], este cel ce se roagă trupeşte şi 
n-are încă cunoştinţă duhovnicească; dar privind şi văzând pe 
Domnul, orbul de odinioară s-a închinat Lui mărturisindu-L nu 
numai fiu al lui David, ci Fiu al lui Dumnezeu [In 9,35-38]" 6 . 



de Nichita Stithatul în Viaţa Sfântului Simeon (cap. 3-6) unde spune însă că vederea 
luminii a avut loc la paisprezece ani, în timp ce Simeon însuşi spune că avea două- 
zeci de ani şi era laic; data experienţei trebuie să fi fost deci în jurul anului 969-970 
[n. B. Krivoch5ine, SC 104, p. 366-367], 

2 Simeon Evlaviosul (cf . Viaţa Sfântului Simeon 4). 

3 Marcu Ascetul, scriitor duhovnicesc din Asia Mică (f cea 430), ale cărui Iu 
crări (PG 65, 95-1 140) vor fi preluate parţial în Filocalie [FR 1, 1946, p. 228-327]. 
Scrierea citată e o colecţie de 201 de „capete" [FR 1, p. 230-247]. Episodul lecturii 
lui Marcu Ascetul apare şi în Viaţa Sfântului Simeon 4 [n. B. Krivocheine, SC 104, 
p. 367]. 

4 De lege spirituali 69; PG 64, 913C [FR 1, p. 236]. 

5 De his qui putant ex operibus justificări 64; PG 65, 940A [FR 1, p. 254], în 
manuscrise, cele 200 de capete „despre legea duhovnicească" formează adeseori o 
singură lucrare cu cele 211 capete „despre cei ce socotesc că se îndreptează din 
fapte" [n. B. Krivocheine, SC 104, p. 368-369]. 

6 De lege spirituali 14; PG 65, 908A [FR 1, p. 231]. 

Rugăciunea lui Gheorghe/Simeon 

Aşadar, citind acestea, tânărul acela s-a minunat şi minu- 
nându-se a crezut că prin purtarea de grijă de conştiinţă va 
găsi folos, şi prin lucrarea poruncilor va cunoaşte lucrarea 
Duhului Sfânt, iar prin harul acestuia va privi şi va vedea cu 
mintea pe Domnul. Aşadar, rănit de iubirea şi de pofta Lui 
[Cânt 2, 5; 5, 8], căuta prin nădejde frumuseţea dintâi şi ne- 
arătată. Dar nu făcea nimic altceva, aşa cum ne-a întărit cu 
jurăminte, decât să împlinească în fiecare seară mica poruncă 
dată lui de bătrânul acela, şi aşa se întindea în pat. Deci 
atunci când conştiinţa îi spunea: „Fă negreşit şi alte metanii şi 
adaugă alţi psalmi şi spune mai mult «Doamne, miluieşte», 
fiindcă poţi", asculta cu râvnă şi fără şovăială de ea, ca de 
unele spuse de însuşi Dumnezeu, şi făcea aşa toate. Şi nicio- 
dată n-a adormit lăsând conştiinţa să-1 mustre zicându-i: „De 
ce n-ai făcut aceasta?". Aşadar, urmând fără ştirbire acesteia, 
şi aceasta adăugându-şi zi de zi cuvintele ei, rugăciunea sa 
de seară s-a întins mult. Fiindcă în timpul zilei era întâi- 
stătătorul casei unui patrician 7 şi mergea în fiecare zi la palat, 
îngrijindu-se de cele potrivite vieţii, ca astfel nici unui om să 
nu-i fie cunoscute cele făptuite de el. De aceea şi lacrimi cur- 
geau din ochii lui în fiecare seară şi el făcea încă şi mai des 
îngenuncheri şi cădea cu faţa la pământ, iar avându-şi picioa- 
rele lipite unele de altele şi nemişcat stând în picioare, citea 
cu osârdie rugăciunile sale către Născătoarea de Dumnezeu 
cu suspine şi cu lacrimi şi, ca şi cum Domnul însuşi era de 
faţă trupeşte, aşa cădea înaintea picioarelor Sale preacurate şi 
cerea, ca şi orbul, să fie miluit şi să vadă cu sufletul. Dar cum 
rugăciunea se întindea în fiecare seară, ajungând până la mie- 



7 Proconsulii şi patricienii ocupau în Bizanţ demnităţile cele mai înalte, după 
magistri; ele erau conferite unor familii ilustre din capitală şi titularilor funcţiilor 
principale din administrarea imperiului. După Nichita Stithatul (Viaţa, cap. 3), este 
vorba de unchiul după tată al lui Simeon, care voia să-1 pregătească pe Simeon pen- 
tru o carieră la curtea imperială. Probabil însă că este vorba de o altă rudă, fiindcă tot 
Nichita povesteşte această vedere după ce menţionează moartea unchiului lui 
Simeon (care a avut loc probabil în tulburările care au însoţit asasinarea împăratului 
Nikifor Phokas (913-969) şi ascensiunea la putere a lui Ioannis Tsimiskis (969-976) 
[n. B. Krivochdine, SC 104, p. 370-371]. 

zul nopţii, nicidecum în ceasul rugăciunii nu slăbea sau trân- 
dăvea, nici nu-şi mişca vreunul din mădularele trupului său, 
nici măcar întorcându-şi ochii sau privirea, ci stătea aşa în 
picioare nemişcat, ca un stâlp sau ca o făptură lipsită de trup. 

Răpirea în lumină 

Aşadar, stând el în picioare într-o zi şi spunând mai mult 
cu mintea decât cu gura: „Dumnezeule, milostiveşte-mă pe 
mine păcătosul!" [Le 18, 13], dintr-o dată o strălucire dum- 
nezeiască 1 -a încununat de sus şi a umplut tot locul. Iar atunci 
când s-a petrecut aceasta, tânărul nu mai ştia şi a uitat dacă 
era în casă sau sub un acoperiş. Fiindcă de pretutindeni vedea 
numai lumină şi nu ştia dacă mai umbla pe pământ. Nu mai 
era în el nici teamă de a nu cădea, nici grijă de lume, nimic 
din cele ce-i năpădesc pe oamenii ce poartă trup nu-i ataca 
gândul, ci fiind cu totul împreună cu lumina nematerială şi 
părându-i-se că s-a făcut el însuşi lumină, şi uitând toată lu- 
mea, a ajuns plin de lacrimi şi de bucurie şi de veselie negră- 
ită. Apoi mintea lui s-a înălţat la cer şi a văzut altă lumină 
mai limpede decât cea care era aproape de el. Şi stând în 
apropierea acelei lumini i s-a arătat în chip uimitor bătrânul 
acela sfânt şi deopotrivă cu îngerii, care îi dăduse porunca şi 
cartea. 

Aşadar, când am auzit acestea, mi-am putut da seama de 
cât de multe bucurii i le-a făcut mijlocirea sfântului aceluia, 
precum şi de purtarea de grijă [iconomia] a lui Dumnezeu 
care a arătat tânărului la ce înălţime a virtuţii ajunsese sfântul 
acesta. 

Dar trecând vederea aceasta, şi precum spunea, venindu-şi 
din nou în sine însuşi, tânărul a fost cuprins de bucurie şi de 
uimire şi a vărsat lacrimi din inimă, şi lacrimilor le-a urmat 
dulceaţa. La sfârşit, a căzut pe pat şi în ceasul acela a cântat 
cocoşul şi a arătat că era miezul nopţii. Iar după puţin biseri- 
cile au sunat clopotele pentru utrenie şi el însuşi s-a sculat să 
cânte psalmi după obicei, nici măcar gândindu-se la somn în 
noaptea aceea. 

Luminarea lui Gheorghe/Simeon, roadă a credinţei 

Acestea s-au întâmplat, precum Dumnezeu însuşi ştie, Cel 
care le-a şi făcut în judecăţile pe care El însuşi le ştie, fără ca 
tânărul acela să fi făcut cu credinţă dreaptă şi nădejde neşo- 
văielnică mai multe decât cele pe care le-a auzit. Să nu spună 
deci cineva că acela a făcut acestea ca încercare; căci nici 
măcar cu gândul n-a rostit sau a cugetat aceasta — fiindcă 
cine încearcă şi face experimente nu a dobândit credinţă — , 
ci, respingând tânărul acela gândul pătimaş şi iubitor de plă- 
cere, aşa s-a îngrijit de cele spuse lui de conştiinţa lui, pre- 
cum s-a şi jurat, încât era insensibil în toate celelalte lucruri 
ale acestei vieţi şi nici măcar de hrană şi băutură nu se apro- 
pia cu plăcere sau foarte des. 

Aţi auzit, fraţii mei, câte le poate credinţa în Dumnezeu 
atunci când e întărită prin fapte [lac 2, 18. 22]? Aţi cunoscut 
că nici tinereţea nu este lepădată, nici bătrâneţea nu este folo- 
sitoare dacă nu există pricepere şi frică de Dumnezeu? Aţi 
învăţat că nici vieţuirea în mijlocul cetăţii nu ne împiedică de 
la lucrarea poruncilor lui Dumnezeu, dacă suntem sârguitori 
şi trezi, şi că nici liniştirea [isihia], nici retragerea [anahore- 
za] din lume nu ne sunt de folos, dacă suntem trândavi şi ne- 
păsători? Negreşit îl auzim cu toţii pe David şi ne minunăm 
şi spunem că unul a fost David şi altul n-a mai fost, şi iată că 
aici e mai mult decât David [Mt, 12, 42]. Fiindcă acela a pri- 
mit de la Dumnezeu mărturie şi a fost uns proroc şi împărat 
şi s-a făcut părtaş al Duhului şi a avut multe dovezi despre 
Dumnezeu; deci păcătuind şi lipsindu-se de harului Duhului 
şi de prorocie şi ajungând străin de vorbirea obişnuită cu 
Dumnezeu, dacă le-a căutat iarăşi pe acestea [Ps 50, 12-13], 
aducându-şi aminte de harul din care a căzut, ce lucru de mi- 
rare este? Dar acesta nu cred să fi primit vreodată aşa ceva în 
mintea sa, ci familiar numai cu cele ale lumii şi văzând nu- 
mai cele vremelnice şi cugetul său neînchipuindu-şi vreodată 
nimic mai înalt decât cele pământeşti — o, judecăţile Tale, 
Doamne! — a auzit numai despre acestea şi de îndată a şi 
crezut; şi a crezut până într-atât, încât a arătat şi fapte potri- 
vite credinţei [lac 2, 18], prin care cugetul înaripat al aceluia 

a ajuns la ceruri şi a atras compătimirea Maicii lui Hristos 8 şi 
prin mijlocirea aceleia Dumnezeirea i s-a făcut milostivă şi a 
coborât până la el harul Duhului, iar acesta, la rândul lui, i-a 
dat puterea să ajungă la cer şi 1 -a învrednicit să vadă Lumina, 
pe care toţi o doresc dar foarte puţini o dobândesc. 

Acest tânăr, care nici n-a postit ani mulţi, nici nu s-a cul- 
cat vreodată pe pământ, nici nu s-a îmbrăcat în haină de păr, 
nici nu şi-a tuns părul capului său, nici n-a ieşit cu trupul din 
lume, ci doar cu duhul, priveghind doar puţin, s-a arătat mai 
presus decât vestitul Lot din Sodoma [Fc 19]; sau, mai bine 
spus, s-a arătat înger în trup, ţinut şi neţinut în acelaşi timp, 
văzut dar nu avut, om după arătare şi netrupesc după minte, 
fiind în chip văzut tuturor toate [1 Co 9, 22] şi singur pentru 
Dumnezeu singur Care cunoaşte toate. De aceea apusului 
soarelui sensibil îi urmează lumina dulce a luminătorului in- 
teligibil, care întăreşte şi încredinţează lumina neîncetată care 
îi va urma. Şi pe bună dreptate; fiindcă iubirea celui căutat 1-a 
făcut să iasă din lume şi din fire şi din toate lucrurile, şi 1-a 
făcut întreg al Duhului şi lumină; şi aceasta măcar că el lo- 
cuia în mijlocul cetăţii şi purta de grijă de o casă, îngrijin- 
du-se de robi şi de oameni liberi şi făcând şi faptuind toate 
câte sunt potrivite vieţii acesteia. 

Sunt oare de ajuns acestea spre lauda acestui tânăr şi pen- 
tru a vă pune în mişcare spre dorirea şi imitarea lui, sau vreţi 
să vă spun şi altele încă şi mai mari, pe care poate nici auzul 
vostru n-ar putea să le primească? Dar ce lucru mai mare sau 
ce lucru mai desăvârşit va putea fi găsit? Negreşit un lucru 
mai mare nu există, precum zice Grigorie Teologul. „«înce- 
putul înţelepciunii este frica de Domnul» [Pr 1, 7]. Fiindcă 
unde este frica, acolo e paza poruncilor. Iar unde e paza po- 
runcilor, acolo e curăţirea trupului, a norului care se întinde 



8 Deşi nu mai există alte aluzii la Maica Domnului în Cateheze [cf. dezvoltările 
ample din Discursurile etice 1,10; tr. rom. Scrieri I, p. 142 sq.], insistenţa pe rolul ei 
mijlocitor în primirea harului Duhului (cf. şi C 36, 265-268), iar ceva mai sus pe 
rugăciunile fierbinţi către Aceasta înainte de dobândirea vederii, sunt de ajuns pentru 
a indica importanţa Fecioarei Măria în spiritualitatea Sfântului Simeon [n. B. Krivo- 
châne, SC 104, p.' 376-377]. 

peste suflet şi nu- 1 lasă să vadă raza dumnezeiască. Iar unde e 
curăţia, acolo e luminarea. Iar luminarea este împlinirea do- 
rului pentru cei ce doresc lucrurile cele mai mari sau lucrul 
cel mai mare sau cele mai presus decât cele mari" 9 . Spunând 
acestea, a arătat că sfârşitul fără de sfârşit al oricărei virtuţi 
este luminarea Duhului, ajungând la aceasta, cel care a 
atins-o a ajuns la sfârşitul şi la capătul tuturor celor sensibile, 
şi a găsit începutul cunoaşterii celor duhovniceşti. 

Să nu rămânem afară din împărăţie 

Acestea, fraţii mei, sunt minunile lui Dumnezeu. De aceea 
Dumnezeu îi arată pe sfinţii Săi ascunşi, ca unii să se aprindă 
de zel pentru ei, iar alţii să fie fără cuvânt de apărare. Şi atât 
cei ce vor să fie în mijlocul zarvei lumii, cât şi cei ce vie- 
ţuiesc cu vrednicie în chinovii, în munţi şi în peşteri [Evr 
11, 38], toţi se mântuiesc şi se fac vrednici de lucruri mari de 
la Dumnezeu numai pentru credinţa în El. Astfel încât cei ce 
nu le dobândesc din pricina trândăviei, să nu poată spune ni- 
mic în ziua Judecăţii. Fiindcă nemincinos este, fraţii mei, Cel 
ce a făgăduit să mântuiască pe om numai din credinţa în El. 
Fie-vă milă, aşadar, de voi înşivă şi de noi, cei ce vă iubim şi 
de multe ori plângem pentru voi şi vărsăm lacrimi — fiindcă 
aşa ne-a poruncit să fim milostivul şi compătimitorul Dum- 
nezeu — , şi, crezând din tot sufletul în Domnul, lăsaţi pă- 
mântul şi toate câte trec şi veniţi la El [Ps 33, 5] şi alipiţi-vă 
de El, pentru că doar puţin mai e, şi cerul şi pământul vor 
trece [Mt 24, 35], şi în afara Lui nu este nici stare şi hotar, 
nici cuprindere a căderii păcatelor. Fiindcă Dumnezeu este 
necuprins şi neînţeles; deci, spune-mi dacă poţi, care va fi 
locul celor ce cad din împărăţia Lui? 

îmi vine să plâng şi inima mea se mistuie şi se topeşte pen- 
tru voi, când mă gândesc ce Stăpân dăruitor de lucruri mari şi 
biruitor de oameni avem, Care numai pentru credinţa în El ne 
dăruie asemenea lucruri care întrec şi mintea şi auzul şi cu- 
getul şi la care inima omului nu s-a suit cândva [/ Co 2, 9], 



' Oratio 29, 8; PG 36, 344A. 



noi însă preferăm ca nişte animale necuvântătoare numai 
pământul şi cele care ni se dau pentru multa Sa milostivire 
din pământ spre nevoia îndeajuns a trupului, ca, hrănindu-ne 
din acestea cu măsură, şi sufletul să-şi facă în chip neîm- 
piedicat mersul spre cele de sus, hrănindu-se şi el cu hrana 
spirituală [inteligibilă], cea din Duhul, ge măsura curăţirii şi 
urcuşului său. 

Micul număr al adevăraţilor creştini 

Aceasta este omul şi spre aceasta am fost zidiţi şi de aceea 
am fost aduşi la existenţă, ca primind aici mici binefaceri, 
prin mulţumirea şi bunăvoinţa faţă de Dumnezeu, să ne des- 
fătăm acolo de cele mai bune şi veşnice. Dar vai mie, că, 
neîngrijindu-ne nicidecum de cele viitoare, suntem nerecu- 
noscători şi pentru cele aflate în mâinile noastre şi ne facem 
deopotrivă demonilor, sau chiar şi mai răi, dacă e să spunem 
adevărul. Şi de aceea ne trebuie o pedeapsă pe atât mai mare, 
pe cât am primit mai multe binefaceri şi L-am cunoscut pe 
Dumnezeu Cel ce S-a făcut pentru noi ca şi noi, afară numai 
de păcat [Evr 4, 15], ca să ne slobozească din rătăcire şi să ne 
elibereze de păcat. Dar ce e nevoie ca să spun acestea? Fiind- 
că toate acestea le credem numai în cuvânt, dar în fapte le 
tăgâduim [Tit 1, 16]. Oare Hristos nu e numit pretutindeni, în 
cetăţi, în sate, în chinovii şi în munţi? Cercetează, dacă vrei, 
şi află întocmai dacă în acestea se păzesc poruncile Lui, şi de- 
abia dacă vei găsi între mii şi zeci de mii pe unul singur care 
este creştin cu fapta şi cu cuvântul. Oare prin Evanghelia Sa 
sfântă Domnul şi Dumnezeu nostru n-a spus: „Cel ce crede în 
Mine va face lucrurile pe care le fac Eu, şi lucruri mai mari 
decât acestea va face" [In 14, 12]? Deci cine dintre noi va 
îndrăzni să spună: „Eu fac faptele lui Hristos şi cred drept în 
Hristos?" Nu vedeţi, fraţilor, că vom fi găsiţi necredincioşi în 
ziua Judecăţii şi că vom fi supuşi unor pedepse mai rele 
decât cei ce nu L-au cunoscut pe Domnul? Căci în chip nece- 
sar sau vom fi osândiţi ca nişte necredincioşi, sau II vom 
arăta pe Hristos mincinos, lucru care e cu neputinţă, fraţii 
mei, cu neputinţă. 

Retragerea din lume 

Acestea însă le-am scris nu împiedicând retragerea [ana- 
horeza] şi îndemnând mai degrabă petrecerea în mijlocul vie- 
ţii, ci încredinţând pe toţi cititorii prin această povestire că 
cine vrea să facă binele în tot locul a primit de la Dumnezeu 
puterea de a-1 face. De altfel şi cazul acesta este mai degrabă 
un îndemn spre retragere [anahoreză]. Căci dacă acela petre- 
când în mijlocul vieţii şi negândindu-se niciodată la lepădare 
[de lume], la neagoniseală sau ascultare, a fost miluit crezând 
aşa din suflet şi chemând pe Dumnezeu, câte bunătăţi nu tre- 
buie atunci să nădăjduiască că vor ajunge cei ce au lăsat toate 
cele ale vieţii şi pe toţi şi şi-au predat morţii pentru Dumne- 
zeu înseşi sufletele lor [Le 14, 26], precum a poruncit însuşi 
Dumnezeu? Căci cine a început să făptuiască cu credinţă ne- 
şovăitoare şi din tot sufletul cele bune, şi să simtă folosul care 
vine de la ele, va cunoaşte el însuşi că grija lumii şi petre- 
cerea în ea sunt o mare piedică pentru cei ce au ales să vieţu- 
iască potrivit lui Dumnezeu. Fiindcă cele spuse despre tână- 
rul acesta sunt un caz minunat şi uimitor şi n-am mai auzit ca 
un lucru asemănător să se fi făcut cu altcineva. Iar de s-a fă- 
cut sau se va face cuiva, dacă aceştia nu se vor retrage nu- 
maidecât din lume, să ştie bine că vor cădea dintr-un aseme- 
nea bine, fiindcă acest lucru l-am aflat întocmai de la tânărul 
acela. 

Rătăcirile lui Gheorghe/Simeon după prima vedere a luminii 

Fiindcă mai apoi l-am întâlnit pe el după ce s-a făcut mo- 
nah, în al treilea sau în al patrulea an al vieţuirii sale mona- 
hale şi în al treizeci şi doilea an al vârstei sale trupeşti 10 ; 
fiindcă îl cunoşteam întocmai, ca pe un prieten al meu şi 
vieţuitor împreună cu mine, drept pentru care adăugând mi-a 
povestit acestea: „După acea minunată schimbare şi ajutorul 
făcut mie mai presus de om, nu puţine zile au trecut, mi-a 



10 Aceasta ar corespunde cu anul 981, când Simeon era deja monah la Sfântul 
Mamas, la un an după hirotonirea şi ridicare sa la rang de egumen. Despre dificultă- 
ţile de a pune de acord acest pasaj cu relatarea din C 16, cf. acolo n. 1 [n. B. Krivo- 
chăine, SC 104, p. 387]. 

spus, şi am căzut în necontenite ispite ale vieţii, de care 
m-am văzut împiedicat în ce priveşte lucrările ascunse şi, 
lipsit puţin câte puţin de acest bine, ardeam să ajung cu totul 
în afară de lume şi să-L caut în singurătate pe Cel ce mi S-a 
arătat; căci din această pricină — sunt convins, frate — a bi- 
nevoit să mi se arate, ca să mă atragă pe mine, nevrednicul, 
spre El şi să mă despartă de întreaga lume. Dar fiindcă n-am 
putut să fac acest lucru în scurt timp, uitând puţin câte puţin 
cele spuse mai înainte, am ajuns într-un întuneric desăvârşit, 
astfel încât nu-mi mai aduceam aminte nici măcar de vreun 
lucru mic sau mare, ba chiar nici măcar de un simplu gând 
din cele pe care le-am spus mai înainte. Fiindcă am căzut în 
rele mai presus de cele se mi s-au întâmplat mai înainte şi am 
ajuns într-o asemenea stare, ca şi cum nicicând n-aş fi gândit 
sau n-aş fi auzit sfintele cuvinte ale lui Hristos. Ba şi pe 
sfântul acela, care m-a miluit odinioară şi mi-a dat acea mică 
poruncă şi mi-a trimis cartea de care vorbeam, îl priveam ca 
pe un om oarecare şi nu mai primeam nici un simplu gând 
din cele arătate mie din pricina lui. Iar acestea, zicea, ţi le 
spun, ca să afli întocmai în ce prăpastie a pierzaniei am căzut 
din pricina trândăvelii eu, nenorocitul, şi să te minunezi şi 
uimeşti de bunătatea negrăită a lui Dumnezeu făcută cu mine 
şi după acestea. 

Mila lui Dumnezeu, întoarcerea 
lui Gheorghe/Simeon şi a luminii 

Căci, nu ştiu cum, în chip inconştient în inima mea neno- 
rocită a rămas iubirea şi credinţa faţă de sfântul bătrân, din 
pricina căruia, pe cât socot, după trecerea atâtor ani Dumne- 
zeu Cel iubitor de oameni milostivindu-Se de mine prin ru- 
găciunile aceluia m-a izbăvit iarăşi din multa rătăcire şi m-a 
scos din adâncul răutăţilor. Fiindcă nu m-am îndepărtat cu 
desăvârşire de el eu, nevrednicul, ci îi mărturiseam cele pe- 
trecute şi mă duceam adeseori în chilia lui, atunci când se 
întâmpla să fie în cetate, chiar dacă eu, inconştientul, nu mai 
păzeam poruncile lui. Acum însă, precum vezi, trecând cu 
vederea mulţimea păcatelor mele, Domnul Cel milostiv a 

rânduit să fiu făcut monah de către însuşi bătrânul cel sfânt şi 
m-a învrednicit pe mine, cel cu adevărat nevrednic, să fiu 
împreună cu el pururea. Aşadar, prin multă osteneală şi cu 
multe lacrimi şi cu înstrăinare exactă şi cu ascultare desăvâr- 
şită şi cu o totală tăiere a voii proprii şi cu multe alte între- 
prinderi şi făptuiri foarte aspre, mergând eu pe o cale de neo- 
prit şi de neîntârziat, m-am învrednicit iarăşi să văd în chip 
nedesluşit o mică rază a acelei preadulci şi dumnezeieşti lu- 
mini, dar o asemenea vedere, ca aceea pe care am văzut-o 
odinioară, nu m-am mai învrednicit până acum să văd". 

Aşadar, acestea, şi altele mai multe decât acestea, mi le-a 
grăit. Iar eu, nenorocitul, ascultând de cuvintele sfintele ale 
aceluia şi dându-mi seama că era în întregime plin de harul 
dumnezeiesc şi cu adevărat înţelept, — chiar dacă nu avea 
cuvântul înţelepciunii cel din afară, dar dobândise cunoştinţa 
practică, ştiinţa exactă a acelor lucruri — , l-am rugat să-mi 
spună cum obişnuieşte să lucreze credinţa asemenea lucruri 
minunate iar el în chip de învăţătură mi-a expus aceste lucruri 
în scris. Şi a început să grăiască şi nu s-a dat în lături să scrie 
cele grăite pe care, ca să nu lungesc cuvântul, le-am întins ca 
pe o masă de veselie şi celorlalţi care se apropie cu credinţă 
de cele scrise. 

îndemn final 

De aceea, vă rog, fraţi în Hristos, să alergăm cu sârguinţă 
şi noi alergarea poruncilor lui Hristos [Ps 118, 32], şi feţele 
noastre nu se vor ruşina [Ps 33, 5]. Aşa cum tot celui ce bate 
cu răbdare îi deschide uşile împărăţiei lui şi celui ce cere îi dă 
Duh drept şi preasfânt [Ps 50, 12; Le 11, 13], şi nu e cu pu- 
tinţă ca acela care-L caută cu totul sufletul să nu-L găsească 
[Mt 7, 7-8] şi să nu se îmbogăţească cu bogăţia darurilor Lui, 
aşa şi voi desfătaţi-vă de bunătăţile Lui cele negrăite, pe care 
le-a gătit celor ce-L iubesc pe El [7 Co 2, 9], acum în parte 
[7 Co 13, 12] şi potrivit unei înţelepciuni mai bune, iar în 
veacul viitor în întregime împreună cu toţi sfinţii cei din veac 
în Hristos Iisus Domnul nostru, Căruia fie slava în vecii ve- 
cilor. Amin. 

Cateheza 23 

Căinţa şi beţia tainică de la capătul ei 



Despre pocăinţă şi frica de Dumnezeu. Şi ce luptă a 
sufletului şi ce chin al inimii are cel ce se pocăieşte cu 
duh umilit [Ps 50, 19]. Şi care sunt cele pe care le 
zice şi se roagă către Domnul Cel iubitor de oameni. 

Durerea interioară cauzată de păcat 

Ascultaţi-mi cuvintele, fiii mei cei de pe urmă, iubiţii mei, 
dragii mei, ascultaţi-mă, dacă mă doriţi cu adevărat şi mă 
căutaţi ca pe un părinte. Care este omul care, rănit în inima sa 
de otravă şi suferind şi lovit de un mare chin în cele dinlăun- 
tru ale lui, se va îngriji de nişte răni mici ale pielii trupului 
său sau se va preocupa de ele? Deoarece chinul cel ascuns în 
inima lui va acoperi tot chinul sau mâncărimea pielii trupului 
său şi strângerea inimii lui nu-1 va lăsa să privească şi să vadă 
cele de pe trupul lui, ci în chinul şi suferinţa insuportabilă a 
inimii lui va uita rănile de pe trupul său şi-şi va smulge cu 
mâinile hainele lui şi cu unghiile mâinilor lui îşi va scărpina 
rănile trupului său. Va uita şi de părinţi şi prieteni şi nu-şi va 
mai aţinti ochii peste nici un om, nici nu se va întoarce cu 
faţă aspră spre omul care-1 blestemă. Nu se va mai îngriji de 
averile sau lucrurile lui, îşi va lăsa bogăţia sa spre răpire celor 



1 în această cateheză scrisă în parte într-o frumoasă proză ritmată, Sfântul 
Simeon dezvoltă în mod original tema tradiţională a „beţiei mistice" (theio methe) 
sau „beţiei treze" (nephalios methe), cum o numea Filon Alexandrinul, şi care apare 
la Origen şi mai ales la Sfântul Grigorie al Nyssei {In Cant. Canticorum horn. 5 şi 
10; PG 44, 873B, 989C-992B [PSB 29, 1982, p. 183, 253-254]), dar tangenţial şi 
în Omiliile macariene 8, 2, şi la numeroşi alţi Părinţi greci şi latini. Cf. studiul lui 
B. KRIVOCHfilNE, „Le theme spirituelle dans la miystique de S. Symeon le Nouveau 
Theologien", Studia Patristica 5 (1962), p. 368-376 [n. B. Krivocheine, SC 113, 
p. 12-13, 15]. 

ce vor. Pâine dulce nu va mânca fiindcă se va umple de amă- 
răciune [Ir 15, 17]. Vin dulce nu va bea, deoarece chinul îi 
va fi saturare. Celor care îl cheamă la ospăţ cu băutură le va 
răspunde cu mânie mare: „Depărtaţi-vă de la mine, fiindcă 
moartea îmi zdrobeşte inima, şi ştiu eu dacă nu mă va lua 
acum? Fiindcă viaţa în această lume mi s-a făcut lucru urât şi 
această viaţă e o moarte, dar eu nu ştiam [Fc 28,16; Pr 23,25; 
Iov 4, 3]". Pe patul odihnei sale nu se va urca [Ps 131, 3], şi 
se va rostogoli şi târî pe pământ strigând cu glas mare şi ge- 
mând, nefacându-şi nici o grijă de cei ce-1 văd necăjindu-se 
sau de cei ce ascultă strigătul lui şi- 1 bârfesc. Ochii săi vor fi 
pâraie, preferând să reverse apă de izvor decât să aducă vede- 
re. Omul acela va ferici ca pe un înger orice om, şi pe cei ce 
sunt şi pe cei ce au fost şi pe cei ce n-au făcut încă cunoştinţă 
cu lumea, şi orice dobitoc şi târâtoare ce se târăşte pe pământ 
şi are duh de viaţă [Fc 7, 14] le va ferici zicând: „Binecu- 
vântate fie toate cele făcute de Dumnezeu care petrec fără 
osteneală în bucuria sufletului şi vieţii lor, eu singur însă voi 
purta povara păcatelor şi voi fi judecat în focul judecăţii şi 
mă voi chinui singur pe pământ!" Orice suflet îl va socoti ca 
pe unul singur şi- 1 va respecta ca sfânt pentru Domnul şi se 
va teme de tot ce este necurat. Nu va face deosebire între 
drept şi nedrept, îi va avea pe toţi deopotrivă, pe cei curaţi ca 
şi pe cei necuraţi. El singur va fi despărţit de toată făptura de 
sub cer şi va şedea pe gunoiul a nenumărate păcate şi va fi 
cuprins de întunericul ştiinţei şi întristării, care nu are sfârşit. 
Iar puroiul rănilor lui nu îl va scărpina cu un ciob ca Iov [Iov 
2, 8], ci cu unghiile mâinilor lui din pricina intensităţii chi- 
nului inimii lui; fiindcă Iov era rănit la trup dar avea sufletul 
ocrotit de Dumnezeu [Iov 2, 6], dar acesta îşi are sufletul îm- 
preună cu trupul otrăvit de păcate şi, de aceea, durerea omu- 
lui aceluia va fi de zece ori mai rea decât rana lui Iov. După 
acestea îl vor părăsi rudele după trup şi toţi cunoscuţii şi pri- 
etenii lui din lume; căci, însoţindu-1 puţină vreme şi lăcri- 
mând împreună cu el pentru necazul său cel fără leac şi vă- 
zând nemângăierea sufletului său, socotindu-1 ca pe o urâciu- 
ne, fiecare se va întoarce la ale sale şi, lăsat singur, şi văzând 

pustiul şi nedumerirea şi necazul şi durerea care-1 învăluie, va 
plânge întru durerea sufletului său şi va striga în deznădejde 
spre Domnul Atotţiitorul! 

îndreptarea spre Domnul 

„lată vezi, Doamne, şi nu există nici un lucru pe care să 
nu-1 vezi, iar eu sunt lucrul mâinilor tale, dar n-am făcut po 
runcile tale, ci am săvârşit cu nebunie toată răutatea. Tu eşti 
bun, dar eu nu te-am cunoscut, dar acum am auzit despre tine 
şi am tremurat şi nu ştiu ce voi face. Am auzit judecata Ta şi 
nu se găseşte cuvânt de apărare în gura mea. Nimic n-am fă 
cut pe pământ care să cumpănească un singur cuvânt deşert al 
gurii mele [Mt 12, 36], căci dacă omul ar face toată dreptatea, 
o face ca un rob şi ca un datornic, dar nu va găsi nici o răs 
cumpărare a păcatului său, fiindcă mila la Tine este [Ps 129,7]. 
Fiindcă păcatul este moarte [Rm 5, 12; 6, 23] şi cine va fi cel 
care murind prin el să învie prin sine însuşi? Negreşit nimeni. 
Fiindcă Tu singur murind ai înviat, căci n-ai făcut păcat, nici 
vicleşug nu s-a găsit în gura Ta [I Ptr 2, 22]. Dar cine va 
muri în păcate [In 8, 24] şi nu îi va părea rău? Şi totuşi acest 
lucru nu-i va folosi cu nimic. Aşa, Stăpâne Atotţiitorule, şi eu 
mă căiesc, fiindcă am făcut fapte rele, iar căinţa nu-mi este 
spre îndreptare, întrucât căinţa e o recunoaştere a păcatului 
[Rm 3, 20]. Şi acum vezi, Atoatevăzătorule, că nu am nimic 
afară de trup, dar că nu am nici un folos din lipsirea de bogă 
ţie. Fiindcă sunt cu totul o rană şi nicăieri nu mi-a rămas pri 
lej de mântuire, pentru că am fost lăsat singur [îs 49, 21; Iov 
6, 18] şi de viu m-a înghiţit iadul [Ps 54, 16; 68, 16]. Şi Tu, 
Doamne, priveşte: Tu singur poţi să mă ridici şi să tămădu- 
ieşti chinul inimii mele, fiindcă mâna Ta poate face toate şi 
ajunge la capătul adâncurilor, lucrând toate la un semn al 
Tău. Nu îndrăznesc să spun: «Miluieşte-mă», căci sunt ne 
vrednic; iar Tu Doamne, vezi!" 

Domnul tămăduieşte sufletul 

Deci milostivul Dumnezeu îl va auzi degrabă şi-i va da 
repede uşurarea de dureri şi eliberare de chinul inimii lui. 

-252- 



Căci fiind iubitor de oameni, nu suferă să vadă făptura mâi- 
nilor Lui într-o asemenea nevoie şi durere insuportabilă, şi va 
face cu omul acela, care a făcut în chip neştirbit toate cele 
zise mai înainte, — ca şi cu cei ce ascultă în credinţă şi vor să 
imite această icoană şi istorie adevărată de pocăinţă pe care 
mai întâi a împlinit-o cu fapta iar mai apoi a predat-o prin 
cuvânt scris — marea şi negrăita Sa milostivire, şi va revărsa 
bunătatea Lui şi va preface în bucurie [Ps 29, 12] durerea lui 
şi amărăciunea inimii lui o va preschimba în dulceaţă de vin 
dulce şi îl va face să vomite veninul şarpelui [Ps 13, 13; Dt 
32, 33] care îi mistuia măruntaiele lui; şi nu-şi va mai aduce 
aminte de chinurile sale dinainte, nici pe cele pe care le-a 
suferit, nici nu se va întoarce să caute banii sau averile sau 
bogăţia pe care le-a lăsat în clipa când a fost rănit de pocăinţa 
lui nici nu va mai dori altceva. Fiindcă Dumnezeul Cel Prea- 
înalt îi va da sănătate, care va fi mai presus decât toate como- 
rile pământului, iar sănătatea va face o bucurie negrăită în 
inima lui şi bucuria din inima lui va fi de zece ori mai mare 
decât necazul lui dinainte şi, iarăşi, această bucurie va alunga 
tot chinul produs din afară în trupul lui, şi omul acela va cu- 
noaşte că rănile trupului nu mai vin de acum înainte peste 
inima lui, şi necazul din afară nu se va mai atinge de bucuria 
care este în inima lui, şi această cunoştinţă va fi o înmulţire a 
bucuriei în inima lui. 

Bucuria ce urmează tămăduirii 

Cei de aproape ai lui, care au văzut mai întâi necazurile 
sale din afară, neştiind bucuria ascunsă făcută în el după aces- 
tea, suspinând pentru el vor zice: „Iată om care n-a cunoscut 
veselie în viaţa lui, viaţa lui e plină de necaz şi de durere, şi 
zilele lui nu se deosebesc cu nimic de ale celor biciuiţi şi pe- 
depsiţi pentru păcatele lor". Iar acela ştiind el singur că tim- 
pul vieţii lui este plin de voioşie şi veselie, că bucuria inimii 
lui îşi bate joc de moarte şi că iadul nu stăpâneşte peste ea 
[Rm 6, 9], pentru că nu mai cunoaşte sfârşit, omul acela se 
bucură de o mie de ori mai mult decât toţi împăraţii care stă- 
pânesc pământul şi decât toţi cei ce au sănătate şi un chip 

frumos al trupului, decât toţi cei ce au bogăţie şi haină de 
purpură şi de lână fină [Le 16, 19], şi decât toţi cei ce sunt 
fericiţi pe pământ de gurile care nu grăiesc cele drepte. Fiind- 
că omul acela ştie că mai bună este sărăcia cu o asemenea 
bucurie decât toată lumea şi decât lucrurile din ea, fiindcă 
toate cele de pe trupul său şi toate cele din viaţa sa cerul le va 
acoperi, iadul le va mânca şi moartea va stăpâni peste ele, dar 
bucuria produsă în sufletul său de sănătate nu poate fi stăpâ- 
nită de nimic din acestea, nici nu este din lumea aceasta [In 
15, 19; 17, 14]. Fiindcă nu vine nici de la slavă, nici de la 
multa bogăţie, nici de la sănătatea trupului acesta, nici de la 
lauda oamenilor, nici de la alt lucru din cele de sub cer, ci din 
chinul şi amărăciunea sufletului şi din venirea Duhului lui 
Dumnezeu Cel mai presus de ceruri. Fiindcă tescuită şi lim- 
pezită de El, inima lui a născut o bucurie lipsită de vicleşug şi 
neamestecată cu necazul. Şi din această pricină moartea nu 
va stăpâni peste ea, fiindcă nu se va găsi în ea lucru de priha- 
nă, ci va fi ca un vin limpezit [Am 6, 6] în faţa soarelui, care 
străluceşte mai mult şi-şi arată mai luminoasă şi mai curată 
culoarea lui, veselind şi bucurând chipul [Ps 103, 15] celui 
ce-1 bea în faţa soarelui. 

Beţia tainică a harului băut în lumină 

Dar în toate acestea un lucru îmi este cu anevoie de înţe- 
les; fiindcă nu ştiu ce mă veseleşte mai mult: vederea şi în- 
cântarea purităţii razelor soarelui sau, mai degrabă, băutura şi 
gustul vinului în gura mea. Vreau să spun că acesta din urmă 
şi lucrul dintâi mă atrag şi mi se arată încă şi mai dulce; şi 
când mă întorc spre cel dintâi, mă desfăt încă şi mai mult de 
dulceaţa gustului, şi nu mă satur nici privind-1, nici bându-1. 
Căci în clipa în care mi se pare că m-am săturat, bându-1 
atunci frumuseţea razelor trimise de el mă face să însetez 
foarte toate şi iarăşi mă găsesc flămând; şi pe cât mă silesc 
iarăşi să-mi umplu pântecele, inima mea arde de zece ori mai 
mult şi mă aprind de setea şi de pofta licorii foarte cristaline. 

Deci oricine este judecat cu această judecată bună nu se 
ya mai teme de vreo pedeapsă sau de vreun chin, nu-1 vor mai 

înfricoşa încercările care vin asupra lui. Fiindcă setea lui nu 
va înceta în veac şi dulceaţa şi limpezimea luminoasă a bău- 
turii lui nu-i va lipsi, iar dulceaţa provenită din băutură şi 
strălucirea făcătoare de bucurie venită de la soare vor alunga 
toată întristarea din sufletul lui şi îl vor face pe omul acela să 
se bucure pururea, şi nimeni nu-1 va putea vătăma [Ir 5, 18], 
nici nu-1 va putea împiedeca să se sature din izvorul paharu- 
lui acestuia [Ps 22, 5]. Căci cel ce stăpâneşte prin răutatea 
sa pământul, stăpânul întunericului, cel ce împărăteşte peste 
toată apa mării, care se joacă cu lumea aşa cum cineva ţine în 
mâna sa o mică pasăre, cu toată oştirea şi puterea lui nu se va 
apropia de călcâiul piciorului lui [Fc 3, 15] şi nu va cuteza să 
privească la el cu îndrăzneală. Fiindcă reflexul vinului şi raza 
soarelui care scânteiază strălucitor pe faţa celui care-1 bea 
străbat până în măruntaiele lui, până în mâinile şi picioarele 
lui şi până în spatele lui, făcându-1 pe cel care-1 bea în între- 
gime foc în stare să ardă şi să topească pe vrăjmaşii care se 
apropie de el din toate părţile, şi aşa se face iubit luminii soa- 
relui şi prieten soarelui şi ca un fiu iubit vinului care strălu- 
ceşte limpede prin razele care ies din el; căci băutura este 
hrană lui şi curăţire de întinarea cărnurilor sale putrezite, şi 
curăţia este pentru el o întreagă sănătate, şi sănătatea nu-1 lasă 
să se hrănească cu vreo altă mâncare făcătoare de boală, ci îi 
face nesfârşită şi arzătoare dorinţa de a bea din vinul acela şi 
de a se curaţi pe sine însuşi şi de a face această băutură să- 
nătate. Căci frumuseţea sănătăţii şi farmecul frumuseţii care 
vine din sănătate nu au saturare 2 . 



2 Faţă de tema tradiţională a beţiei duhovniceşti, aceste descrieri aduc o dezvol- 
tare sensibilă şi personală care-1 disting pe Sfântul Simeon de predecesorii săi. Spre 
deosebire de aceştia care pleacă întotdeauna de la exegeza spirituală a expresiilor 
biblice „beţie", „pahar", „ospăţ" etc, Sfântul Simeon pleacă nemijlocit de la propria 
sa experienţă mistică pe care o exprimă folosindu-se de simbolul vinului şi al calită- 
ţilor lui amplu şi realist descrise: transparenţă, culoare, gust etc. La drept vorbind, el 
nu vorbeşte despre o „beţie", ci despre un bolnav care-şi recapătă sănătatea şi în- 
cearcă o sete de nesăturat; el este un cunoscător, ştie să deguste şi aprecieze calităţile 
băuturii sale. Imaginea cea mai frapantă şi originală la Sfântul Simeon e cea a soa- 
relui ale cărui raze se reflectă în vin. Deşi nu vorbeşte direct de beţie, el descrie cu 
realism efectele vinului străbătut de razele soarelui în trupul şi sufletul care-1 bea 
tară să-şi poată sătura setea, ca simbol al extazului mistic al sufletului în Duhul Sfânt 

Teascul tainic al sufletului 

Aşa va fi deci, copii iubiţi, fiii mei, dragii mei, care as- 
cultaţi cuvintele mele, tot cel care a păcătuit înaintea lui 
Dumnezeu Atotţiitorul şi primeşte în inima lui simţirea fricii 
judecăţii şi a întoarcerii sale de la El. Căci frica Domnului şi 
simţirea răsplătirii Sale celei drepte topesc trupul şi zdrobesc 
oasele aşa cum piatra ridicată de o maşină zdrobeşte strugurii 
tescuiţi în teasc şi-i striveşte cu tărie. Ciorchinii însă îi calcă 
mai întâi în picioare oamenii, după care aceştia îi zdrobesc 
sub piatră şi arătându-i lipsiţi de orice lichid, iar pe omul care 
intră în frica lui Dumnezeu însăşi frica lui Dumnezeu îl face 
să fie călcat în picioare de către toţi ceilalţi oameni [îs 5, 5]. 
Şi când a tescuit şi a zdrobit în chip desăvârşit trufia şi slava 
deşartă a cugetului trupului său [Rm 8, 6-7], atunci sfânta 
smerenie, piatra spirituală [inteligibilă] foarte uşoară şi blândă 
[Mt 11, 30], căzând de sus, şi scoţând toată umiditatea pa- 
timilor şi poftelor trupeşti, nu arată netrebnic sufletul peste 
care cade, ci îl udă cu râuri de lacrimi, îl face să ţâşnească 
apă vie [In 4, 10] şi îi vindecă bolile care vin din păcate, îi 
spală carnea şi puroaiele şi arată pe întreg omul acela mai 
strălucitor decât zăpada [Ps 50, 9]. 

Deci fericit omul acela, care ascultă cuvintele acestea, le 
primeşte cu credinţă şi le face pe ele [Mt 7, 24], căci găsind 
mari bunătăţi, care sunt mai presus de minte şi de cuvânt şi 
de cuget, va ferici mâna mea nenorocită, care a scris acestea, 
şi va slăvi pe Domnul Cel milostiv şi mult îndurat Care 
printr-o limbă murdară şi printr-o gură necurată şi murdară 
le-a încredinţat scrisului ca model de întoarcere şi de pocăinţă 
şi ca o cale nerătăcită şi preaadevărată a celor ce vor din tot 
sufletul să se mântuiască şi să moştenească împărăţia care 
este în însuşi Dumnezeu şi Mântuitorul nostru, Căruia fie sla- 
va în veci. Amin. 



şi în Hristos: Hristos-soarele se reflectă în creştin şi se uneşte cu el prin Duhul 
Sfânt-vinul, aşa cum soarele se reflectă în vinul care pătrunde toată făptura celui 
care-1 bea. Cf. pe larg articolul lui B. KRlVOCHfilNE citat la n. 1 [n. B. Krivoche'ine, 
SC 113, p. 28-29]. 

Cateheza 24 

Duhul Sfânt, cheia ce deschide 
comoara Scripturii 



Despre cunoştinţa duhovnicească. Şi că acea comoa- 
ră a Duhului ascunsă în litera dumnezeieştii Scrip- 
turi nu este evidentă tuturor şi celor ce vor [aceasta}, 
ci numai celor ce au dobândit pe „Cel ce deschide 
mintea pentru a înţelege Scripturile" [Le 24,45]. 

Cufărul încuiat al Scripturii 

Fraţilor şi părinţilor, cunoştinţa duhovnicească se aseamă- 
nă unei case ridicate în mijlocul cunoştinţei lumeşti şi eline 
[păgâne], în care se află depusă ca un cufăr [chivot] solid şi 
bine asigurat bogăţia cea negrăită a comorii cunoştinţei de- 
Dumnezeu-insuflatelor Scripturi, bogăţie pe care cei ce intră 
în casă n-ar putea-o vedea vreodată decât numai dacă, fireşte, 
le va fi deschis mai înainte cufărul. Nu este însă cu putinţă ca 
acesta să poată fi deschis vreodată de vreo înţelepciune ome- 
nească [1 Co 2, 13]; de aceea, bogăţia Duhului depusă în el 
rămâne necunoscută oamenilor din lume. Şi aşa cum un om, 
chiar dacă ar purta întreg cufărul pe umerii lui, nu ştie co- 
moara aşezată în el, tot aşa şi omul, chiar dacă ar citi şi învăţa 
pe de rost toate Scripturile şi le-ar purta cu sine ca pe un sin- 
gur psalm, nu ştie totuşi darul Duhului Sfânt ascuns în ele. 
Căci nici cele din cufăr nu se fac evidente prin cufărul însuşi, 
nici cele din Scriptură prin Scriptura însăşi. Şi cum vine 
aceasta, ascultă! 

Comoara din cufăr 

Vezi un cufăr mic, încuiat şi bine asigurat din toate părţile 
şi care — pe cât presupui după greutatea şi frumuseţea lui 

exterioară sau poate crezi aceasta auzind de la alţii — are 
înăuntrul lui o comoară; cufăr pe care-1 iei şi pleci în grabă: 
ce folos vei avea, spune-mi, dacă-1 vei purta pururea pecetluit 
şi încuiat şi nu-1 vei deschide? Nu vei vedea niciodată, fiind 
încă în viaţă, comoara din el, nu vei vedea scânteierea pie- 
trelor preţioase din el, strălucirea mărgăritarelor, sclipirea 
scânteietoare a aurului. Ce folos vei avea dacă nu te vei în- 
vrednici să iei chiar numai puţin din ele şi să-ţi cumperi ceva 
hrană şi îmbrăcăminte, ci porţi numai, cum spuneam, cu totul 
pecetluit şi neatins cufărul cel plin cu o comoară atât de mare 
şi scumpă, iar tu însuţi eşti istovit de foame, sete şi golătate? 
Negreşit nici unul. 

Aceste lucruri primeşte-mi-le, frate, şi despre cele duhov- 
niceşti, înţelege-mi deci aici drept „cufăr" Evanghelia lui 
Hristos şi celelalte Scripturi dumnezeieşti care au încuiată şi 
pecetluită în ele viaţa cea veşnică şi, împreună cu ele, bunu- 
rile cele veşnice aflate în ea, bunuri negrăite şi nevăzute cu 
ochii sensibili, potrivit glăsuirii Domnului: „Cercetaţi Scrip- 
turile, pentru că în ele e viaţa cea veşnică" [In 5, 39]. Iar 
„omul" care ia cufărul socoteşte că este cel ce a învăţat pe de 
rost toate Scripturile şi le poartă pururea în gura lui; le poartă 
deci în memoria sufletului lui ca într-un cufăr având drept 
„pietre preţioase" poruncile lui Dumnezeu întru care este viaţa 
veşnică — căci cuvintele lui Hristos sunt lumină şi viaţă 
[In 6, 63], precum însuşi zice: „Cel ce nu ascultă de Fiul nu 
va vedea viaţa" [In 3, 36] — iar împreună cu poruncile având 
ca nişte „mărgăritare" virtuţile. 

Poruncile, uşile cunoştinţei 

Căci din porunci se nasc virtuţile, iar din acestea descope- 
rirea tainelor celor ascunse şi acoperite în literă. Fiindcă prin 
plinirea poruncilor se face lucrarea virtuţilor, iar prin făptui- 
rea virtuţilor se face plinirea poruncilor, şi aşa prin acestea ni 
se deschide uşa cunoştinţei [Le 11, 52], sau, mai degrabă, nu 
prin acestea, ci prin Cel ce a zis: „Cel ce Mă iubeşte pe Mine, 
va păzi poruncile Mele, şi Tatăl Meu II va iubi pe El şi Eu 
Mă voi arăta Lui" [In 14, 21. 23]. Deci, atunci când va locui 

şi va umbla Dumnezeu în noi [2 Co 6, 1 6] şi ni Se va arăta pe 
Sine însuşi nouă în chip simţit [aisthetos], atunci vom vedea 
în chip conştient [gnostos] şi cele din cufăr, adică tainele cele 
dumnezeieşti ascunse în dumnezeiasca Scriptură. Altfel însă, 
nu este cu putinţă — nimeni să nu se înşele! — să deschidem 
cufărul cunoştinţei; nu este cu putinţă desfătarea de bunurile 
din el nici să ajungem la împărtăşirea şi vederea [metoche kai 
theoria] lor. Dar de ce fel şi despre care bunuri vorbesc? De 
iubirea desăvârşită, cea către Dumnezeu şi aproapele, de dis- 
preţuirea tuturor celor văzute, de omorârea trupului şi mădu- 
larelor lui celor de pe pământ [Col 3, 5] inclusiv a poftei celei 
rele, ca, aşa cum mortul nu mai gândeşte sau simte deloc ce- 
va, tot aşa nici noi să nu mai gândim vreodată nici un gând al 
poftei celei rele sau al simţirii celei pătimaşe, nici să mai re- 
simţim tulburarea tiranică a răului, ci să ne aducem aminte 
numai de poruncile Mântuitorului Hristos, încă şi de nemuri- 
re, nestricăciune, slava veşnică, viaţa veşnică, împărăţia ceru- 
rilor, înfierea prin renaşterea Duhului Sfânt şi de faptul că ne 
facem dumnezei [nu prin fire ci] prin înfiere şi har [thesei kai 
chariti], că ne facem moştenitori ai lui Dumnezeu şi împreu- 
nă-moştenitori cu Hristos [Rm 8, 17], şi împreună cu aceasta 
câştigăm mintea lui Hristos [1 Co 2, 1 6] şi prin ea vedem pe 
Dumnezeu şi pe Hristos însuşi locuind în noi după Dumne- 
zeirea Lui şi umblând în noi [2 Co 6, 16] în mod conştient 
[gnostos]. 

De toate acestea deci, şi de cele negrăite şi inexprimabile 
mai presus de acestea, se învrednicesc şi se desfată din bel- 
şug cei ce ascultă poruncile lui Dumnezeu şi le fac pe ele [Mt 
7, 24 ş.a.] prin deschiderea cufărului de care am vorbit, adică 
prin descoperirea ochilor minţii şi vederea celor ascunse în 
dumnezeiască Scriptură. Ceilalţi însă, neavând experienţa tu- 
turor celor spuse, nu gustă din dulceaţa lor, din viaţa lor cea 
nemuritoare, ca unii ce se sprijină numai pe învăţarea [mathe- 
sei] Scripturilor, [învăţare] care la ieşirea sufletului îi va jude- 
ca şi osândi ea însăşi mai degrabă pe ei decât pe cei ce n-au au- 
zit nicidecum Scripturile. Căci unii din aceştia, înşelaţi de ig- 
noranţă, strâmbă toate dumnezeieştile Scripturi [cf. 2 Ptr 3,16], 

răstălmăcindu-le pe ele după poftele lor pătimaşe, vrând să se 
laude pe ei înşişi [2 Co 10, 12], pentru că vor să se mân- 
tuiască fără paza întocmai a poruncilor lui Hristos, tăgăduind 
cu totul sensul [puterea] Sfintelor Scripturi. 

Duhul Sfânt deschide comoara tainelor 

Şi pe drept cuvânt. Căci cele pecetluite şi încuiate, cele 
nevăzute şi necunoscute tuturor oamenilor, care sunt deschise 
numai de Duhul Sfânt şi care, numai aşa fhndu-ne descope- 
rite ni se fac văzute şi cunoscute, cum le vor putea şti sau 
cunoaşte sau chiar şi numai a le cugeta cumva oarecând cei 
ce zic că n-au cunoscut niciodată venirea Duhului Sfânt, 
strălucirea, luminarea şi locuirea Lui în ei? Cum vor ajunge 
la înţelegerea [cuprinderea] unor asemenea taine cei ce n-au 
cunoscut nicidecum şi niciodată întru ei revărsarea, înnoirea, 
schimbarea, rezidirea şi renaşterea lucrate de Acesta? Cei ce 
n-au fost botezaţi încă în Duhul Sfânt [Mt 3, 11 par], cum pot 
şti schimbarea petrecută în cei botezaţi întru El? Cei ce nu 
s-au născut de sus [In 3, 3], cum vor vedea slava celor ce s-au 
născut, precum a zis Domnul, de acolo şi s-au făcut copii ai 
lui Dumnezeu [In 3, 3; 1, 13]? Cei ce nu au vrut să pătimească 
aceasta, ci le-au lăsat să scape prin nepurtarea lor de grijă — 
fiindcă au primit puterea de a se face astfel [In 1, 12] — cu 
ce fel de cunoştinţă vor putea, spune-mi, să înţeleagă sau vor 
fi în stare să-şi închipuie câtuşi de puţin cu mintea, cum s-au 
făcut aceia? 

Duh este Dumnezeu [In 4, 24], nevăzut, nemuritor, nea- 
propiat, necuprins, iar El îi face pe cei născuţi în El tot aşa, 
asemenea cu Tatăl Care i-a născut, ca unii ce sunt percepuţi 
şi văzuţi numai în ce priveşte trupul, în celelalte însă fiind 
cunoscuţi numai de Dumnezeu şi cunoscând pe Dumnezeu 
[Ga 4, 9], spre Care pururea doresc a privi şi de Care ard de 
dorinţă să fie văzuţi. De altfel, aşa cum cei ce nu cunosc lite- 
rele nu pot citi cărţile deopotrivă cu cei care le cunosc, tot aşa 
nici cei ce n-ău vrut să străbată prin făptuire poruncile lui 
Dumnezeu nu vor fi în stare să se învrednicească vreodată de 
descoperirea Duhului Sfânt deopotrivă cu cei ce au prive- 

gheat în ele şi le-au plinit pe ele şi pentru ele şi-au vărsat 
sângele lor. Căci aşa cum omul care ia o carte pecetluită şi 
încuiată nu poate vedea sau înţelege cum sunt cele scrise în 
ea, câtă vreme cartea este pecetluită [îs 29, 11], chiar dacă ar 
fi învăţat toată înţelepciunea lumii, tot aşa nici cel ce are, 
precum spuneam, în gura lui toate dumnezeieştile Scripturi, 
nu va putea cândva să cunoască şi să vadă slava şi puterea 
tainică şi dumnezeiască ascunsă în ele, dacă nu a străbătut 
toate poruncile lui Dumnezeu şi nu a primit împreună cu ele 
pe Mângâietorul Care-i deschide cuvintele ca pe o carte şi-i 
arată tainic slava din ele şi Care-i descoperă împreună cu viaţa 
de veci, pe care o face să ţâşnească, şi bunurile lui Dum- 
nezeu, cele ascunse în ele şi care sunt acoperite şi cu totul 
nearătate tuturor celor ce le dispreţuiesc şi nu poartă de grijă 
de ele. Şi pe drept cuvânt. Căci, întrucât şi-au pironit toate 
simţirile lor în deşertăciunea lumii şi se alipesc pătimaş de 
cele plăcute ale vieţii şi de frumuseţea trupurilor, purtând 
ochiul sufletului lor întunecat, nu pot vedea şi privi spre fru- 
museţile spirituale [inteligibile] ale bunurilor negrăite ale lui 
Dumnezeu. 

Ochii trupeşti sunt închişi frumuseţilor duhovniceşti 

Şi aşa cum cel ce are ochii trupului bolnavi nu poate privi 
nici măcar întrucâtva o rază de soare ce străluceşte limpede, 
ci, dacă îşi va fixa privirea asupra ei, îşi va pierde îndată de- 
săvârşit şi lumina pe care o avea, tot aşa şi cel care are ochii 
sufletului bolnavi şi simţurile împătimite nu poate sesiza în 
mod nepătimaş şi fără pagubă frumuseţea sau strălucirea unui 
trup, ci, zăbovind în grija şi preocuparea de patimă îşi pierde 
şi pacea gândurilor şi liniştea din partea poftei celei rele pe 
care le avea înainte de aceasta. Unul ca acesta deci nu poate 
să-şi dea deloc seama nici măcar de propria lui boală. Căci 
dacă s-ar fi socotit pe sine însuşi bolnav, ar fi crezut măcar că 
există alţii care sunt sănătoşi şi, poate, aşa şi-ar fi reproşat 
cândva că el însuşi s-a făcut pentru sine cauză a acestei stări 
de lucruri şi s-ar fi grijit de cele necesare pentru a scăpa de 
ea. Acum însă unul ca acesta, socotindu-i pe toţi ceilalţi îm- 

pătimiţi, se socoteşte pe sine deopotrivă cu ei şi zice că e cu 
neputinţă ca el să ajungă mai presus de toţi ceilalţi. De ce 
aceasta? Ca să moară împreună cu ei de patimă, nevoind să 
scape de un asemenea rău, nefericitul! Căci dacă ar fi vrut, ar 
fi putut, ca unul ce a primit puterea pentru aceasta de la 
Dumnezeu; căci câţi am fost botezaţi întru numele Lui [FA 
18,16; 19,5], am primit de la El puterea să dezbrăcăm ca pe o 
haină veche neamul prost al stricăciunii, să ne facem fii ai lui 
Dumnezeu şi să îmbrăcăm pe Hristos [Col 3, 9-10; Ga 3, 27]. 

îndemn final 

Fie însă, fraţilor, ca noi să nu ne asemănăm celor ce sunt 
aşa şi cugetă asemenea lucruri, ca unii ce sunt uscaţi şi pă- 
mânteşti. Ci fie să ne asemănăm lui Hristos Celui ce a murit 
şi înviat pentru noi [2 Co 5, 15] şi ne-a înălţat pe noi la ce- 
ruri, şi să mergem mereu pe urmele Lui, curăţindu-ne prin 
pocăinţă de întinăciunea păcatului şi îmbrăcându-ne în haina 
luminoasă a nestricăciunii [cf. / Co 15, 53-54] Duhului, în 
însuşi Hristos Dumnezeul nostru, Căruia I se cuvine slava, 
cinstea şi închinăciunea în vecii vecilor. Amin. 



Cateheza 25 

Legăturile şi înrâuririle 
dintre suflet şi trup 



Despre schimbările sufletului şi ale trupului, care ni 
se fac din văzduh şi din stihii, din mâncăruri şi de 
la demoni. 



Diferitele stări ale sufletului şi ale minţii 

Fraţilor şi părinţilor, monahul trebuie să cunoască nu mir 
mai schimbările şi prefacerile ce au loc în sufletul lui, ci şi 
cauzele lor, ca să ştie care sunt acestea şi de unde se întâmplă 
în el. Căci uneori are loc în suflet o bucurie neaşteptată, iar 
alteori vine în el în chip asemănător o întristare şi o povară 
grea. Şi uneori inima e străpunsă uşor, alteori se învârtoşează 
şi se îngroaşă ca piatra. Iarăşi, uneori se face blând şi smerit 
[Mt 11, 29] şi după puţin înfumurat şi irascibil şi latră la toţi 
fraţii. Uneori se face moale şi trândav şi lipsit de râvnă spre 
tot lucrul bun [Tit 1, 16], iar alteori treaz şi veghetor şi râv- 
nitor spre toată ascultarea, astfel încât şi pe cei ce sunt îm- 
preună cu el îi îmboldeşte şi îndeamnă spre bine. Uneori este 
concentrat şi cucernic, alteori risipit şi neruşinat. Uneori îşi 
aduce aminte cu iubire de cei absenţi şi îi cheamă la el, alte- 
ori nu vrea să-i vadă nici pe aceia, nici pe cei ce sunt de faţă. 
Uneori se sufocă în el însuşi astfel încât i se pare că vrea să 
iasă din această viaţă [Iona 4, 8], alteori până într-atât se lăr- 
geşte şi se înmulţeşte veselia lui, încât nu se mai poate cu- 
prinde pe sine însuşi, chiar dacă e silit la aceasta. 

Acestea se fac prin fire în jurul mişcărilor naturale ale su- 
fletului şi ale trupului, ori de câte ori ne luptăm pentru lucra- 
rea virtuţii şi împlinirea poruncilor. Dar aşa cum se schimbă 
cele ale sufletului, în acelaşi chip se schimbă şi se prefac 

cumva şi cele ale minţii noastre. Căci uneori este ageră la 
înţelegere şi încă şi mai ageră în a parcurge şi distinge repede 
cele înţelese sau văzute de către ea, alteori este leneşă şi ză- 
bavnică în a face amândouă aceste lucruri. Uneori ajunge ca 
lipsită de minte şi de glas şi surdă, iar alteori arată uşurinţă în 
înţelegere şi grăire, în auzire şi în pricepere. Uneori este oar- 
bă, alteori văzătoare, silindu-se să intre în adâncul şi înălţi- 
mea contemplaţiei mai presus de măsura firii omeneşti. Une- 
ori este simplă faţă de orice contemplaţie şi liberă, neaducân- 
du-şi aminte deloc de relele care i s-au făcut mai înainte, nici 
gândindu-se la ceva din acestea în genere, alteori este pestri- 
ţă, iscodind şi cercetând cu răutate cele ce nu s-au făcut; şi 
aşa se face ca o flacără din lemn ud sufocată de fum, nu nu- 
mai faţă de cei de faţă ci adeseori plăsmuieşte în ea însăşi cu 
răutate gânduri deşarte şi mincinoase chiar şi despre cei ce nu 
sunt de faţă; de aceea, chiar dacă inima se întristează mult şi 
nu consimte cu mintea la unele ca acestea, nu va putea să se 
folosească nicidecum cu nimic, nici nu o va putea depărta de 
raţionamentele deşarte. 

Sufletul e cauza poftelor trupului 

Acestea deci despre schimbările minţii şi ale sufletului 
nostru spiritual [noeran] şi divin. Iar anomaliile ce se fac în 
jurul trupului, chiar dacă par a fi mai uşor de recunoscut şi 
diagnosticat, lucrurile nu stau însă aşa. Căci mare este prefa- 
cerea care are loc în acesta plecând în majoritatea cazurilor 
de la firea lui. Fiindcă sufletul este neschimbător prin firea şi 
prin fiinţa lui, iar mintea a fost şi ea făcută de Ziditorul deo- 
potrivă şi în acelaşi timp cu el; deci amândouă sunt puse în 
mişcare numai de alegerea liberă şi, primind prin voinţa pro- 
prie virtutea sau răutatea, se fac părtaşe şi moştenitoare ale 
întunericului sau luminii — vorbesc aici despre suflet şi minte 
care, precum s-a zis, se alipesc de bunăvoie prin voinţă şi 
alegere liberă de una din acestea, fie de bine, şi atunci se fac 
bune, fie de rău, şi atunci se fac rele. Dar trupul este prin fire 
schimbător, pentru că este compus şi curgător prin fiinţă, 
fiindcă a fost făcut dintr-o materie stricăcioasă şi curgătoare, 

având alcătuirea sau constituţia sa din elemente opuse între 
ele. Căci aşa cum grăiesc despre aceasta înţelepţii şi cum este 
adevărul, fiinţa acestuia este făcută din căldură şi răceală, din 
uscat şi umezeală. în afară de aceasta, în el însuşi trupul este 
lipsit de alegere şi de voinţă liberă, ba chiar şi de mişcare, 
dacă nu cumva ar numi cineva curgerea lui şi înaintarea lui 
spre stricăciune mişcare naturală a subzistenţei lui, şi care 
este iraţională; iar dacă aceasta e iraţională, e vădit că este şi 
fără de păcat şi neosândită de Dumnezeu. Şi pe drept cuvânt: 
căci ceea ce urmează firii sale este în afara osândei. Dar aprin- 
derea şi pofta conjugală, amestecul împreunării, plăcerea, 
lăcomia pântecelui, lăcomia gâtlejului, somnul mult, trândă- 
via, luxul hainelor şi toate celelalte care, precum socot cei 
mulţi, le caută trupul, nu le caută însă niciodată trupul ca 
unul ce este mort, ci sufletul care-şi caută plăcerile prin el, o 
dată ce este amestecat cu lutul, şi se tăvăleşte ca un porc 
[2 Ptr 2, 22] în noroiul plăcerilor trăgând spre aceasta trupul 
cel amestecat cu el. Nimeni să nu-şi închipuie că este împins 
şi silit spre acestea de către trupul lui; nu este aşa. Dar cum 
este? Ascultă cu pricepere: 

Adam şi Eva în paradis nu cunoşteau pofta 

„L-a făcut Dumnezeu pe om, luând ţărână din pământ". 
Iată ţi-am arătat trupul tău, arată şi tu care sunt patimile din 
el; dar nu poţi să-mi spui nimic. Dar apoi ce? „Şi a suflat în 
faţa lui Domnul Dumnezeu şi s-a făcut omul suflet viu" [Fc 
2, 7] şi s-a sculat de la pământ, a umblat, duhul aflat în el 
punând adică în mişcare în chip stăpânitor şi liber trupul. Dar 
o aprindere sau o mişcare sau vreo nebunie şi poftă iraţională 
a pântecelui nu erau încă în el nicidecum, ci în el era o viaţă 
nerăzvrătită şi o vieţuire lipsită de întristare. Să vedem deci 
dacă nu cumva, pentru faptul că nu exista încă femeie sau 
pentru că nu existau încă mâncărurile care să pună în mişcare 
pofta, din această pricină omul nu era pus în mişcare nici spre 
pofta împreunării, nici spre lăcomia pântecelui. Deci ce spu- 
ne? „Dumnezeu a făcut să răsară tot pomul frumos, şi Adam 
şi Eva erau în rai goi şi nu se ruşinau" [Fc 2, 9; 3, 1]. Vezi că 

nici faptul că Eva era femeie, nici faptul că amândoi erau goi 
nu i-a făcut pe vreunul dintre ei să treacă cu vederea cumin- 
ţenia? Deci erau goi şi se priveau unii pe alţii şi nici nu se 
ruşinau, nici nu erau târâţi de firea trupului spre împreunare; 
dar, după păcat şi după călcarea poruncii şi după ce au fost 
scoşi afară din rai şi Dumnezeu i-a dezbrăcat iar ei au pierdut 
slava lui dumnezeiască, atunci precum este scris, „Adam a 
cunoscut pe femeia lui şi zămislind a născut" [Fc 4, 1]. 

Prin urmare, iubitule, dacă iubeşti cu adevărat pe Dumne- 
zeu şi rămâi în iubirea Lui [In 15, 9], nu vei fi stăpânit nicio- 
dată vreo patimă, nici nu vei fi dominat de vreo nevoie a tru- 
pului. Căci aşa cum trupul nu poate fi pus în mişcare spre ni- 
mic fără suflet, tot aşa nici sufletul unit prin iubire cu Dum- 
nezeu nu poate să fie târât spre poftele şi dorinţele trupului, şi 
nici spre alte pofte ale lucrurilor şi patimilor văzute sau nevă- 
zute. Fiindcă pornirea inimii lui sau mai degrabă toată încli- 
narea voinţei lui e legată de dulcea iubire a lui Dumnezeu. 
Deci aceasta fiind legată, precum spuneam, de Făcătorul ei, 
cum, spune-mi, se va putea aprinde cu trupul sau în general 
să îşi împlinească poftele ei? Nicidecum. 

Schimbările materiale ale trupului 

Iar prefacerile care urmează în chip natural şi se fac în 
trupul însuşi sunt vădite; căci se întâmplă şi se fac cu toţi 
sfinţii. Fiindcă uneori se spune că umblă sănătos atunci când 
materiile lui nu se răzvrătesc unele împotriva altora, iar alte- 
ori este silit să cadă în boală, când unul dintre cele patru ele- 
mente ajunge fie prea mult fie prea puţin, adică atunci când 
domină asupra celorlalte sau este dominat şi tiranizat de către 
ele, de unde se produc scurgeri, amputări şi stricăciunea în- 
tregului organism, fără însă ca sufletul să fie vătămat cu ni- 
mic din acestea, fiindcă cele mai multe din acestea se fac din 
neînfrânarea mâncărurilor şi băuturilor, iar altele provin din 
schimbarea vânturilor şi a aerului: dacă aerul este rece, trupu- 
rile care au o fire rece sunt vătămate şi devin mai neputin- 
cioase, din pricina faptului că se răcesc prea mult, în vreme 
ce acelea care au un temperament cald se întăresc mai mult şi 

se fac mai puternice; iar când aerul se face iarăşi cald, cele 
reci îşi revin şi reînvie, aşa cum muştele şi celelalte gângănii, 
atunci când sunt luminate de razele soarelui, se fac mai pu- 
ternice şi mai agere în mişcări, ca unele care se împărtăşesc 
de o materie mai caldă; iar cele ce împărtăşesc o materie mai 
caldă sunt cu totul sufocate şi se topesc şi devin neputincioa- 
se şi inactive faţă de orice făptuire şi mişcare. Şi, simplu 
spus, potrivit cu temperamentul său, fiecare corp primeşte 
prin schimbarea aerului şi a vânturilor prefacerea corespun- 
zătoare. Dar chiar şi fără acestea, prefacerea are loc îndeosebi 
din prisosul mâncării sau băuturii şi din postul extrem. Dar o 
prefacere se face în noi nu numai plecând de la acestea, ci şi 
din multul somn sau din priveghere, din osteneală sau din 
trândăveala trupească. O alta iarăşi e aprinderea ca un fum ce 
se face din însăşi materia ce există în trupul nostru sau din 
căldura naturală ce se pune în mişcare în noi ca un cărbune 
stins cu apă şi care uneori se ridică numai până la cap, iar 
alteori se revarsă în tot trupul. 

Povara trupului, încercare duhovnicească 

Pe lângă toate acestea însă, mai este o încercare care vine 
asupra noastră prin îngăduinţa bunului nostru Dumnezeu şi 
Stăpân, şi care este lucrată de demoni printr-o iconomie a 
pedepsei spre smerenia noastră. Care este însă aceasta? însăşi 
povara trupului, care, chiar şi fără vreo altă pricină, numai 
din pricina slavei deşarte sau a înălţării sau a faptului de a 
osândi pe altul ca un nepăsător sau pentru multe alte pricini 
ne predă demonului acesta spre pierzania trupului [1 Co 5, 5] 
şi zdrobirea sufletului, dar şi pentru o mai mare experienţă şi 
exerciţiu, şi pentru ca, cunoscând compătimirea şi milostivi- 
rea lui Dumnezeu faţă de noi, să ne întoarcem din dispoziţie 
lăuntrică iubirea noastră spre El şi să avem întreaga dorinţă 
numai spre El. 

Influenţa reciprocă a sufletului, minţii şi trupului 

Nu toţi însă ştiu acestea, ci fiecare dintre cei ce au ajuns 
cândva la mijlocul căii spre virtute înţelege în parte schimbă- 

rile sufleteşti şi prefacerile trupului atunci când se întâmplă 
în ei ceva asemănător, căci despre cei întunecaţi în chip desă- 
vârşit nu avem nici un cuvânt; dar prefacerile şi întoarcerile 
care se fac în minte, precum spuneam, le cunosc numai cei 
nepătimitori şi desăvârşiţi, cei curaţi şi liberi deopotrivă şi la 
suflet şi la minte. Şi nici măcar aceştia; căci sunt învăţaţi 
despre aceste lucruri nu de ei înşişi, ci de către Cel ai Căruia 
sunt. Uneori din anomaliile care se petrec în minte, sufletul e 
strâmtorat şi se mâhneşte, pierzându-şi puţin din bucuria care 
îi este inerentă, dar totuşi se îmbărbătează şi-şi înalţă mintea; 
uneori însă mintea pătimeşte şi ea din cele pe care le suferă 
sufletul şi este silită să intre şi ea în noapte, dar nu primeşte 
acest lucru, ci se sileşte să rămână în lumină şi aşa luminează 
poate şi sufletul. Altădată amândouă sunt tiranizate foarte de 
anomalia trupului, uneori când sunt împovărate din afară şi, 
deşi simt povara, îşi păstrează intactă starea paşnică, alteori 
când sunt tulburate dinăuntru şi se arată cu totul împătimite, 
astfel încât cel ce pătimeşte aceasta nu mai nădăjduieşte să se 
reîntoarcă la starea senină de la început. Prin urmare, sufletul 
şi mintea greşesc plecând de la trup, mintea iarăşi greşeşte 
plecând de la suflet, iar sufletul iarăşi greşeşte plecând de la 
minte şi de la trup. Dar nu sunt tulburate întotdeauna amân- 
două, şi sufletul şi mintea, ci, iarăşi, uneori sufletul singur 
pătimeşte, iar atunci mintea îl întreabă: „Ce ai?" şi-1 mângâie, 
iar alteori mintea e orbită şi acoperită, şi atunci sufletul, fiind 
liber, alungă cu puterea focului dumnezeiesc întunericul, ri- 
dică vălul şi face ca mintea să vadă. 

Pentru buna noastră cârmuire 

De ceea spuneam, părinţilor şi fraţilor, că nu trebuie să în- 
ţelegem numai schimbările, prefacerile şi transformările care 
se petrec cu noi, ci trebuie să cunoaştem şi de unde sunt ele 
şi cum anume se fac şi plecând de la care lucruri, care sunt 
vânturile gândurilor care suflă şi de unde curg sau vin râurile 
patimilor şi ale ispitelor, ca, întărindu-ne neclintit casa su- 
fletului [Mt 7, 24-25], să ţinem bine cârma corăbiei şi să nu o 
manevrăm fără meşteşug sau cu stângăcie. Iar cunoaşterea 

acestor lucruri o oferă întocmai viaţa săvârşită în chip neştir- 
bit cu exactitate şi rânduială. Fiindcă monahul trebuie să-şi 
fixeze o regulă şi un program fix şi să ştie cum se cuvine 
să-şi petreacă fiecare zi, ca să poată alerga uşor spre lucrarea 
virtuţii şi să nu fie împiedicat din alergarea aceasta de lipsa 
de experienţă, fiindcă aşa îşi va netezi pentru sine calea 
strâmbă şi obositoare [Le 3, 5] ajungând adică la deprinderea 
şi obiceiul binelui şi înaintând spre Dumnezeu şi punându-L 
în inima sa [Ps 83, 6], va fi bineplăcut Lui, alergând de la 
cele mai mici spre cele mai mari şi mai desăvârşite, va afla 
cunoştinţa tuturor celor zise şi se va face multor altora învă- 
ţător al virtuţii, luminând prin cuvânt şi prin viaţă pe cei ce se 
întâlnesc cu el, ca unul ce a fost luminat el însuşi de sus şi 
descoperă lucruri adânci celor ce caută cu osteneală să înveţe 
adâncurile Duhului [7 Co 2, 10] în Hristos Iisus, Domnul 
nostru, Căruia fie slava în veci. Amin. 



Cateheza 26 

Programul zilnic al monahului 



Despre începutul unei vieţi foarte folositoare şi 
mântuitoare, potrivită celor ce s-au lepădat de lume 
şi de cele din lume şi aleargă spre viaţa monahală. 
Şi învăţătură foarte folositoare pentru începători. 



Fraţilor şi părinţilor, orice om care s-a lepădat de lume şi 
de toate cele din lume [7 In 2, 15] alergând spre viaţa aceasta 
şi arena monahilor, dacă pentru Dumnezeu s-a lepădat şi ales 
să înveţe acest meşteşug al meşteşugurilor şi nu vrea să i se 
facă deşartă retragerea sa din lumea aceasta, trebuie să facă 
de la bun început cu toată râvna şi cu hotărâre fierbinte cele 
ale virtuţii. Şi ca să predăm în scris celor ce au venit din lume 
la această şcoală o povăţuire preliminară în elementele aces- 
tei ştiinţe a ştiinţelor, adică ale ascezei noastre, să înfăţişăm 
încă de la bun început unele ca acestea drept regulă fixă 
[typos] pentru ei şi pentru cei împreună cu ei, după cum noi 
înşine am primit de la părinţii noştri. 

Participarea atentă la slujbele rânduite 

Să se ştie, aşadar, că cine a dezbrăcat omul cel pământesc 
[7 Co 15, 47-49] împreună cu cugetul lui [Col 3, 9] şi s-a 
îmbrăcat prin schima monahală în omul ceresc [7 Co 15, 48- 
49; Col 3, 10; Ef 4, 24], trebuie să se scoale la miezul nopţii 



1 Această cateheză este o descriere simplă şi clară a vieţii de zi cu zi a monahu- 
lui într-o mănăstire ortodoxă cu viaţă de obşte (chinovie). în manuscrise ea apare 
adeseori copiată separat şi reprezintă un document istoric preţios pentru istoria mo- 
nahismului bizantin [n. B. Krivocheine, SC 113, p. 69]. 

înainte de utrenie 2 şi să se roage cu rugăciunea rânduită, şi 
aşa după acestea să stea în picioare împreună cu toţi la do- 
xologie şi să o urmărească toată cu atenţie şi cu trezvie luând 
foarte mult aminte la începutul imnodiei, adică la cei şase 
psalmi 3 , la stihologie 4 , şi la citiri 5 în chip nezăbavnic, nerela- 
xându-şi trupul şi sprijinindu-se de pe un picior pe altul, sau 
rezemându-se de ziduri sau de coloane, ci trebuie să-şi ţină 
mâinile legate strâns, picioarele să şi le sprijine deopotrivă pe 
pământ, iar capul neclătinat fără să se plece încoace şi încolo, 
fără să-şi înalţe mintea cu înfumurare sau să iscodească cu 
cuget curios, fără să se adune cu cei nepăsători, şuşotind între 
ei; ci mai degrabă trebuie să aibă privirea neînălţată iar su- 
fletul, pe cât îi stă în putere, se cade să ia seama numai la 
psalmodie şi la citire, şi la înţelesul celor cântate şi a cuvin- 
telor citite din dumnezeiasca Scriptură, ca să nu lase să intre 
în el vreun cuvânt fără folos, ci sufletul, hrănindu-se din toate 
acestea, să vină la străpungere şi smerenie şi la luminarea 
dumnezeiască a Duhului Sfânt. 

Vă îndemn deci pe voi toţi, părinţii, fraţii şi copiii mei, ca 
pe unul singur şi vă pun înainte acestea ca pe o lege mântui- 
toare, ca fiecare dintre voi să râvnească să pună un asemenea 
început lucrului virtuţii sau, mai degrabă, al lui Dumnezeu, 
prin care vom primi cu iubire de bunătate şi răsplata pe mă- 
sura ostenelilor noastre, astfel încât, dacă e cu putinţă, nimeni 



2 Sfântul Simeon se referă la rânduiala utreniei monahale reglementată de Ţipi 
cui Sfântului Sava, astăzi aflată în uz universal în Biserica Ortodoxă (şi cuprinsă în 
Ceaslov). Pe vremea Sfântului Simeon, la parohiile de oraş se cânta o utrenie simpli 
ficată (aşa-numita asmatike akolouthia), care v-a dispărea însă o dată cu căderea 
Bizanţului [n. B. Krivocheine, SC 113, p. 70-71]. 

3 Psalmii 3, 37, 62, 87, 102 şi 142 din Ceaslov. 

4 Lecturile din Psaltire (psalmii sunt alcătuiţi în stihuri). Pentru uzul liturgic, 
Psaltirea e împărţită în douăzeci de secţiuni numite „catisme" (pentru că în timpul 
recitării lor e permisă şederea) recitate două-trei la utrenie şi una la vecernie, astfel 
că întreaga Psaltire se citeşte în decurs de o săptămână (în Postul Mare se adaugă o 
catismă şi Ia cele patru ceasuri, astfel că Psaltirea se citeşte de două ori pe săptămâ 
nă [n. B. Krivocheine, SC 113, p. 73]. 

5 Lecturile din „Vieţile Sfinţilor" sau omiliile Sfinţilor Părinţi din timpul utreni 
ei, între catismele Psaltirii sau la mijlocul canonului. Ele se deosebeau de catehezele 
rostite oral de Sfinţii Teodor Studitul sau Simeon Noul Teolog probabil dimineaţa, 
după ceasul întâi [n. B. Krivocheine, SC 113, p. 73]. 

dintre voi să nu lase să treacă slujba şi citirea fără lacrimi. 
Căci dacă te obişnuieşti, frate, să faci acest lucru, în puţină 
vreme vei înainta la statura de bărbat desăvârşit, la măsura 
vârstei plinătăţii lui Hristos [Ef 4, 13]. Fiindcă silindu-te să 
nu petreci slujba rânduită a bisericii fără lacrimi, te vei de- 
prinde cu acest bine şi în stihologia şi troparele pe care le vei 
cânta, sufletul tău se va hrăni primind în el înţelesurile lor 
dumnezeieşti şi mintea ta se va înălţa prin cele rostite la cele 
spirituale [inteligibile], şi aşa, vărsând lacrimi dulci, vei pe- 
trece în biserică, ca şi cum ai petrece în cer împreună cu pute- 
rile de sus. 

Deci aşează-ţi ţie însuţi drept lege şi aceasta: să nu ieşi 
vreodată de la slujbă până la ultima rugăciune, afară de o mare 
nevoie sau trebuinţă a trupului, ci rămâi, precum spuneam, 
stăruind în starea ta, fiindcă „cel ce va răbda până la sfârşit", 
precum este scris, „se va mântui" [Mt 10, 22]; dar nu numai 
aceasta, ci va primi ajutor mai întâi pe nesimţite, mai apoi în 
chip simţit, iar după puţin în luminarea care vine de la Dum- 
nezeu Atotţiitorul. 

Munca şi liniştea dintre slujbe 

Deci săvârşindu-se doxologia utreniei, ieşind îndată din 
biserică, nu începe să grăieşti cu unul şi cu altul risipindu-te 
şi grăind cele deşarte, ci, după ce te-ai rugat în singurătate 
în chilia ta cu rugăciunea cea rânduită ţine cu lacrimi şi cu 
multă luare-aminte, să ai o lucrare trupească, şi numaidecât 
aleargă spre ea, dacă e slujire la slujire, dacă e un lucru ma- 
nual la lucrul manual, dacă e citire spre citire. Dar trândav să 
nu vrei nicidecum să şezi în chilia ta, ca trândăvia să nu te 
înveţe pe tine tot răul [Sir 30, 37] care nu ne este îngăduit a 
grăi. Dar nici să nu dai ocol mănăstirii şi să iscodeşti cu curi- 
ozitate cele ce se fac sau se slujesc în ea, ci, păzind tăcerea şi 
abţinerea de la toate, care este adevărata înstrăinare 6 , ia sea- 



6 Cf. treapta 3 din Scara SFÂNTULUI IOAN Sinaitul, PG 88, 664-669 [FR 9, 
1980, p. 66-77]. 

ma numai la tine însuţi şi la lucrul tău manual, oricare ar fi 

acesta. 
Şi nu intra în chilia cuiva, afară de cea a părintelui tău după 
Dumnezeu, dacă n-ai fost trimis aici fie de către un în-tâi- 
stătător, fie de către unul din slujitorii mănăstirii. Şi când te 
duci, sârguieşte-te să nu spui sau să auzi vreun cuvânt afară de 
cel pentru care ai fost trimis; ci, dând răspunsul, întoar-ce-te 
degrabă. Iar dacă mergând într-acolo vezi un frate singur, sau 
împreună cu alţii şi fără vreme, punându-i în metanie, treci pe 
lângă el în tăcere. Să nu şezi împreună cu el aducându-ţi 
aminte de psalmistul care zice: „Fericit bărbatul, care n-a 
umblat în sfatul celor fără de lege, şi în calea păcătoşilor n-a 
stat şi pe scaunul molipsitorilor n-a şezut" [Ps 1, 1]. Căci 
molipsitori sunt unii ca aceştia, precum spune şi Pavel: 
„Tovărăşiile rele strică obiceiurile bune" [/ Co 15, 33]; iar 
molipsirea este stricăciunea. Să nu şezi, aşadar, împreună cu 
cei ce grăiesc cele deşarte, iubitule, nici să nu spui: „Voi as- 
culta şi eu ce grăiţi între voi", ci, precum s-a zis, punând me-, 
tanie treci pe lângă ei. Păzeşte tăcerea zicând către tine însuţi: 
„Ce lucru bun pot să spun eu, care sunt cu totul noroi şi ne- 
bun, şi nu numai aceasta, ci sunt şi străin şi nevrednic de a 
grăi sau de a auzi sau de a fi numărat împreună cu oamenii?" 
Păzeşte şi înstrăinarea şi abţinerea de la toate cugetând şi 
grăind către tine însuţi acestea: „Cine sunt eu, lepădatul şi 
sărmanul, lipsitul de neam şi săracul, ca să intru în chilia cui- 
va? Oare văzându-mă pe mine ca unul ce sunt urâciune, nu se 
întoarce de la mine? Oare nu-mi va spune: «Ce a mai venit şi 
jegosul ăsta să-mi întineze chilia?»" Adaugă la aceasta îna- 
intea ochilor tăi şi păcatele tale şi nu le spune numai din vârful 
buzelor, ci din tot sufletul. Căci chiar dacă la început nu poţi 
să le spui din tot sufletul, după puţin timp vei veni şi la aceasta 
prin harul ce lucrează împreună cu tine. Ascultă-mă pe mine, 
smeritul, pune numai început acestor lucruri, frate, pune 
numai început, fa şi zi acestea, şi Dumnezeu nu te va lăsa. 
Fiindcă iubeşte foarte şi vrea ca tu să vii la cunoştinţa 
adevărului şi să te mântuieşti [/ Tim 2,4]. 

Liturghia 

Aşadar, petrecând astfel ceasurile de până la liturghie [sy- 
naxis], intră frate iarăşi la slujbă cu râvnă şi sârguinţă multă. 
„Stai bine", precum am rânduit pentru doxologia dimineţii, 
fără a uita nicidecum plânsul; „stai cu cutremur", ca unul care 
vezi pe Fiul lui Dumnezeu Care se junghie pentru tine. Şi 
dacă eşti vrednic şi ai primit dezlegarea pentru aceasta, apro- 
pie-te cu frică şi cu bucurie de [împărtăşirea din] bunătăţile 
negrăite 7 . 

Slujirea la trapeză 

Şi ieşind după ultima rugăciune, intră împreună cu toţi la 
trapeză, neseparându-te de fraţii tăi. Dacă ai fost rânduit să 
slujeşti, înfăţişează-te ca slujind lui Hristos, şi nu oamenilor 
[Ef 6, 7], într-o dispoziţie sinceră şi iubire tuturor ca unor 
sfinţi sau, mai degrabă, slujeşte-le, precum spuneam, ca lui 
Hristos însuşi, îmbrăţişând pe fiecare dintre ei în sufletul tău 
şi punându-te prin iubire cu totul la dispoziţia lor fiind încre- 
dinţat că din slujirea acestora rodeşte sfinţenia. 

Reculegerea în timpul mesei 

Dacă însă şezi şi tu la masă împreună cu toţi, vezi ce-ţi 
poruncesc în Domnul, ca unui părinte şi frate al meu iubit: să 
nu-ţi întinzi degrabă mâna spre mâncărurile puse înainte pe 
masă, mai înainte de a începe să mănânce fraţii cei mai bă- 
trâni, şi înainte de a se da binecuvântarea de sus de către pre- 
ot. Şi, începând să mănânci împreună cu părinţii şi fraţii tăi, 
ia seama la tine însuţi, numai la tine însuţi în toată reculege- 
rea şi tăcerea, nevorbind absolut cu nimeni, ci luând aminte 
la citire şi hrănindu-ţi precum trupul aşa şi sufletul din cu- 
vintele de-Dumnezeu-insuflate ale Duhului. Căci fiind îndoit, 
alcătuit adică din suflet sau din trup, trebuie să ai un chip co- 



7 Se poate presupune de aici că la Sfântul Mamas Liturghia se săvârşea zilnic, 
iar împărtăşania era deasă, chiar şi pentru începători, fără să fi fost neapărat zilnică 
(cf. mai sus C 4, 612-616), şi, în orice caz, presupunea dezlegarea duhovnicului 
[n. B. Krivocheine, SC 113, p. 81]. 

respunzător şi o hrană şi o masă îndoită: având un trup sensi- 
bil şi pământesc trebuie să- 1 hrăneşti din bucate sensibile care 
vin din pământ, iar având un suflet spiritual [noeran] şi divin, 
trebuie să-1 hrăneşti cu mâncărurile spirituale [inteligibile] şi 
divine ale cuvintelor. 

Discreţie şi smerenie la masă 

Să nu iscodeşti cu curiozitate bucăţile care sunt aşezate pe 
masă, care se întâmplă să fie mai mare sau mai mică, ci mă- 
nânc-o cu toată mulţumirea aşa cum îţi este dată, şi aceasta 
cu înfrânare, fugind întru toate de saturare socotindu-te pe 
tine însuţi nevrednic de masa cea de obşte a fraţilor, cugetând 
în tine însuţi şi grăindu-ţi către tine unele ca acestea: „Cine 
sunt eu, ticălosul şi nevrednicul, că am ajuns să şed şi să mă- 
nânc împreună cu sfinţii aceştia?" Şi acestea zicându-le în 
tine însuţi, să te socoteşti din suflet pe tine însuţi singur pă- 
cătos şi aşa cum un sărac şi zdrenţăros, dacă se găseşte în 
mijlocul unor nobili şi bogaţi îmbrăcaţi în haine strălucitoare 
şi scumpe, se ruşinează şi se ţine deoparte, şi nu îndrăzneşte 
să se apropie de vreunul din aceştia, tot aşa şi tu să te arăţi 
faţă de toţi aceşti, alegându-ţi întotdeauna ultimul loc şi 
ruşinându-te a fi văzut şezând mai presus decât cineva dintre 
ei [Le 14, 9-10], dat fiind că toţi aceia sunt bogaţi în virtuţi, 
iar tu eşti sărac şi gol [Ap 3, 17] şi nevrednic de a fi împreună 
cu ei şi de a privi spre ei. Şi vrând să te atingi de hrană, cu- 
getă iarăşi acestea aducându-ţi aminte de păcatele tale şi zi 
către tine însuţi: „Oare nu spre judecată şi osândă îmi va fi 
dacă mă voi atinge de ceva din cele puse dinainte? Căci pe 
Dumnezeu Care a făcut acestea şi mi le-a dat spre mâncare, 
nu L-am ascultat din pruncie şi n-am păzit sfintele Sale po- 
runci; atunci, cum, fiind eu nevrednic şi osândit, mă voi îm- 
părtăşi din bunătăţile Acestuia, ca aceşti părinţi sfinţi? Cu ce 
faţă, departe de ochiul Stăpânului meu, voi mânca şi mă voi 
veseli împreună cu sfinţii [Le 12, 19; 15, 23], eu, robul cel 
ticălos, nerecunoscător şi nemulţumitor, mai înainte de a mă 
fi căit şi de a fi luat în chip desăvârşit iertare de la iubitorul 
de oameni Dumnezeu, ca aceia care n-au păcătuit sau, dacă 

au păcătuit, s-au căit şi au primit încă de aici iertare? Nicide- 
cum! Ci voi mânca şi voi bea numai pentru a trăi şi mă voi 
topi pe mine însumi şi mă voi întrista şi mă voi osândi, ca 
Dumnezeu, privind de sus şi văzând strâmtorarea şi necazul 
meu cel de bună voie, să I se facă milă şi să-mi ierte relele 
mele cele multe". Prin urmare, acestea să le cugeti, de acestea 
adu-ţi aminte necontenit! 

înfrânare în mâncare 

Pe lângă acestea, rânduieşte-ţi ca regulă să mănânci atâta 
pâine cât să nu te saturi, ci mult mai puţin şi cât vei putea 
suporta; de asemenea, să bei doar unul sau două pahare şi 
acestea la o singură oră rânduită a zilei. Iar mâncând, să nu 
asculţi gândul care-ţi sugerează să alegi ceva din cele puse 
dinainte şi să mănânci din ceea ce ai ales, ci păzeşte-te să nu 
mănânci ceea ce ţi se pare bun, ci mănâncă numai din cele 
puse înaintea ta; şi dacă din întâmplare din poame sau bucate 
e ceva şi ţi se pare un lucru plăcut a mânca din ele, iar gândul 
îţi spune: „Bun este şi acela, ia şi mănâncă din el!", sârgu- 
ieşte-te să nu te laşi biruit, nici să te atingi de el. Căci pentru 
nimic altceva a fost izgonit din rai Adam, decât pentru că i 
s-a părut frumos la vedere şi bun la mâncare rodul pomului, 
iar el a mâncat din acesta [Fc 3, 6]; şi de aceea a fost lepădat 
şi izgonit afară şi osândit la moarte şi la stricăciune. Deci cei 
ce vor să se reîntoarcă în rai — sau mai degrabă în împărăţia 
cerurilor — trebuie să păzească fără vreo călcare a poruncii 
înfrânarea până şi în acestea, ca să nu cadă după puţin timp şi 
în pofte şi vătămări mai mari. 

împotriva ispitelor demonului lăcomiei 

Iar dacă fraţii care şed împreună cu tine te vor îndemna să 
mănânci sau să bei ceva mai mult, să nu le răspunzi nimic 
decât să-ţi strângi mâinile şi, ridicându-te după puţin şi încli- 
nându-ţi capul, rosteşte cu glas blând: „Iertaţi-mă!" şi tuturor 
răspunde-le aşa întotdeauna şi din cele ce îţi prisosesc nu da 
cu preferinţă numai cuiva anume, nici nu primi ceva de la 

cineva. Dacă bei vin, nu căuta cu orice preţ să-1 primeşti, şi 
nici să-1 dai altcuiva dintre fraţi, afară de cazul în care acesta 
vine dintre străini şi a venit la tine pentru o nevoie oarecare. 
Nu primi cândva să iei dimineaţa o gustare cu cineva, nici să 
mănânci şi să bei seara sau să cinezi cândva; căci din acestea 
se nasc toate relele, şi ele sunt capcanele diavolului [Sir 11, 
29] şi cursele lui [/ Tim 3, 7], care se văd mai întâi frumoase, 
dar în ascuns au în ele veninul morţii; de acestea cel ce crede 
în mine şi păzeşte cuvintele mele va fugi şi cu împreună- 
lucrarea harului lui Dumnezeu va rămâne nerănit şi nevătă- 
mat de ele, dar ceilalţi au ales să ducă în haina monahală o 
viaţă lumească iară să ştie şi nu simt că se prăvălesc în adân- 
curi şi prăpăstii. 

Tu deci, frate dragă, să vrei să păzeşti acestea, chiar dacă 
va trebui să şi mori pentru ele; fiindcă altfel nu vei putea să 
scapi de demonul lăcomiei pântecelui. Să ştii şi că, păzind 
acestea, diavolul nesuportând să te vadă, îi va aţâţa pe toţi 
trândavii împotriva ta şi aceştia te vor bârfi şi vor râde de 
tine, te vor pizmui şi-şi vor bate joc de tine şi vor aduce asu- 
pra ta mii de necazuri, ca să te facă să te depărtezi de hotărâ- 
rea ta cea bună şi de faptele mântuitoare; lucruri pe care dacă 
le rabzi, iubitule, vei găsi mare ajutor şi mângâiere de la 
Dumnezeu Mântuitorul nostru. Prin urmare, şi dacă alţii şed 
la cină şi mănâncă, dar tu nu mănânci, fie că îi slujeşti sau nu, 
să nu uiţi să spui acestea către tine însuţi: „Dacă aş fi făcut 
negreşit pocăinţă şi El ar fi iertat păcatele mele, m-aş fi bucu- 
rat şi eu mâncând împreună cu fraţii mei. Dar întrucât sunt 
nevrednic de aceasta pentru faptele mele de ruşine pe care 
le-am făcut eu ticălosul, voi primi aici după faptele mele!". Şi 
zicând acestea îţi vei stăpâni pântecele pe cât îţi stă în putin- 
ţă. Şederea pe locul întâi la mese să nu o cauţi nicicând, nici 
să nu o pofteşti, ci să o urăşti din suflet ca pe o pricină şi 
aducătoare a mândriei. Căci smerenia ta te va înălţa, şi din ul- 
timul care eşti, te va reaşeza cel dintâi dintre toţi [Mt 19, 30], 
fiindcă scris este: „Tot cel ce se înalţă pe sine însuşi se va 
smeri, iar cel ce se smereşte pe sine însuşi se va înălţa" [Le 
18,14]. 

După masă 

Deci după ce te-ai ridicat împreună cu toată frăţia şi ai dat 
mulţumire lui Dumnezeu şi ai fost slobozit de către preot, 
aleargă în tăcere în chilia ta şi, închizând uşa [Mt 6, 6], ia 
cartea. Şi citind puţin, dacă sunt zile de vară, întinde-te pe 
rogojină şi gustă un somn foarte scurt — căci dacă te-ai abţi- 
nut de la saturare şi ai mâncat doar puţină pâine şi apă măsu- 
rată, legume sau linte, vei dormi puţin şi te vei scula degrabă 
— , iar dacă este iarnă, după ce ai citit puţin, pune mâna pe 
lucrul tău de mână şi stăruie în el până când lemnul toacei va 
suna de vecernie [cântarea sfeşnicului] 8 . 

Vecernia 

După care, întorcându-te din nou la slujbă 9 , stai cu frică şi 
cu luare-aminte în faţa lui Dumnezeu, cântându-I şi mărturi- 
sindu-te Lui şi negrăind nimic cu nimeni. Iar după ce s-a ter- 
minat vecernia, dacă vei putea să rabzi să nu mănânci sau să 
nu bei nimic fiindcă te-ai hotărât să mănânci o singură dată 
pe zi, vei găsi nu puţin folos din starea la slujba de seară şi 
din rugăciunea şi privegherea ta de noapte; iar dacă nu, mul- 
ţumeşte-te cu un pesmet uscat şi cu un pahar cu apă, afară de 
caz de neputinţă şi de boală a stomacului tău. Şi după ce ai 
adus împreună cu fraţii tăi rugăciunile de seară 10 lui Dumne- 
zeu, punând metanie la picioarele întâi-stătătorului ca la în- 
seşi picioarele lui Hristos, şi primind de acolo binecuvântare, 
şi sărutând sfintele chipuri ale sfinţilor, intră în tăcere, negră 
ind nicidecum cu nimeni, în chilia ta. 



Hymnodia lychniou. Vecernia în ritul bizantin e începutul oficiului (alwlou- 
thia) liturgic al zilei bisericeşti care, potrivit obiceiului ebraic, începe cu seara zilei 
precedente; ea se celebrează la apusul soarelui când se aprind sfeşnicele, de aici 
numele vechi de lychnikon; numele de hesperinos („vecernie", slavonă) e mai recent 
[n. B. Krivocheine, SC 113, p. 91]. 

9 Synaxis, literal „adunare" liturgică, termen care deosebea rugăciunea publică 
de rugăciunea privată, la chilie. 

Pavecemiţa (apodeipnon); oficiu necunoscut în mănăstirile Egiptului, iniţiat 
probabil de Sfântul Vasile cel Mare în Asia Mică spre anul 360. Există două pave- 
cerniţe: mare, săvârşită în timpul Postului Mare, şi mică, în restul anului liturgic. 
Adeseori ea e recitată de monahi în chilii, dar la Sfântul Mamas era săvârşită în 
comun în biserică. Ea se încheie cu o cerere de iertare şi binecuvântarea egumenului 
şi cu venerarea sfintelor icoane [n. B. Krivocheine, SC 113, p. 93]. 

Citirile şi rugăciunile de seară în chilie 

Şi închizând uşa, ia mai întâi cartea, şi, citind ca la trei pa- 
gini cu luare-aminte, stai la rugăciune cântând şi rugându-te 
liniştit lui Dumnezeu ca unul care nu eşti auzit de nimeni. 
Stai cu vitejie adunându-ţi gândurile şi nelăsându-le să hoină- 
rească altundeva, strânge-ţi mâinile, uneşte-ţi deopotrivă pi- 
cioarele neclintite într-o singură bază şi închide-ţi ochii, ca să 
nu mai vadă altceva şi să nu risipească mintea, iar mintea 
însăşi şi toată inima ta înalţ-o la ceruri chemând de acolo 
mila Lui cu lacrimi şi suspine. Psalmii rânduiţi de părintele 
tău duhovnicesc să-ţi fie aţâţi câţi poartă cuvinte de pocăinţă 
şi de străpungere şi câţi sunt de ajuns puterii şi hotărârii tale. 
Fiindcă cu puterea şi cu vitejia ta trebuie să masori cântarea 
psalmilor şi mulţimea îngenuncherilor şi timpul stării în pi- 
cioare, ca să nu ai conştiinţa mustrându-te şi zicându-ţi: „Mai 
aveai putere să stai în picioare, să cânţi imne şi să te mărturi- 
seşti lui Dumnezeu". Pe lângă acestea, să îţi fie rânduite şi 
rugăciuni pentru dimineaţa şi seara, cu mărturisire către Dum- 
nezeu. Şi sfârşind rugăciunea, citeşte iarăşi puţin, apoi reia-ţi 
lucrul manual şi prelungeşte-ţi privegherea până la straja din- 
tâi, adică până la ceasul al treilea din noapte. Apoi sculân- 
du-te şi rostind Psalmul 118", culcă-te pe rogojină după ce 
ţi-ai pecetluit tot trupul [cu semnul crucii] şi, gustând somn 
până la miezul nopţii, să faci aşa cum a fost rânduit mai sus. 

Mărturisirea gândurilor părintelui duhovnicesc 

Şi, dacă e cu putinţă, mărturiseşte-ţi în fiecare ceas părin- 
telui tău duhovnicesc gândurile inimii tale; iar dacă nu, nu 
lăsa să treacă seara, iubitule, ci, judecându-te pe tine însuţi 
[7 Co 4, 3], mărturiseşte toate cele ce ţi s-au întâmplat după 
utrenie. Şi să ai credinţă neşovăielnică în el, chiar dacă toată 
lumea l-ar bârfi şi l-ar huli, şi chiar dacă l-ai vedea cu proprii 
tăi ochi desfrânând, să nu te sminteşti, nici să nu-ţi scadă cre- 



" Psalmul 118 (citat în text după primul cuvânt: Amomos [Fără prihană]) face 
parte din rânduiala miezonopticii de peste săptămână, recitată de monahi în chilii 
[n. B. Krivocheine, SC 113, p. 95]. 

dinţa în el, având încredere în Cel ce spunea: „Nu judecaţi ca 
să nu fiţi judecaţi!" [Le 6, 37]. 

Făcând aşa în fiecare zi şi luptându-te astfel, Dumnezeu 
nu va întârzia să te cerceteze de sus şi-ţi va trimite ajutor din 
locaşul Său cel sfânt [Ps 19, 3; 32, 14], şi harul Preasfântului 
Său Duh te va adumbri [Le 1, 35]. Şi înaintând puţin câte pu- 
ţin în lucrul tău, vei spori în vârsta duhovnicească şi vei 
ajunge la statura de bărbat desăvârşit, la măsura vârstei pli- 
nătăţii lui Hristos [Ef 4, 13], luminat fiind şi luminând cu lu- 
mina cunoştinţei, asemenea unui soare, pe toţi cei ce se apro- 
pie de tine şi se întâlnesc cu tine, slăvind cu viaţa şi cu cu- 
vântul pe Dumnezeu, Care ţi-a dat darul Sfântului şi de viaţă 
făcătorului Său Duh, Căruia I se cuvine slava în veci. Amin. 



Cateheza 27 



Necesitatea păzirii tuturor poruncilor 

Despre faptul că nu trebuie să fim cu nepăsare faţă 
de lucrarea poruncilor lui Dumnezeu, nici să dispre- 
ţuim chiar şi numai una singură dintre ele, ci tre- 
buie să luptăm ca să păzim toate împreună, ca să nu 
fim încuiaţi afară din cămara de nuntă [Mt 22, 13; 
25,10] ca nişte dispreţuitori [ale lor]. Şi despre fap- 
tul că trebuie să răbdăm cu vitejie încercările. 

Trebuie să ajungem la liman 

Fraţilor şi părinţilor, nu auziţi pe Domnul şi apostolii Lui 
care strigă: „De va păzi cineva toată legea, dar calcă o singură 
poruncă, s-a făcut vinovat faţă de toate poruncile" [Iac 2, 10]; 
şi iarăşi: „Cel ce se luptă se înfrânează de la toate" [/ Co 
9, 25]. Şi, ca să facă mai limpede ceea ce spune, adaugă zi- 
când: „Căci în ceea ce este cineva biruit, în aceasta a fost fă- 
cut şi rob" [2 Ptr 2, 19]. Astfel încât, fraţilor, cel ce este robit 
chiar şi numai de o singură patimă, oricare ar fi ea, acela este 
şi stăpânit de ea şi nu poate să asculte poruncile Domnului; şi 
cum ar mai putea aceasta având drept domn un stăpân străin 
[cf. Mt 6, 24; Le 16, 13]. Dar pentru ce să nu privim pornind 
şi de la noi înşine sensul adevărat al cuvintelor Stăpânului şi 
apostolilor, gândind frumos la el pornind şi de la cele văzute? 

Căci vedem că şi despre cei ce plutesc pe mare se zice că 
au scăpat [din primejdii] nu dacă au plutit atâtea sau atâtea 
mile, iar mai apoi, ajungând undeva aproape de liman, au că- 
zut în primejdie şi au pierit, ci despre cei ce au ajuns la liman 
şi au fost redaţi uscatului. Aşa şi din cei ce umblă pe drumuri 
şi se grăbesc să ajungă la o cetate, se zice că au scăpat [de 
primejdii] şi au ajuns în cetatea spre care mergeau nu dacă au 
trecut cutare râu sau au străbătut cutare munte şi au scăpat 

-281- 



fugind de nişte tâlhari dar, după acestea, întâlnindu-se cu un 
alt ucigaş sau cu o fiară sălbatică, au fost mâncaţi de ea sau, 
căzând într-o groapă, s-au sufocat, ci de cei care, cu ajutorul 
lui Dumnezeu, au scăpat de orice încercare şi de toată unel- 
tirea aducătoare de moarte. Şi nici măcar de aceştia! Căci de 
multe ori, după ce au scăpat de toate cele potrivnice, se arată 
nepăsători şi leneşi şi-i prinde noaptea, iar porţile cetăţii se 
închid şi se găsesc în afara ei, neştiind ce le va aduce ziua 
următoare. 

Gândeşte-te că „cetatea" aceasta este împărăţia cerurilor, 
„noaptea" [In 9, 4; 10, 11; 12, 35] e moartea fiecăruia dintre 
noi, iar „ziua următoare" e Venirea [Parusia] Domnului şi 
Dumnezeului nostru, adică ziua Judecăţii. Prin urmare, cine 
nu se grăbeşte să ajungă în împărăţia cerurilor până ce e încă 
în ziua vieţii acesteia, ci la ieşirea sufletului lui se va afla în 
afara ei, peste el vine noaptea morţii şi nu ştie, prin urmare, 
ce se va întâmpla cu el în ziua următoare a Judecăţii şi dacă i 
se va îngădui să intre în ea sau nu. 

Căprioara care nu se lasă prinsă 

Sau încă şi despre antilopa sau căprioara ori alta din aceste 
vieţuitoare se zice că a alergat şi a scăpat nu atunci când 
scapă de cutare sau cutare vânător şi de câinele lui sau când a 
sărit mai sus decât cutare sau cutare laţ dar prinzându-se în 
altul a căzut în mâinile lor, ci numai când nu a fost deloc cap- 
turată nici prinsă într-o capcană. 

Gândeşte-te iarăşi că aici „vânătorii" sunt demonii cei răi, 
iar „câinii" sunt oamenii amăgitori şi învăţătorii mincinoşi 
care, fiind ei înşişi rătăciţi şi răi, nu încearcă să se îndrepte pe 
ei înşişi ci, încearcă să înveţe pe alţii; aceştia trebuie să fie 
socotiţi câini lătrători şi de ei trebuie să fugim ca de unii ce 
muşcă şi sfâşie prin cuvintele lor oile lui Hristos şi le dau în 
mâinile vânătorilor. 

Iar „tâlhari" socoteşte că sunt gândurile rele şi ruşinoase 
care cad pe neaşteptate asupra celui ce se luptă şi- 1 fac să fu- 
gă sau să se rupă de tovarăşii lui de drum, crezând că astfel se 
salvează pe el însuşi; sau care, silindu-1 la însoţirea şi con- 

simţirea acelui gând, îl leagă zdravăn şi, sugrumându-1, îl lo- 
vesc cu gâdilaturile şi mişcările trupului şi, târându-1 cu pute- 
re prin pofta cea iraţională, îl aruncă în adâncul păcatului şi 
în prăpastia făptuirii lui. 

Vasul preţios care conţine toate virtuţile 

Trebuie deci să ne abţinem cu toată puterea de la faptele 
rele şi să ne alipim în acelaşi timp de toate lucrurile bune, iar 
poruncile lui Dumnezeu să le facem cu dor şi râvnă aprinsă 
nedispreţuind nici una din ele, oricare ar fi ea, ca foarte mică 
[Mt 5, 19]. Căci cel ce zice: „Bine că n-am făcut cutare răii, 
că n-am făptuit cutare păcat, pentru că asta şi aceea nu sunt 
nimic", răstoarnă în mod vădit toate poruncile lui Dumnezeu 
şi li se împotriveşte. 

închipuieşte-ţi, omule, un vas preţios făcut din toate po 
runcile lui Dumnezeu: din credinţă, din frica de Dumnezeu, 
din smerenie, din tăcerea faţă de tot cuvântul deşert, din as 
cultarea până la moarte, din tăierea voii şi mişcării celei lăun 
trice a inimii, din pocăinţa şi străpungerea neîncetată [a ini 
mii], din rugăciunea neîncetată, din paza ochilor, din lipsa de 
afecţiune pătimaşă faţă de aproapele şi din iubirea deopotrivă 
faţă de toţi, din lipsa iubirii de arginţi şi cuminţenie [castita 
te], din nădejdea şi iubirea desăvârşită faţă de Dumnezeu, şi 
din toate celelalte virtuţi care urmează acestora. Căci fiecare 
din acestea fiind în sine ca o foaie, una de aur, alta de argint, 
alta de bronz, alta din piatră preţioasă, şi aşa mai departe, şi 
celelalte făcute din alte diferite materii, unite fiind toate prin 
Duhul, sudate şi asamblate armonios într-una, fac din ora, 
precum am zis, un vas mult folositor în care se toarnă, ca un 
vin nou [Mt 9, 17], harul lui Dumnezeu. Spune-mi deci: dacă 
va lipsi una din toate virtuţile zise mai sus din care şi prin 
care este alcătuit şi asamblat vasul, oare va mai suferi Dum 
nezeu să toarne în el măcar vreuna din darurile [harismele] 
Duhului Lui, chiar dacă gaura foii care lipseşte, adică a Io 
cului virtuţii, pare foarte mică? Nicidecum! Căci, negreşit, 
curgând pe neştiute, puţin câte puţin, prin acea mică fisură, 
lichidul [harul] turnat în el se va vărsa. 

Virtuţile întăresc vasul trupului nostru 

Cum deci mai putem crede noi că suntem ca nişte vase 
desăvârşite şi întregi şi că purtăm înăuntrul nostru ca pe o 
comoară pe Duhul Sfânt fără aceste multe virtuţi a căror bo- 
găţie nestricăcioasă şi nedeşertată n-am dobândit-o prin lu- 
crarea poruncilor, prin puţinele noastre izbânzi, şi acestea 
fiind încă detaşate unele de altele prin păcate? Cu adevărat 
„ne-am făcut deşerţi în gândurile noastre şi s-a întunecat inima 
noastră cea neînţelegătoare şi, zicând că suntem înţelepţi, ne- 
am făcut nebuni" [Rm 1, 21-22]. Căci strigă şi dumnezeiescul 
Pavel: „Dumnezeu, Care a zis să strălucească lumina în 
întuneric, a strălucit şi în inimile noastre şi avem comoara 
aceasta în vase de lut" [2 Co 4, 6-7]. Dar numind trupurile 
noastre „vase", precum zice şi altundeva: „Nu ştiţi că trupu- 
rile voastre sunt temple ale Duhului Sfânt Care locuieşte în- 
tru voi şi că nu sunteţi ai voştri?" [1 Co 6, 19; Rm 8, 11], le 
numeşte şi „de lut" făcând aluzie la slăbiciunea firii noastre. 
Aşadar, asemenea trupuri sunt indestructibile şi incasabile pen- 
tru puterea nebiruită a comorii din ele. De aceea, continuând 
zice: „Ca puterea covârşitoare să nu fie de la noi, ci de la 
Dumnezeu" [2 Co 4, 7]. Şi ca să vă fac şi mai limpede 
aceasta, cam aceasta este ceea ce spune aici [Apostolul]: „Nu 
socoti că tu însuţi ţii şi păzeşti comoara din tine, ci mai de- 
grabă că tu însuţi ai fost păzit de comoara din tine şi că ai fost 
făcut de către harul care este întru tine vas de bun folos lui 
Dumnezeu [2 Tim 2, 21]. Iar ceea ce e minunat e că, chiar 
dacă vasul e zdrobit, nu de noi, ci de alţi vrăjmaşi, comoara 
rămâne nedeşertată, iar vasul se face mai tare şi mai sigur sub 
înrâurirea comorii, căci Dumnezeu este comoara". De aceea 
despre aceasta acelaşi Apostol zice: „Toate le pot în Hristos, 
Care mă întăreşte" [Flp 4, 13]. 

Comoara din vas: Treimea 

Dar vezi-mi acum felul în care prin asemenea cuvinte 
spune că Treimea rămâne în tot locul nedespărţită întru noi. 
Căci zice: „Dumnezeu, Care a zis să strălucească din întune- 

ric lumina, El a strălucit" — adică pe Duhul Sfânt — „în 
inimile noastre" [2 Co 4, 6] — iar aşa a spus şi Domnul: „Iar 
Eu vă voi trimite vouă alt Mângâietor, Duhul adevărului" [In 
14, 16-17; 15, 26; 16, 7] — , „şi avem comoara aceasta în 
vase de lut" [2 Co 4, 7] adică în inimi de carne [cf. 2 Co 
3, 3]. Vrând să-ţi arate însă că, această comoară nu este alt 
ceva decât însuşi Cel ce a strălucit, Care este de-o-cinstire şi 
de-o-fiinţă cu El, a adăugat zicând: „ca puterea cea mai mare 
să nu fie de la noi, ci de la Dumnezeu" [2 Co 4, 7], adică a 
Duhului Celui ce s-a sălăşluit întru noi prin luminare. Căci 
aceasta este comoara: Sfânta Treime, Care e conţinută de că 
tre noi, cum s-a zis, prin păzirea exactă a tuturor poruncilor, 
dar Care ne conţine pe noi toţi prin iubirea de oameni, pute 
rea şi harul Ei, păstrându-ne şi păzindu-ne peste tot neatinşi, 
neclintiţi şi neabătuţi; iar pe cei ce sunt neputincioşi şi alune 
că uşor, fie lipsindu-le ceva, fie greşind puţin, îndată însăşi 
comoara îi strânge, îi uneşte cu ea însăşi, îi lipeşte de ea şi 
plineşte toate lipsurile noastre, ne întăreşte şi ne face mai tari. 
De aceea, vă rog, fraţilor în Hristos, să vă înfăţişaţi pe voi 
înşivă Domnului fără de prihană de orice păcat, aducând îm 
preună cu voi paza tuturor poruncilor Lui mântuitoare. Căci 
astfel, luându-le pe ele meşteşugarul, Dumnezeu Cuvântul, ca 
pe o materie primă compusă din aur, argint şi pietre preţioa 
se, le va uni [asambla] El însuşi pe toate şi, prin acestea, ne 
va face vase folositoare. Dar să nu-I aducem numai pe unele, 
iar pe altele să le lăsăm, nici, atunci când I le-am adus pe 
toate, să ne arătăm Stăpânului Hristos Dumnezeu nepăsători 
şi dispreţuitori într-una singură, ca nu cumva, mâniindu-Se, 
să ni le arunce în faţă şi pe acelea şi să poruncească să fim 
scoşi afară din cămara de nuntă [Mt 22, 13; 25, 10]; căci dacă 
păţim aceasta nu ne va mai folosi cu nimic dacă vom bate 
de multe ori la uşă zicând: „Doamne, Doamne! Deschide-ne 
nouă!" [Mt 25, 11]. Căci va spune: „Duceţi-vă de la Mine! 
căci nu vă ştiu pe voi ca nişte credincioşi, nici ca unii care au 
ascultat până la moarte [Flp 2, 8] şi au plinit porunca Mea. 
De aceea, duceţi-vă de la Mine!" [Mt 1, 23; 25, 12; Le 13, 27]. 

Greşelile mici simt de fapt grave 

Acestea, ştiu, le voi auzi cel dintâi eu însumi, smeritul şi 
ticălosul, ca unul ce n-am plinit nici o singură poruncă a lui 
Dumnezeu. Apoi, şi cei care, ca şi mine, nesupuşi şi neascul- 
tători ai poruncilor lui Dumnezeu fiind, zic cu socotinţă lip- 
sită de minte: „Bine că n-am făcut desfrânare! Căci a te jura 
nu e nimic. Bine că n-am făcut adulter! Căci ce păcat e în a fi 
furat un bănuţ sau o fărâmitură de pâine?" Sau iarăşi: „Fericit 
aş fi, zice, şi numai dacă n-aş fi ros de viciile ruşinoase şi 
necurate ale stricăciunii de bărbaţi [sodomiei] [7 Tim 1, 9-10]; 
căci ce păcat e în a cleveti sau pizmui, a te amuza şi a râde?" 
socotindu-se astfel pe ei înşişi ca nişte îngeri ai lui Dumnezeu 
pentru faptul că sunt curaţi dinspre făptuirile trupeşti ale pă- 
catului şi cugetând fără de minte lucruri mari despre ei înşişi, 
fără a sufla o vorbă despre virtuţile şi patimile sufleteşti, ba 
chiar şi dispreţuind toate celelalte porunci ale Domnului şi 
nesilindu-se pe ei înşişi cu nimic spre împlinirea lor, încă şi 
refuzând orice făptuire ostenitoare şi pătimitoare de lucruri 
rele pentru porunca lui Dumnezeu şi petrecând cu nepăsare. 

ii 

Să nu neglijăm nimic • 

Căci ce folos este, fraţilor, a ne reţine, pe de-o parte, de la 
desfrânare şi de la toată necurăţia trupească, iar, pe de alta, a 
pretinde slavă şi a pofti bani? Căci unele strică trupul, iar ce- 
lelalte sufletul. Dar nu numai acesta, ci şi slava oamenilor şi 
căutarea acesteia ne fac, potrivit glăsuirii Domnului, necre- 
dincioşi, căci zice: „Cum puteţi primi slavă de la oameni şi 
slava care vine numai de la Dumnezeu nu o căutaţi?" [In 
5, 44]. Ce înseamnă a fi curat de sodomie, dar a fi posedat de 
pizmă, ură şi gelozie împotriva aproapelui? Căci ura împotri- 
va aproapelui îl face ucigaş pe cel posedat de ea: „Căci cel ce 
urăşte pe fratele lui", zice Apostolul, „ucigaş de oameni este" 
[7 In 3, 15]. Ori, după sfintele canoane, sodomitul şi ucigaşul 
sunt supuşi uneia şi aceleiaşi epitimii şi, dacă rămân nepocă- 
iţi, se fac vinovaţi de osândă veşnică. Sau ce, dacă cineva nu 
se îmbată de vin, dar bârfeşte pe fratele lui? Fiindcă, după 
dumnezeiescul Apostol, amândoi vor fi scoşi afară din împă- 

raţia cerurilor; căci zice: „Nu vă amăgiţi: nici desfrânaţii, nici 
sodomiţii", şi adaugă „nici beţivii, nici bârfitorii, nici răpitorii 
nu vor moşteni împărăţia lui Dumnezeu" [7 Co 6, 9-10]. Şi 
care e folosul postului, spune-mi, dacă nu i se adaugă 
blândeţea? Sau care e folosul blândeţii, dacă aceasta este spre 
pierzania sufletului şi călcarea chiar şi a unei singure porunci 
a lui Dumnezeu? Căci, aşa cum cel ce răspunde şi loveşte la 
rândul lui pe cel ce 1-a lovit necinsteşte pe însuşi Dumnezeu 
Care a zis: „Celui ce te loveşte peste obrazul tău, întoarce-i-1 
şi pe celălalt" [Mt 5, 39; Le 6, 39], aşa şi cel care rabdă cu 
îndelungă-răbdare pe cel ce huleşte pe Dumnezeu păcătuieşte 
împotriva Celui hulit de acesta ca unul care, prin aşa-zisa 
îndelungă-răbdare, îşi găseşte o plăcere şi cade de acord îm- 
preună cu cel ce huleşte. De ce eşti îndrăzneţ pentru asculta- 
rea ta, frate, dacă eşti rob lăcomiei pântecului? „Căci nimeni, 
zice, nu poate fi rob la doi domni" [Mt 6, 24] şi e cu nepu- 
tinţă ca unul care este rob al pântecului să se facă rob al lui 
Dumnezeu. Ce te lauzi pentru multa meditaţie a psalmilor, 
dacă mintea ta se umflă în pene şi nu cunoaşte sensul celor 
citite? Iar dacă pentru aceasta neglijezi slujirile cele rânduite 
ţie şi serviciile mănăstirii rânduite ţie de către întâi-stătătorul 
tău, eu tac, tu ştii însă, pentru că ai auzit dumnezeiasca Scrip- 
tură care zice: „Blestemat tot cel ce face lucrurile Domnului 
fără grijă" [Ir 31, 10]. Ce te sprijini pe osteneala din faptele 
trupeşti, dacă nu porţi de grijă de lucrarea lăuntrică? Nu auzi 
pe Pavel care zice: „Căci exerciţiul trupesc la puţin foloseşte, 
dar evlavia este pretutindeni folositoare" [7 Tim 4, 8]. Ce 
[folos] chiar dacă cineva le înfăptuieşte pe amândouă [aces- 
tea] dar judecă pe cei ce sunt împreună cu el sau chiar şi pe 
fraţii care sunt în lume? căci zice: „Cu judecata cu care jude- 
caţi veţi fi judecaţi, şi cu măsura cu care măsuraţi vi se va 
măsura" [Mt 7, 2; Le 6, 38]. Dar chiar şi cel ce a înfăptuit 
toate cele spuse şi nici n-a făcut ceva din cele oprite, nici nu 
osândeşte pe fraţii nepăsători, dacă, în vreme de încercare, 
atunci când primeşte scuipări, palme şi ocări, nu le suportă pe 
acestea fără tulburare sau, tulburat fiind în inima sa, măcar nu 
scoate din gură un cuvânt necuviincios, ci-şi arată în întregi- 

me prin chipul din afară pornirea sufletului lui pusă în mişca- 
re spre mânie şi rosteşte un cuvânt de ocară sau face orice 
altceva drept răzbunare, cum va mai cuteza unul ca acesta să 
zică cumva că este rob şi imitator al Stăpânului său şi nu mai 
degrabă, dimpotrivă, vrăjmaş al Lui? 

Inimile noastre, tăbliţe pe care se scrie şi binele şi răul 

Prin urmare, prietenii lui Dumnezeu şi cei ce-L iubesc pe 
El, care-L au în ei înşişi ca pe o comoară neclintită a tuturor 
bunătăţilor, primesc cu bucurie şi plăcere astfel de ocări şi 
înjosiri, iubind cu o dispoziţie sinceră încă şi mai mult ca pe 
nişte binefăcători pe cei ce se arată astfel şi fac acestea faţă 
de ei. Căci cei ce zic: „Ca nişte oameni ce suntem, şi noi 
suntem mişcaţi spre mânie şi aprindere în vremea certei şi 
luptei şi uneori ne şi răzbunăm în cuvinte şi chiar fapte pe 
fraţi, dar după aceasta nu mai avem în suflet duşmănie împo- 
triva lor, ci iertăm toate, şi mai mult încă, ne dăm iertare unii 
altora", aceştia se aseamănă pentru mine unei tăbliţe nescrise 
pe care, atunci când găseşte prilej, vrăjmaşul şi duşmanul 
sufletelor noastre scrie prin însăşi acele suflete învăţăturile 
lui rele şi întinate, şi pleacă; iar ei, iarăşi, ştergând cele ce 
le-au scris mişcaţi fiind de cel rău, nu aleg să înscrie în locul 
lor cele ale lui Hristos pentru ca, venind iarăşi potrivnicul, să 
găsească scrise tablele inimilor lor [2 Co 3, 3] şi să se întoarcă 
învins şi ruşinat, ci, prin trândăvie şi uşurătate, fiecare din ei 
le lasă nescrise şi, atunci când Domnul îi trimite să scrie într- 
una din acestea învăţăturile Lui, aceia scriu cu râvnă cele ale 
vrăjmaşilor şi se alipesc de cele amare şi purtătoare-de- 
moarte, iar pe cele făcătoare-de-viaţă şi mai dulci decât mie- 
rea [P 18, 11; H8, 103] le depărtează de la ei. 

Imitarea lui Hristos 

Deci Domnul Iisus şi Dumnezeul nostru, Care n-a căzut 
în nimic [în păcat], a fost lovit nu numai pentru ca păcătoşii 
care-L imită pe El să primească iertarea păcatelor, ci şi ca 
prin ascultarea lor să se facă co-părtaşi ai Dumnezeirii Lui; 
dar de cel ce n-a primit aceasta întru smerenia inimii, ca unul 



ce se ruşinează să imite Patimile Stăpânului, se va ruşina şi 
Hristos însuşi înaintea îngerilor şi a Tatălui Lui Cel din ceruri 
[Mt 10, 33]. Ce vreau să spun este aceasta: Dumnezeu fiind, 
Acela S-a făcut om pentru noi. A fost pălmuit, a fost scuipat 
şi a fost răstignit, şi aceasta e ca şi cum Cel ce e nepătimitor 
după Dumnezeire ne-ar învăţa şi ar spune fiecăruia dintre noi 
prin cele pe care le-a pătimit aşa: „Dacă vrei, omule, să te 
faci dumnezeu şi să dobândeşti viaţa veşnică şi să fii împreună 
cu Mine — lucru pe care poftindu-1 oarecând în chip rău 
protopărintele tău [Adam] nu 1-a dobândit — aşa să te sme- 
reşti cum M-am smerit Eu pentru tine, şi, depărtând mândria 
şi trufia cugetului demonic, primeşte palmele, primeşte scui- 
pările, rabdă-le pe acestea până la moarte şi nu te ruşina. Da- 
că însă tu te ruşinezi să pătimeşti pentru poruncile Mele aşa 
cum am pătimit Eu, Dumnezeu, pentru tine, şi Eu voi socoti o 
ruşine ca tu să fii împreună cu Mine la venirea Mea întru slavă 
şi voi spune îngerilor Mei: Acesta întru smerenia Mea s-a 
ruşinat de Mine şi n-a primit să lase slava lumii şi să se ase- 
mene Mie, iar acum, când a fost dezbrăcat de slava lui strică- 
cioasă iar Eu am fost preamărit în slava nemuritoare a Tatălui 
Meu, mă ruşinez şi numai de faptul de a-1 vedea! Să fie, aşa- 
dar, azvârlit afară, să fie luat ca şi cei necredincioşi, ca să nu 
vadă slava Domnului!" Acestea deci le vor auzi cei care în 
aparenţă păzesc toate poruncile, dar din pricina ruşinii şi ru- 
şinării oamenilor nu primesc ocările, necinstirile şi batjocu- 
rile care le vin de la ei, şi nu suportă nici pălmuirile, nici bă- 
tăile care le vin de la ei. 

Smerenia lui Hristos şi a ucenicului Său 

înfricoşaţi-vă, oamenilor, şi tremuraţi, răbdaţi şi voi cu bu- 
curie ocările pe care le-a îndurat Dumnezeu pentru mântuirea 
voastră! Dumnezeu este pălmuit de un rob neruşinat [In 
18, 22] dându-ţi pildă de biruinţă, şi tu nu primeşti să păti- 
meşti aceasta de la omul care e supus aceloraşi patimi cu ti- 
ne? Te ruşinezi să te faci imitator al lui Dumnezeu [Ef5, 1 ] şi 
cum vei împăraţi împreună cu El [2 Tim 2, 12] şi vei fi prea- 
mărit împreună cu El [Rm 8, 17] în împărăţia cerurilor, dacă 

nu rabzi aşteptându-L? Căci, dacă şi Acela s-ar fi ruşinat, în 
ce te priveşte să se facă om pentru tine şi te-ar fi lăsat până în 
clipa de faţă zăcând în căderea venită din călcarea poruncii, 
n-ai fi rămas, nenorocitule, împreună cu necredincioşii şi ne- 
cinstitorii în adâncurile iadului? Crezi că Hristos este Dum- 
nezeu? „Da", zice el. „Deci, dacă crezi că Dumnezeu Cel ce a 
făcut cerul şi pământul [FA 4, 24], S-a deşertat [Flp 2, 7] în 
chip nedeşertat din şanurile Tatălui, S-a pogorât pe pământ 
din înălţimea nemărginită a Dumnezeirii şi a slavei Lui celei 
negrăite şi S-a făcut om simplu şi sărac pentru tine, care eşti 
lut, cenuşă şi ţărână, oare nu vei primi şi tu să te cobori din 
părută înălţime a tronului tău şi să te smereşti înaintea fratelui 
rău, care, după cât se vede, pare că stă mai prejos decât tine, 
dar prin virtuţile lui se află, poate, mai presus decât tine? 
Nu-ţi vei arunca haina care pare numai [la vedere] strălucitoa- 
re, ruşinându-te de veşmântul ţesut din fir de păr şi de sme- 
renia Aceluia? Nu vei dispreţui toate cele ce sunt în realitate 
un simplu joc şi mai degrabă o mască a necuviinţei decât o sla- 
vă a strălucirii? Nu te vei face întru toate asemenea Făcăto- 
rului şi Dumnezeului tău, smerindu-te împreună cu fraţii tăi? 
Deci, dacă nu suferi să te asemeni Lui, atunci te faci pe tine 
însuţi — fără să ştii! — mai mare şi mai slăvit decât Acela, 
arătându-te nouă ca un alt Ana sau Caiafa sau Pilat şi ca un 
tiran, vrând ca Făcătorul a toate să stea nu pe scaun împreună 
cu tine, ci să Se înfăţişeze înaintea ta ca un osândit." 

Să purtăm bucuros crucea împreună cu Hristos 

Acestea deci să fie zise către cei bogaţi şi nobili, care şed 
deasupra altora şi-şi încruntă sprâncenele cu cuget dispreţui- 
tor. Ce vom spune însă către cei ce au lăsat, aşa-zicând, toate 
şi au sărăcit pentru împărăţia cerurilor? Ce le vom zice deci? 
Iată, ai sărăcit, frate, şi ai imitat pe Stăpânul tău, Hristos- 
Dumnezeu [2 Co 8, 9]. Priveşte-L deci de acum pe Acesta, 
Care este mai presus de toate cerurile [Ef A, 10] vieţuind şi 
petrecând [Bar 3, 38] împreună cu tine. Iată, voi doi mergeţi 
împreună pe acelaşi drum, cineva v-a întâlnit pe calea vieţii, 
i-a dat Stăpânului tău o palmă, după care ţi-a dat de asemenea 

ţie una. Stăpânul nu răspunde, iar tu te împotriveşti? „Da, 
zice el, căci şi El a zis celui ce L-a pălmuit: «Dacă am vorbit 
rău, dovedeşte că este rău, iar dacă am vorbit bine, pentru ce 
mă baţi?» [In 18, 23]". Dar El a spus aceasta nu răspun- 
zându-i [în contradictoriu], după cum presupui tu, ci fiindcă 
Acela păcat nu a făcut, nici viclenie nu s-a găsit în gura Lui 
[2 Ptr 2, 22], iar, pe de altă parte, ca să nu se socotească că 
după dreptate l-a lovit pe El, ca pe unul care ar fi făcut păcat, 
cel ce i-a zis: „Aşa răspunzi tu arhiereului?" [In 18, 22], deci 
din această pricină a grăit El aceasta arătându-se pe Sine în- 
suşi ca nevinovat. Dar, negreşit, noi, cei vinovaţi de multe 
păcate, nu suntem aşa. Căci după aceea, suportând lucruri cu 
mult mai rele decât aceasta, El nu Se mai găseşte grăind ni- 
mic, ci, mai mult, Se arată rugându-Se pentru cei ce L-au 
răstignit pe El [Le. 23, 34]. Acela fiind luat în batjocură nu 
S-a mâniat, iar tu te enervezi? Acela rabdă scuipări, palme şi 
pumni [Mt 26, 67], tu nu suferi să primeşti nici măcar un cu- 
vânt aspru? Acela primeşte cruce şi moarte de necinste şi su- 
ferinţele piroanelor, şi tu nu primeşti să faci slujirile cele mai 
de necinste? Dar cum te vei face împreună-părtaş slavei Lui 
[7 Ptr 5, 1], neprimind să te faci împreună-părtaş al morţii 
Lui de necinste? Cu adevărat, în zadar ai lăsat bogăţia, dacă 
nu vrei să-ţi iei şi crucea, cum a poruncit Acela, împreună cu 
cuvântul adevărului. „Vindeţi averile tale şi dă- le săracilor!" 
[Mt 19, 21] a poruncit Hristos tânărului — şi nouă împreună 
cu el — „şi ia-ţi crucea ta şi vino şi urmează Mie!" [Mt 16, 
24; 19, 21]. Tu însă bogăţia ai împărţit-o, dar să-ţi iei crucea 
n-ai primit, precum s-a zis, ceea ce înseamnă suportarea cu 
bucurie a asaltului tuturor încercărilor; te-ai lăsat de calea 
vieţii şi te-ai despărţit, spre nefericirea ta, de preadulcele tău 
Stăpân şi Dumnezeu! 

Ci vă rog, părinţilor şi fraţilor, să păzim toate poruncile lui 
Hristos, să răbdăm până la moarte încercările care vin asupra 
noastră, pentru dorul împărăţiei cerurilor, ca să ne facem păr 
taşi şi ai slavei lui Iisus [1 Ptr 5, 1], ai vieţii veşnice şi moş 
tenitori ai bunătăţilor celor negrăite, în Hristos Iisus Domnul 
nostru, Căruia fie slava în veci. Amin. 

Cateheza 28 



Căinţă, lumină, preoţie 

Despre omorârea cea de-viaţă-făcătoare lucrată de 
Duhul încă înainte de moarte în cei ce luptă pentru 
virtute. Şi că cei ce au ajuns prin har mai presus de 
Lege primesc în ei în chip conştient harul luminii 
dumnezeieşti; fiindcă cei ce nu au primit această 
lumină încă în viaţa prezentă nici nu o văd, sunt în- 
că sub umbra Legii şi vor fi judecaţi de ea. Şi cum 
trebuie să fie egumenul şi preotul care a primit de 
sus puterea de a lega şi dezlega [păcatele oameni- 
lor]. Şi că pentru cel ce săvârşeşte cu adevărat cele 
ale preoţiei şi este luminat de lumina dumnezeiască, 
toţi oamenii îi sunt vădiţi lui, atât cei ce umblă în 
Duhul lui Dumnezeu, cât şi cei ce nu au dezbrăcat 
încă pe omul cel vechi. 

Să alergăm pe calea mântuirii 

Fraţilor şi părinţilor, priviţi şi ascultaţi. Căci zice Hristos 
Dumnezeu: „Cercetaţi Scripturile" [In 5, 39]. Pentru ce zice 
a ista? Mai întâi pentru ca să ne învăţăm calea care duce la 
mântuire, iar apoi pentru ca, umblând fără să ne întoarcem 
înapoi prin făptuirea poruncilor, să ajungem la însăşi mântui- 
rea sufletelor noastre [cf. 1 Ptr 1,9]. Cine deci este mântuirea 
noastră? Iisus Hristos, precum a zis îngerul cel ce a stat îna- 
intea păstorilor: „Iată vă binevestesc vouă bucurie mare, care 
va fi la tot poporul. Că s-a născut nou astăzi Mântuitor. Care 
e Hristos Domnul, în cetatea lui David" [Le 2, 10-11]. Să ne 
grăbim deci fiecare din noi, iubiţilor, să alergăm întins, ne- 
maipurtând asupra noastră nici un lucru ostenitor sau din cele 
ce privesc viaţa aceasta sau cu anevoie de purtat, ca nu cum- 
va, siliţi fiind pentru aceasta să păşim mai încet, să nu mai 

putem ajunge şi intra în cetatea lui David. Vă rog, ca prin 
harul care lucrează întru voi, să nu fiţi nepăsători faţă de 
mântuirea noastră [Evr 2, 3], ci, sculându-vă din somnul relei 
păreri de sine şi al nepăsării, să nu ne oprim, nici să şedem 
până ce ajungem afară din lume şi, găsind şi văzându-L acolo 
pe Mântuitorul şi Dumnezeul nostru, să ne închinăm Lui şi să 
cădem înaintea Lui [Ps 94, 6]; dar nici acolo să nu ne oprim, 
ci doar atunci când El însuşi va grăi către noi: „Voi nu sunteţi 
din lume, dar Eu v-am ales pe voi din lume" [In 15, 19]. 

Să ne răstignim pentru lume 

Cum însă va ajunge cineva să nu mai fie din lume? Dacă 
se va răstigni pe sine însuşi pentru lume şi lumea pentru el, 
precum zice şi Pavel: „Lumea e răstignită pentru mine şi eu 
pentru lume" [Ga 6, 14] — „Pentru ce, zici tu, că aceste cu- 
vinte consună cu acelea?" — „Cuvintele sunt altele dar sen- 
sul amândurora este unul şi acelaşi. Fiindcă, aşa cum cel ce 
este în afara casei nu vede pe cei închişi înăuntru, aşa nici cel 
răstignit sau omorât pentru lume n-are vreo simţire pentru 
lucrurile din lume. Şi, iarăşi, aşa cum trupul mort n-are nici 
cea mai mică simţire nici faţă de trupurile vii, nici faţă de 
cele moarte care zac împreună cu el, aşa şi cel ce a ajuns afară 
din lume prin Duhul Cel dumnezeiesc şi este împreună cu 
Dumnezeu nu poate să mai aibă vreo simţire faţă de lume sau 
faţă de lucrurile lumii". 

Prin urmare, fraţilor, aşa se lucrează în noi cu lucrul, în pu- 
tere, în experienţă şi în adevăr, o moarte înainte de moarte şi 
o înviere a sufletelor înainte de învierea trupurilor. Căci pie- 
rind cugetul muritor [Rm 8, 6] sub acţiunea minţii celei nemu- 
ritoare, şi starea de om mort fiind izgonită de viaţă, sufletul se 
vede în chip mărturisit pe sine însuşi ca unul ce a înviat din 
morţi, aşa cum se văd pe ei înşişi cei ce se scoală din somn, şi 
[recunoaşte] pe Dumnezeu Care 1 -a înviat; pe Care înţelegân- 
du-L şi Căruia mulţumindu-I, se închină şi slăveşte nesfârşita 
Lui bunătate. Trupul însă nu are [atunci] nici cea mai mică 
suflare, mişcare sau amintire faţă de poftele lui [contrare fi- 
rii], ci se face pentru ele cu totul mort şi lipsit de suflare. 

Libertatea prin har 

Se întâmplă atunci că adeseori omul să uite, ca să spunem 
aşa, chiar şi cele conforme firii sale proprii pentru faptul că 
atunci sufletul petrece pururea în mod spiritual [noeros] în 
cele mai presus de fire. Şi pe drept cuvânt, căci zice [Pavel]: 
„în Duhul să umblaţi şi să nu mai săvârşiţi pofta cărnii" [Ga 
5, 16]. Căci moartă făcându-se carnea, precum s-a zis, prin 
venirea Duhului, ne va lăsa de acum netulburaţi şi veţi trăi 
neîmpiedicat pentru că, potrivit dumnezeiescului Apostol, 
„legea nu este pentru cel drept" [I Tim 1, 9] întrucât acesta 
vieţuieşte în chip vădit mai presus de Lege. „Căci, zice, unde 
este Duhul Domnului, acolo e libertate" [2 Co 3, 17], liber- 
tate negreşit din robia Legii [Rm 7, 25; Ga 3, 13; 4, 3]. Căci 
Legea este cauză şi pedagog [Ga 3, 24] şi dascăl al dreptăţii 
prin faptul că spune: „Să faci aceasta şi aceasta!" şi iarăşi: 
„Să nu faci aceasta şi aceasta!", dar harul şi adevărul [In 
1, 17] nu spun aşa. Dar cum? „Să faci şi să spui toate după 
harul cel dat ţie [Rm 12, 6; 1 Co 3, 10] şi care grăieşte întru 
tine [Mt 10, 20; Mc 13, 11]!" precum este scris: „Şi vor fi toţi 
învăţaţi de Dumnezeu" [In 6, 45] învăţând binele nu prin litere 
şi întipăriri în piatră [2 Co 3, 3-6], ci învăţaţi fiind aceasta de 
Duhul Sfânt, nu numai în cuvânt ci fiind iniţiaţi în chip 
tainic în cele dumnezeieşti în lumina cuvântului şi în cuvân- 
tul luminii. Fiindcă atunci veţi fi dascăli şi pentru voi înşivă 
şi pentru aproapele, şi nu numai aceasta, ci şi „lumină a lu- 
minii" şi „sare a pământului" [Mt 5, 14, 13]. 

De la umbra Legii la lumina lui Dumnezeu 

Deci cei ce sunt înainte de har, sub Lege [Ga 3, 23], se 
află zăcând şi în umbra acesteia [Le 1, 79; Evr 10, 1]. Dar cei 
ce au ajuns după har şi la lumina zilei, au fost eliberaţi de 
umbra sau robia Legii [Rm 7, 2-25; Ga 3, 23; 4, 3; 5, 1], 
ajungând mai presus de ea, ridicaţi fiind la înălţime ca şi pe o 
scară de vieţuirea evanghelică, vieţuind împreună cu Dătăto 
rul Legii însuşi, fiind ei înşişi mai degrabă legiuitori decât 
păzitori ai Legii. ; 

Dar este oare cel ce are urechi de auzit [Mt 11, 15; 13, 9] 
ca să poată asculta sensul celor grăite de Duhul [Ap 3, 7. 11]? 
Mai este oare acum cineva care să aibă mintea lui Hristos 
[1 Co 2, 1 6] ca să înţeleagă bine şi în chip vrednic de Dum- 
nezeu cele scrise de Acesta? Se va mai găsi oare şi acum ci- 
neva care să aibă grăind întru el pe Hristos [2 Co 13, 3], ca să 
fie în stare să tâlcuîască bine tainele ascunse în cuvintele 
Lui? „Căci, zice [Pavel], grăim şi noi o înţelepciune, dar nu 
cea pieritoare a acestui veac, ci înţelepciunea cea ascunsă în 
taină" [7 Co 1, 19]; ascunsă pentru cei mulţi dar pentru noi 
cei ce umblăm în frica lui Dumnezeu şi privim pururea spre 
El, foarte descoperită şi cunoscută. Căci nu grăim ceea ce nu 
ştim, ci dăm mărturie de ceea ce ştim [In 3, 1 1]: că lumina lu- 
minează deja în întuneric [1 In 1, 15; I In 2, 8], zi şi noapte, 
înăuntru şi în afară — înăuntru în inimile noastre [2 Ptr 1, 19], 
în afară: în mintea noastră — luminându-ne în chip neînserat, 
nemutat, neschimbat şi fără chip, fiind lucrătoare, vie şi fă- 
cătoare-de-viaţă şi făcând lumină pe cei luminaţi de ea. Noi 
dăm mărturie că Dumnezeu este lumină [I In 4, 5] şi toţi cei 
ce s-au învrednicit să-L vadă, L-au văzut ca lumină, şi cei ce 
L-au primit, L-au primit ca lumină; că înaintea Lui merge 
lumina slavei Lui [Ps 96, 3; îs 58, 8; Bar 5, 9] şi că este cu 
neputinţă ca El să Se arate fără lumină, şi că cei ce n-au văzut 
lumina Lui nu L-au văzut nici pe El, pentru că El este lumina 
şi cei ce n-au primit încă lumina Lui, n-au primit harul Lui, 
căci cei ce au primit harul au primit o lumină a lui Dumnezeu 
şi pe Dumnezeu însuşi, precum a spus Lumina, Hristos: „Voi 
locui şi voi umbla întru ei" [2 Co 6, 16]. 

Căinţa, uşa intrării în lumină 

Dar cei ce n-au pătimit sau n-au fost învredniciţi încă de 
aceasta, sunt cu toţii încă sub Legea dinaintea harului [Ga 
4, 5-21], robi [Ga 4, 7] şi ucenici ai unor robi şi auzitori ai 
Legii [Rm 2, 13] şi copii ai slujnicei [Ga 4, 31] şi fii ai întu- 
nericului [Ef 5, 8; 1 Tes 5, 4-5], chiar dacă sunt împăraţi şi 
patriarhi, arhierei şi preoţi, stăpânitori şi stăpâniţi, mireni sau 
monahi, pustnici sau egumeni, săraci sau bogaţi, bolnavi sau 

sănătoşi cu trupul. Fiindcă toţi cei ce şed în întuneric [Le 
1, 79] sunt fii ai întunericului şi nu vor să se pocăiască. Căci 
pocăinţa este uşa care scoate din întuneric şi duce în lumină. 
Deci cel ce nu intră în lumină [In 3, 20], n-a trecut frumos 
prin uşa pocăinţei; căci dacă ar fi trecut, ar fi fost în lumină. 
Iar cel ce nu se pocăieşte păcătuieşte pentru că nu se pocă- 
ieşte: „Căci cel ce ştie să facă binele şi nu-1 face, păcat are" 
[Iac 4, 17]. Iar cel ce face păcatul este rob păcatului [In 8, 34; 
3, 20], urăşte lumina şi nu vine la lumină, ca să nu fie arătate 
faptele lui [In 3, 20]. Căci intrând de pe acum de bunăvoie şi 
din hotărâre liberă în lumină, suntem învederaţi şi judecaţi 
[Ef5, 13; 1 Co 14, 24], dar suferim aceasta în taină şi în as- 
cuns în cămara cea mai dinăuntru [Mt 6, 6] a sufletelor noas- 
tre spre curăţirea şi lăsarea păcatelor moarte, prin mila şi iu- 
birea de oameni a lui Dumnezeu, numai Dumnezeu şi noi 
cunoscând şi privind cele ale noastre. Atunci însă, la Venirea 
Domnului, lumina cea ascunsă acum se va descoperi celor ce 
n-au voit să vină acum la lumină, ci au urât-o [In 3, 20], şi 
toate cele ascunse ale lor se vor face arătate [/ Co 14, 35]. Şi 
aşa cum fiecare din noi oamenii suntem acum ascunzându-ne 
pe noi înşine şi nevrând să arătăm prin pocăinţă cele ascunse 
ale noastre, tot aşa atunci ne-a făcut şi ne va face lumina vă- 
diţi şi arătaţi atât lui Dumnezeu, cât şi tuturor [oamenilor]. 

Ruşinea de a fi la Judecată în întuneric 

Priveşte-mi atunci puţin mărimea ruşinii! Căci aşa cum 
dacă cineva din noi fiind într-o casă care are uşile zăvorâte şi, 
nefiind văzut de cineva din afară, păcătuieşte fără ruşine, fă- 
când adică adultere, stricând copii sau lucrând alte urâciuni, 
apoi, fiind arătat pe neaşteptate lucrând această răutate, suferă 
ruşine mare; sau iarăşi, altfel, dacă cineva plănuieşte ceva 
împotriva împăratului şi-şi expune în scris cele ce are împo- 
triva lui, sau pur şi simplu dacă va grăi sau sfătui ceva din 
cele ce nu se cuvin, ascuns fiind înăuntrul casei, iar pe neaş- 
teptate casa e desfiinţată cu totul, iar împăratul împreună cu 
tot senatul şi straja lui obişnuită stau în preajmă şi înconjură 
casa, iar el este vădit împreună cu toate sfaturile lui să sufere 

o mare pedeapsă şi osândă, — tot aşa şi în acelaşi fel se va 
întâmpla atunci cu toţi cei din lume: noaptea se va lumina ca 
ziua [Ps 138, 12], toată casa şi peştera, cerul şi pământul în- 
suşi vor fi desfiinţate şi toţi cei ce nu s-au îmbrăcat în Hristos 
[Ga 3, 27], adică cei ce n-au primit lumina, precum am zis 
mai înainte, şi nu vor fi dinainte în ea şi nu vor fi ei înşişi 
lumină [Ef5, 8], se vor arăta goi şi se vor umple peste tot de 
toată ruşinea [Ap 3, 18]; şi nu numai atât, ci şi toată fapta fie- 
căruia, bună şi rea, şi tot cuvântul şi tot gândul şi cugetul cel 
născut în fiecare din noi, de la naştere şi până la cea din urmă 
suflare a noastră, se va arăta atunci concentrat în fiecare om. 
Şi cu ce se va putea compara, fraţilor, această ruşine de 
atunci, chiar şi numai ea singură? Sau ce pedeapsă mai mare 
decât acea frică şi această ruşine va fi pentru cei ce se vor 
găsi atunci aşa, precum am zis, întunecaţi şi fără Duhul 
Sfânt? Ce viaţă şi ce petrecere va trebui să aibă omul ce sade 
în întuneric [Le 1, 79], ca la strălucirea neaşteptată a luminii 
să nu se găsească întru el întinăciunea nici unui gând sau 
fapte? De aceea, să ne grăbim, fraţii mei, să intrăm încă de pe 
acum prin pocăinţă pe poarta cea strâmtă [Mt 7, 13] şi să ve- 
dem lumina dinăuntrul ei. Da, rogu-vă, să nu ne lenevim a 
bate, a căuta şi a cere înainte de a ni se deschide, a ni se da şi 
a fi auziţi [Mt 7, 7-8; Le 11, 9-10], până când vom intra şi 
vom primi lumina şi o vom avea nestinsă în inimile noastre. 

Preoţii şi păstorii trebuie să fie în lumină 

Dar să nu ne înşelăm pe noi înşine [2 Co 3, 18], şi, ur- 
mând voilor cărnii noastre [Ef2, 3; 2 Ptr 2, 10], să desfrânăm 
în obişnuinţele noastre [Ps 105, 39], făcându-ne pe noi înşine 
învăţători, şi devenind egumeni, arhierei, şi preoţi în dispreţul 
lui Dumnezeu şi al mântuirii noastre. Căci dacă atunci când 
Iisus a zis: „De nu se va naşte cineva de sus, nu va putea ve- 
dea împărăţia lui Dumnezeu", iar Nicodim I-a răspuns: „Cum 
va putea un om să se nască bătrân fiind? Poate oare să intre 
a doua oară în pântecele maicii sale şi să se nască din nou?" 
[In 3, 3-4], Iisus i-a reproşat şi i-a zis: „Tu eşti învăţătorul lui 
Israel şi nu cunoşti aceasta?" [In 3, 10], măcar că el nu crezu- 

se încă nicidecum, nici nu cunoştea cele ale harului, arunci de 
o cât mai mare osândă nu suntem vrednici noi, cei ce suntem 
învăţători după venirea harului şi nu cunoaştem tainele haru- 
lui, cei ce ne desfătăm de o astfel de învăţătură şi suntem zil- 
nic învăţaţi şi primim mărturie pentru ea de la apostoli, pro- 
roci, învăţători şi de la însuşi Domnul 1 ? 

Căci dacă nu ştim cum se cade să petrecem în această via 
ţă [1 Tim 3, 15], nici cum trebuie să creştem mai întâi în fapte 
bune şi să ne înfăţişăm pe noi înşine robi ai dreptăţii [Rm 
6, 16-19], ca unii ce stăm înaintea Domnului şi nu a oame 
nilor [2 Co 8, 21; Ef6, 7] şi am fost rânduiţi să slujim fără 
reproş Dumnezeului celui viu [1 Tes 1, 9], nici cum şi în ce 
fel trebuie mai întâi să ne facem aşa ca să stăm în fruntea ce 
lorlalţi, cum, spune-mi, vom încerca să luăm în mâini paza şi 
purtarea de grijă a turmei Stăpânului? Cum o vom păstori pe 
aceasta după voia Păstorului celui Mare [1 Ptr 5, 4] şi o vom 
aduce la păşunile cele pururea verzi [In 10, 9-3]. 

Ticăloşia preoţilor traficanţi ai harului 

Dar, o, învârtoşarea noastră şi dispreţul nostru faţă de 
Dumnezeu şi cele dumnezeieşti! Căci astupându-ne urechile 
ca o aspidă [Ps 57, 5] şi făcându-ne ca nişte surzi şi muţi, 
asemenea morţilor, şi având simţirile sufletului învârtoşate, 
nu primim simţirea celor grăite [de noi], nici nu ştim că există 
un creştinism, ci ignorând taina Iconomiei şi neştiind nimic 
exact din tainele creştinilor, încercăm fără ruşine să arătăm, 
celor mulţi despre lumina cunoştinţei, ba chiar însăşi lumina 
cunoştinţei. Dar nu cunoştinţa este lumina, ci lumina este 
cunoştinţa, pentru că toate sunt în ea, prin ea şi din ea [Rm 
11, 36], a cărei vedere tăgăduind-o, ne denunţăm pe noi înşine 
că n-am fost născuţi, nici n-am venit la lumina cea de sus, 



' Sfântul Simeon nu neagă necesitatea hirotoniei întru preoţie, ci vrea să se în- 
ţeleagă că aceasta nu e de ajuns pentru exercitarea autentică a îndrumării duhovni- 
ceşti, pentru care e nevoie de sfinţenia vieţii şi de experienţa personală a vieţii du- 
hovniceşti. Sunt de altfel idei tradiţionale în monahismul vechi şi bizantin, dar pe 
care Sfântul Simeon le exprimă cu un patos şi o căldură unică, proprii lui [n. B. Kri- 
vocheine, SC113, p. 145]. 

ci, că, fiind încă embrioni sau, ca să grăim mai adevărat, 
avortoni [I Co 15, 8], ne aruncăm pe locurile sfinte şi urcăm 
pe scaunele apostolilor, şi, ceea ce este mai grav, cumpărăm 
cei mai mulţi, fără frică de Dumnezeu, preoţia cu bani, şi că- 
utăm, noi, cei ce nici n-am fost niciodată miei, să stăm ca 
păstori în fruntea turmei împăratului, şi aceasta numai ca să 
ne umplem pântecele noastre ca nişte fiare şi să săvârşim 
toate celelalte lucruri pe care le cere dorirea răului şi pofta şi 
instinctul spre cele de jos. 

Aşa au fost la început, fraţilor, apostolii? Aşa urmaşii 
apostolilor? Aşa părinţii şi învăţătorii noştri? Vai de înfrico- 
şătoarea îndrăzneală a unora ca acestora, căci nu numai în ce 
priveşte banii văzuţi se fac vânzători şi furi de cele sfinte, ei, 
cei ce nu se uită decât la pungă, dar îndrăznesc să se atingă 
chiar şi de însăşi bogăţia cea dumnezeiască, pentru că nu se ru- 
şinează să zică: „Al nostru este a lega şi dezlega [Mt 16, 19; 

18, 18] şi acest lucru noi l-am primit, în viaţa de faţă, de 
sus!" O, neruşinarea, ca să nu zic ultima nebunie a lor! De la 
cine, spune-mi, tu, şi pentru ce ai primit această putere de sus 
[In 19, 11]? Pentru că ai lăsat toate şi ai urmat lui Hristos [Mt 

19, 27 par]? Pentru că ai dispreţuit slava pământească? Pen 
tru că te-ai făcut smerit cu duhul [Mt 5, 3; 11, 29; Ps 33, 19]? 
Pentru că ai vândut toate şi le-ai dat săracilor [Mt 19, 21 par]? 
Pentru că ţi-ai pierdut sufletul tău sau l-ai omorât pentru lume 
[Col 3, 5; Ga 6, 14] şi nu l-ai mai găsit în nici o voie a cărnii 
[Ef2, 3; In 1, 13]? Sau ai auzit oare şi tu, ca şi ucenicii lui 
Hristos în vechime, de la El însuşi suflând asupra ta şi zicân- 
du-ţi: „Ia Duh Sfânt! Cărora le vei lăsa păcatele, lăsate vor fi 
şi cărora le vei ţine, ţinute vor fi!" [In 20, 22-23]? 

Sfinţenia adevăratului preot 

„Dar puterea aceasta e a preoţilor", zic ei. Ştiu şi eu; ade- 
vărat e acest lucru. Dar nu a tuturor preoţilor, nici a celor ce 
sunt doar preoţi pur şi simplu, ci a celor ce slujesc Evanghelia 
în duh de smerenie [Dn 3, 29] şi duc o viaţă ireproşabilă, a 
celor ce s-au înfăţişat mai întâi pe ei înşişi Domnului [Rm 
6, 16; 12, 1] şi aduc în chip duhovnicesc în templul trupului 

lor [7 Co 6,19] drept jertfă desăvârşită, sfinţită şi bine-plăcută 
închinarea lor curată [Rm 1, 21; Iac 1, 27] fiind primiţi, înfă- 
ţişaţi [cf. Evr 9, 24] la jertfelnicul celor de sus, şi aduşi de 
Arhiereul Hristos lui Dumnezeu Tatăl ofrandă desăvârşită, 
prefăcuţi, schimbaţi şi transfiguraţi prin puterea Duhului în 
Hristos Cel ce a murit pentru noi şi a înviat în slava Dum- 
nezeirii; a celor care se căiesc şi plâng cu smerenie desăvâr- 
şită ziua şi noaptea şi se roagă cu lacrimi nu numai pentru ei 
înşişi, ci şi pentru turma cea încredinţată lor şi pentru toate 
sfintele lui Dumnezeu biserici din lume, şi nu numai atât, ci 
şi plâng cu amar înaintea lui Dumnezeu pentru păcate străine, 
neavând nevoie de nimic mai mult decât de hrana absolut 
trebuincioasă, nici preocupându-se cu vreo îngrijire sau des- 
fătare a trupului, ci care „umblă", precum este scris, „în Du- 
hul şi nu mai săvârşesc pofta cărnii" [Ga 5, 16]; care nu pre- 
feră din pricina dreptăţii şi poruncii lui Dumnezeu nici pe 
sărac nici pe bogat, nici pe stăpânitor nici pe cel stăpânit, nici 
chiar pe cel ce poartă diadema [împărătească]; care nu se în- 
moaie, nu trec cu vederea sau încalcă porunca lui Dumnezeu 
Cel peste toate, nici sub pretext de milă, nici pentru dăruire 
de daruri, nici pentru frică, nici pentru iubire nici pentru orice 
alt lucru văzut sau nevăzut. 

A unora ca acestora este faptul de a lega şi dezlega [Mt 
16, 19; 18, 18], de a săvârşi cele sfinte şi a învăţa, nu însă a 
celor ce au primit votul şi hirotonia [alegerea] numai de la 
oameni, „căci nimeni, zice [Scriptura], nu-şi ia de la sine cin- 
stea aceasta, ci numai cel chemat de Dumnezeu" [Evr 5, 4]. 
Nu a zis: cel ce a primit votul de la oameni, ci cel ce a fost 
mai înainte hotărât şi rânduit spre aceasta de Dumnezeu. Căci 
[preoţii] făcuţi din oameni şi prin oameni sunt furi şi tâlhari, 
precum a zis Domnul: „Eu sunt uşa. Toţi câţi au intrat şi intră 
nu prin Mine, ci sar pe altundeva, sunt furi şi tâlhari" [In 10, 
7.9.1]. 

Hristos — Lumina lumii 

Deci nu vă amăgiţi, fraţilor [1 Co 6, 9], cine petrece în 
întuneric e în afara uşii, iar cel căruia i se pare că a intrat şi 

n-a intrat prin lumină, şi el e în afara staulului. Căci dacă 
Iisus este lumina lumii [In 8, 12; 9, 5] şi uşa [In 10, 7-9], ne- 
greşit El este o uşă luminoasă şi nu numai o simplă uşă, iar 
cine a ajuns în ea, a ajuns în lumina lumii. Dar El este Lumi- 
nă a lumii nu ca unul văzut în mod sensibil ci ca unul con- 
templat în mod inteligibil [noeros]. Căci soarele sensibil lu- 
minează nu numai ochii trupeşti ai oamenilor, ci şi ai vieţui- 
toarelor celor neraţionale [necuvântătoare], patrupede şi zbu- 
rătoare; iar Soarele inteligibil, Care S-a arătat în lume, lumi- 
nează numai sufletele raţionale; dar nici pe acestea nu le lu- 
minează pe toate fără deosebire şi fără vrednicie, căci nu este 
neînsufleţit sau, mai bine spus, nu este lipsit de viaţă, aşa 
cum nu e rob sau creatură orânduită spre slujirea altora, ca 
soarele acesta sensibil care răsare deopotrivă peste cei drepţi 
şi cei nedrepţi, peste cei răi şi cei buni [Mt 5, 45]. Ci, chiar 
dacă este numit lumină şi soare [Mt 4, 2] este însă mai presus 
decât toată lumina şi mai presus de soare, ca Unul ce este 
Făcător şi Stăpân al luminii şi soarelui 2 ; este viaţă [In 11, 25; 
14, 6] şi de-viaţă-făcător, adevăr [In 14, 6], dreptate şi sfinţire 
[/ Co 1, 30], simplu, necompus, bun şi de tot binele şi mai 
presus de tot binele. Deci, ca Unul ce este şi se numeşte ade- 
văr, Se face într-adevăr adevăr celor ce se întorc [la El]; ca 
Unul ce este dreptate, este dreptate pentru cei ce au urât toată 
nedreptatea; sfinţire se face pentru cei ce se spală şi se cură- 
ţesc prin lacrimi; simplu se face celor ce nu mai poartă înă- 
untru nici o viclenie sau răutate [1 Co 5, 8]; necompus se fa- 
ce celor ce nu au nici o duplicitate sau îndoială sau neîncre- 
dere în suflet; bun se face celor ce nu alătură faptelor duhov- 
niceşti ale pocăinţei şi oarecare griji şi gânduri trupeşti sau 
ale vieţii [Le 21, 34], nu le amestecă şi frământă pe acestea 
cu acelea, ci vin la El goi în voinţa şi intenţia sufletului lor, 
cu nerăutate, iar El primind simplitatea lor îi umple în scurt 
timp de tot binele şi-i face de îndată prin descoperirea şi ară- 
tarea Lui, părtaşi ai bunurilor celor mai presus de minte şi de 
cuget. 



'■ Cf. Capelele teologice şi practice II, 22-25 [FR 6, 1977, p. 57-60].' - 

Lumina — criteriul discernământului, 
al povăţuitorilor duhovniceşti 

„Şi cine, zici tu, îi va recunoaşte pe unii ca aceştia, dacă 
mai există unii ca aceştia şi acum?" Cel ce este luminat de 
sus de Duhul. Dar cel ce vorbeşte şi nu-i cunoaşte, pentru ce 
acceptă să primească mărturie de la alţii? Nu ştie că dacă, 
chiar fără să ştie, face să intre un lup la oile lui Hristos, el 
însuşi va primi osânda pentru oi? „Şi cine-i cunoaşte?" zici, 
„căci este om şi nu ştie cele ce sunt în inimă". Dacă nu este 
orb, nu-1 va ignora vreodată pe unul ca acesta. Căci cel ce are 
vedere oare nu va deosebi o oaie de un lup [Mt 7, 15], un tâl- 
har de un păstor [In 10, 1-14]? Iar dacă este orb faţă de 
acestea, să caute un călăuzitor şi povăţuitor; mai mult, să în- 
ceteze cu asemenea lucrare şi deosebire nemaifăcându-se că- 
lăuză altora [Mt 15, 14; Rm 2, 9], nici dând o călăuză altora, 
chiar dacă ar avea întreaga lume martor pentru el. Căci eu 
spun aceasta: „Cel ce vede duhovniceşte şi aude astfel, atunci 
când vede, întâlneşte şi vorbeşte adeseori cu cineva, vede 
însuşi sufletul lui, chiar dacă nu după fiinţa ci după chipul 
[forma] lui, în ce fel şi cum este. Deci dacă a fost învrednicit 
să se împărtăşească de Duhul Sfânt, cunoaşte aceasta din în- 
săşi vederea Lui; dacă însă cel ce vede este nedesăvârşit faţă 
de har şi nu s-a făcut încă asemenea lui Dumnezeu, va recu- 
noaşte pe cel ce- 1 vede şi vorbeşte cu el mai mult prin cuvin- 
tele lui — precum grăia însuşi Stăpânul şi Dumnezeul nostru 
zicând: „Din roadele lor îi veţi recunoaşte" [Mt 7, 16-20], şi 
iarăşi „Precum pomul se recunoaşte după roadă, aşa şi omul 
se recunoaşte din cuvântul lui, ce fel este" [Le 6, 43-45] — , 
şi aceasta numai de către cei ce au raţiunea şi simţurile su- 
fletului sănătoase. 

Judecăţile greşite ale celor lipsiţi de discernământ 

Fiindcă restul oamenilor sunt insensibili şi lipsiţi de dis- 
cernământ chiar şi faţă de lucrurile însele. Căci atunci când 
văd pe cineva postind cu slavă deşartă, ei îl primesc, iar pe 
cel ce mănâncă cu smerenie îl vor osândi. Pe un altul care se 
înfrânează cu smerenie îl socotesc făţarnic, dar pe cel ce mă- 

nâncă cu lăcomie îl consideră simplu şi neprefăcut, şi le place 
să mănânce adeseori împreună cu el, încurajându-şi prin 
aceasta patimile lor. Dar chiar şi pe cei ce se prefac nebuni şi 
vorbesc fără noimă lucruri plăcute şi frivole, făcând figuri 
necuviincioase şi asociindu-şi pe ceilalţi la râs, socotindu-i ca 
pe unii ce se străduiesc să-şi ascundă virtutea şi nepătimirea 
prin asemenea pretinse obiceiuri, figuri şi cuvinte, îl cinstesc 
ca nepătimitori şi sfinţi, iar 3 pe cei ce petrec în evlavie, vir- 
tute şi simplitatea inimii [FA 2, 46] şi care sunt cu adevărat 
sfinţi, îi nesocotesc şi trec pe lângă ei ca pe lângă nişte oa- 
meni oarecare. Alţii, iarăşi, socotesc pe cel limbut şi ostenta- 
tiv drept mai învăţător şi mai duhovnicesc, iar pe cel tăcut şi 
care-şi face scrupule pentru vorbăria deşartă [Mt 12, 36] îl 
declară sălbatic şi mut. Alţii se întorc de la cel ce grăieşte în 
Duhul Sfânt ca de la unul ce cugetă lucruri înalte şi e înfumu- 
rat, fiind loviţi de cuvintele lui mai degrabă decât străpunşi 
[la inimă], iar pe cel ce boscorodeşte din burta sau din învă- 
ţătura lui şi îi minte cu privire la mântuirea lor, îl laudă din 
belşug şi-1 aprobă. Şi aşa nici unul din unii ca aceştia nu 
poate să vadă şi să deosebească lucrul bun, aşa cum este. 

Ochiul orb nu poate vedea, iar urechea surdă nu poate auzi 

Căci cine este odată orb este orb faţă de toate, aşa cum cel 
ce este surd este surd faţă de toate. Fiindcă orbul nu vede pe 
cineva iar pe altul nu, iar surdul nu aude un glas iar altul nu, 
ci în general şi acela şi acesta sunt lipsiţi de aceste simţuri. 
Astfel deci tot cel ce e nesimţitor faţă de Unul e nesimţitor 
faţă de toate, după cum cel ce are simţire faţă de Unul le 
simte pe toate şi este în afara simţirii lor; le simte pe toate şi 
nu este stăpânit de simţirea lor 4 . Cel surd faţă de cuvântul 
este surd faţă de tot glasul, după cum cel ce aude Cuvântul le 
aude toate; acesta este surd faţă de orice glas; îi aude pe toţi 
şi pe nimeni, decât numai pe cei ce-şi fac cuvintele în Cu- 
vântul, şi nici măcar pe aceştia, ci numai pe Cuvântul care 



3 De aici şi până la sfârşitul aliniatului pasaj identic literal cu Capete teologice şi 
practice II, 26-28 [FR 6, p. 69]. De altfel, de aici până Ia sfârşitul ei cateheza pare 
alcătuită din pasaje din Capetele Sfântului. 

4 Capete II, 4 [FR 6, p. 51], 

grăieşte fără glas în glasuri 5 . Orbul faţă de Unul este orb în 
întregime faţă de toate, iar cel ce vede în Cel Unul are vede- 
rea tuturor şi se reţine de la vederea tuturor, având şi vederea 
tuturor şi fiind în afară de cele văzute; fiind în Unul le vede 
pe toate şi fiind în toate nu vede nimic din toate. Astfel deci 
„cine vede în Unul se vede prin Unul şi pe sine, pe toţi şi pe 
toate, dar fiind ascuns în El nu vede nimic din toate" . Aşa- 
dar, cel ce aude, vede şi simte aşa, ştie sensul celor spuse, iar 
cel ce nu-1 ştie, este vădit că nu-şi are simţurile sufletului cla- 
re şi sănătoase. Iar cel ce este aşa, nu a cunoscut că „este un 
închinător amestecat, pământesc şi ceresc, vrednic şi nemu- 
ritor, împărăţind pe pământ, dar împărăţit de sus, văzător al 
creaturii văzute şi iniţiat al celei inteligibile [spirituale]" cum 
zice undeva cineva cu nume strigat de toţi în teologie 7 . Dar, 
fiind aşezat într-o asemenea cinste, s-a alăturat dobitoacelor 
celor fără de minte şi s-a asemănat lor [Ps 48, 13-21] şi 
asemănându-se cu ele rămâne acum neîntors, nerechemat sau 
neridicat la vrednicia cea dintâi după darul Iconomiei Stăpâ- 
nului şi Domnului nostru Iisus Hristos, Fiul lui Dumnezeu 8 . 
Fiind încă dobitoc necuvântător, ca să vorbesc ca David, mă- 
gar, poate, sau bou, sau porc, cărora nu li se dau de la Dum- 
nezeu mărgăritarele [Mt 7, 6] cunoştinţei celei negrăite, n-a 
îmbrăcat nicidecum în omul raţional şi spiritual [noeros] chi- 
pul Domnului nostru Iisus Hristos, al omului ceresc [1 Co 
15, 49] şi Dumnezeu. Neîmbrăcând însă, în bună simţire şi 
conştient acest chip, este încă numai sânge şi carne [7 Co 
15, 50] neputând primi [numai] prin cuvânt simţirea slavei 
celei duhovniceşti, precum nici cei orbi din naştere nu pot 
vedea numai prin cuvânt lumina soarelui 9 . Dar veniţi, cei ce 
aveţi în voi lumina cea spirituală [inteligibilă], să dăm slavă 
prin ea Tatălui şi Fiului şi Sfântului Duh, acum şi pururea şi 
în vecii vecilor. Amin. 



1 Capete II, 5 [FR 6, p. 51-52]. 
' Capete I, 51-52 [FR 6, p. 31]. 

GRIGORE DIN NAZIANZ, Oratio 38, 11; PG 36, 324A. 

Capete II, 6 [FR 6, p. 52]. 
1 Capete l, 53[F/?6,p. 31]. 

Cateheza 29 



O nouă erezie: nevolnicia 



Despre faptul că nu trebuie să se spună că acum e 
cu neputinţă ca acela, care vrea, să ajungă pe cul- 
mile virtuţii şi să rivalizeze cu Sfinţii din vechime. 
Şi că tot cel ce învaţă cele potrivnice dumnezeieşti- 
lor Scripturi, acela dogmatizează celor ce-1 ascultă 
o nouă erezie. Şi despre lacrimi, că lacrimile ne sunt 
inerente prin fire. 



Absenţa trupească a lui Hristos e spre folosul nostru 

Fraţilor şi părinţilor, mulţi spun în fiecare zi şi-i auzim şi 
noi zicând: „Dacă am fi fost în zilele apostolilor şi ne-am fi 
învrednicit să-L vedem pe Hristos ca aceia, am fi devenit şi 
noi sfinţi ca şi aceia", neştiind că Acelaşi este Cel ce a grăit şi 
grăieşte şi atunci şi acum în întreaga lume; căci dacă Cel din 
vechime şi Cel de acum nu este Acelaşi, fiind Dumnezeu de- 
opotrivă şi întru toate, fie şi în lucrări şi în riturile liturgice, 
cum se arată atunci Tatăl în Fiul şi Fiul în Tatăl [In 10, 38; 
14, 10-11] zicând prin Duhul aceasta: „Tatăl Meu până acum 
lucrează şi eu lucrez" [In 5, 17]? 

Dar poate va zice cineva: „Nu este acelaşi lucru faptul de 
a-L fi văzut pe Acela atunci, şi de a auzi acum numai cuvin- 
tele Lui şi de a fi învăţat [de către alţii] cele privitoare la 
Acela şi la împărăţia Lui". Şi eu zic că ceea ce este acum nu 
e deloc acelaşi lucru cu ceea ce era atunci, pentru că ceea ce e 
acum e mult mai mult şi ne duce mult mai uşor spre o cre- 
dinţă şi o certitudine mai mare, mai presus decât faptul de 
a-L fi văzut şi auzit atunci trupeşte. Fiindcă atunci El apărea 
iudeilor celor nerecunoscători ca un om de jos, iar acum este 

propovăduit Dumnezeu adevărat. Atunci petrecea şi mânca 
trupeşte împreună cu vameşii şi păcătoşii [Mt 9, 10 par] acum 
însă sade de-a dreapta lui Dumnezeu [Mc 16, 19], El, Cel ce 
niciodată şi nicidecum n-a fost despărţit de El, şi este crezut 
că hrăneşte lumea toată şi despre care spunem, dacă credem, 
că „fără El nimic nu s-ar fi făcut din ce s-a făcut" [In 1,3]. 
Atunci era dispreţuit şi de către cei mai de jos care ziceau: 
„Oare nu este acesta fiul Măriei [Mc 6, 3 par] şi al lui Iosif, 
teslarul [Mt 13, 55 par]?", iar acum este închinat ca Fiu al 
Dumnezeului Celui adevărat şi Dumnezeu adevărat de împă- 
raţi şi dregători, şi a slăvit şi slăveşte pe cei ce „se închină 
Lui în Duh şi în Adevăr" [In 4, 24] — chiar dacă de multe ori 
îi şi mustră atunci când păcătuiesc — făcându-i toiege de fier 
peste toate neamurile care sunt sub cer, şi care sunt ca nişte 
vase de lut [Ps 2, 8-9; Ap 2, 27]. Atunci era socotit ca un om 
oarecare între ceilalţi oameni, stricăcios şi muritor, şi lucru 
mare era a recunoaşte într-un trup omenesc pe Dumnezeu Cel 
fără chip şi nevăzut Care în El a luat chip în mod neschimbat 
şi nemutat şi a fost văzut om întreg neavând nimic mai mult 
faţă de ceilalţi oameni în lucrurile văzute, ci mâncând, bând 
[Mf 11, 19 par], dormind [Mt 8, 24 par], asudând [Le 22, 44] 
şi ostenind [In 4, 6] şi făcând toate cele omeneşti, afară de 
păcat [Evr 4, 15], şi a crede că acesta e Dumnezeu Cel ce a fă- 
cut însăşi cerul şi pământul şi toate cele dintr-însele [FA 4,24]. 
Căci pentru aceasta 1-a fericit Stăpânul pe Petru când a zis: 
„Tu eşti Fiul Dumnezeului Celui viu" [Mt 16, 16], zicând: 
„Fericit eşti, Simon bar Iona, că nu trup şi sânge ţi-au 
descoperit ţie acestea — adică să vezi şi să spui [aceasta] — 
ci Tatăl Meu Care este în ceruri" [Mt 16, 17]. Astfel încât cel 
care-L aude acum strigând în fiecare zi prin Sfintele Evan- 
ghelii şi vestind voia Tatălui Lui Celui binecuvântat, şi nu-L 
ascultă cu frică şi cutremur [Ef 6, 5] şi nu păzeşte cele porun- 
cite de El, n-ar fi suportat nicidecum să creadă în El, chiar 
dacă ar fi fost de faţă, L-ar fi văzut şi L-ar fi auzit învăţând; 
mai mult, teamă mi-e că, necrezând defel, l-ar fi hulit soco- 
tindu- 1 potrivnic al lui Dumnezeu şi nu Dumnezeu adevărat. 

Asprimea vremurilor de odinioară 

Acestea le spun cei ce sunt mai groşi la înţelegere decât 
alţii. Ce spun însă cei mai evlavioşi decât aceştia? „Dacă am 
fi fost în vremurile Sfinţilor Părinţi, ne-am fi luptat şi noi. 
Căci, privind la vieţuirea lor cea bună şi la luptele lor, ne-am 
fi aprins şi noi de zel. Acum însă, vieţuind cu oameni leneşi 
şi uşuratici, suntem duşi şi târâţi împreună cu ei şi, fără să 
vrem, pierim împreună cu ei", neştiind, nici ei, pe cât se pare, 
că noi, mai mult decât aceia, suntem la liman [adăpost]. Căci 
în vremurile Părinţilor noştri erau multe erezii — să audă şi 
aceştia! — mulţi hristoşi mincinoşi [cf. 2 Co 11, 13], mulţi 
învăţători mincinoşi [2 Ptr 2, 1] care umblau de jur-împrejur 
cu îndrăzneală semănând neghina celui rău [Mt 13, 25], şi 
care, prinzând pe mulţi cu cuvintele lor şi amăgindu-i, au tri- 
mis la pierire sufletele lor. 

Că acest fapt e adevărat veţi găsi citind din Vieţile Sfinţi- 
lor Părinţilor noştri Eftimie, Antonie şi Sava. Căci stă scris că 
odinioară Antonie, îmbrăcând o haină mai strălucitoare dea- 
supra celei pe care o îmbrăca de obicei şi urcându-se pe un 
loc înalt, s-a arătat pe sine însuşi şi s-a înfăţişat lumii, desigur 
ca, făcându-se arătat, să fie prins şi omorât de eretici; deci 
n-ar fi făcut aceasta dacă n-ar fi existat persecuţie 1 . Iar la naş- 
terea Sfântului nostru Părinte Eftimie nu stă scris că pe atunci 
a fost dăruită Bisericilor „bucurie" de la Dumnezeu, încetând 
adică atunci persecuţiile şi ereziile 2 ? Iar la sfârşitul vieţii Cu- 



1 Cum ştim din Viaţa Sfântului Antonie, cap. 46, scrisă de SFÂNTUL ATANASIE 
CEL MARE (PG 26, 909B-912B [PSB 16, p. 219]), în anul 31 1, în timpul persecuţiei 
lui Maximin, Sfântul Antonie a părăsit pustia şi a venit la Alexandria dorind să fie 
martirizat pentru Hristos. Cu toate eforturile sale de a fi remarcat [şi-a spălat veş 
mintele şi s-a urcat pe o înălţime], autorităţile nu s-au atins de el, iar el s-a întors în 
pustie la sfârşitul persecuţiei. El a mai venit odată la Alexandria, la sfârşitul vieţii în 
354-355, la cererea Sfântului Atanasie pentru a-i combate pe arieni (cap. 69, 941AB 
[PSB 17, p. 232]). Deşi detaliile arată limpede că se refera la persecuţia păgână a Iui 
Maximin, Sfântul Simeon se referă aici la ea ca la o persecuţie a „ereticilor", amal 
gamând oarecum detaliile şi cronologia vieţii Sfântului Antonie [n. B. Krivocheine, 
SC 113, p. 170-171]. 

2 Naşterea Sfântului Eftimie a precedat cu câteva luni moartea violentă a împă 
râtului arian Valens, în bătălia de la Adrianopol (9 august 377), care a pus capăt 
lungii persecuţii, de patruzeci de ani, exercitate de arieni asupra ortodocşilor după 

viosului Părintelui nostru Sava n-aţi auzit cât s-a luptat pentru 
Biserici şi împotriva ereziilor, şi câţi dintre monahii de 
atunci nu s-au lăsat atraşi de eretici 3 ? Iar cele ce s-au petrecut 
cu Sfântul Ştefan cel Nou ce altceva au fost decât o prigoană 
foarte grea şi aspră 4 ? Sau nu vă gândiţi la furtuna ce s-a făcut 
atunci şi la valurile care i-au acoperit pe monahi? Dar ce să le 
mai expun pe toate? Căci atunci când îmi aduc aminte de 
aceştia, de cele petrecute cu Marele Vasile, după cum istori- 
seşte marele Grigorie 5 , şi de cele petrecute cu Ioan cel cu 
vorba de aur 6 şi cu sfinţii părinţi de după el, mă socotesc pe 
mine însumi un nefericit şi mi-e milă de cei ce nu se gândesc 
la acestea, fiindcă nu cunosc exact că toată vremea care a 
trecut a fost mai înfricoşătoare [decât cea de acum] şi în chip 
vădit plină de neghina celui rău [Mt 13, 38]. 

Cu toate acestea însă, deşi cele ce au trecut au fost mai în- 
fricoşătoare decât cele de azi, şi viaţa de acum are mulţi ereti- 
ci, mulţi lupi, vipere şi şerpi care petrec împreună cu noi, nu- 
mai că nu mai au o putere împotriva noastră [cf. In 19, 11], ci 
unii ca aceştia stau ascunşi în noaptea răutăţilor, iar pe cei ce 
merg împreună cu ei şi ajung în întunericul lor îi răpesc şi-i 
mănâncă, dar celor ce umblă în lumina [1 In 1, 7; Ps 118, 105] 



Sinodul I Ecumenic de la Niceea (325). Acest fericit eveniment a fost anunţat părin- 
ţilor Sfântului Eftimie în momentul naşterii lui într-o viziune de „bucurie" (euthy- 
mia) (cf. CHIRIL DIN SCYTHOPOLIS, Viaţa Sfântului Eftimie, cap. 2, ed. Schwartz, 
TU49, 2, 1939, p. 9) [n. B. Krivocheine, SC 113, p. 171]. 

3 Detalii asupra disputelor origeniste declanşate între monahii din Palestina după 
moartea Sfântului Sava (prăznuit pe 5 decembrie 532) şi care aveau să ducă la con 
damnarea lui Origen, Evagrie şi Didim de Sinodul V Ecumenic de la Constantinopol 
(553), le oferă Viaţa Sfântului Sava scrisă de acelaşi CHIRIL DIN SCYTHOPOLIS, cap. 
84-90 (ed. Schwartz, 1939, p. 189-202) [n. B. Krivocheine, SC 113, p. 172-173]. 

4 Sfântul Ştefan cel Nou (prăznuit pe 28 noiembrie), monah de pe Muntele 
Sfântul Auxenţiu din Bithynia a fost martirizat în anul 764 sub împăratul iconoclast 
Constantin VI Copronimul pentru venerarea Sfintelor Icoane; Viaţa sa, scrisă în 808 
de diaconul Ştefan DIN Constantinopol, în PG 100,1069A-1185D [n. B. Krivo 
cheine, SC 113, p. 173). 

5 Este vorba de Elogiul funebru al Sfântului Vasile cel Mare, scris de SFÂNTUL 
GRIGORIE DIN NAZIANZîn 380, PG 38, 493-605 [n. B. Krivocheine, SC 113, 
p. 173]. 

6 Sfântul Simeon are probabil în vedere Dialogul asupra vieţii Sfântului Ioan 
Hrisostom scris în 408 de episcopul PALLADIOS DE HELENOPOLIS (t 431) [n. B. Kri- 
vochdine, 5C113, p. 173]. 

dumnezeieştilor Scripturi şi merg pe calea poruncilor lui Dum- 
nezeu nu cutează să le stea înainte, ci, văzându-i trecând, fug 
din faţa lor ca de foc [cf. Ps 67, 2-3]. 

Ereticii de odinioară 

Pe cine, oare, aţi socotit că i-am numit [acum] „eretici" ? 
Oare pe cei ce tăgăduiesc pe Fiul lui Dumnezeu 8 ? Oare pe cei 
ce blasfemiază pe Duhul Sfânt şi zic că El nu este Dumne- 
zeu 9 ? Oare pe cei ce zic că Tatăl e mai mare decât Fiul 10 ? 
Oare pe cei ce amestecă Treimea într-o unime 11 sau împart pe 
Unul Dumnezeu în trei dumnezei 12 ? Oare pe cei ce zic că 
Hristos este Fiu al lui Dumnezeu, dar nu cred că El a luat trup 
din femeie 13 ? Oare pe cei ce flecăresc că a luat trup dar unul 
lipsit de suflet 14 ? Oare pe cei ce zic că avea trup însufleţit, ca 
unul ce era om întreg, dar că Fiul lui Dumnezeu Care S-a fă- 
cut şi Fiu al Născătoarei-de-Dumnezeu Măria nu este Dum- 
nezeu după ipestas, ci taie pe Unul Hristos în doi fii 15 ? Oare 
pe cei ce atribuie Tatălui Celui fară-de-început un început şi 
zic că: „a fost un timp când nu era" 16 ? Sau pe cei ce cugetă şi 
dogmatizează în chip rău că Tatăl e fără-de-început, dar Fiul, 
ca Unul Care a fost născut de El, a luat un început după un 



7 Sfântul Simeon enumera aici erorile principale ale unei serii întregi de ereâi 
fără să le numească însă, bazându-se probabil, din memorie, pe o listă de erezii 
curentă în epocă, de tipul celei date de SFÂNTUL IO AN DAMASCHINUL în lucrarea sa 
Despre erezii (PG 94, 77-780). Nu este întotdeauna posibilă identificarea exactă a 
acestora, aluziile fiind prea generale şi sumare [n. B. Krivocheine, SC 113, p. 174]. 

8 Arienii radicali, eunomienii (secolul IV); condamnaţi la Sinodul II Ecumenic 
(381). 

9 Pnevmatomahii (secolul IV); condamnaţi la Sinodul II Ecumenic (381). 

" Probabil semiarienii (secolul IV); condamnaţi la Sinodul II Ecumenic (381)., 

1 Sabelienii modalişti (secolul IV); condamnaţi la Sinodul II Ecumenic (381). 

1 Triteiştii sau arienii în genere (secolul IV); condamnaţi la Sinodul II Ecume 
nic (381). 

B Gnosticii docheţi. 

* Apolinariştii (secolul IV-V); condamnaţi la Sinodul III Ecumenic (431). 

5 Nestorienii (secolul V); condamnaţi la Sinodul III Ecumenic (431). 

E Este greu de spus cine ar putea fi ereticii care atribuiau un „început" Tatălui. 
Formula pe care le-o atribuie aici Sfântul Simeon („a fost un timp când nu era") este 
o expresie clasică a lui Arie care o aplica însă nu Tatălui, ci Fiului pentru a-i con 
testa divinitatea deplină pe care el o recunoştea numai Tatălui. „ 

anumit timp, ca o creatură 17 ? Căci n-a fost un timp când Tatăl 
să nu aibă împreună cu El pe Fiul, şi cum va putea fi numit 
Tată cel ce este lipsit de copil? Oare cei ce propovăduiesc că 
unul e cel ce a pătimit şi altul cel ce a înviat 18 ? Nicidecum! 
Căci nu-ţi vorbesc de nici unul din aceşti lipsiţi-de-evlavie şi 
de-Dumnezeu, nici de vreuna din celelalte erezii care au apă- 
rut ca un întuneric dar care au fost făcute să dispară de către 
Sfinţii Părinţi care au strălucit pe atunci; pentru că atât de 
puternic a strălucit prin ei harul Preasfântului Duh şi a izgonit 
întunericul numitelor erezii, încât de-Dumnezeu-insuflatele 
lor scrieri strălucesc până acum mai presus decât razele soa- 
relui, astfel încât nimeni nu îndrăzneşte să le contrazică. 

O nouă erezie: a ne crede incapabili de a păzi 
Evanghelia ca cei din vechime 

Ci vorbesc despre aceia, şi-i numesc eretici pe cei care zic 
că nu există cineva în timpurile noastre şi în mijlocul nostru 
care să poată păzi poruncile evanghelice şi să devină aseme- 
nea cu Sfinţii Părinţi: adică mai întâi de toate credincios şi 
făptuitor — căci credinţa se arată prin fapte [lac 2, 1 8] aşa 
cum se arată asemănarea feţei în oglindă — , apoi contempla- 
tiv şi văzător-de-Dumnezeu pentru faptul de a fi fost adică 
luminat şi a fi primit Duhul Sfânt şi de-a fi văzut prin El pe 
Fiul împreună cu Tatăl. Cei ce zic deci că aceasta e cu nepu- 
tinţă 19 nu au numai o anume erezie ci, dacă se poate spune 
aşa, au toate ereziile la un loc, aceasta din urmă depăşindu-le 
şi acoperindu-le prin lipsa ei de evlavie şi excesul blasfemiei 
ei pe toate acelea. Cel ce zice aceasta răstoarnă toate dumne- 
zeieştile Scripturi. în zadar, socotesc, zice zadarnicul acela, 
se mai citeşte Sfânta Evanghelie, în zadar, dă el mărturie, se 
mai citesc ori s-au scris scrierile Marelui Vasile şi ale celor- 
lalţi preoţi şi cuvioşi. Deci, dacă ne este cu neputinţă a face 



p Poziţia arianismului „clasic" reprezentat de Arie; condamnat la Sinodul I Ecu 
menic (325). 

B Ar putea fi vorba de o hristologie dochetică de tendinţă gnostică. 

" MACARIE, Epistula Magna, ed. Jaeger, p. 298 [n. B. Krivocheme, SC 113, 
p. 179]. 

cu lucrul şi a păzi neîncetat cele ce le spune Dumnezeu şi pe 
care toţi sfinţii le-au făptuit mai întâi ei înşişi toate, iar apoi, 
scriindu-le, ni le-au lăsat spre povăţuirea noastră [cf. 1 Co 
10, 11], pentru ce s-au mai ostenit aceia să le scrie şi se mai 
citesc acum în biserici? Cei ce zic acestea închid cerul [cf. Mt 
23, 13] pe care ni 1-a deschis Hristos şi taie calea spre Acela, 
pe care El însuşi ne-a înnoit-o [Evr 10, 19-20]. Căci, în vre- 
me ce Acela Dumnezeu fiind peste toţi credincioşii strigă şi 
zice prin Sfânta Evanghelie: „Veniţi la Mine toţi cei osteniţi 
şi împovăraţi şi Eu vă voi odihni pe voi" [Mt 11, 28], potrivni- 
cii lui Dumnezeu [antitheos] aceştia sau, mai bine zis, aceşti 
potrivnici ai lui Hristos [antihrişti] zic: „Este cu neputinţă 
aceasta, este cu neputinţă!" Către aceştia Stăpânul zice pe 
drept cuvânt cu glas mare: „Vai vouă cărturarilor şi fariseilor 
[Mt 23, 13-15]! Vai vouă, călăuze oarbe orbilor [Mt 23, 16; 
15, 14] că nu intraţi în împărăţia lui Dumnezeu şi pe cei ce 
vor să intre îi împiedicaţi! [Mt 23, 13; Le 11, 52]". 

în vreme ce Acela fericeşte în mod deschis pe cei ce plâng 
[Mt 5,4], aceştia spun că e cu neputinţă ca cineva să plângă 
şi să se întristeze în fiecare zi. O, ce nesimţire şi ce gură 
nepăzită care scoate din ea [astfel de] glăsuiri întinate împo- 
triva Dumnezeului Celui Preaînalt şi face ca oile lui Hristos 
pentru care şi-a vărsat sângele însuşi Fiul Cel Unul-născut 
al lui Dumnezeu să devină pradă fiarelor. Cu adevărat bine 
zice David, părintele lui Dumnezeu, proorocind despre unii 
ca aceştia: „Fiii oamenilor, dinţii lor sunt arme şi săgeţi şi 
limba lor sabie ascuţită" [Ps 56, 5]. 

Să nu tăgăduim curăţia şi lacrimile 

Pentru ce e cu neputinţă, spune-mi? Prin ce alt mijloc au 
strălucit pe pământ sfinţii şi s-au făcut luminători în lume 
[Flp 2, 15]? Dacă ar fi fost cu neputinţă, nici aceia n-ar fi 
putut să le înfăptuiască vreodată. Căci oameni erau şi aceia, 
ca şi noi, şi nu aveau nimic mai mult decât noi, decât voinţă 
spre bine, râvnă, răbdare, smerenie şi dragoste faţă de Dum- 
nezeu. Acestea deci câştigă-le şi tu, şi sufletul care acum îţi 
este de piatră [cf. Iş 17, 6; Ps 1 13, 8] ţi se va face izvor de 

lacrimi. Iar dacă nu vrei să suferi necaz şi strâmtoare, cel pu- 
ţin nu spune că lucrul este cu neputinţă. Căci cel ce spune 
aceasta tăgăduieşte curăţirea; pentru că fără lacrimi nu s-a 
auzit din veac să se fi curăţit de întinăciunea păcatului vreun 
suflet care a păcătuit după Botez; pentru că prin Botez a şters 
Dumnezeu toată lacrima de pe faţa pământului [îs 25, 8] re- 
vărsând Duhul Lui Cel Sfânt [cf. 77? 3, 6] cu bogăţie. Dar, 
precum am auzit din dumnezeiasca Scriptură, unii adulţi ce 
se botezau lăcrimau în însuşi momentul Botezului fiind stră- 
punşi [la inimă] prin venirea Duhului; nu cu lacrimi de durere 
sau chin, ci cu lacrimi care, prin lucrarea Sfântului Duh şi 
darul Aceluiaşi, erau mai dulci decât mierea, vărsându-le din 
ochi oarecum fără chin şi fără zgomot. Cei ce s-au învrednicit 
cândva să aibă experienţa unor asemenea lacrimi vor cunoaşte 
cele spuse de mine că sunt adevărate, aşa cum va da mărturie 
pentru mine şi glasul Teologului [Grigorie], căci el spune: „Să 
aducă tot omul o jertfa [ofrandă]; unul ceva, altul altceva", şi 
după ce a enumerat multe, la sfârşit, după toate a strigat: 
„Toţi însă [să aducă] lacrimi, toţi curăţire, toţi urcuşul şi 
tinderea spre cele dinainte [cf. Flp 3, 13]" 20 . 

Lacrimile sunt absolut necesare vieţii 

Oare [spunând] acestea a deosebit sau separat unele [lu- 
crări] de altele, zicând că unele sunt cu putinţă, iar altele cu 
neputinţă? Oare a zis Marele Grigorie, cum ziceţi voi fără 
pricepere — ca să mă iau de voi aşa cum meritaţi, ca de unii 
ce sunteţi netăiaţi-împrejur la inimi şi la urechi [FA 7, 51] — 
că unii au moştenit de la soartă o fire mai dură şi de aceea nu 
pot să aibă străpungerea [inimii] şi să plângă? Să nu fie! Că 
firea omului nu ar avea [inerente] în mod natural lacrimile, 
plânsul şi întristarea aceasta n-a spus-o sau n-a scris-o nici 
sfântul acesta, nici altul dintre sfinţi. Că plânsul ne este ine- 
rent tuturor prin fire, să te înveţe înşişi pruncii ce se nasc. 
Căci de îndată ce au ieşit din pântecele [mamei lor] şi au că- 
zut pe pământ plâng, iar acest fapt le apare moaşelor drept un 



' GRIGORIE DINNAZIANZ, Oratio 19, 7; PG 35, 1049D-1052A. 

semn de viaţă. Căci dacă pruncul nu va plânge nu se zice nici 
că trăieşte, dar plângând el arată prin însăşi acest fapt că, de 
la naştere, firea are cu necesitate o urmare [a însăşi existenţei 
ei] şi plânsul dimpreună cu lacrimile. Iar cum spunea sfântul 
părintele nostru Simeon Studitul, cu un astfel de plâns trebuie 
omul să-şi trăiască viaţa de faţă şi să moară cu el, dacă vrea 
să se mântuiască şi să intre în viaţa veşnică [cf. Mt 19, 17] 
pentru că lacrimile de la naştere sugerează lacrimile din viaţa 
noastră prezentă, de aici. Căci, aşa cum hrana şi băutura sunt 
necesare pentru trup, tot aşa şi lacrimile sunt necesare sufle- 
tului, astfel încât cel ce nu plânge în fiecare zi — căci preget 
să zic în fiecare ceas, ca să nu par prea exagerat — , îşi strică 
şi-şi pierde sufletul [lăsându-1 să moară] de foame 21 . 

Lacrimile, chezăşie a vederii lui Dumnezeu 

Deci dacă plânsul şi lacrimile sunt o urmare [necesară a 
însăşi existenţei] firii, precum s-a dovedit, nimeni să nu tăgă- 
duiască acest bun al firii, nimeni să nu se lipsească prin trân- 
dăvie şi uşurătate de un astfel de bine, nimeni să nu se tru- 
fească cu răutate, viclenie şi mândrie, şi să se transforme, 
împotriva firii, în duritatea unei pietre, ci, cu preafrumoasă 
osârdie spre poruncile lui Dumnezeu, să păzească, rogu-vă, 
acest mare dar neatins în inima lui, păzindu-1 în umilinţă şi 
smerenie, în nerăutate şi simplitatea sufletului, în răbdarea 
ispitelor şi în meditaţia neîncetată a dumnezeieştilor Scrip- 
turi, pocăindu-se mereu şi aducându-şi aminte tot timpul de 
greşelile proprii; nimeni să nu fie cu nepăsare faţă de o astfel 
de lucrare. Iar dacă cineva, deznădăjduind de mântuirea lui, 
zace în patul trândăviei, să nu spună cel puţin celor osânditori 
că aceasta e cu neputinţă. Pentru că cel ce zice aceasta ne 
încuie nouă tuturor poarta împărăţiei cerurilor. Căci, de su- 
primi lacrimile, suprimi împreună cu ele şi curăţirea; iar fără 



21 O tratare amplă, multiplu enunţată şi oarecum mai complexă a temei „plân- 
sului" şi a rolului esenţial al „darului lacrimilor" în viaţa duhovnicească, în treapta 
VII („despre plânsul cel de bucurie-facător") a Scării SFÂNTULUI IOAN SiNAITUL 
(PG 88, 805C [FR 9, 1980, p. 164-185]) [n. B. Krivocheine, SC 113, p. 183]. Re- 
marcabile şi observaţiile pe această temă ale lui ANDREI PLEŞU, Minima moralia, 
Ed. Cartea Românească, Bucureşti, 1988, p. 134-144. 

-313- 



curăţire nu este nimeni care să se mântuiască, nimeni care să 
fie fericit de către Domnul, nimeni nu va vedea pe Dumnezeu 
[Mt 5, 8; Evr 12, 14]. 

Să ascultăm Scriptura 

Iar dacă astfel de lucruri urmează celor care nu plâng după 
porunca Domnului, cum nu este aceasta erezie mai rea decât 
toţi ereticii, spune-mi! Fiindcă atunci, după voi, urmează că 
în zadar s-a făcut pogorârea şi urcarea lui Dumnezeu, nelu- 
crătoare s-a făcut propovăduirea apostolilor, nelucrătoare în- 
văţăturile tuturor sfinţilor care pururea ne cheamă la plânge- 
re. Toată Scriptura insuflată de Dumnezeu [2 Tim 3, 16] a 
ajuns nefolositoare, precum văd, pentru voi, care sunteţi şi 
gândiţi aşa. Căci, astupându-vă urechile ca o viperă surdă [Ps 
57, 5], atribuiţi mântuirea sufletelor voastre numai mantiei, 
culionului şi analavului — iar unii, chiar şi bărbii foarte mari 
şi venerabile — îndrăznind şi lăudându-vă în acestea. Dar 
credeţi-mă, — chiar dacă nu vreţi să ascultaţi dumnezeiasca 
Scriptură, care în fiecare zi vă strigă lucruri mari — goi şi 
dezbrăcaţi [cf. Evr 4, 13] vom sta înaintea judecăţii lui Hris- 
tos, ca fiecare să ia fie bune, fie rele [2 Co 5, 10] după cele ce 
a făcut în trup. 

Defectele monahilor în faţa judecăţii lui Dumnezeu 

Iar dacă aceasta se va întâmpla cât de curând tuturor, unde 
va fi atunci haina care acoperă şi împodobeşte trupurile noas- 
tre 22 ? Unde analavele cele arătoase? Unde mantiile cele stră- 
lucitoare şi străvezii? Unde sandalele cele frumoase şi solide? 
Unde curelele asemenea cingătorilor femeieşti? Unde întâlni- 
rile cu dregătorii? Unde preferinţa în saluturi? Unde luptele 
pentru şederea pe scaunul dintâi? Unde luxul meselor? Unde 
— ca să o spun şi pe aceasta — faptul de a o lua înaintea 
fratelui şi a apuca bucăţile cele mai mari şi mai de cinste din 
cele ce sunt puse înainte, lucru de care pătimim mai întâi eu 



22 Pasajul care urmează este tipic pentru critica muşcătoare a Sfântului Simeon 
la adresa decăderii vieţii monastice din societatea bizantină contemporană lui [a. 
B. Krivocheine, SC 113, p. 189]. i 

şi cei vanitoşi ca mine? Unde vor fi atunci fumurile şi trufia 
noastră şi faptul de a stăpâni şi de a fi stăpânit? Unde chiliile 
cele largi şi înfrumuseţate în chip strălucitor ca nişte săli de 
nuntă? Unde preferinţa pentru slujirea şi funcţiile prin care 
socotim că o luăm înaintea altora? Unde râsul cel nestăvilit şi 
indecent? Unde cinele cele luxoase şi târzii şi conversaţiile 
nepotrivite de la acestea? Unde numele cele mari? Unde sfin- 
ţenia pe care suntem socotiţi sau pe care socotim acum că o 
avem? Unde linguşitorii şi ironicii care ne numesc sfinţi şi 
tulbură urma paşilor noştri? Unde scaunele înălţate şi cei ce 
cred că prin ele sunt mai de vază decât alţii? Unde demersu- 
rile, graba şi râvna de a ajunge în posesiunea unei stăpâniri 
oarecare sau a uneia mai mari? Unde împotrivirea în cuvânt 
[contradicţia] şi nesupunerea, şi faptul de a nu voi să te arăţi 
al doilea faţă de altul? Unde ataşamentul faţă de rude? Unde 
vaza oamenilor din lume şi a dregătorilor care vin pe la noi, 
prin care mai întâi eu, nenorocitul, socot şi cred că ajung mai 
de vază decât alţii? Unde părută înţelepciune a celor cu vază 
în cunoştinţa şi înţelepciunea lumii [1 Co 1, 20; Col 2, 3]? 
Unde părerea de sine şi iluzia de a fi ceva, când nu suntem 
nimic [cf. Ga 6,3]? Unde limba cu întorsături frumoase şi 
frazele retorice care curg ca dintr-un izvor? Unde va fi atunci, 
sau mai degrabă acum, înţeleptul, unde cărturarul, unde cer- 
cetătorul veacului acestuia [1 Co 1, 20], să se apropie, să vi- 
nă, să şedem împreună şi să ne sfătuim împreună despre Ziua 
cea înfricoşătoare şi ceasul acela, şi, punând în mişcare toate 
cele bune — ceea ce s-a spus — în noi înşine şi în dumneze- 
ieştile Scripturi şi cercetându-le întocmai să ne lăsăm învăţaţi 
de aici şi să învăţăm ce anume va putea să ne fie într-adevăr 
de folos atunci, şi acel lucru să ni-1 alegem cu toată osârdia. 

îndemn final 

Cu adevărat, fraţii mei preaiubiţi, aşa cum strigă limpede 
întreaga Scriptură, mare nevoie, mare frică şi cutremur [Ps 
54, 6] îi va cuprinde în ceasul acela pe cei leneşi, moi şi uşu- 
ratici ca mine. Fericit este însă, fraţilor, cel ce acum se află 
mai prejos decât toată zidirea, întristându-se, plângând ziua şi 

noaptea înaintea lui Dumnezeu, căci atunci va sta îmbrăcat 
[Mt 25, 33]. Fericit cel ce aude acestea şi nu lasă să treacă 
timpul vieţii sale fără folos, gemând numai şi amânând din 
zi în zi, ci care îndată ce a auzit pe Domnul zicând: „Pocă-iţi- 
vă!" [Mt 4, 17], îndată începe şi lucrul. Căci unul ca acesta va 
fi miluit ca un rob ascultător şi recunoscător şi nu se va 
osândi cu cei neascultători: acum va fi izbăvit de toate pati- 
mile şi se va face lucrător încercat al tuturor virtuţilor, iar în 
veacul viitor se va desfăta de bunurile cele negrăite ale lui 
Dumnezeu împreună cu toţi cei ce au bine-plăcut Lui; pe care 
fie să le dobândim noi toţi cu harul Domnului nostru Iisus 
Hristos, Căruia fie slava în vecii vecilor. Amin. 



Cateheza 30 



O metodă de a face pocăinţă 

Despre pocăinţă şi începutul unei vieţi lăudabile, 
cum trebuie să facă în fiecare zi cel ce se pocăieşte. 
în care şi despre lacrimi şi despre zdrobire. 



Scopul ostenelilor duhovniceşti 

Fraţii mei iubiţi, ascultaţi înţelesul cuvintelor mele şi pri- 
miţi- 1 cu bunăvoinţă ca unul ce este un sfat bun pentru voi, şi 
râvniţi să-1 şi faceţi spre folosul obştesc al meu şi al vostru. 
Căci umblând aşa, puţin câte puţin, prin cele ce par lucruri 
mici, înaintând vom ajunge la cele mai desăvârşite şi ne vom 
face bărbaţi desăvârşiţi întru Hristos [Col 1, 28]. 

Dar scopul cuvântului meu este acesta: ieşind din biserică 
nu începeţi să vă înălţaţi spre cele deşarte şi nefolositoare, ca 
nu cumva venind diavolul şi găsindu-vă petrecând în acestea, 
aşa cum un corb, luând grăuntele de grâu din pământ înainte 
de a fi acoperit de pământ, se înalţă în zbor, aşa şi el să 
ia aducerea-aminte a cuvintelor acestei învăţături din inima 
voastră [Mt 13, 4. 19] şi iarăşi să rămâneţi orbi de învăţătura 
mântuitoare; iar dacă cineva dintre voi a primit porunca de a 
face şi a lucra vreun lucru de mână sau vreo slujire, să mear- 
gă plecându-şi capul în jos, luând aminte la el însuşi, iar lu- 
crând şi slujind să spună în sine însuşi: 

Anii risipiţi : 

„O, câţi ani şi câte zile ale vieţii mele n-au trecut în care 
eu, ticălosul, m-am înălţat uşuratic şi-am râs! O, cât de deşart 
m-am făcut auzind până acum dumnezeieştile Scripturi şi 

necunoscând în genere folosul care vine din acestea! La 
ce-mi va folosi viaţa de faţă? Iată au trecut atâţia şi atâţia ani 
ai vieţii mele. Deci cine ştie dacă voi mai trăi până mâine 
[Iac 4, 14]? Ani mulţi am mâncat, mi-am umplut pântecele 
cu cărnuri, cu vin şi cu înfulecare multă. M-am împodobit cu 
haine, m-am distrat şi am râs în mine însumi, mi-au prisosit 
atâtea şi atâtea monede de aur, şi le-am cheltuit risipindu-le 
pe lucruri deşarte, după care am început să le agonisesc ia- 
răşi. M-am îmbăiat până la saturare în parfumuri, am încăle- 
cat cai şi catâri, m-am desfătat de mese multe şi scumpe, l-am 
pizmuit pe aproapele, l-am hulit, m-am desfrânat, am furat, 
am minţit. Am petrecut în obiceiuri şi cu prieteni slăviţi şi 
bogaţi, şi am locuit la oameni nobili. Am dobândit în viaţă un 
nume slăvit, m-am culcat pe aşternuturi moi, mi-am odihnit 
trupul acesta pământesc, dormind somn pe săturate. 

Asceza, mijloc de recuperare a timpului pierdut 

„Deci la ce mi-a folosit până acum ceva din toate acestea 
sau la ce-mi va folosi în vremea ieşirii ticălosului meu suflet, 
dacă mâine cel ce are putere peste toată suflarea va porunci 
să ies din lumea aceasta? Cu adevărat nici unul. Aşadar, 
nu-mi voi petrece în deşert măcar restul zilelor vieţii mele, ci 
de acum înainte voi pune început şi, lăsând toate acestea, voi 
face şi eu, ca şi sfinţii părinţi, cele potrivnice lor. Voi posti 
tot atât pe cât mai înainte înfulecam, până când nu-mi voi 
putea mişca nici măcar limba din gură pentru o conversaţie, 
îmi voi chinui pântecele în foame şi sete şi, negreşit, limba 
mea se va îmblânzi [lac 3, 8]; şi o dată cu acestea voi ajunge 
mâhnit, palid şi întristat şi mă voi elibera de desfătarea gân- 
durilor, şi voi înceta cu uşurinţă de-a mă mai înălţa uşuratic şi 
de a mă mai distra şi de a mai râde împreună cu aceştia. Mă 
voi îmbrăca sărăcăcios şi voi da săracilor hainele cele scum- 
pe, voi risipi [Ps 1 1 1,9] împreună cu acestea şi aurul pe care 
l-am dobândit dându-1 în mâinile nevoiaşilor; căci la ce bun 
să mă mai îngrijesc de acum înainte pentru acestea, dacă 
m-am predat cu totul pe mine însumi Celui ce hrăneşte toate? 
Voi renunţa la a mai încăleca pe cai şi pe catâri, voi tăgădui 

toate rudele, prietenii şi toate obiceiurile mele; fiindcă cel ce 
iubeşte pe cineva mai mult decât pe Dumnezeu negreşit nu 
este, cum spune El însuşi, vrednic de Acela [Mt 10, 37]. Nu 
mă voi mai atinge de o baie, nu mă voi mai sui pe patul aş- 
ternutului meu [Ps 131, 3], ci de bunăvoie mă voi preda pe 
mine însumi culcării pe pământ şi pe paie, ca să dorm puţin, 
fără să vreau, fiind strâmtorat de paiele uscate. Căci chiar 
dacă voi muri, oare mai sunt vrednic să trăiesc? 

încredere şi nădejde în Dumnezeu 

„Făcând aşa, sculându-mă la miezul nopţii [Ps 118, 62], 
voi cădea cu faţa la pământ şi voi plânge întru necazul pă- 
cătosului meu suflet şi voi spune lui Dumnezeu în suspine şi 
lacrimi: Stăpâne, Doamne al cerului şi al pământului [Mt 
11, 25], ştiu că am păcătuit mai presus decât toată firea oa- 
menilor şi decât însăşi dobitoacele şi târâtoarele necuvân- 
tătoare înaintea Ta, a înfricoşatului şi neapropiatului meu 
Dumnezeu, şi nu sunt vrednic să dobândesc milă de la Tine. 
De aceea, nici n-aş fi îndrăznit să vin sau să cad la Tine, iu- 
bitorule de oameni împărate, dacă n-aş fi auzit glasul Tău 
sfânt zicând: «Nu voiesc cu vrere moartea păcătosului, ci să 
se întoarcă şi să fie viu» [Iz 31, 11], şi iarăşi: «Bucurie se 
face în cer pentru un singur păcătos care se căieşte» [Le 15, 7]. 
Căci aducându-mi aminte şi de parabola fiului risipitor pe 
care ai spus-o, Stăpâne — cum venind el, mai înainte să ajun- 
gă aproape de Tine, Tu, Cel Milostiv, ieşind în întâmpinarea 
lui, ai căzut peste gâtul lui şi l-ai îmbrăţişat [Le 15, 20] — 
încrezându-mă în oceanul bunătăţii Tale vin la Tine întru du- 
rere, întristare şi mâhnirea inimii mele, fiind învârtoşat şi ră- 
nit cumplit şi zăcând rău în fundul iadului din pricina fără- 
delegilor mele. Dar de acum înainte îţi dau cuvântul, Doam- 
ne, că până ce vei porunci să fiu în această viaţă şi în acest 
trup, nu Te voi mai părăsi, nu mă voi mai întoarce înapoi [Mc 
13, 16] şi nu mă voi atinge de cele deşarte şi rele. Tu însă, 
Dumnezeul meu, cunoşti neputinţa mea, ticăloşia şi puţină- 
tatea sufletului meu, precum şi înclinaţiile mele care mă vor 
tiraniza şi mă vor necăji. Ajută-mă şi să nu mă părăseşti, nici 

să mă laşi să fiu de râsul şi batjocura vrăjmaşului, pe mine 
cel care de acum înainte sunt robul Tău, Bunule!" 

Aşadar, acestea trebuie,, fraţilor, să le cugete şi să sfătuias- 
că în sine însuşi în toată ziua cel ce fuge de acum de lume şi 
râvneşte să se pocăiască, cel ce vrea să înveţe acest meşteşug 
al meşteşugurilor, meşteşugul vieţii şi al ascezei, şi pentru 
aceasta intră în arena acestei lupte. De aceea către unul ca 
acesta îmi voi face îndemnul, dacă stă în mijlocul nostru [In 
1, 26] şi însetează să asculte de la noi cele ale unei osârdii 
încă şi mai mari, iar de aici e adus să înceapă lucrul adevăra- 
tei pocăinţe. 

Aşadar, pe lângă cele spuse, iubitule, să nu mai guşti hra- 
nă până seara. Iar seara, intrând în chilia ta, aşează-te pe patul 
tău şi socotind în tine însuţi toate cele zise, mulţumeşte mai 
întâi că te-ai învrednicit să ajungi la sfârşitul zilei şi la înce- 
putul nopţii. Apoi cugetă la tine însuţi şi adu-ţi aminte câte ai 
păcătuit faţă de Dumnezeu Care te-a făcut pe tine, şi câţi ani 
a avut îndelungă răbdare pentru tine, lăsându-te să trăieşti şi 
dăruindu-ţi toate cele spre desfătarea sufletului, hrană şi bă- 
utură, îmbrăcăminte şi acoperăminte şi această chilie ca să 
şezi în ea, şi nu s-a mâniat, nici nu s-a întors de la tine din 
pricina păcatelor tale, nici nu te-a predat morţii sau demoni- 
lor ca să te piardă. Aşadar, aducându-ţi aminte frumos de 
toate acestea, scoală-te şi, punându-ţi rogojina pe pământ şi o 
mică piatră drept perină, pregăteşte-ţi aşternutul în care te vei 
culca. 

O metodă de a face pocăinţă 

Şi ascultă! îţi mai propun şi un alt mod de pocăinţă cu 
adevărat fierbinte, care îţi va da degrabă lacrimi şi străpun- 
gere, mai cu seamă dacă eşti împietrit la inimă, zăbavnic la 
plâns şi fără străpungerea inimii. Dar ceea ce vreau să te sfă- 
tuiesc să nu-ţi pară un lucru uimitor şi neobişnuit pentru cei 
credincioşi. 

Fiindcă cel ce după Botez se păzeşte pe sine însuşi fără 
pată pentru Dumnezeu şi păstrează fără prihană chipul Celui 
ce 1-a făcut şi 1-a plăsmuit [Fc 1, 27], nu va avea nevoie de 

nimip altceva pentru întoarcerea sa la El, întrucât este în 
Dumnezeu. Dar cine s-a întinat pe sine însuşi după aceasta 
prin fapte nelalocul lor şi fărădelegi, transformându-şi nebu- 
neşte templul trupului său, casa lui Dumnezeu, în casă a plă- 
cerilor, patimilor şi a demonilor, acela are nevoie pentru po- 
căinţă nu numai de modul de care vreau să-ţi vorbesc şi spre 
care vreau să te sfătuiesc, ci şi de alte multe metode şi de 
gânduri de pocăinţă pentru a-L face milostiv pe Dumnezeu şi 
a se întoarce la vrednicia dumnezeiască pe care a pierdut-o 
din pricina vieţii păcătoase. Şi să te convingă pe tine cuvântul 
„despre pocăinţă" al Sfântului Ioan Scărarul 1 , dumnezeiescul 
păjinte, ce cuprinde multe asemenea lucruri. 

Rugăciuni de umilinţă în chilie 

Dar care este modul pocăinţei pe care ţi — 1 propun sfatu- 
indu-te părinteşte, ascultă fără să te sminteşti şi cu pricepere, 
frate! Deci după ce ţi-ai pregătit, precum am spus, rogojina 
aşternutului în care te vei culca, stai în picioare la rugăciune 
ca un osândit. Spune mai întâi „Sfinte Dumnezeule", apoi 
rosteşte „Tatăl nostru"; spunând aceasta adu-ţi aminte cine 
eşti şi cine este Cel pe care îl numeşti Tată. Iar când vii să 
spui „Doamne miruieşte" şi vrei să-ţi întinzi mâinile la înălţi- 
mea cerului, privind spre El cu ochii sensibili şi luând aminte 
la ele [la mâinile tale], adunându-ţi mintea în tine însuţi, 
adu-ţi aminte de faptele tale cele rele câte le-ai păcătuit prin 
aceste mâini şi la care lucru de ruşine te-ai folosit de ele şi, 
temându-te, spune în tine însuţi: 

„Vai mie, necuratului şi întinatului! Nu cumva văzân- 
du-mă pe mine Dumnezeu întinzându-mi cu neruşinare mâi- 
nile înaintea Lui, să îşi aducă aminte de fărădelegile mele, pe 
care le-am făptuit prin ele şi să trimită un foc împotriva mea 
şi să mă mistuie". Sucindu-le la spate, legându-le deci pe 
acestea la spate, ca un condamnat la moarte, suspină din 
adâncul sufletului şi spune cu glas vrednic de milă: „Milu- 
ieşte-mă pe mine păcătosul [Le 18, 13] şi nevrednicul de-a 



1 SFÂNTUL IOAN Sinaitul, Scara 5; PG 88, 764-781 [FR 9, 1980, p. 135-156]. 

trăi, dar vrednic cu adevărat de toată osânda" şi alte câte îţi 
va da să rosteşti harul lui Dumnezeu. Aducându-ţi deci aminte 
de faptele tale păcătoase, loveşte-te cu tărie şi fără cruţare pe 
tine însuţi zicând: „Cum ai făcut cutare şi cutare, râule şi 
ticălosule!" Şi iarăşi suceşte-ţi mâinile la spate şi stai în pi- 
cioare rugând pe Dumnezeu. După care loveşte-ţi iarăşi faţa, 
smulge-ţi perii capului ca pe cei ai unui străin care a uneltit 
împotriva ta şi spune: „De ce ai făcut cutare şi cutare?" Şi 
aşa, biciuindu-te pe tine însuţi îndeajuns, leagă-ţi mâinile 
înainte şi stai cu suflet vesel. Şi rostind doi sau trei psalmi cu 
luare-aminte şi făcând închinăciuni câte socoteşti că poţi face 
tu însuţi, stai iarăşi cu luare-aminte şi socoteşte în tine însuţi 
cele zise mai înainte, în caz că Dumnezeu îţi va da să vină 
peste tine lacrimi şi străpungere. Şi dacă se va face aceasta, 
să nu te opreşti până ce nu vor trece; iar dacă nu, să nu te ne- 
căjeşti, ci spune către tine însuţi acestea: „Străpungerea şi 
lacrimile sunt ale celor ce s-au făcut vrednici de acestea. Tu 
însă câţi ani ai chemat pe Dumnezeu sau ai fost robul Lui? 
Prin ce fel de fapte te-ai pregătit pe tine însuţi pentru primirea 
lor? Nu-ţi ajunge oare faptul că eşti încă viu?" Deci acestea 
zicându-le şi dând mulţumire, pecetluindu-ţi fruntea, pieptul 
şi tot trupul tău cu semnul sfintei cruci, cazi pe rogojina ta şi 
te întinde. 

Umilinţa în timpul slujbelor 

Iar când te scoli din somn 2 , să nu te întorci pe partea cea- 
laltă, ci, numaidecât ridicându-te, iarăşi roagă-te în chipul zis 
mai sus şi nu mai dormi nicidecum, ci stăruie în rugăciune şi 
în citire, până când va bate toaca, şi atunci împreună cu toţi 
du-te la slujbă [utrenie] şi stai în biserică ca împreună cu în- 
gerii în cer, cu cutremur, socotindu-te nevrednic pe tine însuţi 
chiar şi de starea acolo împreună cu fraţii. Iar stând, ia seama 
la tine însuţi, ca să nu priveşti încoace şi-n colo şi să nu isco- 



2 C 30 conţine alături de C 26 (a se vedea şi notele de acolo) cele mai complete 
descrieri ale vieţii zilnice a monahului din opera simeoniană [n. B. Krivocheine, SC 
113,p.209]. 

-322- 



deşti cu curiozitate pe fraţi, cum stă fiecare sau cum cântă, ci 
ia seama numai la tine însuţi, la cântarea şi la păcatele tale. 
Adu-ţi aminte însă şi de rugăciunea din chilie, şi nu discuta 
nicidecum spunând la slujbă vreun cuvânt deşart [Mt 12, 36], 
şi nu ieşi de-acolo înainte de ultima rugăciune. Dacă e cu 
putinţă, să nu şezi nici măcar în timpul citirii, ci retrage-te 
într-un loc ascuns şi stai în picioare ascultând, ca şi cum prin 
citeţ ţi-ar grăi însuşi Dumnezeu Cel peste toate [Rm 9, 5]. 
Dacă ai fost rânduit la citire, să ai dispoziţia unui om ne- 
vrednic de a vesti prin gura lui fraţilor săi Scripturile cele de- 
Dumnezeu-insuflate şi, încheind citirea dumnezeiască şi 
cântarea obişnuită, să pui metanie spre amândouă stranele, 
socotindu-i pe toţi nu cu dispreţ nici cu nepăsare, ci ca pe 
nişte fii ai lui Dumnezeu şi nişte sfinţi, iar apoi căzând apro- 
pie capul tău de pământ şi rosteşte tainic în inima ta către 
toţi: „Rugaţi-vă şi iertaţi-mă pe mine păcătosul şi nevrednicul 
de cer şi de pământ, sfinţi ai lui Dumnezeu!" Iar dacă ţi se 
porunceşte să intonezi canoanele, să nu faci aceasta cu trân- 
dăvie, nici cu moliciune, ci cu luare-aminte şi cu trezvie ca 
împărţind fraţilor prin glasul tău ca printr-o mână cuvintele 
dumnezeieşti înaintea împăratului a toate, Hristos, şi să te 
temi ca nu cumva să nu dai cu dispreţ cuiva pâinea cea făcă- 
toare de viaţă [Mt 24, 45], adică cuvântul lui Dumnezeu [Mt 
4,4] şi să fii azvârlit afară ca un dispreţuitor, nu zic afară din 
această biserică, ci din împărăţia cerurilor. Deci ieşind după 
slobozenie [apolis] adu-ţi aminte cum a trecut ziua de ieri şi, 
dacă ai greşit cu ceva, îndreaptă astăzi. 

iti 
Căinţa unei inimi încrezătoare 

Aşadar, dacă stărui făcând acestea, Domnul nu va întârzia 
[2 Ptr 3, 9] să facă mila Sa cu tine, eu însumi punându-mă 
chezaş al Celui iubitor de oameni, chiar dacă a spune aceasta 
pare un lucru îndrăzneţ! Să mor eu, dacă te va trece cu vede 
rea. Să fiu predat în locul tău focului cel veşnic, dacă te va 
părăsi. Numai să faci aşa, fără şovăiala inimii şi fără suflet 
îndoit! , 

Dar ce înseamnă şovăiala şi îndoiala? Ia seama, iubitule! 
„Şovăiala" inimii înseamnă a socoti şi a cugeta în tine însuţi: 
„Oare Dumnezeu va avea milă de mine sau nu?" „Nu"-ul 
acesta este al necredinţei. Iar dacă nu crezi că Acela vrea să 
te miluiască mai mult decât aştepţi tu, de ce mai vii la El 
chemându-L? Iar „îndoiala" înseamnă a nu te preda în chip 
desăvârşit pe tine însuţi pentru împărăţia cerurilor, a te îngriji 
în întregime numai de viaţa trupului tău. Numai acest lucru, 
să ştii bine, trebuie să-1 păzească cel ce se căieşte cu osârdie: 
să nu se omoare pe sine însuşi printr-un meşteşug oarecare şi 
să ajungă propriul său ucigaş, aruncându-se pe sine însuşi în 
prăpastie, spânzurându-se sau făcând vreun lucru asemănător. 
Pentru celelalte lucruri, despre care ştii că hrănesc trupul şi 
viaţa, să nu-ţi faci nici o grijă după cuvântul: „Căutaţi mai 
întâi împărăţia lui Dumnezeu şi dreptatea Lui, şi toate cele- 
lalte — adică cele pentru nevoia trupului vostru — se vor 
adăuga vouă" [Mt 6, 33]. Fiindcă cel ce are o viaţă de luptă şi 
vieţuieşte potrivit Evangheliei poate să se hrănească şi să 
vieţuiască în fiecare zi numai cu pâine şi cu apă şi să fie mai 
viguros decât cei ce se desfată de mese alese. De aceea şi 
Pavel, ştiind acestea, a spus şi spune pururea: „Având hrană 
şi îmbrăcăminte ne vom îndestula cu acestea" [1 Tim 6, 8], şi 
iarăşi: „Ci noi, în noi înşine, ne-am socotit ca osândiţi la 
moarte, ca să nu ne punem încrederea în noi, ci în Dumnezeu, 
Cel ce înviază pe cei morţi" [2 Cor 1,9]. 

Spre nepătimire 

Iată, aşadar, ţi-am spus, iubite frate, cum trebuie să te 
apropii de Dumnezeu şi ce pocăinţă trebuie să îi arăţi. Să nu 
te depărtezi deci până la ultima ta suflare nici să uiţi sfatul cel 
bun al meu, al păcătosului; căci n-am făcut acestea şi nu ţi 
le-am spus din făptuirea mea, ci harul lui Dumnezeu [/ Co 
5, 10] mi-a dat să-ţi spun acestea pentru tine şi pentru mân- 
tuirea ta. Deci dacă cu împreună-lucrarea lui Dumnezeu vei 
face acestea, stăruind în lucrul acesta al pocăinţei, în puţin 
timp vei înţelege tu însuţi alte taine încă şi mai mari, fiind 
învăţat acestea de către harul cel de sus, şi ţi se va da nu nu- 

mai izvor de lacrimi, ci şi înstrăinare de toate patimile prin 
fapte ca acestea. Căci faptul de a căuta pururea pocăinţa şi 
străpungerea [inimii], de-a căuta cele ce ne pot ajuta şi conlu- 
crează la plâns şi la lacrimi şi la străpungere şi la făptuirea lor 
cu osârdie, iar a nu se prefera cineva pe sine însuşi în nimic şi 
a nu-şi face întru totul voia trupului său [Ef 2, 3] îl duc de- 
grabă pe om la progres, la curăţie şi la nepătimire şi-1 face 
părtaş Duhului Sfânt, şi nu numai aceasta, dar îl face deopo- 
trivă cu Antonie, Sava şi Eftimie, marii părinţi de odinioară. 

Iar acestea se vor face dacă mă vei asculta şi vei iubi po- 
căinţa şi străpungerea [inimii]; dar dacă nu vei voi să mă as- 
culţi şi să dobândeşti neîncetat lucrul celor spuse mai înainte, 
nici tu nici altul să nu hulească şi să spună că acest lucru e cu 
neputinţă, nici că: „Am mărturisit, am atâţia sau atâţia ani [de 
viaţă monahală]", nici să nu-mi numeri dăruirea şi risipirea 
bogăţiei şi aurului, nici să spui: „Atâţia şi atâţia oameni goi 
am îmbrăcat din aurul averilor mele, atâţia şi atâţia flămânzi 
am hrănit, însetaţi am adăpat [Mt 25, 35-36], am risipit toate 
ale mele, am venit în acest munte, am intrat în această peşte- 
ră, am ajuns la Mormântul Domnului, am urcat pe Muntele 
Măslinilor şi acum am intrat în această mănăstire şi m-am 
tuns sau chiar înainte de-a fi tuns şed într-o chilie făcând 
atâtea şi atâtea rugăciuni; prin acestea mă voi mântui iar acest 
lucru îmi este de ajuns!" Deci să nu te înşeli pe tine însuţi, 
frate, oricine ai fi, nici să nu te încrezi pe tine însuţi în cuge- 
tări deşarte, făcând nebuneşte acest lucru. Căci toate acestea 
sunt bune şi bune foarte [Fc 1,31], dar sunt o sămânţă, să ştii 
bine, iubitule. Iată, ca să grăiesc într-o pildă, ai arat pământul, 
l-ai grăpat de două şi de trei ori, ai semănat. Ai cunoscut oare 
sămânţa care a încolţit din sânul pământului? Ai cunoscut pe 
cel ce a făcut-o să crească? Ai cunoscut spinii care au venit 
[Mc 4, 27-28]? Ai cunoscut holdele albe ale pământului su- 
fletului tău gata de seceriş [In 4, 35]? Ai smuls spinii din ele, 
ai frământat spicele cu mâinile [Le 6, 1], ca să vezi gol rodul 
ostenelilor tale [Ps 127 ', 2]? Iar văzându-1 pe acesta, ai mân- 
cat oare pe săturate şi ai primit putere? Deci dacă cunoşti 
acestea, mă închin înaintea picioarelor tale şi le îmbrăţişez şi 

sărut urmele lor; căci nu sunt vrednic să sărut faţa ta. Bucti- 
ră-te şi te veseleşte [Mt 5,12], strângând cu bucurie cele pe 
care le-ai semănat cu osteneală şi cu trudă multă [Ps 9, 28; 
89, 10]! 

Cum să nu pierdem împărăţia cerurilor 

Dar dacă nu ştii ce sunt acestea spuse ţie de către mine şi 
n-ai cunoscut nici dacă ai semănat în pământul tău — adică 
în ţarina inimii tale — ceva din roadele mai bune, ce folos 
vei avea, spune-mi, dacă vei ocoli marginile pământului şi 
vei ajunge la capătul mării [Ps 138, 9]? Nici unul! Căci dacă 
voi milui lumea întreagă din cele ce nu sunt ale mele — şi 
chiar dacă ar fi din cele ale mele — , dar pe mine însumi mă 
trec cu vederea gol şi sărac [Ap 3, 17] şi ajuns la capătul din 
urmă al sărăciei, şi aşa, murind în lipsa celor bune, mă voi 
înfăţişa înaintea tribunalului înfricoşător al lui Hristos [Rm 
14, 10], ce folos voi avea? Trebuie să ieşim din viaţa şi din 
trupul acesta îmbrăcaţi şi înveşmântaţi, dacă vrem să ne aşe- 
zăm la nunta cea împărătească [Mt 22, 11-14] împreună cu 
prietenii împăratului [Mt 8, 11]. Dar care este veşmântul pe 
care trebuie să-1 îmbrăcăm eu şi noi toţi, ca să nu ne găsim 
atunci goi [2 Co 5, 2. 3]? Hristos, fraţilor, şi Dumnezeu! Iar 
dacă voi străbate iarăşi tot pământul de sub cer ca pe o singură 
casă, şi nu voi lăsa afară nici un ţinut sau cetate sau biserică 
în care să nu intru şi să nu mă-nchin şi să nu mă rog şi fără a 
cerceta frumos şi cu exactitate cele din ele, dar voi pierde 
împărăţia cerurilor, n-ar fi fost mai bine să nu mă fi născut, 
să nu fi căzut pe pământ [Sol 7, 3], sau să nu fi respirat acest 
aer sau să fi văzut cu ochii soarele? Da, cu adevărat ar fi fost 
cu mult mai bine! 

Deci ce voi face, ca să nu cad din aceasta? Dacă, făptuind 
toate cele spuse mai înainte, voi primi pe Duhul Sfânt; căci 
acesta este sămânţa lui Hristos, prin care ne facem rude ale 
Lui noi, cei sărmani şi muritori, şi dacă aceasta cade pe pă- 
mântul cel bun, aduce roadă înmulţită de treizeci de ori şi de 
şaizeci de ori şi de o sută de ori [Mc 4, 20], iar aceasta este 
împărăţia cerurilor, toate celelalte afară de aceasta nu sunt de 

nici un folos. Căci dacă nu ne vom milui pe noi înşine, fraţi- 
lor, şi nu ne vom găsi sufletele prin pocăinţă curăţite şi pline 
de lumină, la nimic nu ne va folosi lucrarea tuturor celorlalte, 
precum spune Domnul şi Dumnezeul nostru: „Ce-i va fi de 
folos omului, dacă va câştiga lumea întreagă, dar sufletul său 
şi-1 va pierde? Sau ce n-ar da omul în schimb pentru sufletul 
său?" [Mt 16, 26], şi iarăşi: „Cel ce îşi va pierde sufletul său 
pentru mine îl va afla, iar cel ce îl află pe el îl va pierde" [Mt 
10, 39]. Deci dacă eu nu-mi voi pierde sufletul meu în chipul 
dintâi, precum am spus, predându-mă pe mine însumi morţii 
pentru Hristos, ca iarăşi să-1 aflu viu în viaţa veşnică, ce folos 
vom avea din toate celelalte, prietenilor şi fraţilor? Cu adevă- 
rat nici unul, nici un folos nu vom avea, iubiţi robi ai lui 
Hristos, nimic nu ne va scăpa de focul cel veşnic, dacă nu 
vom privi numai la noi înşine, lăsând toate şi pe toţi. 

Tema catehezei următoare 

Dar ce înseamnă a privi la noi înşine? Acest lucru l-am lă- 
sat deoparte într-o altă învăţătură, fraţilor, îngrijindu-ne de 
măsura cuvântului. Iar însuşi Dumnezeu, adevărata înţelep- 
ciune, Cel ce a socotit vrednic sa se facă învăţătorul nostru, al 
păcătoşilor, să mă înveţe să grăiesc pentru mine însumi şi 
pentru cei aflaţi robi împreună cu mine şi fraţi ai mei cele 
spre mântuirea sufletului. Căci Tu eşti călăuza şi luminarea 
sufletelor noastre, Cel ce ne-ai dat cuvânt întru deschiderea 
gurii [Ef6, 19] şi celor ce bine-vestesc cuvânt cu putere mul- 
tă [Ps 67, 12], şi Ţie slavă înălţăm acum şi pururea şi în vecii 
vecilor. Amin. 



-327- 



Cateheza 31 

Cercetarea conştiinţei după 
Fericirile Evangheliei 



Despre cum trebuie fiecare să se supravegheze pe 
sine însuşi şi să caute cu sârguinţă cele ale sale. Şi 
cum trebuie să pună faţă în faţă cele ale sale cu po- 
runcile lui Hristos. 



Să ne cercetăm pe noi înşine 

Fraţilor şi părinţilor, în învăţătura [cateheza] anterioară, ca 
să nu lungim prea mult cuvântul, am lăsat neterminate cele 
învăţate tocmai atunci când voiam să spunem ce înseamnă a 
ne supraveghea pe noi înşine; acum însă prin învăţătura de 
faţă venim să ne plătim datoria cuvântului, ca unii ce am fost 
aşezaţi pentru aceasta şi trebuie să dăm pururea iubirii voas- 
tre raţia cuvântului [Le 12,42]. 

Aşadar, ce este, aşa cum spuneam atunci, a fi atenţi la noi 
înşine şi a ne supraveghea pe noi înşine? A se supraveghea 
fiecare pe sine însuşi înseamnă a grăi fiecare către sine în- 
suşi: „Oare nu cumva cutare patimă mă stăpâneşte? Căci aud 
în dumnezeieşti le Scripturi că cel ce are o singură patimă nu 
va intra în împărăţia cerurilor, căci scris este: «Căci dacă nu 
va păzi cineva toată Legea, ci va cădea într-o singură porun- 
că, s-a făcut vinovat faţă de toate poruncile» [Iac 2, 10]". în 
chip asemănător, a se supraveghea cineva pe sine însuşi e 
asemenea cu a spune în sine însuşi: „Oare n-am neglijat cuta- 
re sau cutare poruncă, sau nu sunt nepăsător şi dispreţuitor 
faţă de ea şi nu o făptuiesc? Fiindcă spune Hristos Dumne- 
zeu: «O iotă şi o cirtă din legea poruncilor Mele nu va trece, 
până ce se vor face toate» [Mt 5, 18], şi iarăşi: «Cel ce dez- 
leagă una dintre poruncile acestea mai mici şi-i învaţă pe oa- 

meni să facă aşa, cel mai mic se va chema în împărăţia ceru- 
rilor» [Mt 5, 19]". 

Smerenia 4 

Căci trebuie să fim cu luare-aminte la dumnezeieştile 
Scripturi, şi atunci când se citesc acestea omul trebuie să se 
privească pe sine însuşi şi să înţeleagă ca într-o oglindă su- 
fletul său [Iac 1, 23] în ce fel de lucruri se află. Ce vreau să 
spun? îl aude, aşadar, pe Domnul zicând: „Pocăiţi-vă, căci 
s-a apropiat împărăţia cerurilor" [Mt 4, 7]. Deci trebuie să îşi 
aducă aminte cum şi-a petrecut zilele lui. Şi dacă se căieşte 
frumos, va spori şi-şi va întinde lucrarea lui; iar dacă e nepă- 
sător, va fi îndreptat. 

Sărăcia cu duhul 

Şi iarăşi îl aude zicând: „Fericiţi cei săraci cu duhul, că a 
acestora e împărăţia Cerurilor" [Mt 5, 3]. Deci trebuie să se 
cerceteze şi să se pună la încercare pururea pe sine însuşi 
[1 Co 11, 28] în orice împrejurare ticăloasă, de ocară, necin- 
ste şi dispreţ, şi aşa să privească la sine însuşi, dacă este în el 
această virtute a smereniei sau nu; fiindcă cel ce a dobândit 
această virtute suportă toate fără întristare şi împovărare, 
nefiind înţepat de ceva din cele petrecute în inima lui. Iar da- 
că e înţepat puţin, nu se tulbură deloc, că, mai mult, pentru 
această înţepătură a inimii sale, că s-a întristat puţin şi că n-a 
privit la cele întâmplate cu toată bucuria, se biciuieşte pe sine 
însuşi şi se umileşte, se întristează şi plânge, intrând în cămara 
ascunsă a sufletului [Mt 6, 6] sau a chiliei lui, şi aşa căzând 
înaintea lui Dumnezeu se mărturiseşte Lui ca unul care şi-a 
pierdut toată viaţa lui. 

Plânsul 

Apoi aude iarăşi: „Fericiţi cei ce plâng" [Mt 5, 4]. Priveşte 
cum nu spune cei ce au plâns, ci cei ce plâng pururea; aşadar, 
plecând de aici şi noi trebuie să privim dacă plângem în fie- 
care zi. Căci dacă ne-am făcut smeriţi din pocăinţă, e vădit că 
nu va trece o singură zi sau o singură noapte pentru noi fără 
lacrimi, plâns şi zdrobire. 

Blândeţea ] 

Şi iarăşi: „Fericiţi cei blânzi" [Mt 5, 5]. Dar cine plângând 
în fiecare zi va rămâne să trăiască cu mânie şi nu se va face 
blând? Căci aşa cum apa azvârlită stinge flacăra focului [Sir 
3, 30], tot aşa şi plânsul şi lacrimile sting irascibilitatea su- 
fletului; şi, pe cât stăruie cineva mai mult în ea, pe atât irasci- 
bilitatea sufletului său se strămută ajungând nemişcată. Tre- 
buie, aşadar, ca unul ca acesta să vadă şi în sine însuşi dacă e 
cu adevărat blând — fiindcă nu suportă întru nimic să vadă 
vreo călcare a poruncii lui Dumnezeu, şi plânge necontenit 
pentru cei ce păcătuiesc ca şi cum ar păcătui el însuşi. 

Foamea de dreptate 

Deci aşa trebuie să cerceteze şi dacă flămânzeşte şi înse- 
tează după Dumnezeu [Mt 5, 6]; căci putem găsi pe cineva 
care să caute dreptatea, dar nu flămânzeşte nici nu însetează 
după ea; fiindcă dreptatea este Dumnezeu [1 Co 1, 30], aşa 
cum auzi că e numit soare al dreptăţii [Mal 4, 2]. Aşadar, cel 
ce flămânzeşte şi însetează după El, socoteşte ca pe nişte gu- 
noaie [Flp 3, 8] lumea întreagă şi cele din lume [1 In 2, 15], 
iar cinstirile mai-marilor le socoteşte ca pe o ruşine sau nu 
simte nicidecum cinstirile omeneşti. 

Milostenia 

Şi iarăşi: „Fericiţi cei milostivi" [Mt 5, 7]. Dar cine sunt 
cei milostivi? Cei ce dau bani şi hrănesc pe cei săraci? Nu! 
Dar cine? Cei ce sărăcesc după Cel ce a sărăcit pentru noi 
[2 Co 8, 9] şi care n-au nimic de dat, dar îşi aduc aminte pu- 
rurea cu mintea de cei săraci, de văduve şi de orfani [Iac 
1, 27] şi de cei din neputinţe, care îi şi văd adeseori şi com- 
pătimesc cu aceştia şi plâng pentru ei fierbinte, cum era şi Iov 
care zicea: „Iar eu am plâns pentru orice neputinţă" [Iov 
30, 25], iar atunci când au cu ce, îi miluiesc pe aceştia cu 
voioşie [Rm 12, 8] aducând aminte fără pizmă tuturor şi cele 
privitoare la mântuirea sufletului, urmând celui ce a spus: 
„Am învăţat fără viclenie şi împărtăşesc fără pizmă" [Sol 

7, 13]. Aceştia sunt cei fericiţi de Domnul, ca fiind cu adevă 
rat milostivi; de aceea, de la o asemenea milostenie, ca prin- 
tr-o treaptă, ajung urcând la curăţia desăvârşită a sufletului. 

Curăţia inimii 

Plecând de la aceasta i-a fericit Dumnezeu şi pe cei curaţi 
cu inima, zicând aşa: „Fericiţi cei curaţi cu inima, că aceştia 
vor vedea pe Dumnezeu" [Mt 5, 8], ştiind El, Dumnezeu şi 
legiuitorul nostru, că până când sufletul nostru nu ajunge la" o 
asemenea dispoziţie, nici nu plânge necontenit, nici nu se 
face cu desăvârşire blând, nici nu însetează după Dumnezeu 
[Mt 5, 4-6], nici nu se curăţă de patimi, nici nu se face ca o 
oglindă curată; iar dacă nu se face astfel, nu va vedea în chip 
curat în sine însuşi cândva faţa Stăpânului. Dar cel care a 
ajuns aşa vede pe Dumnezeu mereu şi se împacă cu El [2 Co 
5, 20], şi aşa se face pace între Dumnezeu, Făcătorul nostru, 
şi sufletul care i-a fost mai înainte vrăjmaş. 

Pacea cu ceilalţi 

Şi atunci Dumnezeu îl fericeşte ca pe un făcător de pace: 
„Fericiţi făcătorii de pace, că aceştia fii ai lui Dumnezeu se 
vor chema" [Mt 5, 9]; e vorba de cei care s-au împăcat în 
chip conştient pe ei înşişi cu Cel ce a venit să dea pace celor 
de aproape şi celor de departe [Ef 2, 17] împăcându-ne pe 
noi, încă fiind noi vrăjmaşi [Rm 5, 10], cu Tatăl Său şi a venit 
să unească cele despărţite într-una [Ef2, 13], adică să ne îm- 
părtăşească Duhul Sfânt şi să ia El trupul nostru. Aşadar, cei 
care îl văd pe El, e vădit că s-au şi împăcat cu adevărat cu El, 
săvârşind pacea căutată şi făcându-se fii ai lui Dumnezeu. 
„Dumnezeu este Cel ce îndreptează, cine va osândi?" [Rm 

8, 33]. Dar dacă pe fratele tău pe care-1 vezi nu-1 iubeşti, pe 
Dumnezeu, pe Care nu-L vezi, cum îl vei putea iubi [/ In 
4, 20]? Iar dacă nu poţi să-L iubeşti, sau mai bine spus nu 
vrei să-L iubeşti, e vădit că nici nu te-ai împăcat cu El. Ci să 
râvnim să-L vedem şi să ne împăcăm şi să-L iubim pe El, 
fraţilor, din tot sufletul, precum ne-a poruncit El însuşi [Mc 

12,30]. 

Prigoanele 

Apoi iarăşi îl aude zicând: „Fericiţi cei prigoniţi pentru 
dreptate" [Mt 5, 10], şi se scrutează cercetându-se pe sine 
însuşi, dacă a fost prigonit pentru porunca lui Dumnezeu, 
fiindcă „toţi câţi vor să vieţuiască în Hristos vor fi prigoniţi" 
[2 Tim 3, 12], precum zice şi Apostolul. De aceea şi adaugă 
zicând: „Fericiţi sunteţi, când vă vor ocărî pe voi şi vă vor 
prigoni şi vor zice tot cuvântul rău împotriva voastră minţind 
din pricina Mea. Bucuraţi-vă şi vă veseliţi că plata voastră 
multă este în ceruri" [Mt 5, 11 — 12]. Din ce pricină însă i-a 
aşezat în urmă pe cei prigoniţi şi ocărâţi, şi le porunceşte stri- 
gându-le cu putere [Mt 7, 29]: „Bucuraţi-vă şi vă veseliţi"? 
Fiindcă cel ce a arătat pocăinţă vrednică de greşelile lui şi s-a 
făcut smerit — ca să repet încă o dată aceleaşi lucruri — şi 
s-a învrednicit să plângă în fiecare zi şi să se facă blând şi să 
înseteze şi să flămânzească din suflet după soarele dreptăţii, 
care face milostenie şi e compătimitor, ca unul care îşi face 
ale sale patimile şi necazurile şi neputinţele tuturor, şi, plân- 
gând şi curăţindu-se, vede pe Dumnezeu şi se împacă cu El şi 
se face cu adevărat făcător de pace şi se învredniceşte să se 
cheme fiu al lui Dumnezeu însuşi, unul ca acesta poate şi 
atunci când este prigonit şi lovit şi ocărât şi bârfit şi defăimat, 
şi când aude tot cuvântul rău rostit împotriva lui, să rabde cu 
bucurie şi cu veselie negrăită; ştiind deci acestea, Stăpânul 
Dumnezeu a zis cu hotărâre: „Bucuraţi-vă şi vă veseliţi". Dar 
cel ce n-a ajuns aşa, nici n-a dobândit înăuntrul său cu bo- 
găţie bucuria cea enipostatică, cum oare va putea să suporte 
toate acestea fără ţinere de minte a răului? Nicidecum! 

Răsplată finală 

De aceea, părinţii şi fraţii mei, să nu încetăm nicicând 
judecându-ne şi cercetându-ne pe noi înşine în fiecare ceas şi 
în fiecare zi cu toată râvna, ci, străbătând, precum spuneam, 
toate poruncile, să ne observăm în fiecare dintre ele. Şi dacă 
ne vom găsi împlinind-o, să mulţumim Stăpânului Dumnezeu 
şi să o păzim mai departe neabătut; iar dacă nu ne-am adus 
aminte de ea până acum, sau n-am făcut-o, să alergăm, 

rogu-vă, până ce vom ajunge la ea şi să o ţinem cu tărie, ca, 
nedispreţuind-o, să nu fim chemaţi cei mai mici în împărăţia 
cerurilor [Mt 5, 19]. Fiindcă aşa, urcând puţin câte puţin ca 
pe o treaptă a unei scări, ştiu bine, vom ajunge la însăşi cetatea 
cerului, în care, precum am spus mai sus, Stăpânul nostru stă 
plecându-Se spre noi şi zicându-ne tuturor: „Veniţi la Mine 
toţi cei osteniţi şi împovăraţi, şi Eu vă voi odihni pe voi" [Mt 
11, 28]; şi, ajungând acolo şi văzându-L pe cât e cu putinţă 
omului şi primind de la El împărăţia cerurilor, care este Duhul 
Sfânt, o vom avea pururea înăuntrul nostru [Le 17, 21], aşa cum 
strigă cu glas mare însuşi Stăpânul şi aşa vom petrece ca 
nişte îngeri pe pământ, sau mai degrabă ca nişte fii sfinţi ai 
lui Dumnezeu şi imitatori în toate ai Tatălui Său şi Dumnezeu 
[Mt 5, 48] de a Cărui preadulce vedere fie să ne desfătăm noi 
toţi acum şi pururea şi în vecii vecilor. Amin. 



Cateheza 32 

O nouă formă a blasfemiei: 
erezia nevolniciei 



Despre blasfemie. Şi că cel ce zice că nu e cu putinţă 
ca cineva din generaţia prezentă să se facă părtaş 
de Duhul Sfânt, precum şi cel ce defăima lucrările 
Duhului şi le atribuie potrivnicului, introduc o nouă 
erezie în Biserica Iui Dumnezeu. 

Blasfemia împotriva Duhului Sfânt 

Fraţilor şi părinţilor, „orice păcat", spune cuvântul prea- 
sfânt al Mântuitorului, „se va ierta oamenilor, dar celui ce va 
blasfemia împotriva Duhului Sfânt nu i se va ierta nici în 
veacul de acum nici în cel viitor" [Mt 12, 31-32]. Să cerce- 
tăm care este blasfemia împotriva Duhului Sfânt? Blasfemia 
împotriva Duhului Sfânt e faptul de a atribui lucrările duhului 
celui potrivnic, după cum spune Marele Vasile 1 . Dar cum 
face cineva aceasta? Atunci când văzând cineva la unul din 
fraţii lui fie minunile făcute de Duhul Sfânt, fie o altă ha- 
rismă dumnezeiască — adică străpungere, lacrimi, smerenie, 
cunoştinţă dumnezeiască, cuvânt al înţelepciunii celei de sus 
[1 Co 12, 8; Iac 3, 15-17], sau alt lucru dăruit de Duhul lui 
Dumnezeu celor ce-L iubesc pe El [Rm 8, 28] — , zice că 
aceasta este din înşelăciunea diavolului. La fel, şi cel ce zice 
că cei ce sunt mânaţi de Duhul lui Dumnezeu ca nişte fii ai 
lui Dumnezeu [Rm 8, 14], cei ce fac poruncile lui Dumnezeu, 
Tatăl lor, sunt amăgiţi de demoni, şi acesta blasfemiază îm- 
potriva Duhului Sfânt Care lucrează întru ei [cf. 2 Co 12, 11; 
Ef 2, 2] ca odinioară iudeii împotriva Fiului lui Dumnezeu; 
căci şi aceia vedeau demonii alungaţi de Hristos şi blasfe- 



1 Regulile mici 273; PG 31, 1272BC [PSB 18, 1989, p. 438]. - 

miau împotriva Duhului Lui Celui Sfânt zicând fără ruşine 
neruşinaţii: „Cu Beelzebub, căpetenia demonilor, scoate de- 
monii" [Le 11, 15]. Dar unii, auzind acestea, nu aud şi vă- 
zând nu văd [Mt 13, 13], ca unii ce au ieşit din ei înşişi, de- 
părtând şi respingând de la sufletele lor întreaga Scriptură şi 
izgonind din minţile lor cunoştinţa ce vine din acestea [Scrip- 
turi]; şi nu tremură de frică să spună că toate lucrările Duhu- 
lui de care dă mărturie dumnezeiasca Scriptură vin dintr-o 
beţie şi o lucrare demonică. 

Necucernicia de a tăgădui lucrarea harului 

Căci, ca nişte necredincioşi, care sunt cu totul neiniţiaţi în 
tainele dumnezeieşti, când aud despre iluminarea dumneze- 
iască, despre luminarea sufletului şi a minţii, despre vedere 
[contemplaţie] şi nepătimire, despre smerenie şi lacrimile 
vărsate prin lucrarea şi harul Sfântului Duh, declară cu în- 
drăzneală, ca unii ce nu suportă strălucirea covârşitoare şi 
puterea acestor cuvinte, având ochii inimii mai degrabă întu- 
necaţi decât luminaţi, că acestea vin din înşelăciunea demo- 
nilor; nici osânda lui Dumnezeu, nici vătămarea celor ce-i 
ascultă nu-i fac să tremure, ci, îndrăzneţii, dau mărturie fără 
ruşine că nimic asemenea nu se mai face acum de către 
Dumnezeu în vreunul dintre credincioşi, ceea ce este mai de- 
grabă necredinţă decât erezie. Căci erezie înseamnă a te abate 
în vreuna din dogmele privitoare la dreapta noastră credinţă 
ce ne stau înainte, dar a zice că nu mai există acum oameni 
care iubesc pe Dumnezeu, că aceştia nu se mai învrednicesc 
de Duhul Sfânt şi cei botezaţi de El nu se fac fii ai lui Dum- 
nezeu şi dumnezei în chip conştient, prin experienţă şi vede- 
re 2 , răstoarnă întreaga Iconomie a Dumnezeului şi Mărturi- 
sitorului nostru Iisus Hristos şi tăgăduiesc în chip vădit înnoi- 
rea [chipului lui Dumnezeu din om] stricat şi dat morţii, şi 
rechemarea lui la nestricăciune şi nemurire 3 . 



En gnosei kai peira kai theoria. 
3 Cf. MACARIE, Epistula Magna, ed. Jaeger, p. 299: „iar a apostazia nu e numai 
a tăgădui numele, ci şi a nu crede în făgăduinţele Lui" [n. B. Krivocheine, SC 113, 
P-243], 

Cum să ne mântuim dacă am păcătuit după Botez 

Căci aşa cum cel ce n-a fost botezat prin apă şi prin Duh 
[In 1, 33; 3, 5] nu poate să se mântuiască, tot aşa nici cel ce a 
păcătuit după Botez, dacă nu va fi botezat şi nu se va naşte 
din nou de sus, precum a zis Domnul, întărind aceasta, către 
Nicodim: „De nu se va naşte cineva de sus, nu va intra în îm- 
părăţia cerurilor" [In 3, 3-5], şi încă şi către apostoli: „Ioan a 
botezat cu apă, voi însă veţi fi botezaţi cu Duh Sfânt" [FA 
1,5; 11, 16]. Deci cel ce nu cunoaşte cu ce Botez a fost bote- 
zat ca prunc şi nu ştie că a fost botezat, ci a primit acest lucru 
numai prin credinţă, ştergându-1 apoi cu zeci de mii de păcate, 
şi tăgăduieşte cel de-al doilea [Botez] — adică pe cel dat de 
sus din iubirea-de-oameni a lui Dumnezeu prin Duhul celor 
ce-1 caută prin pocăinţă — cum va putea dobândi altfel 
mântuirea? 

Căinţa, calea Duhului Sfânt 

Pentru aceasta deci dau mărturie şi spun şi nu încetez spu- 
nând: câţi aţi întinat Botezul cel dintâi prin călcarea porunci- 
lor lui Dumnezeu, imitaţi pocăinţa lui David şi a celorlalţi 
sfinţi, şi dovediţi cu toată osârdia pocăinţă vrednică prin tot 
felul de lucruri şi cuvinte, ca să atrageţi asupra voastră harul 
Preasfântului Duh. Căci acest Duh, pogorând peste voi, vi se 
face scăldătoare luminoasă şi, primindu-vă la sânul Lui, vă 
va face în chip negrăit întru Sine însuşi pe toţi din stricăcioşi 
nestricăcioşi, din muritori nemuritori, născându-vă din nou, 
în loc de fii ai oamenilor, ca fii ai lui Dumnezeu şi dumnezei 
prin înfiere [thesei] şi prin har — în caz că vreţi şi voi să vă 
arătaţi rude şi împreună-moştenitori ai sfinţilor şi să intraţi 
împreună cu ei în împărăţia cerurilor — , aşa cum am cunos- 
cut pe sfântul părintele nostru [Simeon] Studitul că a ajuns în 
generaţia noastră, şi nu numai el, ci şi alţii dintre ucenicii lui 
care s-au învrednicit, prin cererile şi rugăciunile lui, cu negră- 
ita iubire de oameni a lui Dumnezeu Cel preabun, de un ast- 
fel de bine, precum spuneam. Spun însă aceasta nu lăudân- 
du-mă cu puterea celora, ci mulţumind bunătăţii lui Dumne- 
zeu şi vestind-o vouă tuturor, ca şi voi să vă grăbiţi să vă în- 

vredniciţi de un astfel de bine". Căci acesta este semnul dis- 
tinctiv al iubirii după Dumnezeu: ca cineva să nu-şi procure 
posesiunea binelui numai pentru sine însuşi, ci să facă cunos- 
cută bogăţia lui şi fraţilor lui apropiaţi şi să-i îndemne să-1 
caute, să-1 găsească şi să se îmbogăţească cu el. 

întotdeauna ne putem apropia de Dumnezeu 

Pentru aceasta deci, precum vedeţi, strig către voi, repe- 
tând glasurile prooroceşti: „Apropiaţi -vă de El şi vă veţi lu- 
mina şi feţele", conştiinţele „voastre nu se vor ruşina" [Ps 
33, 6]. Căci, ce? Oare nu predându-vă cu totul pe voi înşivă 
trândăviei, nepăsării, poftelor şi plăcerilor trupului, spuneţi că 
vă este cu neputinţă să vă curăţiţi şi să vă apropiaţi prin po- 
căinţă de Dumnezeu; şi nu numai aceasta, ci că nu este cu 
putinţă nici să primiţi harul Duhului Lui, să fiţi renăscuţi şi 
înfiaţi prin El şi să vă asemănaţi Lui? Nu este cu neputinţă 
aceasta, nu este! Era cu neputinţă înainte de venirea Lui; dar 
de când Stăpânul şi Dumnezeul a toate a binevoit a Se face 
om şi S-a asemănat întru toate nouă, afară de păcat [Evr 
4, 15], ni le-a făcut cu putinţă şi uşoare, dându-ne putere de a 
ne face copii ai lui Dumnezeu [In 1, 12] şi împreună-moşte- 
nitori ai Lui [Rm 8, 17]; Căruia se cuvine toată slava, cinstea 
şi închinăciunea în veci. Amin. 

Cateheza 33 

Duhul Sfânt, cheia Uşii prin care se 
intră în Casa de lumină a Treimii 



Despre împărtăşirea Sfântului Duh. Şi că este cu 
neputinţă ca faptele virtuţii să fie întărite altfel de- 
cât prin venirea Duhului, fără de care nimeni nu se 
îndreaptă spre virtute, nici nu poate folosi pe alţii 
sau primi gânduri străine. Şi despre egalitatea şi 
identitatea întru toate a Dumnezeirii Cele întreit- 
ipostatice. 

Să ne aprindem candela sufletului... 

Fraţilor şi părinţilor, foc este Dumnezeu [Evr 12, 29] şi 
aşa este numit El de toată de-Dumnezeu-insuflata Scriptură 
[2 Tim 3, 16], iar sufletul fiecăruia dintre noi e o candelă [Mt 
5, 15; 25, 1-8 par]. Deci aşa cum o candelă, chiar dacă este 
plină de ulei, chiar dacă are fitil sau o altă materie inflama- 
bilă, este, înainte de a se împărtăşi de foc şi a fi aprinsă, cu 
totul întunecată, aşa şi sufletul, chiar dacă este împodobit în 
aparenţă cu toate virtuţile, dar dacă nu se împărtăşeşte de foc, 
adică dacă nu se împărtăşeşte de fiinţa şi lumina dumnezeias- 
că, este încă stins şi întunecat iar faptele lui sunt nesigure; 
căci toate trebuie să fie învederate şi arătate prin lumină [Ef 
5, 13]. Deci cel ce are candela sufletului lui aşa, adică nepăr- 
taşă focului dumnezeiesc, are nevoie mai degrabă de un călă- 
uzitor şi de o făclie care să-1 lumineze şi să deosebească în 
acelaşi timp faptele lui, şi care să aibă compasiune pentru el, 
pentru greşelile lui [vădite de el] prin mărturisire, şi să în- 
drepte cele făptuite de el strâmb în tot ceasul. Căci aşa cum e 
cu neputinţă ca cel ce umblă în noapte să nu se lovească de 
ceva, aşa nu este cu putinţă să nu cadă cel ce nu vede încă 

lumina dumnezeiască, după cum zice Hristos: „Dacă umblă 
cineva ziua, nu se loveşte pentru că vede această lumină. Da 
că însă umblă cineva noaptea, se loveşte pentru că nu are Iu 
mina întru sine" [In 11, 9-10; 12, 35]. Iar zicând „întru sine" 
a arătat [că vorbeşte de] Lumina dumnezeiască şi imaterială, 
căci nimeni nu poate avea întru sine lumina aceasta sensibilă 
[a soarelui]. n 

... la lumina Duhului şi a lui Hristos 

Deci aşa cum cel ce umblă în întuneric [In 12, 35] n-are 
nici un folos dacă ţine în mâini lămpi multe şi preafrumoase, 
dar stinse [Mt 25, 8], căci cu ele nu se vede nici pe sine însuşi 
nici pe altcineva, tot aşa şi cel căruia i se pare că are întru 
sine — dacă aceasta e cu putinţă — toate virtuţile, dar nu are 
în el lumina Duhului Sfânt, nici nu vede bine faptele lui, nici 
nu este încredinţat în chip desăvârşit dacă ele sunt pe placul 
lui Dumnezeu, acela nu este vrednic să primească gânduri 
străine 1 , chiar dacă ar fi făcut de oameni patriarh, până ce nu 
va avea Lumina strălucind întru sine; căci zice Hristos: „Um- 
blaţi până când aveţi lumina, ca să nu vă prindă întunericul, 
iar cel ce umblă în întuneric nu ştie unde merge" [In 12, 35]. 
Deci, dacă acela nu ştie unde merge, cum va arăta altora ca- 
lea? Ce folos deci dacă pune o făclie stinsă într-un alt sfeşnic 
[Mt 5, 15; Le 8, 16; 11, 33] lipsit şi el de focul care să ardă şi 
strălucească [In 5, 35]? Pentru că nu trebuie să facă aşa! Dar 
cum? Aşa cum a hotărât Dumnezeu Cel peste toate [Rm 9, 5] 
Care zice: „Nimeni aprinzând o făclie nu o pune în loc as- 
cuns, nici sub obroc, ci în sfeşnic, ca cei ce intră să vadă 
strălucirea ei" [Le 11, 33]. Iar după ce a spus aceasta, adaugă 
şi semnele caracteristice ale celui călăuzit de făclie şi care are 
cu sine lumina, zicând aşa: „Făclia trupului este ochiul" [Mt 
6, 22; Le \\, 34]. Despre ce altceva grăieşte spunând „ochi" 
decât, negreşit, despre minte, care nicidecum nu va deveni 
simplă, decât numai când va vedea Lumina cea simplă [Mt 
6, 22-23; Le 11, 34-36]. Iar Lumina simplă e Hristos. Deci 
Spovedania altor oameni. 

cel ce are de-a pururea Lumina Lui strălucind în mintea sa, se 
zice că are mintea lui Hristos [7 Co 2, 16]. Deci când ochiul 
tău va fi aşa, simplu, întreg trupul cel netrupesc al sufletului 
tău va fi luminat [Le 11, 34]. Vezi deci ca nu cumva lumina 
din tine să fie întuneric [Le 1 1, 35]; căci zice: „Vezi să nu ţi 
se pară că ai ceea ce nu ai" [Le 8, 18]. Vezi cum însuşi Stă- 
pânul grăieşte poate cu Voi prin noi, robii Lui, zicând: „Vezi 
să nu te amăgeşti pe tine însuţi şi, socotind că lumina e întru 
tine, aceasta să nu fie lumină ci întuneric". Vedeţi deci că 
aceleaşi lucruri ca şi Stăpânul le spunem şi noi către voi, cei 
împreună-robi cu noi, şi nu grăim nimic sucit sau rău. 

Căci zicem: vedeţi, fraţilor, ca nu cumva părându-vă a fi 
în Dumnezeu şi socotind că aveţi comuniune cu El [1 In 1, 6], 
să vă aflaţi afară şi separaţi de El pentru că nu vedeţi de pe 
acum [hede] lumina Lui. Căci dacă aceasta ar fi aprins făcli- 
ile — adică sufletele — voastre, ar fi strălucit limpede întru 
voi, precum a zis însuşi Iisus Hristos, Dumnezeul şi Mântui- 
torul nostru: „Deci dacă tot trupul tău este luminat, neavând 
nici o parte întunecată, atunci el va fi luminat în întregime, ca 
atunci când te luminează făclia cu strălucirea ei" [Le 11, 36]. 
Ce altă mărturie mai mare deci să-ţi aducem spre încredinţa- 
re? Iar dacă nu vei crede Stăpânului, spune-mi, vei crede ce- 
lui ce este rob împreună cu tine? 

Cheia cunoştinţei 

Dar ce să zic celor cărora le place să-şi audă des numele şi 
să şadă ca preoţi, arhierei şi egumeni, care vor să primească 
gânduri străine şi zic că sunt vrednici de a lega şi dezlega 
[păcatele oamenilor] [Mt 16, 19; 18, 18]? Căci atunci când 
văd că ei nu ştiu nimic din aceste lucruri necesare şi dumne- 
zeieşti şi nici nu învaţă acestea pe ceilalţi, nici nu-i duc la 
lumina cunoştinţei, ce altceva e aceasta decât ceea ce zicea 
Hristos fariseilor şi învăţătorilor de Lege: „Vai, vouă, învă- 
ţătorilor de Lege, că aţi luat cheia cunoştinţei. Voi înşivă 
n-aţi intrat, iar pe cei ce voiau să intre i-aţi împiedicat" [Le 
11, 52]. Căci ce altceva e „cheia cunoştinţei" decât harul Du- 
hului Sfânt cel dat prin credinţă şi care prin luminare produce 

cu adevărat cunoştinţa şi cunoaşterea deplină 2 şi deschide 
mintea noastră [Le 24, 45] cea încuiată şi acoperită cu un văl? 
precum v-am grăit adeseori prin multe pilde [parabole] şi 
ghicituri [enigme], încă şi prin dovediri [demonstraţii] vădite, 
şi cum vă voi spune iarăşi: 

Cheia, uşa şi casa ' ' ° 

„Uşa" este Fiul — căci zice: „Eu sunt uşa" [In 7, 9] — iar 
„cheia" este Duhul Sfânt — , căci zice: „Luaţi Duh Sfânt; că- 
rora le veţi ierta păcatele se vor ierta lor, cărora le veţi ţine, 
ţinute vor fi" [In 20, 22-23] — , iar „casa" este Tatăl — căci 
zice: „în casa Tatălui Meu sunt multe locaşuri" [In 14, 2]. Ia 
seama deci întocmai în tâlcul duhovnicesc [theoriă] al cu- 
vântului. Deci dacă cheia nu descuie — căci zice: „Acestuia 
portarul îi deschide" [In 10, 3] — , uşa nu se deschide; iar 
dacă uşa nu se deschide, nimeni nu intră în casa Tatălui, după 
cum zice Hristos: „Nimeni nu intră la Tatăl, decât numai prin 
Mine" [In 14, 6]. 

Cheia e Duhul Sfânt 

Iar că Duhul Sfânt deschide mai întâi mintea [Le 24, 45] 
noastră şi ne învaţă cele privitoare la Tatăl şi la Fiul, tot El a 
zis iarăşi: „Iar când va veni Acela, Duhul Adevărului Care de 
la Tatăl purcede, Acela va da mărturie despre Mine şi vă va 
călăuzi la tot adevărul" [In 16, 36; 15, 26] — vezi cum Tatăl 
şi Fiul se fac cunoscuţi în mod neseparat prin Duhul sau mai 
degrabă în Duhul? — şi iarăşi: „Căci dacă nu Mă voi duce, 
Duhul nu va veni la voi. Iar când va veni Acela, vă va aduce 
aminte de toate" [In 17, 7; 14, 26]; şi iarăşi: „Dacă Mă iubiţi 
pe Mine, veţi păzi poruncile Mele şi Eu îl voi ruga pe Tatăl şi 
alt Mângâietor vă va da vouă, ca să rămână cu voi în veac, 
Duhul Adevărului" [In 14, 15-17]; şi după puţin: „în ziua 
aceea" — adică atunci când va veni la voi Duhul Sfânt — 
„veţi cunoaşte că Eu sunt în Tatăl Meu şi voi în Mine şi Eu în 
voi" [In 14, 20]; şi iarăşi: „Ioan a botezat cu apă, voi însă veţi 

fi botezaţi în Duhul Sfânt" [FA 1, 5; 11, 16], şi pe drept cu- 
vânt, căci dacă nu se va boteza cineva în Duhul Sfânt nu se 
va face nici fiu al lui Dumnezeu, nici împreună-moştenitor al 
lui Dumnezeu [Rm 8, 17]. Dar şi lui Petru îi spune: „Ţie îţi 
voi da cheile împărăţiei cerurilor" [Mt 16, 19], desigur nu 
chei de bronz sau de fier, ci chei vrednice de casa aceea. Iar 
ce fel este casa aceea, ascultă pe Pavel care în Epistola lui 
către Timotei zice: „îţi poruncesc înaintea lui Dumnezeu Cel 
ce face vii toate, şi a lui Iisus Hristos" [7 Tim 6, 13], şi, după 
puţin: „Fericitul şi singurul Stăpânitor, împăratul împăraţilor 
şi Domnul Domnilor, Cel ce singur are nemurire şi are drept 
casă Lumina cea neapropiată" [1 Tim 6, 15-16]. Căci dacă 
casa, zice, este lumină neapropiată, este evident că şi uşa ca- 
sei este lumină şi este şi ea neapropiată. Iar dacă voi spune că 
una [uşa] e apropiată iar alta [casa] neapropiată, apropiatul vâ 
fi înghiţit de neapropiat, iar cheia nu va fi în stare să o des- 
chidă, dacă nu va deveni şi ea aceeaşi fire, ci va fi mistuită de 
uşă sau uşa va fi mistuită de casă şi va deveni şi ea deopotrivă 
de neapropiată pentru toţi. Sau, mai degrabă, se va destrăma 
şi credinţa noastră, dat fiind că Sfânta Treime se va împărţi 
în ceva apropiat şi ceva neapropiat, într-un mai mare şi într- 
un mai mic. 

Vedeţi însă ca nu cumva, auzind voi acestea şi luându-vă 
după imaginile caselor şi uşilor sensibile, să vă închipuiţi în 
mintea voastră figura unui corp, şi sufletul vostru să cadă în 
îndoială şi blasfemie. Ci, chibzuind în voi înşivă la toate 
acestea în chip vrednic-de-Dumnezeu şi frumos după raţiunea 
şi legea tâlcuirii [contemplaţiei] duhovniceşti, le veţi găsi pe 
toate explicate întocmai. Dacă însă nu le puteţi înţelege aşa, 
în chip vrednic-de-Dumnezeu, primiţi-le numai prin credinţă 
şi să nu mai voiţi deloc să le iscodiţi cu curiozitate. 

Sălaşul lui Dumnezeu 

Căci Duhul Sfânt se numeşte „cheie", pentru că în El şi 
prin El e luminată mai întâi mintea noastră, iar, curăţiţi fiind, 
suntem luminaţi cu lumina cunoştinţei, suntem botezaţi şi 
născuţi din nou de sus [In 3, 3-5], şi ne facem copii ai lui 

Dumnezeu, după cum spune Pavel: „însuşi Duhul se roagă 
pentru noi cu suspine negrăite" [Rm 8, 26], şi iarăşi: „A dat 
Dumnezeu pe Duhul Său în inimile noastre Care strigă: 
Avva! Părinte!" [Ga 4, 6]. Aşadar, El ne arată „uşa" că este 
lumină, iar uşa ne învaţă că Cel ce locuieşte în „casă" e şi El 
lumină neapropiată [1 Tim 6, 16]. însă nu unul e Dumnezeu 
Care locuieşte în casă şi altă lumină e casa Lui, precum nu 
una este lumina Dumnezeirii şi alta Dumnezeu, ci Unul şi 
Acelaşi este casă şi locuitor al casei, precum Acelaşi este 
Lumină şi Dumnezeu. Dar, teologic vorbind, şi Fiul se nu- 
meşte „casă" ca şi Tatăl — căci zice: „Tu, Tată, în Mine şi 
Eu în ei, Tu în Mine, şi Eu, Tată, în Tine, ca să fim una" [In 
17, 21-23] — şi ca şi Duhul — căci zice: „Şi voi locui şi voi 
umbla în ei" [2 Co 6, 1 6] şi „Eu şi Tatăl vom veni şi Ne vom 
face la el sălaş" [In 14, 23], evident prin Duhul, după cum 
zice Pavel: „Căci Duhul este Domnul" [2 Co 3, 17]. Deci 
dacă Domnul este Duhul şi Tatăl este în El şi El în noi, pre- 
cum iarăşi şi noi în El, atunci şi El este împreună cu Dumne- 
zeu Tatăl şi Dumnezeu este întru El. 

Persoanele Sfintei Treimi 

Şi dacă trebuie să vorbim mai exact, ceea ce este Unul, 
aceasta sunt şi Celelalte Două. Căci Cele Trei [Persoane] sunt 
în Acelaşi [Dumnezeu] [1 In 4, 8] şi se cugetă a fi o unică 
fiinţă, fire şi împărăţie. Deci dacă Una este numită cu un nu- 
me, acesta este contemplat după fire şi în Celelalte, afară de 
numele de „Tată", „Fiu" şi „Duh Sfânt", adică afară de faptul 
de „a naşte", „a fi născut" şi „a fi purces", căci numai acestea 
însoţesc indiscutabil Sfânta Treime în mod natural şi ca pro- 
prietăţi [personale distinctive şi inconfundabile], iar în aces- 
tea nu este îngăduit ca noi să gândim sau să grăim o înstrăi- 
nare, redistribuire sau schimbare a Numelor; căci prin acestea 
s-au făcut cunoscute în mod distinct cele Trei Persoane, şi nu 
este cu putinţă în aceasta a pune pe Fiul înaintea Tatălui, nici 
pe Duhul Sfânt înaintea Fiului, ci numai de a spune în acelaşi 
timp: „Tatăl, Fiul şi Duhul Sfânt", fără ca să se facă între 
Acestea nici cea mai subtilă întrerupere de timp sau de mo- 

ment, căci deodată împreună cu Tatăl este născut şi Fiul şi e 
purces şi Duhul. 

Unitatea firii dumnezeieşti 

în toate celelalte însă un singur nume sau comparaţie este 
contemplată şi într-Una şi în [toate] Trei, ca, de pildă, dacă 
zici „lumină" fiecare din Ele e lumină şi toate Trei sunt o 
singură lumină; sau „viaţă veşnică" este fiecare din Ei în 
parte, şi Fiul şi Duhul şi Tatăl şi toate Trei sunt o singură via- 
ţă. „Duh" este Dumnezeu [In 4, 24] Tatăl, „Duh" este Dom- 
nul [2 Co 3, 17] şi Duhul Sfânt este [şi El] Dumnezeu: fiecare 
în parte sunt Dumnezeu şi împreună toate Trei sunt Dum- 
nezeu. Un „Domn" [Ef 4, 5] sunt fiecare şi toate Trei un 
Domn. Un Dumnezeu Cel peste toate [Rm 9, 5], Ziditor a toa- 
te, sunt fiecare şi toate sunt Un Dumnezeu Ziditor de toate. 
Căci zice şi Vechiul [Testament]: „La început a făcut Dum- 
nezeu cerul şi pământul; şi a zis Dumnezeu: „Să fie lumină şi 
s-a făcut lumină" [Fc 1, 13], iar acest [text] ni-1 face înţeles 
pe Cuvântul Tatălui; iar David zice: „Prin Cuvântul Domnu- 
lui s-au întărit cerurile", prin care am cunoscut că este arătat 
Fiul, „şi prin Duhul gurii Lui toată puterea lor" [Ps 32, 6], 
prin care ni s-a dat de înţeles pe Duhul Sfânt. Dar şi Ioan, fiul 
tunetului [Mc 3, 17], zice în Evanghelia lui: „La început era 
Cuvântul şi Cuvântul era la Dumnezeu", adică la Tatăl, „şi 
Dumnezeu era Cuvântul", adică Fiul; „toate prin El s-au făcut 
şi tară El nimic nu s-a făcut din ce s-a făcut" [In 1, 1-3]. 

Să dobândim adevărata cunoaştere a lui Dumnezeu 

învăţaţi deci acestea, rogu-vă, voi cei ce vă daţi numele de 
copii ai lui Dumnezeu fin 1, 3] şi vi se pare că sunteţi creş- 
tini, şi voi, preoţi şi monahi, care învăţaţi pe alţii cuvinte 
goale şi socotiţi că sunteţi stăpâni [peste aceştia] — dar nu- 
mai în chip mincinos. întrebaţi pe bătrânii şi arhiereii voştri, 
adunaţi-vă împreună [Dt 31, 28], în iubirea lui Dumnezeu, şi 
căutaţi mai întâi să învăţaţi şi pătimiţi acestea cu lucrul şi 
voiţi încă a vedea [acestea] şi a vă face asemenea cu Dumne- 
zeu [deiformi] prin experienţă. Dar să nu râvniţi numai la 

scenă şi la haină, şi să urcaţi la demnităţile apostolice ca nu 
cumva voi, care alergaţi fără desăvârşire la stăpânirea asupra 
altora înainte de a avea cunoştinţa tainelor lui Dumnezeu, să 
auziţi: „Vai, vouă celor ce faceţi lumina întuneric şi întuneri- 
cul lumină [îs 5, 22]!" 

Vă rog, pe voi toţi, fraţilor lui Hristos, să puneţi mai întâi 
temelie bună la ridicarea virtuţilor: smerenia; apoi, să ridicaţi 
prin luptele evlaviei [1 Tim 4, 7] casa [Mt 7, 24-25 par] cu- 
noştinţei tainelor lui Dumnezeu [Mt 13, 11 par], să fiţi cu- 
prinşi de lumina dumnezeiască şi să vedeţi cu ochiul curăţit 
al inimii pe Dumnezeu [Mt 3, 8], pe cât ne este cu putinţă 
nouă oamenilor, şi prin aceasta să fiţi iniţiaţi în cele mai de- 
săvârşite din tainele împărăţiei cerurilor [Mt 13, 11]; şi aşa, 
de la această cunoştinţă dată de sus de Părintele luminilor 
[Iac 1, 17], să veniţi la cuvântul învăţăturii [Rm 12, 7; 7 Tim 
4, 6; 5, 17] şi să învăţaţi pe aproapele nostru care e voia lui 
Dumnezeu cea bună, desăvârşită şi bine-plăcută [Rm 12, 2], 
şi prin învăţătura noastră să aducem lui Dumnezeu, Celui ce 
prin Duhul Lui ne-a rânduit dascăli ai Bisericii Lui, un popor 
ales [TU 2, 14]; ca să nu fim scoşi afară, ca nişte vrednici de 
dispreţ şi goi de haina de nuntă, din casa nunţii [Mt 22, 10-13] 
lui Hristos, ci mai degrabă să intrăm în ea neîmpiedicaţi întru 
strălucirea vieţii şi cunoştinţei cereşti, ca nişte iconomi înţe- 
lepţi [Le 12, 42] care iconomisim bine cele ale cuvântului 
învăţăturii celor ce sunt robi împreună cu noi, şi, înainte de 
aceasta, iconomisim bine cele ale vieţii noastre, luminoşi şi 
plini de Duhul Sfânt, şi să împărăţim împreună cu Hristos 
[2 Tim 2, 12], moştenind împreună cu El cele ale împărăţiei 
lui Dumnezeu în Duhul Sfânt, izvorul şi viaţa cea pururea vie 
şi nemuritoare, Căruia I se cuvine toată slava, cinstea şi în- 
chinăciunea, acum şi pururea şi în vecii vecilor. Amin. 



345 



Cateheza 34 

Apologia zelului duhovnicesc 
în faţa monahilor săi potrivnici 

Că nu este lipsit de primejdie a îngropa talantul 
dat nouă de Dumnezeu; fiindcă acesta trebuie să 
fie făcut public şi arătat tuturor, iar binefacerile 
lui Dumnezeu trebuie vestite cu recunoştinţă spre 
folosul celor ce Ie ascultă, chiar dacă unora nu Ie 
place acest lucru. 

Sinceritatea lui Simeon e răstălmăcită 

Fraţilor şi părinţilor şi copiilor în "Hristos Dumnezeu, 
ce-aţi gândit adeseori în ascuns cu felurite cuvinte cu privire 
la cele învăţate de către noi? Ce judecată aţi făcut în voi înşi- 
vă împotriva celui ce v-a grăit acestea cu îndrăzneală? Oare 
n-aţi bănuit că spuneam ceva în afara dumnezeieştilor Scrip- 
turi? Oare nu ne-aţi reproşat în ascuns că am vorbit cu trufie 
şi excesiv? Oare nu ne-aţi osândit ca pe unii ce grăim lucruri 
mari [Ps 31, 26] 2 ? Dacă aceasta este dispoziţia voastră faţă de 



1 Această cateheză descrie starea de spirit a monahilor de la Sfântul Mamas 
înaintea revoltei lor împotriva Sfântului Simeon care a avut loc între anii 995-998. 
Unele pasaje amintesc de Epistula Magna atribuită lui Macarie Egipteanul. Ambele 
sunt texte polemice în care autorul îşi apără autenticitatea experienţei mistice împo 
triva unor adversari care-1 acuză de exagerare şi pretenţii nemăsurate, că vorbeşte 
prea mult despre el însuşi şi socotesc învăţătura sa duhovnicească prea înaltă şi 
impracticabilă pentru oamenii obişnuiţi. Dar dacă Macarie se referă la cei ce afirmă 
că poruncile lui Hristos nu pot fi îndeplinite în totalitate de oameni, Simeon pune 
accentul pe faptul că harul poate fi simţit şi azi la fel ca pe vremea Apostolilor, iar 
tonul său e mult mai liric şi personal decât epistola macariană [n. B. Krivocheine, 
SC 113, p. 270-271]. 

2 MACARIE, Epistula Magna, ed. Jaeger, p. 291. Asemănarea acestor pasaje este 
evidentă. Dar dacă Macarie polemizează cu cei ce susţin că poruncile Evangheliei nu 
pot fi împlinite de oameni, Sfântul Simeon afirmă în plus că harurile din vremea 
Apostolilor sunt accesibile şi acum şi se exprimă cu un patos şi un lirism necunos 
cute autorului Epistolei nutri [n. B. Krivoche'ine, SC 113, p. 271-273]. 

cele zise de mine, milostiv să vă fie Hristos, eu însă cer iubi- 
rii voastre ca nimeni să nu stăruie într-o asemenea judecată. 
Fiindcă nu pentru paradă am scris acestea, căci nu iartă aşa 
ceva Dumnezeu Cel ce ne-a miluit şi ne-a adus pe noi la 
acestea, ci, aducând aminte de darurile lui Dumnezeu pe care 
le-a făcut cu noi, cei nevrednici, de la începutul vieţii noastre 
şi până în clipa de acum, mulţumindu-I II lăudăm ca pe un 
Stăpân milostiv şi un Domn binefăcător al nostru, şi le ară- 
tăm tuturor cu recunoştinţă talantul care ne-a fost dat de către 
El. Căci, cum am putea trece sub tăcere marea măreţie a bine- 
facerilor Lui, sau să ascundem iară recunoştinţă, ca nişte robi 
răi care nu-şi mai aduc aminte, talantul dat nouă de Dumne- 
zeu [Mt 25, 18]? Dar neputând face aceasta, vestim mila Lui, 
mărturisim harul, arătăm tuturor bunătatea Lui faţă de noi 
chemându-vă şi pe voi prin învăţătura cuvântului să vă îm- 
părtăşiţi şi să vă desfătaţi de darurile Lui, de care ne-am des- 
fătat şi noi, cei nevrednici, prin negrăita Lui bunătate. Căci în 
aceasta nu vă nedreptăţim sau nu v-am nedreptăţit cu nimic 
[2 Co 7, 2], ci dorim să împărtăşim din cele pe care le-am 
primit celor ce sunt robi împreună cu noi, care sunteţi voi, 
care v-aţi învrednicit să fiţi numiţi popor al lui Hristos, turmă 
sfântă şi preoţie împărătească [7 Ptr 2, 9]. 

Simeon, sărac iubitor de fraţi 

Căci aşa cum un sărac iubitor de fraţi [ptochos philadel- 
phos] cerând de la un oarecare om iubitor de Hristos şi mi- 
lostiv, şi primind nişte bani, aleargă cu bucurie la tovarăşii 
săi în sărăcie şi le vesteşte, zicându-le în taină: „Alergaţi cu 
râvnă şi voi, ca să luaţi!", arătând cu degetul şi indicându-le 
pe cel ce i-a dat lui banul, iar dacă aceştia sunt neîncrezătorii 
deschizându-şi palma, le arată însuşi banul, ca să creadă şi să 
se grăbească să-1 ajungă din urmă degrabă pe bărbatul acela 
milostiv, tot aşa şi eu, smeritul, săracul şi dezbrăcatul de orice 
bine şi rob al sfinţiei voastre, al tuturor, făcând experienţa 
iubirii de oameni şi a compătimirii lui Dumnezeu, şi apro- 
piindu-mă de El prin pocăinţă şi prin mijlocirea sfântului 
Simeon, părintele meu şi părintele vostru [In 20, 17], primind 

eu, cel nevrednic de orice har, harul, nu suport să-1 ascund 
singur în sânul sufletului, ci vouă tuturor, fraţilor şi părinţilor 
mei, vă spun, pe cât îmi este cu putinţă, darurile lui Dumne- 
zeu, vă arăt cum este talantul cel dat mie, şi prin cuvânt îl 
descopăr desfăcându-mi palma, şi zic nu în ascuns şi în taină, 
ci strigând cu glas mare: „Alergaţi, fraţilor, alergaţi!"; şi nu 
strig numai, ci-L şi arăt pe Stăpânul Care 1-a dat, punând 
înainte în loc de deget cuvântul. Fiindcă, dacă cineva dă unui 
sărac un bănuţ, iar apoi acela îl arată şi altora ca să-1 silească 
să dea şi altora, acela se înfurie şi, în loc să dea, mai degrabă 
se învârtoşează, dar Dumnezeu nu este aşa, ci face toate dim- 
potrivă. Căci dacă dă cuiva un dar duhovnicesc [Rm 1, 11], 
adică un talant, şi acesta nu-1 vesteşte tuturor şi nu-1 face pu- 
blic zicând: „Veniţi la Stăpânul Care-1 dă pur şi simplu şi nu 
întoarce pe nimeni deşert [Sir 29, 9]", ci, luându-1, îl ascunde 
îngropându-1 [Mt 25, 18], atunci se înfurie încă şi mai mult 
împotriva celui ce 1-a primit ca unul ce este pizmaş şi nu vrea 
ca fraţii lui să primească ceea ce a primit şi el. 

Motivele îndemnurilor sale 

• De aceea, lucrurile minunate ale lui Dumnezeu pe care 
le-am văzut şi pe care le-am cunoscut cu lucrul şi prin expe- 
rienţă, nu voi suferi a nu le grăi, ci voi da mărturie tuturor 
celorlalţi ca înaintea lui Dumnezeu [1 Tim 5, 21], zicând cu 
glas mare: „Alergaţi toţi înainte ca să vi se închidă prin moarte 
uşa pocăinţei [Mt 25, 10], alergaţi ca să luaţi [Flp 3, 12] 
înainte de ieşirea din viaţă, grăbiţi-vă ca să primiţi, bateţi ca 
mai înainte de sfârşit Stăpânul să vă deschidă [Mt 7, 7] uşile 
raiului şi să vi se arate pe Sine însuşi [In 14, 21], râvniţi să 
dobândiţi înăuntrul vostru în chip conştient împărăţia ceruri- 
lor [Le 17, 21], şi să nu plecaţi de aici deşerţi de ea, mai cu 
seamă cei ce socotiţi că o aveţi în voi înşivă în chip inconşti- 
ent, dar care nu aveţi nimic din pricina părerii voastre!". 

Deci cum, spune-mi, va vedea pe Tatăl lui Hristos cel ce 
n-a dobândit mintea lui Hristos [7 Co 2, 16]? Iar cine-L vede 
pe Acesta vorbind înăuntrul său, pentru ce sau cum va spune: 
„Avva! Părinte!" [Rm 8, 15; Ga 4, 16]? Cine n-a dobândit în 

chip conştient înăuntrul său împărăţia cerurilor [Le 17, 21] 
cum va intra în ea după moarte? Cine nu rămâne în El prin 
Duhul, cum va vedea pe Fiul împreună cu Tatăl [In 14, 23], 
cum va fi în veacul viitor împreună cu Ei precum a zis Dom- 
nul: „Tată, pe cei pe care Mi i-ai dat Mie, vreau ca acolo un- 
de sunt Eu să fie şi ei împreună cu Mine" [In 17, 24] şi iarăşi: 
„Nu numai pentru aceştia Mă rog, ci şi pentru toţi cei ce vor 
crede în Mine prin cuvântul lor, ca toţi să fie una, precum Tu, 
Părinte, eşti în Mine şi Eu în Tine, aşa şi ei în Noi să fie una 
[In 17, 20-21]. Şi slava pe care Mi-ai dat-o Mie le-am dat-o 
lor, ca să fie una, precum Noi una suntem, Eu în ei şi Tu 
în Mine, ca să fie desăvârşiţi una şi să cunoască lumea că Tu 
M-ai trimis şi i-ai iubit pe ei aşa cum M-ai iubit pe Mine" 
[In 17, 22-23]. 

Acesta este, aşadar, fraţilor, aşa cum li se pare unora, mo- 
dul lăudăroşeniei mele. Aşa mă împinge iubirea lui Dumne- 
zeu să vă descopăr vouă, părinţii şi fraţii mei, negrăita bună- 
tate şi iubire faţă de noi a lui Dumnezeu, pentru care îi prea- 
măreşte aşa, fără pizmă, pe cei care şi-au pus nădejdea în El. 

Unirea dintre Tatăl şi Fiul şi 
unirea noastră cu Dumnezeu 

Dar răspunde-mi, rogu-te, la întrebarea mea: „Oare ce? 
Tatăl iubeşte în chip inconştient pe Fiul şi Fiul este în chip 
inconştient şi nevăzut la Tatăl?" „Nu", vei spune negreşit. 
Căci dacă am admite aceasta şi am dogmatiza că Tatăl şi Fiul 
nu se cunosc unul pe altul, credinţa noastră ar dispărea şi ar 
pieri; căci dacă Aceia nu s-ar cunoaşte Unul pe Altul, negreşit 
nici noi nu-i cunoaştem cu desăvârşire pe Ei. Iar dacă aşa stau 
lucrurile, urmează că suntem fără Dumnezeu neavând cunoaş- 
terea lui Dumnezeu. Dar dacă „aşa cum Tatăl cunoaşte pe 
Fiul şi Fiul îl cunoaşte pe Tatăl" [Mt 11, 27; Le 10, 23; In 
10, 15] şi că Dumnezeu este împreună cu Dumnezeu şi Tatăl 
şi Tatăl este în chip asemănător împreună cu Fiul, ca atunci 
când zice: „Precum Tu, Părinte, în Mine şi Eu în Tine [In 
17,21], aşa şi ei să fie în Mine una, şi Eu în ei [In 17, 21-23]", 
acest lucru arată negreşit egalitatea unirii Lor întreolaltă. 

Numai că unirea Fiului cu Tatăl este naturală şi împreună- 
fâră-de-început, iar unirea noastră cu Fiul este prin înfiere 
[thesei] şi prin har, dar, cu toate acestea, cu toţii suntem uniţi 
cu Dumnezeu şi nedespărţiţi, precum spune iarăşi El însuşi: 
„Eu în ei şi Tu în mine, ca să fie desăvârşiţi una [In 17, 23], 
— de ce? — „ca să cunoască lumea că Tu M-ai trimis şi i-ai 
iubit pe ei, precum M-ai iubit şi pe Mine" [In 17, 23], şi 
Pavel: „Acolo nu mai este nici elin, nici iudeu, nici barbar, 
nici scit, nici rob, nici om liber, ci toate şi în toate Hristos" 
[Col 3, 11]. 

Simeon în slujba Duhului Sfânt 

Ascultaţi, aşadar, acestea voi, cărora vi se pare că sunteţi 
duhovniceşti, credeţi în cel ce vă vorbeşte, iar atunci când 
slujind Duhului Care răsună de sus vă grăiesc în cuvânt daru- 
rile harului pe care le primesc de la Dumnezeu cei ce aleargă 
la El cu credinţă fierbinte şi fac poruncile Lui, scutiţi-mă de 
orice reproş. Dar cine este cel ce grăieşte, ascultaţi-L pe în- 
suşi Domnul zicând: „Căci nu voi sunteţi cei ce grăiţi, ci Du- 
hul lui Dumnezeu este Cel ce grăieşte întru voi" [Mt 10, 20]. 
Vedeţi că nu eu grăiesc iubirii voastre cele mai presus de fire 
şi mari, ci Duhul lui Dumnezeu este Cel ce grăieşte în noi. 
De acest lucru dă mărturie şi Petru, corifeul apostolilor, zi- 
când: „Căci nu din voia omului s-a făcut vreodată vreo pro- 
feţie, ci oameni sfinţi ai lui Dumnezeu au grăit purtaţi de Du- 
hul Sfânt" [2 Ptr 1, 21]. Iar dacă noi, fiind sărmani şi nevred- 
nici, suntem departe de orice sfinţenie şi de oamenii cei sfinţi 
ai lui Dumnezeu, dar nu putem tăgădui darul dat nouă de la 
Dumnezeu, ca unii ce suntem constrânşi de harul Său să slu- 
jim vouă cuvintele lui Dumnezeu şi să vă descoperim talantul 
care ni s-a dat prin harisma care ni s-a făcut prin prorocie cu 
punerea mâinilor [I Tim 4, 14] arhiereului, care ne-a desăvârşit 
întru preoţie 3 , aşa cum acelaşi corifeu al apostolilor ne 



3 Pasaj care arată importanţa pe care o acorda Sfântul Simeon hirotoniei sale întru 
preoţie pe linia Sfântului Grigorie din Nazianz (Oratio 9) şi Dionisie Axeopagitul 
(Epistula 9) [n. B. Krivocheine, SC 113, p. 283]. 

porunceşte când spune: „Fiecare după harisma pe care a pri- 
mit-o, slujind ca nişte buni iconomi ai harului celui în multe 
chipuri al lui Dumnezeu. De grăieşte cineva, să grăiască cu- 
vinte ale lui Dumnezeu, iar de slujeşte cineva, slujirea lui să 
fie ca din puterea pe care i-o dă Dumnezeu" [7 Ptr 4, 10-11]. 
Prin urmare, Duhul este Cel ce grăieşte, fraţilor, nu eu, 
precum ne-a întărit Domnul şi ucenicul Său credincios. Iar 
dacă mint, unde voi fugi de la osânda Sa de la care nu se 
poate fugi, trimisă celor mincinoşi spre pierzanie [FA 8, 20]? 
Căci zice: „Pierde-vei pe toţi cei ce grăiesc minciuna" [Ps 
5, 7]. Deci precum cel ce nu crede celui care-i grăieşte prin 
Duhul, păcătuieşte şi huleşte faţă de Duhul Care grăieşte [Mc 
3, 29], tot aşa cel lipsit de harul de sus al Duhului, dacă va 
îndrăzni să spună „grăiesc în Duhul Sfânt", va fi străin de 
Dumnezeu şi potrivnic Lui, ca Simon Magul şi adepţii lui 
[FA 8, 18-23]. Cel ce se împotriveşte cuvintelor Duhului [FA 
7, 51] este negreşit potrivnic lui Dumnezeu. Fiindcă Dumne- 
zeu este nedespărţit şi neîmpărţit; căci Duhul Sfânt este ne- 
despărţit de veşnicia şi împărăţia Tatălui şi a Fiului. 

Simeon are conştiinţa nevredniciei sale 

Deci să nu vă faceţi, fraţilor, luptători împotriva lui Dum- 
nezeu şi potrivnici lui Dumnezeu, ci veniţi să vă închinaţi şi 
să cădeţi [Ps 94, 6] împreună cu noi şi să nu vă sculaţi de aici 
până când nu veţi dobândi darul lui Dumnezeu, aşa cum şi 
noi, nevrednicii, am primit acest har al Lui. Fiindcă nu vă 
grăim nimic potrivnic, fraţilor, ci vă arătăm marea noastră 
iubire faţă de voi toţi. Dacă v-am spune că noi am primit în 
dar harul de la Tatăl luminilor, de unde vine toată darea cea 
desăvârşită [Iac 1, 17], dar nu vrem ca să-1 primiţi şi voi, 
atunci pe drept cuvânt am fi urâţi şi de Dumnezeu şi de voi 
înşivă; dar acum, înfăţişându-vă adevărul din dumnezeiasca 
Scriptură şi din însăşi experienţa noastră şi arătându-vă calea 
împărătească [Nm 20, 17], cu ce vă nedreptăţim? Iar dacă 
socotind că sunt un anonim, un necunoscut şi foarte mic, nu 
primiţi să fiţi învăţaţi de către mine, cunoaşteţi şi aflaţi că 
Dumnezeu a ales cele nebune ale lumii, ca să ruşineze pe cei 

-351- 



înţelepţi, şi pe cele neputincioase şi lepădate, ca să ruşineze 
pe cele slăvite şi tari [1 Co 1, 27-28]. 

Acuzat de mândrie, Simeon se apără invocând Scriptura 

Dar poate venind cineva în mijloc ar spune: „Mari, exage- 
rate şi peste puterea omului sunt cele zise de tine". Iar eu îţi 
spun: „Mari într-adevăr şi mai presus de fire sunt, căci sunt 
cuvinte ale lui Dumnezeu, precum s-a zis" — „Şi cum atunci, 
zice el, nimeni dintre părinţii noştri n-a vorbit atât de deschis 
despre sine însuşi, şi n-a grăit asemenea cuvinte, pe care le 
grăieşti tu despre tine însuţi?" 4 — „Te înşeli, omule. Mai de- 
grabă apostolii şi părinţii au grăit în cuvinte lucruri în acord 
cu mine şi mai presus de mine, dar faptul că cei ce le zic sunt 
vrednici de crezare face bine-primite şi vrednice de crezare şi 
cele spuse de ei, iar smerenia voastră vă face să vi se pară 
mincinoase şi urâte şi cele mărturisite de toţi". 

Dar mai am încă o altă pricină pentru a vorbi, şi pentru ca- 
re, chiar fără să vreau, am descoperit acestea. Dar care este 
aceasta? Sminteala şi prejudecata mincinoasă şi lipsită de 
raţiune a celor ce zic că nu mai există acum pe pământ şi în 
mijlocul nostru vreun om ca acesta. Priveşte-mi această rău- 
tate, cât de mult meşteşugită este. Căci, dacă n-am grăi pe 
faţă, ci sârguindu-ne să ascundem darul, aceia ar crede că 
spunem adevărul; dar dacă am grăit descoperind adevărul, ne 
acuză că vorbim din mândrie, fără să ştie însă cuvintele sfin- 
ţilor apostoli. Dar care sunt acestea? „Noi avem mintea lui 
Hristos" [/ Co 2, 16]. Oare veţi judeca, aş spune către ei, că 
acest lucru este un exces de mândrie? „Din aceasta cunoaş- 
tem că este în noi, din Duhul pe Care ni L-a dat nouă" [1 In 
3, 24]. Şi ce-aţi putea spune împotriva celui ce grăieşte aceas- 
ta? Sau căutaţi să puneţi la încercare pe Hristos Cel ce gră- 
ieşte în mine? [2 Co 13, 3]. „Cred că am Duhul lui Dumne- 
zeu" [7 Co 7, 40]. „Dar noi n-am primit iarăşi duh de robie 
spre frică, ci duh al înfierii, întru care strigăm: Avva! Părin- 
te!" [Rm 8, 15; Ga 4, 6] „Dumnezeu Cel ce a zis să stră- 



4 MACARIE, Epistula Magna, ed. Jaeger, p. 297, 291 [n. B. Krivocheine, SC 
113,p. 287]. 

lucească din întuneric lumină, Acesta a strălucit în inimile 
noastre" [2 Co 4, 6]. Deci toate acestea le socotiţi a fi cuvinte 
ale mândriei? Vai ce naivitate! 

Să vrem să ne facem sfinţi 

Dacă vrei să afli modul luminării care se face în cei ce-L 
iubesc pe Domnul ascultă pe însuşi Pavel zicând: „Dar avem 
comoara aceasta în vase de lut" [2 Co 4, 7], deci în trupuri. 
„Dar dacă, spune el, nu mai există unul ca acesta acum, ce va 
fi?" Dar pentru ce nu mai există, spune? „Fiindcă socot că 
nici cel vrea nu poate să se facă acum aşa, nici dacă nu vrea 
nu se va face". Deci, dacă spui că nu poate să se facă chiar 
dacă vrea, unde vom aşeza cuvântul spus: „Celor câţi L-au 
primit pe El le-a dat puterea de a se face copii ai lui Dumne- 
zeu" [In 1, 12], şi: „Dacă vreţi, toţi sunteţi dumnezei şi fii ai 
Celui Preaînalt" [ 81, 6] şi „Faceţi-vă sfinţi precum Eu sfânt 
sunt" [1 Ptr 1, 16]? Iar dacă cine nu vrea nici nu se face, vezi 
că te-ai osândit pe tine însuţi, ca unul care nu vrei nici nu pre- 
feri să te faci; fiindcă dacă vrei să te faci, poţi. 

Dar dacă tu nu eşti aşa, dar, prin voia lui Dumnezeu, sunt 
aşa mulţi alţii, pe care tu nu-i ştii. Căci dacă pe vremea lui 
Ilie erau şase mii de bărbaţi care nu şi-au plecat genunchii lui 
Baal [Rm 11,4], cu atât mai mult acum, când Duhul Său Cel 
Sfânt S-a revărsat peste noi cu bogăţie [Tit 3, 5-6]. Dar dacă 
nu se dezbracă cineva de toate şi nu ajunge gol şi nu caută să 
dobândească, nu Dumnezeu este cauza faptului că el nu vrea. 
Căci aşa cum focul arde cu râvnă materia, tot aşa în chip fi- 
resc şi harul Preasfântului şi închinatului Duh caută să aprin- 
dă sufletele noastre, ca să strălucească şi celor din lume [Mt 
5, 16; Flp 2, 15] şi să îndrepteze prin cele pe care le luminea- 
ză paşii celor mulţi [Ps 36, 23], pentru ca, umblând frumos, 
şi alţii să se apropie de foc şi unul câte unul, sau, dacă e cu 
putinţă, toţi împreună, să se aprindă şi să strălucească ca nişte 
dumnezei în mijlocul nostru, ca să fie binecuvântată şi să se 
înmulţească [Fc 21, 17] sămânţa Dumnezeului lui Iacob [Ps 
21,4], şi să nu lipsească omul cel cu chip dumnezeiesc [dei- 
form], care străluceşte ca o lumină pe pământ. 

învăţăturile lui Simeon sunt corecte 

Deci eu aşa socot că este adevărul şi e voinţa lui Dumne- 
zeu pentru noi, pe care El însuşi ne-a făcut şi ne-a cinstit şi 
ne-a slăvit odinioară cu slava chipului Său [Fc 1, 27]; voi 
însă priviţi şi puneţi la încercare cele spuse de mine. Dacă 
nu cugetăm aceleaşi lucruri cu apostolii şi cu sfinţii şi de- 
Dumnezeu-purtătorii părinţi, dacă nu grăim potrivit celor 
spuse de ei, şi nu repetăm şi noi cele spuse de Dumnezeu în 
Sfintele Evanghelii, dacă nu aprindem în toţi în chip limpede 
prin dovezi lucrarea şi darul făcător de viaţă care este în ei, 
dar e stins prin raţionamente nepricepute, şi dacă nu arătăm 
lumina deja strălucitoare, alcătuind şi grăind toate din acestea 
înseşi Sfintele Scripturi, să fiu anatema de la Domnul Dum- 
nezeu şi de la Iisus Hristos [Rm 9, 3; Ga 9, 8-9] prin Duhul 
Sfânt, ca unul care învaţă pe lângă cele pe care le-au învăţat 
şi bine-vestit [Ga 1, 8] dumnezeieştii apostoli; iar voi nu nu- 
mai să vă astupaţi urechile la auzirea lor, ci şi aruncând în 
mine cu pietre, să mă omorâţi ca pe un necucernic şi ateu! 
Dar dacă reîndreptăm dogmele stăpâneşti şi apostoleşti defor- 
mate de către unii, adunând din înseşi dumnezeieştile Scrip- 
turi cele ce întăresc şi îndreaptă gândirea lor şi cea a următo- 
rilor lor, şi-i îndemnăm să aştepte nu numai în nădejde învie- 
rea şi nestricăciunea şi viaţa şi împărăţia cerurilor şi înseşi 
bunătăţile cele veşnice, ci-i învăţăm că unele sunt arătate şi 
văzute şi date deja încă de aici ca arvună [2 Co 1, 22; Ef 
1,14] celor aleşi şi care vor să se mântuiască, iar altele dorim 
să arătăm şi să demonstrăm că li se vor adăuga după moarte 
şi după înviere, oare nu trebuie să fim mai degrabă bine pri- 
miţi de ei şi foarte iubiţi, ca unii ce arătăm lucrul iubirii de- 
săvârşite? 

Comoara ascunsă dezgropată şi împărţită 

Căci aşa cum cel ce a găsit o comoară ascunsă şi a păzit-o 
numai pentru sine însuşi [Mt 13, 44], este urât de către toţi şi 
judecat ca un iubitor de arginţi, iar cel ce nu o ascunde pentru 
sine însuşi, ci o arată tuturor şi lasă ca fiecare să ia din ea cât 

vrea, negreşit este lăudat de Dumnezeu şi bine-primit de oa- 
meni, aşa şi eu voi fi nebun în cele duhovniceşti, grăind în 
harul lui Dumnezeu [2 Co 11, 17-23]. Căci comoara ascunsă 
care se află sub dumnezeieştile Scripturi, fiind eu iniţiat de 
către un bărbat sfânt că se află într-un loc anume, n-am zăbo- 
vit să mă scol şi să o găsesc şi să caut să o văd, ci, cerând ca 
acela să mi se facă ajutor şi împreună- lucrător şi primindu-1 
ca atare, lăsând toată cealaltă lucrare şi făptuire a vieţii şi 
stând în locul în care acel bărbat bun mi-a arătat prin scris că 
se află comoara, cu multă osteneală şi trudă n-am încetat zi şi 
noapte să sap şi să scot afară pământul şi să adâncesc groapa 
încă şi mai mult, până când comoara a început să scânteieze 
de sus împreună cu ţărâna. Ostenindu-mă, aşadar, încă şi mai 
mult, am dezgropat-o şi am dat la o parte ţărâna, şi mi s-a 
arătat întreaga comoară curăţată, pe cât cred, de tot pământul 
şi neamestecată cu nici o murdărie, şi, văzând-o, strig pururea 
şi aşa ţip celor neîncrezători şi care nu vor să se ostenească şi 
să sape: „Veniţi, vedeţi toţi cei care nu credeţi în dumneze- 
ieştile Scripturi!" 5 . Iar aceasta o fac urmând negreşit lui 
Solomon care spune: „Fără viclenie am învăţat, şi fără pizmă 
împărtăşesc" [Sol 7, 13], de aceea strig aşa tuturor, cum s-a 
zis: „Veniţi şi aflaţi că nu numai în viitor, ci încă de pe acum 
se află înaintea ochilor, mâinilor şi picioarelor voastre co- 
moara negrăită cea mai presus de orice stăpânire şi putere [Ef 

I, 21] 6 . Veniţi şi încredinţaţi -vă că Lumina lumii [In 18, 12] e 
comoara aceasta, despre care vă vorbesc". 

Frumuseţea felurită a comorii 

Şi nu eu de la mine însumi grăiesc aceasta [In 14, 10], ci 
însăşi comoara a spus şi spune: „Eu sunt învierea şi viaţa [In 

II, 25], Eu sunt grăuntele de muştar [Mt 13, 31], cel ascuns 
în pământ [Mt 13, 44]; Eu sunt mărgăritarul cumpărat [Mt 
13, 46] de către credincioşi; Eu sunt împărăţia cerurilor cea 
ascunsă în mijlocul vostru [Le 17, 21], şi, aşa cum sunt văzut 



5 Ibid., p. 291-293 [n. B. KrivochSne, SC 113, p. 295]. 

6 Ibid., p. 300-301 [n. B. Krivocheine, SC 113, p. 297]. iiU 

de cei ce mă caută şi mă găsesc acum [Mt 7, 7], aşa voi lumi- 
na şi în ei şi mai presus decât toţi, aşa cum luminez acum — 
fiind ascuns — mai presus decât toate cerurile [EfA, 10]; Eu, 
Cel necuprins prin fire, m-am făcut aici cuprins în voi după 
har, Eu, Cel nevăzut m-am făcut văzut, nu arătându-Mă cât 
sunt de mare, chiar dacă mă arăt întreg, ci cât îngăduie firea 
şi puterea celor ce văd; Eu sunt drojdia pe care, luându-o su- 
fletul şi aruncându-o în cele trei părţi ale sale, le dospeşte şi 
le face cu totul asemenea Mie [Mt 13, 33], căci aşa cum e 
drojdia, aşa se face şi frământătura amestecată cu ea împreu- 
nă cu apă şi cu sare; căci împreună cu Mine, Fiul, este şi Ta- 
tăl Cel de-o-fîre cu Mine şi Mângâietorul acestuia, Care Se 
fac aici în chip firesc apă şi sare; Eu sunt Cel ce în locul pa- 
radisului sensibil m-am făcut robilor mei paradis inteligibil, 
în care-i aşez [Fc 2, 8] pe toţi cei ce cred în Mine şi sunt re- 
născuţi prin Duhul [In 3, 3. 5], care nu mai pot să păcătuiască 
[7 In 3, 9], nici stăpâniîorul lumii nu mai poate ceva împo- 
triva lor [In 14, 30]; căci Eu sunt în ei şi ei sunt în Mine [In 
6, 56; 15, 4-5], şi ei biruie lumea [1 In 5, 4-5] pentru că sunt 
în afara lumii [In 15, 18; 17, 14. 16] şi Mă au împreună cu ei 
pe Mine Cel mai tare decât toate [Le 11, 22]; Eu sunt izvorul 
cel luminos [In 4, 14] al apei şi râului celui nemuritor, în care 
cei ce mă iubesc din suflet se vor spăla nu după moarte, ci în 
fiecare ceas în apa care curge din Mine şi îşi vor curaţi trupul 
şi sufletul de toată întinăciunea şi vor străluci toţi, ca nişte 
fi.. iii şi ca o rază de soare; Eu sunt soarele care în fiecare 
clipă răsare în ei ca în zori şi sunt văzut aşa cum odinioară 
M-am arătat în profeţi şi aceştia, văzându-Mă, cântau imne, 
chemându-mă pururea, căci zice David: „«Dimineaţa, auzi 
glasul meu, dimineaţa voi sta înaintea Ta şi mă vei vedea» 
[Ps 5, 3], şi altul: «Atunci lumina Ta va răsări ca zorile şi 
tămăduirile Tale vor răsări degrabă» [îs 58, 8], adică atunci 
când şi tu vei păzi poruncile Mele". 

Lumina e oferită tuturor 

Şi ce altceva mă sileşte să spun aşa iubirii voastre toate 
câte Dumnezeu, însetând de mântuirea noastră, le grăieşte 

către noi, decât negreşit ca învăţându-vă prin toate, să fiţi 
convinşi că cei ce şed în întuneric trebuie să vadă strălucind 
lumină mare [îs 9, 2], numai să vadă cu adevărat, şi pentru ca 
nu cumva unii dintre voi să socotească că ea a strălucit odi- 
nioară, dar că acum e cu neputinţă ca oamenii care sunt încă 
în trup să o vadă. Căci dacă n-ar fi cu putinţă, de ce a mai 
strălucit şi străluceşte încă fără să fie văzută de către ei; dar, 
mai degrabă, lumina era pururea [In 1, 1-4] şi strălucea puru- 
rea şi străluceşte în cei curaţi, şi s-a arătat în întuneric şi întu- 
nericul nu a cuprins-o [In 1, 5] şi străluceşte şi acum şi întu- 
nericul nu o cuprinde, adică nu o stinge. Dar a spune că ea 
„acum" a răsărit poporului ce sade în întuneric [îs 9, 2] în- 
seamnă că până acum binevoieşte să se descopere celor cărora 
li se arată [In 14, 20-21]; fiindcă ceilalţi care sunt în întuneric 
nu o cuprind. Pentru că Cel Nevăzut S-a arătat prin trup 
tuturor celor care-L vedeau cu ochii sensibili, credincioşi şi 
necredincioşi, S-a făcut cunoscut şi lumina Dumnezeirii Lui 
s-a descoperit prin fapte numai celor credincioşi, care au şi 
spus către El: „Iată noi, Doamne, am lăsat toate şi am urmat 
Ţie" [Mt 19, 27]; iar prin faptul că au zis „toate" au cuprins şi 
averile şi banii şi voinţele şi faptul de a dispreţui însăşi viaţa 
cea trecătoare şi a ne scârbi de ea pentru faptul de a fi gustat 
din acea viaţă enipostatică şi veşnică, care e negreşit un lucru 
mai dulce şi mai preferabil, şi care nu este altceva decât 
Dumnezeu. 

îndemn final 

Dar vă rog pe voi toţi, părinţilor şi fraţilor, să sârguiţi să 
vă împărtăşiţi de o asemenea viaţă care este lumina lui Dum- 
nezeu, însuşi Duhul Sfânt, Care pe cei ce se împărtăşesc de 
El îi sfinţeşte şi în face dumnezei prin înfiere [thesei]. Şi 
aceste cuvinte, pe care le-am grăit către voi, să nu le uitaţi, ci 
mai întâi voi înşivă să învăţaţi să făptuiţi pururea binele, iar 
aşa să-i învăţaţi şi pe alţii să o facă [Mt 5, 19] pentru ca şi 
cuvântul învăţăturii voastre [1 Tini 4, 6; 5, 17] să fie făptuitor 
şi bine-primit de cei ce-1 ascultă. Dacă nu, eu sunt nevinovat 
de voi toţi [Mt 27, 24; FA 20, 26], căci n-am refuzat să vă 

vestesc vouă [FA 20, 27] cele grăite mie şi făcute cunoscute 
şi poruncite mie de către Domnul nostru Iisus Hristos prin 
închinatul şi sfântul Lui Duh despre darurile şi harismele cele 
mai înalte ale lui Dumnezeu şi Tatăl Său Cel împreună fără 
de început, a căror împărtăşire prin credinţă o dă până acum 
celor ce o caută cu osârdie pururea însuşi bunul şi binefăcăto- 
rul Dumnezeul nostru, Căruia I se cuvine toată slava, cinstea 
şi închinăciunea acum şi pururea şi în vecii vecilor. Amin. 



Cateheza 35 



Mulţumirea 1 pentru experienţa 
mistică a harului 



A aceluiaşi. Mulţumire către Dumnezeu pentru 
darurile de care s-a învrednicit şi descriere a fe- 
lului cum Dumnezeu Se arată pururea celor curaţi 
cu inima [Mt 5, 8] şi în ce fel de lucruri şi semne 
distinctive. 



Simeon mulţumeşte lui Dumnezeu ' 

pentru toate binefacerile 

Mulţumesc, mă închin şi cad înaintea Ta, Doamne al uni- 
versului şi împărate preasfmte, că m-ai miluit pe mine, fiind 
eu nevrednic, şi m-ai cinstit şi m-ai slăvit, precum ai voit mai 
înainte Tu însuţi, şi mai înainte de-a fi fost făcută lumea de 
către Tine [In 17, 5], avându-mă în întregime în Tine însuţi, 
m-ai cinstit slăvindu-mă cu cuvântul şi chipul Tău. Căci nu 
pentru altceva decât pentru mine, care sunt după chipul şi 
asemănarea Ta [Fc 1, 26], ai adus la fiinţă toate, facându-mă 
împărat a tuturor celor de pe pământ spre slava măreţiei şi 
bunătăţii Tale. îţi mulţumesc, pentru că ai plinit spre bine 
toată cererea şi pofta mea potrivit făgăduinţelor Tale făcute 
către noi, robii Tăi, şi mi-ai dăruit, mie, celui nevrednic de 
cer şi de pământ, mai multe decât nădăjduit-am şi doream. 
Căci ai zis: „Tot ce veţi cere întru numele Meu, credeţi că 



1 Catehezele 35 şi 36 nu sunt de fapt cateheze adresate monahilor, nici n-au fă- 
cut la origine parte din grupul Catehezelor, ci sunt mai degrabă confesiuni mistice şi 
mulţumiri personale ale Sfântului Simeon către Dumnezeu. Deşi sunt scrise în proză, 
sunt mai aproape prin caracterul lor de Imnele sale, între care există cinci mulţumiri 
(eucharistiai) (U14, 22, 26, 36,41) [n. B. Krivocheine, SC 113, p. 304-305]. ' 

veţi lua" [In 14, 13; Mt 21, 22]. îţi mulţumesc că, dorind eu 
să văd pe unul dintre sfinţii Tăi şi crezând că prin el voi afla 
milă de la Tine [2 Tim 1, 18], Tu, Bunule, nu numai că ai fă 
cut aceasta, arătându-mi un rob adevărat al Tău, pe fericitul şi 
sfântul Simeon, şi ai binevoit să fiu iubit de către acela, ci 
mi-ai dăruit şi zeci de mii de alte lucruri bune, pe care nu le 
nădăjduiam. " u 

Pentru cunoaşterea lucrurilor duhovniceşti 

Căci de unde, Bunul nostru stăpân, puteam şti, nenorocitul 
de mine, că eşti aşa ca să Te doresc pe Tine? De unde să fi 
ştiut că Te arăţi pe Tine însuţi celor ce vin la Tine şi petrec 
încă în lume, ca să caut să te văd pe Tine? De unde să fi ştiut 
că cei ce primesc în ei înşişi lumina harului Tău, se învredni- 
cesc de o asemenea bucurie şi uşurare? De unde sau cum să 
fi cunoscut, nenorocitul de mine, că cei ce cred în Tine [FA 
19, 2], primesc pe Duhul Tău Cel Sfânt? Căci socoteam că eu 
cred în chip desăvârşit în Tine şi că am toate cele pe care le 
dăruieşti celor ce se tem de Tine, în vreme ce nu aveam ni- 
mic, precum am aflat mai târziu acest lucru prin lucrul însuşi. 
De unde să fi ştiut, Stăpâne, că Tu, fiind nevăzut şi necu- 
prins, Te laşi cuprins şi văzut înăuntrul nostru? De unde să fi 
putut gândi că, Tu, Stăpânul, Cel ce ai zidit toate, Te uneşti 
cu oamenii pe care i-ai plăsmuit şi-i faci purtători-de-Dumne- 
zeu şi fii ai Tăi, ca să-mi vină dorul acestora şi să caut să 
primesc acestea de la Tine? De unde să fi ştiut, Doamne, că 
am un asemenea Dumnezeu, un asemenea Stăpân, un aseme- 
nea Ocrotitor, Părinte şi Frate şi împărat, Care pentru mine a 
sărăcit [2 Co 8, 9] şi a luat chip de rob [Flp 2, 7]? 

Pentru dobândirea lui Dumnezeu însuşi 

Cu adevărat, Stăpâne al meu iubitor de oameni, nicidecum 
nu cunoşteam nimic din toate acestea. Căci chiar dacă ple- 
cându-mă asupra dumnezeieştilor Scripturi, pe care le-au aş- 
ternut în scris sfinţii Tăi, am citit cândva despre acestea, dar 
le auzeam ca şi cum ar fi fost grăite despre alţii şi către alţii şi 

eram insensibil faţă de cele scrise, neputând să-mi fac vreo 
idee despre acestea. Fiindcă auzind pe vestitorul Tău, Pavel, 
strigând şi zicând: „Cele ce ochiul nu le-a văzut şi urechea nu 
le-a auzit şi la inima omului nu s-au suit, pe acestea le-a gătit 
Dumnezeu celor care-L iubesc pe El" [1 Co 2, 9], eram con- 
vins că e cu neputinţă ca cineva, fiind în trup, să ajungă la 
vederea acelora. Socoteam că pe acestea le-a arătat prin gene- 
rozitate specială numai aceluia şi nu ştiam, nenorocitul, că 
acest lucru se face de către Tine tuturor celor ce Te iubesc pe 
Tine. De unde sau cum puteam şti că cel ce crede în Tine se 
face mădular al Tău [1 Co 6, 15], reflectând prin har Dumne- 
zeirea — şi cine va crede aceasta? — , şi devine fericit, 
făcându-se mădular fericit al Dumnezeului Celui fericit? De 
unde puteam şti că în loc de hrană sensibilă Te faci pâine 
nemuritoare, nestricăcioasă [In 6, 32-35] şi nesăturată pentru 
cei ce flămânzesc după Tine şi izvor nemuritor [In 4, 14] ce- 
lor ce însetează şi haină [Rm 13, 14] strălucitoare celor ce 
pentru Tine se îmbracă în haine umile? Căci auzind acestea 
spuse prin vestitorii Tăi, socoteam că se vor face în veacul 
viitor şi numai după înviere, şi nu ştiam că se săvârşesc şi 
acum, cu atât mai mult cu cât simţim nevoia lor. 

Pentru întâlnirea părintelui duhovnicesc 

Nu ştiam acestea, împărate preasfmte, nici nu le-am poftit 
cândva, nici nu ceream să primesc ceva din acestea de la Ti- 
ne, ci, aducându-mi aminte de păcatele mele, căutam numai 
iertarea lor şi doream, Stăpâne, precum spuneam mai înainte, 
să găsesc un mijlocitor şi un solitor, ca prin mijlocirea ace- 
luia şi prin slujirea lui de către mine să găsesc fie şi în veacul 
viitor iertarea multelor mele păcate. Dar când am auzit pe 
toată lumea spunând că nu mai există acum pe pământ un 
asemenea sfânt, am căzut într-o mare întristare. însă n-am 
crezut acest lucru, ci unora ca acestora le răspundeam, Stăpâ- 
ne Hristoase, precum ştii, şi ziceam: „Doamne al meu, miru- 
ieşte. Până într-atâta să se fi făcut diavolul mai puternic decât 
atotputernicul Dumnezeu, ca pe toţi să-i atragă la sine şi să-i 

facă partea lui, încât să nu mai fi rămas cineva de partea lui 
Dumnezeu?" 

De aceea, cât socot, iubitorule de oameni împărate, mie, 
celui ce şedeam în întunericul vieţii şi în mijlocul relelor [Le 
1, 79], mi-ai strălucit lumina Ta cea sfântă şi în ea mi-ai ară 
tat pe sfântul Tău. Şi în chipul în care l-ai făcut cu robul Tău 
Pavel, chemându-1 pe el, care Te prigonea, prin arătarea Ta 
dumnezeiască — căci acela văzându-Te şi zicând: „Cine 
eşti?" [FA 9, 5], nu i-ai spus: „Eu sunt Cel ce am făcut cerul 
şi pământul [FA 4, 24], Eu sunt Cel ce am adus toate din ne 
fiinţă la fiinţă", nici n-ai spus: „Eu sunt Cel ce sunt" [Iş 
3, 14] sau „Dumnezeul Savaot" [1 Rg 1, 3] sau „Dumnezeul 
părinţilor tăi" [Fc 46, 3], nici alta din denumirile slavei Tale, 
ci ai spus către el numai aceasta: „Eu sunt Iisus Nazarineanul, 
pe Care-L prigoneşti" [FA 9, 5; 22, 8], ca să cunoască limpe 
de că Tu eşti Dumnezeul Cel ce Te-ai întrupat pentru noi, pe 
care acela îl prigonea 2 — , aşa ai făcut şi cu mine, Stăpâne, 
când ai binevoit să mi-1 arăţi pe sfântul Tău Simeon. q 

Pentru prima vedere a Luminii 

Căci lumina Ta cea dumnezeiască luminând toate şi pe 
mine, nenorocitul, şi făcând noaptea ca o zi luminoasă [Ps 
118, 12], în însăşi înălţimea Dumnezeirii Tale m-a învredni- 
cit să-1 văd în chip înfricoşător ca în cer pe acela, stând în 
preajma slavei Tale celei dumnezeieşti nu împodobit de o 
cunună oarecare, nici de un veşmânt strălucitor, nici cu o ve- 
dere schimbată, ci aşa cum a fost pe când petrecea împreună 
cu noi şi a fost văzut în fiecare zi pe pământ, aşa mi l-ai arătat 
în cer. în ce scop? Ca să nu socotesc că unul era cel ce a fost 
împreună cu noi şi altul cel ce mi s-a arătat acolo şi, amăgit 
fiind, să mă depărtez de la păstorul cel bun [In 10, 11], eu 
oaia cea pierdută [Le 15, 6]. 



2 Pasaj înrudit cu interpretarea dată vederii Luminii pe drumul Damascului de 
către Pavel la PS. HRISOSTOM, Horn. 2 ad Ps. 50, PG 55, 577. Sfântul Simeon aplică 
aceste consideraţii la vederea de către el însuşi a lui Simeon Evlaviosul [n. B. Krivo- 
cheine, SC 113, p. 312-313]. 

Pentru întoarcerea sa şi o altă vedere 

Căci nici făcându-se această minune n-am înţeles, eu ti- 
călosul, ci, răpit puţin câte puţin de trândăvie şi de nepăsare, 
am căzut din nou în relele dinainte, ba chiar în rele mai mari. 
Dar Tu, împărate milostive şi îndelung-răbdătorule, nu Te-ai 
întors de la mine, ci prin sfântul acela m-ai învrednicit să cad 
la sfintele Tale picioare şi cu mâna Ta cea tare şi cu braţul 
Tău cel înalt m-ai smuls [Dt 5, 15] din lumea cea amăgitoare 
şi din lucrurile şi din poftele lumii şi, retrăgându-mă trupeşte 
şi sufleteşte din toate, — o, minune, o iubire şi compătimire 
faţă de noi a iubitorului de oameni Dumnezeu — , m-ai aşezat 
în ceata robilor tăi. După acestea, aşadar, stăpâne, mi-ai dat 
prin mijlocirile sfântului Tău nu numai iertarea multelor mele 
păcate, ci şi toate bunătăţile zise mai înainte, sau, mai degra- 
bă, mi Te-ai făcut Tu însuţi toate acestea [1 Co 15, 28]. 

Căci sălăşluindu-Te Tu în acela şi strălucind prin lumina 
slavei dumnezeieşti, apropiindu-mă de acela şi ţinându-i în 
pocăinţă şi credinţă picioarele lui, de îndată am simţit o căl- 
dură dumnezeiască, mai apoi scânteind o mică strălucire, mai 
apoi un suflu dumnezeiesc din cuvintele aceluia, mai apoi un 
foc în inimă şi ţâşnind prin lacrimi cu curgeri necontenite, 
mai apoi o rază uşoară străbătând în mintea mea mai repede 
decât fulgerul, după care mi s-a arătat ca o lumină în noapte 
şi ca un mic nor în chip de flacără şezând pe capul meu, pe 
când zăceam cu faţa la pământ şi-mi făceam rugăciunea. Du- 
pă care a zburat şi nu după mult timp mi s-a arătat în cer 3 . 

Pentru tăria în ispite 

Şi socotindu-mă ce era ceea ce văzusem, mi se face un lu- 
cru încă şi mai uimitor decât toate acestea. Căci ispitit fiind 
eu în somn de demonii cei răi şi atras fiind prin meşteşugiri 
spre pătimirea scurgerii, împotrivindu-mă cu tărie şi chemân- 
du-Te în ajutor pe Tine, Domnul luminii, m-am trezit din 



3 Acest pasaj oferă descrierea cea mai detaliată şi concretă a vederii luminii şi 
fazelor ei succesive (cu excepţia Imnelor) [a. B. Krivochâne, SC 113, p. 316-317]. 

somn fugind nevătămat din mâinile ispititorilor. Şi cum mă 
miram de mine însumi de rezistenţa şi de bărbăţia, sau mai 
degrabă de nemişcarea mea faţă de patimă, şi mă socoteam 
de unde rni-a venit aşa în chip neobişnuit această biruinţă, ca 
să mă lupt chiar şi în somn şi să mă arăt mai puternic decât 
vrăjmaşii şi potrivnicii mei şi să dobândesc biruinţă după pu- 
tere asupra lor în chip uimitor prin Hristos, — o, minune! — 
de îndată Cel pe Care-L credeam că este în cer L-am văzut 
înăuntrul meu, pe Tine Ziditorul meu şi împăratul Hristos, şi 
atunci am cunoscut că Tu eşti biruinţa, pe care m-ai făcut să o 
dobândesc asupra diavolului."" 

Pentru curăţirea treptată a sufletului său 

Dar nu ştiam încă, Stăpâne, că Tu eşti Cel ce m-ai făcut 
din ţărână [Fc 2, 7], dăruindu-mi toate cele bune. încă nu 
ştiam că Tu eşti Dumnezeul şi Domnul meu lipsit de trufie 
[anyperephanos Theosf. încă nu mă învrednicisem să aud 
glasul Tău, ca să Te recunosc pe Tine, încă nu mi-ai spus în 
chip tainic: „Eu sunt" [Mt 14, 27]. Căci eram nevrednic şi 
necurat, având încă urechile sufletului înfundate cu lutul pă- 
catului şi ochii mei fiind ţinuţi de către necredinţă şi neştiin- 
ţă, de simţirea şi întunericul patimilor. Şi aşa Te-am văzut pe 
Tine, Dumnezeul meu, dar văzându-Te nu credeam că Dum- 
nezeu Se arată cuiva, pe cât este cu putinţă cuiva a vedea, 
nici nu gândeam că Dumnezeu sau Slava lui Dumnezeu mi se 



4 Necunoscută în greaca clasică, expresia anyperephanos e întâlnită de câteva 
ori în literatura patristică cu referire la oameni (cf. VASILE CEL MARE, PG 31.632B; 
LEONTE AL NEAPOLISULUI, Viaţa Sfântului han cel Milostiv, ca. 27, ed. Gelzer, 
1893, p. 58 şi IOAN DAMASCHINUL, PG 95, 85C). Mult mai rar este aplicată lui 
Dumnezeu. Afară de Sfântul Simeon care o foloseşte de două ori (aici, C 35, 159 şi 
C 36, 138), nu se întâlneşte cu referire la Dumnezeu decât în literatura romanescă 
a apocrifelor Noului Testament: Acta loannis, cap. 108; cf. şi cap. 52 şi 24, ed. 
Lipsius-Boannet, t. II/l, p. 206, 177 şi 164, şi Acta Xanthipppae et Polyxeni 13, 14, 
30; ed. James, Apocrypha anecdota, „Texts and Studies" II, 3, p. 67, 68, 79. Ceea ce 
dovedeşte că Sfântul Simeon era un cititor al acestei literaturi, de unde a preluat 
această expresie care 1-a frapat şi care se potriveşte perfect spiritualităţii sale. 
Cf. B. KRIVOCHEINE, ,JJo anyperephanos Theos. St Symeon the New Theologian 
, and Early Christian Popular Piety", Studia Patristica 2, 1957, p. 485-494 [n. B. Kri- 
vocheine, SC 113, p. 318-319]. ,.j 

arată o dată într-un fel, altă dată în alt fel, ci neobişnuitul mi- 
nunii mă uimea şi-mi umplea sufletul şi inima de bucurie, 
astfel încât mi se părea că şi trupul se împărtăşeşte de acel 
negrăit har. încă nu ştiam că Tu eşti Cel ce Te-ai făcut văzut 
în chip limpede atunci. Vedeam adeseori o lumină înăuntru, 
când sufletul meu se desfăta de seninătate şi pace, când mi se 
arăta departe în afara mea sau se ascundea cu desăvârşire şi, 
ascunzându-se, îmi făcea necazul insuportabil, socotind eu că 
negreşit nu mi se va mai arăta; dar, tânguindu-mă şi plângând 
eu iarăşi, şi arătând toată înstrăinarea şi ascultarea şi smere- 
nia, mi se arăta ca soarele care taie grosimea norului şi se 
arată după puţin, dulce şi rotund. Aşa Tu, Cel negrăit, Cel 
nevăzut, Cel nearătat, Cel nemişcat, Cel ce pretutindenea eşti 
şi în toate eşti şi pe toate le plineşti, văzându-Te şi ascunzân- 
du-se ca să zic aşa, în fiecare ceas ziua şi noaptea, plecând 
şi venind, facându-Te nevăzut şi arătându-Te dintr-o dată, ai 
alungat puţin câte puţin din mine întunericul, ai scos afară 
norul, ai împuţinat grosimea, ai curăţit urdoarea ochilor min- 
ţii, ai desfundat şi ai deschis urechile cugetului, ai smuls vă- 
lul nesimţirii şi, împreună cu acestea, ai domolit şi în cele din 
urmă ai izgonit de la mine orice patimă şi orice poftă trupeas- 
că. Prin urmare, făcându-mă aşa, ai curăţit cerul de orice nor; 
iar „cer" numesc aici sufletul curăţit, în care în chip nevăzut, 
nu ştiu cum sau de unde venind, Cel ce eşti pretutindeni, Te 
afli dintr-o dată şi Te arăţi ca un alt soare. Vai, ce pogorâre 
negrăită! 

Pentru vederea lui Dumnezeu într-o lumină fără formă 

Acestea sunt, fraţilor, minunile lui Dumnezeu faţă de noi! 
Ridicându-ne noi la cele mai desăvârşite, Cel fără chip şi fără 
înfăţişare nu mai vine ca mai înainte fără chip şi fără înfăţişa- 
re, nici venirea şi prezenţa luminii Lui la noi nu se mai face 
în tăcere. Dar cum anume? într-o formă oarecare [en morphe 
tini], fireşte a lui Dumnezeu; desigur, Dumnezeu nu Se arată 
într-o figură sau într-o întipărire, ci luând chip într-o lumină 
neînţeleasă, neapropiată şi fără chip [en amorpho photi mor- 

phoumenos] 5 — căci nu putem spune sau exprima mai mult 
— , dar Cel nevăzut Se arată în chip arătat şi Se face cunoscut 
în chip foarte cunoscut şi se vede în chip foarte limpede, Cel 
prin fire Dumnezeu vorbeşte şi ascultă în chip nevăzut şi gră 
ieste ca un prieten cu prietenul său, faţă către Faţă [Iş 33, 11], 
cu cei născuţi din El după har, iubeşte ca un tată şi e iubit 
foarte fierbinte de către fii, şi Se face acestora privelişte stră 
ină şi auzire înfricoşătoare, care nici nu poate fi rostită în 
chip vrednic de către ei, nici nu suportă să fie acoperită de 
tăcere. , 

Pentru arătările Duhului în sufletele sfinţilor 

Aprinşi de dorul Lui pururea şi răsunând în chip tainic 
glasul Lui, uneori aceştia scriu suspinând despre patimile al- 
tora, alteori îşi trâmbiţează propriile lor căderi. Uneori, po- 
vestind cu mulţumire binefacerile şi lucrările harului făcute 
cu ei, cântă în chip teologic pe Cel ce i-a schimbat prin lucrare 
dumnezeiască [teurgic]; alteori, dacă ascultă vreun lucru 
spus potrivnic şi greşit cu privire la mântuirea noastră sufle- 
tească, îndreptându-1 după măsura cunoştinţei [Rm 12, 3] dată 
lor, scriu aceasta înfăţişând mărturiile din dumnezeieştile 
Scripturi şi nu pot deloc să rămână inactivi sau să se sature de 
povestire. în ce chip? Fiindcă nu mai sunt ai lor înşişi [7 Co 
6, 19], ci ai Duhului Care este în ei, Care îi şi pune în mişcare 
şi iarăşi e pus în mişcare de ei şi Se face în ei toate câte te 
auzi în dumnezeieştile Scripturi spuse despre împărăţia ceru- 
rilor: mărgăritar, grăunte de muştar, frământătură, apă, foc, 
pâine, băutură de viaţă, izvor viu şi ţâşnitor, care curge râuri 
de cuvinte duhovniceşti, cuvinte de viaţă dumnezeiască, fă- 
clie, pat, cămară de nuntă, mire, prieten, frate şi tată. Şi la qe 
bun să spun multe încercând să le străbat pe toate, căci, iată, 



Se poate observa caracterul antinomic al expresiilor Sfântului Simeon care 
preia dar nuanţează insistenţa avvei Evagrie Ponticul pe absenţa de forme, figuri şi 
imagini ale lui Dumnezeu în experienţa unirii minţii cu Dumnezeu: Dumnezeu este 
fără formă şi fâiă o figura, dar totuşi Se arată limpede, conştient şi clar într-o anu- 
mita formă fără formă în care intră într-o relaţie de iubire caldă şi de prietenie afec- 
tuoasă cu sufletul contemplativ [n. B. Krivocheine, SC 113, p. 322-323]. 

sunt nenumărate? Fiindcă cele pe care ochiul nu le-a văzut şi 
urechea nu le-a auzit şi la inima omului nu s-au suit [1 Co 
2, 9], le va povesti oare prin cuvânt limba măsurându-le pe 
acestea prin cuvânt? Cu adevărat nicidecum. Căci chiar dacă 
am dobândi înăuntrul nostru toate prin aceea că II purtăm în 
noi înşine pe Dumnezeu Care ni le dă pe acestea, dar nu vom 
putea nici să le măsurăm cu mintea, nici să le explicăm cu 
totul prin cuvânt. 

învăţăturile ce se desprind de aici 

Aşadar, acestea le-am scris, părinţilor şi fraţilor, nu pentru 
paradă, să nu fie! — căci ce lucru al nostru avem, ca să facem 
paradă cu el, dacă nu păcate, necuraţii şi fărădelegi multe din 
sânul maicii noastre, a căror mulţime nu o egalează nici mă- 
car nisipul mării? — ci ca să vă arătăm şi să vă înfăţişăm mi- 
nunile lui Dumnezeu chiar dacă nu în chip vrednic, ci pe cât 
stă în puterea noastră; pe lângă acestea şi ca prin această po- 
vestire să fim de folos celor ce cred că au pe Duhul Sfânt în 
chip inconştient de la dumnezeiescul Botez. Căci acest cu- 
vânt ne învaţă întunericul desăvârşit care este mai întâi în noi 
şi negura sau înstrăinarea de dumnezeiasca lumină, atunci 
când parcurge în chip limpede neştiinţa privitoare la Dumne- 
zeu, apoi reproşul pe care îl face conştiinţa, apoi frica, apoi 
dorinţa iertării datoriilor — când omul pentru aceasta, ca 
unul ce, neputând să înainteze singur fără ruşine din pricina 
faptului că e împovărat de ruşinea multor păcate, caută un 
mijlocitor şi un ajutor — , apoi întâlnirea mijlocitorului şi a 
păstorului şi cum e văzut acesta prin luminarea spirituală 
[inteligibilă] a Duhului, Care arată că s-a făcut un început al 
luminării în care mai înainte era neiniţiat, şi cum, după ce s-a 
făcut descoperirea, iarăşi vederea duhului a trecut şi, lipsit de 
ea, iarăşi a căzut în întunericul multor păcate. După acestea a 
arătat şi cea de-a doua chemare făcută de păstorul, apoi as- 
cultarea, credinţa, smerenia, supunerea şi schimbarea foarte 
lucrătoare făcută în noi din acestea după puţin timp în cunoş- 
tinţă şi vedere, pe care cel ce n-a cunoscut-o că s-a făcut în el 
însuşi potrivit povestirii cuvântului, unul ca acesta nu poate 

să aibă pe Duhul Sfânt locuind în el. Dar parcurgând foarte în 
amănunţime aceste lucruri, cuvântul, precum s-a zis mai sus, 
ne arată nu lăudându-ne, ci povestind minunile lui Dumne- 
zeu, pe care le lucrează cu iubire de bine în cei ce-L caută din 
tot sufletul şi din toată inima, pentru ca tot pretextul şi neas- 
cultarea să-şi primească dreapta răsplată [Evr 2, 2] în ziua în 
care Dumnezeu va judeca neamul oamenilor [Rm 2, 16], Că- 
ruia I se cuvine toată slava, cinstea şi închinăciunea, acum şi 
pururea şi în vecii vecilor. Amin. 



Cateheza 36 

Mulţumirea 2 pentru luminare 
şi contemplaţie 



A sfântului şi marelui părintelui nostru Simeon cel 
Nou. Mulţumire către Dumnezeu pentru bineface- 
rile făcute lui de către £1. In careşi despre rugăciu - 
nea duhovnicească şi progresul în aceasta. Şi despre 
luminarea vederii dumnezeieşti şi iubirea nerătăcită 
fată de Dumnezeu. 



Simeon mulţumeşte lui Dumnezeu 
pentru destinul său supranatural 

îţi mulţumesc Ţie, Stăpâne, Doamne al cerului şi al pă- 
mântului [Mt 11, 25], Care ai hotărât încă mai înainte de în- 
temeierea lumii [Ef 1 , 4] să mă aduci de la nefiinţă la fiinţă, 
îţi mulţumesc că, înainte de a fi venit ziua şi ceasul în care ai 
poruncit să fiu adus la existenţă, Tu însuţi, Cel singur nemu- 
ritor, Cel singur atotputernic, Cel singur bun şi iubitor de 
oameni, pogorând din înălţimea cea sfântă fără a ieşi din şa- 
nurile Tatălui, întrupându-Te şi născându-Te din Sfânta Fe- 
cioară Măria, m-ai replăsmuit şi m-ai făcut viu mai înainte 
şi m-ai slobozit din căderea strămoşului şi mi-ai pregătit ur- 
carea la ceruri. Apoi, aducându-mă de la nefiinţă la fiinţă şi 
făcându-mă să cresc câte puţin, Tu însuţi m-ai înnoit prin 
Sfântul Botez al replăsmuirii Tale şi m-ai împodobit cu Du- 
hul Sfânt şi m-ai aşezat drept păzitor un înger de lumină [Tit 
3, 5] şi până la vârsta maturităţii m-ai păzit nerănit de lucru- 
rile potrivnice şi de cursele vrăjmaşului. 

Pentru că a fost smuls din primejdiile lumii 

Dar pentru că ai socotit drept să ne mântuieşti nu cu de-a 
sila, ci prin hotărâre liberă, ai îngăduit ca şi eu să fiu cinstit 
cu libertate ca să arăt din păzirea poruncilor Tale iubirea libe- 
ră faţă de Tine; eu însă, cel nerecunoscător şi dispreţuitor, ca 
un cal [Ps 31, 9; Sir 30, 8] dezlegat din legături, aşa socotind 
demnitatea libertăţii mele, m-am aruncat pe mine însumi în 
prăpastie sărind departe de stăpânirea Ta. Şi zăcând eu acolo 
şi rostogolindu-mă fără simţire şi zdrobindu-mă încă şi mai 
mult, nu Te-ai întors, n-ai îngăduit să zac şi să mă întinez în 
noroi, ci prin milostivirea milei Tale [Le 1, 78] m-ai scos de- 
acolo şi m-ai cinstit într-un chip încă şi mai strălucit; şi, dat 
fiind că împăraţii şi nobilii doreau să se folosească de mine 
ca de un vas de necinste [Rm 9, 21; 2 Tim 2, 20] spre 
slujirea voilor lor, m-ai răscumpărat prin negrăitele Tale ju- 
decăţi; şi măcar că eram iubitor de argint, nu m-ai lăsat să 
primesc daruri de aur şi de argint, şi mi-ai dat să socotesc ca 
pe o urâciune slava şi strălucirea vieţii date mie spre vânzarea 
sfinţirii Tale. Dar toate acestea, mărturisesc Ţie, Doamne 
Dumnezeul cerului şi al pământului [Mt 11, 25], socotindu-le 
iarăşi drept nimic, m-am aruncat din nou în groapa şi în tina 
adâncului gândurilor şi faptelor de ruşine eu ticălosul, şi 
coborându-mă acolo am căzut pradă tâlharilor celor ascunşi 
în întuneric, din mâinile cărora nu numai eu singur pe mine 
însumi, dar nici întreaga lume n-a putut să mă facă să urc de 
acolo şi să mă smulgă din mâinile lor. 

Pentru că' a găsit o călăuză duhovnicească 

însă pe când eram ţinut încă acolo în chip vrednic de milă, 
târât, sufocat şi batjocorit în chip ticălos de către ei, Tu, Stă- 
pânul Cel milostiv şi iubitor de oameni, nu m-ai trecut cu 
vederea, n-ai ţinut minte răul, nu Te-ai întors de la voinţa 
mea nerecunoscătoare şi nu m-ai lăsat pentru multă vreme să 
fiu tiranizat de bunăvoie de către tâlhari. Ci chiar dacă în in- 
conştienţa mea mă bucuram să fiu târât împreună cu ei, Tu 
însă nu ai suportat, Stăpâne, să mă vezi spre ruşinea mea târât 
şi îmbrâncit, ci, milostivindu-Te, ai trimis la mine, păcătosul 

şi ticălosul, nu un înger, nu un om, ci Tu însuţi, pus în mişca 
re de bunătatea şi mila Ta, plecându-Te spre groapa aceea 
foarte adâncă şi întinzându-mi preacurata Ta mână mie, celui 
ce eram îngropat şi şedeam în adâncul acelei gropi, chiar da 
că eu nu Te vedeam pe Tine — căci unde şi cum aş fi putut 
să-mi arunc privirile, fiind acoperit şi sufocat de noroi? — , 
m-ai apucat de perii capului meu [Dn 14, 36] şi m-ai smuls 
de acolo târându-mă cu de-a sila, iar eu, simţind durerile şi 
purtarea mea neaşteptată spre cele de sus, şi cum mă înălţăm, 
nu ştiam de cine eram ridicat sau cine era cel ce mă ţinea şi 
mă ridica. Dar Tu, ridicându-mă şi aşezându-mă pe pământ, 
m-ai predat robului şi ucenicului Tău pe mine, care eram cu 
totul murdar şi aveam ochii şi urechile şi gura astupate de 
noroi şi nici aşa nu vedeam cine eşti, ştiind numai că eşti bun 
şi iubitor de oameni, şi aşa m-ai scos din groapa aceea foarte 
adâncă şi plină de noroi. Deci spunându-mi: „Ţine-te şi ur 
mează omului aceluia alipindu-te de el, căci acesta ridicân- 
du-te te va spăla", dăruindu-mi o credinţă tare în el, te-ai dus. 
Dar unde Te-ai dus, nu ştiu. , 

Pentru că a descoperit cu acesta izvoare de ape curăţitoare; 

Aşadar, urmând fără întoarcere după porunca Ta, Stăpâne 
Preasfinte, celui ce mi-a fost arătat de către Tine, şi acela mă 
mâna cu multă osteneală spre fântâni şi izvoare, căci eram 
orb şi eram împins de la spate de mâna credinţei în acela dat 
mie de către Tine şi, silit să-i urmez, acela, văzând bine, îşi 
ridica picioarele şi trecea prin pietre şi gropi depăşind toate 
obstacolele, mie însă mi se întâmpla să mă lovesc şi să cad în 
ele, şi aşa am răbdat multe chinuri şi multe lucruri rele şi ne- 
cazuri. Fiindcă acela la fiecare izvor şi fântână se curăţa şi se 
spăla de la sine însuşi, eu însă, nevăzând nimic, cel mai ade- 
seori treceam pe lângă ele. Căci dacă acela n-ar fi ţinut mâna 
mea şi nu m-ar fi oprit la izvor şi n-ar fi călăuzit mâinile 
minţii mele, n-aş fi putut vreodată găsi ţâşnirea apei. Arătân- 
du-mi el apa şi îngăduindu-mi de multe ori să mă spăl, îm- 
preună cu apa curată ridicam în palme şi lutul şi noroiul de pe 
fundul izvorului şi-mi mânjeam faţa, şi adeseori pipăind în 

căutarea ţâşnirii apei, ridicam ţărână şi tulburăm noroiul şi, 
nevăzând nimic, îmi mânjeam cu noroi faţa ca şi cum ar fi 
fost apă, socotind că mă spăl curat. 

Pentru că a scăpat din descurajare 

Cum voi povesti însă iarăşi constrângerea şi sila venite de 
aici? Şi nu numai aceasta, ci şi faptul că adeseori mulţi pro- 
testau şi-mi sugerau zicându-mi în fiecare zi: „Ce te osteneşti 
în zadar ca un nebun şi urmezi acestui înşelător şi amăgitor 
aşteptând zadarnic şi fără folos să vezi? Fiindcă acum acest 
lucru e cu neputinţă. De ce îţi loveşti picioarele şi sângerezi 
urmându-i? De ce nu mergi mai degrabă la oameni milostivi, 
care te îndeamnă să te odihneşti şi să te hrăneşti şi să te în- 
grijeşti frumos? Fiindcă acum nu este cu putinţă să te elibe- 
rezi de lepra sufletească, nici să vezi cândva. Şi de unde s-a 
arătat acum acest făcător de minuni şi şarlatan, care-ţi făgă- 
duieşte cele ce sunt cu neputinţă tuturor oamenilor din gene- 
raţia de acum? Vai ţie, că, pe de o parte, pierzi grija arătată 
ţie de către bărbaţi iubitori de Hristos, iubitori de fraţi şi com- 
pătimitori, iar, pe de altă parte, suporţi răutăţile şi necazurile 
la care te expui pentru nădejdi deşarte şi vei cădea într-adevăr 
din cele făgăduite ţie de amăgitorul şi înşelătorul acela. Căci 
ce poate face acela? Fără noi nu poţi să cugeti în tine însuţi, 
nici să gândeşti? Dar ce? Oare nu vedem noi toţi? Sau sun- 
tem orbi, aşa cum îţi spune amăgitorul acela? Cu adevărat 
vedem cu toţii şi nu este altă vedere mai bună decât aceasta, 
să nu te amăgeşti!" Dar de la toţi aceştia, care sunt cu adevă- 
rat înşelaţi şi rătăciţi, care adapă pe aproapele lor cu o răstur- 
nare tulbure [Ave 2, 15], Tu, Cel milostiv şi îndurat, m-ai 
smuls prin credinţa şi nădejdea care mi-au fost date de către 
Tine, prin care am putut răbda cele zise şi alte multele. 

Pentru primele haruri mistice 

Căci stăruiam în toate acestea fără să mă depărtez de ele, 
spălându-mă în fiecare zi, chiar dacă în chip tulbure şi pe pi- 
păite, şi părându-mi-se că mă curăţ, aşa cum mă învăţa apos- 
tolul şi ucenicul Tău, o dată când mergeam şi alergam spre 

izvor, iarăşi Tu însuţi, Care m-ai scos afară din noroi, ai venit 
în întâmpinarea mea pe cale. Şi atunci pentru întâia dată 
mi-ai luminat ochii mei neputincioşi cu scânteierea neprihă- 
nită a feţei Tale, şi am pierdut lumina pe care mi se părea că 
o am, neputând să Te recunosc pe Tine. Şi cum aş fi putut să 
Te văd sau să Te cunosc, cum erai, neavând puterea nici de a 
vedea scânteierea feţei Tale, nici de a o afla sau înţelege? De 
atunci adeseori, stând eu lângă izvorul acesta, Tu, Cel lipsit 
de mândrie, n-ai socotit lucru nevrednic să Te pogori, ci ve- 
nind şi ţinându-mi mai întâi capul, îl cufundai în ape şi-1 fă- 
ceai să vadă mai curat lumina feţei Tale [Ps 4, 7]. Dar de în- 
dată Te depărtai, nelăsându-mă să înţeleg cine eşti Cel ce faci 
acestea, sau de unde veneai sau unde Te întorceai, fiindcă 
acest lucru nu îmi fusese dat încă. Venind şi plecând de la 
mine timp de un an, după puţină vreme Te-ai arătat tot mai 
mult şi m-ai umplut de aceste ape şi mi-ai dăruit harul de-a 
vedea o lumină tot mai curată. 

Pentru lumina dumnezeiască a apelor curăţitoare 

Făcând eu timp îndelungat acest lucru, m-ai învrednicit să 
văd un lucru şi o taină înfricoşătoare. Căci venind la mine şi 
spălându-mă cu ape, precum mi se părea, inundându-mă şi 
cufundându-mă adeseori în acestea, am văzut scânteierile 
strălucind în jurul meu şi razele feţei Tale amestecate cu 
apele şi mi-am ieşit din mine însumi văzându-mă spălat de o 
apă luminoasă. Dar unde, de unde era, sau cine era Cel ce 
dăruia această apă nu ştiam, ci numai, spălat fiind, mă bucu 
ram sporind în credinţă, într-aripat de nădejde şi ridicat până 
la cer, iar pe rătăciţii aceia, care-mi sugerau cuvintele amă 
gelii şi minciunii, urându-i foarte şi fiindu-mi milă de rătăci 
rea lor, nu mergeam niciodată să discut sau să vorbesc cu ei, 
ci fugeam de vătămarea vederii lor, dar pe împreună-lucrăto- 
rul şi ajutorul meu, pe sfântul Tău ucenic şi apostol, îl cin 
steam ca pe Tine însuţi, Care m-ai plăsmuit pe mine, iubin- 
du-1 din suflet, căzând la picioarele lui ziua şi noaptea şi ru- 
gându-mă de el: „Dacă poţi, ajută-mă!" [Mc 9, 22], având 
încredinţare că poate la Tine toate câte vrea. D 

Pentru răpirea în Slavă 

Deci petrecând aşa îndeajuns timp prin harul Tău, am vă- 
zut iarăşi o altă taină înfricoşătoare. Căci luându-mă şi înăl- 
ţându-Te la cer, m-ai luat împreună cu Tine, fie în trup, nu 
ştiu, fie în afară de trup, Tu singur ştii [2 Co 12, 2], Cel care 
ai făcut aceasta. Căci fiind eu acolo o oră împreună cu Tine, 
Cel Care m-ai făcut, şi izbit de măreţia slavei — a Cui însă 
nu ştiu — şi uimit de înălţimea nemăsurată, tremuram cu to- 
tul, însă iarăşi m-ai lăsat singur pe pământ, pe care stăteam şi 
mai înainte, şi m-am aflat jelind şi înfricoşat de ticăloşia mea. 
Apoi, după nu multă vreme petrecută jos, sus în ceruri, care 
s-au deschis [FA 7, 56], m-ai învrednicit să-mi arăţi faţa Ta 
ca un soare fără chip [hos helion amorphon]. Şi Cine erai 
atunci nu mi-ai dat să cunosc încă — căci cum aş fi putut, 
dacă nu-mi grăiai? — ci de îndată Te-ai ascuns, iar eu rătă- 
ceam căutându-Te pe Tine, pe care nu Te cunoşteam, şi do- 
ream să văd chipul Tău [morphen sou] şi să cunosc în chip 
conştient cine eşti. De aceea, din pricina multei siliri şi a fo- 
cului iubirii Tale plângeam mereu, neştiind Cine eşti, Cel ce 
m-ai adus dintru nefiinţă la fiinţă şi m-ai scos din noroi şi 
mi-ai făcut toate cele zise. 

Pentru apropierile slăvite ale lui Dumnezeu de el 

Aşadar, după ce Te-ai arătat iarăşi de multe ori şi iarăşi de 
multe ori Te-ai ascuns negrăind cu mine, nici lăsându-Te vă- 
zut, văzând însă reflexele şi scânteierea feţei Tale, ca odi- 
nioară în ape, învăluindu-mă iarăşi şi de multe ori, dar fără să 
fiu în stare să le ţin, îmi aduceam aminte unde Te-am văzut 
sus pe Tine şi, bănuind fără minte că eşti un altul, iarăşi cău- 
tam cu lacrimi să Te văd pe Tine. Deci aşa mă chinuiam pe 
mine însumi în multă întristare, necaz şi strâmtorare, uitân- 
du-mă pe mine însumi şi toată lumea şi cele din lume [1 In 
2, 15], şi negândindu-mă nici la o umbră, nici la orice altceva 
ar putea exista sau ar putea fi văzut, Tu însuţi, Cel nevăzut 
pentru toţi, Cel nearătat şi neatins, Te-ai arătat şi mi s-a părut 
că-mi curăţeşti mintea mea şi lărgeşti puterea văzătoare a 
sufletului meu şi, dându-mi să văd mai mult slava Ta, mai 

degrabă Tu însuţi creşteai şi Te lărgeai strălucind mai mult, 
iar pe măsura retragerii întunericului dădeai de ştire că Te 
apropii şi vii, precum pătimim adeseori în cele sensibile. 
Fiindcă atunci când se arată luna şi norii par că umblă, luna 
se vede şi pare că aleargă foarte repede, fără să adauge însă 
nimic alergării sale obişnuite sau să schimbe mersul ei dintru 
început. Deci aşa, Stăpâne, Tu, Cel nemişcat, păreai că vii, 
Tu, Cel neschimbat, păreai că Te măreşti şi Tu, Cel fără chip 
[amorphos], păreai că iei chip [morphousthai] . , 

Pentru strălucirea vederii lui Dumnezeu 

Căci aşa cum orbul care începe să vadă puţin câte puţin şi 
desluşeşte silueta omului, reprezentându-şi puţin câte puţin 
din aceasta cine este, nu silueta se preface sau se preschimbă 
o dată cu vederea, ci mai degrabă puterea văzătoare a ochilor 
lui, fiind curăţită, vede silueta aşa cum este, amprenta ei înti- 
părindu-se oarecum în întreaga sa putere văzătoare şi prin 
aceasta pătrunzând şi modelându-se şi gravându-se ca pe o 
tăbliţă în mintea şi memoria sufletului, aşa Te-ai arătat Tu 
însuţi, curăţind cu totul mintea mea în chip limpede prin lu- 
mina Duhului Sfânt. Şi aceea făcându-se mai limpede şi vă- 
zând mai curat, Tu însuţi îmi păreai că vii şi Te faci mai 
strălucitor, şi-mi dădeai să văd întipărirea unui chip fără de 
chip [charaktera morphes amorphou] şi atunci mă făceai în 
afara lumii — şi mi se pare că aş putea spune şi în afară 
de trup, dar nu mi-ai dat să cunosc exact acest lucru [2 Co 
12, 2-3] — ; scânteind deci în chip covârşitor mi Te-ai arătat 
în chip frumos şi întreg, mie celui ce mi se părea că văd în 
întregime totul; şi când am zis: „O, Stăpâne, Cine ai putea 
fi?", atunci pentru întâia dată m-ai învrednicit de un glas pe 
mine, desfrânatul, şi cu blândeţe ai grăit către mine, cel ce-mi 
ieşisem din mine însumi şi eram înfricoşat şi tremuram şi 
cugetam şi grăiam în mine însumi în acest chip: „Oare ce 
vrea această slavă şi măreţia acestei străluciri? Cum sau de 
unde m-am învrednicit eu de asemenea bunătăţi?" — „Eu, 
zicea ea, sunt Dumnezeu, Care pentru tine M-am făcut om şi 
pentru că M-ai căutat din tot sufletul, iată de acum eşti frate 

al Meu [Mt 12, 49-50] şi împreună-moştenitor al Meu [Rm 
8, 17] şi prieten al Meu [In 15, 14-15]". Deci la acestea lovit 
fiind, sufletul meu revărsându-mi-se şi tăria lui risipindu-se, 
am răspuns: „Cine sunt eu sau ce am făcut eu, ticălosul şi 
nenorocitul, Stăpâne, că m-ai făcut vrednic de asemenea bu- 
nătăţi şi m-ai făcut împreună-părtaş şi împreună moştenitor al 
unei asemenea slave?"; şi socotind eu că această slavă şi bu- 
curie sunt mai presus de minte, Tu, Stăpânul, grăind iarăşi ca 
un prieten cu prietenul său [Iş 33, 11] prin Duhul Tău Care 
grăieşte întru mine [Rm 8, 11], mi-ai spus: „Acestea ţi le-am 
dăruit şi ţi le voi dărui numai pentru intenţia, hotărârea şi cre- 
dinţa ta. Căci, întrucât ai fost adus gol la existenţă [Iov 1, 21], 
ce alt lucru al tău ai sau ai avut ca, primindu-1 pe acela, să ţi 
le dau pe acestea în schimbul acelora? Căci dacă nu te-ai des- 
făcut de trup, nu vei vedea ceea ce e desăvârşit, nici nu te vei 
putea desfăta frumos de acesta întreg". Iar spunând eu: „Dar 
ce este mai mare sau mai strălucitor decât aceasta? Fiindcă 
pentru mine îmi e de ajuns să fi aşa şi după moarte", ai zis: 
„Eşti foarte mic la suflet, mulţumindu-te cu unele ca acestea. 
Căci faţă de cele viitoare acestea sunt ca un cer desenat pe 
hârtie faţă de cerul ţinut în mâini; şi pe cât e mai prejos cerul 
de pe hârtie de cerul adevărat, pe atât de incomparabil mai 
mult se va descoperi slava viitoare mai presus de cea văzută 
acum [Rm 8, 18]". 

Pentru o vedere înaintea icoanei Maicii Domnului 

Zicând acestea, ai tăcut şi, puţin câte puţin, Tu, dulce şi 
bun Stăpân, Te-ai ascuns de la ochii mei, fie eu îndepărtân- 
du-mă de Tine, fie Tu depărtându-Te de mine, nu ştiu. Am 
ajuns iarăşi întreg în mine însumi, crezând că vin de undeva, 
şi am intrat din nou în cortul cel dintâi [al trupului]. După 
care, aducându-mi aminte de frumuseţea slavei şi cuvintelor 
Tale, fie că umblam, şedeam, mâneam, beam şi mă rugam, 
plângeam şi petreceam în bucurie negrăită, recunoscându-Te 
pe Tine, Făcătorul a toate. Şi cum nu m-aş fi bucurat? Dar 
iarăşi întristându-mă şi dorind să Te văd din nou aşa, cum 
m-am dus o dată să sărut preacurata icoană a Născătoarei 

Tale şi am căzut înaintea ei, Tu însuţi, înainte ca eu să mă 
scol, mi Te-ai arătat înăuntrul ticăloasei mele inimi, facând-o 
ca o lumină, şi atunci am cunoscut că Te am în chip conştient 
[gnostos] întru mine. De atunci Te-am iubit nu aducându-mi 
aminte de Tine şi de cele din jurul Tău plecând de la aminti- 
rea unora ca acestora, ci am crezut avându-Te cu adevărat în 
mine însumi pe Tine, Iubirea cea enipostatică. Fiindcă iubirea 
cea adevărată eşti Tu, Dumnezeule [I In 4, 8. 16]. 

Pentru încercări şi înaintări 

Aşadar, în această credinţă sădită fiind, şi în ea fiind adă- 
pată de căinţă şi de lacrimi, iar mai apoi luminată de lumina 
Ta, nădejdea a prins rădăcini şi a crescut frumos. Apoi Tu 
însuşi, Meşteşugarul şi Ziditorul Cel bun, venind cu cuţitul, 
adică cu smerenia încercărilor şi ispitirilor, tăind ramurile 
de prisos ale gândurilor ce se ridicau în înalt, numai pe nă- 
dejde, ca pe rădăcina unui pom, ai altoit iubirea Ta sfântă [In 
15, 1-10; Rm 11, 17-24]. Deci pe aceasta văzând-o crescând 
şi grăind pururea cu mine, sau mai degrabă Tu însuţi învă- 
ţându-mă şi luminându-mă pe mine prin ea, mă bucuram ca 
unul care am ajuns deja mai presus de orice credinţă şi nădej- 
de, cum strigă şi Pavel zicând: „Căci la ce ar mai nădăjdui 
cineva ceea ce vede?" [Rm 8, 24]. Deci dacă Te am pe Tine, 
ce voi nădăjdui mai mult? 

Pentru avertismentul de a stărui neclintit 

„Ascultă — ai zis iarăşi, Stăpâne — , aşa cum vezi soarele 
în ape dar nu pe acela îl vezi când te pleci asupra lor, tot aşa 
înţelege-mi că este şi ceea ce se petrece în tine; asigură-te pe 
tine însuţi şi râvneşte pururea să Mă vezi înăuntrul tău în chip 
curat şi limpede cum vezi soarele în ape curate; şi aşa te vei 
învrednici să Mă vezi, precum ţi-am spus, şi după moarte. 
Dar dacă nu faci aceasta, tot ocolul ostenelilor şi cuvintelor 
tale bune nu-ţi va folosi la nimic, ci mai degrabă vei fi osân- 
dit încă şi mai mult şi ţi se va face necaz încă şi mai mare, 
dacă, aşa cum auzi, «Cei puternici vor fi pedepsiţi cu străşni- 
cie» [Sol 6, 6]. Fiindcă sărăcia nu se face pricină de ruşine 

pentru cel sărac din naştere, iar întristarea care vine din 
aceasta nu întristează atât de mult pe unul ca acesta ca pe cel 
care a fost bogat, slăvit şi înălţat şi a locuit în palatele împă- 
răteşti, iar mai apoi, căzând din toate acelea, coboară la o să- 
răcie desăvârşită, măcar că atunci când este vorba de cele 
pământeşti şi văzute lucrurile nu stau la fel ca atunci când 
este vorba de lucrurile duhovniceşti şi nevăzute; fiindcă celor 
ce dintr-o pricină oarecare au căzut din prietenia şi serviciul 
împăratului pământesc le este îngăduit să rămână stăpâni ai 
averilor lor şi să se desfateze de ele în această viaţă, dar dacă 
cineva cade din iubirea şi prietenia Mea, nu mai poate trăi cu 
totul — fiindcă viaţa lui sunt Eu [In 11, 25; 14, 6] — , ci este 
dezbrăcat numaidecât de toate şi predat ca rob vrăjmaşilor 
Mei şi ai lui, care, punând mâna pe el, pentru bunăvoinţa şi 
iubirea sa de mai-nainte pe care le-a avut faţă de Mine, îl ata- 
că încă şi mai nebuneşte, râzând de el şi bătându-şi joc de el." 

In final, o rugăciune smerită 

Da, împărate Preasfmte, că aşa stau lucrurile cred şi eu 
întru Tine, Dumnezeului meu, şi, căzând înaintea Ta, Te im- 
plor păzeşte-mă pe mine, păcătosul şi nevrednicul, pe care 
l-ai miluit, şi întăreşte cu puterea Ta răsadul iubirii Tale, pe 
care l-ai altoit în pomul nădejdii mele. Să nu fie clătinat de 
vânturi, smuls de furtună, să nu fie tăiat de vreun vrăjmaş, să 
nu fie ars de focul nepăsării, să nu se veştejească de trândăvie 
şi înfumurare, să nu piară desăvârşit şters de pe pământ de 
către iubirea de slavă. Fiindcă Tu ştii, Cel ce ai dăruit şi ai 
lucrat aceasta întru mine, că din pricina acestui lucru nu gă- 
sesc ajutor la nici un om, fiindcă ajutorul şi împreună-lucră- 
torul meu, apostolul Tău, s-a depărtat de la mine trupeşte, 
precum ai voit Tu însuţi. Tu ştii boala mea, Tu ştii ticăloşia 
mea şi toată neputinţa mea. De aceea, Preaîndurate Doamne, 
îndură-Te de acum înainte încă şi mai mult de mine. Din ini- 
mă cad la Tine, ca să nu mă laşi voii Tale, Tu, Cel ce ai făcut 
atât de multe lucruri bune cu mine, ci în iubirea Ta întăreşte 
sufletul meu şi înrădăcinează neclintit în el iubirea Ta, ca, 
potrivit făgăduinţei Tale preacurate, sfinte şi nemincinoase, 

să fii întru mine şi eu întru Tine [In 14, 20], să fiu adăpostit 
de ea şi să o adăpostesc şi păzesc în mine, iar Tu, Stăpâne, să 
mă vezi în ea şi eu prin ea să mă învrednicesc să Te văd pe 
Tine, acum ca într-o oglindă şi într-o ghicitură [1 Co 13, 12], 
iar atunci în toată iubirea pe Tine întreg, Care eşti iubire şi ai 
socotit vrednic să fi numit aşa, că Ţie se cuvine toată mul- 
ţumirea, tăria, cinstea şi închinăciunea, Tatălui şi Fiului şi 
Sfântului Duh, acum şi pururea şi în nesfârşiţi veci de veci. 
Amin. 



